
ELŐSZÓ

Kedves Olvasó!

„Valami újra vállalkozni mindig kockázatos feladat. Számolni kell az értetlenséggel, az ismeretlennel szembeni idegenkedéssel, a megszokotthoz ragaszkodók közönyével... Voltak olyanok, akik merték vállalni ezt a kockázatot, mert hittek abban, hogy az új, amelyre vállalkoznak, hasznos és jó, előbbre viszi az ügyet.”

Illyés Gyuláné Kozmutza Flóra

D r. Förster Kálmán „Poprád város utolsó magyar – Salgótarján első polgármesterének” emlékiratait tarja a kezében, melyet a „Salgótarján 90 éve város” emlékév keretében tettünk közzé születésnapjának évfordulóján, 2012. július 29-én. Ezzel adózunk városunk első polgármesterének emléke előtt, aki a „kenyeretlen Tarjánból” virágzó várost hozott létre, megteremtve a várossá válás feltételeit.

Városalapítónk példaképül szolgálhat valamennyiünknek. Kiváló közösségi ember és igazi lokálpatrióta volt. Hitt abban, hogy várost építhet: „nekem a hitem erőt kölcsönöz. És hiszem, hogy Salgótarján kiemelhető a piszokból, én hiszem, hogy az itt levő erkölcsi és anyagi értékek feltárásával, helyes csoportosításával ez a város a fejlődés útjára vihető és azon megtartható lesz. Én hiszem, hogy e város közönsége még gondozott, fasoros utcán fog sétálhatni, modern színházba fog járhatni, modern kórházba fogja betegeit gyógyítathatni és hiszem, hogy igenis kedves tartózkodási helye lesz azoknak is, kik most többé-kevésbé csak exzisztenciális érdekből lakják sokat szidott városunkat.”

Őszinte egyszerűségéről, kitartásáról és emberségéről tesz tanúbizonyságot emlékiratában. E forrásdokumentum elolvasásával megismerjük mint embert és mint férjet. Betekintést nyerhetünk a város születésébe, a hajdani sikerekbe és problémákba, így megelevenedik előttünk a múlt. Az a múlt, melyet évtizedeken keresztül elhallgattak, megsemmisíteni és elfeledtetni akartak. A múlt bölcsességét, tanításait nekünk utódoknak kötelességünk őrizni és továbbadni.

Ma a város réges-régi adósságát törleszti a Dr. Förster Kálmán Emléknapon, amikor Salgótarján szívében felavatjuk Dr. Förster Kálmán szobrát és a róla elnevezett emlékparkot. A polgármester néma alakját őrzi a szobor, de az emlékiratain keresztül megszólal és üzen a ma emberének. Élete most nyitott könyvként hever előttünk.

Olvassuk, tanuljunk tőle emberséget, céltudatosságot, kitartást és alázatot.

Salgótarján, 2012. július 29.

Székyné dr. Sztrémi Melinda
polgármester,
országgyűlési képviselő



BEVEZETÉS

D r. Förster Kálmán Szepesolasziban született 1885. július 29-én. Iskoláit Szepesolasziban kezdte, majd Iglón folytatta, ezt követően a lőcsei gimnáziumban érettségizett. A kassai és eperjesi tanulmányai után egyetemi éveit Budapesten fejezte be.

Az egyetemi diploma megszerzése után, 1910-ben Poprád város polgármestere lett, vagyis alig huszonhárom évesen az akkori Magyarország legfiatalabb tisztségviselőjeként kezdte közigazgatási pályafutását. Ebben az évben vette nőül Kummer Júliát. Poprádon 1918-ig, az I. világháború befejezéséig látta el hivatali teendőit. Mivel a csehszlovák államiság eszméjével nem tudott azonosulni, az elvárt hivatali esküt nem tette le a csehszlovák kormányra, ezért távoznia kellett szülőföldjéről.

A Förster család Budapestre költözött. Néhány hónap bizonytalanság után a belügyminiszter rendelete alapján 1919 végétől 1921-ig Újpest helyettesítő polgármestereként dolgozott. Az akkorra már nagy közigazgatási tapasztalattal rendelkező Förster Kálmánra bízták ezt követően Salgótarján várossá alakulásának előkészítését. Munkája elismerése is szerepet játszott abban, hogy egyedüli pályázóként, ő lett Salgótarján első polgármestere. Ezt a címet 1922—1943 között megőrizte, feladatát nagy szakmai sikerrel látta el.

1943 elejétől több személyeskedő és politikai támadás érte, mindezek miatt nyugdíjazását kérte. 1944 elején Bodajkra költöztek, ahol még ugyanabban az esztendőben családi tragédia is érte, meghalt szeretett felesége, akit Zircen temettetett el.

A II. világháborút követően a közhivatalokban és máshol vezető beosztású személyek tevékenységét igazoló bizottság tekintette át. A salgótarjáni bizottság nem volt jó véleménnyel Förster Kálmánról, nem adtak számára igazolást, és még a nyugdíját is megvonták. Az evangélikus egyház szeretetotthonába került Pécsre, ahol pénzügyi munkával, illetve redőnyjavítás kitanulásából származó jövedelméből tartotta fenn magát és második feleségét, a salgótarjáni származású özvegy Básthy Lászlóné Szalai Gizellát.

Salgótarjánban 1967-ben járt utoljára. Magas kort ért meg, 1971. szeptember 24-én hunyt el, első felesége mellé temették el Zircen.1

A visszaemlékezés születése

Dr. Belitzky János, a Salgótarjáni Munkásmozgalmi Múzeum akkori igazgatója jó tudományos érzékkel 1966 májusában két levelet is küldött Salgótarján első polgármesterének, amelyben arra kérte Dr. Förster Kálmánt, hogy amilyen részletességgel csak tudja, írja le élettörténetét. A következő esztendőben Förster el is készítette nagy lelkesedéssel hatalmas terjedelmű emlékiratát, amint írta: „Ennek a megbízásnak örömmel és készséggel teszek eleget”.

A visszaemlékezés eredetileg négy példányban készült, amelyek közül az egyik az egykori Munkásmozgalmi Múzeumba, majd pedig az utódjának számító Nógrádi Történeti Múzeum adattárába került, a másik három példány sorsa, lelőhelye ismeretlen. Az élettörténet létrejöttében jelentős szerepet játszott özvegy Básthy Lászlóné Szalai Gizella, Förster második felesége, aki biztatta és segítette a munka létrejöttét, amely „sok adatrendezést, diktálást, gépelést, sok egyéb szellemi és manuális segítséget igényelt.”

1 Cs. Sebestyén Kálmán: Salgótarjáni új almanach. Salgótarján, 1997. 188—189.

A kéziratba bekerült a Förster család története, Förster Kálmán életútja gyermekkorától kezdve a poprádi, újpesti életéig, s legfőképpen az 1922 és 1943 közötti 21 és fél esztendő, amelyet Salgótarjánban a fiatal város első polgármestereként töltött.

Már önéletírásában is megjegyezte, hogy „Jobban örültem volna annak, ha az életrajzom megírására vonatkozó megbízást a salgótarjáni múzeum igazgatójától mondjuk öt évvel korábban kaptam volna meg, mint most, mikor nagyon össze kellett szednem maradék erőmet...” Amint írta: „Ma holnap – ha megérem – 83 éves leszek. Erőm fogy. De ha testi és szellemi erőm megengedi, szeretném még életem másik, 1943-tól napjainkig terjedő szomorú szakaszát is leírni.” Előrehaladott kora, megfogyatkozott ereje miatt azonban sajnálatos módon nem készülhetett el későbbi életének leírása.

A visszaemlékezés többé-kevésbé lineárisan mutatja be a Fösrster család és a szerző életét. A viszszaemlékezés azonban többször is megtörik. Az olykor előre-hátra csapongó szöveg magyarázatául Förster indokként hozta föl, hogy „a feldolgozás alapját képező adatok nem voltak gyűjtve és rendszerbe foglalva, hozzá még hiányosak is voltak és mindezek tetejében ha az életrajz írója már jóval túl van a nyolcvanon.” Mindennek legnyilvánvalóbb példája az 1943-as év eseményeit követő leírás után az „Ami kimaradt” című fejezet, amelybe számára fontos gyermekkori élményei kerültek, amelyeket a kötet korábbi részében nem említett.

A kötet másik, Förster által igen fontosnak ítélt egysége a visszaemlékezéshez csatolt függelék. A kötet ezen része arra volt hivatott, hogy összegyűjtse és bemutassa a szerző vadász- és utazási kalandjairól írt műveit.

A függelék bevezetőjéből megtudhatjuk, hogy feleségével, barátaival rendszeresen járta Európa országait, ahonnan gazdag diaporáma-gyűjteménnyel tért vissza. Az élményeiről sikeres előadásokat is tartott, de le is diktálta titkárnőjének, és „egy egész kis könyvtárunk lett ezekből az útleírásokból.” A kilenc turistanapló többségét Förster fogalmazta, néhányat pedig a felesége.

A turistanaplók egy kivétellel elvesztek, azt a maradék egyet is a sógornőjétől kapta meg a függelék írása idején. A többiről viszont jegyzéket állított össze.

I. 1920—1933. Alpesi túráink,

II. 1925. Zermatt, Riviére autótúra,

III. 1928. Gr. Glockner,

IV. 1933. Konstantinápoly, 1934. Gurgg,

V. 1937. Turracherhőhe, 1936—1938. Planerhütte,

VI. Róma, Nápoly,

VII. Németországi autóút 1937. (Fennmaradt írás, a függelékben is szerepel.)

VIII. (Nem írta föl Förster.)

IX. 1939. Adriai hajóút és Kárpátalja autóút.

A kéziratokat jelentősnek tartotta Förster Kálmán, amit jól mutat, hogy így vallott róluk: „Mélyen sajnálom, hogy ezek a szép életemlékeink elpusztultak, jobban, mint a házaimat, földeimet, erdőimet, részvényeimet, melyek a háború martalékai lettek.”

A természet és a vadászat szeretete végigkísérte egész életét, amiről jól tanúskodnak a függelékbe másolt írásai. A novellák közül azonban az egyik Wass Albert tollából származik, amit Förster azzal indokolt, hogy „Wass Albert elvesztette szeretett vadászházát, úgy, mint én is. Ezért idéztem szivembe markoló sorait.” A másik kivétel Ludvig Ganghoffer írása, amelyet Förster német eredetiből fordított le.

1. Medve Kaland (Megjelent a „Vadászlap” 1909. január 15-i számában.)

2. Zergevadászat a Tátrában (Megjelent a „Vadászlap” 1915. szeptember 25-i számában
és a „Szepesi Hírnök” 1915. október 23-i számában.)

3. Medvevadászat a Tátrában
(Megjelent a „Nimród Vadászújság” 1928 április 10-i számában.)

4. Sivel zergevadászaton a Tátrában
(Megjelent a „Magyar Sisport” 1913—1933. évi könyvében.)

5. Zergevadászat a Tátrában (Megjelent a „Nimród Vadászlap” 1942. január 10-i számában.)
6. Süketfajdvadászat Stajerországban
(Megjelent a „Nimród Vadászújság” 1935. június 10-i számában.)

7. Szarvasbőgés a Kelemen havasokban 1943-ban
(Megjelent a „Nimród Vadászlap” 1944. ? 25. számában.)

8. Wass Albert: Erdélyi Levél (Megjelent a „Nimród Vadászlap” 1944. október 10-i számában.

9. A turistaság és a vadászat (Megjelent a „Turistaság kézikönyve” 1927. évi számában.)

10. Situra a Slubicára (Megjelent a „Turistaság és Alpinizmus” 1917. évi számában.)
11. Lavina a nagyszalóki csúcs alatt
(Megjelent a „Turistaság és Alpinizmus” 1923. évi számában.)

12. A Téry menházban (1964. augusztus 7.)

13. Szarvasbőgés Somogyszobon (1964)

14. Ludvig Ganghoffer: Hód Ferkó. Történet a bajor Alpokban (Fordította: Förster Kálmán)

15. Kivonat az 1937. évi nyári németországi autóutunk naplójából
(Ez az egyetlen fennmaradt napló.)

16. A turistaságról és az alpinizmusról (Pécs, 1968. június 26.)

A függelék tehát kiválóan alkalmas Förster Kálmán írói, fordítói munkásságának bemutatására, s a fennmaradt publikált, vagy az asztalfiókban maradt írásainak megismerésére is egyaránt.

Forráskritikai megjegyzések

Amint önéletírásából kiderül, aktív pályája folyamán nem készült fel, sőt nem is tervezte visszaemlékezése megírását. Nem voltak a kezében rendszerezett iratok. Hatalmas munka lehetett tehát a terjedelmes önéletírás elkészítése 1967-ben. A legutolsó lejegyzett esemény az 1943-as esztendőből való, tehát hosszú idő telt el az események lezajlása és lejegyzése között. Felmerülhet a tévedés, a felejtés lehetősége is, az olykor megfigyelhető csapongás is az emlékek folyamatos feltörésének lenyomata. Az objektivitást azzal igyekezett biztosítani, hogy a nála meglévő iratokat kiegészítette a korabeli sajtó vonatkozó cikkeivel.

Erőteljes önkritikával is szemléli magát a szerző, „az ember önmagával szemben elfogult.” Érzi, hogy szívesebben jegyzi le a kellemes, mint a kellemetlen történeteket, ugyanakkor mindvégig törekedett arra, hogy „Amit itt írok, az – legjobb tudásom szerint – megfelel a történeti valóságnak.”

Bár emlékirata meglehetősen terjedelmes, mégsem jegyzett le mindenkiről és mindenről mindent, amelynek okaként megjegyezte, hogy „Tudnék... sok szépet és jellemzőt emlékeim gazdag tárházából kivenni, de erőm fogytán van, és – úgy érzem – az olvasó türelme is.” Magáról is hasonlóan gondolkodott: „igyekeztem saját beszédeimet, vagy a rám vonatkozókat rövidebbre fogni.” Mindemellett többször is hangsúlyozta, hogy sem álszerény, sem pedig kérkedő nem akart lenni.

A kötetben számtalanszor említette hajlott korát mentségként. Ugyanakkor a forrás gazdagsága azt mutatja, hogy mindenképpen egy szellemileg élénk elme megbízhatónak mondható írásával van dolgunk.

A forrás felhasználása

A visszaemlékezés fontosságának kérdése erősen foglalkoztathatta Förster Kálmánt is, több helyen is fölvetette a témát önéletírásában. „Tudatában vagyok annak, hogy én életem lefolyását a múzeum felkérésére nem a jelennek, hanem az utókornak írom. És így annyit remélhetek, hogy leírásommal hű képet adtam egy hibáktól egyáltalán nem mentes, de egy jóra törekvő, Istent, hazát, embert és természetet szerető, anyagilag független polgár életének 1885 és 1943 közt.” Ahogy pedig egy másik helyen megjegyezte: „salgótarjáni működésem összefoglalása érdeklődésre tarthat számot helytörténeti, muzeális szempontból. Engem például, tudom, nagyon érdekelne egy –mondjuk– száz évvel ezelőtt élt, hasonló korú, magamfajta városvezető ember életének, életszemléletének és életterének ismertetése.”

Förster nem tévedett, közel száz év múltán kétségtelenül páratlan és megkerülhetetlen forrássá vált visszaemlékezése. Mivel mindennek tudatában volt, már az írás pillanatában úgy alakította viszszaemlékezését, hogy az általa fontosnak tartott értékek, történések fennmaradjanak, és a kötetbe kerüljenek.

Az írás nem csupán helytörténeti jelleggel bír, hanem jól bemutatja azt a korszakot is, amelyben a szerző élt. Az élete különféle színhelyeinek ábrázolása azonban kétségtelenül a helytörténeti kutatások bő tárházává teszi a forrást, különösen pedig Salgótarján esetében nyújt olyan páratlan képet a korabeli városról, amelyet jóformán csak a város létrehozásában és formálásában résztvevő polgármester láthatott és tudhatott. A korabeli gazdasági, társadalmi, kulturális viszonyok pedig kiválóan követhetőek a visszaemlékezés lapjain, amelyet „szeretettel” ajánlott figyelmünkbe Dr. Förster Kálmán „Poprád város utolsó magyar – Salgótarján első polgármestere”.
A FORRÁSKIADÁSRÓL

A Nógrádi Történeti Múzeum adattárában (Ltsz. 933.69) található Salgótarján első polgármesterének, Dr. Förster Kálmánnak a visszaemlékezése, amely 1967-ben készült. Az impozáns bőrkötésbe foglalt 555 gépelt oldal visszaemlékezést és annak 119 oldalas függelékét 1968 júniusában írta alá a szerző Pécsett. A kézirat eredetileg „Visszaemlékezéseim életem történetére” címet viselte, amit a mai kor számára informatívabb címmel cseréltünk ki.

A szöveg közlésénél csak az esetleges helyesírási hibákat, elütéseket javítottuk ki. A szöveg mindezek fényében híven őrzi a szerző stílusát. Megőriztük ugyanakkor a szerző tartalmi tagolását, amely a tartalomjegyzékben is jól tükrözi a gondolatmenetét. A bekezdések megtartására igyekeztünk törekedni, de a sorvégeket és az eredeti oldalszámokat nem közöltük. A visszaemlékező mindazonáltal olykor korábbi oldalszámokra utalt vissza a szövegében, ezt a kötet tördelése után lábjegyzetben korrigáltuk az aktuális oldalszámra való hivatkozással.

A szöveg hihetetlenül gazdag hely- és személynevekben. Mindez indokolta, hogy hely- és személynévmutatókkal segítsük az olvasók és a kutatók munkáját.

A kötetben lévő számozatlan kezdőlapon található csak fotó. Az igazolványképen Förster Kálmán látható, a kép alatt az aláírását olvashatjuk.

A Nógrádi Történeti Múzeum azonban értékes korabeli képeket őriz a fényképtárában és képes levelezőlap gyűjteményében, valamint fotó negatív tárában. Ennek a szerencsés helyzetnek köszönhetően olyan képeket tudtunk a kötetbe válogatni, amelyek a szöveg megértését nagyban segíthetik, hiszen számos olyan esemény, vagy helyszín elevenedik meg a képek segítségével, amelyek a visszaemlékezésben is szerepelnek. Ugyanakkor a képanyag válogatásánál nagy segítséget nyújtott Förster Kálmán vadásznaplója, amely szintén a Nógrádi Történeti Múzeum dokumentumtárában található (Ltsz. 91.39.66). Az 1922 és 1944 között vezetett vadásznapló írott anyagát messze felülmúlja a kötetben található képanyag, amely a fiatalkori Förster Kálmánt ábrázolja gyakorta vadászat közben. Ezt a képanyagot sem hagyhattuk ki a forrásközlés során.



ÉLETEM TÖRTÉNETE

D r. Belitzky János nagyrabecsült barátom, a Salgótarjánban létesült Nógrád Megyei Munkásmozgalmi Múzeum igazgatója, azzal a megtisztelő kéréssel fordult hozzám, hogy készítsem el a vezetése alatt álló múzeum részére „emlékirataimat, visszaemlékezéseimet.”

Ennek a megbízásnak örömmel és készséggel teszek eleget. Megbízóm kívánsága szerint nemcsak azt a 21 évi életszakaszomat fogom leírni amit, mint Salgótarján első polgármestere ebben a városban töltöttem, hanem egész életemet.

Nem szeretném, ha azok, kik ezt az életleírásomat elolvassák, akár annak tartalmánál, akár terjedelménél fogva azt a benyomást nyernék, hogy én saját személyemnek valami nagy fontosságot tulajdonítottam volna, vagy tulajdonítanék most. Viszont nem szeretnék az álszerénység ellenszenves hibájába sem esni és remélem, hogy visszaemlékezéseim mégis érdemesek a megírásra, hogy salgótarjáni működésem összefoglalása érdeklődésre tarthat számot helytörténeti, muzeális szempontból. Engem például, tudom, nagyon érdekelne egy - mondjuk - száz évvel ezelőtt élt, hasonló korú, magamfajta városvezető ember életének, életszemléletének és életterének ismertetése.

Nagyon ellenszenvesnek tartom az olyan embert, kinek minden gondolata, és ha beszél, minden második szava az, hogy: Én! Egocentrikus. Nemegyszer rajta csípem magamat, hogy ugyanebbe a hibába esem magam is, és ilyenkor szidom is magamat. Nem kell minden eseményt, minden élethelyzetet magamra vonatkoztatni, nem kell azt hinni, hogy - amint mondják - az én markomban /!/ forog a világ tengelye.

De mit csináljak most ezzel az életfelfogásommal én, amikor arra vállalkoztam, hogy megírom élettörténetemet. /Nagyképűen: memoáromat /pláne: oire -vel!/ Itt nem kerülhetem ki az egyes szám első személy használatát. Nem kerülhetem ki, hogy minduntalan ne az én becses személyemről legye szó, s ezért teljes igazat adok Abraham Cowleynek, mikor azt írja: „Nehéz és kényes dolog az embernek önmagáról írni, saját szíve ágaskodik az ellen, hogy valami kedvezőtlent mondjon magáról, az olvasó fülét pedig sérti az, ha a szerző önmagát dicséri.„ Azoktól tehát, akik ezt a munkát elolvasni vállalkoznak, ezért a kikerülhetetlen fogyatékosságomért elnézést kérek.

Aztán az ember önmagával szemben elfogult. Egyik-másik elgondolkodásom szemben fog állni az olvasó nézetével. Egy azonban biztos. Amit itt írok, az - legjobb tudásom szerint - megfelel a történeti valóságnak.

És még valamit. Az ember természete általában olyan, hogy az életnek kudarccal járó, vagy kellemetlen eseményeit könnyen elfelejti, a jóra meg szívesen emlékszik. Én is ezt teszem s életemnek inkább fényoldalát fogom megvilágítani. /De ez nem megy majd a lényeg rovására./

Ha pedig életleírásom életemnek nemcsak salgótarjáni szakaszára vonatkozik, és túl hosszúra nyúlik, ezt tulajdonítsa dr. Belitzky múzeumigazgató igen tisztelt barátom önmagának, mert hozzám 1966. évi máj. 16-án, illetve máj. 23-án írt levelében ezt írta:

„Nagyon kérünk, hogy mindazt, ami eszedbe jut - még ha olyan csekély is - vesd papírra. Ez megkönnyíti k. Feleséged visszaemlékezéseivel kiegészítve, az összefüggő emlékirat fogalmazását, amire feltétlenül számítunk. És szerintem helyes, ha egész életed folyását leírod. A terjedelem nincs korlátozva. Minél hosszabb és minél részletesebb annál jobb.”

Nos hát! Gyű Te fakó! Kezdjük!

„No. Hát ez már igazán borzasztó, ez már a nyolcadik Försteréknél és mind fiú!”

Ez a megjegyzés hangzott el sok helyen abban a kis felvidéki városban, Szepesolasziban, amikor én ott 1885. július 29-én megláttam a napvilágot.

Érdekes is az, hogy édesapám - Förster Ede - és másik két fiútestvére családjában egymásután 14 fiú született, leány egy sem. Nálunk nyolc, Gusztáv nagybátyámnál kettő, és Rezső nagybátyámnál négy. Végre azután Rezső bácsiéknál, mint tizenötödik és tizenhatodik Förster csemete két leány született mindnyájunk örömére.

Édes, jó anyám többször mondta el nekem, hogy születésemkor a rokonok és ismerősök milyen sokan adtak méltatlankodásuknak kifejezést azért, hogy miért nem születtem leánynak. Édes mosollyal arcán elmondta nekem, hogy ő ezen megjegyzések ellenében elhatározta, hogy, így mondta: „Ha Te nem kellesz senkinek, én annál jobban foglak szeretni.”

Most, hogy édesanyám ezen szavait papírra vetem, könnyes szemmel és hálatelt szívvel gondolok arra, hogy mennyire igazat mondott, hogy sokszor talán érdemtelenül mennyi, mennyi anyai szeretettel halmozott el engem, legkisebb fiát.

Édesapám szigorú, de jóságos és igazságos ember volt. Legfőbb jellemző tulajdonsága volt: a kötelességtudás. Ezt követelte - következetesen és sokszor hangoztatva - tőlünk fiaitól is.

„A szepességi Förster család története 1586—1936” ezen a címen jelent meg a jubiláló „Szepesi Híradó” /Igló/ külön lenyomataként 1937-ben. Szerzője Förster Frigyes banktisztviselő, unokaöcsém volt, kinek lelkes segítőtársa, Rezső öccse még lőcsei főreáliskolai tanuló korában elkészítette a szepességi Försterek családfáját.

Családunk Németország Szász - Coburg hercegségének, Neustadt városából származik, ahol még jelenleg is sok Förster él és ahonnan Andreas Gottlieb nevű ősünk kb. 1777. körül, tehát most mintegy 190 éve, vándorévei során eljutott Szepesolasziba. Mézeskalácsosmester volt, Olasziban megnősült és így megalapítója volt a Förster család magyarországi ágának.

Emil Herold családkutató szerint - kivel egyébként 1937-ben magam is megismerkedtem - a Försterek, kiknek eredetét Herold 1586-ig vezeti vissza, mindenkor iparosok voltak, de ahogy Herold mondja: /”trotz dieser engen Verwurzelung mit dem Handwerk, waren die Förster geistig sehr regsame Leute und mancher von ihnen hat als Bürgermeister oder Ratsherr eine bedeutsame Rolle im öffentlichen Leben unserer Heimatsstadt gespielt”/ dacára az iparral való szoros kapcsolatuknak, a Försterek szellemi téren igen tevékeny emberek voltak és nem egy közülük mint polgármester /!/ vagy városi tanácsnok szülővárosunk közéletében jelentős szerepet játszott.

Ez volt a helyzet kezdetben a Szepességen is. Dédapám és nagyapám kékfestőmesterek voltak és csak az 1848-ik szabadságharc után - melyben nagyapám és Ágost nevű unokaöccse, mint nemzetőrök részt vettek - változott a helyzet. A gyáripar kiszorítja a híres szepesi háziipart és a kékfestőipar jövedelmezősége egyre gyengül, sok régi szepesi iparoscsalád sarja, köztük a Försterek is, elfordul az iparosmesterségtől, és szellemi pályán keresi megélhetését. A Försterek java része Szepes vármegye törvényhatósági bizottságának tagja és előfordult, hogy egy időben 6—7 Förster szerepelt a lőcsei megyegyűléseken.

Apai nagyatyám és felesége, Emeritzy Zsuzsanna mindketten korán haltak meg. Én nem is ismertem őket.

Anyai nagyatyám, Kosáry János, egy jóhírű leánynevelő intézet megalapítója és vezetője volt Szepesolasziban. Fiatal koromban sokszor találkoztam olyan hölgyekkel, akik, vagy akiknek leányai szeretettel emlegették Szepesolaszit, a kedves, nagyműveltségű Kosáry bácsit és Nelli leányát /desanyámat/ is, aki fiatal korában zongoraleckéket adott az intézet növendékeinek. Kosáry János nagyapja volt Buttykay Ákosné, Kosáry Emmi színművésznő unokahúgomnak is, valamint Kosáry Réz Lolla írónő férjének is.

Kosáry nagyapámra jól emlékszem, egy időben nála is laktam a nagy Kosáry házban, tőle tanultam sok mindent, többek között visztezni is /a bridzs elődje/. Nagyanyámra Molitor Lujzára, már csak egészen homályosan.

A Kosáry család egyik őse állítólag Olaszországból származott a Felsőszepességre. Így magam is csodálkozom azon, hogy őseim német és olasz származása dacára miként lettünk mi Försterek ízig-vérig magyarokká. Nemcsak mi, de a szepességiek általában is, hiszen a Zipszer névnek hazafiasságáért közismerten megbecsült hírneve volt, szerte az egész országban.

Az anyanyelvünkkel is furcsán állottunk mi szepességiek. Nekem például és sokunknak három anyanyelvünk volt. Már apró gyermekkorunkban magyarul, németül és tótul gagyogtunk össze-viszsza. Az elemi iskola első és második osztályában az én időmben németül folyt a tanítás. Még most is így szorzunk: „fünfmal sieben ist fünfunddreissig”. Az összeadást pedig magyarul végzem.

Édesanyám igen jól zongorázott. Szegénynek roppant sok dolga volt. Öt fiú /három korán meghalt/, háztartás, kisvárosi reprezentálás, gazdaság mellett kevés időt szánhatott a zongorának. Mégis ha nappal nem is ért rá, vacsora után a zongorához ült és játszott. A klasszikusokat szerette, de kedvünkért játszott ő magyar hallgatókat is. Sokszor aludtam el édesanyám gyönyörűséges játéka mellett és még most, öreg koromban is megesik, ha egy-egy klasszikus zongoraszámot hallok - mondjuk a rádióban - arra eszmélek: „jé, hisz ezt édesanyám játszotta, mikor kisfiú voltam.”

Aztán eszembe jut, hogy hogy tanultam én úszni. Kisfiúk szokása szerint én is idősebb testvéreim és azok barátainak társaságát kerestem. A város szélén folyó Hernádban fürödtünk s testvéreim, meg azok barátai vígan úszkáltak a vízben. Egyszer csak valamelyiknek eszébe jut: „tanítsuk meg Kálmánt úszni.” Én kétes érzéssel fogadtam az indítványt, mire a fiúk se szó, se beszéd megfogtak, és egyszerűen bedobtak a vízbe, mely körülbelül a számig ért. Ezt a drasztikus eljárását rossz néven vettem, elkezdtem bőgni és kimásztam a partra, mire a fiúk megint bedobtak a vízbe mondván: „Kapálózzál úgy, mint a kutya és máris tudsz úszni.” Megint csak elmerültem szájig a vízbe, megint csak sírtam és megfenyegettem őket, hogy otthon megmondom, mit csináltak velem. Mire harmadszor is bedobtak a folyóba. De akkor már kézzel-lábbal, kutyamódra elkezdtem dolgozni, és azt tapasztaltam, hogy tényleg fennmaradok a víz felszínén. Aztán már békében hagytak. Kis pihenés után megint - de most már magamtól - bementem a vízbe és estefelé már mutogattam a fiúknak és kiabáltam: „ide nézzetek, már tudok úszni!” Persze, nem szabályszerűen, de úsztam. Nem is tanultam én aztán senkitől sem úszni, de ellestem a többiektől és tudásommal nem is vallottam soha szégyent.

Most valamit a pisztrángászatról és a rákászatról. Édesapám egy Majunke Géza bácsi nevű barátjával pisztrángot telepített a „Hegy mögött” -i patakba.

Erről az „Isten jó kedvében” teremtett gyönyörűséges helyről hosszú oldalakat tudnék írni. Gyermek, de aztán férfikorom legboldogabb napjait éltem át ebben a kanyargó pisztrángos patakot magába foglaló, fenyő övezte völgyben: a „Hegy mögött!” Már az én jó szüleim is sűrűn - nyáron majdnem naponként - jártak oda. Egy szép kőfallal körülkerített kertbe édesapám egy faházat építtetett nagy verandával és ellátta egy táblával, melyen ez állott: „Beata solitudo.” /Boldog magány./

Amikor szüleim meghaltak, az enyém lett a „Hegy mögött”. Én még kibővítettem ezt a fából való vadászházat egy toronnyal és nagy kandallóval még kedvesebbé, melegebbé tettem ezt a mi drága kincsünket és évtizedeken át ott töltöttük a nyarat első feleségemmel boldogan. Édesapám ültette „simafenyők” között egy nagy sziklát gördítettünk le a meredek hegyoldalról, rávésettük ezt: „szüleink emlékére”, az egyik sudár fenyőfára egy tiroli „Marterlit”- Krisztus képet szereltettünk fel és ezen az emlékhelyen állított fapadon sok-sok boldog órát töltöttünk el, mikor megadatott nekünk nem könynyű hivatásommal járó fáradalmaimat ezen a szent helyen kipihenni.

Ez a „Hegy mögött” már nem az enyém! Elvitte a világ háborúsága! Emléke kitörölhetetlenül él bennem utolsó leheletemig!

Ezek után térjünk vissza a gyermekkoromhoz, a pisztrángokhoz és rákokhoz. Apámék egy szabályszerű halköltő házikót építtettek a malomárok mellé és a Znióváraljáról - az állami pisztrángtelepről - hozatott ikrát kikelttették, az ivadékot etették, majd kibocsátották és így benépesítették a hegy mögötti patakot. Ezt édesapámék évenként megismételték, úgyhogy a „Hegy mögött” azóta is volt és van is állandóan pisztráng annak dacára, hogy vannak ennek a kanyargó pataknak illegális látogatói is. Azóta is, és az utolsó években is jártunk a hegy mögé egy ismerősünk majorjába ugyanebben a völgyben, és az olaszi halászoknak a fentiekre való tekintettel nekünk adott engedélye alapján az elmúlt években is halásztunk és rákásztam, éspedig szép eredménnyel.

Rák meg annyi volt és van ebben a hegy mögötti patakban, hogy nem győztük fogni. Gyermekkorunkban, mikor jó szüleim minket és gyermek vendégeinket kivittek a mindig nagy szenzációt jelentő rákászatra, az volt a virtus, hogy kézzel fogtuk a rákot. Meg is csípte véresre az ujjamat nemegyszer. Később aztán a botra kötött, májra kapaszkodó éhes rákot kis emelő hálóba fogtuk. Volt olyan eset, hogy a botra kötött májon egyszerre 8 rák is lógott és egy óra alatt százat is fogtunk.

Olaszitól légvonalban körülbelül 4 kilométernyire, a Slubica /kb. 1200 m/ lábánál fekszik Szlatvin község, ahol egy kiválóan jóízű és gyógyhatású ásványvízforrása volt Majunke bácsinak, apám jó barátjának. Szekérszámra hozattuk onnan az ásványvizet, úgyhogy mondjuk 600 üres üveget vitt kocsisunk oda és ugyanannyi üveget hozott tele vissza. Otthon csak szlatvini vizet ittunk. Fürödni is gyakran jártunk oda a fürdőházba nyáron, utána meg nagy kuglizás következett. Olaszi és Szlatvin között egy nagy hegy emelkedik, melyen át csak egy rossz dűlőút vezetett. Mi kocsin jártunk Szlatvinra egy jó úton, mely a hegyet kikerülte, gyalog a hegyen át az út fele annyi volt, mint körül. Egyszer mikor fürdés és kuglizás után haza készültünk, én nagyot gondoltam és megkértem szüleimet, hogy hadd mehessek én a hegyen keresztül gyalog egyedül. Körülbelül 6 éves lehettem akkor. Szüleim összenéztek, és én megkaptam az engedélyt. /Apám volt az, ki szerette fiait önállóságra szoktatni./

Én boldogan és büszkén vágtam neki az útnak. Senkivel nem találkoztam. Már esteledett. A dűlőút egy lóhere földön vezetett át, mikor előttem egy lépésre, de nem is előttem, hanem körülöttem felszállt hangos burrogással egy nagy csapat fogoly. Hát én úgy megijedtem, hogy ennek a váratlan robbanásnak hatása alatt a szó szoros értelmében leestem a földre és orrom tartalma bizony kibuggyant a kabátomra. Bután néztem széjjel, sírni is szerettem volna - talán sírtam is - és szégyelltem is magam. Lelkileg teljesen összetörve érkeztem haza és elmondtam nagy kalandomat drága szüleimnek. Azóta sem ijedtem meg életemben úgy, mint akkor. Pedig okom lett volna rá későbbi hegymászásaim során bőven. Talán ki is nevet a kedves olvasó, hogy ilyen semmiséget regisztrálok, de tudom, hogy nem nevetne, ha maga is átesett volna ilyen „katasztrófán”, mint én akkor 6 éves kisfiú koromban.

Bizony rakoncátlan fiúk voltunk mi nagyon. A mi Szepességünkön korán köszöntött be a tél.

Egyik fő szórakozásunk volt télen a „leereszkedés” - „ablasen” - „szpustyac.”

Szülővárosomban a körülbelül 100 méter széles Fő utca egyik oldala sokkal magasabb, mint a másik. Ezt a legalább 10 métert kitevő szintkülönbséget mi gyerekek kihasználhattuk a fenti, három nyelven ismertetett művelet végrehajtására. Ma ródlizásnak mondanánk azt, amit ott csináltunk, de ez nem parádés ródliszerű szánokkal ment végbe /kaptam én ilyet is karácsonyra, de nem akartam használni/, hanem egész alacsony, alig 10 centiméter magas és 5—6 cm széles fatalpakra szerelt kis alkotmánnyal, mely csuda gyorsan siklott a letaposott hólejtőn, úgy, hogy az utat átszelve néha beleszánkóztunk az alsó házsor falába vagy kapujába, amit aztán a ház tulajdonosa hangos szidással, fenyegetőzéssel nyugtázott.

Emlékszem arra a nevezetes esetre, mikor egy barátomat az egyik elkeseredett házigazda ingatlana épségének megóvása érdekében fényes nappal egy éjjel használt edényből öntötte végig.

Magam pedig szintén majdnem pórul jártam egyszer.

A szánkózás során átsiklottunk a Szepesváralja felé vezető úton, melyen sokszor 20—25 méter hosszú fenyőszálfákat szállítottak az olaszi állomásra. Az országút egy kútnál, épp ott, ahol azt a mi szánkópályánk keresztezte, fordulatot képezett, ezért nagyon kellett vigyáznunk, hogy neki ne menjünk valami, az úton elég sűrűn közlekedő kocsinak vagy szánnak.

Én azonban figyelmetlen voltam és egyszer, amikor az én kis szánkómon eszeveszettül lesiklottam és az úton haladó - legalább 20 méter hosszú szálfákat szállító - szekér közvetlen közelébe kerültem, már nem tudtam szánkómat lefékezni, ösztönszerűleg hátravetettem testemet és a szálfák alatt, az első és hátsó kerekek között átsiklottam anélkül, hogy a hajam szála meggörbült volna. Az első rémület után a hős szerepében tetszelegtem, pedig ez nem volt más, mint isteni szerencse.

Volt nekem egy testi-lelki jó barátom, Gattinger Laci, aki két héttel előbb született, mint én. Egész kisfiú korunkban is sűrűn jártunk - illetőleg vittek át minket a szolgálók - egymáshoz, egymás lakására. Télen kendőbe csavarva. Egyszer mikor Gattingeréknél játszottunk és az ebédlőjük kredencét kineveztük szepesi várnak, én éppen a ”vár” ormára ”hágtam”, mikor a jó Paula néni belépett és szigorúan leparancsolt a szekrényről. Önérzetemben mélyen sértve én a következő kijelentést tettem: „Zo was, wir habn auch zo einen Gedrencskaston.” /Hát mit, nekünk is van ilyen kredencünk./ Azóta is sokszor idéztük ezt a tipikusan gyermeki kijelentést. Barátságunk serdülő és felnőtt korunkban is szilárd maradt. Laci orvosi pályára lépett, és mint a szepesszombati kórház vezetője fiatalon halt meg.

Szepesolasziban minden évben Pünkösd harmadnapján tartották meg a hagyományos majálist. A ”Höhberg” nevű erdőben egy fenyőövezte réten a város egy több száz embert befogadó fedett tánchelyiséget épített úgy, hogy a majálist rossz időben is meg lehetett ott tartani. Ezeken a majálisokon nemcsak a tanuló ifjúság, de a város egész közönsége vett részt és ünnepelte a tavasz kezdetét.

Korán reggel a városháza előtt a felsőosztályos fiúk átvették a zászlókat, dobokat, trombitákat, aztán ez az ifjúsereg énekléssel, dobszóval körüljárta a várost. Ébresztő után még hazamentünk és 9 óra tájban összegyülekeztünk az iskolában, honnan most már cigányzene kísérettel megindult a menet a kb. négy kilométernyire fekvő majális rét felé.

Délután azután kijött - mondhatnám - az egész város.

Uzsonnáig mindenféle versenyszámok kerültek lebonyolításra az izgalomtól átfűtött fiúk, lányok között. Persze volt virsli /híres volt a szepesi virsli!/, kifli, sörosztás, zsákbafutás és más ilyenkor szokásos játék is. Uzsonna után a felnőtt ifjúság mulatsága következett, táncvigalom, francia négyes. /Egyszer én is rendeztem egyet./ Sötétedés előtt aztán zenekísérettel és énekkel hazaindult a hosszú menet. A fiatalok gyalog, az öregek kocsin.

A sok piros, fehér, zöld zászlón kívül volt egy tiszta fehér is. Most már nem tudom, mit jelképezett, illetőleg milyen érdemek jutalmazására szolgált, csak arra emlékszem, hogy egyszer én vihettem ezt a fehér zászlót és arra, hogy én akkor nagyon büszke és boldog voltam.

Az én jó szüleim nem kifogásolták a korán meginduló turista törekvéseimet, a természet iránti szeretetem kibontakozását. Sőt, mint egyéniségükkel egyező tulajdonságomat, már kis gyermekkoromtól fogva igyekeztek annak gyakorlását lehetővé tenni és azt fejleszteni. Tőlük tanultam már egész kicsi koromban szeretni az erdőt, a Tátrát, s a vadászatot. Így lettem én testestől-lelkestől vadász és hegymászó. Zárójelben: /De úgy érzem szabad azért nekem most, életem alkonyán azt mondanom, hogy ezen két tulajdonságom mellett nem feledkeztem meg a rám bízott kötelességek teljesítéséről sem./

Ha tehát ezen életbeszámolóm során túlteng a vadászat és turistaság terén átélt események ismertetése, kérem, ne vegye ezt rossz néven senki, aki e sorokat olvassa, mert csak így tudom életem lefolyásának hű tükrét adni.

Mindjárt el is kezdem apám vadászéletének, de mondhatom az enyémnek is legfontosabb eseményével, édesapám medvekalandjával, mely az én gyermekkoromban történt és életleírásomnak ebbe a szakaszába kívánkozik.

November elsején régen mindig nagy vadászat volt Szepesolaszi nagy kiterjedésű erdőségeiben. Így volt ez 1889. november elsején is. Akkor is kimentek a mi kis városunk nimródjai nagy apparátussal, kutyával, elemózsiával.

Felálltak a standjukra. Az első hajtásban csak az „őzes” kutyákat engedték ki s ezek mindjárt bele is fogtak a koncertbe.

Apám a gerincen állott. Amikor a kutyák elhallgattak, a másik oldalról hallott erős ugatást. Azt hitte, hogy disznót hajtanak, hisz a mi erdőségeinkben csak ritkán láttak medvét és az utolsó időben még csak nyoma sem volt a hóban. Golyót tett a jobb csőbe, a bal csövet pedig megtöltötte vastag futóval és várt.

A hajtás egyenesen feléje közeledett, már hallotta is a lomb zörgését, az ágrecsegést és várta a vad megjelenését. A standtól harminc lépésre út vezet. Erre az útra lépett ki hirtelen és állott meg a medve. Egész figyelmét lekötötték a nyomában lévő kutyák és így apámnak ideje volt, mielőtt a medve őt meglátta volna, azt jól célba venni. A lövés eldördült és a medve fájdalmas ordítással összeesett. Apám csak most ébredt annak tudatára, hogy hiszen ez nagy dolog, hiszen ő medvét lőtt, és visszafordulva a völgy felé, ahol a többiek álltak lekiáltott „gyertek, gyertek medvét lőttem!”

A medve azonban nem volt halálosan találva, feltápászkodott és - most édesapám vigyázatlan kiáltása által figyelmessé téve - a sebzett vad őrült dühével és hatalmas bőgéssel közeledett apám felé. Két lábra állt és így még hatalmasabbnak látszott, óriási szájából kivillogott nagy fehér foga.

Apámnak csak pár másodperce volt. Vállhoz kapta puskáját, melyet az első lövés után megint megtöltött és közvetlen közelről vastag futóval rálőtt a fenevadra. A lövés átfúrta a medve tüdejét és feltétlenül halálos volt. Amikor apám a medve elől hátrált, hogy támadását kivédje, elcsúszott, hanyatt esett, éspedig olyan szerencsétlenül, hogy feje a lejtős helyen lefelé került. A hatalmas állat rávetette magát apámra és belemélyesztette karmait a combjába. Szegény apámnak volt még annyi lélekjelenléte, hogy veszedelmes helyzetéből a medve nyitott szájába döfte a puskát és lőtt.

Ez a lövés azonban nem talált. A fegyver csöve ferdén került a medve szájába és így a lövés félre ment. Még akkor is volt ennek a vadállatnak annyi ereje, hogy a puska csövét elgörbítette és édesapám kétségen kívül ott veszett volna, hogyha a kutyák nem jöttek volna meg, és nem vetették volna magukat a haldokló medvére. Így ez feléjük fordult és elengedte áldozatát. /A kiegyenesített csövű fegyverrel János bátyám is, én is többször vadásztunk, rajta jól látszott a medve fogainak nyoma./

Szegény apám most kivánszorgott a medve alól, képtelen volt fegyverét újból megtölteni, de erre szerencsére nem is volt már szükség, mert a fenevad a kutyák őrült csaholása közben ott helyben két lépésre apámtól kimúlt.

Mikor a vadásztársak a helyszínre értek, rémülten látták apámat vértől borítottan és halálsápadtan a medve mellett feküdni. Ő feléjük mosolygott ijedt boldogsággal és akkor megnyugodva látták, hogy a sok vér nem tőle, hanem a medvétől származik, mert apám sebesülésének súlyossága abból állott, hogy combját a medve veszedelmes mancsával összetépte, összeroncsolta. Miközben sebét bekötözték, elhalmozták szerencsekívánatokkal és kikérdezték könnyen végzetessé válható kalandjának részleteiről.

Aztán szekérért küldtek a városba és nagy diadallal, és hangos kürtszóval vitték haza apámat és a medvét. Házunkhoz közeledve apám a kocsis mellé ült, átvette tőle a gyeplőt, hogy azt a látszatot keltse, hogy sebesülése nem olyan súlyos és édesanyám ne ijedjen meg túlságosan.

Atyám azután sokáig nyomta még az ágyat, édes jó anyám gondos ápolása és apám erős szervezete azonban pár hét alatt rendbe hozta őt és bizony nagyon örült kalandja szerencsés kimenetelének és annak, hogy öt gyermeke nem maradt árván. Örömmel fogadta a tömeges gratulációkat.

A Budapesten megjelent „Kis Újság” 1889. november 6-i számának címlapja egész terjedelmében hozta a veszélyes vadászkaland kezdetleges illusztrációját, a második oldalán pedig a kép rövid magyarázatát. /Ez az újságszám most is birtokomban van./

Én akkor négyéves fiúcska voltam. Most is előttem van ez az emlékezetes nap. Apám az orvosi kezelés után az emeleti hálószobában feküdt csendesen, az alsó lakás és az udvar azonban tele volt a kisváros kíváncsi közönségével. Előbb míg világos volt, én is az udvarra mentem, de aztán, amikor sötétedett az ebédlőnkbe mentem és nagy megrendülésemben – és erre most is jól emlékszem – a varrógép alá bújtam és onnan néztem riadtan a szokatlan sürgést-forgást.

Azt a fenyőfát, mely alatt édesapám szerencsés kimenetelű vadászkalandja történt, ő egy magyar nyelvű emléktáblával jelölte meg, melynek ez volt a szövege: „Itt küzdött Förster Ede ügyvéd szerencsésen egy nagy medvével 1889. november 1-én.” Ehhez az emlékfához apám minden nyáron kivitte az egész családját és a vadászember élénkségével magyarázta el nekünk kalandjának minden egyes részletét. Áhitattal hallgattuk, különösen én, kit az öt fiú közül legerősebben rabjául ejtett az apámtól örökölt vadászszenvedély.

Később, mikor már magam is a vadászok sorába léptem, többször vadásztunk ebben az erdőrészben. A vadászat rendezője - kérésem nélkül - mindig nekem jelölte ki ezt a ”stand”-ot. Ilyenkor ott álltam elmerülve levett kalappal. Máskor meg lázas várakozással, mikor a kutyák felém hajtották a vadat.

Azután is, amikor a háború szele széjjelverte a családot, nyári szabadságom nagyobb részét Szepesolasziban a ”Hegy mögött” abban a kis vadászházban töltöttem [meghalt feleségemmel], melyet szüleimtől örököltem. Mikor Felső-Magyarországot a csehek elfoglalták, a magyar nyelvű táblát egy latin nyelvű táblával cseréltük fel ezzel a szó szerinti fordítással: „Hic luctatus est magno cum urso advocatus Eduardus Förster anno 1889. XI. 1.”

1945-től 1956-ig nem lehetett szülőföldemre felmennem, közben a szüleimtől örökölt minden ottani ingatlanomat, a vadászházat is állami tulajdonba vették. 1956. óta pedig feleségemmel minden nyáron néhány hetet töltöttem el a Hegy mögött egy barátom majorjában. Onnan minden évben felzarándokoltunk a ”medvefához”, mely még most is sudáran áll és melynek törzsébe bicskával keresztet véstem, s melyet minden évben egy frissen szedett vadvirág csokorral szoktunk megkoszorúzni. Múlt évben feleségem beteg volt és nem tudott elkísérni, de velem jött ez alkalommal az azóta túlvilági vadászmezőkre költözött sógorom és vadásztársam, és elkísért engem - úgy érzem - az én utolsó zarándokutamra 1965. július 13-án.

Apám fenti híres medvekalandját leírta Reminitzky Károly is ”Bemutatom a Vadászokat” címen Kassán megjelent könyvében. A leírás erősen túlozva ilyen kitételeket tartalmaz. Idézek: ”S most szörnyű izgalmas és kegyetlen párharc kezdődött. A medve mellső lábaival igyekezett Förstert magához szorítani, míg az teljes erejével még jobban feszítette a fegyvert annak torkába. Az életre-halálra menő küzdelemben a sebesült állat laposra harapta a fegyvercsövet, karmaival pedig lehántotta nemcsak a vadász vastag bundáját, de még a bőrét és húsát is. Hogy meddig birkóztak, senki sem tudja. Förster végre gyengülni érezte a már-már kibírhatatlannak tetsző ölelést és egyszerre, mint egy zsákot látta a medvét lábaihoz rogyni.”

Én édesapám szájából a helyszínen hallottam többször a részleteket s azok hitelességét garantálom.

A Szepességen régi szokás volt a diákcsere. Ez nagyon okos dolog volt. A szülők itt is, ott is jól bántak a gyerekkel, mert hiszen így joggal remélhették, hogy az ő féltett lányuk, vagy fiuk is jó bánásmódban fog részesülni.

Szepesolaszi e részben Nyíregyházával állott kapcsolatban. Négy bátyám is egy-két évet ott töltött és helyettük nyíregyházi lányok, fiúk laktak nálunk cserébe és tanultak - ha tanultak -nálunk németül. Éppen serdülő koromban, a századforduló idején azonban már annyira megmagyarosodott a Szepesség, hogy engem /például/ szüleim már nem adtak magyar szóra, már nem volt rá szükség. Illetve talán még inkább azért, mert a nyíregyházi szülők azt kezdték tapasztalni, hogy gyermekeik eredménytelenül jöttek fel a Szepességre német szóra.

Élt a városunkban egy Sréter nevű evangélikus lelkész. A ”pap bácsi”. Ő hétköznapjaiban magánúton tanított diákokat, akik az Alföldről jöttek föl hozzánk német szóra. Beíratta őket az iglói gimnázium alsó négy osztályába. A diákok ott is laktak a pap bácsi lakásán és az órarend pedáns betartásával ott részesültek oktatásban. Rendszerint három vagy négy diák volt egyszerre pap bácsiéknál, a ”Pfarrer néni” szigorú - sokszor mégis kijátszott - felügyelete alatt.

Édes szüleim mind az öt fiukat ebbe a magániskolába járatták. Az iskolaév végén apám az egész társaságot kocsin bevitette Iglóra, ahol aztán a pap bácsi tanítványai rendesen jó eredménnyel vizsgáztak és boldog örömmel, nótaszóval jöttek haza.

Én is így végeztem el a gimnázium négy alsó osztályát. Azonban nem Iglón, de Lőcsén folytattam a felső négy osztályt.

Mielőtt ennek okát ismertetném, eszembe jut a következő. Én hosszú életem során többször találkoztam olyan férfiakkal, kik középiskolájukat Iglón végezték és négy testvérbátyám valamelyikével egy osztályba jártak. Ilyenkor megkérdeztem az illetőtől, fel tudja-e sorolni osztálytársai nevét. Legtöbbször az volt a felelet, hogy nem, vagy az, hogy egy néhányat igen, de valamennyit nem. Mire én elkezdtem: „Nagy József, Jelencsik Károly, Frecska Jenő, Vorszki Ede, Szente Pál, Schermann Samu, Klug Gyula, Sublyák József, Sági István, Fábry Ferenc, Vál Ernő, Hirscher… stb.” és felsoroltam valamennyit igazgatóstól, tanárostól végig. Erre nagy kacagás és ölelgetés volt a felelet. Magyarázat: elemista koromban otthon az ágyam fölött lógott Ede bátyám /9 évvel volt idősebb, mint én/ csoportképe és én annyiszor olvastam végig a neveket, hogy a névsor az agyamba ragadt és azt most is el tudom mondani.

Visszatérek arra, miért mentem át Iglóról Lőcsére.

A negyedik osztály vizsgáján a német tanár azon kérdésére, hogy hol született Schiller, én mélyen hallgattam. Nem tudtam. „Köszönöm elég”, mondta a tanár és mindenképpen meg akart buktatni.

A Pfarrer bácsi vitába szállt ezzel a különös felfogású tanárral mondván, hogy osztályzatom a többi tárgyból csupa jeles és jó, otthon jóformán német az anyanyelvem, hát, hogy lehet engem németből azért megbuktatni, mert arra az egy kérdésre nem tudtam felelni. A végén úgy egyeztek meg, hogy a tanár átenged, de a jövő tanévet nem folytatom Iglón. Ezt a Pfarrer bácsi ügyesen eszelte ki, mert otthon már szó volt arról, hogy a felső gimnáziumot Lőcsén fogom végezni.

Ugyanis édesatyám nőtestvére, özv. Molitor Gyuláné akkor került Lőcsére és így szüleim jónak látták engem a jó Juli néni védőszárnyai alá helyezni.

A patinás Lőcse már, mint felső osztályos gimnazistának, később, mint ügyvédjelöltnek és később is mindjobban a szívemhez nőtt.

És, hogy nem iglói, hanem lőcsei diák lettem, ez azért is történt, mert így tanulmányi szempontból is szigorú ellenőrzés alá kerültem. Édesapám öccse tudniillik a lőcsei főreál iskolában volt a történeti és a földrajzi tudomány tanára és így szoros kapcsolatban a gimnázium tanáraival. Minden vasárnap jelentkeznem kellett Rezső bácsi lakásán és számot kellett adnom arról, hogy a lefolyt héten milyen tantárgyból és hogyan feleltem. Füllenteni nem lehetett, mert hiszen ő tanártársainál könnyen ellenőrizhette szavahihetőségemet.

A pedáns Rezső bácsi tanári és igazgatói helyettesi minőségében, arról volt híres Lőcsén, hogy tanítványait nemcsak tanítja, de neveli is, és híres volt még archeológiai kedvteléseiről is, melyeknek ”Spitznámen” -jét2 is köszönhette. Csakanynak hívták őt tanítványai két rövid ”a” -val. Ez csákány akart lenni. A lőcseiek akkortájt szerették a szavakat kiferdíteni, rendesen németre vagy tótra. Az ”Új utcát” például, úgy mondták: „Ujutzengasse”. Csakanynak pedig azért hívták jó nagybátyámat, mert tanítványait egy párszor kivitte a régi Lőcse /Alte Leutsch/ helyére. Mondván ilyenkor hozzanak magukkal csákányt is. Mondták, nem tudom igaz-e, hogy egy alkalommal azt is megcsinálták vele vásott tanítványai, hogy előre kivittek a régi Lőcse lelőhelyére egy összetört fazekat, beásták a kutatás helyére s aztán az ”ásatások”-kor diadalmasan mutatták fel a ”korabeli” cserepeket. A jó Rezső bácsi ezt is megbocsátotta vásott tanítványainak.

2 Gúnynevét

Még valamit a mosolygós, jóakaró Rezső bácsiról, mint szigorú apáról.

Volt Lőcsén egy - igen rikító színekben öltözködő, magas - nő, aki vékony bottal járt a lőcsei korzón, és akit még hozzá Aurórának is hívtak. /Magam is láttam sokszor sétálni a körtéren./ Feltűnő jelensége persze szemet szúrt és nem csoda, ha kisebb diákok csúfolták és mindenféle megjegyzésekkel traktálták szegény Aurórát.

Ebből a csúfolkodásból a négy Förster fiú - Fikó, Jóska, Feri és Rezskó - is alaposan kivette részét. Auróra felkereste egyszer a fiúk apját és panaszt tett ellenük, mire Rezső bácsi a legszigorúbban betiltotta a ”komoly fiúkhoz nem méltó viselkedést” és az Auróra szó csúfolódó hangsúllyal való használatát.

Kis idő múlva Auróra és édesanyja újból panaszt tettek Rezső bácsinál azért, mert a fiúk most sem hagyják abba a csúfolódó kiabálást. Erre a szigorú apa újból elővette a három fiát - a negyedik ártatlan volt - alaposan összeszidta őket és erősebb rendszabályok alkalmazásával fenyegette meg őket. A fiúk sunyi mosollyal védekeztek. „Mi” - mondja Rezskó - „csak egy-egy szótagot kiabáltunk, egyikünk se mondta ki az Auróra nevet, de az úgy volt: Jóska kiabálta az: ”Au”-t, Feri a: ”ró”-t és én a ”rá”-t.” Persze összefolyó egymásutánban történt ez a kiáltozás. A jó Rezső bácsi a csínytevés találékonysága fölött nem tudta mosolygását elrejteni s fiai ez alkalommal megúszták a szigorú büntetést.

Most, hogy lőcsei diákéveimet emlékezetembe idézem, eszembe jut egy diákcsínyem, melyet pedig már félig ”érett” koromban követtem el s melynek leírására csak most, és nem is könnyen határozom el magamat. Ebben tettestársam is volt, Berta unokanővérem személyében, aki régen nincs már az élők sorában.

Még mindig Rezső bácsiról van szó.

Lőcsén két fiúközépiskola volt. A Királyi Katolikus Főgimnázium és az Állami Főreáliskola. Rezső bácsi az utóbbinak volt tanára és helyettes igazgatója. Én pedig az iglói gimnázium négy alsó osztályának elvégzése után Lőcsén is a gimnáziumban folytattam tanulmányaimat. A két középiskola tanulói együttlakás-rokonsági alapon sűrűn érintkeztek egymással jó barátságban. Egyszer felkeresett engem két érettségi előtt álló reáliskolai barátom és merész kéréssel fordultak hozzám. Közölték velem, hogy Rezső bácsi a történelmi érettségi tételeket a lakásán tartja, éspedig az íróasztalában. Hogy honnan tudták azt, azt csak sejtem, nem tudom. Nyilván egyik fiából szedték ki ezt a titkot. Arra kértek, lopjam és írjam ki a tételeket. Örök hálát és ”megbecsülést” szerzek az egész osztálytól.

Én rövid tépelődés után vállaltam a dolgot, hisz magam is érettségi előtt álltam és így ”mérlegelni tudtam e vállalkozás rendkívüli horderejét.”

Persze sok függött a körülményektől, de ezek a késő délután folyamán kedvezően alakultak. Tudtam, hogy Rezső bácsi estefelé a Körtér megyeházi oldalán, a háza előtt sétálni szokott. Felmentem a lakásra, ott csak Bertus unokanővéremet találtam, aki édesanyja halála után állandóan nagybátyjánál lakott.

Az áldott jó Bertusnál sem ment könnyen a dolog, de ismételt kérésemre, hallgatott a jó szívére és beleegyezett a kalandos terv végrehajtásába. A drága Bertus kinézett az ablakon és mondja, hogy Rezső bácsi az ablak alatt egy tanártársával beszélget s miután a lakásban rajtunk kívül senki sem volt otthon, megnéztük az íróasztal fiókját, azt nyitva találtuk és - igen - a középső fiókban összehajtva és zsinórral átkötve szépen ”nézett ránk” a kb. 20 db. érettségi tétel. Én pedig - el lehet képzelni milyen izgalomban - az előre elkészített listán beírtam a diák neve mellé az érettségi tétel címét, persze csak úgy egész rövid ”stichwort” -okban.

3 Címszavakban

A művelet szerencsés befejezése után a lopott anyagot elvittem egyik barátom lakására. Persze nagy volt az öröm és a hálálkodás. Csak az egyik fiúnál volt baj. A neve mellé írt ákom-bákomot sehogyse tudtuk kisilabizálni. Kaptam is az érdekelttől egy pár hízelgő jelzőt. De hát ezen már nem lehetett segíteni, másodszor már nem mertem ezt a veszélyes műveletet megkockáztatni.

Harmadnap az érettségi után mesélték a barátaim, hogy milyen nagyszerűen, simán ment minden, hogy még a gyengébb diákok is milyen jól - kissé ugyan mesterségesen akadozva - milyen ügyesen feleltek és milyen hálásak nekem. Én pedig napokig nem mertem Rezső bácsi szeme elé lépni, de azért érdeklődéssel és bizony pirulva hallottam Bertustól, hogy Rezső bácsi az érettségi után este a vacsoránál milyen boldogan és büszke mosollyal mesélte családjának, hogy az ő diákjai történelemből milyen nagyszerűen feleltek.

A kétségtelenül ”erős” diákstikli csattanója azonban a következő évben következett be.

Kassán voltam első éves jogász és alapvizsgára készültem, mikor megjelent nálam két lőcsei nyolcadikos diák barátom és előadták, hogy mint a reáliskola nyolcadik osztályának ”közös költségén ide utazott küldöttsége” arra kérnek engem, ismételjem meg a tavalyi sikeres műveletet, ők titoktartásukról, hálájukról stb. biztosítanak és felajánlják nekem az utiköltséget Lőcsére és vissza.

Odáig azonban nem engedtem menni a dolgot. Rámutattam arra, milyen feltűnő volna egy váratlan lőcsei látogatásom most alapvizsgám előtt és unokanővéremet sem akartam újabb veszélynek kitenni és - magyarán - féltem is az előkelően gondolkodó, jó Rezső bácsi jogos haragjától.

Később - és soha - sem mertem a puritán Rezső bácsinak ezt a csínytevésemet bevallani. Gondolatban most kérek tőle bocsánatot.

Lőcse távolsága Szepesolaszitól országúton 21 kilométer. Apám gyakrabban járt be saját fogatán a törvényszékre tárgyalásra és néha egy-egy vasárnapra hazavitt engem is. Vissza aztán este a KassaOderberg fővonalon, vonaton utaztam Iglóra s onnan átszállással vicinálison Lőcsére. Néha azonban nagyot gondoltam és gyalog vágtam neki ennek a 21 kilométernyi útnak, annyival is inkább, mert ilyenkor betérhettem édesapám másik férfitestvéréhez, Guszti bácsihoz, aki a jó Hermin nénivel és az aranyos Omamával Görgőn lakott, ahol a Csáky-féle nagybirtokot vezette. Ott is, mint leírásom elején említettem, két fiú volt. Sándor, ki gazdasági pályára lépett, Magyaróváron végezte a gazdasági akadémiát és egy ideig a Csáky-féle másik birtokot vezette Igló mellett Szepessümegen, és Lajos, aki Berlinben végezte az egyetemet és vegyészetből doktorált, majd a Rimamurányi-Salgótarjáni Vasgyárnál kohóigazgató lett.

Ezek a fiúk inkább az én bátyáimmal voltak korban hasonlók. El lehet képzelni mi volt olyankor, amikor a családi összejöveteleken a 14 Förster fiú együtt volt. Vidámak, hangosak és kedvesek voltak ezek a rokonsági vonatkozásokat összetartani hivatott családi találkozások minden húsvétkor és pünkösdkor, de máskor is.

Lőcsei Juli néninél az úgynevezett Thurzó házban laktam. Ugyanabban, amelyben Jókai szerint a „lőcsei fehér asszony” Andrássy generális elcsábításával a titkos folyosón beengedte a császári katonákat.

Ugyanebben a regényben szerepel az az úgynevezett „Ketterhauschen”, egy nagy csupa vasrácsból készült kalitka is, melyben a szigorú és hajthatatlan Fabriczius városbíró saját lányát záratta, mert esti záróra után az utcán járt. Diákkoromban ez a karcer a Probstner ház udvarában állott. Sokszor játszottam Probstner bácsi unokájával, Bethlenfalvy Gyuszival a nagy kalitka mellett és nézegettük a benne tartott galambok játékát. A cseh uralom alatt a város ezt az idegenforgalmi látványosságot - nagyon helyesen - eredeti helyére, a város főterére, az ódon városháza mellé állíttatta, és ez ma is ott látható.

Lőcsén egyébként sok látnivaló van. A város falai nagyrészt és épségben még most is állnak. Híres az árkádos városháza, a szép gótikus templom és abban a gyönyörű faoltár, melyért az amerikaiak állítólag hallatlan nagy összeget kínáltak. De város ezt a világhírű műkincsét nem volt hajlandó eladni. A Körtéren /Ring/ a megyeháza előtti sétatéren állott a honvéd szobor, mely előtt a lőcsei középiskolák március 15-ének előestéjén minden évben emlékünnepet tartottak. Egyik évben - azt hiszem 1903-ban - én szavaltam a „Talpra magyart.” Ez alkalommal szüleim tudta nélkül elmentem Bartch Guszti bácsihoz Iglóra, kölcsönkértem és meg is kaptam tőle fekete díszmagyarját. Kicsit bő volt rajtam ez a díszruha, de hát mit bántam én azt, fő az volt, hogy magyar ruhában léphettem a közönség elé. Másnap azután barátaim vagy hatan eljöttek lakásomra, egymásután magukra öltötték a kölcsönkért díszmagyart, és sorjában lefényképeztük egymást. /Most is megvan./

Lőcsén fogott először tüzet a szívem. 17 éves kamasz voltam. Szívem választottja a felsőbb leányiskola negyedik osztályába járt. A lányok internátusa a fő, úgynevezett kassai városkapu /még most is áll/ szomszédságában lévő épületben volt elhelyezve, a felsőbb leányiskola pedig a Körtéren, a sétatér szélén. Az internátusbeli lányok minden reggel nagy sorban, párosan vonultak az iskolába, éspedig a Thurzó ház mellett is, melynek földszinti ablakából én félre nem érthető sóvár pillantást váltottam piruló, szép ideálommal. Egymás iránti érzelmünk legkimagaslóbb eseménye volt az a leheletnyi csók, melyet az internátus kertje deszkakerítésének egy résén át sikerült egyszer egymással váltani.

Nagyon szerettem táncolni. Jól tanultam, de a vígságból is bőven kivettem a részemet. Schmál bácsi és fiai tánciskolájában jó előmenetelt tanúsíthattam, mert mikor a megyebál rendezősége a gimnáziumból és a reáliskolából két-két táncost „kölcsönkért”, a gimnáziumbeli kettő közül az egyik én voltam. Ennek a kitüntető szerepnek aztán mi derekasan meg is feleltünk. Megtáncoltattuk a megyebál hölgyeit. Emlékszem, szünet közben felmentem társammal a karzatra és onnan legeltettük éhes szemeinket az alattunk sétáló hölgyek ruhakivágásából kivillanó fehérségen.

Egy ilyen megyebált megelőző műsor keretében édesanyám is szerepet vállalt művésziesen előadott klasszikus zongorajátékával, nagy sikerrel.

1903-ban jó eredménnyel tett érettségi után pályát kellett választanom. Egyéniségemhez legközelebb állott volna az erdőmérnöki pálya. Édesatyám azonban azt szerette volna, ha valamelyik fia átvette volna ügyvédi irodáját, s így, miután bátyáim már pályát választottak, én a jogi pályára léptem.

Az első évet a kassai, másodikat az eperjesi jogakadémián végeztem. Az első könnyebb volt Kassán, a második pedig Eperjesen. Mindkét város közel volt Szepesolaszihoz, és én sűrűn is jártam haza a drága szülői házhoz.

Jogász éveimről sokat tudnék írni, sok komoly, de még több mulatságos élményemről, gondtalan életemről. Legyen szabad ez utóbbiak közül néhányat elmondani. Ezek jellemzik ezt a könnyű, csintalan életmódot, melyben nekünk akkor részünk volt.

Kassán történt: volt nekünk ott egy szerény vendéglőben egy kis jogásztanyánk, ahol meghatározott délutánokon néhányan találkoztunk. Társaságunk egyik tagja - nevét nem írom ki, mondjuk Miska - 26 éves ősjogász és kissé „ütődött” volt. Így persze sok tréfás élcelődésünk céltáblája lett.

Itt meg kell őszintén vallanom, hogy mi ezekre a tréfacsinálásokra sokkal lelkiismeretesebb gonddal készültünk, mint a mi jogi tanulmányainkra.

Két esetet szeretnék elmondani a sok tréfa közül, amit Miskával csináltunk.

Az egyik: „Te Miska,” - mondja egyik jogásztársunk - „nem lépsz be te is a szabadkőművesek közé? ” - „Minek az nekem? ” - kérdi Miska. „Hát minden más mellett azért is jó ez, hogy ingyen utazhass a vonaton. Most például, hogy Miskolcra készülsz, megspórolhatnád az útiköltségedet.” Miska tudniillik Miskolcra való utazása szándékáról már többször tett említést.

„Ti megint csak ugratni akartok, tudom. Dehogy ugrom be nektek” - mondja a mi Miskánk. Mi elhallgattunk, de másnap - nagy örömünkre - ő kezdett a dologról beszélni. Fúrta az oldalát, hogy hátha mégis igazat mondunk és kezdi. „Hát mit is kell csinálni azoknak a szabadkőműveseknek, hogy ingyen utazhassanak? ” „Ez igazán nagyon egyszerű” - mondja az egyik főtréfamester - „Nézd, te Kassán az állomáson oda mész a pénztárhoz, jobb kezedet, illetve ujjadat az orrod alatt, bajuszod fölött balról jobbra, kétszer egymás után elhúzod és azt mondod: „kérek egy jegyet Miskolcra”- és megkapod. Fizetned nem kell, és utazhatsz”.

„Nem hiszem” - mondja Miska, „de holnapután megpróbálom”.

Harmadnap társaságunkból ketten kimentek az állomásra, megbeszélték a dolgot a vasúti pénztárnoknővel, átadták neki az asztaltársaság „közköltségét” és figyelték, mikor jön Miska a pénztárhoz. Miska bátran beszól a pénztárablakba és a betanult szabályszerű kézmozdulattal az orra alatt kérte a jegyet Miskolcra. Meg is kapta, nem fizettet, megköszönte és a rejtekhelyükről látták, hogy felszállt a miskolci vonatra.

Amikor Miska néhány nap múlva hazatért és törzsasztalunkhoz jött, persze az volt az első kérdésünk, hogy milyen volt az utazás Miskolcra? Erre azt felelte: „oda simán ment a dolog, balról jobbra húztam az ujjamat és szó nélkül, ingyen megkaptam a jegyet, de nem úgy visszafelé. Miskolcon a vasúti pénztárnál sokan voltak s mikor megfelelő módon - tehát balról jobbra - húzva el az ujjamat, azt mondtam: „kérek egy jegyet Kassára”, a pénztárosnő ide adta a jegyet, de mikor én köszönetet mondva el akartam lépni, rám szólt: „tessék fizetni!”. Erre én szorosan az üveghez hajoltam és jelentősen a szemébe nézve az ujjamat az orrom alatt végighúztam és megismételtem: „de én kérek egy jegyet Kassára!” A pénztárosnő most már türelmetlenül rám szólt: „ne csináljon rossz vicceket, hanem fizessen, hogy a többi utas is megválthassa a jegyét!” Erre nem tehettem mást, elővettem a tárcámat és kifizettem a jegyet.”

Ekkor azt kértük Miskától, hogy mutassa meg, miként kérte a jegyet Kassán és miképpen Miskolcon. Miska megismételte a leckét, de mikor azt mutatta, hogy kért jegyet Miskolcról Kassára és megint csak balról jobbra húzta végig az ujját, akkor társaságunk főtréfacsinálója azt mondta neki és mutatta is: „Miska te szamár vagy, visszafelé az ujjadat nem balról jobbra, de fordítva, jobbról balra kellett volna húznod és akkor mondani: „kérek egy jegyet Kassára!”

Szegény Miska a társaság nagy hahotája és asztalcsapkodása közben tétován körülnézett, ha nem is tudta mindjárt, hogy miképpen, de érezte, hogy gonosz társai megint becsapták.

A másik eset ugyanezzel a Miskával történt. Előzetesen és gondosan kieszelt és kidolgozott terv alapján. Említettem már, hogy Miska ősjogász volt. Jómódú szülei szerették volna, hogy letegye a vizsgáit, de ő hősiesen ellenállott. Már 26 éves volt és még csak egy alapvizsgával készült el. Termete alacsony volt, amiért ő egyre panaszkodott. Mindig bottal jött a törzsasztalhoz. Valamelyik közülünk kitalálta azt a tréfát, hogy elhitetjük Miskával, vannak esetek, amikor 26 éves korukban is nőnek az emberek, és úgy látszik ő is ezek közé tartozik.

Miska fölényesen mosolyogva mondja, hogy ezzel a mesével hagyjunk neki békét, ne ugrassuk mindig.

Mi aztán ezt a témát nem feszegettük előtte, ellenben, amikor Miska köztünk ült egyikünk észrevétlenül kivitte botját a szobából, levette róla a gumivéget és éles bicskájával lefaragott minden alkalommal egy-egy milliméternyit, visszahúzta rá a gumit és visszatette a helyére. Ez így ment jó sokáig, amíg a mi Miska barátunk egy szép napon egyszer csak halkan, de jelentősen megszólal: „Fiúk! Nektek mégis csak igazatok van, mert biz’ Isten, növök.”

Erre aztán kitört a kacagás. A szomszéd asztaloknál nem tudták mi történt velünk, de szegény Miska se tudta. De mi igen, mi tudtuk. Megveregettük a hátát szegény áldozatunknak, és sokért nem adtuk volna, hogy ismét sikerült a tréfánk.

Még valamit kassai jogászkoromból. A „nagy” Fedák Sári vendégszereplésre feljött Pestről Kassára. A János vitéz címszerepét játszotta óriási sikerrel. Persze mi is ott voltunk az előadáson, mely után mi, jogász gólyák lelkesedésünkben a színház előtt Zsazsára váró kocsiból kifogtuk a lovakat és elhúztuk a fogatából a lelkes közönség felé integető művésznőt szállására, a Schalk-házba.

A jogakadémiára azért szorgalmasan eljártam, a tanév vége felé pedig teljes gőzzel tanultam. Már korán reggel kimentem a kisvasúttal a Csermelybe és ha nem kellett az előadásokra bemenni, egész nap kint tanultam az erdőben. Akkortájt kezdett divatba jönni a boszton elnevezésű szép tánc, melyet még leckém tanulása közben is buzgón gyakoroltam.

Az első alapvizsgát egyhangú eredménnyel letettem és utána boldogan hazautaztam Szepesolasziba, boldog családi körbe, szép vakációra.

Kassán egy családunkkal ismeretségben lévő kedves özvegyasszonynál, Majunke néninél laktam a Mészáros utcában, meghitt családi körben. Eperjesen azonban, ahol másodéves jogász voltam, teljesen idegen környezetbe kerültem.

De azért itt is igen jól éreztem magamat. Megismerkedtem sok városi családdal és itt is vígan, boldogan peregtek ifjúságom szép napjai.

Az ősi evangélikus kollégiumban működött a jogakadémia, melynek előadásaira ellátogattunk ugyan, de igazán csak a tanév vége felé fogtunk hozzá a komoly tanuláshoz.

Ha őszinte akarok lenni, megállapíthatom, hogy Eperjesen is inkább a mulatozáson járt az eszem, mint a komoly tanuláson. Az ottani élményekből is hadd mondjak el itt egy-kettőt.

Úgy emlékszem, Széchenyi Kör néven szerepelt Eperjesen egy közművelődési egyesület, mely tánccal egybekötött előadói esteket rendezett.

Egy ilyen alkalommal szerepelt a helybeli katonai zenekar is, melynek tagjai túlnyomórészt fúvós hangszereken játszottak.

Egyik jogásztársamnak az a nem mindennapi ötlete támadt, hogy felmegyünk a nagy előadói pódium fölötti karzatra, s amikor a katonazenekar játszani kezd, leszórunk rájuk úgynevezett tüsszentőport. Persze óvatosan, feltűnés nélkül.

Így is történt. Amikor a hangverseny megkezdődött és nemsokára hatni kezdett a por, a katonák egymás után elkezdtek tüsszenteni, különösen a fúvósok jöttek ki sodrukból. Elképzelhető milyen zavar keletkezett úgy, hogy a karmester kénytelen volt a hangversenyt leállítani. A hatás a közönség egyik részében óriási derültséget, másokban jogos felháborodást váltott ki. Mi akkor persze már a földszinten voltunk, és együtt tüsszentettünk a kacagó közönséggel. Másnap a helyi lap „éretlen jogász stikli” címen megemlékezett erről a kétes értékű csínytevésünkről.

Még egy mulatságos eset Eperjesről. De ebben én szenvedő szerepet játszottam.

A nőegylet mulatságot rendezett és a táncot megelőző előadás egyik jelentős száma a palotás volt, melyet nyolc pár táncolt. A táncosok egyike én voltam. Korabeli ruhát kaptunk a színháztól, de az előírásos cipőt mindenki maga csináltatta. Mert az nem akármilyen lehetett. A magas fűzős cipőnél körülbelül hat centiméterrel magasabb volt, felső részét aranyrojt fogta körül és sarkára sarkantyú került. A cipő csak az előadást megelőző napon készült el s ezért a próbákon a méltóságos szép magyar táncot sarkantyútlan cipőben gyakoroltuk. Amikor a mi számunkra került a sor, egy ideig pompásan ment minden. Egy fordulónál azonban az egyik sarkantyúm beleakadt a táncosnőm selyemruhájának alsó fodrába, s ahogy szegény partnerem maga körül forgott, úgy szakadt le ruhája fodra. A közönség nagy hahotára fakadt, a tánc rendje felborult, engem pedig majdnem megvertek.

A tánctéren életem legnagyobb teljesítménye az volt, amikor három, egymást követő éjszakát táncoltam végig, éspedig az elsőt Eperjesen, a másodikat Lőcsén s a harmadikat megint Eperjesen. A részletekre már nem emlékszem, de azt tudom, hogy ennek a bravúros teljesítménynek rugói nem szívbeli érzelmek voltak s arra is emlékszem, hogy a vonaton és nappal azért nagyokat aludtam.

Sok Gömör megyei fiú volt akkor tájban az eperjesi jogakadémián. A palócok. Ők jellegzetesen ejtették ki a hosszú á betűt. Valahogy így: aó-nak hangzott. Alitisz Aladárt például következőképpen húztuk: „Aladaór, madaór-e a papagaóly? ” Mire a tréfát ismerő Aladár barátunk így felelt: „madaór, haót, te szamaór”. Ez az Aladár nagyokat szeretett mondani, persze tréfából. Egyszer emlékszem azt mesélte, hogy egyszer télen egy fáról, melyen sok varjú ült, egy lövésre „harminchaórom” varjút lőtt le, és elbeszélését így fejezte be: „haórom napig varjú tollal fűtöttem.”

Miután ügyvédi pályára készültem, a jogtudomány és nem az államtudományi szigorlatokra kellett készülnöm, s így vagy a budapesti, vagy a kolozsvári egyetemre kellett mennem. Szüleim Pestet választották. Kolozsvárt nem volt senkink, Pesten pedig több rokonunk lakott. Budapest tanulmányi szempontból nehezebb volt, mint Kolozsvár, mert ott minden tantárgyból csak egy tanárhoz kellett készülni, míg Budapesten nem tudta a jelölt, hogy szigorlatkor melyik tanárhoz kerül. Ennek dacára én is inkább Pestre kívánkoztam.

Kassán is, és Eperjesen is egyhangúlag tettem le a két első alapvizsgát. Vakációim a drága szülői házban, vígan és élményekben gazdagon teltek el, most pedig, hogy Pestre kerültem, szorosabbra kellett fognom a gyeplőszárat.

Budapesten is megszakítottam azért tanulmányaimat hazaruccanásokkal, de most már komolyabban fogtam hozzá jövőm megalapozásához. Bár több helyen laktam aszerint, hogy mennyi időt töltöttem otthon Olasziban - állandó otthonom, édesanyám húgánál - Kosáry Emilnénál volt, mert a jó Emma néninél kosztoltam együtt unokahúgommal a későbbi Butykayné Kosáry Emmivel, akinek művészi pályafutását így kezdettől végig tudtam kísérni.

Idejében kolloquáltam és két szigorlatomat kedvező eredménnyel tettem le. Harmadik szigorlatomon azonban - életemben először - szégyenszemre megbuktam. Politikából esett meg velem ez a csúfság. Nem is szerettem én a politikát akkor sem és később sem soha!

Pesti szigorlataim során egy velem történt kirívó esetről szeretnék itt beszámolni.

Velem együtt négyen vártuk dr. Csarada egyetemi tanárt, hogy nála nemzetközi jogból szigorlatozzunk. 11 órára volt a szigorlatunk kitűzve. Már fél 12 is elmúlt és Csarada tanár úr még nincsen. Mi persze nyugtalankodtunk. Egyszerre nyílik az ajtó és berobog a terembe Csarada tanár úr frakkban.

Oda lép az első padhoz, ahol mind a négyen egymás mellett ültünk és felad egy kérdést. Valami tengeri problémáról volt szó. Az első jelölt nem tudott felelni, Csarada rámutatott a másodikra, majd a harmadikra és végül énrám, az utolsóra is. Egyikünk sem tudott felelni. A professzor úr ránéz az órára, és azt mondja: „Köszönöm uraim, elég!” fogja a cilinderét és sietve kirobog a teremből.

Egymásra néztünk és sehogy sem tudtunk eligazodni. Azt lehetetlennek tartottuk, hogy megbuktasson mind a négyünket, azért, mert az egyetlen kérdésre nem tudtunk felelni és nyugtalanul vártuk az egy órára kitűzött eredmény kihirdetését. Mind a négyen átmentünk „szótöbbséggel” /a négy osztályzat közül az utolsó előttinek felelt meg/.

Mint utóbb hallottuk, Csarada tanár úr egy esküvőre volt hivatalos és későn jutott eszébe a kiírt szigorlata.

Pesten Münnich Aurél-nál, az iglói kerület országgyűlési képviselőjénél folytattam rövid ideig ügyvédjelölti gyakorlatot, majd hazamentem Szepesolasziba, és édesapám irodájában dolgoztam, és készültem az ügyvédi vizsgára.

Édesapám csak olyan pert vállalt, melyről biztosra vette, hogy megnyeri. Persze volt azért olyan eset is, hogy a vállalt pert mégis elveszítette, de általában az volt a köztudatban, hogy: „Ha Förster vállalta a pert, akkor azt meg is nyeri.” Ezt a levegőt szívtam magamba otthon édesapám irodájában.

Csakhogy édesapám akkor már nagyon beteg volt. Akkor igen nagy csapások érték szegény jó szüleimet.

Két bátyám 1905-ben egy éven belül halt meg. Mindketten életük virágjában. Ede 30, Béla, szegény pedig 22 éves korában. Béla - szegény - gyenge szervezetű volt. Tüdőbaj vitte őt korán sírba. Ede bátyám azonban maga okozta halálát, féktelen természete miatt. Kassán jogászkodott ő is, és ott is volt tüzérönkéntes. Később, mikor Kassán jogászkodtam, többen - különösen hölgyek - mesélték nekem, hogy milyen fess tüzér volt a bátyám. Tanulmányait elhanyagolta, otthagyta a jogi pályát, könyvelő kurzusra iratkozott, de a legnagyobb baj az volt, hogy osztálysorsjátékon valami 4000 koronát nyert, amit aztán egy év alatt Budapesten elvert. Szép legénylakást bérelt, fogatot tartott és persze nőt is. Nagy pénz volt az akkor, 4000 korona. A sok éjjelezéstől ez az életerős szép ember így fiatalon elpusztult, gyászba borítva szegény jó szüleimet.

Édesapám családi sírhelyünket Olasziba a temető falába építtette. A márványtáblán ez az édesanyám által fogalmazott felirat olvasható: „A szeretet melege övezze emléküket a síron túl is!”

1965. nyarán második feleségemmel ennél a sírnál ültünk, mikor arra ment egy idős olaszi aszszony, megállt, és szóba elegyedett velünk. Ő mesélte feleségemnek, hogy még most is emlegetik az idős emberek, milyen megható volt az, amikor annak idején a szép Förster Edét temették, és mikor koporsóját a helyére engedték, a temető fala mögött észrevétlenül elhelyezett eperjesi cigánybanda elhúzta azt a nótát, „lehullott a rezgőnyárfa ezüstszínű levele”. Ez volt szegény Ede bátyám utolsó kívánsága.

Szepesváralján volt a járásbíróság, ahol édesapámnak majdnem mindennap dolga volt. Oda már gyermekkoromban, de később is sokszor kísértem el őt. Mindig bizonyos megilletődéssel néztem fel a város fölött emelkedő hegykúpra épített történetileg is híres szepesi várra, melynek romjai most is hatalmas méreteiről tesznek tanúságot. A nógrádi vár mind beleférne a szepesi várba.

Közben eszembe jut, s bár nem ide tartozik, de nehogy elfelejtsem, mégis ideírom, hogy életem során, tehát az utolsó 80 év során mennyi felfedezés történt orvostudományi, másféle, de különösen műszaki téren.

Gyermekkoromban pld. általában még a kénes gyufát használták, amit aztán a most is használatos svéd gyufa váltott fel. Kisfiú voltam, mikor édesapám egyszer elvitt Krompachra a régi gyárba, ott láttam életemben először villanyvilágítást. Nagy dolog volt, amikor kb. 10 éves koromban az első autót láttam Olasziban /a görgői Csáky grófé volt/. Diákkoromban még olyan kerékpárok is voltak, melyen az első kerék igen nagy, a hátsó meg igen kicsi volt. Magam is többször ültem ilyen gépen, sőt egy alkalommal Szepesszombaton egy hirtelen fékezés miatt előre nagyot is estem, erről a kezdetleges járműről. A telefont akkor vezették be Olasziba a postára és többek között édesapám irodájába is, mikor én siheder fiú voltam és rendkívüli élmény volt számomra az, mikor a helybeli postamester lányát, megelőző megbeszélés alapján és hivatalos idő után felhívtam, és szépeket mondtam neki. Vagy: mikor a ’10-es évek táján Iglón egy - úgy emlékszem - Kvasz nevű magyar pilóta repülését láttuk. Igaz, hogy alig 50 métert repült, mert gépével - egyébként igen szerencsésen - beleesett a Hernádba, de a hatás leírhatatlan volt. Azután a rádió, a televízió, a rakéta és az űrrepülés stb., mindannyi fantasztikus felfedezés következett, mindez pedig én és kortársaim életében. Ha az ember ezeket a vívmányokat így, mint én most csokorba szedi, akkor lepődik meg igazán, és akkor nem csudálkozik az idegbántalmak terjedésén különösen, ha még hozzávesszük a két világháború megpróbáltatásait is.

Szepesváraljára kocsin jártunk. Jó lovaink voltak, volt úgy, hogy négy pár lovunk is volt. Apám szeretett maga is hajtani, s mi fiúk is megtanultuk korán ezt a mesterséget. Apám ezen a téren is - mint mindenben - a precíz pontosságot kívánta tőlünk. Bár a Szepességben az országutak jobbak voltak az országos átlagnál, mégsem voltak összehasonlíthatók a mostaniakkal. Egy alkalommal a kocsi bakján én ültem, én hajtottam, mellettem a kocsis, hátul szüleim ültek. Az út közepén egy öklömnyi kő feküdt s én vigyázatlanul úgy hajtottam, hogy a kocsi egyik kereke ráment a kőre, s a kocsi kissé megzökkent. „Állj, meg!”, kiáltja apám. Erre megállítom a fogatot, és hátra nézek, hogy mit kívánt apám. Azt mondja, „Látod ezt a követ ott az úton? Mehettél volna tőle jobbra, vagy balra, mehettél volna úgy, hogy a követ a kerekek között hagyod, de nem, Te rámentél a kerékkel a kőre. No. Menjünk tovább!”

Most eszembe jut egy derűs eset, mely apám irodájában történt. A ’90-es évek közepén a nagy névmagyarosítási mozgalom a Szepességen is végigvonult. Egyszer édesapám az ebédnél elmesélte mosolyogva, hogy egy azelőtt Szlamen, most Szalmahegyi nevű vasutas, mikor apám felszólította, hogy a letárgyalt ügyben létre jött szerződést írja alá, hirtelen nem tudta az új nevét. Zavarában a feleségét kérdezte: „Sztara, jak che mi to teraz volame? ” /Öreg, hogy is hívnak minket? /

Az ügyvédi vizsga letételéhez abszolutórium után háromévnyi gyakorlatra volt szükség. Körülbelül a felinél tartottam, mikor édesapám 1908-ban meghalt. Elestem attól a lehetőségtől, hogy átvehessem apám jól menő irodáját és más ügyvédnél kellett praxis után néznem.

Így kerültem újra Lőcsére, ebbe a szívemhez nőtt városba egy ottani ügyvédhez, aki például egy Iglón a járásbíróságnál lefolyt tárgyalásról való beszámolóm után élesen kifogásolta, hogy miért nem „tagadtam az ellenfél által felmutatott okirat alaki és tartalmi valódiságát”. Ezt - szerinte - annak dacára kellett volna mondanom, hogy az okirat valódisága minden kétségen felül állott és nyilván csak azért, mert így a bizonyítás egy ujabb tárgyalást tett volna lehetővé.

Közben 1909. február 27-én Budapesten jogtudományi doktorrá avattak. Apám akkor már majdnem egy éve meghalt, anyám beteg volt, testvéreim állásban voltak, úgyhogy avatásomon csak édesanyám Pesten lakó húga, Kosáry Emma és Emmi lánya vett részt.

Később Liptóújvárra kerültem egy olyan ügyvédhez, kiről ezen a vidéken azt mondották, hogyha bejön egy faluba, félreverik a harangot.

Ezek az ügyvédek szóval nem olyan szellemben vezették irodájukat, mint ahogy azt otthon láttam, és én, bár lassan készülgettem az ügyvédi vizsgára s a három közül az egyik csoporttal el is készültem már, mindjobban elidegenedtem ettől a pályától.

Lőcsén ügyvédjelölt koromban megint egy régi árkádos házban laktam Märcz mamáéknál, együtt János bátyámmal, aki akkor a debreceni gazdasági akadémia elvégzése után Szepes vármegye gazdasági egyesületének titkára volt. A kosztot pedig Jenő bátyámnál kaptuk, ki Szepes megye levéltárosa volt. Miután ezt az életleírásomat múzeumi iniciativára írom, meg akarom itt említeni, hogy a tradíciókban gazdag Szepességen a vármegyei levéltárosi állás gondos kiválasztás után lett betöltve.

Jenő bátyám, aki diákéveit, általában tanulmányait gyermekkorától filozófiai doktorrá avatásáig mindvégig színjelesen folytatta, s aki az ”Iglói diákalbumban” irodalmi tevékenysége alapján kiemelt megbecsülésben részesült, az Eötvös Kollégium házi versenyein sokszor első lett stb., tanári állást nem tudott vállalni, mert nagyot hallott. Szepes vármegye főispánja, gróf Csáky Zénó, őt nevezte ki a megüresedett vármegyei levéltárosi állásra. Ő szerkesztette azután a Lőcsén havonként megjelenő ”Közlemények Szepes vármegye múltjából” nevű folyóiratot s ő lett a Szepesvármegyei Történeti Társaság titkára. Felesége a vármegye alispánjának, Raisz Aladárnak leánya volt. Barátai ”Perus nak” becézték, a pergamentek között folytatott szorgalmas búvárkodása miatt. Jenőék szép természetbeni lakást kaptak a vármegyeházán és oda jártunk János bátyámmal étkezni. Sógornőnk kiválóan látott el minket.

Ebben az időben kellett volna önkéntességi évemet leszolgálni. Olasziban soroztak be a kassai 18as tüzérekhez, ott, ahol Ede bátyám ”a szép tüzér” is szolgált. Csakhogy erre nem került sor. Közben, tudniillik heves rheuma bántalmaim voltak, melyek éppen akkor támadtak meg engem, amikor bevonultam. Éspedig a szívemet. Szolgálatom kezdetekor mindjárt kórházba kerültem és nehány heti kezelés után szívbaj miatt kiszuperáltak.

Ez a szívbaj - hála Istennek - nem minősült állandónak, hisz később úgyis, mint vadász és, mint alpinista is sok olyan nehéz túrát csináltam, melyek ugyancsak igénybe vették a szívemet.

Ügyvédjelölt koromban, mikor szigorlataim előtt állottam, néha hetekig vonultam vissza az erdőbe, az olaszi vadászházunkba, ahol zavartalanul tanulhattam és egyben a természet utáni vágyakozásomat is kielégíthettem. A kosztot naponként hozták, vagy küldték ki az én drága jó szüleim. Egy ízben pedig egy hetet töltöttem szorgalmas tanulással teljesen egyedül a várostól kétórányira a fenyőrengeteg közepén fekvő ”Kornélia” vadászlakban. Ez a vadászlak édesanyám nevét viselte, az olaszi vadásztársaság építette, s mert édesapám volt a vadásztársaság elnöke, az ő tiszteletére lett édesanyám ennek a kedves vadásztanyának a névadója. Oda az elemózsiát én vittem fel a hátamon. Azon kívül is sok-sok kellemes órát töltöttem jó apósommal is a ”Kornélia vadászlak” -ban.

A természet iránti szeretetemnél fogva korán kezdtem az akkor nálunk még gyermekcipőben ”sikló” síeléssel megbarátkozni. Édesapám és apósom is azon elsők közé tartoztak, kik ezt a kitűnő sportot nemcsak támogatták, de űzték is. Én már nem láttam apámat síelni, de a padláson megtaláltam az ő általa használt, Norvégiából hozatott kezdetleges deszkapárt nádkötéssel. Lábamra kötöttem és az olaszi dombokon űztem ezt a mindinkább elterjedő téli sportot. Később első feleségem, Margit sógornőm és Karcsi sógorom, a ”Kummer trio” Kluknóról magukkal hozták Olasziba léceiket és sportszeretetüket. Apósom tudniillik korábban a Tátrában a Máriássy-, majd Szlovinkán és Kluknón a Csáky család erdőbirtokának vezetője volt, mint ilyen került Olasziba, ahol aztán nyugalomba is vonult.

Korcsolyázni is szerettem. Jégpályánk nem volt ugyan, de a városkánkon átfolyó ”Zsegrica” patak és a Hernád folyó jegén jól lehetett korcsolyáznunk. Ha a Hernád a nagy hidegben befagyott és nem havazott, nagyszerű minőségű ”tükörjég” volt a folyón és ez hosszabb kirándulásokra csábított minket. Egy alkalommal egész a tőlünk 8 kilométernyire fekvő Krompachra merészkedtem egyedül. Ott a vasgyáriaknak volt a Hernád partján kitűnő jégpályájuk és ottani ismerőseim nagyot néztek, és ovációval fogadták, amikor a Hernád jegéről zuzmarás hajjal és bajusszal egyszerre csak köztük termettem.

Lőcse után Liptóújváron folytattam ügyvédjelölti gyakorlatomat.

Ez a vadregényes Vág völgyben fekvő járási székhely egyúttal igazgatósági központja volt a Magas Tátra erdőségeit is magába foglaló hatalmas erdőrengetegnek. Én ügyvédjelölti gyakorlatom mellett minden szabadidőmet az erdőben vadászva, vagy túristáskodva és a Vág folyó partján halászva töltöttem el. Fiatal erdőmérnökök társaságában vígan éltem. Az erdészek kaszinójában étkeztünk és - hát - ittunk is.

Fiatal koromban sovány, de azért elég erős legény voltam. Emlékszem, hogy egy alkalommal jó kedvemben arra vállalkoztam, hogy a kaszinó kezelőjét, Lehoczkynét és két felnőtt, karcsú leányát együtt felemelem, s megpörgetem. Úgy is volt. A mamát a hátamra vettem, az egyik lányát a jobb, a másikat a bal karommal derékon fogtam, felemeltem őket és az egész kis családot kétszer megpörgettem. Ez bizony nagy könnyelműség volt. De hát „fiatalság bolondság!”

Az sem volt éppen tréfa, amikor viperát jártunk fogni az ”Opuszt” -nak nevezett gáthoz. Ezek a rosszhírű kígyók a leeresztő gát körül levő kövek között szerettek sütkérezni.

Hosszú, kb. másfél méteres botot szereztünk, egyik végét kb. 20 cm hosszúságban széthasítottuk és amikor megláttunk egy sütkérező viperát, a bot hasadt végét a másik rövidebb bottal szétpeckeltük, óvatosan megközelítettük szerencsétlen áldozatunkat, nyakára tettük a hosszú bot nyitott végét, a peckelő botot hirtelen kirántottuk és miénk volt a levegőben tekergő kígyó. Persze nem mindig sikerült ezt a rosszhírű kígyót botvégre kapnunk, néha viszont egyszerre többet is fogtunk. A nóta vége pedig az volt, hogy szerencsétlen áldozatunk fejét egy nagy kő ráejtésével összezúztuk.

Hogy miért szerették a viperák éppen ezt a gát melletti köves, napos helyet, azt nem sikerült megállapítanunk.

Még egy élményem a viperával. De ez már nem Liptóújváron, hanem Szepesolasziban történt. A vasúti állomás közvetlenül az erdő szélén van. Egyszer apósommal átmentünk a ”Hegy mögé” és mikor az erdei gyalogút mellett néhány fiút láttunk összebújni és félénken hátranézni, apósom odamegy a fiúkhoz és látja, hogy egy kígyót figyelnek kellő távolságból. Szegény apósom, ki az állat és növényvilágban igen otthonos volt, már nem jól látott. Azt hitte, hogy a kígyó - mert azt nézték a fiúk - egy közönséges ártalmatlan sikló, azt nyakánál fogva felemeli, mire az belekap, megharapja a kezét. Még mindig a kezében tartva a siklónak vélt kígyót, odakiált nekem: ”hisz ez egy vipera!” Odarohanok, most már nem emlékszem mi történt a viperával, de arra annál inkább, hogy apósom imponáló nyugalommal kiszopta gyengén vérző sebét, utána nagyokat köpött és azt mondta: „de most siessünk le az állomásra s ott a restiben megiszom három deci rumot”. Rohantunk is, ahogy csak bírtunk. A vasúti állomás - szerencsére - nem volt messze és apósom gyorsan meg is itta az előirányzott porciót. Be is csípett tőle.

A restiből persze nem a „Hegy mögé” mentünk, hanem a városba haza, mert mind a két óvórendszabály betartása mellett sem volt biztos, nem lesz-e még baj. Estefelé apósom kissé rosszul volt. De reggelre már nem volt semmi baja.

Menjünk vissza Liptóujvárra.

A Vág. Két ága van. A Fehér Vág a Magas Tátrában a Kriván alatt ered, a Fekete Vág pedig az Alacsony Tátrában, a Királyhegy tövében. Királylehotánál egyesül a két ág tekintélyes folyóvá.

A Királyhegy a Szepességen és Liptóban a legbiztosabb barométer. Ha a hegy délután felhőben van, biztos, hogy másnap esik az eső. Fordítva pedig, este látható, másnapra jó idő lesz.

Erről az időjárásról megint eszembe jut egy feljegyzésre kívánkozó kis história. És megint Lőcséről van szó.

Élt ott egy természettan, számtanszakos tanár. Hadik Richárd. Engem is tanított. Kedves, tréfakedvelő ember volt. Egy számtanpélda magyarázat befejezésekor például, azt mondta, „Ez ugye szemmel látható? ” Aztán huncutul hunyorgatva hozzátette: „mivel mással látni nem lehet.”

Ennek a kedves tanárnak a szomszédságában lakott egy borbély, aki mindig jól tudta megjósolni, hogy milyen idő lesz. Amikor megkérdezték, hogyan tud ilyen jól jósolni, mosolyogva azt felelte „hát kérem, én minden reggel elmegyek a szomszédba Hadik tanár úrhoz, annak van egy csomó műszere, megkérdezem tőle milyen lesz az idő, ő megmondja és aztán, ha engem kérdeznek, én annak mindig az ellenkezőjét mondom, és az mindig beválik.”

Tehát megint vissza Ujvárra, a Vághoz.

A Fekete Vágot közel eredetéhez, tehát jóval Teplicska fölött megduzzasztják, és mikor a víz a kellő magasságot elérte, és a tót tutajosok a folyó mentén kitermelt fenyőszálakat összeállították, akkor felhúzzák a zsilipeket s a kitóduló víz hátára kapja a tutajokat. Azokon az ügyes szlovák atyafik, s így megy ez Liptóujvárig, ahol több kisebből egy nagy tutajt állítanak össze, melyet aztán leúsztatnak a Vágon a Dunáig, sőt a Dunán az én időmben le, állítólag a Fekete-tengerig is, most nem tudom meddig.

A Vág folyó híres volt halbőségéről. Magam is akkor, ügyvédjelölt koromban, de később is, mint poprádi polgármester sok-sok száz pisztrángot fogtam ennek a vadregényes fenyőrengetegeket átszelő folyónak, rendszerint kristálytiszta vizében. A sebes pisztrángot rendszerint apró hallal, a tomojkát /pénzes pisztráng/ léggyel fogtuk. A legnagyobb pisztráng amit életemben fogtam, 2 kiló 24 deka volt. Ez Vázsecen volt a Fehér Vágban. Pisztrángnál ez már tekintélyes ritkaság.

Az apró halra külön halásztunk. Hlavácsnak hívták. /Hlava-fej/. Ezeket rendszerint a halászat napját megelőző nap déli szünetében fogtuk a kaszinó közelében folyó kis patakban. Ebben segítségünkre volt egy ismerős fiú, ki mezítláb ment be a kis patakba, óvatosan emelte fel a köveket, melyek alatt ezek a kis halak meghúzódtak és ügyesen szúrta őket a magával hozott villára. Egy ízben ez a fiú a zavaros vízben hlavácsnak nézte mezítelen lábának nagy ujját, s abba szúrta villáját. Persze hangosan feljajdult s azt sem tudta - szegény - nevessen-e vagy sírjon. Mi is, bár sajnáltuk az ügyes fiút, nagyot kacagtunk ezen a nem mindennapi eseten.

A kis hal aránylag nagy fejét levágtuk, egy erre a célra készült ólom kupakkal helyettesítettük, egy testén keresztül vezetett húrra erősített horgot szereltünk farka végére és így csaptuk be szegény áldozatainkat.

Érdekes, hogy milyen kiszámíthatatlanul harap a pisztráng. Volt olyan óra, napszak, vagy talán még ennél is rövidebb időszak, amikor vadul haraptak, máskor pedig minden észrevehető ok nélkül órákig feléje se néztek a csaléteknek. „Szeszélyesek, mint a férfiak” -mondtuk. Tudtommal máig sincs ez a rejtély megfejtve. De annyit mégis meg tudtunk állapítani, hogy amikor a Vágnak Teplicskán felduzzasztott vizét leeresztették, és hátán a tutajok leúsztak, utána a még mindig zavaros vízben a halak jól haraptak.

A pisztráng ragadozóhal, megeszi saját ivadékát. Akárhányszor megesett, hogy olyan pisztrángot fogtunk, melynek szájában egy másik pisztráng volt félig, vagy negyedig elfogyasztva. Most bármilyen hihetetlennek hangzik, arra kérem e sorok olvasóját, higgye el nekem azt a hihetetlennek hangzó esetet, hogy egy barátom a Vágban egy alkalommal egy körülbelül egy kilós olyan pisztrángot fogott, melynek szájában egy kb. 20 dekás olyan pisztráng volt, mely szájában egy kis hlavácsot tartott.

A másik fajta pisztrángnak, a tomojkának a sebes pisztrángéval ellentétben, igen kis szája van. Így azt műléggyel fogtuk. Ez is hihetetlennek tűnik, de saját szememmel láttam, mikor egy Szántó nevű liptóujvári erdőmérnök zsinórjára szerelt három műlegyére egyszerre három tomojkát fogott. Elterjedt a híre, hogy a gátnál /opuszt/ milyen rengeteg a tomojka, én is kimentem ezt a rajzást megnézni és akkor történt meg a szerencsés halásszal ez a hármas fogás.

Liptóujvár fekvése igazán vadregényes. A Vág fölé az északi oldalon az azelőtt kevésbé, most már széles körben ismert és járt Alacsony Tátra sziklás bércei emelkednek. Legmagasabb, kétezres két csúcs, a Királyhegy és a Gyömbér. Mindkettőt többször megjártam nyáron is és télen is.

Mint szenvedélyes turista szomjas szemmel néztem fel. A Vág völgye fölé emelkedő hegyekre, amikor a liptóujvári - a várrom alatt fekvő - járásbíróságtól principálisom irodája és lakásom felé tartottam. Különösen a Szmrekovica hívogatott engem, mert barátaim többször emlegették, hogy ott sok a havasi gyopár.

Az állami erdőhivatalnál alkalmazott fiatal erdőmérnököket sorra hívtam, menjünk fel a Szmrekovicára gyopárt szedni. Egy sem akart jönni. Ezek az erdészek annyit járnak hivatalos munkájuk közben az erdőben, hogy külön kirándulásra nincsen kedvük. Ezért van az is, hogy a hivatásos erdészek között nem sok szenvedélyes vadásszal találkoztam.

Megmutatták nekem azt az alulról jól látható rétet, mely mögött a hegy túlsó oldalán a sok gyopár terem.

Végül is elhatároztam, hogyha nem jön velem senki, magam megyek fel a hegyre.

Úgy is volt. Vasárnap korán a hegyoldalra „ragasztott” kis községen - Porubkán - át vígan róttam lépteimet célom felé. Úgy emlékszem három órát vett igénybe az út, amíg felértem a hegyre. Megtaláltam azt a rétet, mely mögött a liptóujváriak szerint a sok legendás hírű havasi gyopár terem. És tényleg. Alig értem a rét túlsó oldalára, máris megpillantok egy pelyhes gyopárt, és ahogy tovább megyek, egyre több ilyen csillagos virág mosolyog felém.

Kimondhatatlanul boldog vagyok és szedem kis csokorba ezt a Szepességen ritkán látható szép virágot. A Magas Tátrában csak a Bélai Havasokban díszlik ott, ahol a gránitot a mészkő váltja fel.

Amint a meredek sziklafal felső peremére lépek, egy körülbelül kétméternyire alattam kiugró sziklapárkány szélén meglátok egy gyönyörű szép gyopárpéldányt.

Ilyen szépet még életemben nem láttam. Ez - villant át az agyamon - akárhogy, de az enyém kell, hogy legyen! Nem sokat spekulálok. Az eddig szedett kis csokrot leteszem a szikla szélére, és óvatosan lefüggeszkedem, illetve leugrom a körülbelül egy négyzetméternyi kiterjedésű, a völgy felé kissé lejtő platócskára és gyöngéden leszakítom a valóban ritka szép virágot.

De! Ahogy magam alá nézek, egy legalábbis harminc méteres mélység tátong felém. Oda lejutni, merő képtelenség. A kis helyen óvatosan vissza, hegy felé fordulva valami rést, vagy dudort, szóval fogást keresek kezemnek, vagy lábamnak, hogy az alig két méter magas, sima falon felhúzódkozhassam. De sehol semmi.

Én akkor már kitett sziklafalakon, gerinceken és sziklakéményeken át, nem egy tátrai csúcsot másztam meg. Igen ám! De kötélbiztosítással, megbízható hegymászó társsal és nem egyedül, mint most, távol minden lakott helytől. Meg voltam ijedve. Mit csináljak? Kiabálni nincs értelme. Egész úton nem találkoztam senkivel, a közelben nem lakik senki. Mi lesz velem?

Végre a két méter magas sziklafal közepén, felső szélétől lefelé 20 centiméternyire meglátok egy kis rést, melyben, ha lábujjhegyre állok, balkezem ujjával talán meg tudok fogódzkodni. Kissé fel tudok húzódni annyira, hogy jobb kezemmel el tudom kapni a sziklafal felső szélét, s ha ez is sikerül, viszsza nem csúszom és kissé felhúzódva a bal kezemnek is találok fogást, akkor mindkét kezemmel fel tudom húzni egész testemet és akkor meg vagyok mentve.

Persze a virágzsákmányomat nem hagytam ott, kíméletből a számba fogtam, buzgó fohászt küldtem az Ég felé és megpróbáltam a feljutást. És sikerült! Ahogy kigondoltam, úgy sikerült.

Végigterültem a sziklán, és hosszú percekig néztem a felhős égboltra hálás szívvel, boldogan.
Hegymászó és vadászélményekben gazdag életemben háromszor voltam életveszedelemben. A
másik kettőt később fogom talán ismertetni.

Nehéz felhők gomolyogtak az égen. A ragyogó nap elbújt, a Királyhegy felől vihar közeledett.

No még csak az kell! Felzaklatott idegeim majdnem felmondták a szolgálatot, mert magam elé képzeltem a néhány nappal elébb Liptóujváron történt ritka balesetet, melynek áldozatát magam is láttam. A községi pásztor a felhőszakadásban egy fa alá állt, melybe becsapott a villám. Az embert behozták a faluba. Egész fekete volt az arca. De azért életben maradt.

Itt a vihar! Mit csináljak? Hová menjek? Kínomban azt találtam legjobbnak, hogy a már említett rét közepébe kuporodjam. Szorongva vártam a közeledő vihar kirobbanását. Ez csakhamar meg is történt. Úgy megáztam, mint egész életemben se azelőtt, sem azután soha. A kabátomban levő bőrtárcámban a papíros csuromra ázott.

Ez a kettős élmény arra késztetett, hogy mielébb haza kerüljek és kipihenjem magamat. Útközben elmentem egy facsúsztató mellet, mely Porubka - tehát hazafelé - lejtett meredeken, a völgyben levő fatárolóhoz. Számomra előnyösnek látszott, hogy azon menjek le, és a hazafelé való utat így lényegesen megrövidítsem.

Rajta hát! A tátrai hómezőkön bevált ”Abfahrt” módszerrel kezdtem meg a siklást. Egy botra támaszkodva, mintha sí volna a lábon. De a nagy esőtől megázott és sikamlóssá vált vályuban én bizony elvesztettem az egyensúlyomat, elestem és a sárban hemperegve így értem le a csúsztató végére. Amikor - egyébként épp bőrrel - felemelkedtem, úgy nézhettem ki, mint egy vaddisznó, mely most lépett ki a dagonyából.

Így értem a falu megkerülésével prekáskai lakásomra. De nem a főkapun mentem be, hanem a kert hátsó részében levő kis ajtón. Mikor háziasszonyom az udvaron meglátott, összecsapta a kezét és így kiáltott: ”Az isten áldja meg, doktor úr, hát hogy néz ki Maga? ” Azt hitte, hogy be vagyok rúgva.

De a havasi gyopárt mindezek dacára hazahoztam. Lepréselve, fekete bársonyra ragasztva, fekete keretbe foglalva ma is itt lóg fehéren íróasztalom fölött, és most is, hogy ezeket a sorokat írom, - akár hiszik akár nem - felém mosolyog az életemet szimbolizáló, ez az én csillagvirágom!

Valamilyen módon megtudtam, hogy Kulman János poprádi ügyvédjelöltet keres.

Poprád a Szepesolaszi és Liptóújvár közötti távolság közepén fekszik. Akkortájt engem Olaszi már nem csak azért vonzott, mert ebben a kisvárosban volt családom otthona, hanem azért is, mert akkor már odaköltözött volt a Kummer család és vele Juliska, aki csakhamar szívem választottja és csakhamar hűséges élettársam lett.

Mikor megtudtam, hogy esetleg mód van arra, hogy Poprádra, s így Olaszihoz 60 kilométerrel közelebb kerülhetek, elmentem Kulman Jánoshoz - kit egyébként akkor már elhunyt édesapám jól ismert - megegyeztem vele és átköltöztem Poprádra. Principálisom Lenke nevű szép lánya, aki diákkori ideálom volt Lőcsén, már férjhez ment volt, Lám Dezső határ rendőrkapitányhoz. Vagyis mindketten, éspedig Lőcséről való távozásunkkor szétszakítottuk a minket összekötő gyengéd, de gyenge érzelmi szálakat és mindketten megtaláltuk a szívünk szerinti élettársunkat.

Kulman János ügyvéd főügyésze is volt Poprád városának, egy cikluson át országgyűlési képviselője is volt a szepesszombati választókerületnek, és különben is befolyásos ember volt.

1910. tavaszán Kovács polgármester váratlanul lemondott állásáról, mert titkári állást kapott Ferdinánd bolgár királynál, kinek a Királyhegy alatt Szepes- és Gömör vármegyében óriási nagy erdőbirtoka volt. Így a poprádi polgármesteri állás megüresedett.

Főnököm arra biztatott, hogy pályázzam meg az állást, mert engem arra fiatal korom dacára alkalmasnak tart, s így engem is kombinációba hoztak.

Gondolkoztam. Az ügyvédi pályától - mint mondottam - meglehetősen elidegenedtem.

Poprád a Szepes megyei kilenc rendezett tanácsú város közül lélekszámra a legkisebb volt, fejlődésképesség szerint pedig az első helyen állott. Poprád a Magas Tátra kapuja. A Tátra most kezd divatba jönni. Poprád egyik főgócpontja a Kassa–Oderberg vasútnak. Innen ágazik el a vasút Tátrafüred, Csorbató, Tátralomnic, aztán Késmárk, Podolin felé. Itt találkoznak az országutak Gömör és Liptó, valamint Lengyelország felé és felől. Tehát, ha megválasztanak, olyan város élére kerülök, melynek határozottan nagy jövője van és melynek vezetésével ki tudom elégíteni fiatalos ambíciómat.

Aztán magam is imádója vagyok a Tátrának, ahol tányéron kínálkozik a hegymászás, a vadászat és így bőven ki tudom elégíteni a természet iránti szeretetemet.

Továbbá. Principálisom befolyásos ember, menyasszonyom nagybátyja, Stádler János, pénztárnoka és tekintélyes polgára ennek a kisvárosnak, komoly ellenjelölt eddig nincsen, ily módon álláshoz jutva hamarosan meg tudok nősülni.

Mindezen, és különösen ez az utolsó ok arra bírt, hogy a kiírt állásra benyújtsam a pályázatomat.

Előbb azonban elmentem édesanyámhoz, ki János bátyámmal olaszi földjeinken gazdálkodott és beleegyezését kértem arra, hogy Juliskámat feleségül vehessem és a polgármesteri állást megpályázzam. /Igen. Ez akkoriban még így volt. Azelőtt azt mondták a fiatalok: jó az öregekre hallgatni. Most pedig azt mondják: jó az öregnek hallgatni./

A házasságomba örömmel egyezett bele. Jól ismerte és megszerette Juliskát. A pályázatomhoz már nem olyan könnyen járult hozzá. Fájt szegénynek, hogy férje ügyvédségét egyik fia sem örökölhette. De persze, hogy a pályázatomhoz is beleegyezett, csak azt kérte, hogy, ha a közigazgatási pályára lépek is, azért csak tegyem le az ügyvédi vizsgát. Én neki azt meg is ígértem annyival is inkább, mert félig már el is készültem az anyag nagy részével. /Itt mindjárt meg kell jegyeznem, hogy ennek az ígéretemnek én nem tettem eleget. Amikor azt a tenger tennivalót láttam, mely polgármesteri működésem első két évében elém tornyosult, mikor belekóstoltam a városigazgatás nehéz, de ízes kenyerébe és kedvet is kaptam hozzá, amikor édesanyám látta, hogy milyen nehéz volna nekem ilyen körülmények között vizsgára készülnöm, de én mégis kijelentettem, hogy ígéretemet - elveimhez hűen - be akarom tartani, ő drága anyai szívére hallgatva egyszer hozzám jött és feloldott neki tett ígéretem alól./

A házasságom azonban nehéz dió volt.

Még mielőtt a poprádi polgármesteri állásra való pályázás szóba került volna, én megkértem Juliska kezét. Tudtam, hogy egy gölniczbányai származású banktisztviselő, ki Bécsben az Osztrák-Magyar Banknál volt alkalmazva, komolyan érdeklődik Juliska iránt és meg akarja kérni a kezét, azt is tudtam, hogy Juliska az illetőt elutasította és megmondta neki, hogy engem szeret és az én feleségem kíván lenni. A bankos azonban ennek dacára sem tágított, megmaradt kérése mellett, mellyel azonban most a szülőkhöz fordult. Azok pedig a kérdést nem érzelmi, hanem anyagi szempontból bírálták el és tekintve, hogy az én ügyvédjelölti fizetésem össze sem volt hasonlítható a Monarchia bank főtisztviselőjének fizetésével én alulmaradtam, Juliska azt a parancsot kapta szüleitől, legyen a bankos felesége. Szegény Juliska vérző szívvel tudtomra adta, hogy nincs mit tennie, ő engedelmességgel tartozik szüleinek, nem lehet a feleségem.

Nehéz volna azt most leírni, mit jelentett nekem ez az elutasítás…

Meglett az esküvő, melynek napját kínlódva töltöttem az olaszi temetőben és az erdőben!

Hogy kettőnk azonos kívánsága mégis teljesült és Juliska mégis az én feleségem lett, azt elsősorban Juliska akaraterejének más irányba való érvényesítésének és azon felül Juliska hugának, az ideális gondolkodású Margit sógornőmnek köszönhettük.

Igen. Juliska szüleinek engedelmeskedő leányból, törvényes férje kívánságának ellenálló feleség lett. Ő mindkét esetben engedelmes volt. Az elsőben szülei szavának engedelmeskedett, a másodikban pedig szíve, drága szíve szavának!

Juliska kijelentette férjének, hogy nem kíván a felesége lenni, és válni akar tőle. A férj végül is belátta kudarcát és beleegyezett a válásba.

Juliska, ki egy kisleányka gondozására szolgálatba állt, Fehér megyében egy tanyán, majd Pesten töltötte el a hat hónapot. A jó Margit pedig személyesen vigyázott arra, hogy az általa közvetített találkozásaink fehérek maradjanak.

A válást kimondó ítélet kézbesítése után Juliska visszament a szülői házhoz és hűségesen megvárta, hogy törvényes feleségem legyen. Apósom és anyósom pedig belenyugodva leányuk elhatározásába, szeretetükbe fogadtak és végig meg is tartottak engemet, és én is csak szeretettel gondolok mindkettőjükre. Állítom, hogy az anyósokról alkotott viccek nem általánosíthatók.

Ez 1910-ben történt. Júliusban választottak meg Poprád város polgármesterévé, júliusban volt a 25. születésnapom és szeptember 6-án léptünk a szepesolaszi evangélikus templomban oltár elé.

Nászutazásra az Adria-tenger Lussin szigetére, majd Bécsbe mentünk az 1910. évi emlékezetes vadászkiállításra.



POPRÁD

Életemben ötször estem - mint polgármester - választás alá. Kétszer Poprádon, háromszor pedig Salgótarjánban. Voltak ugyan ellenjelöltjeim /így például Poprádon dr. Forberger ügyvéd és Bittera szolgabíró/, de ők Poprádon is és Salgótarjánban is a választás előtt visszaléptek, s így mind az öt alkalommal egyhangulag választottak meg.

A választást megelőző napon kimentem a Poprád folyónak a város fölötti gátjához és ott a vízzúgás leple alatt hangosan mondtam el - helyesebben tanultam be - a beiktatáshoz elmondandó beszédemet. E beszéd szövege rendelkezésemre áll s így ezt, mint első szűzbeszédemet most némi kihagyással szó szerint leírom:

”Tisztelt Képviselő-testület! Önök engem ma megválasztottak Poprád város polgármesterévé. Amidőn a nekem előlegezett bizalomért köszönetet mondok, teszem azt azzal a kijelentéssel, hogy teljes tudatában vagyok hivatásomnak. Tudom, hogy fiatal vagyok, tudom, hogy közigazgatási gyakorlatom nincsen, de azt is tudom, hogy nem fog engem cserbenhagyni sohasem azon erős akaratom: hivatásomnak becsülettel megfelelni, a város érdekeit szeretettel szolgálni.

Szerény nézetem szerint Poprád városa, már csak szerencsés geográfiai fekvésénél fogva is fejlődésre van hivatva.

Meg vagyok győződve, hogy Önök mindannyian szeretik városunkat, hogy szívesen dolgoznak a város érdekében, engedjék meg, hogy most már én is szeressem Poprádot, hogy itthon érezhessem magamat, hogy a képviselő-testület és tisztviselőtársaim támogatásával én főrészt kaphassak a munkából és hogy minden erőmet és tehetségemet a város érdekében igénybe vegyem. Azon leszek, hogy megálljam a helyemet, hogy a város közönsége azt mondhassa rólam: „Mi a mi polgármesterünkkel meg vagyunk elégedve.”

Sikerült is elmondanom, inkább felmondanom ezt a kis beszédemet a poprádi kis városháza bizony kissé kopott, egyszerű tanácstermében, mikor engem 1910. július. 1-én minden külsőség nélkül polgármesteri állásomba beiktattak.

Most már nehezen tudom összerakni az eseményeket poprádi működésemről. Írásos vagy nyomtatott szöveg alig áll rendelkezésemre, s így inkább emlékezetemre vagyok utalva.

Nem volt könnyű a dolgom. 25 éves tapasztalatlan ifjú voltam és idegen helyen. Aztán további nehézséget jelentett az is, hogy a szepesi polgár őszinte, szókimondó természeténél fogva néha szinte a kíméletlenségig nyers volt. A közgyűléseken bátran, de meg kell mondanom azt is, hogy igazságosan mondtak bírálatot egyik-másik intézkedésem fölött. A helyi újság, a Tátravidék nemegyszer hozott olyan közleményeket, melyek számomra cseppet sem voltak hízelgők.

Ennek az újságnak a képviselő-testületi gyűléseken való résztvéttelenséget támadó egyik -következő - megjegyzése egyenesen nekem szólt: „Nem ártana a gyűlést nagyobb eréllyel vezetni és ezáltal a sokszor felesleges felszólalásokat helyesebb mederbe terelni.”

Vagy egy másik rövid hír a Tátravidékben: ”Pech” a címe. „A borús idő folytán Hippich városi locsoló az esőt mindig oly biztosra veszi, hogy a locsolást feleslegesnek tartja. Az idő kitisztul, s a por magasra száll.”

Ilyen és hasonló józan, néha gunyoros, de túlnyomóan tárgyilagos bírálatok irányító hatással voltak rám, hasznos útmutatásul szolgáltak későbbi hosszú polgármesteri szolgálatom folyamán is.

Eszembe jut a következő apróság. Volt a városházán egy régi szolgálatos altiszt is, ki a régi patriarchális rendszer helyébe lépő új rendet sehogy sem tudta megszokni. Amikor azt kérdezték tőle, hogy hogy van megelégedve az új polgármesterrel, azt felelte: ”Sie fragen mich nichts, sie sagen mir nichts, sie machen was sie wollen.”4 Ezt persze nem így, de felsőszepességi tájszólással /potók/ mondta ez a derék ember.

Habár Poprád szintén egyike volt a 10 szepességi kisvárosnak, mint szülővárosom, Szepesolaszi is, mégis más volt. Már a német dialektus is egészen más volt az Alsó-, mint a Felső-Zipszereiben. Sokszor nem is értettem egyik-másik német kifejezést. Pedig hát nemcsak a közéletben, de a hivatalos tárgyalások során is egyformán használtuk úgy a magyar, mint a német szót. Tehát a szót, nem az írást. Az írásbeli beadványok és határozatok magyar nyelven voltak megfogalmazva. A képviselőtestületi gyűléseken a tárgyalás magyar és német nyelven folyt. Keverve. Olykor még tót közbeszólásokkal is tarkázva. A felekkel való érintkezés pedig, akár a városházán, akár pedig például helyszíni tárgyalásokon, az mind a három - tehát tót - nyelven is történt. A lakosság egy jó része a környező tót községekből, különösen Liptó felől szivárgott a városba, a környék centrumát jelentő Poprádra.

Én mind a három nyelvet bírtam és így - a német dialektus különbözőségére vonatkozó fenti nehézségektől eltekintve - a hivatalomban megfordult felekkel simán tudtam érintkezni.

Nálunk a Szepességen a közfelfogás - bátran állítom - demokratikusabb volt, mint az Alföldön, vagy a Dunántúl. A nyegle - úgynevezett gentry - tempó távol állott a zipszer gondolkodástól. Olasziban például a jó anyagi körülmények között élő Majunke bácsi kertjében egy kuglizót tartott fenn, melyet a város minden rangú és rendű polgárának rendelkezésére bocsátott. A ”Kriegsparthiek” -ban a két csapatvezető nem azt nézte, ki micsoda, vagy kitől mit várhat, hanem csak azt, hogy-hogy tud kuglizni. Volt ott diplomás ember, iparos és munkás vegyesen és kedélyesen egy társaságban, persze fő követelmény volt a tisztesség. A kuglibábukat gyerekek állították, kik ezért díjazásban részesültek. Ebben a minőségben néhányszor magam is szerepeltem, ezzel szaporítván kis zsebpénzemet. Rávilágít édesapám mentalitására, hogy ő ezt nekem megengedte, mondván munkáért kaptam a pénzt. Zárójelben mondom, hogy a harangozást édesapám élesen megtiltotta. Az evangelikus harangozó tudniillik kényelemből nem ment fel a toronyba, hanem két krajcárt fizetett egy-egy harangozásért egy haranggal /hárommal duplán/ az arra vállalkozó gyerekeknek. Én is epedve gondoltam e vállalkozás lehetőségére, de ez már nem volt megengedte, mert a harang nyelve könnyen megüthette volna gyermekfejemet.

Nemzetiségi probléma pedig nálunk a Szepességen is volt. Nem úgy, mint a velünk szomszédos Liptóban, ahol élénk pánszláv propaganda folyt.

Emlékszem, egyszer halászni mentem Fekete Vágra, amikor Csorba falun a templom mellett elhaladtam, sok embert láttam a templom előtt állni, kik már nem fértek a zsúfolt templomba. Valaki harsány hangon prédikált úgy, hogy hangja jól volt hallható az utcán a templom előtt is a nyitott kapun át. Ahogy nekem mondták a híres /mások szerint hirhedt/ Hlinka tót nemzetiségű pártvezér volt. Beszédének szövege és hangja, nem igehirdetés, hanem sokkal inkább korteskedés benyomását keltette.

4 „Nem kérdeznek tőlem semmit, nem mondanak nekem semmit, azt csinálnak, amit akarnak.”

Érdekesnek és jellemzőnek gondolom feljegyezni, hogy 1908. évben a Poprádi Újság magyarul és németül jelent meg, 1910. évben, a helyében megjelenő Tátravidék már csak magyarul. Poprádon való szolgálatom idejében a Szepességen hetenként kétszer megjelent a Szepesi Lapok, magyarul Iglón, hetenként egyszer három újság, éspedig a Szepesi Hírnök Lőcsén magyarul, a Tátravidék Poprádon magyarul és a Karpathenpost Késmárkon németül. Azon kívül jó egynehány havi szaklap, többek között a Lőcsén megjelenő Közlemények Szepes Vármegye Múltjából című folyóirat, melyet Jenő bátyám szerkesztett.

Ide kívánkozik még az a megjegyzés is, hogy Párvy Sándor szepesi püspök 1908-ban elrendelte, hogy a poprádi katolikus templomba minden hónap első vasárnapján, az istentiszteleten magyar nyelven hirdessék az igét. Addig ott magyarul nem prédikáltak.

Mikor 1910-ben ősszel nászutunkról hazatértünk, a feleségemmel bérelt lakásban laktunk szerény két és fél szobában. Édesanyám akkor még élt, úgyszintén feleségem szülei is. Miután Poprádon való letelepedésünk szándékához szó nem fért, hisz a város jövő fejlődése biztosnak látszott és mi mind a ketten a Tátra-rajongók sorában álltunk, megkértük jó szüleinket vagy talán nem is kértük, de ők maguk ajánlották fel, szóval el lett határozva, hogy házat építünk. Hozzáfogtunk a tervezéshez. Magunk részére egy négyszobás lakást kívántunk építeni, egy nagy verandával és kerttel, mert feleségem nagyon szerette a virágot. Azon kívül még egy szuterén lakást építettünk, hogy annak kiadásával kiadásainkat egyensúlyba hozzuk jövedelmünkkel. No, meg a toronyba is terveztünk még egy kicsiny szobát, ahonnan különösen szép kilátás nyílott a Poprád völgyre. Fő szempont az volt, hogy a poprádi fennsík fölé rakétaszerűen kimagasló Magas Tátrára jó kilátásunk legyen, amit azzal tudtunk biztosítani, hogy házunkat a Kassa-Oderberg vasút pályateste elé emeltük, úgy, hogy házunk elé más épület ne kerülhessen. Tervünk hála drága jó szüleink segítségének sikerült, a házépítést vállalatba adtuk, olyan helyre építettük, mely alkalmasnak mutatkozott egy lakótelep építésére. Tervünk tökéletesen sikerült is, a szabályozási terv létesítésével párhuzamosan utca nyílott házunk előtt és példaadásunk során csakhamar megindult az építkezés a szomszéd telken is.

Hogy hamarabb jusson kertünk árnyékhoz, nem csak kicsi fenyőfákat ültettünk, hanem a felkai Csáky parkból két-három méter magas szép ezüst fenyőfát vásároltunk. Azokat nagy földkolonccal kiástuk, aztán lelocsolva és megfagyasztva télen a kertbe hozattuk platókocsin, és tavasszal elültettük. Érdekes, hogy nagy buzgalmunk és áldozatunk nem volt eredményes, mert az egyidejűleg elültetett egész kicsi fenyőcsemeték 14 év alatt amazokat utólérték.

Házunk közel feküdt a vasúti állomáshoz, melynek neve Poprád-Felka volt. Mielőtt a Felkán át a Tátrába vezető útnak a Kassa-Oderberg vasút fölött átjárója létesült, tehát mikor poprádi szép otthonunk épült, a tátrai villamos vasút a kertünk mögötti vasúti aluljárón vezetett keresztül a poprádi állomásra. Tehát házunktól körülbelül 60 méternyire. A nagy forgalmú vasúti és szintén forgalmas villamos közlekedés zaját csakhamar megszoktuk, másrészt azonban ehhez a forgalomhoz és a vasúti állomáshoz való közelségünknek előnye is volt. Például. Amikor egy-egy tátrai hegymászás után fáradtan hazatértem, a villamos kocsi vezetőjét megkértem, hogy az aluljárónál négy jó nagyot üssön a csengőre, ami azt jelentette, hogy Juliska a feleségem vagy más valaki megereszti a már korábban befűtött fürdőkályhából a vizet, hogy mire én az állomásról hazajöttem és levetkőztem, egyenesen a fürdőkádba léphettem.

Vagy egy másik eset. Csorba vasúti állomás nagy európai vízválasztóvonalába esik és ennek a vasút szempontjából legmagasabb pontja /898 méter/. A vonatokat Poprád, de Liptó felől is a vízválasztó kisegítő mozdonyok segítettek feltolni, illetve felhúzni s ezek aztán üresen tértek vissza Poprádon át Iglóra a fűtőházba. A csorbai állomásfőnököt /Memlauer Károly/ jól ismertem, s ha időn kívül jöttem az állomásra, megengedte, hogy a tolatógépre a mozdonyvezető mellé szálljak, s így hamarább hazakerüljek.

Ezt a szívességből való utazást azonban valami ezzel kapcsolatos baleset miatt letiltották. Mikor aztán egy tavaszi síeléskor az esti személyvonatról egyszer lekéstem, és Memlauert megkértem, hogy mozdonyon szállítasson haza, ő ezt csak úgy tudta megtenni, hogy a mozdonyvezetőnek engem vasúti mérnökként mutatott be, kinek poprádi állomáson hivatalos dolga van. Felszálltam a mozdonyra, a sílécet a szeneskocsiba dobtam és zsebkendőmet a számhoz nyomva, préselt hangon azt mondtam, hogy rettentően fáj a fogam, nem akarok beszélni. Féltem tudniillik, hogy a mozdonyvezető valami szakbavágó kérdésről akar velem szót váltani. Amikor a poprádi állomásra érkeztünk és én le akartam szállni, megszólal a mozdonyvezető: „Ne szálljon le polgármester úr, én leteszem a lakása előtt”: Leszállt, aláíratta az irodában a menetlevelet s a lakásom előtt, megállította a fene nagy gőzmozdonyt. Így volt.

Most, hogy közel 82 évvel a hátamon ezeket a sorokat írom, ezernyi emlék cikázik át agyamon. Legutóbb 1965. nyarán jártam Poprádon második feleségemmel, akkor láttuk már valószínűleg utoljára a „Mi” tornyos szép házunkat, mely már régen nem a miénk és melyben oly sok boldog órát kaptam életajándékul. A kert sarkában ültetett kis nyárfa pedig kétszer magasabb, mint a ház tornya.

Amikor Poprádon megkezdtem működésemet, természetesen számba kellett vennem legfontosabb tennivalómat, mely elsősorban abból állott, hogy a fejlődés útjára lépett város szabályozási terve elkészüljön.

Ha életem leírásában Salgótarjánig jutok, ott részletesen szeretném erre nézve nézetemet kifejteni. Most csak annyit jegyzek meg, hogy a városvezető egyénnek vagy testületnek - szerintem - a legelső és legfontosabb tennivalója a város jövő fejlődésének irányított biztosítása. Persze olyan városokról beszélek, ahol fejlődésre alkalmas tényezők adva vannak. Ilyen város volt Poprád is, a Magas Tátra kapuja, a vasúti úthálózat centruma. Ez a felismerés tette szükségessé a szabályozási terv létesítését. Megállapítható, hogy a város jövőbeni fejlődésébe vetett bizalom jogosnak bizonyult.

Másik nagy problémája Poprádnak volt a három város: Poprád, Felka és Szepesszombat egyesítése. Engem is sűrűn és nagyon foglalkoztatott ez a kézenfekvő terv, nemkülönben a város közvéleményét és intézkedésre hivatott szervét a képviselő-testületet is. Az egyesítésre vonatkozó tárgyalások - elsősorban a világháború miatt - eredménytelenek maradtak, de ez a természetes folyamat utat tört magának és végül is, íme megvalósult.

A harmadik főproblémáját Poprádnak nem sikerült a kívánt módon megvalósítani. A Poprád-Dobsina vasút kérdése megfeneklett. A két konkurens igyekezet, az Igló-Betlér és Poprád-Dobsina vasút tervei füstbe mentek. Igaz, hogy ma a vasúti szállítást sok helyen már a gépkocsin való szállítás helyettesíti és így a Poprád-Dobsina vasút létesítésének elmaradása nem mondható pótolhatatlan veszteségnek.

Ez a három probléma volt időszerű és a legfontosabb, amikor Poprád polgármesterségét átvettem.

Ezen felül természetesen még számtalan kisebb-nagyobb kérdés foglalkoztatott minket, ezek nehányára legyen szabad kitérni.

Most, amikor már a 62. géppel írt oldalnál tartok,5 eszembe jut, hogy ezt a meglehetősen tarka írásomat a könnyebb eligazodás céljából jó volna széljegyzetekkel ellátni. Innentől tehát így teszek.
A Tátra fejlődése

Az 1910. év táján a Magas Tátra idegenforgalma mindinkább erősödött. Egymásután emeltek pompás szállodákat, szanatóriumokat, turistaszállásokat, menedékházakat. A vendégek és betegek ellátásához szükséges élelmiszer-beszerzés és építkezés elsősorban Poprád és Késmárk kereskedői és iparosai számára jelentett nagy forgalmat és jelentős bevételt.

Megindult az építkezés Poprádon is. Egymásután keletkeztek új utcák, melyeknek közművekkel való ellátása fontos feladatot jelentett a város vezetésének.

5 Az eredeti kézirat oldalszámát adta meg a szerző.
A város fája

Poprád városának - mint általában a szepesi városoknak - kiterjedt fenyőerdő birtoka volt. Egy régi jogszokás alapján az évenként kitermelésre kerülő famennyiség a régi háztulajdonosok között lett felosztva, még pedig olyan módon, hogy a fenyőszálfákat méteres darabokra vágták, ölbe rakták, és úgy osztották el a jogosultak között. Nyilvánvaló könnyelműség volt az épületfának alkalmas fenyőszálakat feldarabolni és tüzelésre felhasználni. Sok szó esett erről a pazarlásról, de a kérdéshez mégsem tudtak eredményesen hozzányúlni, mert hiszen az ügy elintézésére hivatott képviselő-testületben tulnyomó többségben a ”fajogosult” háztulajdonosok ültek.

Én sem mertem a kérdést mindjárt az első években alapjában megbolygatni, ellenben találtam egy olyan megoldást, mely a kérdést közmegelégedésre intézte el. A szepesszombati állami erdőmérnöki hivatallal elkészíttettettem egy kalkulációt arról, hogy hány koronát lehet az üzemterv szerint esedékes vágás alá kerülő fenyőszálfa köbméteréért elérni, és mennyiért lehet a szomszédos püspöki erdőben, vagy másutt kitermelt egy űrméter keményhasábfát venni. A számítás eredménye az lett, hogy a háztulajdonosok megkapták ugyanazt a mennyiségű fát, mint azelőtt, de nem puha, hanem - sokkal többet érő - kemény hasábfában, a város pedig a kitűnő fenyőműfát nyilvános árverésen olyan előnyösen tudta eladni, hogy háztartása évenként 6—9000 korona bevételhez jutott. Kolombusz tojása!
Virágvölgy és kápolnaszentelés

A város erdejének egy, a Tátra felé kitárt nagy tisztásán egy üdülőhely létesült. Régebben Poprád városa Virágvölgyet - így nevezték el ezt a nyaralóhelyet - saját kezelésben tartotta, az én időmben azonban már bérbeadtuk. /Egyébként egész hosszú polgármesteri működésem során az volt a tapasztalatom, hogy a házi kezelésnél sokkal jobb volt a bérbeadás./ Virágvölgy /Blumenthal/ üdülésre vágyó kisebb igényű vendégek számára körülbelül 200 férőhellyel rendelkezett, de kisebb parcellákon privát nyaralók is épültek. Többek között Ráth Péter, a Kassa-Oderberg vasút vezérigazgatója is épített egy villát és ugyancsak az ő fáradozásával, anyagi segítségével és a Ksod vasút támogatásával egy kis kápolnát is építettek a lelkes hívek. Ennek a kápolnának felszentelésére nehány nappal polgármesterré történt megválasztásom után került sor.

Az egyházi szertartás után Ráth vezérigazgató villájában szűkebb körű ebédet adott a felszentelést végzett Párvy Sándor szepesi püspök tiszteletére. Az ebédnél engem a püspök jobb oldalára ültettek. Párvy megkérdezte a bal szomszédjától, hogy ki az a fiatalember, ki a jobb oldalán ül, mire az volt a válasz, hogy ez az új polgármester. A püspök azt hitte, hogy valami tévedésről van szó, s azt mondja: „Nem lehet, én azt értem, aki mellettem ül.” A válasz ugyancsak az volt: „Ez, ez, e napokban válaszották meg, még nincs is 25 éves.” Párvy azután kedvesen elbeszélgetett velem, sőt másnapra meg is hívott a közelben fekvő savniki nyári rezidenciájára.
Miért rövid az egyik közlés és miért hosszú a másik?

Ha valakinek e leírásom olvasása közben feltűnik, hogy miért időzöm egyik-másik jelentéktelen tárgynál hosszabb ideig és fordítva, miért írom le röviden azokat az eseményeket, melyek súlyuknál fogva, vagy kort rajzoló voltuk miatt hosszabb leírást igényelnének és érdemelnének, azt arra kérem, tudja be ezt annak, hogy néha kevés támanyagnak vagyok birtokában, vagy éppen semminek, máskor meg - ami korom miatt nem csoda - cserbenhagy az emlékezőtehetségem. Néha meg, bevallom olyant is írok, amiről tudom, hogy másokat nem, vagy csak igen kevéssé érdekel, de ami igen közel fekszik a szívemhez és erről részletesebben azért írok, mert jól esik arra visszaemlékeznem és azokat leírnom. Hiszen azért, hogy ezek a részletek feleségemet és egyik-másik rokonomat, vagy barátomat mégis érdekelni fogják, s ha még 1—2 évig élek és ezt az írásomat még egyszer elolvashatom, magamnak is megint örömet fognak okozni. Az igényesebb, vagy türelmetlenebb olvasót pedig arra kérem, hogy ugorja át ezeket a szakaszokat és bocsásson meg nekem.
”Macska kövek” a főtéren

Egyik jellegzetessége a szepesi városoknak, hogy a Főutca, vagy piactér igen széles, tágas. Ezt láthatjuk Lőcsén, Iglón, Késmárkon, Szepesolasziban, Szepesváralján, a többi kis városban és Poprádon is.

A tágas terek és rendkívüli széles utcák nyilván azért létesültek így, hogy azokon a rendkívüli áruforgalmat bonyolíthassák le a külföldről is látogatott szepesi országos vásárokon. /Az én nagyatyám is járt messze földre, sőt külföldre is országos vásárokra kékre festett árujával./

Ezek a terek, utcák úgynevezett macskakővel voltak kiburkolva, ami azt hozta magával, hogy azokon a járművek éktelen nagy zajjal közlekedtek s a kocsik az azokon ülő utasokat irgalmatlanul megzötyköltették.

E kövek kicserélésének kérdése foglalkoztatta egy ideig eredménytelenül a mi városunk közgyűlését is. Ma már Poprádon - de úgy tudom egyik városban sem - rázathatjuk magunkat ezeken a hírhedt macskaköveken.
Husz Dávid

Poprádnak egyik országszerte, de külföldön is ismert híressége a Husz park volt. Alapítója Husz Dávid, tekintélyes polgár. Ő az, aki felismerte Poprád szerencsés földrajzi fekvését, aki a vasúti állomásnak Poprádon való felépítése mellett sikeresen kardoskodott, felismerte a Magas Tátrának idegenforgalmi, a turisztikának és alpinizmusnak lelket és testet formáló jelentőségét. A Husz parkban szálltak meg a külföldi és belföldi vendégek, mikor még nem járt villamos a Tátrába. Innen vitték a fiákerek a vendégeket fel a Tátrába az egymás után keletkező fürdőhelyekre. Husz Dávid volt megalapítója a Magyarországi Kárpát Egyesület poprádi múzeumának is, különösen azzal, hogy e célra telket adományozott, melyen azután felépült a tekintélyes külsejű Múzeum.

Nem csoda, hogy a város közönsége szívesen fogadta Tisza Miksa poprádi születésű szepesváraljai rendőrkapitánynak azon indítványát, hogy a város közönsége ezen érdemeket szerzett polgárának szobrot emeljen. Tisza e célra saját elhatározásból gyűjtést indított, ennek nehány százkoronányi eredményét megküldte Poprádnak, mondván: folytassátok a gyűjtést. Én a kezdeményezést magamévá tettem, magam is a Tátra vidék nevű helyi lapunkban cikket írtam Husz követésre méltó érdemeiről, és amikor valaki szóba hozta Stróbl Alajos nevét, nagyot gondoltam és egy pesti utam alkalmával felkerestem a nagy művészt epreskerti műtermében és megkértem, vállalja el a szobor elkészítését. Stróbl, ki személyesen ismerte Husz Dávidot, szívesen karolta fel az eszmét, mindjárt elővette a krétát és a táblára sebtiben felrajzolta az elképzelése szerinti emlékművet. A nála közismert élénkségével magyarázta el nekem a kompozíció részleteit, de nem csak szóval, de a szó szoros értelmében vett kézzelfogható közvetlenséggel, úgy, hogy a magyarázat végén zsakettem krétás lett s én arra kértem a mestert, hogy most már kefélje le a ruhámat, mert nekem még a minisztériumba kell mennem.

Stróbl 500 koronáért elvállalta a szobor megmintázását és elkészítését, magának a márványtömbnek az ára is 400 forint volt. Rápolti Lajos első tanítványa készítette el a szobrot. Ugyanaz a Rapolti, ki később azután a török képzőművészeti akadémián a szobrászat vezetője lett. És aki megmintázta, és márványba faragta felejthetetlen első feleségem mellszobrát is.

A szobor elkészült és a Magyarországi Kárpátegyesület égisze alatt 1913. aug. 3-án nagy ünnepélyességgel avatta fel gróf Teleki Sándor, az MKE elnöke. Az ünnepi beszédet volt principálisom, Kulman János mondotta, én pedig azt a város nevében többek között a következő megjegyzés kíséretében vettem át: „A mai tülekedő, reális világban, jól esik megállapítani, hogy vannak még olyanok, kik egy ideál kifejezésére juttatása érdekében erkölcsi és anyagi áldozatra készek.”

E helyen szeretnék az alábbi nehány szóval megemlékezni gróf Teleki Sándorról, a Magyarországi Kárpátegyesület elnökéről és nejéről, a „Szikra” fedőnév alatt ismert írónőről.

Annak idején a Tátrában bőven volt alkalmam mágnásokkal megismerkedni és léha életfelfogásukat megismerni. Teleki Sándor azonban, és felesége kivételes egyéniségek voltak. Egy nemes, szép cél érdekében mindég dolgozni kész emberpár. /Szikra nem is volt grófnő. Sokszor fordultam meg ujtátrafüredi szép otthonukban, a „Szikra” villában és többször voltak vendégeink ők is poprádi otthonunkban./
Stróbl

Stróbl Alajost, ki nem csak világhírű művész, de extravaganciáiról híres egyén is volt, én még liptóujvári ügyvédjelölt koromból ismertem. A szomszédfaluban Királylehotán, közel ahhoz a helyhez, ahol a Fekete és a Fehér Vág egyesül, volt neki egy várszerű villája. Jó barátságban volt a liptóujvári járásbíróság Vitális nevű elnökével.

Egy alkalommal Vitális szobájában javában folyt a tárgyalás, melyen az egyik felet én képviseltem, mikor kopogtatás nélkül nyílt az ajtó és belép Stróbl Alajos kezében egy nem is őz, de szarvas agancsággal díszített nagy bottal, se szó, se beszéd odamegy a tárgyalást vezető Vitálishoz és elkezd vele hangosan beszélgetni. A tárgyalás félbeszakadt, amíg a művész az elnökkel diskurált. Ő róla mondják, hogy Budapesten az Epreskertben reggelenként egy kis pony lovon lovagolt és trombitált.
A poprádi polgár iskola

A Szepesség híres volt sok tanintézetéről, Poprádon ellenben nem volt középiskola. Egy Horn nevű élelmes tanár magánpolgári iskola létesítésére kért és kapott engedélyt a vallás- és közoktatásügyi minisztertől. Az iskola jól működött és a város minden követ megmozdított, hogy ezt a magániskolát vegye át az állam, vagy legalább adjon olyan segélyt, hogy a város felépíthessen egy községi polgári leányiskolát. Hajnóczy /Hajnalóczynak is hívták, mert hajnalig szokott volt mulatni/, tanfelügyelő és Takács országgyűlési képviselővel Jankovich VKM miniszternél, el is értük, hogy a közoktatási kormány elvállalta a községi polgáriskola személyi kiadásainak 50%-át, évi kb. 7500 koronát. A tervek elkészültek, a versenytárgyalást sürgősen kiírtuk, mire a miniszter a községesítésre vonatkozó határozatot jóváhagyta és egyik álmunk teljesült. A községi polgári iskola igazgatójává érdemeire való tekintettel Horn Józsefet választottuk meg.

Miután az iskolának gazdája a város volt, én meg a felügyelője is lettem az iskolaszéknek, azt időnként meg kellett látogatnom. Nem régen egy hölgy ismerősöm, ki annak idején ebbe az iskolába járt, mosolyogva mesélte nekem, hogy egy-egy ilyen iskolalátogatáskor milyen hódítást tett a csitri lányoknál a fiatal /30 körüli polgármester/. Ezzel nincs hivalkodni valóm. Nevetséges is volna. Csak az akkori fiatalságomat akarom ezzel kihangsúlyozni.
A vasúti állomás

A vasúti állomás bővítése már akkor is /több mint 50 évvel ezelőtt/ szükségesnek mutatkozott és azóta is állandó problémája Poprádnak. A Tátra látogatottsága indokolttá tette volna már akkor is, hogy reprezentatív pályaudvar bonyolítsa le a lüktető idegenforgalmat. Szó volt új szárnynak, egy nagyszabású csarnoknak, pályatest alatti fel- és lezáróknak építéséről, a pályaudvarnak Felka irányában való kibővítéséről stb. Meg is indultak a tárgyalások, de a sok hűhóból semmi sem lett. Ez a kérdés a mai napig nincs megoldva.
Poprád 1911. évi költségvetése

74.000 háztartási bevétellel szemben 80.000 korona kiadást tüntet fel, ami 14% községi pótadót jelentett.
Az új vágóhíd,

mely 1912. szeptemberében lett üzembe helyezve s melynek költségeit kölcsönből fedeztük, maga 60.000 koronába került. Másik adat:
Poprád város lakosainak száma

1912-ben 2301. Ebből magyar: 651, német: 833 és tót: 780. És emellett a város lakosságának száma 10 év alatt 57%-al gyarapodott. Hihetetlen kicsi arányok.
A Phőbusz

szolgáltatta a villamos áramot a Tátrai Villamos Vasút Rt-nak. E célból a vasúti állomás közvetlen szomszédságában egy hatalmas központi áramfejlesztő telep létesítésére kért a vállalat a polgármestertől, mint I. fokú hatóságtól engedélyt. A telek, mely a város tulajdona volt, és melyet a város a vállalatnak ingyen adott tulajdonába, nem egyezett a szabályozási terv szerinti utcavonallal és a Phőbusz által beterjesztett tervrajzzal. Az áramfejlesztő-telep egyébként hatalmas és szép épülete a terv szerint derékszögben lett tervezve és nem követte a tervbe vett és részben már kiépített utca vonalát. A helyszíni szemle alkalmával felhívtam a vállalatot, hogy tervezzék át az épület sarkát, erre azonban a vállalat képviselői hajlandók nem voltak, és amikor én álláspontomhoz ragaszkodva meghoztam az I. fokú határozatot, azt a Phőbusz megfellebbezte. A minisztérium pedig helyt adott a vállalat érvelésének és a határozatomat megváltoztatta. Az áramfejlesztő épület sarka nem követi az utca frontvonalát, hanem azt egy ferde háromszöggel ékteleníti. Valahányszor annak idején, - de most az utolsó évek folyamán is - az áramfejlesztő épület előtt elhaladtam, mindég eszembe jutott és a fejem csóváltam, hogy miképpen tudott ez a vállalat a szabályoktól való ilyen kirívó eltérést elérni.
Burschart Teréz elparentálása

1911. márciusában tragikus baleset történt Poprádon. Burschart Terézt és unokahúgát, a kis Terit egy reggel lakásukon halva találták. Gázmérgezés! Amikor én, mint ügyvédjelölt Poprádon dolgoztam - mint sok más legényember - én is Teri néninél kosztoltam. „Bagolyfészek.” Így hívtuk ezt az igazán kedélyes és kedves legénytanyát, melynek irányítója a jó Teri néni volt. Mintaképe a dolgos és kedves zipszer gazdasszonynak.

A borzalmas eset engem is szíven ütött. A Tátra vidék 1911. évi márc. 12-i száma tárcacikkeként az én tollamból jelent meg egy Teri néniről való megemlékezés, melyből szabadjon néhány mondatot idéznem.

„Nincs többé! Itt hagyott minket szegényke. Itt állunk megdöbbenve a sorsnak e rettenetes szeszélyétől, lesújtva az őszinte fájdalomtól és áthatva az igaz szeretettől, melyet iránta érzünk. Úgy érzem, mintha közeli hozzátartozómat vesztettem volna el, annyira szerettem, becsültem szegény Teri nénit.

Nemes, becsületes lélek volt. Csodálatos, hogy, hogy gondoskodott rólunk, milyen figyelmes volt hozzánk, mennyire szeretett minket. Meleg otthonra találtunk nála mindnyájan. Ő gondolatainkat leste és aranyos szíve úgy örült a mi fiatalságunknak, a mi jó kedvünknek. Nemes, becsületes szíve volt és az egyszerű külsőben - Istenemre - királyi lélek lakott. Ezért siratjuk most mindannyian őszinte fájdalommal.

A „Bagolyfészek” árván maradt. Könny gyűl a szemembe, magam előtt látom szegénykét, és gondolatban megcsókolom munkától megtört, jóságos kezét!”
Nyugdíj-szabályrendelet

A 10 szepesi város közül Poprád volt az egyetlen, melynek nem volt nyugdíj-szabályrendelete. A képviselő-testület egy bizottságot választott, melynek hivatása volt a nyugdíj-szabályrendelet elkészítése. Ezen kívül is szükségessé vált néhány új szabályrendeletnek, például temető, helypénz szabályrendeletnek létesítése és a régiek módosítása.
1912. évi LVIII. törvény

A városok fejlesztéséről szóló 1912. évi LVIII. törvény négy vonatkozásban hozott lényeges rendelkezést, illetve módosítást.

1. Elrendelte, hogy a törvényhozás évi öt millió koronától nyolc millió koronáig emelkedő államsegélyt állítson be az állami költségvetésbe. Ezeket a segélyeket a belügyminiszter a törvényhatósági és rendezett tanácsú városok között azok rászorultsága arányában osztja fel. /1.§/

2. A törzsvagyonra vonatkozó határozatok tekintetében az 1886. XXII. törvénycikk 110. § - ban megállapított eljárást mind a törvényhatósági joggal felruházott, mind a rendezett tanácsú városokban
mellőzni kell, s a határozat meghozatalánál névszerinti szavazással a jelenlevők határoznak. /10.§/

3. A r[endezett] t[anácsú] városok, amennyiben ez eddig még meg nem történt, közigazgatási alkalmazottaik részére kötelesek 1914. jan. 1-éig nyugdíjintézetet létesíteni. /19.§/

4. A városi tisztviselők fizetése és lakpénz tekintetében az állami tisztviselőkre nézve megállapított
fizetési osztályba soroztatnak. /14.§/.
ad 1. Az akkori kormányzat, melyet a belügyminisztériumba ez időben kiváló szaktudással dr. Némethy Károly államtitkár állandósított, felismerte a városok jelentőségét, különösen a nemzetiségi országrészeken és indokoltnak találta a városok segélyezését. A belügyi tárca költségvetésében felvett összeg elosztására a belügyminiszter kapott felhatalmazást. Poprád exponált és
központi fekvését kihangsúlyozva magam is igyekeztem a város részére jelentős segélyt kieszközölni, és a Tátrában szerzett összeköttetéseimet felhasználva sikerült is városomat rendes és
többször rendkívüli államsegélyhez juttatni.
ad 2. A községekről szóló 1886. évi XXII. törvénycikk 110-ik §-a így rendelkezett: „A községi törzsvagyon csonkítatlanul fenntartandó. Kivételes esetekben ennek elidegenítését, lényeges átalakítását, vagy felosztását, valamint ingatlan vagyonnak, vagy királyi kisebb haszonvételi jognak
vételét a képviselő-testület csak az általa e végre, legalább 30 nap közbevetésével határozatilag
külön kitűzendő és kihirdetendő közgyűlésében összes tagjainak - ideértve a szavazattal bíró
elöljáró tagokat is - általános többségével, névszerinti szavazás mellett és a 24-ik § rendelkezéseinek megtartásával határozhatja el. Ha a képviselők ezen gyűlésre kellő számban meg nem
jelennének, úgy ezen a módon újabb közgyűlés hirdetendő, és ha ezen sem volna meg a kellő
szám, ezen képviselő-testületi gyűlésből 15 napra egy újabb gyűlés összehívása elrendelhető,
mely a jelenlevők többségével határoz. Ugyanez áll a községi felügyelet alatt álló intézetek törzsvagyonára nézve is.”
El lehet képzelni, hogy ez az ominózus törvényszakasz milyen kerékkötője volt a városi gazdálkodásnak. A városoknak néha fontos kérdés, hogy a városi és magántulajdon csereforgalmát
a mindenkori konjuktúrák kihasználására alkalmas üzleti gyorsasággal bonyolítsák le. Ezt a
gyorsaságot a fent idézett törvényszakaszban előírt alakszerűségek teljesen kizárták. Legkedvezőbb esetben 2—3 hónapra volt szükség, amíg a határozat létrejött, és további hónapokra, amíg
jóváhagyást nyert. A névszerinti szavazás alkalmazása kihangsúlyozta az egyéni felelősséget, s
ezért a képviselő-testületi tagok sokszor távol maradtak a gyűlésekről, s a határozathozatalhoz
szükséges általános szótöbbség így sokszor nem volt biztosítható. Magam is nagy örömmel
fogadtam e törvény praktikus rendelkezését, mely engem is sok akadályon segített át.
ad 3. A nyugdíj-szabályrendeletet még a törvény megjelenése előtt a képviselő-testület minden nehézség nélkül elfogadta.
ad 4. „A városi közigazgatási tisztviselők, segéd- és kezelőszemélyzet fizetés, lakbér tekintetében az
állami tisztviselőkre nézve megállapított fizetési osztályba soroztatnak.” Ez a törvény rendet teremtett az igen laza városi adminisztrációban. ”A képzett és kellően javadalmazott tisztviselő”,
mondja a törvénymagyarázat, „a város sokirányú vagyonkezelésében is rendet, szakszerű és
céltudatos vezetést, éber ellenőrzést honosít meg. A kellő képzettséggel nem bíró, silány fizetésből tengődő tisztviselőtől mindez nem várható. Úgyhogy bátran állítható, hogy az alkalmazottaival szemben szűkkeblű város a tisztviselőtől megvont javadalmazást busásan fizeti meg más téren.”

Így kerültem be én egészen fiatalon a VIII. fizetési, és aztán automatikusan alig 36 éves koromban a VI. fizetési osztályba, honnan ha városi szolgálatban maradok, magasabb fizetési osztályba jutni nincs lehetőség.

Volt a fenti törvénynek egy olyan rendelkezése, melyet a kisebb, többek között a szepesi kis városok igen sérelmesnek találtak. Kimondta a törvény, hogy a r[endezett] t[anácsú] városnak legalább két tanácsnokot kell alkalmaznia. Megint csak Poprád volt az, ahol a szepesi kis városok polgármesterei összedugták a fejüket, és kibúvót kerestek a törvény e rendelkezése alól. Meg is találtuk a módját úgy, hogy a közigazgatási tanácsnok ellátta egyúttal a főszámvevői teendőket is. A felső hatóság e fölött jóakarattal szemet hunyt. Persze később, mikor a számvevőség államosítva lett, ez a lehetőség megszűnt, de akkor én már távol voltam Poprádtól és szülőföldemtől.
Színház

Igló, Lőcse és Késmárk annak idején összeállt, és ”Szepesi színi kerület” minőségében jó színtársulatot kapott. Poprád is beállított a nagyobb igényű városok sorába. Színi bizottságot alakítottunk, melynek az volt a feladata, hogy bérletet hirdetett, havonként összeszedte a pénzt és amikor a színtársulat megjött, készen kapta a bérletet váltók névsorát és két részletben a bérletekkel összegyűjtött pénzt. Az egész egy kis adminisztrációt jelentett, de azt a titulus ellenében szívesen elvégezte a ”városi színi bizottság elnöke.” A város pedig ilyen módon jó színtársulathoz jutott.

Ugyanezt a módot, mely jól bevált, alkalmaztuk azután sikeresen Salgótarjánban is.
Lóverseny Tátralomnicon

A Felsőszepesség fennsíkjából, melynek tengerszint feletti magassága 600 méter, rakétaszerűen ugrik ki a Magas Tátra. Legmagasabb csúcsainak egyike a Lomnici csúcs /2634 m/. A különbség tehát kereken 2000 méter. Ebben a gyönyörű környezetben, Tátralomnic alatt lelkes kezdeményezésre lóversenypálya létesült, ahol a nyári idényben versenyeket tartottak.

Volt Késmárkon egy Kolbenhayer Pál nevű jómódú agglegény, aki híres volt az ő néha igen vaskos tréfáiról. Ezek közül egy: Pali bácsi egyszer Lőcsén plakátot nyomtatott, mely hírül adta, hogy vasárnap délután Tátralomnicon lóverseny lesz. Ez persze nem volt igaz. A hirdetést Késmárkon, nehány helyen kiragasztatta és várta a hatást. Szép idő volt, sokan ültek fel a délutáni vonatra, Kakaslomniczon átszálltak a tátralomniczi vonatra és nagy volt a bosszúság, mikor a helyszínre érve a lóversenyteret üresen találták. „Ez csak az a borzasztó Pali bácsi lehet, aki ilyen tréfát megenged magának”, mondták a csalódott emberek és csodálatosképpen nem is haragudtak az erős beugratásért.
Pali bácsi másik tréfája

Egy másik tréfa élét ez a Pali bácsi, a vele együtt lakó nővére felé fordította. Nagymosás volt nála és az ezzel járó rendetlenség. Uzsonna táján megjelent parádéba öltözötten két vendéghölgy, kik csudálkozva látták a háziasszonyt a konyhából munkaruhában kijönni. Restellkedve vezette be barátnőit a vizitszobába. Mindjárt megszólalt megint a csengő és így szép egymásutánban megjelent vagy tíz hölgy.

A szegény háziasszony nagy zavarában azt sem tudta mit csináljon, megkérdezte az egybegyűlt hölgykoszorútól, hogy milyen véletlen hozta őket össze íly szép számban, mire azt felelték, hogy hiszen levelet kaptak, melyben uzsonnára vannak meghívva. „Ez a szemérmetlen, csúnya Pali” - fakadt ki a szerencsétlen háziasszony - „Tudta, hogy ma nagymosás van nálam.”

Nagy nevetés, zavar keletkezett, de egyszerre csak megszólal a csengő és megjelenik két leány a szomszéd cukrászdából, tálcájukon habos kávé, kalács és mit szem és száj megkíván.

Tudnék még több ilyen tréfát leírni, például azt, miképpen lett Pali bácsi a lóversenyen „Schützenkänig” és, hogy vitette be magát „Csáky Gyuri” négyes fogatán az állomásról a városba, de ezekből a tréfás epizódokból legyen egyelőre elég.
Vasúti szerencsétlenség

Súlyos szerencsétlenség zaklatta fel városunk közönségét 1911. augusztus. 27- én délután 3 órakor. Meleg nyári nap volt. Irodám utcára nyíló ablakai nyitva voltak. Én az íróasztalomnál ültem és dolgoztam. /Mi akkor még 8-12-ig és 2-től 4-ig jártunk hivatalba, persze sokszor túllépve a hivatalos órát./ Egyszerre egy hatalmas dörrenés, recsegés, majd hangos jajveszékelés zúgott végig a mi kis városunkon. A közelben fekvő kis állomás felől hallatszott ez a vészthozó lárma. Felugrottam az íróasztalom mellől, kiszaladtam az utcára és onnan a sok megriadt emberrel a „Szepesszombat Mateócz” nevű kis vasúti megállóhoz, ahol szörnyű látvány fogadott. A megállón veszteglő személyvonatba beleszaladt az Igló felől jövő gyorsvonat úgy, hogy a személyvonat két utolsó vagonját egymás fölé nyomta. Ennek a két kocsinak roncsaiból vonagló embertestek lógtak ki. Öt ember életét és számos súlyos sebesülést követelt ez a szerencsétlenség, mely jó ideig borzadállyal töltött el minket, akik nehány perccel a katasztrófa után a helyszínen voltunk.

Ezzel a komoly vasúti katasztrófával kapcsolatban azután egy tréfás eset híre járta be a várost. Nehány nappal a karambol után ezen a gyorsvonaton Kassa felől haza utazott egy Grün nevű poprádi terménykereskedő, kit egyébként nagy orra miatt Nóniusnak hívtak. Amikor a gyorsvonat Gánócz után a kis állomáshoz, vagyis ahhoz a helyhez közeledett, ahol nehány nappal előbb ez szerencsétlenség történt és rendes tempóját nem lassította, az ezen a vonaton utazó Grünön erőt vett a rettegés annyira, hogy félelmében meghúzta a vészféket, mire a vonat nyílt pályán megállott. Ide-oda futkosás után a kalauz megállapította, hogy a vészféket Grün Ármin húzta meg. Ő ezt nem is tagadta, megkérdezte, mibe kerül ez az illetéktelen beavatkozás, s mikor megmondták, hogy 20 korona jár érte, Grün elővette a bugyellárisát, és átadta a pénzt a kalauznak, éspedig a poprádiak részére emlékezetben maradó következő szavak kíséretében: „Hier haben sie die 20 Kronen, aber sagen Sie den Maschinführer, er soll langsam fahren!” /Itt van a 20 korona, de mondja meg a mozdonyvezetőnek, hogy lassan vezessen./
Vadászestély 1912. jún. 5-én

Részletesebben szeretnék beszámolni a Szepesvármegyei Erdészeti Egyesület és a Poprádi Közművelődési Társaság közös rendezésében tartott vadászkiállításról és vadászestélyről. Azt mondták akkor, hogy én ennek rendezésével alapoztam meg a szervezőképességemről a Szepességen szárnyra kelt híremet. Annyi igaz, hogy fiatalos ambíciómat, a vadászat ügye iránti szeretetemet teljes egészében latba vetettem ennek a vadászkiállításnak és vadászestélynek sikere, valamint Poprád város központi jelentőségének kifejezésre juttatása érdekében.

Az alkalmat ennek az aránylag nagystílű estének megrendezéséhez az erdészeti egyesület szolgáltatta, mely közgyűlését Poprádon kívánta megtartani. Gyerekkorom óta volt a vágyam, hogy a szepesi vadászok által elejtett, elsősorban a javorinai nagyhírű Hohenlohe hercegi uradalomból kikerült vadásztrófeákat megismerjem és így örültem, hogy az erdészeti egyesület és annak élén Nádas erdőfőtanácsos Poprádot választotta közgyűlése megtartásának helyéül.

Az agancskiállítást és vadászestélyt a városi szállodában rendeztük, melyet ez alkalommal valóságos fenyőerdővé varázsoltunk. A szálloda bejáratánál fenyőfák között két kitömött medve viaskodott egymással.

Hohenlohe javorinai uradalmából 5 szekéren 20 ládában küldött mindenféle vadászati anyagot és trófeát, melyet négy uradalmi vadász kísért. Ezek nagy segítségemre voltak az anyag elrendezésében. A szálloda nagytermének színpadján egy diorámát állítottunk össze, melynek központja egy erre az alkalomra Engelmayer főszolgabíró által külön lőtt és a leibici preparatóriumban kitömött zergebak állott műsziklákon, az előtérben fenyők között egy kitömött őzpár legelt. A hátteret, a színpad egész hátsó falát borító az a hatalmas olajfestmény képezte, mely az 1910. évi bécsi nemzetközi vadászkiállításon Hohenlohe külön pavilonjában a dioráma hátteréül szolgált, és a Magas Tátra északi oldalának fenséges tájait elevenítette meg. A gazdag, bőkezű herceg mindezeken felül még 800 koronát is küldött a vadászkiállítás költségeinek fedezésére.

Egymásután érkeztek a ládák a Szepesség különböző helyeiről. 35 kiállító 600 agancsot, kampót, agyarat stb. küldött a kiállításra. Egy szerény kollekcióval még én is szerepeltem.

Az estélyre a Szepességről összesereglett vadászok, erdészek és azok asszonyai és lányai számára 50 szobát rendeltek. Akiket a szállodában nem tudtunk elhelyezni, azokat magánosok látták vendégül. Az agancs és más trófea nyerteseinek díjazására arany, ezüst és bronzérmét készíttettünk.

A közgyűlést a Vármegyei Erdészeti Egyesület a városháza tanácstermében tartotta, majd a Glésinger nagy fatermelő cég fűrésztelepének meglátogatása után, közös ebéd volt a Tátra Szállodában, délután az agancszsűri ülésezett, este 7-kor közös vacsorán hangzottak el a kölcsönös üdvözlések / persze én is szerepeltem/, utána pedig következett a trófeákkal díszített nagy teremben a táncestély, mely emelkedett hangulatban reggel 7 óráig tartott és az én számomra is felejthetetlen emlék maradt.
Vadászat. Első szarvasom

Első szarvasomat Poprád város erdejében 1912. nyarán lőttem feleségem jelenlétében. Egész váratlanul jutottam az igen szép tizenkettes agancstrófeához, melynek csak az volt a hibája, hogy az agancs még nem volt egész érett.

A kis város nem tartott fogatot polgármestere számára, s így ha a városon kívül valahová mentem, kocsit kellett bérelnem. Délután 4-ig hivatalban voltam, s aztán - ha cserkészni akartam - az öreg Glatz nevű fiakkeres elvitt a virágvölgyi erdő szélére, ahonnan a szép nagy vágásokban mentem jól ismert ösvényeken. Cserkészet után gyalog mentem haza a városba, holdvilágnál mindig gyönyörködve az előttem kimagasló Magas Tátrában, soha meg nem unható fenséges szépségében!

Legdrágább vadásztársam

Vadászkirándulásaimon rendesen elkísért engem az én legdrágább vadásztársam, a feleségem. Gyermekkora óta apjával járta az erdőt, oly kiváló érzékkel tudott cserkészni, hogyha kettesben vadásztunk rendesen ő ment elől, mert szeme, füle jobb volt az enyémnél. Volt neki egy könnyű 24-es fegyvere, azt nagy unszolásra néha magával hozta a kis házi vadászatokra, de rendesen csak az éber kísérő szerepét vállalta, s azt kiválóan be is töltötte.

Egyszer, mikor a Hortobágyon vadásztunk, a feleségem alaposan lepipált engem. Az én igen kedves Schmidt Jenő bányaigazgató barátom levitt minket a Hortobágyra, vadlibára vadászni. Jenőnek sógora, a debreceni vadásztársaság erdőmérnöke volt a házigazda. A nádfallal körülvett úgynevezett vasalóban aludtunk szalmán, száraz trágyatűzzel melegítettük dermedt tagjainkat és vártuk az idő jobbra fordulását. Minél derűsebb az idő és nagyobb a szél, annál rosszabb a húzás. Ködben pedig, közel a földhöz lassan húz a liba és ilyenkor könnyű hortobágyi rekord eredményeket elérni.

Nekünk akkor nem kedvezett az idő. Feleségemet barátaim nagy nehezen rábírták, hogy külön gödörbe üljön és konkuráljon a férfiakkal. Rettenetes szél fújt, a rossz húzás eredménye: feleségem 4 vadlibát lőtt, én csak kettőt. Ki is nevettek engem a társaim, pedig ők sem lőttek sokkal többet. Már pedig, hej, de sok liba volt és sok is esett, de akkor köd volt, amikor közelről lehetett a vizet kereső, szerencsétlen vadludakat lőni.

Visszatérek az első szarvasbikámhoz. Bőgés nem volt. Egy ismert őzbakra jártam a Visova alatti vágásba. A kérdéses alkalommal alig értünk az erdő szélén készített fedezékbe, azt súgja a hátam mögül feleségem: „Balról nagy szarvasbika!” Az édesapámtól örökölt háromcsövű puska volt nálam. Mikor megláttam a lassan lépkedő, nagy agancsát minden lépésnél billegtető szép szarvasbikát, mely bizonyára partnert keresett, és körülbelül 120 lépésre tőlem jó célt mutatott, nem sokat spekuláltam, hanem gondosan megcélozva, lőttem. A bika nagyot ugrott, nehány ugrás után megingott és a földre rogyott. Aztán viaszfehér arccal, - magam is jól emlékszem, de Juliska is mondta - feleségem felé fordulva, suttogva azt kérdeztem: „Mit csináltam? ” Mire ő örömmel azt suttogta felém: „Meglőtted az első szarvasodat.”

Persze volt nagy öröm. Bementünk Virágvölgyre Strompf erdőőr lakására, kocsit kértünk, behoztuk a zsákmányt a fürdőhelyre, a fürdővendégek megcsodálták a szép agancsot, megünnepeltük a nagy eseményt, a polgármester meglőtte az első szarvasbikáját. Éjfél is elmúlt, mire Sámson kocsiján hazaértünk. A helyi lap pedig a következő számban közölte: „Dr. Förster Kálmán polgármester folyó hó 5-én a virágvölgyi erdőben egy gyönyörűen kifejlett tizenkettes szarvasbikát lőtt.” Hej! Nem volt akkor nálam boldogabb ember a Szepességen és talán egész Magyarországon sem. /Akkor még a miénk volt az egész ország!/

Itt most szeretnék még egyik-másik vadászati élményemről számot adni. De félek. Mégis rászánom magamat és azoktól, akiket a vadászat nem érdekel, és akik ezt a leírást hosszadalmasnak találnák, ha elolvasnák, elnézést kérek, vagy pedig még inkább azt, lapozzák át ezeket az oldalakat.

Ahogy leírásom elején említettem, édes szüleim már gyermekkoromban igyekeztek a természet szépségei iránti érzékünket, édesapánk azon kívül a vadászat iránti érdeklődésünket felébreszteni és éleszteni. Ez nekik teljes mértékben sikerült is. Nálam, a felnőtt öt fiú közül a legjobban.

Fegyvert azonban apám csak 20 éves koromban adott a kezembe. A szepesolaszi nagy kiterjedésű fenyőrengetegben többnyire kopóval vadásztak a társaság tagjai, kiknek egyébként elnöke édesapám volt. A vadászok rendesen a gerinceken helyezkedtek el, ott volt a „stand” -juk, míg a kopókat a völgyből bocsátották ki a kerülők és az e célból felfogadott fiúk.

„Ha azt akarod, hogy jó vadász légy és eredménnyel vadásszál, akkor meg kell ismerned a területet, legjobb, ha a kerülőkkel mégy a kutyákat leereszteni”. Én örömmel vállalkoztam erre az alárendelt szerepre, és alaposan meg is ismertem az olaszi terület vadregényes sziklás hegyeit, völgyeit, minden zegét-zugát alaposan. Most is fel tudom sorolni a számos völgy nevét szép egymásutánban a „Blatná” -tól az „Uhrar” -ig. Az első nyulamat, tehát már komoly vadat a „Hegy mögött”, a mi vadászházunkkal szemben lőttem a fiatalos fenyőerdő szélén, 1905. őszén. Bene Lajos bácsi csábított el édesapám távollétében erre a kirándulásra, és ő adott a kezembe kölcsön puskát.

Amikor apám a szepesváraljai járásbíróságtól hazajött és megtudta, hogy én engedelme nélkül elmentem Bene bácsival nyulászni, elrendelte, hogy mihelyt haza jövök, jelentkezzem nála. Estefele hazajöttömkor, az én drága jó édesanyám azzal fogadott, hogy apám haragszik, menjek fel azonnal hozzá. Szívszorongva mentem fel az emeletre az irodájába, kezemben a nyulammal. Amikor apám elé léptem, nem szóltam egy szót sem, hanem bal kezemben magasra emeltem a nyulat és bűnbánó, de azért mégis boldog, büszke mosollyal néztem a szemébe. Az én szigorú, de jóságos édesatyám erre odalépett hozzám, megfogta és megszorította jobb kezemet, és ezt mondta: „No. Jól van fiam, gratulálok az első nyuladhoz, remélem, igaz vadász lesz Belőled!”

Azután már apám fegyverével és vadászjeggyel felszerelve rendszeresen vadásztam, és egymásután sikerült az első őzemet, rókámat, vadkacsámat elejtenem. Ez 1905 őszén történt. Mindjárt a következő évben meglőttem az első vaddisznómat is.
Első vaddisznóm

A vaddisznók kedvenc tartózkodási helye volt a Ricska nevű erdőrész. /Érdekes, hogy ma is az, holott az erdő állaga nagyon megváltozott./ Hajtásban lőttem az első vaddisznómat a Ricskában egy Rigó nevű fekete kopó előtt, mikor a gerincen a keskeny úton átugrott, tűzbe esett. Nagy örömmel adtam tudtára a jobbára idős vadásztársaimnak a hírt, mikor az összejövetel helyére értem és a helyszínen való felavatástól csak úgy menekültem meg, hogy a társaság a már beállott sötétség miatt úgy döntött, hogy az avatás nem a szabadban, de kivételesen a kaszinóban lesz megtartva, éspedig még aznap este vacsora után.

Úgy is volt. Az erdőben szokott hangulatos ceremónia helyett, melyen már párszor átestem, mivel minden vadfajta után külön avatás jár, ez a szertartás egy alkalommal egy sivár kaszinó helyiségben lett megtartva, engem pedig a zsákmányom helyett a billiárdasztalra fektettek. Frissen vágott veszsző helyett a vadásztársak a szabályszerinti ütéseket egy ezüstnyelű sétabottal végezték el, melyet Bene Jenő orvostanhallgató hozott haza Pestről. Egy robusztus termetű fiatal vadásztársam /R. B./ nagy hévvel olyat ütött a fenekemre, hogy a díszes ezüstnyelű bot kettétörött. Nekem persze és a vadásztársaknak sem tetszett ez a drasztikus módja a gratulációnak, összeszorított foggal fogadtam az avatók kézszorítását, de meg volt az a kárörvendő elégtételem, hogy a díszes bot kettétört. Én aztán az ütés nyomát pár napig még viseltem és éreztem.
Üveglövés Szlatvinban

A serétes lövés gyakorlására Szlatvinba jártunk, mert az ottani gyógyforrás vizét palackokban hozták forgalomba, miközben sok üveg eltörött, de úgy, hogy azért még alkalmas volt arra, hogy ezeket a célzó gyakorlatokat folytassuk. Ha a levegőbe dobott üveget eltaláltuk, a szétlőtt üveg ragyogása szép látványt nyújtott a néző számára is. E patront fogyasztó művelet során olyan jó gyakorlatra tettünk szert, hogy a nézők lelkesen megtapsolták sikeres lövéseinket. Volt úgy, hogy bal kezünkben fogtunk nyakánál fogva két üveget, gyors egymásutánban a levegőbe dobtuk mind a kettőt, hirtelen átvettük a dobás közben jobb kezünkben tartott fegyvert és két lövéssel eltaláltuk - ha jól ment - mind a két üveget. Persze nem mindig, de az biztos, hogy ez a művelet, mely a néző részére is látványos volt, nagyban hozzájárult seréttel való lőkészségünknek előnyös fejlesztéséhez.
A kundratkai róka

Emlékszem egy kedves esetre, hadd mondjam el ezt is. Tél volt. Én Pesten jogászkodtam és megírtam haza, hogy a déli gyorsvonattal érkezem. Az olaszi állomáson szüleim fogadtak, éspedig azzal, hogy nem megyünk haza, hanem a „Hegy mögé” egy kis vadászatra. Bementünk a váróterembe, mely a gyorsvonat indulása után üres volt, édesanyám nadrágot és halinacsizmát vett elő a hátizsákból és egy kis harapnivalót. Közben elmondta apám, hogy a „Hegy mögött” a Kundratkával szemben már két alkalommal ráduplázott egy rókára, melyet a Turlikról kibocsátott kutyák hajtottak át a völgyön a kundratkai híd közelében. Megpróbáljuk ma, hátha harmadszorra sikerül. Részemre is hoztak fegyvert és patront.

Egy pár falat gyors elfogyasztása után beültünk az állomás előtt várakozó szánunkba, ahol Miska nevű derék kocsisunk üdvözölt és két kopónk élénk farkcsóválással fogadott. A szán víg csilingelés közben röpített minket a havas mesevilágba, a szép „Hegy mögé”. A kundratkai hídnál leszálltunk, a szán tovább siklott a közelben lévő vadászházunk elé, apám anyámmal elfoglalták egy bokor takarásában standjukat, én pedig a két kopóval a Turlik tetőre mentem és kiengedtem őket abba az erdőrészbe, ahol - feltevésünk szerint - a róka tanyázott. Alig bocsátottam szabadjára a két kopót, máris nyomon voltak és élénken csaholva hajtottak a völgy felé. Róka koma azonban viszzaemlékezhetett a kétszeri szerencsés kimenetelű találkozásra és nem ment ki az erdőből szokásos útján a völgyön át a Kundratkába, hanem az erdő szélén visszafordult és én örömmel hallom, hogy a hajtás felém tart.

Jó takarásban állok, és íme tényleg jön a róka s én egy jó lövéssel helyben marasztalom őkelmét. Amikor zsákmányommal szüleimhez érek, édesapám ugyan azt mondja: „No. Hát, én itt annyiszor próbálkozom ezzel a rókával, ez a ficsúr pedig megjön Pestről és az orrom előtt lövi el az én rókámat.” De valójában látszott rajta a szülői öröm és büszkeség vadászfiának gyors sikere fölött. Az én drága édesanyám meg boldogan legeltette szép szemét a két mosolygó vadászon: férjén és fián.
Éjjeli les vaddisznóra

Nyáron, mikor a zab érni kezd, és a krumpli bokrosodik, az erdő vadjai éjjel kijönnek rejtekhelyeikről, és alaposan megdézsmálják, megtapossák az érni kezdő termést. Ilyenkor - különösen telehold idején - ül ki a vadász az erdő szélére vagy világosabb tisztásra „néma lesre”.

Magam többször is próbáltam ilyen módon szerencsét különösen az olaszi erdőben, és másutt is, de ezzel soha nem volt szerencsém. Bene Lajos bácsi volt ebben is a tanítómesterem. Vele ültem ki holdvilágos nyári éjszakákon a Ricska alatt és vártam a Malucskára be, vagy onnan kiváltó vaddisznókat, de amint azt nappal a nyomok után megállapíthattuk, azok mindig máshol váltottak át, mint ahol őket vártuk. A holdvilágos sejtelmes éjszakák ott a szépséges szülőföldemen azonban így eredménytelenül is szép emlékeim közé tartoznak!

A Rubana alatti erdő szélén, a Kassa–Oderberg vasút pályetestétől nem több, mint százlépésnyire megint lesben ültem egyedül, és vártam a nyomok szerint ott kijáró vaddisznókra. Azok nem jöttek, ellenben jött sebes robogással Kassa felől az éjjeli gyorsvonat kivilágított személy és étkező kocsijaival. Mint egy óriási tüzeskígyó cikázott el csendes leshelyem mellett a néma éjszakában sok összehasonlító gondolatot ébresztve bennem. Aztán megint síri csend vett körül. Eredménytelenül, de boldogan ballagtam „Hegy mögött”-i vadászházunkba, ahol néha heteket töltöttem egyedül.
A „fehér asszony”

Még egy kis élményem egy éjjeli vaddisznólesen. Reggelenként, különösen eső után az erdei utakon jól meg lehetett állapítani, hol jártak az elmúlt éjszaka a vaddisznók. Egyszer a már említett kundratkai híd közelében friss nyomokat észlelve, elhatároztam, hogy leshelyet készítek, és este oda ülök. A kocsiút a leshelytől alig volt 8 lépésre és oda jó rálátásom volt. Ha tudniillik a vaddisznó, melynek színe fekete, a holdsütötte fehérporos kocsiútra lép, igen jó célt mutat a lesben ülő vadásznak.

Amint rejtett leshelyemen csendesen ülök, egyszerre megjelenik az úton egy fehérbe öltözött emberi alak, amint sietve halad egy általa bizonyára forrón áhított cél felé. Egy nő volt ingben és mezítláb.

Én persze csendben maradtam. Igazán nem lett volna szívem őt célja elérésében zavarni. Kíváncsi voltam, hogy vágyainak teljesedése után szintén erre veszi-e útját hazafelé. Egy jó óra múlva tényleg látom az én fehér inges „kísértetemet”, amint a holdas éjszakában megint megjelenik. De most már nem sietve, hanem nyugodt, kimért lépésben, szinte andalogva. Én természetesen most sem adtam életjelt magamról. „Nem láttam semmit, nem tudok semmiről semmit.” A hold meg, nekem úgy tetszett, mintha széles arccal mosolygott volna!
Valaki a bokorban

Egy budapesti rokonom, Herald Mina néni - egyébként Kosáry Emmi unokahúgom énektanárnője - egy tavasszal megkért, vigyem Vitéz nevű vizsláját a „Hegy mögé” nyaralni. A kutyával jó barátságban voltam, nyilván megérezte bennem a vadászt, és így szívesen magammal hoztam Olasziba, s aztán ki a „Hegy mögött” -i vadászházba, ahol heteket töltöttem egymagamban, amikor szigorlataimra készültem.

Egyszer - már sötét volt - amikor Vitézzel hazajöttem. A kertbe belépve az én Vitézem hirtelen az út jobb oldalán álló sűrű bokor felé ugrik, és éktelen csaholásba kezd. Azt hittem, hogy valaki bebújt a nagy bokorba és azt ugatja a kutya. „Ki van itt, - hto tu? ”, kérdezem a sötét bokor felé szegezve tekintetemet, de nem láttam és nem hallottam semmit. Puska nem volt nálam s ezért a bokor felé szakadatlanul ugató kutyát ott hagyva, felmentem a vadászházba, kihoztam a puskát és a zseblámpát, visszamentem a még mindig egyhelyben hevesen ugató kutyához és még egyszer felszólítottam az illetőt, hogy jöjjön elő, különben lövök. Megint semmi válasz. Akkor én egyik kezemben a készentartott puskával, másik kezemmel felkattintottam a zseblámpámat, bevilágítok a bokorba, ahonnan sunyin rám pislog egy kis sündisznó!

Nem tagadom kő esett le a szívemről és restelkedtem is, hogy ennek a dolognak ilyen nagy feneket kerítettem.

Akkor a „Beáta” szomszédságában nem volt még más épület, csak szemben, a völgy másik oldalán a Pavlak féle major és egy már üzemképtelen kis posztó kalló malom, mely utóbbi szintén a mi tulajdonunkat képezte.

Volt egy másik, ehhez némileg hasonló esetem is. A vadászház ajtaját akárhányszor nem csuktam le éjszakára. Egy reggel arra ébredek, hogy a keleti naptól megvilágított nyitott ajtóban egy cigány áll. Az első pillanatban nagyon megijedtem - egész korán reggel volt -, kezembe kaptam az ágyam oldalán elhelyezett revolveremet s rákiáltottam a cigányra, hogy „sco sces”? /Mit akarsz? / A szegény, ártatlan ember azt felelte, hogy ő Sterbinszkyéket keresi, kik a „Hegy mögött” -i völgyben feljebb laktak. De az biztos, hogy én akkor nagyon megijedtem s szobám ajtaját azon túl mindig gondosan bezártam.
Első fácánomat

Gödöllőn lőttem. A Szepességen nem volt fácán. Nagybátyám, Kovács Aladár a koronauradalomban szolgált erdőtanácsos minőségben. Az ő vendége voltam, s a fácánomat a besenyői kolostor közelében ejtettem el. Ugyanakkor lőttem a koronauradalom erdejében szánról egy nagy vaddisznót is, és gyönyörködve szemléltem az erdei barkácsolás közben látott sok szarvast és őzet.
A „tengeri nyúl”

Első feleségemmel esküvőnk után a Lusin szigeten fekvő Cigale melletti „Valdisole” nevű panzióban töltöttünk el egy hetet. A panzió tulajdonosa, egy nyugalmazott tengerész kapitány, mikor megtudta, hogy vadász vagyok, egy szép napon azt kérdezte tőlem, akarok-e nyulat lőni. Igenlő válaszomra azt mondta, hogy mindjárt ki is mehetünk a tengerpartra, puskát nyomott a kezembe és előhívta a kis fehér foxiját. Elmondta, hogy kis kutyája remekül keres, és jól úszik. Azt is megmutatta a kapitány, hogy hol fog a kutyája nyulat találni, hol fog a nyúl a tengerbe ugrani, hol az öböl másik oldalán partot érni és a parton tovább futni. Én azt hittem, hogy a házi gazdánk tréfál és elfoglaltam feleségemmel a tengerparton a kijelölt helyemet. De minden úgy történt amint azt a kapitány megjósolta. Amint a keskeny öblöt átúszva a kutya által felvert nyúl partot ért, a sétaúton egyenesen felénk futott s lövésemre jól jelzett, de még tovább futott. Még fel tudott ugrani egy parcellát elválasztó alacsony kőfalra, és eltűnt. Kissé vártunk még, hozzánk jött a házigazdánk s aztán feleségem vezetésével - kitűnően tudott nyomot keresni - a vérnyomon haladva s még egy kőfalon átlépve ott feküdt a „tengeri nyúl”, mely természetesen semmiben sem különbözött a mi rendes mezei nyulunktól. Másnap elutaztunk. A kedves kapitány mindenáron azt akarta, vigyük a nyulat magunkkal haza, de mi elhárítottuk figyelmét, mert Lussin szigetéről mi nem haza, de a bécsi nemzetközi vadászati kiállításra utaztunk. /A kiállítás felejthetetlenül érdekes volt./
Irodalmi termékeim felsorolása

Életleírásom elején részletesen foglalkoztam édesapám medvekalandjával, mely annak idején a Vadászlapban megjelent. Szabad legyen felsorolnom azokat az „irodalmi termékeimet”, melyek egyes szaklapokban jelentek meg, s melyek természetesen elkülönülnek attól a sok polgármesteri jelentéstől és memorandumtól, melyek hivatalos minőségemben láttak napvilágot. Lehet, hogyha energiám és kedvem lesz hozzá, én ezeket a cikkeket még egyszer összeszedem, leírom és ezen életleírásomhoz függelékként csatolni fogom, hogy íly módon életélményeimet egy csokorba kössem. Itt csak azok címét és főbb tartalmát ismertetem.

Tehát.

1. „ Medvekaland” Megjelent a Vadászlap 1909. évi jan. 15-i számában.

2. „Zergevadászat a Tátrában.” Megjelent a Vadászlap 1915. szept. 25-i és a Szepesi hírnök 1915.
okt. 23-i számában. Első zergém elejtésének leírása.

3. „Medvevadászat a Tátrában.” Megjelent a Nimród Vadászújság 1928. évi ápr. 10-i számában.
Ebben leírom, hogy sógorom elejtette azt a „vérmedvét”, mely a lengyelországi Jurgovban egy gombaszedő leányt széttépett és egy vadászfiút megskalpozott.

4. „Sivel zergevadászaton a Tátrában.” Megjelent a Magyar Sísport 1923—1933 című évkönyvben.
Ebben leírom egy feleségemmel a Tátrában sítalpon végrehajtott szerencsés zergevadászatomat. /lásd 249. old./

5. „Süketfajdvadászat Steierországban” Megjelent a Nimród Vadászújság 1935. évi jan. 10-i számában. E vadászkiránduláson is velem volt a feleségem.

6. „Zergevadászat a Tátrában” Megjelent a Nimród Vadászlap 1942. jan. 10-i számában képekkel
illusztrálva. A tizedik zergém elejtésének leírása. A zerge feje és nyaka kitömve most is szeretetotthonbeli szobánk falát díszíti körülvéve néhány megmaradt agancs, illetve kampóval. Ennek a
leírásnak végén ezt írom: „Ez volt az én tizedik és alighanem utolsó zergém.” Milyen jól sejtettem azt, pedig ez 1942-ben, tehát akkor volt, mikor én még csak 57 éves voltam.

7. „Szarvasbőgés a Kelemen havasokban, 1943-ban.” Ez a folytatólagos cikk megjelent a Vadászlap
1944. szept. 1. és 10-i számában. Ebben a kapitális tízes bika elejtését és a medvével való találkozásaimat írom le.
Ezek voltak a számos vadászélményeim egyik-másikáról való írásbeli beszámolásaim.
Itt mindjárt megjegyzem, hogy néhány turisztikai tárgyú cikket is írtam, éspedig:

8. „A turistaság és a vadászat.” Megjelent a „A turistaság kézikönyve” kiadvány /Reichart Géza/
1927-ben. Miután a vadászat és turistaság szeretete ritkán párosul egy emberben, sőt e két sport
érdeke egymással gyakran összeütközik, én pedig mindkettőt egyforma szeretettel űztem, ezért
barátaim felkérésére arról írtam értekezésemben, miként lehet e két érdekellentétet jól összeegyeztetni, vagy legalábbis tompítani.

9. „Sítúra a Slubicán” Megjelent a turistaság és Alpinizmus 1917—1918. évfolyam 208. oldalán. A
Slubica szülővárosom szűkebb környékének legmagasabb hegye /1131 m/. Tetejéről egy ízben
derült időben Szepes- és a szomszéd Sáros megyében 47 községet számoltunk össze. Sível először mi voltunk a Slubicán. Szülői házam udvaráról és a „kis szobából” sokszor néztem a szép
hegyünkre. Ott kelt fel a nap a mi Slubicánk mögött.

10. „Lavina a Nagyszalóki csúcs vályújában.” Megjelent a Turistaság és Alpinizmus 1923. évfolyamában /16. oldal/ Reichart Dezső kedves barátom- és túratársammal kerültem akkor és ott komoly életveszélybe.

Megemlítem még azt is, hogy néhány élményemet én később is leírtam. Így 1964-ben a Tátrában végzett „búcsútúrámat” a Téry háznál 79. születésnapomon, a somogyszobi alighanem utolsó „szarvasbőgésemet” 1964-ben, aztán lefordítottam kedvenc német vadászíróm L. Ganghoffernek egy humoros vadászhistóriáját „Hódferkó” címen. Aztán régebben írtam a Városok Lapjában is egy kis tanulmányt „A kisebb városok szabályozási terve” címen. /Megjelent a V. L. jubiláris számában 1930. jan. 1-én./ A most említett első három leírásom azonban sehol sem jelent meg. Ha még rá kerül a sor, ezeket is odakötöm a fent említett „függelék” anyagához a teljesség kedvéért.

Miközben ezeket a sorokat írom, még sok-sok vadászélményem jut eszembe. Legyen szabad ezek közül néhányat még elmondanom.

Első nyírfajdomat, Vazsecen a Kriván alatt lőttem. Nem könnyen jutottam hozzá. Egy hétig jártam ki vonattal Poprádról késő délután Vazsecre. Az állomásról gyalog - rendesen egyedül - a „Hundseifen” nevű erdőrészbe mentem. Egy huzatos szénapajtában volt ott a tanyám, melyben bundámat, lábzsákomat, élelmiszerkészletemet egy Csonka nevű cigány őrizte. Igen, egy cigány, kiről csak köszönettel és elismeréssel tudok megemlékezni. Ő gyűjtötte a száraz fát éjjel, mert hideg volt, ő tartotta ébren a nyílt tüzet ebben az én „kalibámban”, és ő segített nekem a rendszertelenül dürgő nyírfajdkakasomat megfigyelni. Közben én reggelenként bementem Poprádra, ahol nyolckor már hivatalomban ültem, kissé fáradtan ugyan, de azért friss erőben.

A nyírfajdkakast minden reggel hallottuk dürögni, néha láttuk is, de ez nem tartotta be dürgési helyét s így a „schirmet” mindég át kellett helyeztetnem. Ezt a nap folyamán Csonka cigány végezte és következő reggel a kakas megint máshol „csihukolt”.

Végre aztán ötödik vagy hatodik nap sikerült nyírfajdomat puskavégre kapnom és nagy büszkén hazahoznom. Persze, hogy nehezen szerzett zsákmányomat kitömettem, éspedig nem a szokásos dürgő állásban, hanem csendéletszerűen, lábánál fogva felakasztva, csüngő szárnyakkal, mintha most jöttem volna haza a vadászatról és szögre akasztottam volna. Megjegyzem, hogy ugyanilyen módon tömettem ki az első süketfajdomat és első tuzokkakasomat is.
Szalonka

Az igen hangulatos süket és nyírfajd mellett nagyon szerettem a szalonkahúzást is. Amikor csak tehettem és mindenütt, ahol laktam tehát Olasziban, Poprádon és Salgótarjánban is, úgy osztottam be a tennivalómat, hogy minél többször mehessek ki húzásra. Ilyenkor is legtöbbször első feleségem kisért ki, akinek kitűnő füle előbb hallotta meg a pisszegve és korrogva közeledő szalonkát, mint az enyém. A húzásról sokszor eredménytelenül jöttünk haza, és ha egy este két szalonkát lőttem, ez már kiváló eredmény volt.

Egy alkalommal, de akkor nem feleségem, hanem hozzáhasonló vadász tulajdonságokkal felruházott húga, Margit sógornőm volt a kísérőm, sikerült három szalonkát lőnöm, sőt, amikor az olcnói erdő felé a Hernád partján mentünk, még egy előttünk felrepülő vadkacsát is sikerült elkapnom s így aránylag dús zsákmánnyal tértünk haza. Otthon azonban azt mondtuk, hogy nem lőttem semmit. A három szalonkát és a vadrécét a vacsorához terített asztal alá rejtettem. Öten ültünk asztalhoz, anyósom, apósom, sógornőm, feleségem és én. Vacsora közben apósom, ki ízig-vérig vadász volt s ki feleségemmel együtt - nem tudom már miért - nem tudott az erdőbe kijönni, érdeklődött, milyen volt a húzás. Erre én belekezdtem a referádába. És elmondtam, hogy, hogy jött a szalonka, hogy lőttem meg és, hogy találta azt meg Margit. „Hát akkor mégis lőttél egy szalonkát? ” Mondja az én aranyos jó apósom. „Hol van? Itt.”, mondom és előhúzom az egyik sneffet. „Bravó! Gratulálok! Ez az első itt Olasziban”, mondja apósom. Később megint szóba hozom a húzást, milyen szép volt, milyen könnyen jutottam a második szalonkámhoz. Erre apósom azt mondja „Csak nem lőttél még egy szalonkát? ” Felelet helyett kihúzok az asztal alól két szalonkát, diadalmasan lengetem és leteszem a ház asztalára. Kis idő múlva megint elkezdem mesélni, hogy, hogy volt tovább és hogy lőttem meg a harmadikat, de azt már nem hitte el jó apósom, csak mikor a kettő mellé - lassan gusztálva - kihúztam a harmadikat, és egymás mellé fektettem a három szép madarat. Mindezt megtetézte még aztán a vacsora végén az „elővarázsolt” tőkésgácsér, és én boldogan fogadtam a mindannyiuk részéről felém irányuló meleg tekinteteket, az irigység nélkül való gratulációkat.

Szimpla kis történet, de jellemző! Ez 1913-ban volt, az első világháború kitörését megelőző utolsó békeévben.

Aztán jött a háború, mely alatt a vadászat nem bírt olyan varázzsal, mint békében. Kortársaim a harcmezőn védték a hazát. Ennek tudatában én, ki állásomnál fogva hivatalból fel voltam mentve, nem tudtam a vadászatot úgy élvezni, mint a boldog, gondtalan békeévekben. Így érezték ezt az én jó barátaim, Krompecher Gyula és Gregorovitz Henrik is, kikhez engem sok felejthetetlen közös élmény fűz, és kiknek családja, feleségemmel és velem szoros barátságot tartott fenn.
Katonai szolgálatom

Amikor - úgy emlékszem - másodéves jogászkoromban Szepesolasziban sor alá kerültem, bár cingár fiú voltam, alkalmasnak minősültem és a kassai 18-as számú tábori tüzérezredbe osztottak be. Amikor bevonulásomra sor került, megbetegedtem. Súlyos rheumatikus bántalmakkal kórházba kerültem s miután ez a betegségem a szívemre húzódott, az orvos véleménye alapján kiszuperáltak. Így az én katonai szolgálatom csak akkor került megint szóba, amikor az első világháború második évében általános sorozást rendeltek el, mikor magam is sor alá kerültem. Mivel szívrheumás fájdalmaim akkor már megszűntek, újból be lettem sorozva. Állásom miatt azonban továbbra is fel voltam mentve.

Felmentésem érdekében soha nem tettem egy lépést sem, de mikor társaim rendre bevonultak, ez a kivételezés engem kezdetben igen nagyon bántott. Később azonban, mikor nehány sebesültszállító vonat Poprádon áthaladt, amikor a város a Poprád Szálloda kaszinó termeit kórházzá alakította át és én azokat a kimondhatatlan fájdalmat sugárzó nehézsebesülteket láttam, bizony nem kívánkoztam katonasorba s bár - mondom - felmentésem érdekében lépést sohasem tettem, őszintén szólva örültem, hogy fel vagyok mentve.
A tilosban lőtt zergebak esete

Amikor a csehek Felső-Magyarországot megszállták és én feleségemmel Budapestre költöztem, még tagja voltam a Tátrafüredi Vadásztársaságnak, és jogosítva a tagoknak járó évi egy zergebak lelövésére. Fegyvereim Pesten voltak, Csehszlovákiában fegyverviselési engedélyem nem volt, viszont a vadásztársaságtól nekem járó zergelövésről lemondani nem akartam. Akkor követtem el azt a kihágást, hogy megkértem egy fiatal barátomat, Weindl Ottót, hogy kísérjen el a Tátrába, és adja nekem kölcsön a távcsöves golyós fegyverét. El is mentünk kettesben a Blásy völgybe, a Fonatoson be is cserkésztünk egy zergecsapatot, melyből ki is lőttem egy jó bakot, melyet aztán sötétben levittünk a Tátraotthonba Reichartékhoz. Azért sötétben és titokban, mert Ottinak, ha volt is fegyvertartási engedélye, de a területre szóló lelövési engedély az enyém volt, viszont az a társasági szabályok szerint másra nem volt átruházható.

A zergebakot ott hagytuk Reichartéknak, a zergeszakált és a jó zergekampót magammal vittem és trófeáim közé soroltam.
Vadász – és turista – társak. Barátaim

Hosszú évek során jó barátaim mind a vadászok, vagy hegymászók soraiból kerültek ki. Ezek: Krompecher Gyula és Gregorovicz Henrik Poprádon. Utóbbi úgy, mint én mindkét szenvedélynek hódolt Poprádon. Azután Salgótarjánban az áldott jó Légrády Béla bácsi, kinek szép erdejében mondhatnám - korlátlanul vadászhattam és Schmidt Jenő, kihez engem sok közös vadászat szép emléke fűz és kivel Zala megyében, Kiskomáromban együtt béreltem egy jó vadászterületet, és last not least6 : Kátay Ernő aránylag korán elhunyt legjobb barátom, kihez engem a Tátrában és az Alpesekben

6 Végül, de nem utolsó sorban.

végzett, éspedig közös kötélen végzett sok hegymászó túra szép emléke fűz, felejthetetlenül! Azon kívül is volt még - Istennek hála - több jó barátom, mindnek nevét nem sorolom fel, de emléküket hűségesen őrzöm életem végéig!

Azután szerencsés voltam nehány közismert vadászíróval is személyesen megismerkedhetni. Ezek: Kittenberger Kálmán és Fekete István, kikkel a Nimród Vadászlap szerkesztőségében, később pedig 1946. év táján a Földmívelésügyi Minisztérium vadászati osztályán többször találkoztam, mikor arról volt szó, hogy én is belépek a vadászatifelügyelők sorába. Azután Maderspach Viktor, ki Salgótarján mellett a somoskői bazaltbányában mérnökösködött, gyakran meglátogatott és kivel konstantinápolyi utam alkalmával is együtt voltam. Azután Thurn Rumbach, kivel Metzler barátom területén együtt vadásztam. Rózsahegyi Kálmánnal egy salgótarjáni vendégszereplése alkalmával, és Zsindely Ferenc, kivel a pénzügyminisztériumban a hivatalos ügyek elintézése után vadászati vonalon többször szót váltottam.

Széchenyi Zsigmonddal személyesen nem találkoztam, de unokahúgom révén sokat hallottam róla. A Kelemen havasokban a Moldovánkán én ugyanazon kalibában laktam, melyben egy évvel előbb ez a kiváló vadászíró tanyázott szarvasbőgés idején. Szeretnék egy pár életfelfogásommal egyező idézetet rögzíteni, amit Széchenyi Zsigmond „Ünnepnapok” című 1963-ban megjelent könyvében olvastam:

„Mert a szalonka csakis kívánatos, manapság is dicsérendő kvalitásokkal érdemli ki az „úri” jelzőt. Hiszen gyakran pellengérre kötött „úriasság” valódi fogalma ma sem jelent egyebet, mint amit a múltban jelentett: tisztességet, megbízhatóságot és nagymérvű szerénységet!

Szerénység alatt pedig általában mértékletességet, önuralmat, tartózkodást értünk. Csupa ma is érvényes, ma is kifogástalan tulajdonságot.

S a szárnyas vadak között – talán kissé túlzott fantáziával – ilyesféle tulajdonságot vélek felfedezni a szalonkában. Megbízhatóságát pontos érkezésével, tartózkodó szerénységét pedig látogatása rövidségével, tollazatának egyszerű, mégis ízléses mintázatával, hangjának halk, csaknem suttogó szavával, félhomályban végzett tapintatos sétarepülésével dokumentálja.

632. oldal. Mert van-e az életmarcangolta embernek különb patikája, mint Istent kereső lelkének temploma az erdő magányánál. Igazán szabadok csak akkor lehetünk, ha egyedül vagyunk.

633. oldal. Hanem a magányos erdőjárás atavisztikus gyönyörűségét, a természettel való meghitt együttlét csodás intimitását semmilyen társas vadászat, semmilyen baráti együttes nem pótolhatja.

402. oldal. Ezért van, hogy egyedüljáró vadász találkozik leginkább az Úristennel is, aki - minden ellenkező híreszteléssel szemben - még manapság is gyakran járja az erdőt.”
A távirati bak

Egy kedves vadászesetem volt az alábbi, Salgótarján mellett, a csehszlovák határon fekszik Somoskőújfalu. Ennek a községnek vadászterületét én béreltem. A vadállomány ezen a kis területen igen szerény volt, néha azonban szarvas és őz is váltott át rajta.

Egy ízben mikor a Szepességen - akkor még az én tulajdonomat képező - vadászházban nyaraltunk, táviratot kaptam Salgótarjánból Liptay Jenő fiatal vadásztanítványomtól, kinek megengedtem volt, hogy a területen ragadozókra vadásszon, a következő szöveggel: „Csernikben kapitális őzbak, mit csináljak? ” Sürgönyválaszom két szóból állott: „Lődd le!” Harmadnapon megint sürgöny jött ezzel az egy szóval: „Waidmannsdank!”7 Valóban igen erős és ritka szép agancsot hozott bemutatni Lipi barátom, mikor szabadságomból Salgótarjánba visszatértünk.

7 Vadászüdvözlés.
Havran Pali két esete

Légrády Ferenc barátom Karancsberényben a tulajdonát képező erdőben egy kis vadaskertet létesített, melybe egy vérfelfrissítésre szánt fiatal szarvasbikát hozatott és hozzá két szarvastehenet fogatott be. Egy reggel legnagyobb meglepetésemre és szomorúságomra az alábbi levelet kaptam Légrády Feritől. Szószerint idézem:

„Neked, mint kedves vadásztársamnak, és mint a szegény Havran Pali jó ismerősének megírom, hogy szegény Pali már nincs többé, megölte a Jancsi tegnap reggel. Mint rendesen, kivitte reggel fél 7-kor az abrakot a szarvasoknak, fél 8-kor az éppen arra menő Gergely István borzalmasan széjjeldúlt holttestét találta meg a patak mellett a vadaskertben. A bikát azonnal agyonlövettem, hogy be tudjunk hozzá menni, és ha még él, rajta segíteni. Sajnos már halott volt. Ruhája letépve, egy hosszú mély fejseb, egy mély szúrás a szív tájékán, egy a vese tájékán és igen sok más tépés, a hasa felszakítva! Mivel sem itt, sem Pálházán – pedig mind a két helyen fent voltak már – a legkisebb segélykiáltást sem lehetett hallani, azt lehetett remélni, hogy az első ütés a fejét találta és vagy azonnal megölte, vagy legalábbis elkábította úgy, hogy nem kellett neki végigszenvedni a szörnyű kínzást. Az összecsapás az abrakosvályúnál történt, ott feküdt a kalapja, onnét inkább gördülés és taszítás látható. Amikor megtalálták, a bika ott állt felette dühös morgással, ott is lőtte agyon Tőzsér Pali. Hogy miként történt az egész, azt csak következtetni lehet. Miután engem a bika szeptemberben megtámadott, kiadtam a parancsot, hogy a kerítésbe csak töltött puskával szabad bemenni és a legkisebb támadásra riasztólövést – és ha az nem használ –, célzott lövést kell leadni. Másnap magam figyelmeztettem Palit, hogy puskát vigyen, mert csak bottal ment. Azt mondta, hogy a bika már lehiggadt és egészen szelíd megint. A nyomokból ítélve a bika a vályú mellett feküdt. Pali az abrakot a vályúba akarta önteni, de mert félt, hogy a bika esetleg megtámadja, eleibe a földre szórt abrakot. Erre a bika, hogy egyen felállt, de Pali megijedhetett és szegény a bikát a bottal agancson ütötte, még az agancs is, bot is eltörött. Erre a bika felbőszült és egy ugrással földhöz vágta Palit és úgy hiszem, ezzel ütötte meg a fejét is, sőt valószínűleg az élesen törött agancs csonkkal vágta be azt mélyen. Utána már dühében lökdöste, dobálta a testet. A nyakcsigolyája is eltörött. A vizsgálat során derült ki, hogy nehány nappal ezelőtt ugyancsak abrakolásnál az egyik tehén felágaskodva leteperte Havran Palit. Pali felugrott, elverte a tehenet, a bika pedig 10 lépésről nézte a jelenetet és meg sem mozdult. Ha tényleg veszélyes és támadó lett volna, akkor megtámadta volna, már csak a tehén segítségére is. Ezt most tudtuk meg Gergelytől, ki az egészet végignézte ahelyett, hogy beszaladt volna puskáért, hiszen a bika még mindég meggondolhatta volna magát. Azt nem értem, hogy Pali miért ment be a kerítésbe, mikor a bika már ott volt, nem volt soha bátor ember. Egyszer már majdnem kivégezte őt egy vad. Szomorú vége egy derék embernek és egy szépen induló vadtenyésztésnek. A vizsgálat gondatlanságot és felületességet az élők terhére, valamint felelősséget nem állapított meg. Téged arra kérlek, hallom, hogy Paliról múltkor csináltál egy képet, légy oly kedves alkalmilag küldjél nekem egyet, a vadásznaplóban írtam egy megemlékezést Paliról, ahhoz szeretném. Szeretettel ölel Feri.”

Havran Pál nyugodt modorú, megbízható erdőőr volt. Szarvasbőgéskor rendesen ő volt a kísérőm. Tisztelettel és szeretettel gondolok rá és őrzöm emlékét.

Végzetes balesete előtt egyszer már volt szegénynek egy ilyen veszélyes találkozása egy vadkannal. Mivel ezen a vadászaton magam is részt vettem, sőt a házigazdát én helyettesítettem, azt röviden leírom.

Akkortájt a karancsberényi erdőben sok volt a vaddisznó. 1924-ben ősszel egy társasvadászaton sikerült egy kondából pár másodperc alatt három vaddisznót kilőnöm. Miután a falusi gazdák a vadkár miatt panasszal fordultak az erdőbirtokoshoz, az - maga akkor gyengélkedvén - megkérte Baranyay Miklóst és engemet, hogy menjünk ki a két kerülővel az erdőbe és igyekezzünk ott velük és a jól hajtó tacskójukkal „Egy kis rendet teremteni.”

Erre a kis házi vadászatra feleségem is elkísért. /Korábbi jellemzésekor elfelejtettem megemlíteni, hogy ő golyóval is jól lőtt, egy lövészegyleti versenyen első díjat is nyert. A kérdéses alkalommal azonban csak úgy fegyver nélkül kísért./

Két Palival /Tőzsér és Havran/ és a disznós kutyával mentünk ki a Csáktába, melynek sűrűjében szívesen tanyáztak a disznók.

A kutya csakhamar rá is talált egy hatalmas vadkanra, melyet Tőzsér Pali meg is sebesített, és mely a Csákta alján egy igen sűrű bokros részben húzódott be. A kutya sűrű „Standlaut”-tal jelezte a vaddisznó hollétét. Ez pedig agyarának sűrű csattogásával adta tudtunkra, hogy nem akármilyen kocával, de egy vadkannal állunk szemben, mely az őt támadó kutyát ellentámadásával a sűrű széléig üldözte, de onnan kibújni nem mert. A két kerülőnek meghagytam, hogy igyekezzenek a kant a sűrűség széle, a szálerdő felé kihajtani, ahol azt Baranyay és én illő módon óhajtottuk fogadni. Mi a körülbelül 10x10 méteres sűrűség elé állottunk. Én meghagytam a két Palinak, hogy a sűrűben közvetlenül egymás mellett és készen tartott puskával menjenek a vadhoz, mivel sebzetten és üldözve könnyen támad.

Amikor a két Pali, úgy ahogy azt nekik mondtam szorosan egymás mellett a sűrűben nyomult, s a tacskó is merészen támadott, a sebzett kan nem jött ki felénk, hanem egyenesen az őt üldöző két vadőr felé fordult, és mielőtt még lőttek volna, neki rontott Havrannak, feldöntötte őt és lábszárát tépte, mire Pali éktelen jajkiáltásokba tört ki.

Most aztán Tőzsér Pali igazolta róla való jó véleményünket. Társa életének veszélyeztetése nélkül a dühödt kanra halálos lövést leadni igen kockázatos dolog, mégis erre szánja el magát Tőzsér és egy ügyesen és szerencsésen leadott lövéssel kioltja a dühödt vad életét.

A két lövés után az egyik Pali jajgatására, a másik Palinak kiáltozására, mi Baranyayval berohanunk a sűrű bokrosba, ahol az utolsókat hörgő vadkan mellett a vértől borított Havran Palit és az izgalmában kiáltozó Tőzsér Palit találjuk. Tépett és véres felső és alsó ruhadarabok egészítik ki az elénk táruló nem mindennapi képet.

Szegény Havran két helyen sérült meg a combján. Egy agyartól felhasított sebből bőven folyt a vér, a másik összeharapott, zúzott seb sokkal veszélytelenebbnek nézett ki. Pedig az volt a komolyabb sérülés, mert ez a nem hasításból, de harapásból származott zúzott seb a másiknál sokkal lassabban gyógyult. Palit persze beszállítottuk Salgótarjánba, az acélgyári kórházba, ahol hetekig nyomta az ágyat.

Szegény Pali! Amikor 1966. áprilisában egy emléklátogatást tettem a karancsberényi erdőben, ott virágot szedtem és azt a temetőbe örök hálám jeleként, elhelyeztem drága vadászbarátom és családjának, valamint a jó Palinak sírjára.
Vadásznaplóm

Sok és szép vadásztrófeáimból két szarvasagancsot, tizedik zergém kitömött fejét, nehány zergekampót és őzagancsot sikerült valahogy megmentenem.

Minden egyes vadról, amit 1905-től kezdve elejtettem, gondos lőjegyzéket vezettem. Ez és a vadászfényképalbumom megmaradt és becses emlékeim közé tartozik.

Nemcsak azt tartalmazta ez a napló, hogy mikor és mit lőttem, de többek között például ilyeneket is, hogy milyen távolságból lőttem az egyes vadat, hol ment be a golyó az elejtett vad testében, hol jött ki, mit roncsolt stb. Persze ez a kimutatás csak nagyvadra és golyóval tett lövéseimre vonatkozik. Vagy például külön rovatot vezettem a szalonka tavaszi érkezéséről. /Salgótarjánban 21 évi ott tartózkodásom ideje alatt a legkorábbi érkezés márc. 1-én, a legkésőbbi márc. utolsó napján volt./

Sok minden élménybeszámoló is van ebben a vadásznaplómban, de nem akarom a húrt tovább feszíteni, és csak azt jegyzem, hogy szobám falán most is egy vadászjeleneteket ábrázoló bőrrámába foglalt összefoglaló kimutatás feltünteti az évenkénti és vadnemenkénti vadászati teljesítményeimet.

E szerint lőttem összesen: zerge 10, szarvas 79,  dámszarvas 2,  vaddisznó 10,  őz 140,  muflon 4, róka 48, mormota 1,  vadmacska 1,  borz 1,  nyúl / és üregi / 1805,  szőrmés vad 2101,  túzok 2 süketfajd 13 nyírfajd 5 szalonka 139 mocsári császármadár 4 fácán 7 vadliba 620 vadkacsa 38 fogoly 177, fürj és haris 1207 szárnyas 2212 összesen: 4313

1945-ben be kellett szolgáltatnom fegyvereimet. Azóta csak bottal járom az erdőt. Nehányszor megsajnált egy–egy vadászismerősöm, és kivitt magával az erdőbe bőgést hallgatni, etetést nézni és ez minden esetben nagy örömöt jelentett számomra.

Minden év tavaszán ki szoktam menni feleségemmel, a pécskörnyéki erdőbe üdvözölni a téli szállásukról hazájukba visszatérő szalonkát. És itt meg akarom vallani még egy vadászati kihágásomat.

Egy alkalommal, körülbelül 10 évvel ezelőtt egy megértő vadásztársam, amikor őt szalonkahúzásra elkísértem és standra állottunk, kivesz a tokjából egy kis 28-as puskát nehány patronnal, átadja nekem azzal, hogy próbáljak ezzel a nőnek való kis puskával sneffet lőni. Nem bíztam ugyan magamban, hisz akkor már vagy tíz év óta nem volt kezemben puska, de azért meghatottan kezembe vettem azt és felálltam a nekem kijelölt helyre. Visszaemlékeztem a régi szép sneffezésekre, lelkesen élveztem a tavasz ébredését, a madáréneket és a szalonkalessel kapcsolatos egyéb jelenségeket. Szép húzás volt. Négy lövésre két szalonkát lőttem ezzel a nekem idegen kis puskával és boldog büszkeséggel mondtam megértő vadásztársamnak forró köszönetet.

Még egy másik sikeremnek is örültem, ezzel magamat is megleptem. Egy pécsi barátomat megkértem, hogy téli hivatalos útján elkisérhessem egyszer, mert elmondta, hogy bejárása alkalmával egy szarvasetető mellett szokott nehány szép szarvasbikát látni. Tényleg sikerült is az etetőt szánnal megközelítenünk és három jó agancsú szarvasbikát megfigyelnünk. El lehet képzelni, mennyire élveztem ezt a régen nem látott szép jelenetet.

Amikor aztán a vadászházban megebédeltünk, a szimpatikus fővadász előveszi távcsöves kis golyós puskáját, és azt mondja: „No, most lőjjünk célba.” Én arra hivatkozva, hogy jobb szememen szürke hályog nő és vele nem látok, bal szememmel pedig még soha sem céloztam, elhárítom a kedves ajánlatot, de a többször ismételt kedves felszólításra mégis megpróbálom, hogy meg tudnék-e lőni például magaslesről egy nyugodtan álló szarvasbikát. Nagy óvatossággal leadtam 80, majd 40 lépésről 5—5 lövést. Magam is meglepődtem, mikor a fővadász behozza a kitett két papírlapot, melyben benne volt mind az 5—5 találat. A két céllapot emlékül vadásznaplómba ragasztottam.

Exlibris-em is két főkedvtelésemet szimbolizálja. A Lomnici csúcs tövében egy erdei vágás szélén egy szarvasbika bőg. Az előtérben síléc, kötél, jégcsákány stb., vadászat, hegymászás, természetimádás!

Most pedig ígéretet teszek. A vadászatról többet nem írok. De annak az olvasómnak, aki ebben az életleírásban csak polgármesteri tevékenységemre kíváncsi, meg kell, hogy mondjam, hogy fenti kategorikus kijelentésem nem jelenti azt, hogy tátrai, alpesi hegymászásaimat, azokkal kapcsolatos élményeimet el akarnám hallgatni. Ezekkel azonban - kíméletből - még várok, s most egy ideig megint a polgármester fog a vadász és hegymászó fölé kerekedni.

Poprád nem csak a Szepesség, vagy Felső-Magyarország szempontjából, de internacionális viszonylatban is központként szerepelt. A nemzetközi vasúti díjszabás megállapításával foglalkozó konferencia például Poprádot választotta megbeszélésük színhelyéül. Városom központi fekvése kézenfekvő feladattá tette számomra is, hogy ezt a szerencsés lehetőséget minél éberebben figyeljem és a város érdekében elsősorban az idegenforgalom fejlesztésével, hasznosítsam. Egy nagy „Tátra” szállodának a poprádi állomással szemben való felépítése, egy idegenforgalmi iroda létesítése és az idegeneknek magánosoknál való elhelyezése, egyelőre ez a három kérdés került érdeklődésünk körébe.

Két Szepes megyei országgyűlési képviselővel, Münnich Kálmánnal és Takács Józseffel felmentünk Sándor János belügyminiszterhez, rámutattunk arra, hogy a Magas Tátra szépségeinek külföldön való propagálása országos szempontból is jelentős, és így indokolt, hogy az állam is segéllyel támogassa Poprád városának azon szándékát, hogy két régies szállodája egy modern igényeknek megfelelő szállodát építsen.

Kérelmünk csak részben nyert kedvező elintézést, a belügyminiszter a rendelkezésére álló fedezet terhére kiutalt egyszer 7000, majd később 1915-ben megint 10.000 korona államsegélyt, mely alapját képezte a terv részbeni megvalósításának és egyes hangoztatásokkal szemben igazolta álláspontom helyességét, hogy mégis érdemes Budapestre „utazgatni.”

Az idegenforgalmi iroda létesítésének kérdésében szembe került Poprád Iglóval. Igló tudniillik, mint a megye legnépesebb városa számot tartott a megyei idegenforgalmi irodára, amivel szemben a Magas Tátra jelentőségére való utalással Poprád magát tartotta alkalmasabbnak. Az Iglón hetenként kétszer megjelenő Szepesi Lapok agilis szerkesztője, Telléry Gyulával e részben egy hírlapi polémiát is vívtam, melynek során igyekeztem rámutatni a Tátra Poprádhoz való közelségének döntő fontosságára és fejtegetéseim során kijelentettem azt is, hogy bár elsősorban a Tátrát és a Tátraalját kívánjuk hirdetni, de szívesen propagáljuk az összes többi szepességi fürdőtelepeket is. A felvetett kérdésben Igló alul maradt, de Poprád sem kapott olyan idegenforgalmi irodát, milyent e kérdés jelentősége megérdemelt volna.

A privát lakásokban való elhelyezés kérdésében tett kísérletünk jól bevált, a városházán nyilván tartottuk az üres szobákat és közvetítettük azok kiadását.

Itt megjegyzem, hogy Szepes vármegye nemcsak a Magas Tátra révén számíthatott és számíthat ma is széleskörű érdeklődésre, hanem azon kívül sok természeti szépsége, például a Dunajecz, Sztracenai völgy stb. és történeti műemléke révén is, például Lőcse, Késmárk, a szepesi vár stb. Ez utóbbi szempontból az én városom a többi szepesi várossal szemben hátrányban volt, mert a tizenharmadik századbeli templom és harangtornyon kívül más műemléke nincsen. A harangtorony hivatalba lépésem idején rossz állapotban volt, később azonban sikerült ezt a szép műemléket az Országos Műemlék Bizottság védelme alá helyezni és korhűen renováltatni.
Utasforgalom

Közben a Tátrában nem csak szállodák, panziók és menedékházak épültek, de a közlekedés érdekében is jelentős fejlődés indult. Megépítették a tátrai transversális utat Javorinától, illetőleg a lengyel határtól Csorbatóig, és ugyancsak megindult /1912. aug. 3-án/ a villamosközlekedés Tátraszéplak és Csorbató között is, kényelmes alkalmat és kilátást nyújtva a Tátra mindig nagyobb számú bel és külföldi látogatóinak.

A Kassa-Oderberg vasút vonalán is egyre sűrűsödik az utasforgalom. Budapest és Poprád között négy vonat - nem gyorsvonatpár -, azon kívül több személyvonatpár is bonyolítja le az utasforgalmat. Ez igen jól jött nekem, kit hivatalos tennivalóim gyakran szólítottak a fővárosba. Tele munkával és munkakedvvel igyekeztem természetszerető kedvteléseim kielégítése mellett hivatali kötelességeimnek is maradéktalanul megfelelni és nem sajnáltam a fáradtságot. Volt úgy, hogy este 8-kor vacsorai vendégeink voltak, fél 11-kor kimentem a közeli állomásra, beültem, helyesebben lefeküdtem a Poprádról indított hálókocsiba és jól kipihenve reggel 6 óra után Pesten a gőzfürdőben voltam, jól felfrissülve reggel 9—10-kor már a minisztériumok előadóinak ajtaján kopogtattam. /Életleírásom ifjúkori részében rámutattam arra az igazán fantasztikus fejlődésre, mely az utóbbi 80 év alatt bekövetkezett. A vasút e fejlődés alól kivétel. Most sem lényegesen jobb és gyorsabb, mint mondjuk 1914-ben./
Patakszabályozás

A Magas Tátrában a Poprádi tó táján eredő Poprád folyó keresztül folyik Poprád városán. A város belterületén létesült a Hamburger féle papírgyár, melynek energiáját a Poprád vízereje szolgáltatta. A város belterületén fekvő vízszabályozó gát mellet egy rozoga fahíd bonyolította le a vasúti állomás és Felka felé mindinkább sűrűsödő jármű- és gyalogforgalmat. A híd a városon keresztül vezető törvényhatósági út tartozéka volt s így a vármegye kezelése alá tartozott. A híd és a gát elhanyagolt állapota miatt mindenkinek szemet szúrt és így nem csoda, ha a hatóságok emiatt hírlap- és egyéb támadásoknak voltak kitéve. Én az engem ért támadásokat a híd gazdája, a vármegye alispánja felé irányítottam és bizony sok utánjárásomba került, amíg a vármegye új vasbetonhidat /30.000 kor./, Hamburger gyáros pedig új gátat épített a régi helyébe. Sorra került azután – de ez már a város teendője volt – a Poprád szabályozása, melynek megtörténte után azután a folyó partjára jegenyenyárfa fasort ültettünk. Itt megemlítem, hogy 10 évvel később Salgótarjánban ugyanez történt. A jegenye gyorsan nő. Azóta mindkét városban már toronymagasságban díszlenek, én meg ha, néha-néha meglátogatom az „én városomat és az én jegenyéimet”, eltűnődve gondolok az idő múlására.
Hivatalvizsgálat

Mint rendezett tanácsú város, Poprád közigazgatása Szepes vármegye törvényhatósága fő- és alispánjának felügyelete alá tartozott. Dr. Neogrády Lajos alispán vezetésre termett, a közigazgatásban jártas kiváló egyéniség volt. Kifogástalan jellemű és indokoltan tekintélyes egyén volt báró Wielland Arthur nagybirtokos, a vármegye főispánja is, ő azonban a közigazgatás adminisztrációjához egyáltalában nem értett. Az akkor fennállott rendelkezésekhez képest azonban neki is meg kellett vizsgálnia a polgármesterek /10 volt a Szepességen/ és főszolgabírák /8/ hivatali működését.

Mikor a főispán hivatali helyiségembe lépett, helyet foglalt, szivarra gyújtott, mosolyogva az államigazgatás vagy helyi közigazgatásnak nem éppen legfontosabb körébe tartozó azzal a kérdéssel kezdte meg a hivatalvizsgálatot, hogy hozzák-e a gazdák kancáikat a városháza istállójában elhelyezett állami ménekhez.
Választójog

A világháború kitörését megelőző években a közvéleménynek egyik fő problémája volt a választójog, az országgyűlési képviselők választására vonatkozó aktív és passzív választójog kérdése. Ennek a jognak teljesen indokolatlan és igazságtalan korlátozása annak idején igen sok súlyos kérdést vetett fel. Én erről a sokat tárgyalt kérdésről helyi vonatkozásban csak annyiban kívánok itt megemlékezni, hogy a törvény végrehajtási utasítása értelmében a 30-ik évét betöltött egyén az írni–olvasni tudását egy igazolóbizottság előtt tartozott igazolni. Ennek az előadó tisztét Melczer Gusztáv, a városi közjegyző töltötte be. Mint a méhkaptár előtt a méhek, úgy hemzsegtek az igazolást kérők akkor a poprádi városháza előtt.
Kaszinó

A poprádi társaskörben a Szepességen otthonos demokratikus légkörben, nyugodtan folyt esténként az élet. A kaszinó elnöke Andreidesz György katolikus esperes volt, a titkári teendőt egy ideig én vállaltam. Vallási szempontból is az egymás iránti türelem és megértés uralkodott nálunk. Szívvidító kép volt számomra egyszer, mikor a terembe léptem, hogy az egyik asztalnál „kaláberezni” együtt láttam Andreidesz katolikus, Wünschendorfer evangélikus lelkészt és a zsidó rabbit.

Az idős Wünschendorfer Károly, ki egyébként Poprád város történetét is megírta, nemsokára ezután, közvetlenül az első világháborút megelőző időben meghalt. Utóda Varga Imre lett, ki a cseh uralom alatt egy ideig a polgármesteri állást is vállalta.
A világháború

Kitörését előidéző eseményekről, tehát Ferenc Ferdinánd trónörökös és neje meggyilkolásáról, stb.-ről csak annyiban kívánok megemlékezni, hogy egy körtávirat nyomán 1914. július 7-én Poprád város képviselő-testülete is gyászgyűlésen adott felháborodásának és részvétének kifejezést.

És kitört az első világháború!

A poprádi helyi lap, a Tátravidék, melynek rendelkezésemre bocsátott példányaiból többször fogok még idézni, 1914. augusztus 2-án vezető helyen a következőket írja.

„Poprád város közönsége is impozáns módon adott kifejezést a háború melletti lelkesedésének! Vasárnap este a város ifjúsága a polgársággal karöltve lampiónos, tüntető felvonulást rendezett. Berkes Béla zenekarával az élen hazafias dalokat játszott. Éltették a királyt, a hazát. A menet a főtéren megállt, elénekelte a Himnuszt, majd szép rendben szétoszlott.”

A város keleti szélén fekvő Gréb parkban halásztam, mikor a derék Kovács nevű altiszt lihegve hozzám szaladt, és átadja nekem a mozgósítást elrendelő sürgönyt. A városházára rohanok, ahol már ott volt a mozgósítási iratok őrzésére hivatott főjegyző és azonmód megindult a készenlétben tartott mozgósítási iratok kiragasztása. És a dobszóval való hirdetés is, mivel Poprádon 1914. év táján a hivatalos tudnivalókat még dobszóval is kihirdettük.

Ezúton már sűrű egymásutánban követték egymást a fontos események. Bevonulás. Hadimenetrend. Rögtönítélő eljárás. A hátramaradottakat támogatni hivatott bizottságok szervezése. Önkéntes ápolónői tanfolyam. Stb. Akkor a vidéki városok rendőrsége még nem volt államosítva, a kevés számú városi rendőr katonai szolgálatra vonult be és így hirtelen polgári rendőrséget kellett szerveznünk.

Különféle híresztelések, helytállók és kitaláltak - mert ilyenek is voltak hivatalosan kiadva - rémisztgették, és illetőleg óvatosságra intették a lakosságot. Borzalmas képet nyújtottak a zsolnai és egyéb nyugati városok katonai kórházaiba irányított, egyenesen a harctérről jövő sebesültszállítmányok, melyek a poprád-felkai állomáson haladtak át és a helybeli társadalom részéről üdítő ételekkel és italokkal lettek ellátva.

Poprád is kitett magáért. Aránylag rövid idő alatt létrejött egy tábori kórház a Poprád Szálloda előadói nagytermében és a kaszinóban. Az előbbiben 50, az utóbbiban 25 ágyat állítottunk és szereltünk fel aránylag egész rövid idő alatt. Készen volt a tábori kórház. Készen állottak a nők is, akik önkéntes ápolásra jelentkeztek. Ezekből az áldozatos tennivalókból az én jóságos szívű első feleségem is bőven vette ki a maga részét.

A harctéren elesettek közé tartozott Melczer főjegyző egyetlen, Géza nevű fia is, kinek szülei felé impozáns módon nyilvánult meg a hősi halottaknak kijáró részvét.

Aztán jöttek az egyéb nehézségek. A harctérre bevonult katonák hozzátartozóinak megsegítése hivatalos és társadalmi vonalon is sok nehéz gondot jelentett számomra is.

Közeledett az első háborús karácsony. A harctér felől a ruházati és élelmezési ellátottság szempontjából kedvezőtlen hírek érkeztek. Magam is írtam egy felszólítást a város közönségéhez e tárgyban, mely a Tátravidék 1914. november15-i számában jelent meg, s melyben a többi között a következőket írom.

„Nemsokára itt a karácsony. Az egész világnak az volna a legszebb karácsonya, ha addig létrejöhetne a béke. Erre azonban kevés a kilátásunk, így számolnunk kell azzal, hogy derék katonáink a karácsonyt a harcmezőn fogják eltölteni.

Aki a családi tűzhely melegében töltheti el a szeretet ünnepét, az gondoljon a harctéren küzdőkre.

A gyermek egy egész éven át készül a karácsonyra, őt ne fosszuk meg attól, hogy a várva várt karácsony szegényebb legyen, mint amikor édesapa otthon volt. Mi felnőttek ellenben ajándékozzuk meg magunkat azzal a jó érzéssel, hogy lemondunk a szokásos karácsonyi ajándékozásról és vegyünk az arra szánt pénzen karácsonyi ajándékot azoknak, kik könnyes szemmel, vágyó szívvel fognak otthon maradt szeretteikre gondolni.”
Hadikölcsönjegyzés

Montecuccoli mondta: „A háborúhoz három dolog kell: pénz, pénz és pénz.” Az első világháborúban ez a tétel mindjárt az elején vált aktuálissá. Megindult a jegyzés, melyet hivatalos minőségemben is propagálnom kellett, mely hazafias kötelességemnek, mint magánember is igyekeztem eleget tenni. A Poprád-Felkai Takarékpénztár által közzétett listában, melyet a Tátravidék 1914. szeptember 15-i száma közölt, a hadikölcsön jegyzők sorában a többi között szerepel: Poprád r. t. város 20.000, dr. Förster Kálmán 5000, Kummer Károlyné /anyósom/ 4500 korona, Kummer Margit /sógornőm/ 3300 korona.
Tisztújítás 1915-ben

A Poprád városnál alkalmazott tisztviselők 6 évenkénti általános tisztújítása 1915. januárjában járt le. A polgármesteri állásra ketten adtunk be pályázatot. Rajtam kívül dr. Krajcsovics J. határrendőrségi fogalmazó is, egy ismert nevű, tekintélyes poprádi kereskedő veje. Ő azonban a választás napján, még a szavazás előtt visszalépett s így a képviselő-testület engem választott meg egyhangulag - immár másodszor - a város polgármesterévé.

A tisztújítószék - a tisztviselőt választó képviselő-testületi gyűlésnek ez volt a hivatalos meghatározása - nem folyt le zavartalanul. A főügyészi állásra Kulman János, volt principálisom mellett dr. Payer Géza ügyvéd is pályázott. A képviselő-testület többsége Payerre szavazott, Kulman aki a város fejlesztése terén elévülhetetlen érdemeket szerzett magának, „szaknyelven” szólva, kibukott. Én nagyon fájlaltam ennek a tág látókörű egyénnek a város közigazgatási gépezetéből való kiválását.

A tisztújítószék elején én a város pecsétjét az elnöklő Neogrády alispánnak adtam át. Amikor azt aztán ő megválasztásom után nekem megint visszaadta, én csak rövid beszámolót tartottam és rövid programot adtam azzal, hogy a Tátravidékben ezekről bővebben fogok beszámolni. Kulman kibuktatása tudniillik annyira elrontotta a közhangulatot, hogy én azt programom és beszámolóm ismertetésére nem tartottam alkalmasnak.

Így aztán a Tátravidék 1915. jan. 24 -i számában meg is jelent a négyévi működésemről szóló beszámolóm és a soron következő évekre adott programom. Ezekből hadd álljon itt nehány idézet.

„A városi gazdálkodás konszolidálásának megteremtését azzal kezdtem meg, hogy a város azon függő adósságait, melyek után 6—6,5 százalékos kamatot fizettünk, 5,3 százalékos amortizácionális kölcsönné változtattam át, ami a város háztartásában tetemes megtakarítást jelentett.

Hosszú memorandumban rámutattam Poprád város különös helyzetére, arra, hogy a Tátrát látogató sok külföldi idegen Poprádon nyer képet Magyarország kultúrájáról, stb. Felterjesztésemre Poprád városa évi 14.000 korona államsegélyben részesül, szemben a többi kisebb szepesi várossal, például Leibicz, Szepesváralja, stb, mely városok csak évi 10. 000 koronát kapnak. Bátran állítom, hogy ennek a többlet évi 4000 koronának kiutalása az én memorandumomban előterjesztett indokoknak az eredménye.

Teljes igyekezettel azon voltam, hogy a Barta féle konzervgyárat Poprádra telepítessék.

A vágóhíd felépült.

Van még a négy és félévi munkálkodásomnak a fentiekhez hasonló eredménye, de mellőzöm ezek felsorolását, különben is az ezen ügyekben tanúsított magatartásom tisztán kötelességteljesítés volt és ezen eredményeket sem tudtam volna az oldalam mellett álló tisztviselőtársaim és a mélyen tisztelt képviselő-testület értékes támogatása nélkül elérni.”

Kiemeltem továbbá a már ismertetett patakszabályozás és különösen a fagazdálkodás ügyét.

„Rátérek a munkaprogramom ismertetésére. Megállapítható, hogy a város lakossága az utolsó 10 év alatt 57 százalékkal gyarapodott, tehát a város fejlődésképes. A lélekszám szaporodása intenzív építkezési kedvet von maga után. Ez pedig az utcalétesítést, rendezés, csatorna és egyéb közművek létesítését teszi szükségessé. A szabályozási tervhez mindenkor ragaszkodni kívánok. A közművek létesítési költségekhez való hozzájárulásra az út melletti ingatlanok tulajdonosait kötelezzük. Az e tárgyban alkotandó és már alkotott felsőbbhatóságilag jóváhagyást igénylő szabályrendeletekben az útburkolás és csatorna építésénél a létesítési költségek 40%-át a város háztartása, 30—30%-át pedig az út két oldalán lévő ingatlanok tulajdonosai, a járda létesítési költségeit pedig a város és a tulajdonos fele-fele részben viselik. Ez a költségmegosztás igazságos, hiszen az út melletti ingatlanok értéke a közművek létesítésével lényegesen emelkedik.

A terveket a belügyminisztérium műszaki osztálya előterjesztésemre máris készíti. A munkás és tisztviselői lakások építésére már eddig is 22-en jelentkeztek.

Fokozottabb figyelemmel fogom kisérni a községi polgári iskola államosításának, a Poprád és Dobsina közötti vasút kiépítésének, a poprád-orlói vasúti vonal kiépítésének és a három város egyesítésének kérdéseit. A közelmúltban városunk stratégiailag fontos helynek bizonyult. Ezt a körülményt fel szeretném használni arra, hogy városunk állandó katonaságot kapjon. Minden alkalmat fel fogok használni, hogy városunk ügyét előbbre vigyem.”
Élelmiszerhiány. Közellátás

Nem sokkal a háború kitörése után zökkenések, később súlyos bajok jelentkeztek a lakosságnak élelmiszerekkel való ellátása körül. Hirdetményileg szólítottuk fel a lakosságot az élelmiszerekkel, különösen pedig a liszttel való takarékosságra. Jöttek a hatósági intézkedések, a maximális árak, azután - miután a hadszíntér közeledett - a rögtön ítélő eljárás ki lett terjesztve Szepes vármegye területére is. A képviselő-testület, egy a polgármester vezetése alatt álló nyolctagú közélelmezési bizottságnak felhatalmazást adott a sürgős esetekben szükségesnek mutatkozó intézkedésre. Nem volt kicsi az a gond, mely a bevonulásokkal lecsökkentett létszámú közigazgatás vállára mindinkább súlyosabban nehezedett.

Némi könnyítést jelentett az az intézkedés, hogy aki nem veszi igénybe a hatósági ellátást, de saját maga kívánja magát az egyes fontos élelmiszerrel ellátni, az vásárlási igazolványt kapott a hatóságtól, melynek alapján az ország egész területén vásárolhatott szabadon élelmiszert.

Jellemző tünetként megemlítem, hogy például csalánkóró gyűjtésre hatósági felszólítások jelentek meg és, hogy a harangok beszolgáltatása után például vas húszfilléresek kerültek forgalomba. A hadikölcsön tovább propagáltatott, lassan már a hetediknél tartottunk, stb., stb.

Kortörténeti szempontból érdekes talán annak a megemlítése is, hogy az újságokban a következő hír jelent meg.

„Eperjesen egy miniszteri kirendeltség alakult, melynek hivatása az ingatlanforgalom ellenőrzése. Minden ingatlan átruházásra vonatkozó szerződés telekkönyvi foganatosítás előtt az illetékes miniszteri bizottság elé terjesztendő. Az állam fenntartja magának a jogot, hogy az átruházandó ingatlant a szerződésben kitett vételárért átvehesse. Megyénkben 2 eset kivételével eddig minden átruházás jóváhagyást nyert. Nem engedte meg a bizottság, hogy Csengerfalván Valpurga, lembergi apáca csontfalusi 12 holdas birtoka, Funk Áron és neje, csontfalusi lakosok nevére átírattassék.”
Szepesvármegyei Élelmiszer Beszerzési Központ

A mindinkább súlyosodó közellátási nehézségek enyhítésére - többszöri kísérlet után - megalakult a Szepesvármegyei Élelmiszer Beszerzési Központ, mint szövetkezet.

Az alakulást megelőző munkából, s aztán a későbbiből is alaposan kivettem a részemet. Annyival is inkább, mert a szövetkezet, központja-elnöke az alispán volt, jegyzője pedig, mint a legfiatalabb polgármester, én lettem, Poprádra került és sok tennivalót jelentett számomra. A szövetkezet vezetője Luczy Sándor poprádi kereskedő lett, aki azt ügyesen és eredményesen vezette. Mindjárt az első hetekben sikerült Budapesten történt utánjárásunkkal 9 vagon babot, fél vagon borsót, 20 vagon tengerit, gyufát, kávét, paprikát, sajtot, teát szerezni. Mindezek hiánycikkek voltak, és azok beszerzése örömet és megelégedést váltott ki a meggyötört közönségből.
Zsírbeszerzés

A zsírbeszerzést a mi városunk önállóan maga végezte. Emlékszem, hogy Riczinger mészárossal egy ízben Szeged és Makó vidékére utaztunk sok pénzzel zsebünkben disznót venni. Hideg volt nagyon. Éjjel Makó előtt vonatunk leállott és mi dideregve nyílt pályán vártuk a reggelt és kiszabadulásunkat. Utunk eredményes volt, két vagon sertést vettünk és szállítottunk haza a lakosság nagy örömére.

Bizony ezek nehéz idő voltak! /De mik voltak a mi nehézségeink azokéhoz képest, akik a harctéren szolgálták hazájukat /!? /

Életkedvünk azonban a súlyos nehézségek ellenére töretlen maradt. Elmondok egy ide kívánkozó esetet.
A „virágvölgyi becsapás”

Hisz jókedvű, tréfára hajlamos fiatalember voltam, tele életkedvvel. Egy vasárnap Poprádról nehány turista barátommal felmentünk a Tátrába. A villamoson szemben velünk egy középkorú hölgy ült, aki a Virágvölgyön nyaralt és sűrűn panaszkodott, hogy ott rettentő rossz a kenyér és a péksütemény.

Mivel a velünk szemben ülő asszonynak fogalma sem volt arról, ki előtt önti ki szíve bánatát, én panaszkodására nagyokat bólintottam és azt mondtam: „ebben egyedül a polgármester a hibás. Ahelyett, hogy azzal törődne, hogy a virágvölgyi nyaralók jó kalácsot, kenyeret és kiflit kapjanak, csak vadászaton, hegymászáson és efféléken jár az esze, jó volna, ha amikor, mint fürdőbiztos minden kedden, Virágvölgyön fogadóórát tart, valaki végre megmondaná az igazságot, ennek a semmivel nem törődő polgármesternek…”

Az igazság pedig azt volt, hogy én a háború folyamán legeslegelső tennivalómnak tartottam a közélelmezés biztosítását, amely törekvésem elismerten eredményes is volt. Persze a békebeli igényeket minden igyekvésem dacára, én sem tudtam kielégíteni.

Még egy pár nem éppen hízelgő jelzőt alkalmaztam az alkalmatlan polgármesterre, mondván, hogy kedden csak mondja el véleményét erélyesen ennek a hivatalát elhanyagoló úrnak.

A jó asszony már szinte megsokallta azt a sok kedvezőtlen jelzőt, amit arra a kötelezettségéről megfeledkezett polgármesterre zúdítottam, velem volt társam pedig félrefordított fejjel felkelt és kiment, hogy el ne áruljon engem.

Kedden aztán én Virágvölgyön a fogadószobában már lestem, mikor jön be a panaszos hölgyem. Hát be is jött, és mind a ketten, sőt aztán többen is jót kacagtunk ezen az ártatlan témán, mely ugyan gyerekes volt, de a fiatalságommal menthető.
Világítás

Hosszas tárgyalások eredménye volt, hogy a város közvilágítását a „Phőbusz” villanyt szolgáltató vállalatra bízta, ugyanarra, mely a tátrai villamos vasutat járatta.
A tátrai ciklon

1916. tavaszán rettenetes vihar száguldott végig a Tátra déli oldalán. A Dániel háztól Tátraszéplakon, Tátrafüreden át Tátralomnicig mintegy 10 kilométer hosszban és 1—2 kilométer szélességben kidöntött körülbelül 500 katasztrális hold gyönyörűséges fenyőerdőt. Én a szörnyű vihart követő napon kocsin - mert a villamos nem járt természetesen - felmentem a pusztulás színhelyére, de csak az erdő széléig jutottunk, onnan csak sűrű tornászással tudtunk Tátrafüredre, majd a Szikra villába eljutni. Elszörnyülködtünk a pusztuláson, amit ez a ciklon az épületekben, de különösen a szép fenyőerdőben végzett. A nagy fenyőszálak úgy hevertek össze-vissza rendetlenségben, mint a gyufaskatulyából kihányt gyufaszálak.
Lőcsére hívnak polgármesternek

Most életemnek egy olyan eseményéhez érkeztem, mely önbizalmamat emelni volt alkalmas és további munkára serkentett. 1916. év tavaszán levelet kaptam Lőcséről. Az akkori képviselő-testület valamennyi tagja aláírásával kötelező kijelentést tett, hogyha a megüresedett polgármesteri állásra beadom a pályázatot, egyhangulag énreám fogják szavazatukat leadni. A nagyobb hatás kedvéért ezt a szokatlan meghívást még két közvetlen feljebbvalómmal, a fő- és alispánnal is aláíratták.

Márc. 7-én az Iglón megjelenő Szepesi Lapokban a következő közlemény jelent meg: „A lőcsei polgármesteri állásra kombinációba kerül dr. Horti Béla, késmárki tiszteletbeli főszolgabíró és dr. Förster Kálmán poprádi polgármester neve. Ha Förster Kálmánt sikerülne megnyerni, ez nagy és kedvező fordulatot jelentene a magyar Nürnberg közigazgatásának életében. Förster Kálmán széleskörű, kiváló munkaerő, jeles tehetségű polgármester, ki hivatva volna arra, hogy Lőcse városát a fejlődés útjára vezesse.”

El lehet képzelni, hogy ez a megtisztelő meghívás milyen nagy emóciót váltott ki elsősorban belőlünk, feleségemből és belőlem, de - ahogy kiderült - a város közvéleményéből is. Bennünk ez az érzés ellentétes volt. Lőcse országunkban, de a szomszédos országokban is közismert, régi múltú, patinás város hírében áll. Lakosságának száma a poprádinak többszöröse. Lőcse Szepes vármegye székhelye. A polgármester fizetése ott lényegesen magasabb, mint Poprádon. Szívemhez azért is közel áll Lőcse, mert ott jártam gimnáziumba, ott voltam ügyvédjelölt, és több közeli rokonom is ott lakott akkor.

Ezzel szemben Lőcse nagy hátránya Popráddal szemben az, hogy félre esik a vármegyénk forgalmának főütőerőt jelentő Kassa-Oderberg vasúttól, és így fejlődés szempontjából össze sem mérhető Popráddal.

Ha már úgy látszik végleg búcsút mondtam az ügyvédségnek, és így életkedvvel telt ambíciómat a közigazgatási pályán akarom kielégíteni, inkább maradok a kisebb, de a jövő szempontjából biztatóbb eredményt ígérő város élén, melynek képviselete - úgy látszik - meg van velem elégedve, amelyet feleségemmel együtt én is megszerettem, amelyben házat építettünk és amely oly közel fekszik a Tátrához, melyhez hogy szerető szívünk oly oldhatatlan szenvedéllyel ragaszkodik.

Hát úgy nagyjából ezek a gondolatok foglalkoztattak minket jó feleségemmel, amikor a Lőcsére hívó levelet elolvastuk.

Amikor a poprádiak tudomást szereztek arról, hogy Lőcsére hívnak, Krieger Vilmos, a város egyik tekintélyes polgára, privát lakására összehívta a képviselő-testület tagjait. /Zárójelben megjegyzem, hogy ugyanez a Krieger többször gyakorolt kemény kritikát működésem egyik-másik megnyilatkozása fölött./ Ezen az értekezleten elhatározták és mindjárt meg is valósították, hogy felkeresnek engem lakásomon, biztosítanak engem arról, hogy ők működésemmel meg vannak elégedve, fizetésemet is készek felemelni, és megkérnek, maradjak Poprádon.

Én meghatva megköszöntem a bizalomnak e kedves megnyilatkozását, és kilátásba helyeztem kívánságuk teljesítését, végleges választ azonban nem adtam. Azt gondoltam, tudniillik, hogy ehhez az elhatározásomhoz előbb két főnököm, a fő- és alispán hozzájárulását illik kikérnem. Abban az időben a közigazgatásnál ilyen szigorú szubordináció divott. /A hozzájárulást egyébként aránylag könnyen meg is kaptam./

Az e tárgyban 1916. márc. 21-én tartott, külön e célból összehívott városi közgyűlésről a Tátravidék vezető helyén vastag betűvel nyomtatva a következő referáda jelent meg.

„Dr. Förster Kálmán polgármester marad. „Méltó a munkás az ő jutalmára.”- e szavakkal üdvözölte Varga Imre a képviselő-testületet, amikor azt méltányolva dr. Förster Kálmán polgármesternek a város érdekében kifejtett, mindnyájunk által ismert tevékenységét nem bocsátotta őt idegenbe, hanem viszszatartani igyekezett s osztatlan bizalmának kifejezése mellett anyagilag is biztosította itt maradását.

Igazán szép volt dr. Förster Kálmán polgármester részéről is, miszerint dacára annak, hogy Lőcsén még a poprádiakat is túllicitálni igyekeztek, nem az anyagiakban bővelkedő állást választotta magának, hanem azt tartotta meg magának, mely szívéhez közelebb állott, amelyet szeretett, ha nem is oly díszes, nem oly gazdag, mint a lőcsei. És, hogy ezt tartotta meg azt nagyon jól tette.

Dr. Förster Kálmán nálunk kezdte meg közigazgatási pályafutását. Ambícióval telten itt igyekezett annak érvényt szerezni, itt ahol tág tere van annak kielégítésére, itt, ahol a fejlődés kezdetén álló városba szeretettel, kellő tapintattal sokat, nagyon sokat lehet és kell is csinálni.

Miket végzett eddig, azt tudjuk mindnyájan, de, hogy milyen dolgokban akadályozta meg ezt a háború, csak azok tudhatják, kik programjába betekintést nyerhettek.

Nyugodt lelkiismerettel mondhatjuk azonban azt, hogy jól jártak mindketten, a város is, aki megtartotta őt magának, és a polgármester is, aki itt maradt, hogy továbbra is Poprád város javára folytassa hasznos tevékenységét.

A kedden de. 11–kor megtartott közgyűlésen a képviselő-testület itthon levő tagjai majdnem teljes számban jelentek meg. A közgyűlést a polgármester nyitotta meg, aki bejelentette, hogy 22 képviselőtestületi tag kérte a közgyűlés összehívását, minthogy annak tárgya őt személyileg érinti, kéri, hogy a képviselő-testület válasszon egy ad hoc elnököt.

A képviselő-testület Varga Imrét választotta elnöknek, majd Krieger Vilmos terjesztette elő indítványát, melyben méltatva a polgármester érdemeit javasolja, hogy a közgyűlés teljes bizalmának kifejezése mellett részére évi 2000 korona személyi pótlékot szavazzon meg.

Illetsko Lajos plébános és Havas Armand lelkes felszólalása után a képviselő-testület egyhangulag elfogadta a javaslatot.

Mikor a polgármester a terembe lépett, viharos éljenzés fogadta. Varga Imre szép beszéd kíséretében tudatta vele a közgyűlés határozatát és kérte, hogy tekintsen el a lőcsei polgármesteri állástól és az erkölcsi jutalom mellett, fogadja el Poprád várostól az anyagi jutalmat is.

Dr. Förster Kálmán mélyen meghatva mondott köszönetet a kitüntető bizalomért, melyet a legnagyobb örömmel fogad és kijelenti, hogy bármilyen megtisztelő is reá nézve a lőcsei meghívás, Poprádon marad továbbra is.

A közgyűlés a polgármester lelkes éltetésével véget ért.” Most, hogy élettörténetem e szakaszával foglalkozom, az idő távlatából meg lehet állapítanom azt, hogy bár fiatal tapasztalatlanságomban, vagy rossz tanácsra hallgatva sokszor tévedtem vagy hibáztam is, végeredményben mégis jól dolgoztam.

És nem tagadom, van abban jókora adag hiúság is, hogy az újságunkban 1916. ápr. 9-én rám vonatkozó következő nyílt levelet is idehozom. Megvallom, hogy amikor a Nemzeti Múzeum Széchenyi Könyvtárában a Tátravidék régi számait lapozgattam és az alanti kis cikket olvastam, könnybe borult a szemem. /Mindig is könnyen ment ez nálam./

Lemberg 1916. ápr. 9-én.

Levél a szerkesztőhöz. A tábori paptól kaptuk a következő levelet.

„Mélyen tisztelt polgármester uram! Nagy örömmel vettem tudomást arról a nagy bizalomról és szeretetről, mellyel a poprádiak, azok a hálás és valóban szeretetreméltó polgárok, becses személye iránt mindenkor, de különösen legutóbb viseltetnek. Mennyire szerettem volna rész venni abban a gyűlésben, abban a bizalomszavazásban, abban a marasztalásban, melyben a polgárok, mint az apjukat elveszítendő gyermekek felzokogtak: Uram ne hagyj el minket! És ha talán szebb jövő, fényesebb viszonyok közé juthatott volna, nem, nem hagyta el a megszeretett szegénységet, a talán kevésbé ragyogó külsőségeket, megértette és felfogta a szívek fájdalmát, melyet távozásával okvetlen okozott volna. Mennyit nyert Poprád község, bonum comune azon férfias elhatározásával, hogy egy virágzásnak induló község élén marad tapasztalataival, megnyerő egyéniségével, tudásával, tapintatosságával, körültekintésével és szorgalmával.

Csak rövid ideig csodálhattam sokoldalú tehetségét, láthattam fáradozásait, amidőn együtt munkálkodhattunk, de az is elégséges volt ahhoz, hogy most elhatározásán örülni tudjak, és a poprádiaknak gratulálhassak.

Midőn a további munkájához az Ég áldását kérem, azon óhajjal zárom soraimat, hogy sok-sok éven át zavartalanul munkálkodhassék Poprád város felvirágoztatásán!

Mély hazafias tisztelettel Schőnwiesner Rezső tábori pap.”

Megint sokáig, igen terjedelmesen foglakoztam életem egy eseményével, de aztán viszont arra gondolok, hogy ez talán mégsem olyan nagy szerénytelenség, hiszen elvégre is az én életem leírásáról van szó.
Párbaj. Hírlapi támadás

Hosszú közigazgatási pályafutásom során azonban nem csak dicséretben részesültem. A közgyűléseken, de a mindennapi élet során is éppen elég részem volt nekem is kellemetlen támadásokban. Sőt! Párbajoznom is kellett egyszer egy határrendőrségi felügyelővel valami szóváltásból kifolyólag annak dacára, hogy a párbajt nemcsak most minősítem magam is társadalmilag kiferdítetten ostobaságnak, de annak tartottam azt akkor is. Segédeink azonban egyedül a párbajozást minősítették elfogadható, „úri” módon való elintézésnek. Én a jobb kezem csuklóján viselem nyomát annak a „lovagias” elintézésnek. Ellenfelem pedig lapos vágást kapott a homlokára és bal szeme körül véraláfutásos monoklit hordott egy hétig. Vitézi tornánk a Szepesi Lapok útján nyilvánosságra került, amiért is a kassai államfogházban mind a ketten három napig elmélkedhettünk a párbajozás társadalmi jelentőségéről.

De komolyabb tárgyban is pld. „Poprád jövője” címen „figyelő” aláírással megjelent egy-egy cikk a Tátravidékben, melynek írója dörgedelmes hangon például a következőket írja: „Valamennyi szepesi város már most igyekszik tervszerű programmal a jövőt megalapozni. Lőcse város egy nagy program megvalósításához egy 3 milliós kölcsönt kívánt felvenni. Szepesbéla, Késmárk, Leibicz, Lőcse és Igló városok összefogtak, hogy az Orló és Rozsnyó között kiépítendő vasúti összeköttetéssel forgalmukat emeljék, csak a fejlődés legalkalmasabb pontján fekvő Poprád várja, hogy a sült galamb a szájába repüljön.” /Igaz, hogy a figyelő által idézett közlemény, az öt szepesi várost összekötő vasút, csak ábránd maradt, mint sok más jó szándékú terv./

Tehát nem csak dicséret, de ilyen hangon közlemények is látnak napvilágot a helyi közéletben, vagy közlapokban. Mindezeket azonban nem kell egészen komolyan venni, de el kell azokat szállítani valódi értékükre.

Ez a megjegyzésem nem csak a támadásokra vonatkozik, de ugyanazon mértékben a rám vonatkozó dicséretekre is.

Én sem úgy idézem a rám vonatkozó újságközleményeket, mintha minden engem kedvező világításba helyező közlést, bírálatot és jelzőt indokoltnak, őszintének minősítenék, de miután ezekben az én személyemről van szó és azok annak idején nyilvánosságot láttak, úgy érzem, hogy ismertetésük életleírásom keretébe tartozik.
Nehány esemény 1—2 mondatban

János bátyám 1917. októberében bérbe vette a Csáky féle hotkóczi birtokot, melyhez a nagy kiterjedésű szepesi vár is tartozott. Annak romjai között juhok legeltek. Bátyám egy 10 holdas parcellában mákot vetett, az első kísérlet a Szepességen. Nagyszerűen bevállt, amikor a mák virágzott, csodájára jártak az emberek Hotkócra. Jánost pedig, a sok Förster megkülönböztetésére, mákos Försternek hívták.

Sógorom Kummer Károly, t. hadnagy vitézségi aranyérmet kapott, később vitézzé avatták.

Andreidesz plébános meghalt, utóda Illetsko Lajos lett.

A mindinkább szükségessé vált hatósági hirdetéseknek a Tátravidékben való közzététele ellenében a város a lapot egyévenként megállapítandó összeggel támogatja.

A húsárak letörésére a város hatósági hússzéket állított fel, vezetője Riczinger Vilmos mészáros lett.

1917. augusztusában Melczer főjegyző meghalt, utódjául a város dr. Lőwy Alfrédot választotta, tanácsnok pedig Geruska László lett.

A városi közgyűlések részvétlenek voltak. Az 1917. évi decemberi közgyűlésre mindössze 3 nem tisztviselő tag jelent meg, holott az 1918. évi városi költségvetés volt tárgysorozatra tűzve. /40 %/ A részvétlenséget az újság indokoltan ki is pellengérezte.

Felvetettem azt a gondolatot, hogy Budapesten létesítendő „Szepesi Otthon” előkészítő bizottsága forduljon a szepességi származású festő és szobrászművészekhez, kérje meg őket, hogy egy-egy alkotásukat ajánlják fel az Otthon javára. A felajánlott képek és szobrok egy a Husz parkban rendezendő ünnepség keretében kisorsoltatnának. Ez a mozgalom szépen indult, de a háború miatt megfeneklett.

Ezzel kapcsolatban hadd álljon itt egy ugyan hivalkodó, de személyemet illetve családomat érintő, tehát ide kívánkozó újságközlemény, mely a Szepesi Lapok 1918. jan. 29-i számában jelent meg, azzal kapcsolatban, hogy unokabátyám dr. Förster Lajos, vegyészmérnök, a Rimamurányi - Salgótarjáni Vasmű! Rt. krompachi kohóigazgatója, a Szepesi Otthon javára 200 koronát adományozott.

„A Förster család tagjai azon kevesek közé tartoznak, melynek tagjai nem kerültek el szűkebb hazájuk területéről, hanem itt fejtik ki áldott tehetségüket. Érdekes és jellemző véletlen, hogy a Förster család mai generációja úgyszólván teljes számban itt él köztünk és tagjai - bármilyen hivatást töltsenek be - jelentős szerephez jutottak és valamennyien közéletünk számottevő mandatáriusai lettek. Tisztelettel hajtjuk meg zászlónkat a család tagjai előtt, akiknek ereiben szepesi virtus és lángoló lelkesedés buzog minden iránt, amiben vármegyéük további virágzásainak feltételeit látják.”
A kitüntetésnél mellőztek

Még egy hiúságot legyezgető hírlapi közlés, mely a Tátravidék 1918. évi márc. 3-i számában a város közgyűléséről szóló referádában megjelent. „Krieger Vilmos napirend előtti felszólalásában kifogásolta, hogy a közelmúltban a megyei közigazgatási tisztviselők nagy része kitüntetésben részesült, de a névsorban nélkülöztük a mi polgármesterünk nevét. Nem tudja, hogy ez mi okból történt, mert polgármesterünk úgy a közélelmezés példás lebonyolítása, mint minden más téren oly kifogástalan magatartást tanúsított és oly eredményeket ért el, melyek a város lakosságát őszinte hálára kötelezik vele szemben. Biztosítja őt a képviselő-testület teljes és osztatlan bizalmáról. A képviselő-testület élénk éljenzéssel fogadta Krieger Vilmos ezen felszólalását, a polgármester pedig meghatott szavakkal köszönte meg ezt a váratlan és őt megtisztelő bizalom megnyilatkozást, mely arra fogja ösztökélni, hogy a kezdett úton haladjon tovább a város érdekében”

Ennek a felszólalásnak értéket ad az, hogy Krieger nem hajbókoló, de inkább ellenzéki városatya volt. Egyébként fiatal voltam és egyáltalában nem fájt, hogy a névsorból kimaradtam. Különben sem tudtam soha politikai vonalon hízelegni. A kitüntetések pedig inkább ezen a vonalon tanúsított magatartás, mint érdemleges munkateljesítmény szerint szoktak adományoztatni.
Még a három város egyesítéséről

A világháború zajlása dacára Poprád, Szepesszombat és Felka, tehát a három város egyesítésének kérdése sem vesztette el aktualitását. 1918. febr. 18-án a három város kiküldöttei Poprádon megint összejöttek, hogy e régóta vajúdó kérdésben egy lépéssel előre haladjanak. Az értekezleten én elnököltem. Élénk eszmecsere után Kulman Jánost bíztuk meg a három község egyesítésére vonatkozó szerződéstervezet kidolgozásával. Ezt azután egy szűkebb bizottság előterjesztésére a plenáris gyűlés elé és végül az egyes városok képviselő-testülete elé kívántuk döntés végett terjeszteni. Poprád a három önkormányzat közül geográfiailag is a legkedvezőbb helyzetben volt, mert mihelyt Felkán, vagy Szepesszombatban elhelyezési nehézségek jelentkeztek, vagy új hivatal, vagy közintézményről volt szó, a felső hatóság Poprád mellett döntött. Így legutóbb az új erdőgondnokság székhelyéül a földmívelésügyi miniszter szintén Poprádot jelölte ki.

Itt megjegyzem, hogy a Tátra alján fekvő három város egyesítésével egy másik terv is felmerült. Arról volt szó, hogy a magaslati út mentén létrejött fürdő és nyaralóhelyek, valamint gyógyhelyek Csorbától Barlangligetig egy közigazgatási egységet alkossanak. Ezek a helyek tudniillik az egyes tátraljai községek, mint Nagyszalók, Alsó- és Felső Erdőfalva, Malompatak stb. közigazgatási területén létesültek, és azok vezetősége gyakran szembekerült a kis anyaközségek közigazgatásának vezetőivel. A mindinkább nagyobb fejlődésnek induló gyógy- és üdülőtelepek nagyobb látókörű közigazgatást igényeltek és így merült fel a nagy „Tátraváros” létesítésének terve. Ezt a merész tervet azért említem itt, mert az elképzelések szerint én lettem a „Tátraváros” első polgármestereként kombinációba hozva. E különben is merész terv megbukott. Ez irányú álmaim romba dőltek.

Ha életleírásomban aránylag sokat foglalkozom a turizmussal és az alpinizmus kérdésével, az az én ilyen beállítottságomon kívül abban is leli magyarázatát, hogy Poprádon a Tátra centrumában az idegenforgalom kérdése fontos gazdasági jelentősséggel is bírt és bír ma is.

Annak dacára Poprádnak nem volt turistaegyesülete és kézenfekvő dolog volt, hogy ilyen, a turistaságot és az idegenforgalmat emelni és vezetni hivatott szerv létesüljön. Legegyszerűbbnek látszott az Iglón székelő, országosan ismert Magyarországi Kárpátegyesülethez csatlakozni, és mint annak egyik osztálya működésünket a háború dacára is megindítani.
Az MKE tátraaljai osztálya

A Tátravidék 1918. évi ápr. 28-i számából írom ki a következőket:

„A Magyarországi Kárpátegyesület tátraaljai osztályának megalakulása. Az alakuló közgyűlés élénk érdeklődés kíséretében Poprádon, a városháza tanácstermében zajlott le. A központot Fischer Miklós ügyvezető elnök képviselte, a Fátra egyesület részéről Posevitz Tivadar, a liptói osztály részéről Kossányi Géza jelent meg.

Dr. Förster Kálmán polgármester, mint a mozgalom szervezője és vezetője nyitotta meg a gyűlést. Javaslatára a közgyűlés a következő tisztikart választotta: elnök: Gregorovicz Henrik járásbírósági elnök, titkár: Sztrókay József mérnök, jegyző Gregorovicz Elemér.” /Jól esik nekem ezeket a nekem oly kedves neveket most itt leírni, mert hozzájuk a meleg barátságon felül a közös kötélen végzett sok szép tátrai túra emléke fűz./

A gyűlésen résztvevőkkel, majd aztán a helyi újságban is közöltük az előre elkészített túratervet, ebből mutatóba: Tamásfalvi kilátó, Rokfalussy Lajos, Lapis refugii: Marcsek Aladár, Porácsi völgy: Förster K. Deményfalvi jégbarlang: F. K. Késmárki csúcs : Hefty A., Szalóki cs.: Gregorovicz E., stb.
Sítanfolyam a Poprádi tónál. Mentés

1918. év húsvétját a Poprádi tónál töltöttük, ahol felejthetetlen napokat kaptunk ajándékba a sorstól. Messze vezetne, ha le akarnám írni az ott töltött néhány napot. Helyesebben, nem merek ez irányú részletekre kitérni. Ez alkalommal történt egy olyan esemény azonban, melynek leírása annak idején turista társadalmunkban élénk érdeklődést váltott ki, idézni szeretnék a Turistaság és Alpinizmus folyóirat VIII. évfolyam 259—260. oldalán megjelent cikkből:

„Mentés a Magas Tátrában.

Lindner Károly VKM-eri számtiszt, tartalékos honvéd hadnagyot, a Magyar Turista Egyesület agilis tagját sajnálatos baleset érte a húsvéti ünnepek alatt a Mlinica völgynek a Lórenczhágó alatti lejtőjén. Blaskó Artur és dr. Eisner Jenő társaságában a Furkota csúcsot mászta meg, amikor lejövet, már a meredek rész után, enyhébb lejtésű helyen, jeges talajon olyan szerencsétlenül csúszott meg, hogy egy kiálló sziklatömbnek esve, bal lába több helyen eltörött és azon felül ugyancsak a bal lábán súlyosabb zúzódásokat is szenvedett. A baleset d.u. fél 4 órakor történvén gondolni sem lehetett arra, hogy sérültet társai, még aznap Csorbatóra szállíthassák le, legfontosabb és legsürgősebb teendő az volt, hogy sérültet társai olyan helyre szállítsák, és úgy helyezzék el, hogy az éjszaka, illetőleg az az idő, míg a mentő expedíció megérkezik, lehetőleg baj nélkül múljék el. Előző éjjel Csorbatón a hőmérő 18 fokot mutatott és így a nagy vérveszteséget szenvedett és mozdulatlanságra kényszerített sérült, a megfagyás eminens veszélyének volt kitéve, éppen azért mihelyt a lejtőről egy vízszintesen fekvő alkalmas sziklatömbhöz leszállították kb. 2300 m magasságban, az összes rendelkezésre álló tartalék ruhát ráadták, és miután már előzőleg a sérült lábát két jégcsákány közé rögzítették és a sziklatömbhöz kötelekből és hátizsákból tűrhető fekhelyet készítettek, arra ráfektették és lábait a megfagyástól óvandó, hátizsákba göngyölték. Az adott körülményekhez képest a betegről így tűrhetően gondoskodva, az egyik társ Csorbatóra sietett le segítséget hozni, míg a másik a sérült mellett maradt. A mentési tevékenység ezután következő részleteit és az egész mentés sima és gyors lefolyását rendkívül kedvezően befolyásolta az a körülmény, hogy a Poprád tavi menháznál a síszövetség tanfolyamán a magyar hegymászó gárda legkitűnőbbjei, köztük főbb társai, Önkéntes Mentő Bizottsági megbízott is jelen volt. Úgy, hogy mikor a baleset Hefty tanárral közöltetett és a balesetnek a menházban híre ment, a jelen volt hegymászók egytől-egyig azonnal készek voltak indulni és segítséget vinni a bajba jutottnak. Hefty tanár azonban, ki a mentés vezetését és szervezését a kezébe vette, úgy határozott, hogy éjjelre csupán hárman menjenek fel takarókkal, meleg ruhákkal étellel és itallal a sérülthöz, míg a tulajdonképpeni mentés, illetve leszállítás másnapra halasztott, mert hiszen a sötét éjjelen, a meredek tófalakon való leszállítás nem kis veszéllyel járt volna úgy a sérültre, mint a mentőkre nézve is. Dr. Förster Kálmán, Porpácsy Lajos, és Rokfalusy Lajos vállalkoztak arra, hogy a megtett erős megerőltető napi túra dacára azonnal indulnak és a Mlinici völgy bejáratánál a segítségért siető Blaskóval találkozva, együttesen a sötétség, a fáradság és a nehéz zsákok dacára pihenés nélkül olyan jól haladtak, hogy már éjfél után egy órakor a sérültnél és a fennmaradt dr. Eisnernél voltak. Ezekre a derék bajtársak megérkezése, kiknek jövetelétől hangos kiáltások és füttyjelzések révén már egy és fél órával előbb örömteljes tudomást szereztek, felvillanyozólag hatott olyannyira, hogy miután a hidegtől már erősen szenvedő Lindnert meleg ruhákba és takarókba burkolták és bal lábáról a kőkeményre fagyott cipőt, miután az másként eltávolítható nem volt, Porpáczy éles kése, és ügyes keze segítségével lefejtették, és a már fagyás tüneteit mutató lábát másfél óráig hóval való dörzsölés után, ugyancsak meleg ruhába begöngyölték, olyan jó hangulat támadt, hogy a komor fekete sziklavadon hat embertől lett hangos. Az éjszaka így elég gyorsan telt el és már reggel fél 9 órakor megérkezett Hefty Gyula vezetése mellett az önkéntes mentők csapata. Minden dicséretet megérdemel az a munka, melyet most Delmár Walter, Füleky Béla, Grósz Alfréd, Jalsovitzky Lajos, dr. Jánosy Endre, Jelinek Brúnó, dr. Stonawsky, dr. Tóth Zoltán, Vilkovszky Armand és Votisky Zoltán végeztek. Míg Grósz Alfréd, ki a messze Tirol bércei közül érkezett haza rövid szabadságra, a sérült lábát tette a harctéren szerzett nagy gyakorlatával szállításra alkalmas mintaszerű kötésbe, addig Hefty és Delmár két pár síből rövid idő alatt kötelek és haránt deszkák segélyével pompás betegszállító szánt állítottak össze, melyre a beteget ráhelyezve és ráerősítve alig két órával a csapat felérkezése után kezdetét vette a leszállítás.

A szán kezelése állandóan öt embert foglalkoztatott és a nehéz munkában a fentebb felsoroltak egymást felváltva működtek, csupán Hefty és Grósz Alfréd végezték elejétől végig, megszakítás nélkül önfeláldozó munkájukat. Délben már Csorabatónál volt a sérült, alig 3 és fél óra alatt történt tehát meg a leszállítás, igen nehéz körülmények között, 7 tófalat, közte 3 igen meredek eljegesedett helyekkel és 1000 m magasságot győzött le és mindez minden zavaró körülmények nélkül, szinte gépies pontossággal, páratlan és emberfeletti szívóssággal. Csorbatónál már várta a beteget a Tömb elnöke dr. Guhr Mihály főorvos, ki rendkívüli elfoglaltsága közepette is egész napját önzetlenül és készséggel áldozta fel. Havas Péter kincstári erdőőr lakásán a sebesültről eltávolította dr. Guhr a Grósz által alkalmazott kötést és ideiglenes gipszbe tette a sérült lábát, aztán szánon este 8 órakor Tátraszéplakra, és másnap este 10 órakor vasúton Budapestre szállították a beteget. A Magas Tátrában véghezvitt téli mentések között kétségtelenül ez volt a legmintaszerűbb és legsimább. A Tátrai Önkéntes Mentő Bizottság szervezete kitűnően bevált, mert a résztvevők mindegyike megtette kötelességét. A két társ, dr. Eisner Jenő és Blaskó Artúr feltétlen korrektséggel járt el. Azoknak a készsége pedig, kik az éjjeli útra vállalkoztak, minden dicséretre érdemes. A mentőexpedíció többi tagja is, kik nappal végezték nehéz munkájukat, örömmel és kímélettel dolgoztak és különösen kiemelendő a két bielitzi hegymászó / Jelinek Brúnó és dr. Stanivszky/ eljárása, mert hiszen ők semmi esetre sem voltak obligóban, elég magyar mentő állván rendelkezésre. Az időadatok és terminusok percnyi pontossággal vágtak. Dr. Guhr Mihály főorvos, munkával való túlhalmozottsága dacára a tőle megszokott megbízhatósággal és önfeláldozással állott rendelkezésre, és így aztán minden jól ment. Az az öröm és megelégedés, mely a mentésben résztvevők valamennyét eltöltötte, a siker fölött teljesen indokolt, és az öröm annál zavartalanabb lett, mert - mint jól eső érzéssel értesültünk - a balesetet szenvedő hőse már a gyógyulás biztos útján van.”

Nem minden ment és folyik le azonban ilyen simán, nem bizony. Elmondok egy másik esetet, mely a most elmondottakkal éppen szemben áll.

Amikor a Poprádi tónál tartott síkurzusról az előbb ismertetett mentés utáni napon leértünk a Csorbatóhoz, ott azt közölték velünk, hogy két Marisch–Osztrauba való turista felment a Pátriára, ott a nagy hóviharban elszakadtak egymástól. Az egyik, aki a Csorbatóra visszatért, olyan fáradt volt, hogy nem vállalkozott arra, hogy társa keresésére újra felmenjen a Pátriára. Mi azonban, Rokfalusy Lajos barátom és én, fáradságunk dacára készek voltunk az elveszett turista keresésére indulni és bár óriási szél fújt, fókát ragasztva síjeinkre, elindultunk a szálerdőbe még valamennyire látható sínyomok mentén a Pátria csúcsa felé. Mikor azonban a törpefenyő régióba értünk, olyan viharos széllel kellett szembe mennünk, hogy a felkavart hófelhőben alig láttunk néhány méternyire, és mire felváltva egymás nyomába váltani akartunk, síléceink nyomát már befújta a havas szél. Kiabálásunk is hiábavaló lett volna, a szélzúgásban néhány méternyire is alig hallottuk egymás kiabálását.

Céltalan lett volna tehát tovább mennünk, a sötétedés is közel volt, így - bár nem könnyen -feladtuk a küzdelmet és visszasiettünk Csorbatóra, ahol legnagyobb meglepetésünkre megtudtuk, hogy a nyomveszett turista társa otthagyott csapot-papot és hazautazott.

Mi, Roki és én az igazán nem könnyű nap után a Tömb-nek Tátrafüreden telefonon bejelentettük az esetet és hazamentünk. A másnapi keresés, mint ahogy azt érdeklődésünkre közölték, hiábavaló volt.

Ez nem is lehetett másképp, mert legjobb a dologban azután az volt, hogy néhány nap után megtudtuk, hogy az a kitűnő /!/ turista, aki a társát keresés nélkül elhagyta, mikor hazaérkezett Osztrauba, elveszettnek hitt társát a legjobb egészségben otthon találta. Az tudniillik a nagy hóviharban valahogy mégis leverődött egészen Vazsecz állomásra, felült a vonatra és hazautazott anélkül, hogy Csorbán maradt társát értesítette volna.

Ez az eset éppen szemben áll az előbb közölttel. Ennél a két túratárs azt mutatta be, hogy bajba jutás esetén mit nem szabad csinálni!
Az MKE főtitkára lettem

1918. évi szept. 29-én, a háború utolsó idejében tartotta a Magyarországi Kárpát Egyesület közgyűlését, melyen engem az országos hírű nagy turista egyesület főtitkárává választott. E minőségben azonban én a Szepességen már nem működtem. Az első világháború gyászthozó befejezésének ideje más irányba kötötte le tevékenységünket. Később aztán, mikor Újpesten a polgármestert helyettesítettem, én abban az irányban fejtettem ki működését, hogy az anyaegyesület Iglóról Budapestre való átmentésének ügyét vezessem. Ez teljes mértékben sikerrel is járt, erre később fogok kitérni.
Az 1918-as spanyolnátha

Minket sem kímélt a spanyolnátha meg. Úgy volt, hogy dr. Tóth István nőgyógyász professzor a feleségemet egy korábbi vizsgálat alapján meg fogja operálni. Én elkísértem Juliskát, Pesten amúgy is gyakran volt hivatalos dolgom. Tóth megérkezésünk utáni harmadnapra tűzte ki a műtétet. Mi az Astória szállodában szálltunk meg. Érkezésünk másnapján én lázas lettem. Akkor már javában dühöngött az úgynevezett spanyolnátha és szorgalmasan szedte áldozatait.

Amikor Juliskát a Tóth klinikán operációjára előkészítették, Tóth professzor látta, hogy feleségemnek könnyes a szeme. Ezt látva Tóth - kit tátrarajongása révén személyesen is ismertünk - meg akarta vigasztalni Juliskát és azt mondta, ne féljen az operációtól, az nem veszélyes. Juliska, aki különben sem félt semmitől, azt felelte Tóthnak, hogy ő nem azért, de azért sír, mert én lázasan fekszem az Astóriában. A professzor azt kérdezte, hogy a búcsúzásnál megcsókoltuk-e egymást, mire Juliska igennel felelt. „Akkor pedig nincs operáció”, rendelkezett Tóth kategorikusan és én nagyot néztem, mikor feleségem a szállodában betegágyamhoz ért.

Az Astória főnöke is, a kezelő orvos is sürgette, de mi is jónak láttuk, hogy mielőbb kórházba kerüljek. Bevittek hát a mentők a Szent Gellért Járványkórházba, amely akkor már tele volt súlyos betegekkel. Juliska arra kérte az orvost, engedje meg, hogy ott maradhasson és ápolhasson engem. Ez teljesen ellentétben állt a kórház rendjével és Juliskát kérésével elutasították. Feleségem azonban megmakacsodott. Rámutatott arra, hogy a járványkórház személyzete is megbetegedett, vagy kidült és így ő, aki különben is ápolónői tanfolyamot végzett, itt nélkülözhetetlen és nem megy ki, hacsak erőszakkal el nem hurcolják. A végén ki is vívta, hogy a vezető orvos kivételesen megadta az engedélyt, hogy nálam maradhasson. Én hiszem és vallom, ha nincs velem a feleségem, én nem gyógyultam volna meg. Kétoldali szövődményes tüdőgyulladásom annyira legyengített, hogy amikor Butykay Ákos unokabátyám Harkányi professzornál - ki akkor a kórházak fővezetője volt - állapotom iránt érdeklődött, a kezelő orvosomtól kapott információ alapján azt a választ kapta, hogy állapotom menthetetlen, feladata Valóságos csoda volt, hogy életben maradtam és azt, Istenen kívül drága, hűséges feleségemnek köszönhettem.

Mint a legyek, úgy hullottak rakásra az emberek. Kórházi ápolónőm, aki maga is átment ezen a betegségen reggelenként közölte velem, hogy: „Ma éjszaka 18-an haltak meg a kórházban.” Meg is kértük őt, ne ijesztgessen minket ily statisztikai adatok közlésével. A kórházban meglátogatott engem az én János testvérbátyám is, és ez az öröm is hozzájárult életerőm megjavításához.

A Tátravidék 1918. évi okt. 13-i száma megbetegedésem hírének közlése után – többek között – a következőket írja: „Megbetegedése megyeszerte nagy részvételt keltett és a poprádi városházán állandóan sokan érdeklődnek hogyléte iránt, kik bizonyára mindnyájan örömmel veszik annak hírét, hogy túl van a veszélyen. Teljes felgyógyulása természetesen még heteket fog igénybe venni.”
Nagy események. Szervezkedések. Cseh megszállás

Közben és azután sorsdöntő események zajlottak le. Messze vezetne, ha a cseh megszállás előzményeit és lefolyásának részleteit ismertetném, nehány adatot és megnyilvánulást mégis szeretnék közölni.

1918. nov. 16-án megszünt a Habsburg királyság és létrejött az önálló, Független Magyar Népköztársaság. A népkormány átvette hatalmát és tudatta azt hazánk minden népével. Poprádon 1918. november 4-én alakult meg az 50 tagú nemzeti tanács, melynek elnöke Grófcsik Mátyás szabómester lett.

Közvetlen a cseh megszállás előtt Iglón megalakult a „szepesi tót nemzeti tanács”. Ez kimondta, hogy a régi keretben akarnak maradni, tehát együtt a magyarokkal.

Kassán tót nemzeti gárdát szerveznek, mellyel fegyveresen akarnak ellenállni a cseheknek.

Iglón egy értekezleten arról ábrándoztunk, hogy egy kis önálló, független szepesi köztársaságot alakítunk. /pld. Lichtenstein/

A „Szepesi Lapok” 1918. dec. 7-én megjelent „Szepesi magyarok!” címmel többek között a következőket írja:

„Magyarok voltunk és azok akarunk maradni továbbra is. Fülünkbe csengenek Kray István nyugalmazott táblai elnöknek első kongresszusunkon elhangzott szavai, hogy itt, az örök hóval és jéggel fedett hegyek alján éppen ezért, mert a természet oly hideg, talán annál melegebben dobog a mi szívünk. Úgy kell annak lenni, ahogy a jóságos Teremtő azt a meleget, melyet földünktől elvont, kárpótlásul a szepesiek szívébe és kedélyébe oltotta. Innen van az, hogy bárhol legyünk, lelkünk mindig visszatér a kedves Szepességbe az élet zivatarai után megpihenni. Nyolcszáz évig együtt éltünk, németek, tótok, magyarok. Szepesi magyarok vagyunk, ki a csapás súlyát férfias erővel viseljük, de magyar voltunkat megtagadni nem fogjuk soha. Ne váljunk csúszó-mászó gyászvitézzé, hanem magyaros önérzettel nézzünk szemébe szomorú jövendőnknek, melyben az erőszak sodor bennünket.

Hajtsunk zászlót Görgey József és Montskó István huszárhadnagyok, szepesi földieink előtt, akik még néhány nap előtt neki mertek menni a cseheknek, hogy be ne tehessék lábukat szeretett szűkebb hazánk szentelt földjére.”

Amikor Budapestről a járványkórházból Poprádra hazakerültünk, bizony nem sokáig maradhattam otthon, mert bár csont és bőr voltam, szolgálatba kellett csakhamar lépnem, mert a poprádi városházán is végigsepert ez a pusztító járvány és alig maradt néhány tisztviselő egészségben.

Otthon aztán bátor feleségem is megkapta a spanyolnáthát, de ez nála szerencsére enyhe lefolyású volt.

A megakasztott operáción aztán néhány hónappal később ő is szerencsésen átesett.
A csehek Poprádon

1918. dec. 14-én d.e. az irodámban felkeresett Janausch Adolf, ki cseh származásánál fogva jó öszszeköttetésben állott a csehszlovák vezetőséggel. Janausch már évek óta a poprádi sörgyárban, sörmester minőségben szolgált, magyar nőt vett feleségül, egyébként jóakaratú ember hírében állott és annak is bizonyult. Arra kért, hogy az aznap estére várt megszálló különítményt és annak parancsnokát a város nevében üdvözöljem. Erre én azt válaszoltam, hogy azt tőlem, mint egy magyar város polgármesterétől senki sem kívánhatja, hogy a hódítókat üdvözöljem. A jó szándékú Janausch-al abban állapodtam meg, hogy én egy kisebb küldöttséggel kint leszek este a poprád-felkai pályaudvaron, a vonaton érkező különítményt azon kijelentéssel fogadom, éspedig szlovák nyelven, hogy Poprád város közönsége rendben és nyugalomban várja a megszállást, és azt kérem, hogy ők is tartsák fenn a rendet és nyugalmat, hogy a lakosság is nyugodtan folytathassa mindennapi munkáját.

Janausch-al ily módon megegyezésre jutva, este kimentünk az állomásra és vártuk a bemondott páncélvonatot. Ez azonban egyre késett. A megszálló különítmény éle tudniillik igen óvatosan közeledett a Szepesség felé, úgy, hogy már virradni kezdett, mire a rövid páncélvonat feltűnően lassan végre bejött a poprádi állomásra. A pályaudvar egyik oldalán a csehszlovák páncélvonat érkezett, másik oldalán ugyancsak páncélmozdonyon az iglói géppuskások egy kis különítménye ugyanakkor hagyta el jóformán az utolsó percekben a poprádi állomást.

Így jóformán két ellenséges páncélvonat között kellett nekem a cseheket fogadnom. A megbeszélt szövegű beszédre a csehszlovák különítmény parancsnoka hasonló rövid pár szóval válaszolt. A kis számú lovasság szállására indult, a parancsnok pedig Janausch Adolffal a városházára indult, ahol átvették a pénztárt. Estére vissza is adták és kitűzték a fehér, kék, vörös zászlót. Majd megszállták a postát és szlovák-magyar szövegű plakátokon nyugalomra intették a lakosságot.

Délután hosszú oszlopban megérkezett a tüzérség, gépfegyverosztagok és a gyalogság. Ezek csakhamar kétfelé oszlottak, az egyik rész Késmárk felé, a másik pedig Igló felé tartott hosszú oszlopokban. Ez a felvonulás úgy hatott a lakosságra, mintha a háború közepébe kerültünk volna.

A vasúti személyforgalom Igló, Kassa felé rögtön be lett szüntetve. „Legitimacé”-t még senki sem kapott. A város utcái el voltak zárva úgy, hogy Poprádról aznap senki sem távozhatott. Az előre elkészített plakátokon kihirdették, hogy minden állami vagy közvagyon most már a csehszlovák állam tulajdonába ment át. A rend fenntartását ezentúl a katonaság fogja biztosítani, amiért is az eddigi polgárőrség megszűnt. A fegyvereket be kell szolgáltatni. Én is beadtam az enyémet, később azonban visszakaptam őket. A magyar és német feliratok haladéktalanul eltávolítandók, az utca névtáblák is. A távbeszélő szolgálat megszűnt.

A városházán élénk élet kezdődött. Mindenki sietett „legitimacé” -t szerezni, hogy gyalog vagy szánon hazajuthasson. Majd este már vonatot is indítottak Iglóra. A postaforgalom megakadt, újság nincsen csak a „Karpatenpost” jelenhetett meg, persze cenzúrázva németül.

A megszállás tehát aránylag rendben történt Poprádon, majd Iglón és a többi szepesi városban is. A csapatok eljutottak Margitfalváig, majd dec. 24-én Kassára vonultak be.

Karácsony napján megérkeztek a cseh legionáriusok vadonatúj olasz egyenruhában és új felszereléssel. Csendes városunk katonai táborrá lett. /Megint nyilvánvalóvá lett Poprád központi fekvése./ Máskor ünnepnapokon a Tátrába mentek a poprádiak, most mindenki otthon maradt, az utcán alig látni civilt, mindenütt katona, muníciót szállító kocsik, autó stb. civil csak úgy hébe-hóba.

Aztán megjöttek az olaszok. Egyenruhájuk azonos a cseh legionáriusokéval, csak rangjelzésben különböznek. Az övék zöld, fehér, piros, hajtókájukon csillag, a legionáriusoké a sapkára varrt megfelelő sáv. Az olaszok felszerelése is legelsőrangú. A poszton állók például fehéres prémbundában járnak, mindenki szeme megakad szép ruházatukon. Parancsnokuk Piccione olasz generalissimus is Poprádra érkezett.

Valami hivatalos dolgom volt katonáéknál és ezért a volt határrendőrségi épületben elhelyezett parancsnokságra kellett mennem. Amint beléptem a nagyszobába, egy pompásan megterített asztalt láttam magam előtt és rajta három zöld, fehér, piros zászlót. Hirtelen örömhullám öntötte el idegileg agyonsanyargatott valómat. Hát magyar zászlót látok én, hát mindez csak káprázat volt? Hát nem igaz? ! Persze ez csak másodpercekig tartott, tévedtem, ráeszméltem, hogy az olasz nemzeti színek fordított sorrendben azonosak a mienkkel. Sohasem felejtem el, milyen keserűség szorította össze szívemet, mikor csalódásomból feleszméltem.
Az eskütételt megtagadtam

Szepes vármegye /zsupa/új főnöke Zsupán/ dr. Ruman János liptói származású ügyvéd lett, kit személyesen jól ismertem. A háború alatt, mint tartalékos tiszt a poprád-felkai vasúti állomáson teljesített szolgálatot. Gyakran találkoztam vele, rokonszenves ember volt. A csehszlovák kormánynak az volt az álláspontja, hogy a régi tisztviselőket szolgálatukban – nagy általánosságban – megtartja, ha az új államra leteszik a hűségesküt.

Én szívesen maradtam volna állásomban, hisz szeretetem minden szála szülőföldemhez kötött és feleségemnek is ugyanez volt az álláspontja, de a magyar kormány álláspontja bizonytalan volt. Egyszer azt az utasítást kaptuk a belügyminisztériumból, tegyük le a hűségesküt, máskor meg egyenesen eltiltottak attól.

Engem a Zsupan telefonon felhívott, arra kért, maradjak meg hivatalomban, meg leszek erősítve. Nagy lelki tusát vívtam önmagammal. Úgy gondolkoztam: az eskü szent fogalom, ezzel hitben élő ember nem játszik. Ha a meghódított Szepes megyét az államok között megkötendő szerződés Csehszlovákiához csatolja, úgy én leteszem az esküt, addig azonban csak abban az esetben maradok, ha nem kell az új államnak hűségesküt tennem.

Egy reggel, mikor szép házunk ablakából kinéztünk, az akkor még beépítetlen területen nagy sokaságot láttunk házunk felé közeledni. Túlnyomóan asszonyok voltak.

Az akkori viharos időben nem volt ritkaság a tömegek megmozdulása, és már-már attól tartottunk, hogy valami ellenem irányuló tüntetésről van szó, de ennek épp az ellenkezője történt. A szónok – az is asszony volt, az arcára jól emlékszem, nevére már nem – azt hangsúlyozta, hogy a háború nehéz idejében kötelességemnek helytállva jól gondoskodtam a lakosság ellátásáról, bizalmukról biztosítanak, és arra kérnek, ne hagyjam el őket, maradjak továbbra is velük.

Én könnyekig meghatva /a szó szoros értelmében/ biztosítottam őket, hogy szívesen maradok, ha nem kell az új államnak a békekötésig hűségesküt tennem.

Abban maradtunk, hogy másnap egy háromtagú küldöttség megy Lőcsére Ruman Zsupanhoz és megkéri őt, tekintsen el kivételesen a hűségesküm letételéről. A küldöttség másnap el is ment Rumanhoz, ő fel is hívott újból telefonon, kapacitált, hogy maradjak, de egymást meggyőzni nem tudván, az asszonyok kérését el kellett utasítania.

Nem én voltam az egyetlen a Szepességen, aki ilyen keserves tusát vívott önmagával. Sokan a közigazgatási tisztviselők többsége, Jenő bátyám is az enyémhez hasonló álláspontra helyezkedtek, és sokan voltunk, akiknek el kellett hagynunk azt a földet, melyet olyan nagyon szerettünk. Akik a csehek szolgálatában maradtak, nem panaszkodtak, nagyobb hátrányt nem szenvedtek, tovább szolgáltak, és amikor szolgálatuk ideje lejárt, a csehszlovák államtól rendes nyugdíjban részesültek.

A letiltott lapok megjelenését újból engedélyezték 1919. jan. 10-én, de szigorúan cenzúrázták. A Szepesi Lapok egyik száma első oldalán csak ez a szomorú hír állott: „A lőcsei honvédszobor pusztulása.” Más semmi. Az egész oldal fehér, üres.

Poprádon is megalakult a tanács /rada/, elnöke a már többször említett Janausch Adolf lett.

Én akkor már nem voltam a város polgármestere. Fizetésem folyósítását beszüntették. Otthon tartózkodtam és vártam, milyen hírek jönnek Pestről, gondoskodik-e a porig sulytott magyar állam a sok elbocsátott menekült tisztviselőről. Tétlenül nem akartam otthon ülni, foglalkozást kerestem. Azt csináltam amit mások, vettem és eladtam. Szepes megyében nagy volt a kereslet malacok iránt. Megtudtam, hogy a szomszédos Sáros megyében sok van. János bátyám készségesen egy lófogatot bocsátott rendelkezésemre, melyen átmentem Sárosba, ott Sirokán, Nagyvitézen megvettem a kisebb-nagyobb malacokat, a Branyiszkón áthoztam őket a mi megyénkbe és Lőcsén, Iglón azután több-kevesebb haszonnal túladtam rajtok.
Menekülés a Tátrába

Híre járt annak, hogy a magyar vörös hadsereg, mely Kassát már elfoglalta, veszélyesen közeledik a Szepesség felé, sőt a margitfalvai alagútnál erős harc van folyamatban.

Egy tavaszi napon Janausch Adolftól egy magyar rokon útján azt a bizalmas értesítést kaptam, hogyha a magyar hadsereg még közelebb jön, a csehek túszokat fognak szedni. A túszokról egy névsor készült és ezen a listán az én nevem is szerepelt, és dr. Russay Géza főszolgabíró és Czenner István mérnök barátaim neve is. A jóakaró közlés vétele után én azonnal érintkezésbe léptem ezzel a két barátommal. Elhatároztuk, hogy még mindjárt aznap éjjel elmegyünk a Poprádi tóhoz. Az ottani menház bérlője Polnisch bácsi jó ismerősöm volt, ilyenkor tavasz idején csak egy Juli nevű kiszolgálónő tartózkodik állandóan a menedékházban, s így mi ott jól el tudtunk rejtőzni, amíg a helyzet kialakul.

Feleségeink tele rakták hátizsákjainkat elemózsiával, és sötétedéskor neki indultunk a hosszú útnak, éspedig, hogy a feltűnést elkerüljük, gyalog. Batizfalva felé mentünk az országúton. Czenner Pista kisalkatú ember volt, felesége egy egész sonkát pakolt a hátizsákjába, úgy, hogy szegény Pista alig bírta azt cipelni. Egész éjjel menetelve Stólán keresztül még sötétben megérkeztünk Felsőhágiba, ahol Polnisch bácsi lakott, és ahol még hozzánk csatlakozott Aladár nevű fia is. A menházban Julin kívül ott találtuk az öreg Fifik bácsit is, ki, amikor vendég volt, a házimunkában segítségére volt az ügyes Julinak és ki egy év múlva belefúlt a Poprádi tóba.

A menház fölött kb. 200 méternyire a sziklák közé rejtve pokróccal, étel-ital készlettel tanyát készítettünk arra az esetre, ha a menházba nem kívánatos emberek jönnének. Feleségemmel pedig otthon megbeszéltük, hogyha valami egymással való közlésünk lesz, azt írjuk egy cédulára, vigyük el a poprádi tavi villamos megállóhoz legközelebb eső magaslesre, és tűzzük azt rajzszeggel a legalsó lépcsőfoka alá.

Két nap úgy telt el, hogy senki sem jött a menedékházba. A magasles lépcsője alatt sem volt cédula és mi már unni kezdtük a dolgot. Harmadnap elhatároztuk azt, hogy felmegyünk a menedékházzal szemben magasodó Osztervára. /1984 m/ Julival megbeszéltük, hogy az Osztervára vezető ösvényről jól látható menedékház emeleti középső ablakába fehér törölközőt tesz ki abban az esetben, ha valami veszély volna észlelhető s akkor mi a törpefenyőben elbújunk mindaddig, amíg a veszély el nem múlik, illetőleg a sötétség be nem áll.

Szép idő volt és szép kilátást élveztünk. Amikor az ösvényen lefelé haladunk, egyszer csak mondja Jóska: „Nézzétek ott a törölköző az ablakon!” Erre menten lebuktunk a törpefenyő mögé és vártunk. Mi lesz. Innen csak sötétben tudunk lemenni, különben meglátnak, hacsak eddig meg nem láttak már minket. Körülbelül egy félóráig guggoltunk így a törpefenyő között mikor láttuk, hogy a törölközőt levették az ablakból. Folytattuk hát utunkat lefelé. Alig mentünk azonban pár percig, egyszerre megint csak ott van a törölköző az ablakban. Persze megint csak lebuktunk és bosszúsan vártunk, mi lesz ott lent a „veszéllyel”.

De már gyanút fogtunk, nem űz-e velünk valaki tréfát. Ezt a feltevésünket megerősítette azután az, hogy a fehér törölköző rövid percek után eltűnt, majd megint ott fehérlett. Akkor már tudtuk, hogy tréfát űznek velünk és mikor leértünk a menházhoz, már elibénk jön Szadlis Árpád erdőmérnök barátunk, Polnisch bácsi veje. Azzal a hírrel fogad, hogy a magyar hadsereg offenzívája Margitfalván megakadt s így a hozzátartozók tanácsosabbnak tartják, ha visszatérünk otthonainkba. Lementünk még sietve a magasleshez is, melynek lépcsője alá szabályszerűen oda volt rajzszegezve feleségem cédulája. Azon az volt írva, hogy már sokan érdeklődtek hollétünk iránt, a magyar felmentés megakadt, jöjjünk haza. Másnap reggel azután lementünk a megállóhoz és – de most már nem gyalog, de villamoson – hazamentünk.

Még ezekben a súlyos napokban sem hagyott el minket tréfakedvelő alaptermészetünk.



Budapest, Újpest, Tétény

A megszállt területekről menekült tisztviselők számát szaporítottam én is, mikor Pesten az e célból Pest vármegyeházában létesített hivatalnál jelentkeztem és beosztásomat kértem. Előzőleg kétszer utaztam fel Pestre igen nehéz utazási körülmények között, túlon-túl zsúfolt vonaton és nehéz határátkelési tortúrák között, míg aztán, mikor a belügyminisztériumban beosztást kaptam, feleségemet is felvittem a fővárosba. Egyelőre bútor nélkül.

A belügyminisztériumban azután először a főpostára, a táviratcenzúrához kaptam beosztást. Ez az úgynevezett királypuccs idején történt. A főpostán olyan zavaros, ellentétes utasítást kaptunk, hogy azokban eligazodni nem tudva, a végén minden táviratot átengedtünk.

Ezekből az időkből minden személyes adatom hiányzik, kizárólag visszaemlékezésemre vagyok utalva. De ezek a történelmi idők különben is olyan sokszor és sok helyen vannak leírva, hogy ezekre itt részletesen nem térek ki.

A cenzúráról a belügyminisztériumba osztottak be, ahol először a rendőri osztályba dolgoztam, utóbb azonban áthelyeztek a városi osztályba.

A belügyminisztériumban teljesített szolgálatomról csak annyit kívánok itt megírni, hogy sehogy sem tudtam beleilleszkedni abba a munkamódba, mely akkor a minisztériumban divott. A tisztviselők nagy része 9 óra helyett néha csak délbe jött be a hivatalba, vagy ha bejöttek, akkor 11 órakor már elmentek a szomszéd kiskocsmába villásreggelizni, sörözni. Én nem ilyen munkamódhoz és munkatempóhoz voltam szokva és fejcsóválva nyugtáztam a nyegle megjegyzéseket, melyekkel engem az ő módszerük útjára próbáltak téríteni.
Újpestre kerültem

Akkor tájban történt az, hogy Újpest rendezett tanácsú város autonómiáját felfüggesztették. Ennek a közel 100.000 lakosú városnak polgármestere, képviselő-testülete és egész adminisztrációja olyan hiányosan működött - pótadója hallatlanul magas: 350% volt -, hogy a felső hatóság kénytelen volt az 1886. évi XXII. törvénycikkben lefektetett, ritkán alkalmazott jogával élni és a város autonómiáját felfüggeszteni. A képviselő-testület jogköre a törvényhatósági biztos, jelen esetben Semsey Aladár – azt hiszem – Arad megyei volt főszolgabíró kezébe került. A felfüggesztett polgármester helyettesítésére pedig a belügyminiszter engem rendelt ki és így Semsey engem nevezett ki a város polgármesterévé.

Valószínűleg nem szívesen tette. Ő tudniillik mint menekült tisztviselő – egyébként teljesen érthetően – olyan pozíciót keresett, ahol végleges elhelyezkedése biztosítottnak látszott. Mikor azután melléje olyan segéderőt küldtek polgármesterként, akinek éppen, mint polgármesternek már 9 évi gyakorlata volt, ez, ha az autonómia visszaállításával az új végleges polgármester választására sor kerül, könnyen veszélyes konkurense lehet.

Ilyenféle gondolatok járhattak Semsey törvényhatósági biztos úr fejében. Ezek az aggodalmak kettőnk szereplése során csak megerősödhettek.

Fiatal, rugalmas, jókedvű, egyenes természetemmel ellentéte voltam a már 50-dik évét túlhaladott korú, komor, bizalmatlan természetű Semseynek. Én - ki egyébként is abban a naiv hitben ringatóztam, hogy még visszakapjuk a Szepességet -, egész természetesnek találtam, hogy a polgármesteri állás betöltésénél elsősorban Semsey kerül szóba. Mikor az ő féltékenysége tudomásomra jutott, én egy alkalommal, előszóval meg is mondtam neki, hogy elismerem elsőbbségi jogát, vele szemben pályázni nem fogok, különben is remélem, hogy még visszakerülök Poprádra.

Semsey azonban nem hitt szavamnak és a városi főügyész /dr. Boross/ útján szóval történt nyilatkozatom írásbeli megismétlését kérte. Én ezt a bizalmatlanságot nem érdemeltem meg, és azt rossz néven is vettem. Ennek dacára a kért írásbeli nyilatkozatot mégis aláírtam.

De a viszony köztünk már feszült maradt. Nyilvános összejövetelekkor már külön asztaloknál ültünk, és Semseyt, és különösen nejét nagyon bántotta az, hogy amíg az ő asztaluknál alig volt valaki, a mi asztalunknál sokan voltak és derűs volt a hangulat.

A magánérintkezésben megnyilvánuló ilyen kicsinyes szempontok azonban hivatalos viszonylatunkban nem érvényesültek, mert hivatalos szolgálatomban, mint Semsey alárendeltje, én dolgomat természetesen úgy végeztem, amint ő azt kívánta. Hetenként kétszer tanácsülést tartottunk, - akkor még rendezett tanácsúnak hívták a későbbi megyei városokat - /1929. XXX./. Ezeken a tanácsüléseken én elnököltem ugyan, de azokon részt vett a képviselő-testület jogkörét betöltő törvényhatósági biztos is, és így voltaképpen – különösen a város háztartását érintő ügyekben – az történt amit ő akart.

De ez nem is lett volna baj, hisz alapjában véve városigazgatási ügyekben ugyanazt akartuk mindketten.

A lehetetlen százalékú városi pótadóval sújtotta város anyagi helyzetét orvosolni, szabályrendeletek létesítésével, illetve módosításával a pótadót lehetőleg 100% alá szorítani, az elrozsdásodott városi gépezetet megtisztítani. Ez volt a törekvésünk.

Ily irányú törekvésünknek és munkálkodásunknak nem is maradt el az eredménye. Lassanként oda jutottunk, hogy szóba kerülhetett a felfüggesztett autonómia rendes kerékvágásba állítása és ezzel a polgármester választás is. Semsey azonban megismételt és írásban adott nyilatkozatom őszinteségében továbbra is kételkedett és olyan lépésre ragadtatta el magát, melyet én semmiképpen nem tűrhettem el, s mely ellen én reputációm érdekében erélyesen szembeszállottam.

Semsey felment

Az történt, hogy egy szép napon egy törvényhatósági biztosi határozatot kézbesítettek nekem, melyben Semsey kifejti, hogy Újpest város háztartási és közigazgatási állapota már annyira megszilárdult, hogy a polgármester működésére szükség nincsen, azt a főjegyző, vagy valamely tanácsnok is el tudja látni s azért nekem addig viselt polgármesteri állásomat 15 napra felmondja. /Ezt Semsey Agorasztó Tivadar, Pest megye alispánjának előzetes jóváhagyásával látta jónak ilyen formában kifőzni./

A Széchenyi Könyvtárban az ezen időben megjelent újságok hiányoznak, én azonban azok, vagy más adatok felkutatását mellőzöm, mert a lényeget emlékezetből is meg tudom írni, a vonatkozó határozatok Pest vármegye és Újpest város levéltárában bizonyára megvannak.

Egy ilyen 15 napos felmondással mégsem akartam Újpestről csúfosan távozni. Beadtam a Pest vármegye törvényhatósági bizottságához címzett fellebbezésemet, abban kifejtettem, hogy a polgármesteri állásra történt behelyettesítésem, hacsak valami súlyos fegyelmi vétséget nem követek el, addig tart, amíg az autonómia fel van függesztve és miután a törvényhatósági biztos határozatában maga is elismeri, hogy Újpest adminisztrációja rendbe jött és ez - nem is utolsó sorban - az én tevékenységemnek eredménye, azért arra kérem a törvényhatósági bizottságot, hatálytalanítsa a törvényhatósági biztosnak reám árnyat vető véghatározatát és helyezzen vissza állásomba. Fellebbezésemben természetesen rámutattam arra a nem mindennapi eljárásra, mellyel Semsey a jövendő polgármesteri választáskor pályázásom veszélyétől szabadulni kíván és kértem, ennek az erkölcsi szempontból is tarthatatlan határozatnak megsemmisítését.

Elmentem névrokonomhoz, Förster Aurél orsz. gyül. képviselőhöz és a törökbálinti akkori plébánoshoz /úgy rémlik Weihernek hívták ezt a megértő drága embert, restellem, hogy nevét elfelejtettem/. Megkértem őket, hogy vegyenek védelmükbe és szóljanak fel ügyemben a legközelebbi megyegyűlésen. A törökbálinti plébánoshoz azért fordultam kérelemmel, mert jóakaróim olyanként ajánlották őt figyelmembe, ki nagyszerű szónok és mindig kész szembeszállni.

A humoráról közismert Förster Aurél névrokonom és a plébános megértéssel és készséggel vállalták kérésem teljesítését. A gyűlésen mindketten felszólaltak védelmemben, éspedig elseprő eredménnyel. Az eltávolításomat pártoló alispáni határozati javaslat mellett az alispánon kívül csak Karácsonyi államépítészeti hivatali főnök és még egy bizottsági tag, tehát összesen 3-an, vagy 4-en szavaztak, az engem állásomba visszahelyező javaslat mellett pedig a többi bizottsági tag mind, körülbelül 150-en. Gyűlés után újpesti híveim bevittek a megyeházához közeleső „Zenélő órába” -ba, ott vállukra emeltek, éljeneztek s így örültek velem együtt annak, hogy Semseynek – minden jó ízlést arculcsapó – eljárása csütörtököt mondott.

Mindenki, kivel ez ügyben szót váltottam, azon a nézeten volt, hogy Semseynek most vázolt eljárása felment engem neki tett ígéretem alól és így bátran pályázhatok a meghirdetendő polgármesteri állásra. Csak magam voltam az, aki másképp gondolkoztam. Én továbbra is azon az állásponton voltam, hogy nem pályázom. Két okból. Az egyik az: egész életemben az volt az elvem – ma is az –,

hogy amit megígértem azt megtartom. A másik pedig, mely merev álláspontomat alátámasztotta, az volt, hogy elvesztettem kedvemet a közigazgatástól és feleségemmel egyetértve valami nyugodtabb foglalkozás után vágyakoztam.

A rehabilitáló határozat után természetesen még elfoglaltam helyemet a polgármesteri székben és igyekeztem kötelességemet – kedvtelenül bár – de rendesen teljesíteni.

Nem sokáig. Úgy határoztunk, hogy hátat fordítok a közigazgatásnak. Eladjuk poprádi szép házunkat, itt Budapest közelében kis birtokot veszünk, azon gazdálkodunk és várjuk, hová fordítja sorsunkat az idő.

Mielőtt Újpestről elbúcsúznék, szeretnék még egy pár ottani élményemről számot adni.

Újpesti tartózkodásom idejére esik Horthy Miklós Budapestre való bevonulása. A fővárossal való közvetlen szomszédságnál fogva a Budapesten történt események Újpest városát és annak vezetőségét is azok részesévé tette.
Horthy

Bevonulásához, aztán a Vérmezőn való eskütételhez és egyéb fővárosi eseményekhez mi is meghívást kaptunk.

Horthy mindjárt kormányzósága elején ellátogatott Újpestre, a munkáslakta városba. Ez alkalommal én fogadtam őt a város nevében rövid beszéddel. Feleletképpen a kormányzó nem olvasta, de elmondta nem is rövid beszédét, melyen bizony nagyon érezhető volt az idegen hangzás és a szónoki képesség teljes hiánya. Későbbi beszédei során, aztán beszédét nem mondta, de mindig olvasta.
Prohászka

Prohászka Ottokár egy alkalommal ellátogatott Újpestre a kató körbe. Ott előadást tartott, melynek címe a „vér” volt. Van egy fényképfelvételem, melyen a nagynevű püspök a pódiumon áll, én mellette ülök és nyitott szájjal figyelem a beszédét. Az ünnepély végeztével a város fogatán akartam őt Budapestre kísérni, de ő gyalog kívánt menni. Így kettesben elindultunk és haladtunk a Váci úton Pest felé, miközben még útközben is részletezte az ünnepélyen mondott beszédének egyik-másik szakaszát. A fél úton aztán a minket lépésben követő kocsiba szállt és kedvesen elbúcsúztunk egymástól.
Balázs Árpád

Balázs Árpáddal, a nótaszerzővel egy Újpesten tartott előadását követő vacsora után reggelig elnótázgattunk.
„Jó pofa”

Egyszer meg voltunk hívva névnapra Váncza gyógyszerészékhez. Az idősebbek még emlékezhetnek arra a reklámra: „Haladjon ön is a korral, süssön Váncza sütőporral”. Ugyanő róluk van szó. Cigányt is hozattak és azok az előszobában vártak arra, mikor kerül rájuk a sor. Én valami „nedves” összejövetelről jöttem oda és a cigányoknál az előszobában előadást tartottam nekik arról, hogy az ő játékuknál nem annyira az a fontos, hogy hogyan tudnak játszani, a fontos az érzés. Kértem, hogy fejtegetésem egyes mondatainak végén mikor én azt kérdezem, mi hát a fontos, nekik intésemre velem együtt azt kellett karban mondaniok: az érzés! Én akkor még csak pár hete voltam Újpesten és a cigányok nem tudták, ki vagyok. Később az egyik társaságbeli asszony bejött a szobába és nevetve meséli, hogy mikor átment az előszobán, az egyik cigány azt mondta társainak: „Ez a Kálmán jó pofa.”
Károlyi gróf

Újpest városa azon a területen épült, mely azelőtt a Károlyi grófok tulajdonát képezte. A szomszédos Fóton egy óriási park közepén állott a grófi kastély, melyben én is vendége voltam a jótékonyságáról közismert grófnőnek, aki Újpesten két emberbaráti intézményt tartott fenn, és ellentéte volt a gőgös Károlyi grófnak, férjének.

Erre nézve jellemzésül el tudok mondani egy esetet, mely velem történt.

A köztemető bővítése kapcsán szükségessé vált a Károlyi birtok határos parcellájának a város részére való megvétele, esetleg kisajátítása. A városi tanács részéről rajtam kívül a főügyész és főmérnök volt hivatva az előzetes tárgyalást lefolytatni.

Már az is bosszantott, hogy a tárgyalást nem, mint más esetben, a városházán folytattuk le, hanem nekünk kellett bemennünk Pestre a Károlyi palotába, ahol minket a gróf legkegyelmesebben fogadni méltóztatott.

Ezt valahogy a béke kedvéért még lenyeltem és a kis városi küldöttség élén bekocsikáztam Budapestre. Előzőleg hallottam, hogy Károlyi grófnak az volt a szokása, hogy a magam fajta egyszerű halandókkal való találkozásakor kesztyűs kézzel nyújt kezet, és búcsúzáskor is kesztyűt húz kezére.

Amikor a palotába érkeztünk, a gróf titkára bevezetett a fogadó terembe, és amikor a gróf bejött és velünk kezet fogott, tényleg kesztyű volt a kezén, melyet kézfogás után levetett. A tárgyalás után előveszi, és kezére húzza kesztyűjét a gróf úr. Ezt látva, ugyanezt tettem én is, és így mindketten kesztyűs kézzel vettünk egymástól búcsút.

„Polgármester úr, hogy tudtál ilyet csinálni? ”, kérdezte a főügyész, mikor a palota lépcsőjén lementünk. „A gróf ezt elmondja a belügyminiszternek és ebből baj lesz.”

Nem lett baj. Károlyi gróf úr, amikor aztán vele még egyszer találkoztam, kézfogás előtt nem húzott kesztyűt.
Leányfalván mentettem

Tagja voltam Budapesten a Nemzeti Hajósegyletnek. Szerettem evezni. Egyszer meghívást kaptam a Magyar Turistaszövetségtől egy vándorgyűlésre a Vörös szikla tetőre, mely Leányfalu felett fekszik. Kriszt nevű titkárommal megbeszéltem, hogy csónakon felevezünk Leányfalvára, onnan én felgyalogolok a Vörös szikla tetőre, részt veszek a turista összejövetelen, visszajövök Leányfalura, megfürdünk, és szépen visszaevezünk Újpestre, ahol a nőegylet aznap délután és este valami jótékony ünnepélyt rendezett, amelyen való részvételemet meg kellett ígérnem. A Dunán felfelé való evezés és a gyalogtúra után Leányfalván jól esett a Dunában megfürödni. Fürdés közben egyszerre jajveszékelést hallok és látom, hogy egy fiú a Dunában kétségbeesetten küzd az örvénylő vízzel. Oda úszom, de a fuldoklónak segítségére siet kis társa is, s azt is elkapja az örvény. Amikor a két fiúhoz érek, mindkét fiú belém kapaszkodik, az egyik a karomba és így mind a hárman elpusztultunk volna, ha a partról csónakkal nem jöttek volna segítségünkre. Így éppen csak, hogy megfoghattam még egyik kezemmel a csónak szélét, beemelték a két fiút a csónakba és én is lihegve kiúsztam a partra, ahol persze nagy éljenzés fogadott. Mi Kriszttel félrehúzódtunk, beszálltunk csónakunkba, és eveztünk a Dunán le és hazafelé. Hazaérve átöltöztem és még részt vettem a piactéri ünnepélyen. Emlékszem, hogy a nappal végzett testi megerőltetéstől elfáradva, az egyik sátorban elfogyasztott, mohón kiivott két pohár bortól alaposan becsíptem.
Berkes Béla cigányprímás

Hess Pali főjegyző – a későbbi polgármester – meghívott engem egy Tolna megyei rokonához hétvégi kirándulásra. Hajón mentünk Faddig, s ott kocsi várt. Én a hajón egy nyugszéken elaludtam és arra ébredtem, hogy egész halk cigányzenét hallok, éspedig kedvenc nótámat, azt, hogy „Kint lakom én Kisperjésen a pusztai karámban” /Az első feleségemnek is ez volt kedvenc nótája./ Mikor felocsúdtam, szétnézek, nem akarok hinni a szememnek mikor Berkes Béla poprádi cigányprímás felém mosolygó tekintetével találkozom. „Béla, te vagy az, hogy kerülsz te ide? ”, kérdem az én kedvenc poprádi cigányprímásomtól örömmel. Mire Béla elmondja, hogy Mohácsra utazik egy rokonának „lagzijára muzsikálni”, és itt a hajón – nagy meglepetésére – egy nyugágyban meglát engem aludni, mire előveszi hegedűjét és eljátsza a mi kedvenc nótánkat, azt, melyet oly sokszor a fülünkbe húzott, amikor mi is ott laktunk még Poprádon.
Jenő bátyám meghalt

Jenő bátyám, Szepes vármegye levéltárosa szintén azok közé tartozott, kik nem tették le a cseheknek a kívánt hűségesküt. Ő is átjött feleségével Magyarországba és beosztást kapott az Országos Levéltárba. Szegény bátyám beteges volt, az átköltözéssel járó nehézségek aláásták gyenge fizikumát, kórházba került és hirtelen meg kellett őt operálni. A műtétet nem bírta ki szegény, és mikor telefonhívásra a kórházba rohantunk, már halva találtuk szegény Jenőt és mellette síró feleségét. „Ez az átkozott Budapest! Már a harmadik, akit itt veszítek el”, fakadtam ki elkeseredésemben, mikor szegény testvéremet kiterítve láttam. /Édesanyám és apám is, mindketten Pesten haltak meg./
Karácsony az erdőben

Úgy emlékszem, hogy újpesti tartózkodásom idejére esik az a karácsonyeste, mely életem leghangulatosabb és legemlékezetesebb „Jézuskája” volt. Nem fontos, melyik évben történt. Leírom itt.

Enyém volt még akkor a szüleimtől örökölt vadászházam, a Beáta solitudó. Nehány napi karácsonyi szabadságomat ott töltöttük a Hegy mögött. A kertben a vadászházikó mellett egy kb. 2 és fél méter magas, szépen nőtt fenyőfácskát választottunk ki oly célból, hogy azt gyertyával feldíszítsük, és este meggyújtsuk. Csakhogy rossz időnk volt, esett az eső. Próbaképpen délután az eső dacára mégis meggyújtottuk a gyertyákat, és bár az esőcseppek el-el is oltogatták azokat, mi újra és újra meggyújtva elhatároztuk, hogy mégis emellett a fácska mellett ünnepeljük meg a szent estét.

Délután én még bementem a városba Margit sógornőmért. Amikor estefelé, vele visszafelé az állomásnak kezdődő fenyőerdőbe értem, az eső havazásra fordult és mire a vadászházba értünk, fehér volt az erdő, minden, és fehér volt a mi sok gyertyával díszített fenyőfácskánk minden ága is.

A fa alá raktuk az egymásnak szánt ajándékokat, kihoztunk a házikónkból három széket, jó meleg bundákat és elénekeltük a gyermekkorunkban tanult magyar és német karácsonyi dalokat. Ott a szép havas fenyőerdőben, áhítatos csendben, valódi hóval díszített élő karácsonyfának – a Tátra felől lengedező szél által élénkített, imbolygó – fényénél emlékeztünk örökre pihenő szeretteinkről, a régi időkről és gondolkodtunk a tőlünk távol ünneplő rokonainkra.

Visszatérek Újpestre. Semsey végeredményben mégis elérte célját, megszabadult tőlem, mikor pedig az autonómia ismét helyre lett állítva, egy ideig ő lett Újpest polgármestere.
NAGYTÉTÉNY

Az Újpesten /sok kedves élmény mellett/ elszenvedett herce-hurca azt a szándékot elhatározássá érlelte meg bennem, hogy a közigazgatásnak hátat fordítok. Vettem Nagytétényben egy kis kertgazdaságot, mely régebben Maróthy, neves sakkmesternek tulajdona volt. Úgy gondoltam fittyet hányok az egész világnak és csendesen, visszavonulva gazdálkodni fogok feleségemmel, ki alaptermészeténél fogva szándékommal teljesen egyetértett. Ezt pedig az a körülmény tette lehetővé, hogy eladtuk poprádi szép házunkat, melynek vételárát simán át lehetett utalni és melyből Pesten a Pasaréti úton egy minden kényelemmel berendezett /télikert, konyhalift, stb./ villát tudtunk venni Láng gyárigazgatótól, és még maradt is jelentékeny készpénzünk. A házat azután eladtuk és megvettük a tétényi kertgazdaságot. És én, ki ügyvédnek készültem, 10 évig polgármester voltam, így lettem kisgazda.

Mielőtt életünk nagytétényi eseményeit röviden ismertetném, el kell mondanom még, hogy poprádi házunk bútorait két vagonban elhelyezve sikerült az immár csehszlovák Poprádról Magyarországba, Nagytéténybe szállítani. Ez aránylag simán ment, sőt még két vasúti kocsit is díjmentesen bocsátottak rendelkezésünkre.

Hogy ez a költözködés mennyi testi, és főleg lelki megerőltetést jelentett számunkra, kik mindketten szepesi szülőföldünk és a Magas Tátra szerelmesei voltunk, azt igazán nehéz volna leírni. Felutaztunk Poprádra, az öt szobabútort bepakoltuk a két vasúti kocsiba és vérző szívvel elhagytuk drága szülőföldünket. Jó barátaink ennél a szomorú aktusnál segítségünkre voltak és búcsúzásunkkor sírva borultunk egymás karjába.

Feleségem és a hűséges Francka, ki most sem hagyott el minket, ők ketten rendes vonaton utaztak, én pedig ingóságaink kísérőjeként az egyik vasúti kocsiban.

Ha mindezeket az eseményeket és benyomásokat meg akarnám írni, melyek most életem egyik legszomorúbb szakaszához fűződnek, és képzeletem elé tárulnak, az túl hosszú olvasmány volna még azok számára is, akik rokonszenvvel kísérik életem leírását.

Az akkori feljegyzéseimből és visszaemlékezéseimből csak néhányra fogok itt kitérni.
Francka!

Igen! Hát a Francka. Még kisfiú koromból emlékszem, hogy Kosáry nagyapámat, mikor nagyanyám már meghalt, a jó Francka szolgálta. Mikor nagyapám meghalt, én pedig Poprádon megnősültem, Francka szüleimnél teljesített szolgálata után, velünk jött és hűséggel velünk tartott Újpesten és Nagytéténybe is. A jó Franckával történt az alábbi – egymáshoz való viszonyunkat megvilágító – következő eset.

Egy ausztriai hegymászó túráról hazatérve otthon mesélem, hogy Schladmingban éjszakáztunk, mielőtt másnap Dachstein csúcsát megmásztuk. No, mondom Franckának, ki tudott ugyan németül és magyarul, de jól csak tótul, ha ki tudja tisztán mondani azt a szót, hogy Schladmingban, akkor adok magának 10 koronát. Biztos voltam abban, hogy ezt a nem könnyű szót nem tudja utánam mondani, de mit tesz Isten! A mi Franckánk tisztán ismétli és utánam mondja: „Schladming.” Nem volt természetesen más hátra, mint, hogy odaadtam neki a 10 koronát. Ez Újpesten történt. Két nap múlva Francka az ebédnél megáll előttem, és könnyes szemmel mondja, persze tótul: „Jak lehko prislo, tak lehko poslo!” „Mi az, Francka, mi történt? ”, kérdem. Hát meséli szegényke, hogy a 10 forintost, amit a német szóért kapott, a blúza zsebébe tette és amikor a blúzát most mossa, egyszerre csak azt érzi rémülten, hogy a papírpénz nedvesen összegyűrődve ott megy széjjel az ujjai között. Erre mondta ő, hogy amilyen könnyen jött, olyan könnyen el is ment. Persze, hogy kárát mindjárt megtérítettem, de akkor meg minket sajnált, hogy annyi bajt okoz nekünk. Most, hogy Franckáról ezt az apróságot írom, itt is köszönettel emlékezem meg erről a tiszteletet és szeretetet érdemlő hűséges asszonyról.

Visszatérek a költözködéshez. A bútorral megérkeztem új otthonunkba, és úgy ahogy berendezkedtünk az egymás melletti két kis házban. A kertgazdaságunk elég változatos volt. Három épület volt rajta. A nagy kert térmértékére már nem emlékszem, de arra jól, hogy a kertben 1500 mandulafa volt, az egyik épületben istálló, benne egy tehén és egy kecske, az istálló alatt pedig egy nagy pince, és abban sampiongomba tenyészet.

János bátyám, aki okleveles gazda és Hohenlohe somogyszobi uradalmának jószágfelügyelője volt, egyszer meglátogatott minket nagytétényi otthonunkban. Töviről hegyire alaposan végig vizsgálta a kis gazdaságot. Vizsgálatának eredményét így foglalta össze: „Kálmán ez nem nektek való, adjátok el ezt a gazdaságot és menj vissza a közigazgatáshoz. Schuster bleib bei deinem Leisten!”8

8 „Suszter, maradj a kaptafádnál!”

Én akkor, mint menekült polgármester, fizetés nélküli szabadságon voltam. Felmentem a belügyminisztériumba és szolgálatra jelentkeztem. Jelentkezésemet elfogadták. A kertgazdaságot eladtuk, vettünk Pécelen két házat és egy 5 k. holdas szántóföldet. Ezeket bérbe adtuk, Pestre költöztünk a Dávid utcába, a Zugligetbe, ahol drága Berta unokanővérem és jó Margitka leánya részünkre egy szobát szerzett. Bútorainkat egy nyári raktárba sikerült elhelyeznünk. Én pedig feljártam a belügyminisztériumba, a várba.

Egy napon osztályvezetőm, Diószeghy János, bejött hivatalos szobámba és azzal a hírrel lepett meg, hogy a belügyminiszter a Nógrád megyei főispán előterjesztésére keres valakit, akit kiküldene Salgótarjánba, mert a nagyközség feliratban rendezett tanácsú várossá való átalakulásának engedélyezését kérte. Miután nekem már Poprádon szerzett 9 évi polgármesteri gyakorlatom van, és Újpesten is jól megálltam a helyemet, arra gondoltak, hogy a belügyminiszter engem küld Salgótarjánba a várossá való alakítás munkálatainak vezetésére. Éspedig azzal az utógondolattal, hogy amennyiben ezzel a munkával az ottaniak bizalmát megnyerem, és nekem is úgy tetszik, pályázzam meg az átszervezés után a polgármesteri állást, és elégítsem ki feltételezett ambíciómat ennek az elhanyagolt nagyközségnek várossá való átalakításával, és a polgármesteri állás megpályázásával.

Egy percig sem haboztam. Készséggel és köszönettel vállalkoztam az átszervezési munkálatok vezetésére. Arra nézve azonban, hogy a majdan meghirdetendő állásra pályázni fogok-e, vagy sem, magam is kétségben voltam. Én akkor még mindig - és elég naivul - azt reméltem, hogy ez az állapot nem végleges, a Felvidék még nem veszett el, én még visszamehetek haza Poprádra.

Az volt az utasításom, hogy menjek el Balassagyarmatra, jelentkezzem ott Nógrád megye fő- és alispánjánál, ott megkapom a további utasításokat.

Elindultam hát Salgótarjánba, akkor még nem tudtam, hogy második otthonom felé!



SALGÓTARJÁN

Soha nem felejtem el azt a benyomást, melyet Salgótarján, ez a mérhetetlenül elhanyagolt, szénporos, fekete község tett rám, mikor én - életemben először - oda megérkeztem.

A Fő utcán folyt a sár, éspedig a szó szoros értelmében. A hiányosan megvilágított Fő utca Velence sikátoraira emlékeztetett engem. Itt mindjárt indokoltnak tartom a „Munka”című helyi lapban a főutcai sárról megjelent cikk egy részét szószerint idézni:
A salgótarjáni sár

„A salgótarjáni sár. Ez a cím azért fontos, mert a mi sarunk egészen más, mint a más vidékek, különösen más városok sara. A mienk a sár minőség tekintetében a legelső helyen áll, mert feketébb, nyúlósabb is, meg marandóbb is, mint más vidékek sara. Soha nem tűnik el utcáinkról. Legyen virágos tavasz, vagy sárga levelű ősz, izzó hőségű nyár, vagy csikorgó hideg, Salgótarján utcái mindig tündökölnek, feketednek a híg, kemény habarcstól.” Aztán folytatja: „Most különösen, hogy a tél közepén tavaszi záporok szakadtak ránk, háromszoros élvezetben van részünk, ha egyik oldalról az utcán át akarunk kelni a másik oldalra. Egyesek, úgy vélik a dolgot megoldhatónak, ha a város forgalmasabb pontjain kompközlekedést szerveznénk……” és így tovább folynak a szellemeskedések.

Egyedül voltam. Feleségem Pesten maradt. „Istenem” - sóhajtottam fel mikor egy kicsit szétnéztem – „hová kerültem, én szerencsétlen, ebből a fészekből, melynek fő utcája ilyen rémes, ebből legyen város, és én legyek annak irányítója. Nem kellene mindjárt visszafordulnom és valami más beosztást kérnem? ”

Aztán felülkerekedett bennem az a másik érzés „Hisz annál szebb feladat vár Rád! Hisz fiatal vagy! Bátran hát, előre!” Ezt súgta nekem második énem. Elindultam.

Elmentem a város - helyesebben - községházára Koós Mihály vezető főjegyzőhöz, aki áttelefonált Liptay Jenő acélgyári igazgatóhoz, szállás kért és kapott számomra az acélgyári kaszinóban. Én pedig az egyik városházi szobában berendezkedtem és megkezdtem az átszervezés nem könnyű, de igen érdekes munkáját.
Átszervezés

Természetes, hogy ezt a tevékenységemet most itt nem részletezem. Hosszadalmas és érdektelen volna. Kevés kivételtől eltekintve előzékenységgel, jóakarattal találkoztam úgy a községi elöljáróság tagjainál, mint a község számottevő tagjainál, elsősorban a vállalatok vezetőinél, de az iparosok és kereskedőiknél is. A munkásság képviselete – bár szám szerint óriási túlerőben voltak – akkortájt még nagyon jelentéktelen volt.

Szeretném, ha emlékezetemet magam gyűjtötte adatokkal, képviselő-testületi határozatokkal, vagy legalább újságcikkekkel alá tudnám támasztani, de salgótarjáni működésem első éveire vonatkozólag mindezek elvesztek, illetőleg nem állnak rendelkezésemre, ezért az első évekről szóló beszámolásaim igen hézagosak.

El kellett készítenünk elsősorban a város szervezési szabályrendeletét. Ennek kapcsán - a közvéleménnyel egyezően - én is helyénvalónak tartottam, hogy a nagyközség szolgálatában álló öt jegyző a város státuszában átvéttessék.

A polgármesteri álláson kívül így a következő állások lettek szervezve, illetőleg a régi tisztviselők a következő minőségben lettek átvéve: főjegyző átvéve a községtől: Koós Mihály jogügyi tanácsnok, közigazgatási tanácsnok átvéve: Bodó János, gazdasági tanácsnok átvéve: Kovács József, adóügyi tanácsnok átvéve: Olay Gyula, műszaki tanácsnok, főügyész, főorvos átvéve: dr. Clementisz Kálmán, I. oszt. aljegyző átvéve: Nékám István, pénztáros átvéve: Katona János, főszámvevő. Azon kívül természetesen a segéd és kezelőszemélyzet, altisztek, tűzoltók stb.

A szervezési munkálatok elkészítése, a felsőbb hatóságokkal való letárgyalása és jóváhagyása, és a betöltésre váró állások meghirdetése után ki lett tűzve a nagyközségnek várossá való átalakulása és a tisztviselők választása.

A város közönsége szempontjából – de az én szempontomból is – természetesen az volt a legfontosabb kérdés, ki lesz ennek a fiatal városnak első polgármestere. Én - így mondhatnám - hivatalból számításba jöttem a közönség részéről. Magam azonban még bizonytalanságban voltam.

Érdekes és egyéniségemre nézve jellemző, hogy mi volt az, ami engem elhatározásra késztetett. Igaz, hogy mint menekült tisztviselő csak örülhettem, ha módomban van egy olyan állást a siker reményével megpályázhatom, mely feleségemet és engem megnyugtató exzistenciához juttat, másrészt az a – mondom – naiv elgondolás, hogy én még visszakerülhetek az én Tátrám alá, és azok a nehézségek, melyek ebben az elhanyagolt községben elém tornyosultak, engem érthetően megtorpantottak és gondolkodásra kényszeríttettek.

Egy vasárnap délután felmentem Salgóra a várba. Amikor onnan körülnéztem, kimondhatatlan örömömre messze északon, az ég peremén - és egészen tisztán - megláttam a Magas Tátrát. /Az én Tátrámat, melynek akkor még nem, de azután 1926–ban valamennyi 129 csúcsát megmásztam./ Akkor határoztam el, hogy én – ha megválasztanak – itt maradok, tehát megpályázom az állást és időnként fel-feljövök ide a Salgóra, hogy itt további munkámhoz erőt meríthessek.

1922. évi január 27-én minden különös külsőségek nélkül megszületett Salgótarján rendezett tanácsú város és ennek az ifjú városnak én lettem - egyhangulag megválasztott - első polgármestere.

Hogy mennyi és milyen munkát jelentett számomra a hihetetlenül elhanyagolt Salgótarjánnak valamennyire való rendbe hozása, azt csak az tudja kellőképpen méltányolni, aki Salgótarjánt 1922. előtt és 1943. után, vagyis 21 évi polgármesteri működésem elején és annak végén látta.
A szabályozási terv

Mindenek előtt rámutatok arra a fő elvre, hogy amint azt poprádi, majd salgótarjáni működésem kezdetekor végre is hajtottam, minden város fejlődésének alapja a szabályozási terv.

Erről a Városok Lapja 1930. évi januári számában felszólításra cikket is írtam. Ebben a többi között ezeket írom:

„Nem lehet egy város sok féle feladatait ötletszerűen és egymástól elkülönítve megvalósítani, hanem csakis egy jól kiforrott, következetesen keresztülvitt egységes gondolat alapján. Nézzünk körül akármilyen községben, városban, mindenütt óriási hibákat fogunk találni az épületek elhelyezése, az útvonalak vezetése körül, aminek majdnem minden esetben az az oka, hogy a városoknak, illetve községeknek nincsen szabályozási terve.

Legyen tehát minden városnak első gondja egy oly szabályozási terv készítése, mely feltünteti az utcák, a járda, az úgynevezett fásítási sáv és kocsiúttest vonalát, továbbá a temető, vágóhíd, kórház, park, középületek, gyári negyedek stb. elhelyezését, villakörzetek határait stb. Szükséges, hogy a szabályozási terve feltüntesse ezen kívül még a lejtviszonyokat, rétegvonalakat, az utcák magasságát is, s íly módon alapul szolgáljon a vízvezeték, csatornahálózat és a szennyvízderítő medence elhelyezésének is.

A szabályozási terv elkészítésénél irányadó szempont legyen az is, hogyha ez csak valamennyire lehetséges, készíttesse el azt a város szakértővel és írjon ki e célból pályázatot.

Több szem többet lát. Igen életrevaló ideák merülnek fel ilyképpen a többek részéről benyújtott tervezetekben, s igen könnyen megtörténik az, hogy a város által véglegesen megállapított szabályozási terv magában egyesíti azon gondolatok legnagyobb részét, melyek a különböző tervpályázatok során termeltettek.

Salgótarján szintén így járt el. Kiírtuk a tervpályázatot. Az első díjat /50 millió korona/ a - mondhatnám - Európaszerte ismert városrendező szakértő Vargha László nyerte el, de ezenkívül még négy díjat tűzött ki a város úgy, hogy sokan pályáztak, s így módjában volt a városi építési bizottságnak az ideák között válogatni s anélkül, hogy az az egységesség rovására ment volna, városi műszaki tanácsnokkal egy olyan végleges szabályozási tervet kidolgoztatni, mely a helyi körülmények, a gazdaságosság s a sok tervpályázatban kifejezésre juttatott jó eszmék összeegyeztetésével, legjobbnak látszott.

Tehát az én városom is aránylag óriási áldozatot hozott jövő fejlődése érdekében, és ha ez az áldozat közvetlenül és pillanatnyilag nem is hozott gyümölcsöt, /szabad ezt itt most egy felkiáltójellel külön hangsúlyoznom/, de feltétlenül meghozza kamatát később, ha nem is pozitíve, de egészen biztosan negatíve, mert ily módon kikerülhető lesz a jövőben sok olyan kiadás, időigény-bevétel, mely a szabályozási terv elkészülte nélkül minden bizonnyal felmerülne.

Sokat lehetne e tárgyról írni. Például arról miképp eliminálható az a kétségtelenül igazságtalan következmény, hogy a szabályozási terv halálra ítél egész házakat, esetleg háztömböket, miképpen kell az érdekelteket kártalanítani, miképp kell azt az előnyt, melyet egy utcanyitás a telek– vagy háztulajdonosoknak jelent, a város javára értékesíteni. De ezen rövid kis cikkem során erre nem térhetek ki, csak azt jegyzem meg, hogy ezek nem áthidalhatatlan nehézségek s ezeket mi nagyrészt meg is oldottuk a jóváhagyás alatt álló építési szabályrendeletünkben.

Egy szabályozási terv elkészítésénél nem szabad kicsinyesnek lenni és a forgalmi, közegészségügyi és esztétikai szempontokat következetesen figyelembe kell venni, emellett azonban különös gond helyezendő a terv reális voltára is, mert az természetesen csak akkor vihető keresztül, ha nem túl merész és számol a város jelen és jövő erejével.

A két szempont összeegyeztetése nagyon nehéz - tudom - de arra valók a bizottsági, helyszíni tárgyalások, a helybeli tapasztalatok, esetleg statisztikai számadatok /járműszámolás/ s akkor a dolog megy, s ha a távolbalátás nem is válik be mindenben, mindenesetre jobb lesz az állapot, mintha a terv egyáltalában nem készült volna el.

És kell hozzá, megvallom, a sógor-komaság kizárásával egy kis „schneid” is, de nagyobb dolgok kockázat nélkül bizony nem jöttek létre sohasem.

Említettem, hogy egy szabályozási terv elkészítésénél fő irányadásul a forgalmi, a közegészségügyi és esztétikai szempontot tartom.

Helyszűke miatt csak röviden foglalkozom e kérdésekkel.

Én a teljes szélességben idomított kővel burkolt keskeny úttesteknek vagyok híve. Örülnék, ha a dolog iránt érdeklődőknek itt Salgótarjánban, az új városrészben, a folyó évben elkészített utakat bemutatni és igazolni szerencsém volna azt, hogy mi a négyzetméterenként 11,30 pengő árban készült bazaltsoros ciklopsburkolattal sokkal jobban jártunk, mintha, mondjuk makadamutat csináltattunk volna aszfaltfelületi kezeléssel.

A teljes szélességben való burkolás különösen azért fontos, mert a járművek ily módon nem sározhatják be a közlekedésre szánt úttest burkolt részét, mert a csapadékvíz könnyen lefolyik az útról, és mert így könnyen tisztán tartható, lehetőleg keskeny pedig azért legyen az úttest, mert így olcsóbb.

Nagyon természetes, hogy itt gondos mérlegelés tárgyává kell tenni azt is, hogy az úttesten nem csak a jelenben, de a jövőben is milyen mérvű közlekedésre van kilátás, és figyelembe veendő az autóközlekedés rohamos terjedése is.

A mi utcáink úttestének legnagyobb része 6 méter széles, számolva azzal, hogy azon két autóbusz vagy szénásszekér könnyen kitérhet egymásnak, de megjegyzem, hogy az új városrészen annak hegygyel és vasúttal való körülhatároltságánál fogva soha nagyobb forgalomra kilátás nincs. /A városon keresztül vonuló főutak útteste sokkal szélesebb./

A többször említett új városrész utcáinak, tehát nem úttesteinek szélessége nagyrészt 15 méter. Ebből az úttestre esik 6 méter és marad jobbra, balra 4,5—4,5 méter. A 4,5 méterből 2 méter aszfaltjárdára, 2,5 méter pedig földsávra esik fásítás vagy bokorral, virággal való beültetés céljaira. Közegészségügyi szempontból tudniillik feltétlenül kívánatos, hogy maga az utca minél szélesebb legyen, hogy az ott lakók minél több, tisztább levegőhöz és minél több napfényhez jussanak.

Az esztétikai szempontok figyelembevételének szükségességét magyarázni szükségesnek nem tartom.

Nem tartom szükségesnek bővebben fejtegetni azt sem, hogy miért kell tehermentesítő utakat létesíteni, hogy az uralkodó légáramlat figyelembe vételével miért kell megállapítani az ipari körzetek határait, a közvágóhíg helyét, miért kell gondoskodni arról, hogy hová kell elhelyezni a kórház, temető, a sportpálya és egyéb előreláthatóan szükségesnek mutatkozó középületek és intézmények helyét. És azt sem, miért fontos az utca magasságoknak a szabályozási tervben előre való megállapítása és miért fontos már a szabályozási terv elkészítésénél is gondolnunk a vízvezetéknek, a csapadék és szennyvízcsatornának általános tervezésére is.”

Hosszú hetek, hónapokba került, amíg az igen agilis építési bizottság a szabályozási terv végleges formáját letárgyalta és Köntzey Ferenc műszaki tanácsnoknak a szükséges iránymutatásokat megadta. Az építési bizottságban kiemelkedő érdeklődést a vállalatok vezetői és Tóth Gyula, volt községi bíró tanúsítottak. Magam is szívesen, kedvem szerint vettem részt ezeken az elnökletem alatt tartott bizottsági megbeszéléseken.

Valamennyi szabályozási tervpályázat abból indult ki, hogy Salgótarján földrajzi fekvése nem teszi lehetővé a városrendezés egyik, főleg a nyugati országokban gyakorolt azon módját, hogy a meglevő, elrontott állapotban lévő várost sorsára hagyja és mellette, egy minden szempontból átgondolt városrendezésterv alapján, egészen új és modern várost tervez.

Nálunk is, mint a kivételektől eltekintve, más városban is a szabályozás alapja a város régi állapota volt. Számolnunk kellett azzal a kedvezőtlen körülménnyel, hogy a város keskeny völgyben, helyesebben völgyekben fekszik és, hogy azt - jóformán egész hosszában - a vasút kétfelé szeli.

„ Fel kell kapaszkodnunk a hegyre” , mondtuk már akkor is. Azért volt szükséges a rétegvonalas terv elkészítése. A város képviselő-testülete, mely egyébként előterjesztéseimet erősen kritikája alá vonta, és ha azokat jónak találta, szívesen támogatta, nehezen barátkozott meg azon előterjesztéseimmel, melyek az utak, csatornák, szóval a közművek tervezéséhez szükséges rétegvonalas tervek elkészítésére vonatkoztak. Ezek sokba kerültek és sokak szemében kidobott pénz volt az erre fordított nem is jelentéktelen összeg. Pedig az a város fejlődése szempontjából elengedhetetlen alapfeltétel volt.

Sok volt, sőt még most is sok az olyan jelentéktelen régi épület, mely útjában állott és áll a célirányos út-, vagy térkiképzésnek, avagy építkezésnek. Mi is a rekonstrukciós városfejlesztés álláspontjára helyezkedtünk, vagyis a túlnyomóan rossz állapotban lévő épületek lebontásával új épületek építését, vagy utcák nyitását tartottuk célirányosnak, de ezen törekvésünket anyagiak hiányában csak igen szerény mértékben tudtuk érvényesíteni. Távolról sem olyan imponálóan nagymértékben, amint azt Salgótarján vezetősége most teszi – az én szerény nézetem szerint is – nagyon helyesen.

Az urbanisztikai városfejlesztési tudomány alapján létrejött gyakorlat, mely nem csak műszaki, hanem egészségügyi, szociális és egyéb szempontokat is szem előtt tart, ma sokkal könnyebben érvényesíti elgondolásait, mint régebben. A felszabadulás előtti időkben a középületeken kívül a lakásra szánt épületek túlnyomó részét magánosok építették, ma ellenben általában az állam, vagy közület végzi az építkezések kilencven, vagy még több százalékát. Ez teszi lehetővé házaknak, házsoroknak, mondhatnám városrészeknek halálra ítélését, irgalmatlan lebontását és helyébe modern lakó, vagy középületeknek építését.

Nehány esetben mi is igénybe vettük a város rendelkezésére álló azon jogát, hogy egyes ingatlanokat kisajátítson, ha azokra közhasznú létesítményekre szüksége volt. /Például Szilárdy szántóföldjeit a vásártér áthelyezésének céljaira./ Általában azonban a földbirtokosok által önként felajánlott, valamint a földbirtok rendezés kapcsán létrejött parcellázás révén olyan akciót sikerült végrehajtanunk, amelyek eredményeképpen lakatlan területekről lévén szó, /Rokkant telep, Luby, Szilárdy, Kretsch telep/ a szabályozási terv elkészítése és végrehajtása nem ütközött a fenti akadályokba.

A múltba és a jövőbe néző szemmel azt vélem megállapíthatónak, hogy a mi városunk rendkívüli fejlődésének alapja kétségtelenül a szénbányászat, az azzal párosult ipartelepek és az utolsó időben a városnak Nógrád vármegye székhelyévé emelkedése volt.

Most itt Pécsett, de bizonyára országszerte és Salgótarjánban is sűrűn emlegetik azt, hogy a szénnek energiát termelő jelentősége, a közelmúltban talált és nem várt kedvező eredménnyel végzett kőolaj- és gázlelőhelyek feltárása folytán lényegesen csökken.

Számomra, kit városához, annak születéséhez és fejlődéséhez erős - most már csak érzelmi -szálak fűznek, nem közömbös az, milyen jövő vár a mi városunkra.

Hiszem, és szívből kívánom, hogy az ott lévő ipartelepek életképessége és az elemi erővel kibontakozó általános városiasodás lehetővé fogja tenni a mi Salgótarjánunknak további fejlődését.
A Petőfi tábla Salgón

Azon 21 év alatt, melyben Salgótarján közigazgatását én vezettem, számos ünnepély, egyházi, politikai, társadalmi esemény zajlott le Salgótarjánban. Ezekből a városnak és vezetőjének bőséges szerep és tennivaló jutott. Jó is volt az, hogy Salgótarján a közérdeklődés keretébe került. Az ilyen rendezvények felkeltették az illetékesek figyelmét több ezer munkást foglalkoztató városunkra, és bőségesen meghozták a gyümölcsét az ilyen alkalmak rendezésére fordított fáradságnak.

A rendezés igen sok és kényes tennivalója a legtöbb esetben az én kezembe került. Ezt én úgy oldottam meg, hogy az egyes tennivalókat kiosztottam a város tisztviselői között. Például az egyiknek a vendégek fogadásakor szükséges tennivaló jutott / kocsibeosztás, diadalív, zene/, a másiknak az ünnepély rendezése /férőhely, program stb/, a harmadiknak a közös étkezés /asztalrend, tósztok, kiszolgálás stb/, a negyediknek üzemlátogatás és így tovább. Így aztán én csak az irányítást tartottam a kezemben, mellyel az egyes tennivalók megtörténtét ellenőriztem, egy kézbe összefogtam, és ha nem volt kielégítő, korrigáltam.

Egyik ilyen ünnepélyről részletes feljegyzéseim vannak, és mert ennek tárgya nagyon a szívemhez nőtt, példaképpen legyen szabad azt itt részletesen ismertetnem, illetőleg a Munka című heti lapunk 1923. évi 9-ik számában megjelent közleményekből idézném. Előre elnézést kérek ezért a hosszadalmaskodásért.

Petőfi Sándor születésének századik évfordulóját országszerte igen sok helyen ünnepelték. Valaki – bizony nem emlékszem ki – felvetette azt a gondolatot, hogy az ünnepélyek sorában nem lehetne-e centenáriumi ünnepélyt Salgótarjánban is rendezni, már csak azért is, mert „Salgó” című költeménye az ünnepélynek helyi aktualitást adna.

Én magam is rajongója lévén Petőfi költészetének, nagy örömmel fogadtam a gondolatot és a magam részéről is megtettem mindent egy Salgó vára romjai közt megtartandó emlékünnepély rendezése érdekében.

Mindenekelőtt, mikor felutaztam Pestre, érintkezésbe léptem a Petőfi Társasággal, melynek elnöke Pekár Gyula és – titkára, azt hiszem – Komáromi János volt. Ők mindketten örömmel fogadták a tervet, mindjárt megállapítottuk az emléktábla szövegét és megállapodtunk abban, hogy az ünnepélyt 1923. jún. 24-én fogjuk megtartani, éspedig a Salgó vár romjainál.

Hazaérve a legközelebbi alkalommal többen felmentünk a várba, meg akartuk állapítani, meg lehet-e tartani az ünnepélyt úgy, hogy a közönség a vár alatt körülbelül 60 méteres szintkülönbséggel mélyebben fekvő réten helyezkedne el, a szereplők pedig a csekély befogadást nyújtó várromról mondanák el beszédeiket, illetőleg adnák elő zeneszámaikat. A próba sikeres volt, a réten, hacsak nem lesz ellenkező irányú nagy szél, jól hallható volt a beszéd. Megkezdtük tehát az ünnepély rendezésére vonatkozó előkészületeket.

Az ünnepély előkészületeiről és megtartásáról szóló újságközleményeket a következőkben idézem:

„A gondosan előkészített ünnepségek sorozata már jún. 23-án este kezdődött, mikor a bányazenekar térzenét adott este 9-kor. Az éjjel 10-kor beérkező vonattal megérkezett a Petőfi Társaság kis küldöttsége, élükön Pekár Gyula ny[ugalmazott] miniszter és Grill Lola művésznő, akiket illusztris bizottság élén dr. Förster Kálmán polgármester fogadott.

Ugyanakkor a salgói vár fokán, a vonatról és a város egyes helyeiről jól láthatóan kigyúlt a máglya, mely gyönyörű fényével késő éjjelig lobogott.

Vasárnap reggel valóságos népáradat indult meg úgy Salgótarjánból, mint a várat környező községekből. Vonaton, kocsin, lóháton és gyalog igyekezett az óriási tömeg a vár felé. A hetek óta fagyos, borús idő is ünneplőbe kezdett és gyönyörű napsütéssel árasztotta el a várromot és az ünnepség egész területét. A föltörekvőket már messziről a zenekarok előadásai fogadták és csábítgatták.

Az utolsó vonattal Salgóra érkezett vendégeket a Schnell Gyula tanító által vezetett salgói iskolás gyermekek áhítatos Himnusza fogadta, majd Rameshoffer Béla bányagondnok szíves üdvözlő szavai után Ilonka lánya csokrot adott át Grill Lolának.

A programszerű időben, 11-kor indul a menet a salgói kaszinótól. Elől a salgói zenekar haladt lelkes nótákat fújva, míg utána sorrendben a rónai levente század, Bárna község küldöttsége, a salgói önkéntes tűzoltó-egyesület, polgári iskolák, egyesületi dalárdák, a MÁV küldöttsége stb. haladtak a vendégek előtt, kik után a közönség óriási tömege szorongott. A rendfenntartók az államrendőrségen kívül a cserkészek voltak, míg a vár fokát a Salgótarjáni Lövészegylet VIII. csoportjának 50 lövésze Kraft Aladár parancsnoksága alatt jól festő formaruhában szállta meg.

Alig helyezkedett el a várban és mélyen a vár alatt lévő tisztásokon az óriási tömeg, már felcsendült az egyesített zenekarok „Hiszekeggye”, mely után Pekár Gyula a vár fokán felállított virágos pódiumról elmondta ünnepi beszédét, melyben a Petőfi Társaság nevében sóhajtva köszöntötte a költőkirályt, aki a segesvári csatasíkon esett el. Elmondta, hogy a külföld is az egész planétán ünnepli a magyar kultúra nagyságát, és Petőfi az öt legnagyobb világirodalmi nagyság sorába emelte a párizsi Sorbon falai között.

A „Salgó” jelentősége abban áll, hogy Petőfi fejlődési stádiumban volt itt. A költőkirály soha nem hallott isteni adománnyal volt megáldva, mert látnok, költőapostol és mártír volt egy személyben. A Salgó váráról írt költeménynek tizenkét sorához hasonlót még nem produkált a világirodalom.

Amikor a Petőfi Társaság szellemi tulajdonába veszi az emléktáblát, azt kívánja, hogy az Isten áldása és Petőfi szelleme lebegjen a csonka haza fölött.

Az óriási hatást tett gyönyörű beszéd alatt lehullott a nemzeti színű lepel az emléktábláról s ugyanakkor a lövészek megkoszorúzták azt. Az emléktábla 80 cm széles, és 150 cm hosszú ruskicai márványból készült a következő szöveggel: „Itt járt 1845. június hó 11-én Petőfi Sándor. Ez a rom ihlette őt „Salgó” művének megírására. Emelte ezt a táblát Salgótarján és vidékének közönsége a költő centenáriuma emlékére”

Majd a regősök gyönyörű dalai hangzottak el. „Rajta vitézek! Nem veszett el Magyarország. Lesz még Magyarország!”

Azután Grill Lola Perinna motívum ruhában szavalta el a „Salgó” költemény legszebb részleteit, szűnni nem akaró tapsokat aratva. Az egyesített dalárdák Hubert „Fohászának” áhitatot keltő éneklése után Szűcs Gyula lövész szavalta el a megrázó „Miatyánkot.” Farkas Dezső tárogatóján gyönyörű kuruc nóták sírtak, mely után Holchholtzerné a magyar asszonyok zászlaját hajtotta meg Petőfi előtt, kinél még jobban senki sem szerette hazáját. Az egyesített dalárdák ”Talpra magyar” -ját megérdemelt taps kísérte.

Dr. Förster Kálmán polgármester szerint Salgótarján oltárt emelt Petőfi emlékének. Köszöni a vendégek eljövetelét, jelenlétükkel emelték az ünnepély szépségét, köszönetet mond az ünnepély rendezőinek, a vár urának és mindenkinek, ki a táblára adakozott. Salgótarján város közönsége nevében büszke örömmel veszi át a táblát, és e helyen fogadja, hogy azt szerető gonddal fogja megőrizni.” Óh, időben és távolságban messziről, mikor e sorokat írom most, gondolatban szeretettel megsimogatom a táblát. „Azt kívánja, hogy mihamarább a Salgóról legtisztább időben látható hegyek is magyarok lehessenek.

A soha nem remélt szépségű, lélekbe markoló ünnepélyt a Himnusz zárta le.

Ezután megindult a tömeg, mely eddig áhítatos csendben hallgatta végig a fenséges ünnepet. Akik fent voltak a várban, lefelé indultak, a mélységben levők pedig a tábla megtekintésére felfelé s dacára a vár keskeny útjának, a helycsere minden zavar nélkül folyt le.

Délután két óra felé járt az idő, mikor a vár alatt mélyen fekvő sík erdőrészen elhelyezkedett a több ezer ünneplő. Ki-ki előszedte a magával hozott elemózsiáját, fellobogtak a „zsiványpecsenyék” tüzei, a lajtokban víz, bor, sör, felcsendült a térség különböző pontjain az acélgyári, majd a bányazenekar, a gyári majd a kat[olikus] kör dalárdája, a cigányzenekar zenéje, illetve éneke, és itt-ott szónoklatok, dalok.

A hangulat oly izzó volt, a regősök szívbe markoló nótái extázisba hozták az ünneplő közönséget, akiben osztálykülönbség nélkül ott láttuk városunkat és vidékét.

Későre nyúlt, amikor elcsendesült a vár környéke és a kísérteties hallgatásban Petőfi lelke őrködik a Salgó ormán.”

„A Petőfi centenáriumára tervezett ünnepélyünkből országunkban eddig 1100 zajlott le”, mondta Pekár Gyula, mikor vele ünnepélyünk végén a vár ösvényén lefelé jöttem. Majd így folytatta: „Elviszek innen egy követ emlékül a mai napra. Ez volt a legszebb és legmeghatóbb.” Lehajolt, hogy az omladozó vár egy kis kövét az útról felvegye. Mire én egy hirtelen támadt ötletem alapján, elkértem tőle a követ és azt mondtam neki, hogy ezt a követ a várról készítendő miniatűr bronzszoborba helyezve majd hozzájuttatom. Kérésemre aztán a Hirschgyár el is készítette ezt az emléktárgyat a várromról nem is egy, de több példányban. Egyet persze én is kaptam.

Megjegyzem, hogy az ünnepély rendezése sok előkészítést igényelt. A megelőző két héten falragasz útján tájékoztattam a közönséget a tudnivalókról. Az acélgyár már reggel 9-kor indította az első vonatot, s az azután óránként fordult. A falragaszokon arra kértem a közönséget, hogy a vonatot lehetőleg csak nők és olyan férfiak vegyék igénybe, kiknek a Salgóra való gyaloglás nehezükre esnék. Étkezésről mindenki maga gondoskodjék. Bor, sör és víz kapható, de poharat és üveget mindenki hozzon magával. A plakát arra is figyelmeztette a közönséget, hogy a várromhoz közel eső, demarkacionális vonalat át ne lépje.
Somoskő

Somoskő községét, melyet Trianon a cseheknek juttatott, valamint a község mellett fekvő várromot is, 1923-ig határátlépési igazolvány nélkül nem kereshettük fel. /A határ közvetlenül a salgói vár közelében lett meghúzva./ Ezt a határmenti falut azonban 1923-ban a magyar- csehszlovák határigazítás során visszacsatolták magyar hazánk területéhez. A határigazítási, helyesebben a határ átvevő bizottság elnöke egy magas rangú angol katonatiszt volt, ki a visszacsatolt területet a csehszlovák hatóság képviselőjétől átvette, és a magyar hatóság képviselőjének, Sztranyavszky Sándor Nógrád megyei főispánjának átadta. Az átadás minden különös külsőség nélkül ment végbe. Somoskő község és a hozzá vezető út így magyar terület lett megint, ellenben Somoskő vára, mely a községgel jóformán összeépült, csehszlovák terület maradt. Az idegenforgalmi szempontból jelentős várrom és a mögötte fekvő híres bazaltömlés tehát túlesett a határon. A cseh határőrző szervek azonban ezeknek a látnivalóknak megtekintése elé akadályt nem gördítettek. Tudtommal most is szemet hunynak.

Somoskő faluban történt ez a mulatságos eset, hogy az egyik ház lakói, ha az udvaruk végén fekvő félreeső helyre kívántak menni, Magyarországból Csehszlovákiába kellett átmenniük.
Gimnázium

Régi óhajtása volt Salgótarjánnak, hogy országos jelentőségének megfelelően magasabb fokú középiskolát kapjon. Volt ugyan a városban egy állami polgári iskola, épületét a laktanya felépítése előtt a katonaság vette igénybe, de ez az igényeket távolról sem elégítette ki. /Nógrád megyében csak Balassagyarmaton volt gimnázium./

Minden törekvésünk oda irányult, hogy az állam Salgótarjánban is létesítsen főgimnáziumot és, hogy a helybeli vállalatok által 1923-ban létesített, és Szabó Lajos igazgató vezetése alatt hat tanárral működő magángimnázium mielőbb államosíttassék. A magángimnázium fenntartási költségeit - a személyieket és dologiakat egyaránt - kezdetben a helybeli vállalatok viselték. A társulatok alkalmazottai gyermekeinek részére biztosított 70 helyből csak 10 jutott a városi gyermekeknek. Ez a magángimnázium azután 1927-ben megkapta a nyilvánossági jogot. Később a kiadások egy kis részét a város is vállalta, de a teljes államosítás érdekében minden erőnket megfeszítettük, míg végre sok-sok kilincselés után akciónk sikerült, a gimnázium államosítva lett.
A Hurka Pécskő felrobbantása

„Salgótarján vadregényes vidékének egyik természeti szépségét, hatalmas kőkolosszusát, a Hurka Pécskőt 1923. évi okt. 27-én délben robbantották fel. A robbanás félelmetesen fenséges látvány volt. Két aknában elhelyezve 75 kg dinamit emelte kb. öt méter magasba, a cirka 7—800 vagon mennyiségű kőhalmazt, mely óriási robajjal dőlt le az alatta elterülő erdős mélységbe.”

A robbantásnak nagy híre volt a városban. Sok kíváncsi között magam is szemtanúja voltam ennek a merész eseménynek. Én egyénileg azért is sajnáltam ennek a merész sziklaszálnak pusztulását, mert a szinte állandóan nálunk tartózkodó Edus unokaöcsémet, barátait, a Liptay fiúkat, Varga Buksit és más fiatalokat ezen a sziklafokon vezettem be a Magas Tátrában, az Alpesekben, stb. helyeken sokszor nélkülözhetetlen kötélhasználat és kötélen való leereszkedés tudományába.
Vallomás

Mielőtt írásomat folytatnám, azok felé, kik rászánják idejüket arra, hogy ezt az én életleírásomat elolvassák, és különösen azok felé, kiktől a vonatkozó megbízást kaptam, őszinte vallomást kívánok tenni:

Én nem történetet írok, hanem életemet írom le.

Ahhoz, hogy én azon eseményeket, melyek polgármesteri működésem idején, Poprádon, Újpesten és különösen Salgótarjánban lejátszódtak, történeti hűséggel megírjam, elsősorban nincsen elég, vagy egyáltalában nincsen adatom, másrészt pedig hivatkoznom kell arra, hogy immár 83-dik évemet taposom és, hogy emlékezőtehetségem és életenergiám igen megerőtlenedett.

Ezért hangsúlyozom ismételten, hogy események fölött, melyek bővebb ismertetést igényelnek, néha egészen röviden napirendre térek, vagy azokról esetleg meg sem emlékezem, máskor meg jelentéktelen eseményekről bő részletességgel adok számot.

Tehát nem oknyomozó történetet írok, hanem személyes élményeimet regisztrálom. Nem is mindig a történés sorrendjében, hanem ahogy ezek az események, vagy életepizódok eszembe jutnak.

E kitérésért elnézést kérve, életem eseményeire vonatkozó leírásomat tovább folytatom.
Községből város lett Salgótarján

Röviden kitérek arra, hogy Salgótarján községnek várossá való átalakulása tárgyában kik tettek kezdeményező lépéseket. A kenyeretlen Tarjánnak csúfolt kis község környékén a kutatások jelentékeny kőszénmennyiséget találtak, melynek feltárása, mint mindenütt, itt is az éhes tőke kezébe került. A tőke pedig kíméletlen lévén, azzal, mi legyen a kis falu jövőjével, mit sem törődött. Mit létesítsen Salgótarjánban, az mellékes volt, a fontos az volt, mit lehet onnan elvinni. Salgótarjánban állandóan letelepedni, itt házat építeni vagy venni, itt nem jutott eszébe azoknak, kik itt megtömték zsebeiket. Ezen a természettől megáldott szép helyen. Ezeknél a lokálpatriotizmus ismeretlen fogalom volt.

Lassan azonban mégis ráébredtek egyesek Salgótarján hivatására és jelentőségére, és így történt, hogy 1908. évi június 26-án d.u. 3 órakor Szilárdy Ödön salgótarjáni földbirtokos indítványára nehány salgótarjáni lakos elhatározta, hogy mozgalmat indít a Füleki járáshoz tartozó nagyközségnek várossá való átalakítására.

Ezen az értekezleten Frank Dezső pártoló beszéde után és Jónásch Antal indítványára előkészítő bizottság alakult, melynek tagjai voltak: Szilárdy Ödön, Gerő Nándor, Jónásch Antal, Frank Dezső, Tóth Gyula, Weinberger Soma és dr. Polacsek Ármin.

A megindított mozgalomnak legkitartóbb hívei a salgótarjáni iparosok és kereskedők voltak, mindentől eltekintve önző okokból is.

A várossá alakulást megelőző időben a község bírói székében Tóth Gyula és Hricsovszky András váltották fel egymást. Mindketten szeretettel ragaszkodtak a gondjaikra bízott községükhöz. Tóth Gyula a városi szervezetben is mindvégig élénk és értékes tevékenységet fejtett ki, a kedves Hricsovszky András bácsi pedig nem sokkal élte túl Salgótarjánnak várossá avató alakulását. Őróla a krónika következő derűs történetét jegyezte fel: az egyik nagyközségi jegyző a községi bíró által aláírandó kiadványok közé becsempészett egy meghívót és utalványt egy hordó sör és 40 pár virsli megrendeléséről, melyet András bácsi gyanútlanul aláírt. Amikor a baráti társaság egy kitűzött napon a törzsasztalnál a körükbe érkező András bácsit nagy éljenzéssel fogadták, ő erélyesen tiltakozott ugyan „házigazdai” tisztessége ellen, de kénytelen volt elismerni, hogy a községi bíró pecsétjével ellátott utalványt ő írta alá. Zárójelben megjegyzem, hogyha nagyon sok volt az aláírnivalóm és közben még telefonálnom is kellett, bizony akár énvelem is megeshetett volna ilyenféle csínytevés.
A főtéri vasúti állomás

Salgótarján fejlődésével kapcsolatban meg kell említenem, hogy Magyarországon a mi Salgótarjánunk volt a – tudtommal – második hely, melyet Budapesttel vasút kötött össze. Nagy előnye mellett ellenben az a körülmény számottevően hátrányos is volt a város fejlődése szempontjából, és még ma is az, hogy a vasút a várost jóformán egész hosszában kettészeli. Ez a körülmény a szabályozási terv készítésénél is súlyos gondot okozott úgy, hogy az egyik tervpályázatban az volt az uralkodó merész ötlet, hogy a Hatvan felől Fülek, Losoncz irányában haladó vasutat a völgyet kísérő hegyoldalba helyezi át, mikor is a Karancs utcát egy impozáns viadukt hidalta volna át.

A „Salgótarján főtér” elnevezésű vasúti megálló azután magával hozta a postahivatal épületének odahelyezését is.
Úrnapján

A körmenetet a katonai, a levente, cserkész, acélgyári, bányász és egyéb különítmények felvonulása tette ünnepélyessé. A baldachin utáni első hely a nagyközség bíráját illette. Én azonban arról, hogy nekem a körmenetben részt kellene vennem – evangélikus létemre – nem tudtam, a lakásomon tartózkodtam, mikor sietve beront hozzám Kovács József tanácsnok és mondja, hogy a körmenet mindjárt megindul és botrány lesz, ha a hagyománynak megfelelően a község, most a város feje nem lesz a helyén.

Én sietve feketébe öltöztem, egy mellékutcán át a körmenethez csatlakoztam és a baldachin mögötti első helyet akartam – az útbaigazításnak megfelelően – elfoglalni, de amikor odaléptem egy éltesebb nő karjának egy határozott mozdulatával hátratolt. Én meglepődve a zászlóaljparancsnok mellé léptem. Kisült, hogy engem Kovács Jóska tévesen informált. Lubyné volt az a hölgy, aki engem hátra parancsolt, őt, a templom kegyuraság képviselőjét illette az első hely és nem engem.

Később azután mikor Lubynéval jobban összeismerkedtünk, kedélyesen mosolyogtunk e különös incidensen.
Hősök szobra. Vass József. Sztranyavszky Sándor

Mint szerte az országban mindenütt, Salgótarján városa is elkészítette az 1914–1918. évi világháborúban elesett hősök szobrát. /Siklódy/ A szobor felavatásánál jelen volt Vass József népjóléti miniszter is. Vass miniszter érdekes, határozott egyéniség volt. Sok mindenféle híresztelés kelt szárnyra viselt dolgairól. Én csak arról tudok számot adni, most életleírásom során, hogy Vass József azzal, amit Salgótarján érdekében – különösen a munkanélküliség leküzdése érdekében – tett, mély hálára kötelezte Salgótarján közönségét.

A hősök szobrának felavatását követőleg kocsira ültünk és én a népjóléti miniszternek a helyszínen bemutattam, hogy mennyire elhanyagolt a mi városunk. Megmutattam a Pécskő utcában nyitott, bűzös árkot, a cigánytelepet, a járványkórházat, a szörnyű állapotban lévő, a környék levegőjét megfertőző vágóhidat, sáros utcáinkat, egész nyomorúságunkat.

Vass József megértéssel fogadta előterjesztéseimet. A városra nézve előnyös sok intézkedése közül példaképpen kiemelem, hogy elrendelte a város csatornázásának végrehajtásához szükséges terveknek az állam terhére való elkészítését.

Ha itt tartunk, be kell mutatnom itt Szranyavszky Sándort is. Nógrád vármegye főispánját, később a belügyminisztérium államtitkárát, a képviselőház elnökét, majd a földmívelés miniszterét, Salgótarján országgyűlési képviselőjét, a város jótevőjét!

Tudom, hogy hálátlan feladatot vállalok, mikor Sztranyavszky Sándor emlékét piedesztálra emelem. Igazságérzetemmel azonban sehogy sem férne össze, ha elhallgatnám mennyi mindent köszönhet Salgótarján Sztranyavszky Sándornak.

Az ő politikai magatartása és magánélete – különösen az utóbbi – súlyos kritikát vonhat maga után, határozott egyénisége sok ellenfelet szerzett neki, az azonban bizonyos, hogy úgy a városnak, mint egyes egyéneknek jogosnak elismert kérése érdekében akadályt és fáradságot nem ismerve erélyesen, és igen sok esetben eredményesen szállt síkra.

Mint jellemző tünetet meg akarom itt említeni, hogy mikor vele egy ízben egy bányászokkal tartott értekezletről autón kettesben hazatértünk és a bányászok nyomorúságáról, kiszolgáltatásukról beszélgettünk azon impressziónk nyomán, amit a tárgyalások során szereztünk: Sztranyavszky szemében könny csillogott.

A továbbiakban szó lesz arról, mi mindent köszönhet Salgótarján Sztranyavszknak. Ezt elhallgatni – ismétlem – hálátlanság és igazságtalanság volna.
A mozgófénykép színház

Ízelítőül, hogy pályám útján nemcsak „rózsák között jártam, de tövisekre is hágtam”, idézek egy kis közleményt, mely a munka 1925. évi. IX. 12-iki számában megjelent:

„A polgármester meghurcoltatása véget ért. Most került nyilvánosságra a balassagyarmati kir[ályi] törvényszék végzése dr. Förster Kálmán polgármester okirat-hamisítással vádoltatása tárgyában. Ismeretes, hogy Haas D. Ármin helybeli lakos a polgármestert az 1923. aug. 22-én lejáró mozi üzletvezetői állásnak betöltése körüli ténykedésért okirat-hamisítással vádolta meg. A vádat az ügyészség nem vállalta. A vizsgáló bíró és a vádtanács is elutasította. Szóval a nagy nekikészüléssel indult s a fővárosi napisajtó bizonyos kísérő zenéje mellett folytatott roham kudarcba fúlt. Amint, hogy a város polgárságának minden pártárnyalata elítéli az egész kezdeményezést, melyben inkább üzleti rúgókat és magán bosszút látott. Mi magunk részéről kezdettől fogva csak mosolyogni tudtunk volna, ha nem kellene éreznünk a tekintélyrombolás szelét.”

Ennek előzménye az volt, hogy a város egyetlen mozijának engedélyét Haas D. Ármin bírta. Egy miniszteri rendelkezés alapján az engedély a város javára lett átruházva. A házi kezelés nem vált be, a mozi épületét a város utóbb rendbe hozatta és Révay Sándornak adta bérbe.
Munkanélküliség. Speyer kölcsön

1925. tavaszán hivatalomban felkeresett egy leginkább bányászokból álló küldöttség és arra kértek, hogy munkához juttassam őket. Hiába akarnak dolgozni – mondták – a szénkereslet rendkívül megcsappant, a bányász az üzemét heti 3 — 5 napra korlátozta, ami a keresetet igen alacsonyra nyomta le. Szinte az éhhalálhoz is kevés a kereset, mondták a lesoványodott, szomorú arcú bányászok.

Őszinte sajnálattal telt meg a szívem. Magamévá tettem a bányászok jogos panaszát és mindjárt másnapra értekezletre hívtam össze a bányászvezetőséget és a munkásság képviselőit.

Az értekezleten az a nézet alakult ki, hogy a külföldről jóval olcsóbban behozható szén konkurenciája miatt a bányászok helyzetén csak a kormány segíthet, vámvédelmi intézkedésekkel és megfelelő tarifapolitikával. Így elő lehetne segíteni a hazai szén versenyképességét, a bánya nagyobb üzemét is, és ez a munkások nagyobb foglalkoztatásához vezetne. A megbeszélés eredményeként a polgármesterből, a járás főszolgabírájából, a bányák vezetőiből és a munkásokból álló küldöttség ment fel Sztranyavszky főispán vezetése alatt Budapestre.

Az eredmény jelentéktelen volt ugyan a fent vázolt vonalon, ellenben elértük azt, hogy a kormány 1 milliárd korona kölcsönt engedélyezett a városnak ínségmunka céljára, éspedig a Tarján patak rendezésére. Ez lehetővé tette, hogy e munkálatnál naponként 180—200 munkást tudtunk foglalkoztatni.

1925. nyarán a város rendkívüli közgyűlést tartott. Ezen előterjesztettem az úgynevezett Speyer kölcsön felvételét. A kormány közbenjárására a Speyer amerikai bankház a magyar városok egyetemének 10 millió dolláros kölcsönt ajánlott fel, melynek biztosítékául a városok forgalmi és kereseti stb., adói szolgálnak.

A kölcsön öt éven belül fel nem mondható s egy évig a városok más kölcsönt nem vehetnek igénybe. A törlesztés évi 12 százalékos annuitással történik, és 20 évre szól.

A kölcsön inkább súlyosnak, mint kedvezőnek volt mondható, azonban félve, hogy az alkalom elmulasztása könnyen megbosszulhatná magát és a város nehezen juthatna más kölcsönhöz, a három napig tartó előzetes tárgyalások eredményeként, mely tárgyalásokon egyébként nemcsak az állandó választmány tagjai, de a város minden lakosságrétegének megfelelő képviselete vett részt, a következő határozat jött létre:

„A város képviselő-testülete az állandó választmány javaslatára körülbelül ötven 2 és 3 szoba és mellékhelyiségből álló családi ház építését, házanként körülbelül 5000 ar[any] korona költséggel, valamint a kölcsönből fennmaradó rész terhére esetleg mozgószínház és vágóhídnak építését határozza el és szavaz meg.

A beruházás költségeit kölcsönből fedezi s e célból a törvényhozás által egyesített város, kölcsönkötvényből 500.000 korona kölcsönt a törvény és szerződéstervezet által megszabott feltételei szerint felvesz.

Kimondja a képviselő-testület, hogy a kölcsön évi kamat, és tőketörlesztési összegét a költségvetésébe beiktatja és ennek fedezetéül a forgalmi, és kereseti adórészesedésből eredő jövedelmeit külön is leköti. A kölcsön felvételére a szükséges okirat kiállítására a város polgármesterének a felhatalmazást megadja.”

Így a határozat. Az indoklást már nem részletezem. A főindok az volt, hogy a beruházások végrehajtása a súlyos munkanélküliség enyhítésére nyújt lehetőséget.

Ezt az alapvető határozatot a belügyminiszter jóváhagyta ugyan, de azt a képviselő-testület azután 1925. okt. 23-án tartott gyűlésében módosította és elsősorban a Tarján patak szabályozását rendelte el befejezni, azután a városi kocsisoknak szánt kétszeri négy egyszobás lakás építését határozta el. Továbbá az új vásártér halaszthatatlanná vált kisajátítását és a mozgószínház megváltását határozta el, a magánházak építésére csak akkor kerülhet sor, ha a fenti munkálatok nem merítik ki a kölcsön teljes összegét.
A Tarján patak szabályozása

Ilyen módon aktuálissá vált és a megvalósulás stádiumába került, éspedig a katonai laktanyától a Karancs utcáig beton, és kőtömbfalakkal. E munkálatokat a város szabadkézből adja ki az építőipari igazolvánnyal rendelkező mindazon helybeli iparosoknak, kik a városi tanács által elkészített szerződést aláírják és annak teljesítéséért egyetemleges kötelezettséget vállalnak. Tartoznak továbbá egy mélyépítésre képesített mérnököt megnevezni, aki az építést vezeti. Letétbe teendő 2 milliárd korona /nem tévedés, kilenc nulla építési összeg 5%-a. Az osztószám 1925. év végén a minisztertanács határozata szerint 12.500 volt/.

Így a munkában minden helybeli iparos részesülhet. A városnak joga van a műegyetem szakértőjével időnként szilárdsági próbát tartani és az egész építkezést ellenőrizni.
A ceredi út

Szintén a munkanélküliség kapcsán jutott a megvalósulás stádiumába. Cered és környéke rossz idő esetén el volt zárva a vármegye többi részétől, mivel a régi út használhatatlan volt ilyenkor. Az ezen anomália megszüntetésére irányult lépések eredményre vezettek. A munkanélküliség enyhítésére alkalmas útépítés megindult és végre is lett hajtva.

A nagyfokú munkanélküliségnek voltak azért adószedői is, és voltak ezzel szemben bátor hangok is, melyek a közvélemény figyelmét mindenféle üzelmekre ráirányították. Idézek a Munka 1923. évi máj. 12-én megjelent száma vezércikkéből:

„A tisztességtelen versenynek, az őrült meggazdagodási vágynak eredményeként való lelketlen pöffeszkedésnek mennyi elvakult emberét, mennyi kitanult mesterét láthatjuk magunk között pávaként sétálni. A telhetetlen magába tömés hiénái nem nézik, hogy vér és könny fakad útjuk nyomán, és páriáinak felhördülése kíséri pénzük értékének minden ujabb leszorítását, hanem süket fülekkel és behunyt szemekkel habzsolják mindazt, amit pénzzel elérni lehet.”

A munkanélküliség réme tovább kísértett. 1926. évi április végén a szociális demokrata párt mintegy 3 — 4000 tagja a Zagyvapálfalvára, illetőleg a Baglyasalja felé vezető útkeresztezésnél azzal az elhatározással gyülekezett össze, hogy Budapestre mennek gyalog, és ott feltárják elviselhetetlen sorsukat. Én őszintén szólva magamban örültem, mert egy ilyen feltűnő megmozdulás alátámasztotta azt a törekvésemet, hogy a munkások munkához, a város pedig kormánysegélyhez jusson.

Egy Gerőffy nevű csendőr főhadnagy tapintatos közbenjárására sikerült a munkásokat leszerelni, szándékukról eltéríteni és megmozdulásukat oda juttatni, hogy egy küldöttség utazzon vonaton Budapestre és próbáljon ott eredményt elérni. Ez aztán mérsékelt eredménnyel meg is történt.

A következőkben – a kapott dicséret miatt kissé restellkedve bár – teljes terjedelmében leírom a Munka 1926. május 8-i számában közölt polgármesteri jelentésemet a munkanélküliség ellen vívott küzdelmünkről. Sok benne az exellenciás, méltóságos és egyéb cafrangos meghatározás, de ez abban az időben nem volt kikerülhető.

„1926. máj. 6-án rendkívüli közgyűlést tartott a város képviselő-testülete. Egyetlen pont volt. Az országszerte ismert nyomora bányászainknak. E tárgyban dr. Förster Kálmán polgármester mondotta el elsőnek beszámolóját a budapesti miniszterközi tárgyalásairól.

A polgármester a városunk és vidékén fennálló munkanélküliség és nyomor enyhítése érdekében több napos budapesti útján oly eredményekben gazdag munkát végzett, amihez hasonlót városunk életében nem ismerünk. A polgármester fáradságos útjáról hazatérve azonnal közgyűlést hívott össze, melyen a következő jelentést terjesztette a közgyűlés elé:

„Mélyen tisztelt képviselő-testület! Köztudomású, hogy a helybeli munkásság körében egy szándékolt és részben megvalósított demonstrációkkal párosult mozgalom indult meg oly irányban, hogy a dolgozni akaró munkások munkához jussanak. Hangsúlyozni kívánom, hogy követelésemnek tartottam már hónapokkal ezelőtt a m[agyar] kir[ályi] kormány figyelmét felhívni arra, hogy a munkanélküliség Salgótarjánban katasztrofális méreteket öltött, éspedig elsősorban a munkásság körében, de azon felül igen súlyos a többi foglalkozási ágak, nevezetesen az iparosok és kereskedők körében is.

Ily irányú számos felterjesztésem a város irattárában rendelkezésre áll, ez ügyben Sztranyavszky Sándor főispán úrral együtt legutóbb két héttel ezelőtt is tettünk személyesen jelentést a kormánynál, és maga a képviselő-testület is hozott már előterjesztésemre ez ügyben véghatározatot.

A munkásság említett megmozdulása erősen alátámasztotta a hatóság törekvését. Jelentésemmel a legutóbbi három napon, Budapesten folytatott eljárásaim eredményét óhajtom ismertetni.

Elsősorban dr. Vass József népjóléti és munkaügyi m[agyar] kir[ályi] miniszter úrhoz fordultam és itt mindjárt ki kell emelnem, hogy Őnagyméltósága a legnagyobb szeretettel tette magáévá előterjesztéseimet és gyorsan, erélyesen és eredményesen tette meg intézkedéseit különféle ügyeinkben. Meg kell állapítanom azt, hogy a népjóléti miniszter úr a legnagyobb mértékben kiérdemelte, hogy Salgótarján közönsége hálával gondoljon reá. A kormány több tagjánál is eljártam és ügyeink ott is a legnagyobb megértésben részesültek.

Hálás köszönet illeti dr. Sztranyavszky Sándor főispán urat is, ki ezen alkalommal is szívvel-lélekkel mellénk állott és nagy befolyásával, a tőle megszokott fáradhatatlan agilitással elősegítette ügyeink sikeres elintézését. Valamint köszönet illeti dr. Baross József alispán urat is, aki különösen a ceredi út építése ügyében fejtette ki eredményes tevékenységét.

A két és fél napig szakadatlan tanácskozások részleteit nem ismertetem, és csak azok eredményeit vagyok bátor felsorolni.

A kereskedelemügyi miniszter úrnál a főispán úr járt el. A miniszter úr intézkedett, hogy a külföldről hozatott szén tarifája 1%-ról 4 %-ra emeltessék fel. Megígérte, hogy javaslatot terjeszt a minisztertanács elé a vasúti szénfuvar árának – különösen távoli helyekre való – leszállítása iránt.

Az Államvasutak szénrendelését az itteni bányavállalatnál napi 6 vagonnal felemelte és további rendelést is kilátásba helyezett.

A kereskedelemügyi miniszter úr ezen felül két és fél milliárd koronát folyósított a Zagyvaróna és Cered közötti út kiépítésére. /Az osztószámot a minisztertanács 1925. év végén 12.500-ban állapította meg./ Ez az öt és fél milliárd kölcsön a vármegye rendelkezésére fog bocsáttatni, de a keresk[edelmi] miniszter úr, biztató ígéretet tett arra is, hogy ez az út stratégiai jelentőségénél fogva az állami úthálózatba fog felvétetni.

A pénzügyminiszter intézkedett, hogy a salgótarjáni adóhivatal építkezése, melynek költsége az állami költségvetésben már fedezetet nyert, már folyó év végén de facto kezdetét vegye. E célból a közszállítási szabályrendeletben előírt 15 nap helyett 8 napi pályázati határidőt tűzött ki, s a július elsején esedékes költségvetési fedezetre más alapból adott előleget.

A helybeli járásbírósági épületnek költségeire csak az építkezési összeg csekély hányada volt a folyó év költségvetésében biztosítva. Vass Őexcellenciája intézkedésére, és miután ő a két és fél milliárdot kitevő összeg fedezetére saját tárcája terhére kölcsönkért, garanciát vállalt, a járásbíróság építkezése előreláthatólag f[olyó] év június közepén veszi kezdetét. Ez irányban a remélhető döntés és végleges intézkedés a holnapi minisztertanácson fog megtörténni.

Ugyancsak a holnapi minisztertanácson fog a népjóléti miniszter úr előterjesztést tenni az iránt, hogy rendeltessék el a csendőriskola és az államrendőrség épületének tervezése és költségvetésének elkészítése. Ha ez elvben elhatároztatnék, kilátásunk van rá, hogy ez a két építkezés együtt, vagy külön–külön még a folyó év őszén kezdetét veszi.

A munkásküldöttségnek megígért 1 milliárd korona építkezési hitelt a népjóléti miniszter úr előterjesztésemre 2 milliárd koronára emelte fel. Az erre vonatkozó miniszteri rendelet birtokomban van és ezen ügy részleteit a tárgysorozat alkalmával fogom ismertetni.

A pénzügyminiszter úrnál eljártunk arra nézve is, hogy az Országos Földbirtokrendező Bizottság / OFB/ által kiutalt telkek tulajdonosai olcsó kölcsönben részesüljenek oly célból, hogy kis házaikat felépíthessék. Ez az akció még csak most van keletkezőben és azt a pénzügyminiszter úr nem ígérhette meg, hogy az összes igények kielégítést fognak most nyerhetni, de úgy ő, mint Vass Őexcellenciája kilátásba helyezte, hogy a 120 salgótarjáni érdekelt közül, legalább 20-30 fog ehhez a – feltételeiben még meg nem határozott – kölcsönhöz jutni. Itt a hadiözvegyek és a hadirokkantak ügye fog elsőbbségben részesülni.

F[olyó] hó 4-én a népjóléti miniszter úr a salgótarjáni munkanélküliség ügyében értekezletet tartott, melyen a főispán úrral én is részt vettem. A cél az volt, hogy azon munkanélküliek részére, kik a felsorolt és körülbelül 15 milliárdot kitevő építkezéseknél foglalkoztathatók nem lesznek, máshol szereztessék munkaalkalom.

Az értekezlet eredményeként az ármentesítő társulatok vezetősége megígérte, hogy módjában lesz a munkások egy részét - néhány százat - foglalkoztatni azon partvédő- és töltés munkálatoknál, mely földmunkák az ország különböző helyein folyamatban vannak. Azon kívül az állami erdőüzemeknél Miskolc környékén foganatosítandó útépítésekhez ugyancsak tőlünk fognak munkást igényelni. Ezen ígéretek alapján a földmívelésügyi minisztérium a mai nap folyamán a Berettyó szabályozási munkálatokhoz 50, a Győr melletti ármentesítő munkálatokhoz 40 munkás útbaindítását kérte tőlem távbeszélőn, és ugyancsak távbeszélőn értesítést kaptam arra, hogy ezen munkások részére az utazási szabadjegyet a népj[óléti] miniszter úr intervenciójára a MÁV címemre már el is küldte. Ez a 90 munkás tehát holnap már indítható. A jelentkezésre szóló felhívás dobszó útján már közhírré tétetett.

Ugyanezen az értekezleten Vass Őnagyméltósága azt a kijelentését is tette, hogy rendeletet szándékozik kibocsátani, hogy mindazon bérházakban, melyek központi fűtésre vannak berendezve, annak használatba vétele el lesz rendelve s ily módon tekintélyes mennyiségű hazai szén lesz felhasználható. Ugyancsak Őnagyméltósága óhajtja kötelezni az állami üzemeket és közhivatalokat arra, hogy fűtési szükségleteiket hazai szénnel lássák el. A földmívelésügyi miniszternek pedig fel fogja hívni a figyelmét arra, hogy az Alföldön szokásos szalmával és trágyával való fűtéstől a lakosság tiltassék el.

Mellőzve azon eljárásaim felsorolását, melyek sajnos eredménnyel nem jártak, remélem, hogy az elrendelt és tervbe vett intézkedés legnagyobbrészt meg fogják szüntetni az áldatlan munkanélküliséget.

Addig is azonban míg ezen munkálatok megindulnak, hatalmas segítség lesz a Magyar Vöröskereszt részéről megindult azon akció, melynek eredményeképpen egy vagon lisztet és 500 méter vásznat a népjóléti miniszter úr már útnak is indított, s melyhez a Vöröskereszt még további 2-3 vagon lisztet helyezett kilátásba. Ezen szeretett adományok felosztását a Vöröskereszt országos elnöknője, Lukács Sarolta Őméltósága személyesen fogja vezetni.

Oly célból pedig, hogy a kiosztásra kerülő élelmiszerek, ruhaneműek igazságosan osztassanak fel és különösen azon célból, hogy a munkára jelentkezők családtagjaik szerint megfelelő munkahelyre és gyorsan eldirigáltassanak, felsőbb utasításra is, egy irodát szerveztem meg, mely Horváth László tanácsnok úr vezetésével, és egy városi, meg egy főszolgabíró által kirendelendő járási tisztviselő alkalmazásával. Remélem, alkalmas lesz arra, hogy az ez ügyben szükséges adminisztrációt gyorsan és lehetőleg minden bürokratizmustól mentesen lássa el. Természetes, hogy ezen iroda működését is állandó figyelemmel fogom ellenőrizni.

Ezekben voltam bátor a munkanélküliség enyhítése tárgyában tett intézkedéseimről számot adni és tisztelettel kérem jelentésem tudomásul vételét.

A jelentés után Liptay B. Jenő acélgyári igazgató mondott köszönetet a polgármesternek fáradozásáért, melyet önzetlenül, eredményesen végzett Salgótarjánért és Salgótarján nyomorgóiért. Az egész képviselő-testület nevében mondott köszönetet, tényleg az egész képviselő-testület érzéseit fejezte ki. A polgármester meghatva mondott köszönetet a figyelemért s a gyűlés áttért a napirendre tűzött tárgyalássorozatra.”

A fentiekben ismertetett elhatározások, ígéretek javarészt valóra váltak. A munkások indokolt elégedetlensége, az annak nyomán jó szívvel és becsületes törekvéssel foganatosított lépések és intézkedések meghozták azok gyümölcsét.

Valóra vált a rendőrség, a csendőrség, a járásbíróság, a vámőrség, az adóhivatal, a főszolgabíróság modern épületekben való elhelyezése, a Tarján patak mederbeszorítása, a Ceredre vezető út létesítése és sok más közmű.

Júliusban megint érkezett egy vagon liszt, 17 métermázsa szalonna, majd megint három vagon liszt, 2000 gyermekruha, tejkonzerv és sok más egyéb.
Almanach

1925. és 1926. évben dicséretes törekvések eredményeként egy-egy Almanach jelent meg 126, illetve 133 oldalnyi terjedelemben. E kis könyvek szerkesztője Szántay István MÁV állomásfőnök volt. Ugyanő volt hosszú ideig a Munka című helyi lap szerkesztője is, jeles publicisztikai képességgel felruházott egyéniség. Az Almanachoz 1925-ben felkérésre én írtam az előszót. Most, amikor a 40 évvel ezelőtt megírt munkára hívó szózatomat elolvasom, indokoltnak tartom azt teljes terjedelmében visszaemlékezéseimhez iktatni.

„Előszó. Írta stb.

A háborút elvesztettük, rongyosak lettünk. Szegények lettünk. Világ árvái lettünk. /Egyébként a győzők is betegek. Megártott nekik a nagy világdáridó. Katzenjammeresek./

Beteg az ország gazdasága. Orvos nincsen. Csodát vár mindenki. Pedig nem csoda fogja az országot meggyógyítani. A földrengés ledöntötte a házat. Azt ujjá kell építeni. Téglát téglára kell rakni. Dolgozni kell!

Munka, munka és munka kell! Mindenki a maga helyén! Mindenki alkatrésze a nagy ország-gépnek. A jó gép jó alkatrészekből áll. Jó géphez nem kell sok gépész. Ne akarjon mindenki gépész lenni!

Ezek és ilyen gondolatok forognak agyamban, amikor eleget teszek a megtisztelő felkérésnek, hogy a könyv első oldalára néhány sort írjak.

Ez a könyv is egy tégla Salgótarján épületének felépítéséhez. Kiadásának célja a város és környéke gazdasági, kulturális és természeti értékeinek ismertetése. Tükre akar lenni a város életének.

Mi ne ijedjünk meg e tükörképtől!

Ha szomorúak is a mi közállapotaink, ha sivár is a múltunk és jelenünk, ha talán legelhanyagoltabb is városunk az ország valamennyi városa között, kétségbeesésre azért nincsen ok addig, amíg erőt érzünk magunkban és hitet a jövőben.

És nekem a hitem erőt kölcsönöz.

És hiszem, hogy Salgótarján kiemelhető a piszokból, én hiszem, hogy az itt levő erkölcsi és anyagi értékek feltárásával, helyes csoportosításával ez a város a fejlődés útjára vihető és azon megtartható lesz. Én hiszem, hogy e város közönsége még gondozott, fasoros utcán fog sétálhatni, modern színházba fog járhatni, modern kórházba fogja betegeit gyógyíttathatni és hiszem, hogy igenis kedves tartózkodási helye lesz azoknak is, kik most többé-kevésbé csak exzisztenciális érdekből lakják sokat szidott városunkat.

Én büszke leszek arra, és büszkék leszünk mindannyian, kik dolgozni akarunk arra, hogy nekünk részünk van a város újrateremtésében, gazdasági haladásának megalapozásában, kultúráltabb életének megteremtésében, szegény magyar hazánk egyik erős pillérének kiépítésében.

És ezt a célt akarja szolgálni ez az Almanach is, és ezért kívánok e könyv szerzőjének és munkatársainak sok erőt, kitartást, sok sikert! Salgótarján 1924. december 14 -én .”

Azt írtam ugye? „Salgótarján kiemelhető a piszokból”, és azt: „városunk munkával, és megint csak munkával kiemelhető és szegény magyar hazánk egyik erős pillérévé válhatik.” Íme! Jóslatom beteljesedett!
Múltba nézés

Az 1925. évi Almanach egyik cikkében kitért a város múltjára. A vonatkozó cikk vezető része így hangzik:

„Valahányszor a várost övező hegyek csúcsára léptem, a múltnak emlékei tűntek fel képzeletemben. A vadaskerti öreg tölgyfa árnyában portyázó, kacsagányos kurucok árnyait láttam és elkísértem lelki szemeimmel a Losonc felől Budára igyekvő földesúri hintót. Hallottam hangját a sáros kátyú miatt bosszankodó utasnak s láttam, amint a Tarján patak zsombékos partjairól gágogó vadludak röppennek fel, amint a Pécskő tölgyesében a tűzifát gyűjtő jobbágyok baltái villognak.”

E cikk azután kitér Salgó vára és az alatta fekvő „Kenyeretlen Tarján” érdekes történetére, felsorol jellegzetes tarjáni neveket, elmondja a salgótarjáni vállalatok alapításának történetét és például azt, hogy 1867-ben kiépült a Budapest-Salgótarján közötti vasút és rátér végül arra, hogy Salgótarján 1922. jan. 27-én alakult rendezett tanácsú várossá. Akkor a városnak 16.000 lakosa volt, területe pedig 5026 k[atasztrális] h[old].

Az 1925. évi Almanach egy másik cikke dr. Dornyay Béla gimnáziumi tanár szakavatott tollából „Salgótarján vidékének szépségeiről” szól. Magam is lelkes turista és vadász minőségemben csak elragadtatással gondolok a Salgótarjánt környező hegyekre: a Karancsra /727 m/, a Salgóra /620 m/, a Szilváskőre /628 m/, kissé távolabb a Kékesre /1010 m/, a Galyatatőre /963 m/. Zárójelben: Salgótarján vasúti állomása 231 méterre fekszik a tenger felszínétől.

Az Almanach továbbá közli a város 1925. évi költségvetését arany, illetve papírkoronában. A végösszegek, bevétel:

5.073.765.600 papír /298.456 arany/ korona.
A kiadás:

5.142.837.600 papír /302.019 arany/ korona.

A hiány 50% pótadóból nyeri fedezetét. Beruházásra a város 1925-ben 70.900 arany koronát /23.6%/ irányzott elő, tehát kiadásainak majdnem egynegyedét.

Salgótarján város közegészségi viszonyairól dr. Clementisz Kálmán városi t[iszti] orvos ír beszámolót. Azután a bányavállalatok, az acélgyár, a Hirschgyárról olvashatunk ismertetést. Majd az egyházak története kerül sorra. Végül Salgótarján sportját ismerteti a könyv, kiemeli a Salgótarjáni Bányatelepi Torna Club /S. B. T. C./ és az Acélgyári Sportegylet /S. S. E./ országos viszonylatban is kiharcolt jelentőségét, majd a Magyarországi Kárpát Egyesület /M. K. E./ és a Salgótarjáni Lövész Egylet tevékenységét ismerteti. A két utóbbi sportegylet elnöki tisztségének viselésére engem kértek fel. Segítőtársaim voltak az előbbinél tátrajáró turistatársam Rokfalusi Lajos és Korompai Kálmán, az utóbbinál a fáradhatatlan, jóhumorú Kraft Ali. Az Almanach végén találjuk meg a telefon-előfizetők /86/ névsorát, és Salgótarján és vidékének részletes tiszti címtárát.

Az Almanach második 1926. évi évkönyve az előbbihez hasonló tartalommal jelent meg. Ebben is megjelent egy személyes vonatkozású közleményem: „Visszapillantás Salgótarján r. t. város első három évére” címen, melyet én írtam, és én olvastam fel a város képviselő-testületének 1925. jan. 4-én tartott gyűlésében, mikor a képviselő-testület tagjai felének a mandátuma lejárt és így a képviselő-testület újból megalakult. Legyen szabad e jelentésemből egy-két olyan részletet kiragadnom, mely szerintem, ide a visszaemlékezéseim közé kívánkozik.

Mindenek előtt kiemelem azt a furcsaságot, hogy az akkor érvényes közigazgatási jog szerint Salgótarjánnak 75 virilis és 76 választott képviselő-testületi tagja volt. Ahhoz még hozzá jött hivatalból

13. Azért mondom ezt furcsaságnak, mert ugyanakkor, mikor például a milliós Páris városa közigazgatási képviseletének csak 48 tagja volt, Salgótarján tizenhatezer lakosa képviselő-testületi tagjainak száma a fentiek szerint 164 volt.
Polgármesteri lakás

A város megvette Okolicsányi Hankus Máriától a tulajdonát képező, a Karancs utcában fekvő házat és kertet polgármesteri lakás céljaira. Az ingatlan vételára a háztartási bevételből nyert fedezetet. Az utcáról nézve jelentéktelen külsejű ház a belsejében végzett átalakításokkal egy négy szobás modern és tágas lakássá lett restaurálva központi fűtéssel, minden kényelemmel.

Mindenféle munkálatok elvégzésének felsorolása után ezzel a személyes vonatkozású megjegyzéssel fejeztem be ezt a polgármesteri jelentésemet: „Úgy érzem, tisztelt képviselő-testület, hogy az elmúlt három év alatt sikerült megtalálnom a város közönségének pulzusát, megismernem óhajtásait. Én kezemet továbbra is a közvélemény ütőerén kívánom tartani, és a helyesnek felismert cél felé óhajtok haladni.”
Ipartestület. OMKE. Egyesületek

Az 1926. évi Almanach részletes tájékoztatást nyújt az ipartestületről, a kereskedők egyesületéről, ezen intézmények múltjáról, aztán a salgótarjáni egyéb egyesületek működéséről.

A város közügyei iránti érdeklődés kétségen kívül leginkább a 273 tagot számláló ipartestületi tagok részéről nyilvánult meg. A nagyközségnek várossá való átszervezésének ügyét is elsősorban az iparosok karolták fel. Hasonló irányú működést fejtett ki a 140 tagot számláló OMKE is. A kereskedők egyesülése.

A már említett és elnökségem alatt álló turista és lövészegyleten kívül városunkban ez időtájt a következő egyesületek működtek: az Acélgyári Altiszti- és Munkáskör alapítási éve 1878, elnöke Wabrosch Béla, az Acélgyári Tiszti Kaszinó elnöke Liptay B. Jenő, a Salgóbányai Olvasókör, elnöke Rameshoffer Béla, a Salgótarjáni Önkéntes Tűzoltó-egyesület, elnöke Hricsovszky András, /1885/ az Izraelita Nőegylet, elnöke Lővy /? / Ferencné, 1887, Róm[ai] Kat[olikus] Olvasókör, elnöke Horváth László, /1900/ annak dalárdája, vezetője Lőder Alfréd, MÁV Altiszti Kör, elnöke Mihalik János /1900/ dalárdája, elnöke Stepanek Sándor, Polgári Kaszinó, elnöke Róth Flóris 1911, Hirsch és Frank Gépgyár Olv[asó] Kör, elnöke Horváth Géza, Stefánia Anya- és Csecsemővédő Egylet, elnöke dr. Förster Kálmán, 1917, Egyesült Keresztény Nemzeti Liga, eln. Balhauser István, 1920, Salgótarjáni Bélyeggyűjtők, elnöke Horváth Géza, 1923, Evangélikus Nőegylet elnöke Pántyik Árpádné, Magyar Asszonyok Szövetsége elnöke Hochholtzer Ernőné, 1920, Salgótarjáni Kőszénbánya Kaszinó, elnöke Róth Flóris, dalárda vezetője Gábriel József, az Ipartestület elnöke 1926-ban: Wehovszky István, az OMKE elnöke Földiák Lipót.

Ki kell itt emelnem a két nagyvállalat zenekara és dalárdájának két kiváló karnagyát, zenekarát és dalárdáját, Gábriel József és Ursutz József karnagyok kiválóságát. Alig volt ünnepély, fogadtatás, melyen a két József és zenekaruk, illetve dalárdájuk nem szerepeltek volna. Mindig készségesen és mindig nagy sikert aratva.
A világítási áram

A világítási áramot a régi szerződés alapján a Salgótarjáni r. t. szolgáltatta. Az 1923. év végén, mikor az akkori korona napról-napra romlott, szükségessé vált a szolgáltatott áram árának megállapítása. Ezt az 1920. évi I. t[örvény] c[ikk] 8-ik §-ának rendelkezése alapján szervezett úgynevezett miniszteri döntőbizottság például 1923. évi június havára kilowattóránként a magyar korona 0.065 árfolyama szerint állapította meg, éspedig a magyar korona 0227 centimes zürichi árfolyam jegyzése mellett.
OFB

Az Országos Földbirtokrendező Bíróság 1925. nyarán küldte meg döntését, mely szerint a Kretsch féle birtokból 2 katasztrális hold és 1200 négyzetöl, a Rimamurányi–Salgótarjáni Vasműtől 900 négyzetöl, a Szilárdy féle birtokból pedig 3 kat. hold és 900 négyzetöl kiterjedésű terület lett igénybe véve. Az OFB elrendelte, hogy a katolikus templom felett fekvő Szilárdy féle területből 200 négyzetöles parcellák legyenek kiosztva. A függő kérdések elintézésére az OFB a városi tanácsot utasította. Ezzel megindultak a tárgyalások és utána az építkezés.
A temető

kérdésének rendezése sok fejtörést okozott nekünk. A temető közvetlenül a város belterülete mellett fekszik. A lakosság, s így a temetkezések számának növekedése miatt mihamarább szűknek bizonyult. Szükségesnek mutatkozott tehát annak bővítése, elsősorban pedig, mert az is hiányzott, annak bekerítése. Nem volt könnyű az a tárgyalás, melyet Szilárdy István földbirtokossal kellett a temetővel szomszédos erdőrész megszerzése ügyében lefolytatni.

A temető rendben tartása céljából őr alkalmazása vált szükségessé. Kívánatos volt, hogy az őr a temetőben lakjék s így a temetőőri lakás építéséről kellett gondoskodni.

A temetőt utakkal kellett ellátni s ezt megelőzően el kellett készíteni a temetői szabályozási tervet is.

A munkáscsaládok ebben az időben általában igen szerény lakásban húzódtak meg. Volt úgy, hogy egy nyolctagú család egyetlen szobában lakott. Közegészségi hatósági minőségemben történt eljárásom közben a bányakolónián olyan helyzetet is találtam – és nem is egyet –, hogy négy szobához egy nagy konyha tartozott, s abból nyíltak az ajtók a négy szobához. Hogy halálesetkor mi volt ilyen helyen a helyzet, az elhalálozás és a temetés napja között, azt el lehet képzelni.

Természetes volt tehát, hogy egyik főfeladatomnak tekintettem, ennek a minden más mellett már csak közegészségügyi szempontból is tarthatatlan helyzetnek megszüntetését és előterjesztést tettem a képviselő-testületnek egy ravatalozóház építésére.

Érdekes volt, hogy ennek a kézenfekvő tervnek éppen a munkásság körében volt sok ellenzője. Ennek magyarázata pedig abban állott, hogy a munkások temetéséhez hozzátartozott a bánya- illetve az acélgyári zenekar kivonulása. A gyászmenet különösen a bánya kolóniától a város főutcáján haladt végig a temető felé, miközben a zenekar gyászdalokat adott elő. /Ha a gyászmenet ilyenkor a városháza előtt haladt el akkor, mikor a tanács vagy közgyűlés volt, én a tanácskozást egy percre mindig felfüggesztettem./

Erről a zenekíséretről nem akart a munkásság egy része semmiképp lemondani és ezért ellenezték a kötelező ravatalozást és a ravatalozóház felépítését.

Egy ilyen közóhajjal való szembehelyezkedés nem volt hálás dolog, lassan mégis sikerült az egyesületek vezetőivel az ellenállást leszerelni különösen azzal, hogy a zenekar továbbra is szerepet kapott, de csak a ravatalozóháznál, csak a városon való végig vonulása maradt el. A ravatalozóház felépült és rendeltetésszerűen használatba lett véve.

A temető kérdéssel kapcsolatban volt egy merész tervem, egyike azon keveseknek, melynek keresztülvitele a közgyűlés ellenállása miatt meghiúsult. A gondolatot Tóth Gyula volt községi bíró vetette fel és az – nézetem szerint – ma is aktuális.

A temető jelenleg is úgyszólván a város szívében fekszik. Áthelyezése esetén jelentékeny terület szabadulna fel építkezés céljára. De a temetőkultusz megóvása szempontjából sem előnyös a város közvetlen közelsége, az utcák lármája, az úgynevezett zagyvai rakodón a kikerülhetetlen tolatás, kopácsolás és egyéb zaj. A temető áthelyezésére Tóth Gyula a Luby féle birtoknak azt a völgykatlanát hozta javaslatba, mely a városon kívül a Karancsalja felé vezető út jobb oldalán fekszik és amphiteatrum-szerűen volna kiképezhető. A szóba jött terület terméketlen legelő és aránylag olcsón lett volna megszerezhető, illetve kisajátítható.

Külföldön jártamban két helyen láttam ilyen amphiteatrumszerű megoldást. Milánóban és Genuában. Az utóbbiból gyönyörű kilátással a Földközi-tengerre.

Ebből az elképzelésből nem lett semmi, a közvéleményt leszerelnünk nem sikerült, de ezt az elgondolást ébren tartani most is indokoltnak tartom.
A szécsényi vasút

Nógrád megye székhelye az én időmben még Balassagyarmat volt. Ott volt a tágas vármegyeháza – előtte Nógrád két nagy szülöttének – Madách Imrének és Mikszáth Kálmánnak szobra, ahol nekem gyakran kellett megfordulnom.

Balassagyarmat légtávolságban 40 kilométerre fekszik Salgótarjántól, vasúton pedig Hatvanon és Aszódon át /átszállással/ a távolság 130 kilométert tett ki. Mielőtt az autóbusz a két Nógrád megyei város között elindult volna, én a város lófogatán jártam Szécsénybe /ez 31 km /. Onnan vasúton Gyarmatra /18 km/, 1936-tól azután saját autómon.

A 31 kilométeres kocsikázás során különösen, ha ez már sötétben történt, terveket szőttem. Sok elgondolásom született ezeken az órákon át tartó kocsikázásokon illetve szánkázásokon. Ilyenkor egy papírlapot és ceruzát tartottam kezem ügyében és spekulációim során születtet gondolataimat egy–egy „stichworttal” lerögzítettem, s otthon aztán feldolgoztam.

Mint Poprádon a Dobsina és Poprád közötti vasút, úgy Salgótarjánban a Szécsény és Salgótarján közötti vasút létesítése volt egyik fő törekvésem. Mind a két terv kútba esett. Igaz, hogy az utolsó időkben az autóhasználat elterjedése erősen csökkentette a gőzvasút létesítésének jelentőségét, úgyhogy a dobsinai vasút Poprádon, a szécsényi vasút Salgótarjánban úgy érzem véglegesen lekerült a napirendről. Itt közben – bár dicsekvés számba megy – még meg szeretném említeni, hogy aztán azúton jártam Balassagyarmatra, többnyire egyedül, és mikor az úton utolértem embereket, különösen, ha öregek voltak, vagy nehéz terhet cipeltek, megálltam és felvettem őt, vagy őket az autómra. Mikor aztán egy–egy ilyen öreg pártfogoltam célhoz ért és elbúcsúzott, jól eső érzés volt számomra hallani az egyszerű köszönő szavakat és látni a hálás tekinteteket.

Most, mikor itt a Mecsek útjait gyalog járom többször történt, hogy megállt előttem és ha én is úgy akartam felvett engem egy ismeretlen autós. Íme! Visszakaptam, amit adtam.
Magasrangú vendégek

látogatásában nem volt hiány. Ezek részletes leírását mellőzöm, mert e látogatásokra vonatkozó adataim hiányoznak és azok az én életem leírásának szempontjából különös jelentőséggel nem bírnak.

Horthy Miklós kormányzó már 1922. okt. 29-én látogatta meg Salgótarjánt. A látogatás rövid volt. A kormányzó külön vonattal érkezett meg a főtéri állomásra, az üdvözlések után a bányaszállodában tartott rövid fogadás után megint vonatra szállt és kíséretével - melyhez magam is csatlakoztam - Hatvanon-Aszódon át Balassagyarmatra utazott, ahol a vármegyeházán tartott fogadást.

József kir[ályi] herceg a 25-ös gyalogezred hősi halottai emlékművének leleplezésekor, fia József Ferenc kir[ályi] herceg pedig a lövészegyletnek dugdelpusztai lőpályájának és a Salgótarjánban, az új városrészben épített lövöldének ünnepélyes felavatásán vett részt. Miniszterek, püspökök – a hercegprímás is - sűrűn látogatták városunkat, hisz a munkáslakta Salgótarján országos jelentősége nőttön nőtt.

A parádéval járó ilyen alkalomról leírásom során röviden esetleg még meg fogok emlékezni.

A fogadás külsőségeinek elkészítésére, diadalív, zenekar stb., a vállalatokat kértem fel, melynek vezetői kérésemnek mindig eleget tettek.
Nyomorenyhítés

Ez időben nagy volt a szegénység, a munkanélküliség okozta nyomor. Az úgynevezett Stefánia Anya- és Csecsemővédő Egyesület kiterjesztette működését a nyomorenyhítés érdekében.

A várost öt kerületre osztottuk, és nekiláttunk a gyűjtésnek. Első feleségem, kinek drága szíve minden altruista megmozdulás előtt nyitva állott, ebből a munkából is bőségesen kivette a részét. Övé volt az első kerület és a város környéke. Listáján a gyűjtött anyag értéke 5 millió koronával szerepelt. /Persze a millió meghatározás ebben az időben igen labilis volt. Úgy mondták akkor tájt „amíg a levest ettem, már magasabb lett a hús ára”. /Listáján sok volt a természetbeni ajándék. Légrády Béla, karancsberényi földbirtokos és Ferenc nevű fia /mindketten nagyon kedves barátaim/ Salgótarján szegényeit például a következőkkel ajándékozták meg: 100 kocsi tűzifa, 3 bárány, 10 fuvar az erdőből. A lelkes gyűjtők a nagy hideg dacára fáradhatatlanul járták be a várost és környékét, és mindenütt nyitott ajtókra találtak.

A gyűjtött pénz és ruhanemű elosztását egy bizottság végezte, melynek vezetője Horváth László városi tanácsnok volt. A helyi újság minden egyes adományt nyugtatott, olyanoknak is, mint például: x—y 3 darab férfi felöltő, 1 pár női cipő, 2 női blúz, 6 férfiing, 4 puha gallér.

1926. karácsonyfa ünnepélyéről a helyi lap különös kiemeléssel és részletességgel emlékezett meg, és sorolta fel az ajándékozókat és az adományokat. Így például a város a munkanélküli szegényeknek 10 millió, a vármegye 5 millió koronát ajánlott fel. A vállalatok, magánosok vagonszámra adakoztak. Légrádyék újabb 100 fuvar tűzifát ajánlottak fel. Mondhatom, hogy aki csak tehette, mindenki elhozta ajándékát.

Az átadási ünnepen megható jelenetek játszódtak le, a hangulat valóban karácsonyi volt. Fő jelentősége ennek az akciónak abban állott, hogy ez állandósult és bár sok munkát jelentett a város közigazgatása terhére, ezt az áldozatos és eredményes munkát igazán készségesen és örömmel végeztük.

Ezzel a mozgalommal párhuzamosan egy ingyen ebédeltetési akciót is folyamatba tettünk. 150 túlnyomóan gyermekek részére. Felkutattuk a rászorultakat lakásaikon és a közös étkeztetésen kívül sokan vállaltak még egyes szegény gyermeket is ebédre. A város szegényeit sújtó nyomor enyhítésére egyesült a hivatalos városi közigazgatás a lelkes társadalommal. Az adakozók névsorát példaadás céljából a helyi lapban publikáltuk.
Árvíz

1926. máj. 25-én borzalmas felhőszakadás látogatta meg városunkat. 45 percig tartó sűrű zápor nyomán a Salgó és Pécskő felől zúdult a nagy víztömeg az acélgyár üzemébe és lakótelepére. Betört a sodronyhúzó épületbe, melynek a leomló fala a gyár két derék munkását maga alá temette. Az egyik Lakatos János zagyvarónai lakos, aki öt évig volt orosz fogságban, a másik a lapujtői Lavaj István, öt gyermek apja.

Az új városrészben folyamatba tett építkezés sok anyagát magával sodorta az ár, mely ellepte az Uri utcát és a bányatelepi fasort is. A városunkban időző cirkuszt majd elvitte.

A város az árvíz után a pusztulás szomorú képét mutatta, és ez még inkább tette indokolttá a Tarján patak medrének szabályozását.
Még egyszer a szabályozási terv

Jelen visszaemlékezéseimben a 166-dik oldaltól a 173-dik oldalig egyszer már foglalkoztam a szabályozási tervnek jelentőségével9 , pótlólag azonban szükségesnek tartom még megemlíteni, hogy kik voltak meghívott tagjai annak a bizottságnak, mely a beérkezett nyolc pályaművet megbírálta. A bíráló bizottság elnöke Virág Nándor h[elyettes] államtitkár volt, tagjai pedig Medgyaszay István neves építész és Prokesch János építész. A városi építési bizottság fenti szakértőkkel kiegészítve örömmel állapította meg, hogy a nagy horderejű munkát a pályázók fáradságot nem kímélve szakszerűen oldották meg. A pályázat titkos /jeligés/ volt, a tanulmányozás és kiértékelés 3 napot vett igénybe. Az első díjat – mint már megírtam – Vargha László főv[árosi] ny[nyugalmazott] tanácsnok, hazánk első városrendező szakértője nyerte el, a második díj 30 millió korona volt, azt Baráth Béla és Novák Endre budapesti építészek nyerték, a harmadik pedig 10 millió korona, Niessner Aladár szombathelyi műszaki tanácsnoknak jutott. Ezen kívül a bizottság még három tervet dicséretre méltónak ítélt és ezek közül kettőt még megvételre is ajánlott.

A díjazott terveket közszemlére tettük ki, hogy az érdeklődést ezzel felkeltsük és esetleg a közönség részéről is figyelemre méltó elgondolásokhoz juthassunk.
Néhány eseményről

melyekre nézve némi adat birtokában vagyok, vagy amelyekre vissza tudok emlékezni ezekből az időkből, a következőkben számolok be.

A Galyatetőn a Budapesti Egyetemi Turistaegyesület /BETE/ és a Magyar Hegymászók Egyesülete /MHE/ menedékházat épített. Mi, salgótarjániak egy szoba berendezését vállaltuk. /E tekintetben a nagyvállalataink vezetői könnyen voltak hozzáférhetők./ Ebben a szobában - emlékezetem szerint nyolc darab emeletes ágy kapott helyet. Úgy télen /jó síterep volt/, mint nyáron sokszor töltöttük a hétvégét a Galyatetőn és aludtunk a salgótarjáni szobában.

1925. év végén versenytárgyalást hirdettünk a városi uszoda, vendéglő, jégpálya, és őrlakás épületeinek és létesítményeinek bérbeadására.

Ugyancsak 1925. végén bérbe adta a város a hirdetésügy rendezése tárgyában hozott szabályrendelet alapján a hirdetés jogot.

9 A hivatkozott oldalszám a jelen kiadvány 96—98. oldalán található.

Ekkor lett Szántay István, a Munka szerkesztője a salgótarjáni MÁV állomás főnökévé kinevezve. Baglyasalján bányaszerencsétlenség történt, melynek hét bányász esett áldozatul.

Vass József népjóléti miniszternek és Sztranyavszky Sándornak díszpolgári oklevelét 1926. okt. 26-án adta át a város a Főtéren tartott díszközgyűlés keretében.

A Turistaság és Alpinizmus című folyóirat 1926. évi nov. és dec. havi számában a következő rövid hír számolt be életem egyik jelentős - persze csak rám nézve jelentős - eseményéről /a 231-ik oldalon/.

„A Tátra összes csúcsait megmászók sorába lépett legújabban dr. Förster Kálmán, Salgótarján város polgármestere, az MKE. Salgótarjáni Osztályának elnöke, s a MHE. tagja, amennyiben ez év nyarán a Lengyel Tátra összes csúcsaival, a déli részben pedig a keleti Hagymástavi, Majunke, és Vadászlejtőtoronnyal, Nagytemplommal, Kiskoncsisztával, Varangyostavi csúccsal, és a Keleti Rovinkiszarvval fejezte be szeretett Tátráját. H. K. L.”

A katolikus kör lelkes buzgalommal új székházat épített a Pécskő utcában. A szép felavatási ünnepély 1926. nov. 21-én lett megtartva.

1926. év őszén zajlottak le az országgyűlési képviselőválasztások is. A salgótarjáni választókerület jelöltje Sztranyavszky Sándor, a vármegye főispánja. November 21-én nagygyűlés folyt le a piactéren, melyen részt vett Bethlen István gróf miniszterelnök és Scitovszky Béla belügyminiszter is. Egyhangulag Sztranyavszky Sándor lett megválasztva. Ennek a városra nézve nagy jelentőségére a 185-iki oldalon már rámutattam10 .
Dr. Dornyay Béla „kalauza”

Ez időben jelent meg Dornyay Bélának Salgótarján és a Karancs–Medves vidék részletes kalauza, melynek előszavát, felkérésre én írtam a következőképpen:

„Ma még nagyfokú elfogultság kellene ahhoz, ha azt állítanám, hogy Salgótarján városa magában alkalmas volna arra, hogy az idegeneket ide vonzza, de lehet, hogy lesz és adja az Isten, hogy minél előbb legyen idő, amikor a mai szégyenkezés helyett büszke örömmel fogják városunkat az itt megforduló idegeneknek bemutatni.

Van azonban városunknak két nevezetessége, amit valóban érdemes megtekinteni. Az egyik a kőszénbánya és az ipari nagyvállalatok, a másik pedig városunk gyönyörűséges környéke.

Szívesen teszek eleget e könyvecske szerzőjének azon kérésének, hogy Salgótarján, a Karancs és Medves vidéke részletes kalauzának élére néhány sort írjak. Hisz őszinte örömöt kelt bennem, úgy a polgármesterben, mint a turistában az, hogy annak útbaigazítása alapján Salgótarjánt és annak környező hegyeit, várait, tehát a város ipari nevezetességeit és környékének természeti szépségeit az idegenek is megkedveljék.

Nemcsak idegenek, de helybeliek is vannak, akik nem is tudják, milyen tanulságos és élvezetes a szénbányászat, az acélgyártás, a palackgyártás vagy a kályhagyár megtekintése, vagy nem tudják például azt, hogy a várostól alig 10—15 percnyi távolságban fekvő hegyről jó időben felénk intenek a mi Magas Tátránk többnyire fehér palástba burkolt fenséges ormai.

E kalauznak éppen ez a célja, hogy rendszeres összefoglalásával végig vezessen minket Salgótarján és környékének múltján és jelenén.

Dornyay barátomnak a kalauz írás tekintetében múltja van. Ő írta meg a Bakony, továbbá Pápa és Veszprém környékének részletes kalauzait. Ezen tevékenysége, továbbá helyi ismerete, valamint komoly és értékes történelmi búvárkodás a legnagyobb mértékben alkalmassá teszik őt egy kalauz megírására és azért, amikor neki a köz irányába hozott lelkes fáradozásáért e helyen is köszönetet mondok, egyúttal jó lélekkel ajánlom ezt a kalauzt városunk és vidéke közönségének, és az itt megforduló idegeneknek megértő támogatásába. Salgótarján 1929. ápr. 12-én dr. Förster Kálmán.”

10 A hivatkozott oldalszám a jelen kiadvány 103—104. oldalán található.

Ugyancsak Dornyay volt az, aki lelkes felhívásokban propagálta egy múzeum létesítését Salgótarjánban. Többször tárgyalt velem ez ügyben. A múzeum létesítését Horváth László polgármester helyettesem is állandóan sürgette és személyes utánjárással össze is gyűjtött régi múzeumi megőrzésre érdemes tárgyakat. Az ő bíztatására adtam beleegyezésemet ahhoz, hogy hivatalos szobájába nehány üvegszekrényt állítottunk és abba helyezte el Horváth azokat a leleteket, melyek leginkább az ő és Dornyay közvetítésével a város birtokába jutottak és idővel annyira elszaporodtak, hogy alapját képezhették egy majdnem létesítendő múzeumnak. Addig pedig a Horváth tanácsnok szobája ajtaján hivalkodó: Horváth János „és múzeum” felírás inkább csak a jó szándékot jelképezte.

E sorok írásakor most örömömnek és tiszteletemnek adhatok kifejezést a fölött, hogy éppen a megszületett és életképes salgótarjáni múzeum tisztelt igazgatójának felhívására nyúltam életélményeim megírásához.
Vágóhíd

A „Munka” 1927. évi jan.15-i száma a következő hírt közölte: „Költözik a vágóhíd.” Négy évtizedig volt ott, ahol nem volt jó helyen. Vele együtt járt a szenny, a bűz. Most végre megszűnik ez az egészségtelen, ócska üzem. A környék lakói orrfintorítás nélkül sétálhatnak a valóban szépen alakuló városrészben. Az új, modern vágóhíd a Vasút utca mentén lett elhelyezve.”

1927. jún. 2-án lett az új vágóhíd használatba véve. A következő helyiségekből áll: irodahelyiség, gépész és bélüzemvezető lakása, gépház, jéggyár, hűtőkamrák. Marhavágó, sertésszúró, bélmosó, marhaistálló, juhakol, sertésólak. A jéggyár termelő képessége 24 órás üzem mellett 312 métermázsa.

A régi vágóhidat a város ajándékba adta a református egyháznak, mely azon új templomot épített, éspedig a régi vágóhíd anyagának felhasználásával is.
A köztisztasági szabályrendeletbe

olyan rendelkezéseket vettünk be, mely külön választotta az adót és a szeméthordási díjakat. Ezt azért tettük, mert ilyen módon a vállalatokat belevontuk a köztisztasági adót fizetők sorába annak dacára, hogy a vállalatok maguk gondoskodtak telepeik tisztántartásáról és szemétjének kihordásáról. A köztisztasági adót ugyanis a város területén fekvő minden ingatlan után kellett fizetni, a szemétfuvarozási díjakat azonban csak a tényleges használata szerint.

Nemcsak a köztisztasági szabályrendelet megalkotásánál, de legtöbb szabályrendeletünk /például vízvezeték/ létrehozásánál is igyekeztünk ily módon a vállalatoknak a közköltségekhez való hozzájárulását biztosítani, mert hiszen a város létesítményeinek előnyeit a vállalatok alkalmazottai egyformán úgy élvezték, mint városunk egyéb lakói.
A munkanélküliség

1927. évben megint nagy arányokat öltött. Nagy volt az elégedetlenség. A város képviselő-testületi határozatában rámutatott arra, hogy a tavasz most már harmadszor hozza az évenként megismétlődő munkahiányt, mely a munkások százainak és családtagjai ezreinek nyomasztó szegénységét, önhibájukon kívül keletkezett, keserves életsorsát idézi elő. A melegebb idő azonnal érezteti hatását a széntermelésnél, a redukált termelés pedig létszámcsökkentést von maga után.

Habár a város képviselő-testülete úgy találja, hogy a munkanélküliség megszüntetése nem tartozik az önkormányzat szigorúan vett feladatai közé, mégis úgy érzi, hogy közérdekű feladatot teljesít, mikor a kormány figyelmét erre az állami feladatra irányítja. Adjon a kormány munkaalkalmat, építsen utat, elsősorban pedig lakást stb.

Megmozdulásunknak megint megvolt az eredménye, a kormány vízkutatásra kamatmentesen 48.000 pengő kölcsönt folyósított a városnak és további 24.000 pengő segélyt az árvízkárosultaknak a károk megtérítésére.
Dalárda versenyt

rendeztünk a salgótarjáni szénmedence dalárdáinak /Salgótarjánban öt volt, aztán Baglyasalja, Mizserfa, Nagybátony stb, stb./ részvételével a salgótarjáni városi nyári vendéglő verandáján 1927. aug. 20-án.
Névnapom

Elnézést kérek, hogy személyes vonatkozású ügyemnek megint hosszú sorokat szánok. A Munka 1927. évi okt. 15-iki számában a következő tudósítás jelent meg:

„A polgármester névünnepe. F[olyó] hó 12-én szerdán este 7 órakor a városháza környéke szokatlan élénkséget mutatott. Lampionos leventék, cserkészek, lampionos tűzoltók, fáklyás testületek, dalárdák gyülekeztek, hogy a városháza nagy termében együttesen ünnepeljék dr. Förster Kálmán polgármestert névnapjának előestéjén. Este fél 7-kor az acélgyári dalárdának nagyszerű éneke hangzott fel a polgármester lakásának udvarán. A dalárda több kedves éneke közben érkezett meg virágos kocsival a városházán egybegyűltek részéről Horváth László v. tanácsnok és Takács Ferenc ipartestületi elnök, hogy a polgármestert meghívják az összegyűlt polgárság körébe.

A városháza környékén harsány éljenzés fogadta a polgármestert, ki nejével együtt érkezett meg.

A terembe lépve hatalmas éljenzés után a R[ómai] K[atolikus] Olvasóköri dalárda „Az Úrnak napja ez!” c[ímű] dalt énekelte. Majd előlépett Koós Mihály helyettes polgármester és kiváló beszéd keretében ecsetelte a „családfő” értékes munkálkodását, a város első emberének nehéz szerepét, szeretettel köszöntötte a város tiszti- és altiszti kar nevében. Az ipartestület nevében Takács Ferenc, az OMKE részéről Herczog Ede, a tűzoltók részéről Czirbesz István, a MANSZ részéről Kovács Józsefné, a R[ómai] Kat[olikus] Olvasókör részéről Horváth László mérnök, az acélgyári olvasókör nevében Horváth Károly mérnök, az Ev[angélikus] Nőegylet nevében Pántyik Árpádné, az izraelita nőegylet nevében Szauer Andorné, a cserkészek nevében Czirbusz Endre tanár, a leventék részéről Kovács Aladár, a Magyarországi Kárpátegyesület részéről Liptay Jenő gyárigazgató, a Lövészegyesület nevében Sinkovics János, az ÉME nevében és a vasutasság részéről Szántay István ál.főnök. A keresztény szocialisták nevében Tamás József, a bánya és kohómunkások nevében Csóka Vendel, a Stefánia nevében Reguly Lajos, a hadirokkantak nevében Fabini József, az úrbéresek nevében Földi J. és végül az összes többi egyesület nevében Horváth László v. üdvözölték szellemesebbnél szellemesebb felköszöntőkkel a polgármestert, kinek Horváth László ezüst levélkékből ágacskát adott át, mely egy diófapajzsra volt erősítve, s minden levélkén egy-egy egyesületnek neve állott. Az ünnepség alatt a kat[olikus] kör, és a bánya és a kohóegyesület dalárdája szép dalokat adott elő.

Az üdvözlésekre a polgármester meghatottan mondott köszönetet megosztva a neki tulajdonított sikereket a mellette álló tisztviselőkarral, képviselő-testülettel és közönséggel. Az ünnepséget a kat[olikus] kör „Hiszekegy’ -e fejezte be.

Az utcakép ünnepies külsőt öltött, a város polgármestere feleségével az ovációk közepette elrobogott szépen feldíszített kocsin. A városháza szépen feldíszített lépcsőháza másnap is ünnepi hangulatot varázsolt a szürke hétköznapra, melyet Kálmán napja tett ünnepé a város közönsége részére.”

Eddig az újságcikk. Otthon aztán és bizalmas körben kijelentettem, hogy én nem hiszek ennek az egész cécónak őszinteségében. Egy-két tisztviselő és külső ember, hogy a polgármestert maga felé hangolja, belefekszik a dologba, és széles körben járja az egyesületeket, azok vezetőit. Azok pedig szegények - kényelmetlenül érzik magukat, de mit mondhatnak mást? Vállalják a szerepet, mert nem vállalni tüntetést jelent, azt meg nem akarják.

Egy-egy beszédből azért őszinte melegség is áradt felém - ennek persze nagyon örültem - és én is őszinte szívvel mondtam a jóleső figyelemért köszönetet. Az ünneplés után később mégis megkértem tisztviselőtársaimat és barátaimat, hogy ezt máskor ne csinálják. Ha egyesek és nem ünnepélyes külsőségek között meg akarnak gratulálni, annak én őszintén örülök, jöjjenek névnapomkor a lakásomra, szorítsunk ott egymással kezet, igyunk meg egy pohár bort, de felvonulás, fáklya, virág és ajándék, sok beszéd nem, nem az én ízlésem, és nem is emeli munkám értékét.

Meg is ígérték, hogy respektálni fogják kérésemet, máskor nem lesz ilyen parádé. És mi történt? A következő évben majdnem szórul–szóra megismétlődött a virágos kocsi, fáklya és minden úgy, mint az előtte való évben. Ajándékul az egyesületek egy berámázott nagy képet adtak, mely a lövésztornyot és annak környékét ábrázolta, Fayl Frigyes rajztanár szép alkotása.

Ekkor elhatároztam és hátralevő sok évben be is tartottam, hogy én okt. 12-én délben eltávozom Salgótarjánból, és csak 14-én reggel jövök haza. Rendszerint Karancsberénybe mentem ilyenkor Légrády Béla bácsiékhoz és az ő szép erdőjükbe. A városházán pedig egy felfektetett ívre rájegyezhette nevét az, aki meg nekem akart gratulálni. Így is sokan voltak ugyan, de ez még nem volt olyan terhes egyik félre nézve sem.
Utcaelnevezés

E tekintetben én arra az álláspontra helyezkedtem, hogy élő emberről semmi esetre, és nem élőről is csak egész kivételesen neveztessék el az új utca. Ezt az elvi álláspontomat sikerült is Poprádon, de Salgótarjánban is érvényesítenem. Többször került szóba a Fő utcának, vagy egy másik új utcának Horthy út névvel való ellátása, de ezt is sikerült mindig valamiképpen elkerülni. Saját magam személyével e tekintetben természetesen szintén így bántam el, mikor egy hivatalomhoz benyújtott előterjesztésben az Uj telep lakói azt kérték, hogy a középső utcát Förster utcának nevezze el a város. Kérésemre a képviselő-testület ezt az utcát aztán Tátra utcának nevezte el. /Azt hallottam, hogy ezt a Tátra utcát most már másképpen hívják. Ha ez igaz, hát kérdezem: „miért? ” / Nekem sokkal szimpatikusabbak az ilyen elnevezések: Faiskola, Menház, Kővár, Pécskő, Losonc, Késmárk stb. utca.
A rendőrség és a csendőrség

épületének átvétele, illetve a csendőriskola alapkőletételéhez lejött maga Scitovszky Béla belügyminiszter, valamint államtitkára Sztranyavszky Sándor is. Az eljárás minden különös külsőség nélkül ment végbe.
Hricsovszky András

22 évig volt Salgótarján nagyközség bírája. Lelkes tűzoltó is volt és ilyen minőségében az önkéntes tűzoltótestület megfestette az ő arcképét. A képet kis ünnepség keretében leplezték le. Ezzel kapcsolatban megjegyzem, hogy mind több és több gondot fordított a város tűzoltó felszerelésének kiegészítésére és személyi szervezésére is. Később modern szertárt építettünk s a városi altisztek tűzoltó kiképzésben részesültek. Egy modern motoros tűzoltó autót is vett a város és az önkéntes tűzoltó testület mellett négy képzett tűzoltó altiszt tartott állandó ügyeletet.
Lakbérosztályba

soroztatása a városnak nem felelt meg a város igényeinek és jelentőségének. Az utolsó, ötödik osztályba soroztatásunkat sérelmesnek találtuk és az állami tisztviselők e tárgyban a városházán megtartott gyűlésen azt kérték, és azzal bíztak meg engem, hogy álljak élére annak a mozgalomnak, hogy kedvezőbb beosztást kapjuk. Ez irányú lépéseink később eredményesek voltak.
Cédulaház

vált szükségessé az új vásártéren. Megtudtam, hogy a pénzügyminisztérium, mely a marhalevél kezelésénél szedett díjak folytán érdekeltnek minősül, kivételesen segélyben részesíti a vásártartó községeket. Megpróbáltuk és sikerült, a pénzügyminiszter a cédulaház építésének költségeihez 20.000 pengővel járult hozzá.
Karischiász

tette kínossá ez időben napjaimat. Ez a ritkán előforduló betegség annyira elővett, hogy otthon kellett maradnom és ágyban feküdnöm. A Munka 1928. febr. 2-i száma kedvesen regisztrálja ezt a hírt és közli, hogy: „budapesti gyógykezeltetése után hazajött, de 2 hétig kénytelen a szobát őrizni. Az előírt kúrát itthon folytatja, hogy bal karjának gyötrő fájdalmai elmúljanak. Hivatalos ügyeit betegen is intézi, amennyiben a városi tisztviselők személyesen vagy telefonon keresik fel a lakásán.” A telefonkészülék éjjeli szekrényemen kezem ügyében volt mindig, tehát éjjel is. Tűz esetében az ügyeletes tűzoltó engem is „riasztani” volt köteles.
Herczegh József

kanonok, a salgótarjáni kat[olikus] plébános 1928. évi febr. 29-én halt meg. Sírjánál a város nevében én mondtam beszédet, kiemelve az elhunyt lobogó hazaszeretetét.
Feleségemről

eddig alig tettem megemlítést. Pedig hűséges, kedves fegyvertársam volt jóban és rosszban. Legyen szabad most a Munkának róla hozott referádáját szó szerint idéznem:

„Száznál több „magyar asszony” jött össze a kat[olikus] körben f[olyó]év /1928/ jún. 4-én megtartott szokásos teadélutánon. A kölcsönös üdvözlések után dr. Förster Kálmánné elnöknő lépett a felolvasó asztal elé és végtelen kedves, közvetlen szavakkal bocsátotta előre azon aggályát, hogyha talán lámpaláza megakasztaná előadásában, nézzük el azt neki szerető asszonyi szívvel, ő bizony nem a szónoklás és az előadás mestere / Nb. amire az előadás során hamarosan rácáfolt./ Azután elkezdett az ő kedves virágjairól mesélni, az ápolásukról, hiszen éreznünk kell, hogy a virág is szinte lelkes lény, aki hálás is tud lenni a sok fáradozásért, mellyel vele törődnek. Közben Rőder Alfréd szebbnél szebb virágokat vetített a vászonra és parkokat, erdei virágokat stb. is, hogy így színes képekkel még színesebbé tegye a nagyszerűen megkonstruált és kedvesen előadott oktató előadást. Ki-kirobban a taps egy - egy kedves kedvenc virág tárgyalásánál és percekig ünnepelték kedves és szeretett elnöknőjüket, amikor a nagy érdeklődéssel hallgatott beszédét befejezte. Sőt. A lelkes hallgatóság egy szép virágcsokorral is kedveskedett a virágnevelés nagy mesterének.”

Hát ez igaz. Feleségem nagyon szerette a virágot. Volt az Uj telepen a hegy oldalában egy sziklakertünk, melyet - mint a többi városi alkalmazott - előnyös feltételek mellett kaptunk a várostól. Ebbe a kertbe 100 fuvar sziklát hozattam az erdőből, de nem ám a városi fogatokkal, hanem saját pénzemen. Juliska – így hívták a feleségemet – minden utunk alkalmával és akárhol jártunk, ha láttunk olyan virágot, mely érdeklődését felkeltette, azt a mindig magánál lévő kis ásóval gyökerestől kiszedte, és magával hozta, otthon pedig elültette. Persze, nem mind eredt meg, de gondos elültetéssel és ápolással sok megmaradt és szépen díszlett. Legtöbbet a Szepességről, Tátrából hoztunk, de volt virágunk Ausztria, Olaszország, Franciaország, Schweiz és minden tájról, ahol csak megfordultunk. A kertészeti lapok kétszer is hozták a mi sziklakertünk fényképét és az emberek valósággal látnivalóként kezelték tarjáni sziklakertünket! /Szegény feleségem 1947-ben halt meg a Bakonyban, ahol Kisgyón bányatelepen, nyugdíjamtól megfosztottan, mint csillejavító segédmunkás dolgoztam. A zirci temetőben van eltemetve. Sírja egy sok mázsás nyers szikla és előtte egy kis sziklakertecske, amit saját kezűleg építettem, és amibe a fővárosi kertészet egy tanárától barátilag kapott sziklanövényeket ültettem. Halálom után az én hamvaimat tartalmazó urna is oda kerül./
A város térképe

1 a 10.000-es léptékben ez időtájt elkészült és a közművek létesítéséhez így mostantól fogva megbízható alapadatok állnak a tervezők rendelkezésére. A térképek az utcaelnevezéseket is tartalmazzák.
A Pipisen

is ez időben létesült a „levente” út, mely lehetővé tette a város lakói számára a szép kilátást nyújtó kényelmes sétát. Az engedélyt a terület tulajdonosa özv. Lubyné, /majd Veress Zoltánné/ adta minden ellenszolgáltatás nélkül. A munkálatokat nagy buzgalommal Pitta Lipót dr. rendőrtanácsos vezette. Így néhány percnyi sétával oda juthatott a város közönsége, ahonnan - mint ahogyan azt már említettem - szép időben a Magas Tátráig szép kilátást élvezhettünk.
A balassagyarmati autóbuszjáratra

szóló engedély is megjött végre. Póka Rezsőné volt az engedélyes. A viteldíj személyenként és kilométerenként 10 fillérbe volt megállapítva. Később a járatot a Mavart vette át.
Traum Péter

az új salgótarjáni r[ómai] kat[olikus] plébános 1928. év szept. 8-án lett beiktatva. Fogadtatása a szokásos külsőségekkel /lampionos menet, toronyzene stb./ történt. Benne a hívek egy melegszívű lelki pásztort kaptak, én pedig egy mindvégig hűséges barátot.
A járásbíróság

1928. szeptemberében költözött új épületébe.
16 tagból álló küldöttség utazott fel Budapestre a városon keresztül vezető törvényhatósági út, valamint a magángimnázium államosítása ügyében. Mindkét ügyben bíztató választ kaptunk. A küldöttséget Sztranyavszky vezette. Mindkét ügyről volt is már és lesz is még szó.
Cigány ügy

Kutatásaim között ráakadtam egy „Salgótarján és Vidéke” című újságnak egy régi 1912. évi szept. 15-én megjelent számában a cigányokról közölt újságcikkjére, melyben többek között ez áll:

„Konstatálni akarjuk azt a tényt, hogy a Salgótarjánban lakó, éspedig sátrak alatt lakó, kóbor cigányoknak betelepítése és a vasúti fővonal mellé, a város központjában való helyezése, ami a mai állapotnál még sokkal szembetűnőbb volt, még az úgynevezett Szakáll érában történt.

Sokféleképpen próbálták már a cigányügyet megoldani. Ahány törvényhatóság, ahány főszolgabíró akart a dolgon segíteni, annyiféle módon tette. Nálunk speciálisan ez a cél, hogy a füstös sátrakat, kopott gebéikkel jelenlegi helyeikről eltávolítsuk. Salgótarjánnak van elkülönített cigány negyede, ennél alkalmasabb helyet nem találtunk a kóbor cigányok számára. Hatósági úton kényszerítessenek az oda elhelyezett cigányok, hogy az ott lakó muzsikus és más foglalkozású cigányokhoz hasonlóan házakba lakjanak.”

Az állapot, melyet 1921-ben a Pécskő utcában találtam, siralmas, kétségbeejtő volt.

Házakban laktak. Igen, de milyen házakban?

Nehéz probléma a cigányügy. Az volt, és az még ma is. Országszerte és mindenütt, más államokban, pld. Csehszlovákiában is.

A razziák, a tiszti orvos hetenkénti kiszállása, a cigánybírói tisztség bevezetése, a büntetés, az oktatás némileg javítottak ugyan az állapoton, de azt nem oldották fel. Egyrészt azt, hogy a cigány olyan embertársunk, mint minden másik, másrészt hajlamuk a lopásra, lustaságuk és más hátrányos tulajdonságuk olyan ellentétes körülmények, melyek ugyan nehezen nyernek megnyugtató megoldást.
Vízvezeték?

Ez időtájt egy nagy döntés előtt állott Salgótarján városa és a város élén én. Mindenki érezte, hogy a vízvezeték létesítése rendkívül fontos, hiszen a vállalatoktól eltekintve, hol az ivóvíz használat kérdése már megoldást nyert, a város egyéb közönsége csak a házakban lévő kutak vizére volt utalva, ez a víz pedig a vizsgálatok szerint, nem kifogástalan.

De megállok ennek a kérdésnek további fejtegetésével, mert eszembe jut, hogy abban a programban, melyet a város közállapotáról szóló jelentésemmel együtt a képviselő-testülettel 1929. márc. 20-án ismertettem, én bőven foglalkozom ezzel a kérdéssel, és ezért ezen kisiklásért elnézést kérve, előbb még egy-két eseményt ismertetek, és csak azután térek rá a város közállapotáról és jövő programjairól készített terjedelmes jelentésem ismertetésére.
Lőház

A Salgótarjáni Lövészegyesület, melynek elnöke én voltam, a város által a nyári vendéglő melletti telken lövöldét épített, melynek alapkőletéti házi kis ünnepségén 1929. jún. 29-én este 7 órakor a lelkes lövészek körében a következő szavak kíséretében tettem le az első követ: „Legyen ez az épület itt a határ szélén erős vára a hazaszeretetnek. Hozzád fohászkodunk, jó istenünk, adj nekünk erőt és kitartást a munkánkhoz, amit becsületes szívvel akarunk drága magyar hazánk javára e falak között végezni!”
A „Stefánia”

anya- és csecsemővédelem csendesen, de eredményesen fejtette ki működését. Horváth László tanácsnok vezette a város részéről ezt az akciót, mely különösen a nyomasztó munkanélküliség idejében volt nagyfontosságú. A város asszonyai meghatározott napokon az úrnák elé ültek és mosolygó bíztatásukkal adakozásra bírták az arra menőket.
Térkép

is készült a város környékéről. Éspedig egy lőcsei diáktársam, Strömpl Gábor mutatta be azt nekem, miközben visszaidéztük lőcsei szép diákéveink emlékét.
Az óvodás gyermekek

és általában a gyermekek mindig közel voltak a szívemhez. Nekünk nagy-nagy sajnálatunkra, nem volt gyermekünk. Talán ennek tulajdonítható az a szeretet, mely belőlem a gyermekek felé szállott.

Emlékszem és szívesen gondolok arra, hogy mikor annak idején Poprádon az irodából jövet a lakásom felé tartottam, a szomszédban és a mi házunk földszintjén lakó gyermekek már lesték jövetelemet, s mikor a sarkon befordultam, elibém szaladtak, megfogták a kezemet s amelyik nem érte el, megfogta a ruhámat, vagy a nadrágomat és így kísérték haza a „polgármester bácsit” közben kérdezve „mikor fogunk kötélhúzást csinálni? ”

Tarjánban három óvoda volt, mind a hármat a város tartotta fenn. Aránylag gyakran látogattam meg azokat, mert öröm volt számomra látni a lelkes gyermekeket, amikor „Isten hozta polgármester bácsit!” jelszavakkal belépésemkor üdvözölt a kis sereg. Ebben a fogadtatásban őszinteség is volt, vagyis személyemnek is szólt, de – érzésem szerint – talán még inkább annak a pléhcukordoboznak, melyet ilyenkor „magán pénztáram” terhére magammal vittem és tartalmát saját kezűleg szétosztottam.

Hadd írjak le egy ilyen találkozást az óvodás gyerekekkel, mely 1929. június 15-én történt és melyről a helyi újság a következőképpen emlékezett meg:

„Ezután a záró ünnepély főszáma meglepetésszerűen következett. A színpadon félkörben, az egyik oldalon a kislányok, a másik oldalon a kisfiúk állottak. A középen két rózsacsokrot tartó kislány között a kis Melihercsik Gizus szavaló óvodás állott. A háttérben fehér vászonnal letakart kép függött. A kis Gizus elkezdett szavalni. Ajkáról, mint a csurgó csermelyről buzogtak a rímek, szívből jövő és szívhez szóló szavakkal méltatta Salgótarján első polgárának hervadhatatlan érdemeit, melyeket a közoktatással kapcsolatban a kisdedóvodákért eddig szerzett. S mikor a lepel lehullott, aranyozott díszes rámában láttuk annak a salgótarjáni polgárnak daliás, díszmagyaros alakját, kinek szíve a magyar kultúráért dobog, s aki felelősségteljes állásában súlyos szavának latbavetésével támogatja mindazt, ami szép és nemes. A szeretet és hála könnyei csillogtak a szemekben, hogy olyan első polgára van városunknak, aki” - már nem folytatom ezt a dicsérethalmozást -, „a nagyszerűen sikerült képet az óvodások csináltatták a piactéri óvoda terme számára, hogy ott hirdesse az idők végezetéig a polgármester iránt érzett hálájukat, szeretetüket.” /Vajon hol van most ez a kép? /

„Az ünnepség végén két gyönyörű rózsacsokrot nyújtottak át a kicsinyek a város polgármesterének, ki meghatva köszönte meg a meglepetésszerű ünnepeltetést.”

Itt meg szeretném jegyezni azt, hogy ilyen fellengős stílusban fogalmazott dicséreteket, jelzőket magam sem vettem komolyan. Tudom, hogy sok százalékot kell belőlük levonni, de azért ha őszinte akarok lenni, ki kell jelentenem, hogy jóra való törekvésem elismerése jól esett és további munkára serkentett.
Bem apó hamvainak

1929. évi júl. 6-án történt haza, Lengyelországba való szállításáról a következő újságközlemény nyújt tájékoztatást.

„Búcsúzás Bem apó hamvaitól!

Az országos Bem ünnepségek méltó befejezője volt az a szívvel megrendezett és könnyektől ragyogó búcsúztatás, mellyel Salgótarján város és Somoskőújfalu mondtak egy utolsó „Isten Hozzádot”-ot a halhatatlan szabadság hősnek, a magyarok őszinte barátjának, az egész ország felejthetetlen Bem apójának.

Az ünnepélyt ünneppé az a szeretetteljes ragaszkodás avatta, mellyel Salgótarján és vidékének apraja-nagyja ünnepi díszben emelkedett lélekkel sereglett a hamvakat hozó vonathoz, hogy kegyeletének virággal áldozzon, amikor hazájába robog örök nyugovóra a lengyel nemzet nagy fia, Osztrolenko büszke csillaga.

Délután 4 órára volt jelezve a különvonat érkezése, de már órákkal azt megelőzően ezrekre menő tömeg szállta meg a gyönyörűen fellobogózott főtéri állomást, melyen a szél büszkén lengette a városi – a nemzeti színű – és a lengyel nemzeti lobogót. Egymás után érkeznek meg a cserkész és levente csapatok, hogy a sínek mellett sorfalat álljanak. Megszólalnak a jelzőcsengők, a különvonat már a nagyállomáson van, ahol a Hirsch gyári leventék és az állomási személyzet és tisztikar előtt elhaladva a főtéri állomás felé közeledik. Mélyen meghajolnak az ifjúság zászlai és feltűnik a magyar címerrel díszített és fellobogózott mozdony, és utána a hamvakat hozó szerelvény. Felzendül a Himnusz, melyet mélyen meghatva énekel a közönség, feszes vigyázzba merednek a cserkészek és leventék. Haussenblass Károly alezredes, állomásparancsnok a honvédség nevében helyez el koszorút, dr. Förster Kálmán polgármester Salgótarján város közönsége és társadalmi egyesületei nevében tesz le koszorút a következő beszéd kíséretében:

„Megállt a vonat néhány percre itt is. A trianoni szomorú határ közvetlen közelében e város társadalma is kegyelettel rója le tiszteletét szabadságharcunk dicső hősének hamvai előtt.

Amikor Salgótarján városának és társadalmi egyesületeinek lengyel színű szalaggal díszített koszorúját e koporsóra helyezem, a lovagias nemzet mélyen tisztelt képviselőit arra kérem, ne feledkezzenek meg a hagyományos lengyel–magyar barátságot oly jellemzően kifejezésre jutatott azon közmondásról:

Vengier, polak dwa bratanki I do sabli, i do sklanki! 11

Adja az igazságos Isten, hogy mielébb bekövetkezzék az az idő, mikor a felszabadult lengyel nemzet és a magyar nemzet fiai ott a Magas Tátrában, a Morske–Okonál újból boldogan kezet fognak egymással! Vezessen minket ezen törekvéseinkben a hős Bem apó dicső szelleme!

A kitörő lelkesedéssel és éljenzéssel fogadott beszéd után Przedrzmirsky Emil lengyel vezérkari ezredes a „Bem kocsi” lépcsőjéről messze csengő hangon meghatottan válaszol a kedves fogadtatásra, mellyel egész Magyarországon fogadták őket és hódoltak Bem apó emlékének.

Majd a cigányzenekar a Kossuth nótába kezdett bele, melyet élvezettel hallgattak a lengyelek.

Megszólalt a jelző síp. A bányazenekar a lengyel Himnuszt játszotta s lassan megindult a vonat. Virágeső, kendőlobogtatás! Az útvonalon Salgótarjántól Somoskőújfaluig a vasút mellett sort álltak az acélgyári leventék.”
A közigazgatás rendezéséről

szóló 1929. évi XXX. törvénycikk nehány lényegbe vágó újítást hozott a városok életében. Ezek közül a leglényegesebbeket a következőkben ismertetem, a 37-ik §: ennek a törvénynek életbeléptetésétől kezdve a rendezett tanácsú városok a „Megyei Város” nevet viselik, a 38-ik §: Megyei Városokban a képviselő-testületi tagok száma 60-nál kevesebb és 120-nál több nem lehet. Számukat a képviselő-testület szabályrendelettel állapítja meg akként, hogy mintegy négyszáz lakosra essék egy képviselőtag. A 44-ik §: azokban az ügyekben, melyek a törvény vagy a szabályrendeletek értelmében a városi tanács hatáskörébe tartoztak, jövőre a polgármester egyéni hatóságként intézkedik és határoz. A 68ik §: a megyei város polgármesterét a képviselő-testület 10 évre, a többi tisztviselőjét élethossziglan választja.

A számvevőség egész személyzetét a főispán nevezi ki élethossziglan. Általában az eddiginél magasabb képzettséget ír elő a törvény, és előírja a gyakorlati közigazgatási vizsga letételét.

Az új képviselő-testületi tagokat még ez évben kell megválasztani és a tisztújítást is megejteni.

A fent idézett rendelkezések a városi közigazgatásban mélyreható változást hoztak létre.

A jó öreg: „rendezett tanácsú város” elnevezés „megyei városra” történt kicserélése nem bír fontossággal.

Ellenben lényegbevágó és – szerintem is – helyes volt a képviselő-testületi tagok számának redukálása és izgalmas volt, bár számomra nem jelentett lényegbeli változást az, hogy a városi tanács, mint ilyen, megszűnt és az új törvény az ügyeket a polgármester egyéni elbírálása alá helyezte és így nagyobb felelősséget rakott a vállára. Én tudniillik kényes ügyek eldöntése előtt ezután is tartottam úgynevezett tanácsüléseket adminisztratív és különösen a képviselő-testület döntése alá tartozó ügyekben, mert ezekben nem akartam tisztviselőtársaim értékes tanácsait nélkülözni.

De az, hogy a város a maga tisztviselőit ezentúl nem meghatározott időre választja, ez szerintem is helyes rendelkezés volt, mert így a tisztviselő a sokszor átruházott polgármesteri hatáskörben eljárt ügyekben befolyásmentesen, függetlenül tudott eljárni és nem kellett attól tartania, hogy a következő választásnál egy korábbi ügyében érdekelt városatya szavazatával, vagy befolyásával ellene fordul.

De ugyanezen aggály vonatkozott, sőt fokozottabb mértékben vonatkozott a polgármesteri állás betöltésének kérdésére is, de ezeknek pro- és kontra fejtegetésébe itt nem bocsátkozom. Én magam szerencsére nem kerültem ilyen kérdés középpontjába, mert 32 évi polgármesteri szolgálatom során ötször kerültem választás alá, mely végeredményben minden esetben egyhangulag történt.

A számvevőségi tisztviselők kinevezésének a főispán jogkörébe utalása politikai okokból történt, hogy helyes volt-e, erről is lehetne vitázni.

11 Egy híres dal kezdete: „Lengyel-magyar két jó barát, együtt harcol s issza borát …” (Több változat is előfordul.)
Polgármesteri jelentés és program

Salgótarjáni polgármesteri működésem, leírásom során most odaértem, hogy ismertetnem lehetne a Munka 1929. évi márc. 16-án és márc. 23-án négy, illetve négy és fél újságoldal terjedelemben megjelent polgármesteri jelentésemet az 1925 — 1926 — 1927 és 1928-as évek közállapotairól, illetve a jövő évekre adott polgármesteri programról.

Ez a két hosszú újságközlemény rendelkezésemre áll, de mikor azt kellene eldöntenem, hogy most itt életleírásomban ezekből a néha igen hosszú közleményekből mit idézzek, illetve mit ismertessek, őszintén szólva zavarban vagyok. Azért, mert a jelentésem, illetve programomba foglalt események némelyikéről már eddig is számot adtam és így könnyen még ismétlésekbe is bocsátkozhatom. Bizonytalankodásomban mégis azt tartom számomra irányadónak, amit megbízóm mondott, azt, hogy: minél részletesebb lesz, annál jobb.

Ha tehát adat hiánya és emlékezőtehetségem csökkenése miatt az események ismertetése terén hiányosságok, vagy éppen ismétlések mutatkoznának, ezekért ismételten elnézést kérek.

Ezek után rátérek az 1929. márc. 20-án tartott képviselő-testületi gyűlés lefolyásának és a polgármesteri jelentésemnek és programomnak ismertetésére, illetve idézésére.

A Munka 1929. márc. 16-i számából:

„Képviselő-testületi közgyűlés.

Folyó hó 20-án nagy számban jöttek össze a városatyák, akiket nem riasztott el a 39 pontból álló tárgysorozat.

A polgármester a Hiszekegy szavaival nyitja meg a közgyűlést. A szokásos polgármesteri jelentés során megemlékezik Eisele Gusztáv acélgyári igazgató hirtelen haláláról és Wagner Rezső bányaigazgatónak bányaügyi tanácsossá történt kinevezéséről. A közgyűlés a jelen volt tanácsost meleg ünneplésben részesítette.

Több közérdekű bejelentés után a polgármester olvasta fel beszámolóját a város utolsó négyévi közigazgatási és közállapotáról, és városfejlesztési programjáról. Az a nagy koncepciójú munka domborodott ki ezen mindvégig érdekes jelentésből, melyet a városi tanáccsal élén a polgármester fejt ki ezen elhanyagolt, de nagy jelentőségű város fejlesztése érdekében.

A képviselő-testület részéről Szente László palackgyári igazgató a nagy tapssal fogadott beszámoló után a következő szavakat intézte a közgyűléshez:

Tisztelt közgyűlés! Városunk életének utolsó éveiben történt eseményeit képviselő-testületi tagságunkból folyó kötelességből élénk figyelemmel kísértük. Az elért fejlődést célzó és eredményező polgármesteri intézkedések a mi hozzájárulásunkkal váltak valóra s így az elmúlt 4 év eseményei egyes részletekben ismeretesek voltak előttünk.

A polgármester úr által a Munkában közreadott tömör összefoglalás lehetővé tette nekünk, hogy a 4 év eseményeit összefüggő egységes láncolatban vonultassuk el lelki szemeink előtt, és meg vagyok győződve arról, hogy ebből az összefoglalásból a tek[intetes] Képviselő-testület egyforma megelégedéssel konstatálja azt, hogy a polgármester vezetése alatt az ő és az őt támogató és vele együtt dolgozó tanács munkájának eredményeképpen ismét egy tekintélyes elválasztó távolságot sikerült beiktatni városunk mai állapota és a polgármesteri jelentésben is említett, valamikori keserves hírünk a „piszkos fészek” fogalma közé.

A polgármester által felolvasott, hat esztendőre szóló programot érdeklődéssel és reménységgel hallgattuk. A város képviselő-testületének alkalma lesz, az egyes évekre szóló költségvetési előirányzatok letárgyalásánál a fejlesztési program egyes részleteivel érdemben foglalkozni, így a most előterjesztett program határozat tárgyát nem képezheti. A nagyszabású, fontos célkitűzésekben gazdag programot azonban oly érdeklődéssel hallgattuk mindnyájan, hogy azt hiszem a tisztelt közgyűlés egyforma érzelmeinek adok kifejezést akkor, amikor azt indítványozom, hogy a beszámolóhoz hasonlóan a most felolvasott programot is jelentesse meg a polgármester a Munkában, hogy azt újra átolvasva végig gondolhassuk városunknak nagy vonalakban szeretetteljes, gondos józan mérlegeléssel is megtervezett legközelebbi jövőjét. A mi erős horgonyunk az a polgármesteri programban is érintett köteles gondosság és gondos óvatosság, mellyel a polgármester és a vezetése alatt álló tanács a program egyes pontjait városunk javára és a mindenkori gazdasági viszonyokkal bölcsen számolva fokról-fokra teljesedésbe fogja vinni.

Indítványozom, hogy az elmúlt 4 év eredményeiért fejezze ki a város képviselő-testülete a polgármester és a munkájában őt támogató tanács iránti jegyzőkönyvi elismerését, az előterjesztett nagyszabású program megvalósításához pedig helyezze kilátásba legteljesebb támogatását.

Egyhangú helyeslés után a tárgysorozat többi pontjainak tárgyalására tért át a közgyűlés. A közgyűlés este hat órára ért véget.”

A Munka 1929. márc. 16-án megjelent számhoz csatolt négy újságoldal terjedelmű mellékletből idézetek:

„Dr. Förster Kálmán polgármester jelentése az 1925, 1926, 1927. és 1928. évek közállapotairól.

Tekintetes Képviselő-testület!

Salgótarján 1922. jan. 27-én alakult át rendezett tanácsú várossá.

Első ízben 1925. febr. 4-én terjesztettem be háromévi polgármesteri működésemről és a város közállapotáról szóló jelentésemet az utolsó 4 évről szóló jelentésemben. Az utolsó 3 évben így a korábbi három évnek sem statisztikai adatait, sem jelentős eseményeit általába véve nem ismétlem, csak néhány esetben óhajtok kitérni az első három év adataira ott, ahol az az összehasonlítás folytán szükségesnek fog mutatkozni.

Salgótarján városának az 1925. év jan. hó 1-étől elmúlt időre szóló és a város közigazgatási és általános közállapotát, valamint ezen 4 évnek nevezetesebb eseményeit feltűntető jelentésemet a következőkben van szerencsém a t[isztelt] képviselő-testület bírálata alá bocsátani.
A képviselő-testületnek

76 választott, 76 legtöbb adót fizető és hivatalánál fogva 13 tisztviselő, s így összesen 165 szavazattal bíró tagja van.

A törvényhozási tárgyalás alatt álló közigazgatási reform tervezet a város képviselő-testületének taglétszámát előreláthatólag 40-ben fogja megállapítani s így 112 képviselő-testületi tag – valószínűleg az év őszén – elveszti mandátumát. Erre való tekintettel nem tartom érdektelennek ezen jelentésemben felsorolni a folyó évben tagsággal bíró képviselőtesti tagok sorát:

Választott tagok: Andrasko Ede, Bartó Lajos, Clemen József, Csomár Mátyás, Fischer József, Földi József, Friedrich Gyula, Gaál Vilmos, Grúsz Ferenc, Horváth István, Hricsovszky András. Kádár Péter, Katona László, Kovács Andor, Krajcsovics Gyula, Klárik István, Langer József, Ocze János, Papp Sándor, Percze István, Pettauer Imre, Ponyi Antal, Popovics Gyula, dr. Radetzky István, Ratkovszky Pál. Révay Sándor, Richter Ödön, Rosenberg Sándor, Ruzsik Mihály, Szirottyák Imre, Tamás József, Telek József, Tóth Gyula, Tóth Pál salgói, Zsiday István, Baár Antal, Balga Kis Károly, Barabás Ferenc, Barta Miklós, Borsovicz György, Fajd Pál, dr. Gádor Ferenc. Hedegűs Gyula, Holcsek Antal, Jecsmenik István, Janikovszky Dániel, Kainer Mór, Kivovits Jenő, Kohn Oszkár, Kovács Géza, Kusz János, Medvei Vilmos, Mihályi Ágoston, Miklós József, Morics György. Omilyák Flóris, Papesch János, Papp Gyula nógrádi, Piletics József, Singer Gyula, Skolnik Dániel, Szántay István, Szente László, Szlovik Gusztáv, Sztanka András, Telmányi István, dr. Tibor Sándor, Tóth István Sándor, Vilezsál Antal.

Legtöbb adót fizetők: Salgótarjáni Kőszénbánya r. t. képviselője Róth Flóris, Rimamurány- Salgótarjáni Vasmű r. t., Salgótarjáni Palackgyár képviselője Szente László, Róth Flóris, dr. Winter Simon, Balhauser István, Wagner Rezső, Pántyik Árpád, Berczy Sándor, Szauer Andor, Szilárdy István, Horváth Lajos, dr. Bellák Gyula, Budapest Salgótarjáni Gépgyár r. t. képv. Horváth Géza, Kovács Nándor, Deutsch Henrik, Hankus Lajos, dr. Deutsch Manó, Rameshoffer Béla, Moticska Nándor, dr. Takács Adolf, Biheller Jakab, Friedmann József, Hoffman Emil, Vehovszky István, Kilczer Béla, Schreiner Jenő, Laufer Lőrinc, dr. Tobola Nándor, dr. Soltész József, Salgótarjáni Takarékpénztár r. t. képviselője Dorozsnyák Géza, Ruttkai Sándor képviselője dr. Csengődy Lajos, Breiner Károly, Spielberger József, Bogenglük Dávid, Bogenglück Jakab, özvegy Horovitz Bernát. dr. Frienmann Ármin, Klein L. Márkus, Horváth Károly, Goldner Károly, Feuerstein Adolf, Kiss Gyula, Salgótarjáni Hangya Fogy[asztási] Szöv[etkezet] képviselője Grúsz Ferenc, Schweitzer Ignácz, Kovács Béla, Kovács Dezső, Klúka Pál, dr. Nestor Kamill, Glattstein Ignácz, Rokosz Gabriella képviselője Rokosz József, Sonnenschein Dávid, Friedler Samu. Kohn Lipót, Salgótarjáni Népbank. r. t. képviselője Zeizler Artúr, Rauchwerger Mór, Jankovics József, Qitt Gyula, Krausz Jenő, Grósz Miksa, Blau Márkus, dr. Polacsek Ármin, Friedmann Rezső, Hangya Term[elő] és Ért[ékesítő] Szöv[etkezet] képviselője Németh Imre. Özv. Rákos Gyuláné dr. Pollacsek Ármin, Gaál János, Schlettner Károly, dr. Dörflinger János, Dankó Antal, Karattur Antal, Czirbesz István, Veress Zoltán, Polacsek Block Róza, Glück Simon, dr. Erdődy Kálmán, Gerő János, dr. Szalvendy Ödön, Virág Sándor.
A város tisztviselő kara

Dr. Förster Kálmán polgármester, Horváth László jogügyi tanácsnok, Bodó János közigazg. tan[ácsnok], Olay Gyula adóügyi tan[ácsnok], Köntzey Ferenc műszaki tan[ácsnok], Koós Mihály főjegyző, dr. Varga Kálmán főügyész, dr. Figus Béla főszámvevő, dr. Clementisz Kálmán ügyvéd, orvos, Nékám István, I. osztályú aljegyző, Lapsánszky János, pénztárnok, dr. Istók Barnabás I. osztályú közig[azgatási] fogalmazó egyúttal közgyám /Reguly Lajos állatorvos, vágóhídi igazgató/, Vanzsura Lajos p[énzügyi] ellenőr, Majernik Teréz iktató, Nagy János számtiszt, Toldai Lajos, Tilger Károly, dr. Tóth Mátyás adótisztek. Jaeger Mária, Kovács Aladár, Papesch Nándor segédnyilvántartók, Gaál József, Fodor Samu végrehajtók, Koós Mihályné, Omilyák Flórisné, Pártényiné Gazdy Ilona ovónők, Sztolár Ede szakdíjnok, Péter Ilona, Lukács Olga, Gyarmathy Margit, Barthó Rezső díjnokok, Holics János Forg[almi] Adó Hiv[atal] vezető, Kozakovics Ede, Buday Plichta József, Géczy Antal forgalmi ellenőrök, Lukács Károly s[egéd] munkaerő”.
Ügyforgalom

„Közgyűlést tartott a városi képviselő-testület 1925-ben 15-ször, 1926-ban 16-szor, 1927-ben 4-szer, 1928-ban 8-szor. Az ezen közgyűléseken letárgyalt ügyek száma évenként kb. 300.

Tanácsülés volt 1925-ben 52, 1926-ban 52, 1927-ben 34, 1928-ban 40. A tanácsülésekben elintézett ügyek száma évenként kb. 1350.

Iktató. A város közigazgatási iktatójában 1925-ben 10.508, 1926-ban 13.009, 1927-ben 13.483 és 1928-ban 16.233, ügydarab került iktatásra. Az ügyforgalom tehát 4 év alatt kb. 60%-al nagyobb lett.”

Az anyakönyvi – árvaszéki – kihágási és kisebb polgári perek ügyforgalmának ismertetését mellőzöm.

„Forgalmi adó. A körzeti forgalmi adóhivatalban évenként 1256-tól 3505 ügydarab került elintézésre.

Népforgalom. A város lakosságának száma az 1926. évben megejtett népszámlálás szerint 14.845. Vallás szerint következőleg oszlik meg: r[ómai] kat[olikus] 11.148, ág. ev[angélikus] 1598, ev[angélikus] ref[ormátus] 897, izr[aelita] 1196, egyéb 6. Született 1925-ben 432, 1926-ban 396, 1927ben 421 és 1928-ban 433. Meghalt 1925-ben 259, 1926-ban 229, 1927-ben 276 és 1928-ban 213 lélek. Született tehát 4 év alatt 1682, meghalt 977, tehát a természetes szaporodás az utolsó 4 évben 705 lélek.

Házasságot kötött 1925-ben 135, 1926-ban 135, 1927-ben 131 és 1928-ban 169 pár.

Közegészségügy. A városban jelenleg 15 orvos és 1 orvosnő, 6 olk[eveles] gyógyszerész, és 9 szülésznő látja el a közegészségügyi szolgálatot. A gyógyszertárak száma változatlanul 3.

A városi menházban gondozás alatt állott 1925-ben 13, 1926-ban 14, 1927-ben 20 és 1928-ban 26 egyén. A járványkórházban ápolás alatt állott: 1925-ben 40, 1926-ban 22, 1927-ben 14 és 1928-ban 69 beteg. A fertőző betegek száma: 1925-ben 205, 1926-ban 278, 1927-ben 2281 és 1928-ban 712. 1927-ben az influenza, 1925-ben és 1928-ban pedig a kanyaró járvány volt oka a nagyszámú fertőző megbetegedéseknek.

Itt megjegyzem, hogy a város közegészségi ellátottsága elbírálásom szerint annak dacára, hogy a város nem tartott fenn kórházat, jónak volt mondható. A két nagyvállalat tudniillik korszerűen berendezett kórházat tartott fenn, ahol az azonnali beavatkozásra szoruló betegeket köteles volt ellátni akkor is, ha azok nem voltak a vállalat alkalmazottai. A szállításra alkalmas betegek igen jó elhelyezést nyertek a megye akkori székhelye, Balassagyarmatnak igen szakszerű igazgatás alatt álló modern közkórházában.

A közoktatásra vonatkozó adatokat csak kivonatosan ismertetem:

A reálgimnáziumban, 1925-ben 66 fiú és 21 leány összesen, 87 tanuló iratkozott be. 1928-ban pedig már 117 fiú és 24 leány, összesen tehát 141 tanuló. Az intézet létszáma örvendetesen emelkedik.

Az állami polgári fiú és leányiskolába beiratkozott 1925-ben 325 fiú, 225 leány, összesen 550 tanuló. 1928-ban pedig 234 fiú, 142 leány, összesen 376 tanuló. A létszám csökken.

A városi fiú iparostanonciskolába 1928-ban beiratkozott 310 fiú, a női kereskedelmi szaktanfolyamra, mely csak két éve működik, 57 leány, az acélgyári központi elemi iskolába 352 tanuló, a Salgó telepi elemi iskolába 129 tanuló, a bányatársulat központi iskolába /elemi/ 344, a bányatársulati Forgács telepi iskolába 175, /a bányatárs. Forgács telepi elemi iskolába 175 tanuló/ a bányatársulati Somlyó telepi elemi iskolába 79 tanuló, az I. körzet állami elemi iskolába 146, a II. körzet fiúiskolába 271, a II. körzet leányiskolába 265, a III. körzet állami elemi iskolába 275 tanuló.

A központi városi óvodába 1928. évben beiratkozott 120, az acélgyári városi óvodába pedig 93 tanuló.

Az összes felsorolt iskolák növendékeinek száma 1928-ban 1926 fiú, 1333 leány, összesen 3259 tanuló.

A leventék létszáma 1928. évben az 5 levente egyesületben összesen 1153 levente, a 4 cserkészcsapaté pedig összesen 253.

Iparengedélyt és iparigazolványt kiállított a tanács 1925-ben 159, 1926-ban 149, 1927-ben 112 és 1928-ban 116 esetben, összesen tehát a 4 év alatt 536 esetben.

Ezzel szemben a 4 év alatt 169 iparigazolvány lett beszüntetve, vagyis végeredményben az engedélyek száma a 4 év alatt 367-tel emelkedett.

Vágóhídi forgalom. A közvágóhídon és előbb részben a helybeli húsiparosoknál levágásra került 1925-ben 941, 1928-ban pedig 837 szarvasmarha, 1925-ben 1132, 1928-ban pedig 1067 borjú, 1925ben 2094 juh és kecske. 1928-ban pedig 836, 1925-ben 1342, 1928-ban pedig 1892 sertés, 1925-ben 71, 1928-ban pedig 101 ló. Egybevetve a 4 év és még inkább az előbbi évek eredményét, megállapítható, hogy a szarvasmarha húsfogyasztás erősen csökkent, míg a sertés és a lóhúsfogyasztás lényegesen emelkedett.

Pénztári forgalom. Az 1928. évi háztartási pénztári forgalom a következő volt: bevétel 779.644 P., kiadás pedig 715.281 P.

Az 1929. évi költségvetés szerint az előirányozott bevétel 629.260 P., a kiadás pedig 791.361 P., a pótadóval fedezett hiány 112.101 P. A különbözetként mutatkozó 50.000 P. függőkölcsönnel lesz fedezendő, ha az óvatosan összeállított költségvetéssel szemben megtakarítás vagy túlbevétel nem mutatkoznék. Remélem, hogy a fedezet ily módon elérhető és ezen kölcsön felvétele mellőzhető lesz.

Beruházások. A város az 1922—1928. években az alább felsorolt beruházásokat eszközölte:

1922. évben. Járdakövek beszerzése és járdák létesítése 1500 P. A városháza átalakítása 3800 P. Hintószin építése 400P. Állami kis lakások építése 11.100 P. Hankus féle ház vétele 11.700 P. Kerítések létesítése 1600P. Összesen 30.200 P.

1923. évben. Járdák létesítése 3500P. Cserép téglabeszerzés 4500P. Utcaburkolókövek beszerzése 21.600 P. Összesen 29.100 P.

1924. évben. Istállóépítés 23.700 P. Utcaburkolás és kőbeszerzés 28.900 P., kis utca rendezése 7000

P. Járdák létesítése 4200 P. Tetőcserép beszerzése 1800 P. Piactér rendezése 37.600 P. Kútházépítés 6500

P. Vízvezetéki próbafúrások 4800 P. Összesen 114.500 P.

1925. évben. Gazdasági épület építése 37.700 P. Járdakövek beszerzése 3900P. Vízvezetéki próbafúrások folytatása 7100 P. Polgármesteri ház átalakítása 27.200 P. Polgármesteri kert átalakítása 1300 P. Városszabályozási munkálatok és tervpályázatok 9800 P. Uszodaépítés 58.400 P. Belsőségek felmérése 2700 P. Lakásépítésekre kölcsön folyósítása 108.200 P. Orvosi ház vétele 28.300 P. Külsőségek felmérése 15.800 P. Összesen 300.400 P.

1926. évben. Ínségmunkák végzése, nevezetesen a Tarján patak új medrének kiásása, patakmedrek tisztítása, utak tisztítása stb. 80.000 P. Tarján patak szabályozása 247.800 P. Kocsislakások építése

18.400 P. Korcsolyapálya létesítése 15.400 P. Járványkórházi derítő felszerelése 1800 P. Uszodaőr lakás /sportvendéglő / építése és környékének rendezése 26.000 P. Új városrész részbeni csatornázása 1100

P. Városszabályozási munkálatok folytatása 11.500 P. Vízvezetéki próbafúrások folytatása 43.200 P. Nyilvános illemhely építése 2100 P. Menház utca torkolatának rendezése, csatornázás és burkolókő beszerzése 11.200 P. Lakásépítésekre kölcsön folyósítás 160.000 P. Összesen 618.500 P.

1927. évben. Lakásépítésre kölcsönfolyósítás 47.000 P. Árvíz okozta károk helyrehozása 4400 P. Közvágóhíd építése 245.100 P. Új városrész további csatornázása 28.200 P. Utak rendezése, OFB. telkekhez új utak létesítése 37.000 P. Iskolák tatarozása 11.000 P. Vásártér rendezése 4700 P. Ínségmunkák, nevezetesen új városrész feltöltése stb. földmunkák 45.500 P., összesen 422.900 P.

1928. évben. Köztemető bekerítése és rendezése 13.100 P. Tűzoltófelszerelés beszerzése 18.600 P. Iskolák tatarozásának folytatása 8000 P. Új városrész csatornázásának folytatása 19.200 P. Utak rendezése 4400 P. Sétatér létesítése 3400 P. Uszoda csőhálózatának kicserélése 10.300 P. Városszabályozási munkálatok és tervek 4500 P. Díszpolgárok arcképeinek megfestése 2100 P. Cédulaház építése, vásártéri vizsgálószín, korlátok feltöltése stb. 38.000 P. Gazdasági istállóba hídlás építése 7400 P., összesen 129.800 P.

Az 1928. évi beruházásoknál mutatkozó nagymérvű csökkenést az okozza, hogy 1928. évben 84.800

P. kitevő ínségkölcsönt ez évben fizettük vissza.

A felsorolt beruházásokon kívül minden évben 8—10.000 P. fordítottunk kocsi-lovak beszerzésére.
A város fejlesztése 1922-től 1928. években fordított beruházási összegek s beruházási célra felvett
kölcsönök és eladott vagyontárgyak összehasonlítása a következő képet adja:

Beruházások. 1922. évben 30.200 P., 1923. évben 29.100 P., 1924. évben 114.500 P., 1925. évben

300.400 P., 1926. évben 618.500 P., 1927. évben 422.900 P. és 1928. évben 129.800 P., összesen 1.645. 400 P.

Levonandó tételek. Kölcsön teher 911.000 P. Eladott és elajándékozott telkek értéke 23.500 P. Állami kislakások eladása 24.00 P. Járásbíróság eladása 28.300 P. Elajándékozott régi vágóhíd értéke 28.000

P. Lebontott régi istálló, régi cédulaház értéke 12.800 P. Összesen 1. 028.500 P.

Maradt tehát 7 év alatt vagyonszaporulat 616.900 P., melyből leltári vagyon 261.400 P. Leltári vagyont nem képező beruházás /például patakszabályozás, piactérrendezés, csatornázás, járdák létesítése stb./ 355.500 P.

Nem közömbös annak az ismertetése sem, hogy az 1922—1928. években a város a saját háztartását jövedelme terhére mily összeget fordított beruházásokra.

Ennek megvilágítására a következő adatok szolgálnak: beruházások összesen 1.645.400 P. Beruházások kölcsönből 911.000 P., mely összegből levonandó árfolyamveszteség, költség stb. címen visszatartott 107. 000 P., marad 804.000 P. Levonandó azon eladott vagyontárgyak értéke, melyek vételára a város pénztárába befolyt 14.500 P. Levonandó összesen: 818.500 P.

A város saját háztartásának jövedelme terhére beruházott 1922—1928. évben 826.900 Ft.

A város 1925, 1926. és 1927. években 135.000 dollárt és /264.000 pengő/ pengőben összesen

1.050.00 0 kölcsönt vett fel.”

Magánosok építkezése. Ezen összegből magánosoknak a nagyfokú lakásínség enyhítése céljából lakásépítési célra kölcsönadott 407.000 pengőt, éspedig a következőknek: Kovács József 8000, Telek József 2400-, Deák Sándor 12.800, Bezzeg Zoltán 5400, Rosenberg Sándor 26.740, Mihula János 5400, Melihercsik István 4300, Szalay Pál 6000, Ádám Endre 18.300, Nagy László és fiai 12.030, Horváth László 15040, Gyetvay Géza 8800, Takács Ferenc 9200, Kutssera János 3700, Vanzsura Lajos 12.900, Gaál János 22.730, Ratzka Gyula 3200, Ponyi Antal 6400, Rónay Ferenc 3800, Lapsánszky János

13.600, Tilger Károly 6200, dr. Varga Kálmán 14.240, Olay Gyula 19.400, Reguly Lajos 14.560, Bodó János 13.900, Fodor Samu 9200, Róm[ai] Kat[olikus] Kör 32.000, Hochhauser Károly 16000, Vágó Péter 8900, Ligeti Ferenc 6400, Szalvai András 2800, Szkladány Gusztáv 2800, Benkő Imre 2800, Peresi József 2800, Alb Ferenc 2800, Nékám István 7200, Bartha Rezső 2240, Lőrincze István 5500, Szende Ferenc 6300, Váradi András 7800, Kánár Péter 4400, Kovács Aladár 12.600 pengő.

A város kölcsöntartozása 1928. év végén 911.000 pengő, mely összegből 306.000 pengő terheli a fent felsorolt magánosokat.
Mérleg

A város vagyonmérlege az 1928. év végén a következőképpen alakul:

Vagyon:

Ingókban 163.000 P. Ingatlanokban 806.200 P. Értékpapírokban, takarékbetétekben 74.500 P. Készpénzben 2000 P. Követelésekben 190.200 P. Jogok és javadalmak 360.900 P. Összesen tehát 1.595.900

P. Teher: kölcsönök 911.000 P. Tartozások a zárszámadás szerint 133.400 összesen 1.044.400. Tiszta vagyon 551.500 P.

Az 1921. év dec. 31-iki tiszta vagyon 443.100 pengő volt. Tehát a tiszta vagyonszaporodás 1922-től 1928-ig 108.400 P.

A beruházásoknál feltűntetett leltári vagyon szaporodás és a fenti adatok közötti látszólagos ellentmondás magyarázata az, hogy azon ingatlan és ingó vagyontárgyak értékelése között, melyek úgy az 1921, mint az 1928. évben a leltárban szerepelnek, nagy eltérések vannak. Az ingatlanok értéke 1921. évben 388.100 pengőben, míg ugyanezen ingatlanok a képviselő-testület határozata alapján 1928. évben csak 247.000 pengőben vannak feltűntetve. Az így mutatkozó 141.000 P. és a fent említett 108.400

P. együtt 249.100 pengőt tesz ki. A beruházásoknál feltűntetett 261.400 P. leltári vagyon növekedés és a vagyonleltárak összehasonlításából származó 149.000 P. tiszta vagyonnövekedés között mutatkozó

12.300 P. különbözet az ingóságok értékelésénél levő eltérésekben leli magyarázatát.
Karácsonyi akció

A városunkban észlelhető nyomor enyhítése, az erkölcsös érzület kimélyítése és a város adminisztrációja szociális érzékének kifejezésére juttatása céljából már 1922. év óta rendezünk úgynevezett karácsonyi nyomorenyhítési akciót.”

Az ezen mondatot megelőző idézőjel azt jelenti hogy a szöveg eddig az 1928. év végén a képviselő-testület elé terjesztett polgármesteri jelentésemnek szószerinti idézése. Itt azonban jelentésem idézését félbeszakítom, mert a máris hosszúra nyúló életleírásomra túlságig terhelné az olvasót és hozzá még részben ismétlésekbe is bocsátkoznám, mert hiszen életleírásom 207 és 208-ik oldalán már részletesen foglalkoztam a nyomorenyhítés terén tett intézkedéseink ismertetésével12 . Annyit azonban hadd említsek meg, hogy jelentésemben a karácsonyi akcióra 1925-1928. években a város 16.000, az állam 3500, a vármegye pedig 1600 pengőt fordított.

12 A hivatkozott oldalszám a jelen kiadvány 113—114. oldalán található.
Szabályrendelek

Ezzel a kérdéssel is foglalkoztam már, de talán nem lesz érdektelen, ha a teljesség kedvéért szó szerint idézem polgármesteri jelentésem vonatkozó szakaszát.

Tehát: „Szabályrendeletek.

A város eddig a következő szabályrendeleteket alkotta. Jóváhagyattak: szervezési szabály-rendelet-, nyugdíj-vigalmi adóról szóló sz[abályrendelet]-, városi bélyegilletékről szóló sz[abályrendelet]-, az elhagyott gyermekek segélyalapjáról szóló sz[abályrendelet]-, ingatlan átruházási sz[abályrendelet]-, az Apolló mozgófényképszínház üzemi szabályzata-, a hirdetésügy egységes kezeléséről szóló sz[abályrendelet]-, a gyámpénztár kezeléséről szóló sz[abályrendelet]-, a városi alkalmazottak családi pótlékáról szóló sz[abályrendelet]-, főiskolai segélyről szóló sz[abályrendelet]-, kéményseprési sz[abályrendelet]-, járdaépítésről szóló sz[abályrendelet]-, közterületek burkolásáról szóló sz[abályrendelet].

Jóváhagyásra fel vannak terjesztve: a prostitúcióról szóló sz[abályrendelet]-, a közvágóhídi- és húsvizsgálati sz[abályrendelet]-, köztisztasági sz[abályrendelet]-, tűzrendészeti sz[abályrendelet]-, vásári helypénz sz[abályrendelet]-, építkezési sz[abályrendelet]-, vásárrendtartási sz[abályrendelet]-, a házaló kereskedésnek Salgótarján város területén való eltiltásáról szóló sz[abályrendelet]. Előkészítés előtt állnak: a csatornázási szabályrendelet]-, a lakbérleti sz[abályrendelet]-, a ravatalozásról és temetkezésről szóló szabályrendelet.”13
Egyesületek

Az ismertetés alatt álló polgármesteri jelentésem ahogy említettem, a Munka helyi lapban lett kinyomtatva. Az 1929. március 16-i számhoz mellékelt külön lapjának 4-ik oldalán egy teljes újsághasábot tesz ki a Salgótarjánban 1928-ban létező egyesületeknek és azok elnökei nevének felsorolása. Miután emlékiratom 202-ik oldalán már felsoroltam az egyesületek egy - éspedig jelentős - részét, így az 57 egyesületről szóló teljes lista közlését itt mellőzöm.
„Halottaink

A város tisztviselői és alkalmazottai sorából a várossá történt átalakulása óta meghaltak: 1923. január 28-án Zatroch Gusztáv, 1924. dec. 25-én Topperczer Vilmos, 1927. febr. 23-án dr. Lőwinger Rezső, 1928. szept. 8-án Pethő Erzsébet, 1928. nov. 2-án Beke Antal.

Képviselő-testületi tagjaink sorából elhalálozásuk idején e minőségükben meghaltak: 1923. márc. 20-án Szikszai János, 1923. ápr. 14-én Jeszenszky Károly, 1923. okt. 19-én Kohn Lipót, 1924. febr. 18-án Fükő István, 1924. máj. 9-én Kohut József, 1924. júl. 28-án Czirbesz Sámuel, 1925. jan. 25-én id. Chorin Ferenc, díszpolgára a városnak, 1925. febr. 7-én Rákos Gyula, 1925. júl. 8-án Weinberger Soma, 1925. aug. 15-én Luby István, 1920. jan. 24-én Kretsch Lajos, 1926. febr. 2-án Pethő László, 1926. okt. 4-én Sajbán Rezső, 1926. febr. 26-án Deutscher Károly, 1927. jún. 30-án Baumann Károly, 1928. febr. 28-án Ferenc József, 1928. febr. 29-én Herczegh József, 1928. ápr. 1-én Liptay B. Jenő, 1929. febr. 20-án Eisele Gusztáv.

Szeretnék mindezen halottaink emléke előtt rövidebb, hosszabb ideig megállni és érdemeiket méltatni. De sajnos oly sokan vannak, hogy szinte elszorul a szivünk. És mennyi fiatal van köztük! Menynyi hasznos munkát végezhettek volna el még szegény hazánk és városunk érdekében! Talán még sohasem volt olyan szükség önzetlen, pénzt és energiát áldozni kész, szóval egész emberekre, mint most, és amilyeneket nagy számban találunk azok sorában, kiknek névsorát most ismertettem. Szolgáljon az, amit halottaink életükben a köz érdekében tettek, példaképül és buzdításul mindnyájunk számára és őrizzük meg emléküket őszinte kegyelettel.

13 A hivatkozott oldalszám a jelen kiadvány 110—111. oldalán található.

Az elmúlt 4 évben hozott fontosabb közgyűlési határozatokat és a város életében történt fontosabb eseményeket a következőkben ismertetem.
Kováts József

v. tanácsnok 1925. jan. 1-én nyugdíjba vonult. Harminc éven át szolgálta Salgótarjánt nagyközségi szervezetében és értékes munkát fejtett ki azon 3 év alatt is, amikor a nagyközségnek várossá történt átalakításakor a kezdet nehézségeivel kellett megküzdenünk. Városát szerető, hűséges, fegyelmezett tisztviselő volt és én ez alkalommal is őszinte barátsággal hajtom meg Kováts József előtt a jól megérdemelt elismerés zászlóját.
Jókai Mór

1925. évi febr. 18-án tartott közgyűlésében a város megemlékezett a nagynevű regényírónknak születésének 100 éves évfordulójáról.
Mozgófényképszínház

1925. tavaszán súlyos vitákra adott alkalmat a moziügy /lsd. 186 old/ 14 melynek során a képviselő-testület a mozgófilmszínház felépítményét néhai Haás D. Ármintól megváltotta úgy, hogy ez jelenleg a város kizárólagos tulajdonát képezi.
Vásártér

Ugyanezen év februárjában elrendelte a város a Szilárdy féle területnek vásártéri céljaira való kisajátítását. A vásártér használatba véttetett, rajta az állam 20.000 P. segélyével cédulaházat építtetett, a bekerítésről is gondoskodás történt, most pedig a vásártér feltöltése van folyamatban, mely célból a helybeli üveggyár erre a térre hordja ki iparvágányon a gyár salakját. A kisajátítási bíróság a terület kártalanítása ügyében eddig határozatot még nem hozott. Itt megjegyzem, hogy az úgynevezett cédulaház helyiségét a városi levente egyesületnek otthon céljaira rendelkezésére bocsátottam.
Kataszteri felmérés

Febr. 18-án határozta el a képviselő-testület a város külsőségének részletes kataszteri felmérését is, mely munkálat teljesen befejeztetett.
Uszoda

Ugyanakkor elrendelte a képviselő-testület az uszoda helyreállítását, mely munkálatok ez év júniusában elkészültek és az uszoda rendeltetésének átadatott.
Járásbíróság

1925. év febr. hó 27-én határozta el a város azt, hogy a helybeli járásbíróság székháza részére telket adományoz. A székház azóta felépült és rendeltetésének átadatott.
Hadirokkantak

Szép tanújelét adta a város a hadirokkantak, hadiözvegyek és hadiárvák nehéz sorsa iránti megértésének, amikor elhatározta, hogy a mozgófényképszínház jövedelmének 10 %-át segélyképpen a Hadröának kiutalja. Ezt a segélyt a város 1926-ban havi 100 P-ben állandósította és azt a HADRÖA tagjai ma is élvezik, sőt az 1928. év karácsonyán a képviselő-testület még külön 1800 P-t szavazott meg részükre karácsonyi ajándék címén.

14 A hivatkozott oldalszám a jelen kiadvány 104. oldalán található.
Izraelita hősi halottak

1925. márc. 29-én azt izraelita hitközség leleplezte 19 hősi halált halt tagjának a templomban elhelyezett emléktábláját, melyen a város képviseletében a tanács több tagja részt vett.
Orvosi lakás

1925. márc.24-én határozta el a képviselő-testület a Nemessányi féle ház megvételét. A szükséges javítások foganatosítása óta a tisztiorvos ebben a házban lakik.
Népiskolák

dologi kiadásai. Ugyanakkor indult meg a tárgyalás a Vallás- és Közoktatás Ügyi Minisztériummal a helybeli állam népiskolák dologi szükségleteinek a város által való viselése tárgyában. Az azóta folyamatba tett tárgyalások csak az elmúlt évben nyertek befejezést, éspedig aránylag kedvező eredménnyel, amennyiben a város viseli ugyan az összes dologi kiadásokat, de a természetbeni kiadások lakbér ellenértéke a városi pénztárt illeti. Az iskolaépületeket a város nagy költséggel helyreállította és a hiányos felszerelését pótolta.
Bejelentő hivatal

1925. ápr. 22-én a város felhatalmazást adott nekem a tervbe vett bejelentőhivatal létesítésével kapcsolatosan szükséges dologi kiadások kiutalására. A bejelentő hivatal működését már 2 évvel ezelőtt megkezdte.
Stefánia

Ugyanakkor vette tudomásul a képviselő-testület azt a jóváhagyott határozatot, hogy a város a helybeli Stefánia Szövetséget személyi és dologi kiadásai nagy részének átvállalásával támogatja.
Kislakások eladása

Ezen a közgyűlésen határozta el a város az úgynevezett állami kislakásoknak eladását is, mely később foganatosítván négy városi alkalmazottnak jutott tulajdonába.
Pénzügyőrség

Ugyanakkor adományozta a város a pénzügyőrség elhelyezése céljából a vámőrséggel szemben fekvő telket, melyen a pénzügyőrség három háza azóta már fel is épült.
Munkanélküliség

1925-ben már erősen mutatkozott városunkban a mindig nagyobb arányokban észlelhető munkanélküliség. Ennek leküzdése súlyos gondot okozott a királyi kormánynak és a város közigazgatásának is. Számtalan fejlesztésemnek, küldöttségjárásnak és személyes eljárás eredményeképpen, különösen a népjóléti miniszter úrnak segítő kezével sikerült a munkanélküliségnek gátat vetni és ha itt csak a Tarján patak támfalának építését, az úgynevezett Uj telepen létesült házépítési akciót és a ceredi út építését említem, ez azért történik, mert azon tevékenységek felsorolása túl hosszúra nyújtaná jelentésemet és mert egyik-másik létesítményről ezen jelentésem során úgyis megfogok még emlékezni.
Patakszabályozás

A Tarján patak áthelyezése és beton támfalak közé szorítása lehetővé tette a némi nagyképűséggel Uj városrésznek nevezhető területnek tervszerű kiépítését. Itt mindjárt meg akarom említeni azt, hogy a tervszerűséget nem az épületek elhelyezésére, hanem az utcák vezetésére vonatkoztatom. Mert bizony az épületek elhelyezése tekintetében több hiba történt, de szolgáljon ennek magyarázatul az, hogy az építési kedv fokozására ezekben a kritikus időkben olyan magánházak építésére is adtunk engedélyt, melyet az építkezők normális időkben nem kaptak volna meg, a középületek terveit pedig nem ismertük, s így történhetett meg, például, hogy a királyi adóhivatal székháza elsőrendű, az államrendőrségi épület pedig csak másodrendű elhelyezést nyert, de folytatom a kronologikus sorrendet.
Polgármesteri lakás

1925. ápr. 22-én határozta el a képviselő-testület a polgármesteri lakás átalakítását, miáltal a város a feleségem részére és részemre, valamint utódaim részére is kedves, szép otthont teremtett.
Gazdasági udvar

Ugyanezen a közgyűlésen határozta el a város a gazdasági udvarban egy intézői lakás, iroda, kocsiszin, később pedig egy kocsislakás céljaira igénybevehető épület építését, és ezzel e téren is rendet igyekezett teremteni.
Illemhely

Ugyanakkor rendelte el a képviselő-testület a piacon egy nyilvános illemhely építését is.
Iparostanonciskola

Ezen a közgyűlésen foglalkozott a város az iparostanonciskola tanszemélyzete díjazásának kérdésével is, amely kérdés során a város kifejezést adott a tanoncoktatás fontossága iránt érzett megértésének. Itt megemlítem, hogy körülbelül egy éve már női iparostanonciskola is létesült városunkban, sőt megkezdte működését egy női kereskedelmi szaktanfolyam is.
Sporttelep

1925. évi jún. 5-én tartott gyűlésében elhatározta, hogy a város egy nyári vendéglő építését is, később pedig az uszoda mellett egy kombinatív korcsolya és teniszpályát létesített, a mellé egy pavilont épített s így a sport fejlesztéséből jelentékenyen vette ki a maga részét.
Szabályozási terv”

E részben utalok azokra a fejtegetésekre, melyek életleírásom 166 és következő oldalain valamint a 210-ik oldalon olvasható15 .
„Temető

1925. júl. 7-én határozta el a város a temető bekerítését, mely munkálat most is folyamatban van s befejezéshez közeledik.” A temetőről bővebben a 203 és köv. oldalakon írtam16 .
„Csendőrbarakk

Júl. 23-án jelentettem be, hogy a kincstár az úgynevezett csendőrbarakk anyagának ellenértékét elengedte és a város tulajdonjogát elismerte.
Gimnázium

1925. szept. 4-én határozott a város a helybeli gimnázium /magán/ segélyezése tárgyában és azóta 9.600 P. évi segéllyel támogatja ezt az intézetet.

15, 16 A hivatkozott oldalszám a jelen kiadvány 96., 114. oldalán található. A hivatkozott oldalszám a jelen kiadvány 111. oldalán található.
Tarján patak

Folyó hó 18-án döntött a képviselő-testület a Tarján patak szabályozási munkálatainak ajánlatai fölött. A munkálatokat a helybeli építőiparosok kapták meg, akik a munkálatokat Haluskay és Szmolka okleveles mérnökök vezetésével kifogástalanul végezték el.
Förster alap

Ugyanezen alkalommal fogadta el a közgyűlés a nevemről szóló alap alapító levelét.”

E kérdésnél az én életem leírásáról lévén szó legyen szabad kissé megállnom. Nevemről azért neveztetett el, helyesebben azért létesített a képviselő-testület egy alapítványt, mert honorálni akarta azt az igyekezetemet, melyet a forgalmi adónak a város részére való juttatása tárgyában kifejtettem.

A forgalmi adójövedelem beszedésével járó tekintélyes kiadás levonása után is jelentékeny bevételt jelentett a város pénztára javára. Adat e tárgyban nem áll sajnos rendelkezésemre s így csak emlékezetből írom le a következőket.

Az annak idején fennálló rendelkezés szerint minden - tehát a salgótarjáni nagy vállalatok jövedelme is - forgalmi adó alá esett. Ennek a törvényes rendelkezésnek volt egy szakasza, mely városunkat érzékenyen érintette. Ez a szakasz tudniillik úgy rendelkezett, hogy a vállalatok a forgalmi adójukat ott fizetik ahol a vállalat székhelye van. Salgótarján nagy ipari vállalatainak igazgatósága pedig Budapesten volt, úgyhogy a forgalmi adóbevétel, amit a salgótarjáni nagy vállalatok fizettek, a székesfőváros kasszájába jutott.

Ez ellen az égbekiáltó igazságtalanság ellen én kitartó harcot folytattam. Ehhez pedig megint igénybe vettem Sztranyavszky Sándor, országgyűlési képviselőnk hathatós segítségét. Memorandumomban rámutattam arra, hogy a forgalmi adófizetésre kötelezett vállalatok Budapesten igazgatósági székházukon és az abban szolgálatot teljesítő alkalmazottakon kívül nem veszik igénybe a közszolgáltatásokat, ellenben annál inkább teszik meg azt Salgótarjánban a vállalatok ezrekre menő munkásai és alkalmazottai. A nagyvállalatok járművei koptatják az utjainkat, kéményei szennyezik be levegőnket stb.

Nem volt nehéz kimutatni, hogy ez a rendelkezés kirívóan igazságtalan és így sikerült elérnünk, hogy a városnak eleven húsába vágó ezen kérdésben egy olyan miniszteri rendelet született, mely szerint a nagy vállalatok forgalmi adójukat továbbra is igazgatóságuk székhelyén fizetik, de annak 80%-át a telephely közpénztárának megtéríteni tartoznak.

Ezt az eredményes utánjárást kívánta a város honorálni, mikor egy nevet viselő alapot létesített /az összegre nem emlékszem/ melynek kamatait évenként olyan szegény sorsú tanulónak adja a polgármester, aki rászorultságát és igyekezetét igazolja. Éveken keresztül egy zenei képességgel megáldott, szegény sorsú vak fiúnak utaltam ki az alapítvány kamatát, sőt egy ízben ennek a tehetséges fiúnak a kat[olikus] kör nagytermében hangversenyt is rendeztem.

Szomorúan restellem, hogy ennek a világtalan kedves fiúnak a nevére 100 % biztosan már nem emlékszem, pedig sokszor zongorázott nálunk a lakásunkon is. Azt hiszem Nagy Árpádnak hívták. /Vajon mi lett vele? /

Még csak azt jegyzem meg, hogy a forgalmi adóra vonatkozó alaprendeleteknek fenti igazságtalan rendelkezését megváltoztató rendelkezés nemcsak Salgótarjánra, hanem az ország bármely részén lévő más telephelyre is vonatkozott s így én a gesztenyét nemcsak az én városomnak kapartam ki.
Építkezés

Ez év őszén indult meg az építkezés az új városrészben és tartott mindaddig, amíg a város az építeni szándékozóknak telket rendelkezésre bocsátani tudott. A város alkalmazottaknak kérését a közgyűlés kiváló jóakarattal intézte el úgy, hogy a városi alkalmazottaknak legtöbbje ma saját házában lakik. A népjóléti miniszter úr által építkezésre rendelkezésünkre bocsátott hitelből azonban számos más magános is építkezett s így jött létre az új városrész, mely 2 középületnek szánt telek kivételével most már teljesen be van építve s mely városrésznek közművekkel való ellátása a közeljövőben fog a városra nézve súlyos anyagi terhet róni.
Járási székház

November 10-én a közgyűlés a főszolgabírói hivatal elhelyezésére szánt járási székház kérdésével foglalkozott. A város által adományozott telken a székház azóta már felépült.
Dispensaire

Ugyanezen a közgyűlésen foglalkozott a képviselő-testület első ízben a tüdőgondozó intézet létesítésének kérdésével. Azóta hosszas tárgyalások folytak a város és a tuberkulózis elleni országos bizottság között, melynek eredményeként a központ 3000 P. évi segélyt szavazott meg, rendelkezésünkre bocsátotta a belső felszerelést sőt, kilátásba helyezte, hogy az intézetet államköltségén a városháza mögötti telken 1929. év folyamán fel fogja építeni. Az intézet múlt év dec. 1. óta dr. Clementisz Kálmán városi tiszti orvos vezetésével egyelőre a városháza melletti kis épületben kezdette meg működését.
Széchenyi István

Az 1925. év dec. hó 11-én a képviselő-testület kifejezést adott Széchenyi István születésének 100dik évfordulója alkalmával a város kegyeletes megemlékezésének.
Virágpavilon

1926. jún. 21-én a város engedélyt adott Schundtner Olgának egy virágelárúsító pavilon létesítésére és elrendelte a Nemzeti Liga bódéjának átépítését is.
Adóhivatal

Ugyanakkor a város az adóhivatal létesítésének céljaira ingyen telket adományozott a kincstárnak. Az adóhivatal azóta elkészült.
Közvágóhíd

Márc. 12-én hozott a képviselő-testület határozatot a külföldi kölcsön terhére egy modern közvágóhíd létesítése tárgyában. A közvágóhíd és a műjéggyár azóta elkészült és rendeltetésének megfelel.
Református templom

A régi közvágóhíd telkét és anyagát a város később a helybeli református egyháznak adományozta templomépítés céljaira. A ref[ormátus] templom a folyó évben el fog készülni.
Hirdetési jog

Ugyanezen a közgyűlésen adta bérbe a város a hirdetési jogot és a címen is némi jövedelemhez jutott.
Vízvezeték

Ezen a közgyűlésen indult meg a tárgyalás a vízvezetéki kutatásokra nézve is. Ezen kutatások teljesen kielégítő eredményre vezettek. A vízvezeték létesítésének ügyével jelentésem végén a program során fogok részletesebben foglalkozni.
Róm[ai] Kat[olikus] Olvasókör

Ugyanakkor határozott a Róm[ai] Kat[olikus] Kör melletti utcarendezés és később a kör építésének segélyezése tárgyában. E célra a közgyűlés első ízben 500 pengő, másodszor pedig 2000 pengő segélyt szavazott meg.
Harangok

A katolikus harangok beszerzésére a város 20 millió, később pedig az evangélikus harangok beszerzésére 10 millió papírkoronát adományozott.
Árvíz

A népjóléti miniszter károsultaknak 24.000 P. kamatmentes kölcsönt engedélyezett.
Vásár

1926. jún. 16-án tartott közgyűlésében elhatározta a város, hogy újabb országos vásárokat fog kérni. Az ezirányú akció bizonyos mértékig sikerrel járt, amennyiben a kereskedelemügyi miniszter úr két új országos vásárt engedélyezett.
Vasúti átjáró

1926. júl. 21-én foglalkozott a képviselő-testület a menház utcai vasúti átjáró ügyével. A MÁV üzletvezetőségnél a város kérelme meghallgatásra talált, a vasúti útátjáró elkészült és előnyösen bonyolítja le az új városrész gyalogos és kocsi forgalmát.
Vöröskereszt akció

A Magyar Vöröskereszt Egylet 1926. év nyarán 38.590 kg lisztet, azon felül szalonnát, gyermekruhát adományozott a szegény családok számára és evvel tetemesen enyhítette a munkanélküliség által okozott nyomort.
Rendőrség

1926. aug. 24-én a város a m[agyar] kir[ályi] rendőrség céljaira telket adományozott, mely telken aztán a rendőrségi palotát a Kilczer és Vehovszky cég meg is építette…/219 o/ 17
Csendőrség

Úgy a rendőrség, mint a Haluskay cég által azóta felépített csendőrség épülete bizonyságot tesz a belügyi kormányzatnak szépérzékéről és városunk iránt tanúsított áldozatkészségéről.
Mederbiztosítás

Ugyanezen a közgyűlésen határozta el a város, hogy a karancsaljai híd alatti patakszakaszt rendezi. Ezen patak alsó része a helybeli bányavállalat által már korábban lett partfalakkal biztosítva és új híddal ellátva.
Csatornázás

Ugyanakkor határozott a képviselő-testület az új városrész csatornával való ellátása tárgyában. A csatornázás az Uj telepen több részletben lett továbbépítve s az elmúlt év folyamán az utolsó rész is elkészült.

17 A hivatkozott oldalszám a jelen kiadvány 118. oldalán található.
Sztranyavszky Sándor

1926. okt. 18-án jelentettem a képviselő-testületnek, hogy a kormányzó úr dr. Scitovszky Bélát a nemzetgyűlés elnökét m[agyar] kir[ályi] belügyminiszterré, dr. Sztranyavszky Sándort vármegyénk volt főispánját, belügyi államtitkárrá, később pedig, hogy Pályi Pál, volt vármegyei főjegyzőt, az egyesített vármegyék főispánjává kinevezte.

1926. dec. hóban zajlott le az általános képviselőválasztás. Ennek eredményeként a salgótarjáni választókerület dr. Sztranyavszky Sándor, m[agyar] kir[ályi] államtitkárt választotta meg egyhangulag országgyűlési képviselőjévé.”

Hogy mit jelentett és mit jelent ez a választás Salgótarjánnak, azt leírásom 185-ik oldalán már kifejtettem18 .

„Módomban volna egy külön hosszú jelentést írni azon számtalan közbenjárásról és vívmányról, melyet országgyűlési képviselőnk városunk számára kiharcolt és ha ezt részletesen nem teszem, annak indoka az, hogy képviselőnknek a köz irányában kifejtett tevékenysége, mely úgyszólván szemünk láttára folyt le, annyira közismert, hogy azt fejtegetni nem szükséges, a magánügyekben történt közbenjárása pedig nem tartozik ezen jelentésem keretébe.

Nagyszerű középületek, közművek és utak hirdetik, hogy ennek a kerületnek az államtitkár nemcsak képviselője, hanem valósággal édesapja, s a városunk lakosságának legnagyobb rétegét képviselő munkásságnak is éreznie kell ennek a nemes szívnek minden szép és szociális gondolat iránti megértő dobbanását.

Száz választókerület is akadt volna e csonka országban, mely örömrepesve fogadta volna képviselőjévé a mi képviselőnket, de férfias jelleméhez méltóan beváltotta még főispán korában nyilvánosan tett annak kijelentését, hogy sajnálja és szereti Salgótarjánt, és minden lehetőt megtesz e város és a szénmedence munkásai érdekében.

Nagy fontosságú országos hivatása mellett ő még mindig talált időt arra, hogy ennek a kerületnek és választóinak ügyével foglalkozzék, hivatalos szobájának és nemes szívének ajtaja mindenkor nyitva áll a salgótarjániak számara. És ezért nemcsak hálásak vagyunk iránta, mi nemcsak bámulattal adózunk az ő acélos jellemének, mi nemcsak becsüljük őt, hanem mi szeretjük is őszinte, becsületes szívvel.”
Utcaelnevezés

/E kérdéssel már foglalkoztam a 216-ik oldalon./ 19 A közgyűlés e kérdésben azon elvi szempont figyelembevételével határozott, hogy ezen utcaelnevezéseknél is kifejezésre juttassa az elszakított országrészek elvesztése fölötti fájdalmát.
Gimnázium

1927. év júl. 15-én jelentettem be ezt a képviselő-testületnek, hogy a vallás- és közoktatásügyi miniszter úr a helybeli reálgimnáziumnak nyilvánossági jogot adott.
Posta utca

Ugyanakkor rendelte el a város a Posta utca kövezését és csatornázását. Ennek során kísérletet tett a város a cement makadám burkolattal. Ez a kísérlet nem sikerült.

18,19 A hivatkozott oldalszám a jelen kiadvány 104. oldalán található. A hivatkozott oldalszám a jelen kiadvány 117. oldalán található.
Tűzoltóság

Ugyanezen közgyűlésen foglalkozott az Önkéntes Tűzoltótestület ujjászervezésének kérdésével. A város két motorfecskendőt szerzett be, azon kívül is több felszerelési tárggyal szaporította a tűzoltószertár felszerelését, ruhát készíttetett a tűzoltóknak, kik elismerésre méltó, buzgó működést fejtenek ki Czirbesz István parancsnoksága alatt. Ha figyelembe vesszük azt, hogy a tűzoltóság parancsnokai és tagjai minden ellenszolgáltatás nélkül végzik működésüket önzetlenül, akkor nyilvánvaló, hogy a város közönségének hálás köszönetére tarthatnak méltán igényt.
Öntöző kocsik

Itt megjegyzem azt is, hogy a város locsolókocsijainak száma négyre emelkedett és a lehetőséghez képest elkövettünk mindent a tekintetben, hogy a város utcáin ne legyen olyan nagy por, mint volt. Ugyancsak szaporítottuk a szemeteskocsik számát is.
Kossuth szobor

Ugyanakkor bejelentettem, hogy Kossuth Lajos Budapesten emelt szobrának leleplezése alkalmával a vármegye küldöttségének tagjaként a város képviseletében én is megjelentem.
Munkásbiztosító kirendeltség

Bejelentettem azt is, hogy a kerületi munkásbiztosító pénztár városunkban kirendeltséget létesített.
Porázik György

érdemeit is méltatta ugyanezen közgyűlés, hogy évtizedeken keresztül élén állott a helybeli óvodák és iparostanonciskolák felügyelő bizottságának.
Kalauz

/Lsd. leírásom 212 és követő oldalait./ 20 Ezen a közgyűlésen mondotta ki a város, azt is, hogy dr. Dornyay Béla tanár „Salgótarján és vidéke” címén kiadni készülő kalauzának ügyét anyagilag támogatja.
Helypénz

Ugyanezen a közgyűlésen adta bérbe a város a helypénzszedési jogot évi 30.500 pengőért Holub József helybeli polgárnak jóval előnyösebben, mint azelőtt.
Cserkészek, leventék

1928. évi jún. hó 21-én elhatározta a város, hogy a helybeli négy cserkészcsapatot évi 100-100 P. táborozási segélyben részesíti. Itt megemlítem, hogy a város a levente intézmény fejlesztésére évenként súlyos anyagi áldozatot hoz.
Acélgyári dalárda

Ez a dalárda dalosversenyeken való szereplése alkalmával több ízben, segélyben részesült.
Régi járásbíróság

Ugyanezen a közgyűlésen határozta el a város, hogy a régi járásbíróság épületet eladja. Az épületet a Kilczer és Wehovszky építési cég vette meg 28.300 pengőért. Nevezett cég engedélyt kért az épület lebontására és egy új emelet felépítésével 4 háromszobás, 12 kétszobás és 9 egyszobás lakással óhajtja szaporítani a salgótarjáni lakások számát. Az 1928. nov. 8-án tartott közgyűlésen a képviselő-

20 A hivatkozott oldalszám a jelen kiadvány 115—116. oldalán található. 

testület hálás köszönetet mondott Sztranyavszky államtitkárnak a közbenjárásáért, melynek során Pesthy Pál igazságügyminiszter lemondott a régi járásbíróság épülete eladási árának egynegyed részéről s így e címen a város javára 7000 P. megtakarítás állott elő.
Csekkrendszer

Ugyanezen a közgyűlésen határozta el a város, hogy a városi pénzkezelést csekkrendszer igénybevételével fogja lebonyolítani. A kifizetéseknél minden bizonnyal, de remélem befizetéseknél is a közönség érdekét és kényelmét fogja szolgálni ezen folyó év jan. 1-étől életbe léptetett új rendszer, melyet a magyarországi városok között elsőnek Salgótarján vezetett be.
Fő utca burkolás

1928. évi nov. hó 8-án nagy küldöttséget vezetett dr. Sztranyavszky Sándor Hermann Miksa kereskedelmi miniszter elé, mely küldöttséghez vármegyénk főispánja Pályi Pál is csatlakozott. Kérelmünk tárgya a városon keresztül vezető út államosítása volt. Ebben a városra nézve döntő fontosságú kérdésben országos képviselőnk oly ékesszólással, oly szívhezszólóan adta elő a város kérelmét, hogy a kereskedelemügyi miniszter úr rögtön adott válaszában megigérte az átvonulási szakasznak kővel való kiburkolását. A nem régen kézhez vett vonatkozó miniszteri leiratot közérdekű voltánál fogva a jelentésem végén kifejtett program során teljes terjedelmében közlöm.”

Ezzel a miniszteri elhatározással egy régi álmunk vált valóra. Nemcsak az útnak teljes szélességében kővel, illetve kis kockákkal való burkolását jelentette ez a döntés, de az összes műtárgyaknak elkészítését is, sőt például azt is, hogy a katolikus templom előtti támfalat és a lépcsőfeljáratot is az állam fogja megépíttetni.

Mennyi, óh mennyi erőt fogyasztott bennem az a sok utánjárás, kilincselés, mely aztán végül teljes eredményre vezetett és melyért soha nem múlhat el hálánk képviselőnk iránt.
Alispáni jubileum

1928. évi nov. 22-én ünnepelte a vármegye alispánjának, dr. Baross Józsefnek 25 évi szolgálati jubileumát. Az ünneplésből városunk is kivette részét. Sokan jelentünk meg a vármegyei ünnepi közgyűlésen és díszebéden, és küldöttségileg is kifejeztük a város közönségének őszinte jókívánatait.
Sztrájk

Meg akarok emlékezni még az 1928. év novemberében lefolyt bányász sztrájkról is, mely egyébként akárhogy végződik is, mindig erős visszahatást gyakorol a salgótarjáni kisiparra és kereskedelemre. A munkások a bányatársulat által nyújtott némi csekély javítások engedélyezése után megint felvették a munkát és egy jobb jövő reményében tovább küzdenek szegényes megélhetésükért. A széntermelés fokozása, a külföldi szénbehozatal korlátozása ügyében országos képviselőnk útján sok felterjesztés intéztetett a kormányhoz s ha e részben az eddiginél még jelentékenyebb eredményt érnénk el, úgy a bányavállalat is abba a helyzetbe kerülne, hogy a munkásság méltányos igényeit jobban honorálhassa. A sztrájk előtt és alatt történt tárgyalásokban való részvétel sok nehéz, hálátlan és bizony majdnem eredménytelen munkát jelentett számomra is.
Személyi ügyek

Meg kell vallanom, hogy a város négyévi történetének ismertetése során nem tértem ki oly események tárgyalására, melyek az egyes magukról megfeledkezett tisztviselők által elkövetett bűncselekmények és szabálytalanságok elkövetéséről számolnak be. Ezen események felsorolását azért mellőzöm, mert a városnak okozott kár nagyrészben megtérült, mert a szabálytalanságot elkövetett tisztviselők elnyerték és elszenvedték méltó bűntetésüket és, mert az ilyen esetek ismertetése nem kellemes sem a képviselő-testületnek, sem nekem. Úgy érzem és remélem, hogy személyi és tárgyi garanciáink vannak arra nézve, hogy ilyen esetek ismétlődni nem fognak.
Eredménytelen utánjárások

Szeretnék még rámutatni arra is, hogy polgármesteri jelentésem során csak azon eseményekre tértem ki, melyek bizonyos eredményt, pozitívumot jelentenek. Hogy hány és milyen esetekben volt meddő az utánjárásom, hány esetben ért súlyos csalódás és volt hiábavaló minden igyekezetem annak ismertetését - szíves engedelmükkel - mellőzöm, és csak annak kijelentésére szorítkozom, hogy ezek a csalódások engem nem kedvtelenítettek el és én, míg pozíciómat bírom, készséggel fogok a jövőben is megtenni mindent, amit városunk érdekében megtenni jónak és szükségesnek tartok.
Társulatok működés

Beszámolóm kereteit túlhaladná annak a sokoldalú munkásságnak ismertetése, melyet a helybeli társhatóságok, érdekképviseletek, társadalmi egyesületek, iparvállalatok az utolsó négy év során kifejtettek. Csak általában akarom megemlíteni azt, hogy Salgótarjánt nemhiába hívják a munka városának, itt lüktető élet folyik, mondhatnám minden téren, és ez igazolja legjobban élet- és fejlődőképességét.
Hivatalvizsgálat

Jelentem, hogy a főispán és az alispán úr és szakközegeik ismételten és legutóbb 1928. év végén is hivatalvizsgálatokat tartottak a városnál, mely vizsgálatok során a város közigazgatásának vezetését rendben levőnek minősítették.

Magam is megvizsgáltam részletesen az egyes előadók ügymenetét és számtalan esetben tartottam pénztárvizsgálatot, és kisebb rendellenességeken kívül súlyosabb mulasztást nem tapasztaltam.

Nem is tudom megállni, hogy e helyen kifejezést ne adjak azon elismerésemnek, melyet majdnem kivétel nélkül érzek a tanács tagjai és tisztviselőtársaim iránt, kik derekasan és szeretettel osztják meg velem azt a munkát, mely nem régen alakult és elhanyagolt városunkat a fejlődés útjára terelni igyekszik.

Hivatalból való távollétemkor az egész elmúlt idő alatt Koós Mihály városi főjegyző helyettesített.

Tisztelt képviselő-testület!

Városunk elmúlt négyévi történetéről szóló beszámolómat ezzel befejeztem. Most pedig rátérek annak ismertetésére, hogy a közel és belátható jövőben a város fejlesztése körül mi szerintem a város vezetőségének tennivalója, vagyis programot adok.
Program

Mielőtt a program részleteire áttérnék, legyen szabad rámutatnom arra a körülményre, mely legnagyobb akadálya a beruházási program szokásos és helyes megoldásának, és ez a mi szegény országunk és általában a világpiac szomorú gazdasági és pénzügyi helyzete.

Akármilyen nagyobb létesítményről, mondjuk vízvezetékről, csatornázásról, utcaburkolásról stb. is van szó, minden ilyen közmű létesítésénél, melynek élettartama több mint 20—30 év, méltányos és helyes, hogy a beruházások terhét ne viselje a város adófizető polgársága 1—2, esetleg 5—6 év alatt, hanem, hogy ezeket a terhetek 1—2 generáció vállalja azon egyszerű oknál fogva, mert generációk élvezik a közművek létesítéséből származó előnyöket.

A várossá történt átalakukás óta sok olyan intézmény létesítése vált volna máris lehetségessé, ha a város ezen normális úton tudta volna a szükséges beruházásokat finanszírozni. Csakhogy - mint mindnyájan tudjuk - ez most nem lehetséges azért, mert a pénz drága. Poprádi polgármestereskedésem idején a város nagyobb kölcsönt vett fel, úgy emlékszem 96-os árfolyammal, 4%-os annuitás mellett 50 évre a Pest Hazai Első Takarékpénztárnál. Ma még egyszer olyan súlyos feltételek mellett sem vehető fel a kölcsön és így maga a kormány is úgy irányítja a városokat és egyéb önkormányzati szerveket, hogy belföldi hosszú lejáratú kölcsönök felvételét mellőzzék. Valami csekély lehetőség kínálkozik külföldi kölcsön felvételére, de egyrészt ez is túlságos drága volt, másrészt állampolitikai szempontból nem tartja kívánatosnak a pénzügyi kormány túl sok külföldi pénznek az országba való beözönlését.

Szóval hosszú lejáratú kölcsön felvételére a beruházási programot építeni nem lehet.

Egy, hogy úgy mondjam, szerényebb módja a pénzkölcsön igénybe vételének az, hogy a város egy munkálatot elkészíttet és azt 5 évi részletben fizeti ki. Ilyen ajánlatunk nekünk is van, ilyen módon több város emelt a közelmúltban közműveket és ezen a nyomon indult meg a mi városunk tanácsa is, mikor beruházási programomat néhány hónappal ezelőtt tárgyalás alapjává tettem.

Gondos számítások azonban itt is azt eredményezték, hogy a kamat túlságosan nagy tételt jelentett volna. Ha tudniillik a legközelebbi évnek feladatait a folyó évben hajtaná végre a város és azok tőkeösszege csak egy millió pengőt tenne ki, akkor a város ugyan már azonnal élvezné a létesítményekkel járó előnyöket, miután azonban a vállalkozó a foganatosított munkák értéke után 10% kamatot számítana fel, a városnak öt év alatt kamat címén kb. 200.000 pengőt kellene fizetnie és akkor önként felvetődik a gondolat, nem célszerűbb-e a tervbe vett munkálatokat fokozatosan öt év alatt végrehajtani, a várost a kamattételektől megkímélni, helyesebben a kamatra szánt összeget is valami munkálatba befektetni, természetesen azonban megbarátkozni azzal a gondolattal, hogy a fejlődés lassúbb lesz és sok mizéria még néhány évig megmarad.

Így jutottunk el ahhoz a módhoz, melynek alapján a legközelebbi hatévi programot előterjeszteni óhajtom. Ennek a módnak a fenti kamatmegtakarításon kívül még két előnye is van. Az egyik az, hogy a munkálatok lassabban kerülnek kivitelre és így azok adminisztrációja gondosabb lehet, a másik pedig az, hogy a várost egyik-másik jövedelmi forrásának váratlan kiapadása esetén nem érhetik meglepetések a fedezet tekintetében. A lentebb részletezendő hatévi beruházási programra vonatkozólag mindenekelőtt elő kell adnom, hogy ez távolról sem foglalja magába a Salgótarjánban megoldást igénylő összes feladatokat. Hiszen el sem képzelhető, hogy ilyen óriási elhanyagoltság mellett, amely városunkat mondhatnám megbélyegzi, hat év alatt kölcsön igénybevétele nélkül modern külsőt tudnánk neki adni.

Fel fogom ugyan sorolni azon feladatokat is, melyek megitélésem szerint a város feladatát képezik, de ezekkel csak változatosan fogok foglalkozni azért, mert a lekötött legközelebbi hat év után könnyen változás is állhat be, az egyes megoldásra váró feladatok mikéntjében és sorrendjében és így ezen munkálatok részletezését idő előttinek tartom, másrészt pedig polgártársaim érdeklődését inkább a közeljövőben megvalósítandó programpontok részletei számára szeretném lekötni.

Egy kérdésre azonban kénytelen vagyok részletesen kitérni, annak dacára, hogy azt a hatévi programba nem vettem fel, mert ez fontosságánál, és az e tekintetben foganasított előmunkálatoknál fogva feltétlenül tárgyalást és döntést igényel, és ez a vízvezeték kérdése.
Vízvezeték

Évek óta folytak a tárgyalások és megbeszélések a tekintetben, van e mód arra, hogy Salgótarján városa egészséges ivóvízzel elláttassék. Bár sokan voltak kik azt mondták, hogy ezzel az üggyel foglalkozni nem érdemes, én mégis több előterjesztést tettem a képviselő-testületnek arra nézve, hogy - ha mást nem is teszünk - annyit minden esetre állapítsunk meg, éspedig szakszerű kutatások nyomán és pozitív alapon, lehet-e Salgótarjánban, vagy környékén elegendő mennyiségű jó vizet termelni. Következő kérdés legyen - és lett immár - az, hogy ezen előfeltételek létezése esetén a vízvezeték építése jelenleg sürgősen és elodázhatatlanul szükséges-e és bír-e a város, bírnak-e a háztulajdonosok és lakók olyan anyagi erővel, hogy a vízvezeték létesítésével járó terheket elviseljék.

Amint tudjuk, a város a Népjóléti Minisztérium műszaki osztályának szakszerű vezetésével hoszszas és költséges kutatásokat végzett ez irányban, először Vadaskert mellett, azután pedig Somoskőújfalu határában Gedőcz puszta mellett. Az átfúrt földrész minőségének szakszerű megállapítása, próbakutak építése, heteken át tartó próbaszivattyúzás és az adatok összehasonlítása után a Népjóléti Minisztérium elkészült szakvéleményével, mely 1928. évi július 25-én érkezett a városhoz és 8876 szám alatt iktatva a város irattárában rendelkezésre áll.

Itt meg kell jegyeznem, hogy a Népjóléti Miniszter Úr a vízkutatásnak nemcsak szellemi vezetését vállalta műszaki osztálya útján, de az elmúlt évben vízkutatási költség megtérítése címén 48.000 P.-t is kiutalt a város részére és ezzel nagy hálára kötelezte a város közönségét.

Az említett miniszteri szakvélemény szerint tehát megállapítást nyert, hogy a salgótarjáni vízvezeték létesítésére napi 1200 köbméter ivóvíz rendelkezésre áll. Vagyis a vízzel ellátott acélgyári lakosság igényeinek leszámításával, 12.000 lélek részére személyenként és naponként 100 liter egészséges víz termelhető, ha a város vagy annak lakossága a vízvezeték létesítésével és üzembentartásával járó kiadásokat fedezni képes.

Az e tárgyban tartott több előértekezleten az a határozott vélemény alakult ki, hogy a város, mint ilyen a mintegy 1 millió 200.000 pengőt jelentő kiadás viselésére egyéb égetően sürgős kiadások miatt képtelen, a vízmű létesítésére államsegélyt, vagy kamatmentes kölcsön kieszközlése, országgyűlési képviselőnk szíves közvetítésével beszerzett információim szerint teljesen lehetetlen, a háztulajdonosok és lakók az egyéb súlyos közterhek mellett a magyar vízdíjak fizetésére, anyagi tönkretételük veszélye mellett nem kötelezhetők, előnyös hosszúlejáratú kölcsön felvételére, a közel jövőben kilátás nincsen s így bár elhiheti nekem a tisztelt képviselő-testület, hogy nagyon nehezen, kénytelen voltam a közgyűlésnek olyan előterjesztést tenni, hogy a vízvezeték létesítése egyenlőre mellőztessék, annyival is inkább, mert a víz minősége városunkban még nem olyan rossz, hogy közegészségi tekintetek parancsolólag követelnék a vízvezeték azonnali megépítését.

Annyit az államilag hathatósan segélyezett előmunkálatokkal azonban minden esetre sikerült megállapítanunk, hogy vizünk van, s így sok költséget és tanulmányt fog a város e kérdésben megtakarítani akkor, ha a viszonyok úgy alakulnak, hogy a vízvezeték létesítésre anyagi fedezetünk lesz.

Én pedig merem remélni, hogy hat-nyolc, legfeljebb tíz év múlva, mikor a város a többi sürgős beruházásokkal elkészül, mód lesz arra, hogy a vízvezeték megépítessék.

Ezek után legyen szabad áttérnem arra a városi beruházási programra, melyet 1929—1934. év végéig kivihetőnek tartok.
A hatévi program:

1929. évben:

Csatorna a Fülek és Fő utcán, a vásártéren 140.000 P.
Víztelenítés a Kassai soron 10.000 P.
A Kassai sor kövezése az ipartestület és uszoda között 90.000 P.
Temető rendezés és ravatalozó ház 30.000 P.
Közkutak a Somlyó u. és Szilárdy telepen 10.000 P.
Az 1929. évben összesen: 420.000 P

Az 1930. évben:

Maradvány 1929. évről 70.000 P.
Aszfaltjárda a Fő utcán a Zagyvai rakodón és a Polgár iskola között 100.000 P

21 Itt valószínűleg gépelési hiba történt, mivel a végösszeg nem helyes.

A Füleki és Fő utca egyéb járdáinak átalakítása 20.000 P.
Aszfaltjárda a Kassai soron: 30.000 P.
Aszfaltjárda az Újtelepen 70.000 P
Salakjárda a Szilárdy telepen 10.000 P
Az 1930. évben összesen 300.000 P.

Az 1931. évben
Maradvány 1930-ról 50.000 P
Városháza bővítése 70.000 P
A Pécskő patak rendezése a Fő utca és a Kath[olikus] Kör között 100.000 P
Az 1931. évben összesen 220.000 P

Az 1932. évben
Maradvány 1931-ről 20.000 P
Az 1932-34. években építendő utak csatornázása 60.000 P.
A Karancs utca víztelenítése 12.000 P
Az Erzsébet és Mérleg utcák kövezése 41.000 P
Tűzoltószertár 22.000, villanyvilágítás 45.000 67.000 P

Az 1932. évben összesen 200.000 P
Az 1933. és 1934. években
A Salgó utca kövezése az óvodáig 50.000 P
A Pécskő patak melletti utak és járdák 60.000 P
A Menház utca eleje, kövezése és járdája 30.000 P
A régi Posta utca kövezése 35.000 P
A Kővár utca makadamírozása és salak járdája 30.000 P
A Szilárdy telep 130.000 P
A Kretsch telep makadamírozása és salakjárda 25.000 P

A Fürdő utca egy részének makadamírozása 5.000 P
Bazaltjárda a Forgács utcában 13.000 P
Árokburkolás a vasút mentén Révay háza és a Piac között 22.000 P
Az 1933. és ’34. években összesen 400.000 P

1935-től kezdve: vízvezeték.

Ezen program összeállításánál abból indultam ki, hogy a városnak beruházási célokra az első évben 350.000, a második évben 250.000, a többi négy évben pedig évi 200.000 P. fog rendelkezésére állani, feltéve, hogy valamelyes törvényhozási intézkedés, kormányrendelet, vagy a gazdasági viszonyoknak az eddiginél is nagyobb mértékben való rosszabbodása nem húzza át ezen számításunkat, melynek alapjául háztartási viszonyainknak az utolsó években történt kialakulását vettem. Amint a felsorolt számokból látható, a bevételek némi csökkenésének lehetőségével is számolunk, azzal is számolnunk kell, hogy szükségessé fognak vállni ezen hat év alatt oly beruházások is, melyet előrelátni és elodázni nem lehet, a beruházási program alapjául szolgáló ezen fedezetek összegszerű megállapításánál pedig minket a köteles óvatosság vezetett, de természetesen nem adtuk magunkat oda azon pesszimisztikus lehetőségek gondolatának sem, hogy el fog hagyni a jó Isten, a kormány és minden más támogatónk. Hogy pedig az első évben 350.000 pengőt, a második évben 250.000 pengőt vettünk fedezetként számításba, annak magyarázata az, hogy az elmúlt évekről 70.000 pengő megtakarított tőke áll rendelkezésünkre. S hogy a folyó és jövő év bevételei reálisabban vehetők számításunk alapjául, mint az azután eljövendő évek bevételei.

E kérdésnél csak azt akarom még megjegyezni, hogy a háztulajdonosok által fizetendő járda, csatornázási- és burkolási járulék címén várható tetemes bevételt beruházási fedezetül nem állítottuk be, ezek az összegek kívánatos latitűdként szerepelnek a könnyen előforduló kiadások szükségessé válható ellensúlyozásnál.

Most pedig szíves engedelmükkel főbb vonatkozásokban részletezni szeretném a fentebb közölt és hat következő évre terjedő beruházási programot.

A vízvezeték létesítésén kívül a két legfőbb kérdés megoldásra vár: a Fő utca és az új városrész rendezése. Mindkettőnek jelenlegi állapota tarthatatlan.

A Gondviselés kegyéből és szeretett képviselőnk fáradságot nem ismerő utánjárása folytán reményünk van arra, hogy a laktanyától a nagyállomásig terjedő útszakasz kockakővel fog kiburkoltatni, éspedig az állam költségén. Az e tárgyban legutóbb érkezett miniszteri leiratot bátor vagyok teljes szövegében az alábbiakban ismertetni.”

Annak dacára, hogy a 260. oldal végén és a 261 oldalon22 már behatóan foglalkoztam a Fő utca burkolásának kérdésével, annak közérdekű voltánál fogva én mégis indokoltnak vélem polgármesteri jelentésem e részének is teljes terjedelemben való ismertetését. Tehát:
„Fő utca burkolása

M[agyar] K[irályi] Kereskedelemügyi miniszter 125.086/1928 K. M. II. száma Nógrád és Hont közigazgatásilag egyesített vármegyék közönségének Balassagyarmat. Salgótarján r. t. város polgármestere múlt év nov. 13-án 13728/sz. alatt kelt felterjesztésében azzal a kérdéssel fordult hozzám, hogy a Mátraverebély-Fülek-Sidi thgl közútnak, Zagyvapálfalvától a trianoni határig vezető 13,625 km hosszú szakaszát 1929—30. évben venném állami kezelésbe és a városi átkelésnek 3,750 km hosszú szakaszát ugyanakkor kockakővel burkoltatnám ki. Teljes mértékben méltányolva az idézett fejlesztésben hozott indokokat, hajlandó vagyok a város átkelési szakaszának kiburkolását már a következő költségvetési évben megkezdeni s oly mérvben végrehajtani, ami mérvben azt a szűkreszabott útépítési hitel meg fogja engedni. Tervbe vettem továbbá a fent jelzett útvonal állami kezelésbe vételét is, ezt azonban egyelőre nincs módomban végrehajtani. Ki kell már ezuttal eleve jelentenem, hogy a felterjesztésben a legszükségesebb munkák között felsorolt vízvezetéki és csatornázási munkálatoknak az átkelési szakasz kiburkolási munkáit meg kell előzniük. Fentiekhez képest utasítottam egyidejűleg a balassagyarmati m[agyar] kir[ályi] államépítészeti hivatalt, hogy az átkelési szakasz burkolására vonatkozólag a helyszíni bejárás céljaira alkalmas műveletet, éspedig figyelemmel a vízvezeték és csatornázás tervbe vett berendezésére, a gyalogjárókra s ezekre vonatkozólag netán már elkészített tervekre is, készítsen el és hozzám oly időben terjessze fel, hogy a bejárás mielébb megtartható legyen. Felhívom az egyelőre egyesített vármegyék közönségét, hogy a fentiekről nevezett várost értesítse.

Budapest 1929. évi jan. 7-én a miniszter helyett Förster s. k. államtitkár.

22 A hivatkozott oldalszám a jelen kiadvány 139. oldalán található.
Fő utca stb. csatornázása

Sokszori tárgyalásaim során, melyet ezen útburkolási ügyben folytatni el nem mulasztottam és elmulasztani nem fogok, már rámutattam arra, hogy a város a vízvezeték létesítéséről ez idő szerint lemondott, a burkolt úttest víztelenítését szolgáló és az ezen fő út melletti telkek csapadék vizének levezetése céljából szükséges csatorna létesítése azonban feltétlenül szükséges és sürgős, sürgős pedig az úttest kiburkolási munkálatainak megkezdése előtt azért, nehogy szükségessé váljék az úttest felszakítása, valamint azért, hogy a csatorna építésével megbolygatott földnek időt adjunk a süppedésre, a vállalkozó garanciát vállal.

Így a folyó 1929. évi beruházás első tételeként a Füleki utca, a Fő utca és a Vasút utca csatornájának építése szerepel. Kisebb jelentőségű tennivaló az új vásártér vasút felőli oldalán a csatorna létesítése. Ez azért sürgős, mert a vásártér feltöltési munkálatai most vannak folyamatban és mert ez a csatorna már az új szabályozási terv figyelembevételével épül végleges helyére. Itt mindjárt megemlítem, hogy az új vásártérnek a házak felőli oldalán szükséges csatorna létesítésének legnagyobb akadálya az, hogy ez a csatorna nem kerülne a szabályozási terv szerint végleges helyére, s ezért a csatorna építését egyenlőre mellőzni kell.
Az Uj telep útjai

Az idei beruházási program 2. pontja a Kassai sor víztelenítése. Ez azért szükséges, mert az új telepet feltétlenül hozzáférhetővé kell tenni gyalogosok és kocsik számára. Az a térdig érő sár, melyért joggal panaszkodik a lakosság, tovább nem tűrhető, és ha a járdaépítés részben költség hiánya miatt, részben célszerűségből a folyó évben nem is valósítható meg, az idei program 3. és 4. pontjában felsorolt munkálatok, vagyis az összes kocsiutak kiépítését az új telepen feltétlenül foganatosítani kell úgy, hogy a gyalogosok legalább a kocsiúton tudják házaikat száraz lábon megközelíteni.

Egyébként műszaki szempontból is kívánatos, hogy előbb a kocsiút építessék és csak azután a járda. A Kassai soron tehát, vagyis az ipartestülettől az uszodáig a patak partján vezető út építését megelőzően meg kell építeni a csapadéklevezető csatornát. Az új telep többi utcájában a csatorna készen van és ott a kocsiút létesítésének e szempontból akadálya nincsen.

A kocsiút burkolatának megválasztása, az e tárgyban legutóbb tartott értekezleten igen élénk vitát provokált. Magában a városi tanácsban is eltérők a vélemények a tekintetben, hogy a kocsiutak kőburkolattal, avagy makadammal építtessenek-e meg. Makadam alatt mindig aszfalt felületi kezeléssel épített makadamutat értek, mert egyszerű makadam útnak a város belterületén létesítése egészségtelen és nem gazdaságos, tehát feltétlenül mellőzendő.

Az említett értekezlet bár igen behatóan tárgyalta a kérdést, egységes állaspontra jutni nem tudott.

Éppen kapóra jött számunkra a Magyar Mérnök és Építészegylet által folyó év jan. 31-én hirdetett előadásra szóló meghívás, mely előadásnak tárgya ez volt: „Modern útburkolások építése, különös tekintettel a vidéki városokra.” Ezen az előadáson a műszaki tanácsnokkal együtt megjelentek és nagy érdeklődéssel hallgattuk Viessner Aladár szombathelyi városi műszaki tanácsnoknak fejtegetéseit és az azokhoz történt szakszerű hozzászólásokat. Csakhogy tiszta kép itt sem alakult ki, mert megállapítást nyert, hogy ezt a kérdést még elvi szempontból sem lehet fixírozni, amennyiben annak a megállapításánál, hogy az egyes utcák milyen útburkolattal látandók el, minden városnak sajátos viszonyai az irányadók. Irányadó szempontok pedig: a forgalom nagysága, a közegészség védelme, az útfenntartás költsége, a terepviszonyok, az építés gazdaságossága stb.

Nem akarok e helyen hosszadalmasabban kitérni arra, hogy a „makadam párt” hívei mivel támasztják alá érveléseiket azért, mert a képviselő-testületnek módjában lesz e kérdéssel a közeljövőben behatóan foglalkozni akkor, amikor az új telepen építendő utak burkolóanyagának megválasztása tárgyában döntenünk kellett.

Nem csinálok titkot belőle, hogy az e tárgyban eddig elhangzott érvelések alapján úgy látszik, azok táborába fogok állani, akik a kőburkolás, éspedig a kis forgalomra való tekintettel nem a fejkővel, hanem az annál sokkal olcsóbb talouddal foganatosítandó kőburkolás mellett foglalnak állást, mert ezt a módot mindent egybevetve, gazdaságosabbnak és egészségesebbnek gondolom, mint a makadamírozást.
Temető, ravatalozó”

Életleírásomban a 203 és következő oldalon23 már részletesen foglalkoztam e kérdéssel. Ezért itt polgármesteri jelentésemből csak egy-két vonatkozó szemelvényt idézek.

„A temető is egyik szégyenfoltja Salgótarjánnak és csak természetes, hogy ez az állapot tovább nem tűrhető. A temetőt bekerítettük, nagyrészt kocsival is járható utakkal, ezeket pedig fasorokkal látjuk el. Parcellákra, a parcellákat díszsírhelyekre, továbbá I., II., III. és IV. osztályú sírhelyekre osztjuk fel, erről katasztert fektetünk fel, és általában rendet teremtünk a temetőben és annak kezelésében. A mai közgyűlésen terjesztjük be a ravatalozóház építésére vonatkozó tervet és költségvetést, melyet az építési bizottság, a helybeli lelkészek és a temetkezési vállalkozók közrevonásával már letárgyalt és mely terv remélem a folyó évben kivitelre is fog kerülni.

A ravatalozóház helyéül, közel a bejárathoz, azt a helyet szemeltük ki, mely a régi kavicsbányával szemben fekszik. Előtte egy terméskőfallal biztosított teret létesítünk. A falba, vagy az elé az exhumált hősi halottak gyűjtősírja fölé pedig a temetőnkben eltemetett hősi halottak emlékművét állítjuk fel. A ravatalozóház három teremből, egy irodahelyiségből és egy boncolószobából fog állani.
Közkutak

A városi tanács előterjesztést tett a mai közgyűlésen, Kistarján és az úgynevezett Szilárdy telep lakóinak vízzel való ellátása iránt. Ezen hegyen lakó polgártársaink részére azért kell vizet biztosítanunk, mert ők a 30—40 méter mély kutak építésének költségeit a város támogatása nélkül fedezni képtelenek. Az előterjesztés szerint Kistarján részére a vizet egy a városházán elhelyezett önműködő elektromos motor fogja a városháza kútjából szolgáltani. Ugyanezen kút és motor fogja a két év múlva átalakítandó és vízvezetékkel ellátandó városháza vízszükségletét is biztosítani.

A város ezen két telep ivóvizének biztosításával nem óhajt rést ütni azon az elven, hogy a vízszükségletéről minden háztulajdonos maga tartozik gondoskodni és e kérdést úgy oldja meg, hogy azoktól, akik ezt a vizet használják, vízdíjat fog szedni, illetőleg az úgynevezett Szilárdy telep lakosait kútépítési törekvésében csak kölcsönnyújtással subvencionálja.

Ezzel a folyó évben kontemplált beruházások kérdésével végeztem volna. A beruházásokra szánt öszszeg 420.000 pengőben van előirányozva. Erre fedezetül szolgál, mint említettem 350.000 P. és így egy 70.000 P. függőkölcsön felvétele válik szükségessé. Ezen összegnek kölcsönvétele azonban legalább nagy részében előreláthatólag mellőzhető lesz, mert a 420.000 P.-t kitevő munkálatoknak biztosítéka meg fogja közelíteni a fenti deficitet s lehetséges az is, hogy a vállalkozókkal olyan megállapodás lesz létesíthető, hogy a vállalati összegek egy kis része csak a jövő 1930. év elején lesz kifizetendő.
Járda

Az 1930-ban kivitelre kerülő beruházási munkák a járdaépítésben merülnek ki. Az ez évi beruházásra szánt 250.000 P.-t elsősorban az a 70.000 P. terheli, mely a folyó évi beruházás költségeinek fedezetlen voltából származik. Miután kívánatos, hogy a közeljövőre tervbe vett járdaépítési munkálatok egyszerre foganatosíttassanak, mert íly módon a vállalkozók olcsóbb ajánlatot tudnak tenni, ezért tervbe vettük a Fő utca egy részének járdával való ellátásán kívül az összes új telepi utcák járdáinak

23 A hivatkozott oldalszám a jelen kiadvány 111—112. oldalán található.

elkészítését is annak dacára, hogy itt is egy 50.000 P. túllépés mutatkozik, vagyis az ezen évre igénybeveendő 300.000 P. túlkiadásként 50.000 P. függőkölcsönnel lesz fizetendő, bár az előbb előadottak alapján itt is remélem, hogy ez a hiány átvihető lesz a következő 1931. évre így a függőkölcsön felvétele itt is mellőzhető lesz.

A járdalétesítés tekintetében álláspontunk az, hogy ahol csak lehet feltétlenül aszfaltjárda létesíttessék, mert ez olcsóbb, szebb és jobb, mint a bazaltkocka. A felszedett bazaltkocka felhasználható lesz útburkolás céljaira lejtős utakon, vagy külső helyeken járdaépítésre, útátjárókra stb., szóval kárba nem vész. Az íly módon elérhető megtakarítások egyébként előirányozva nincsenek és szinte bizonyos tartalékul szolgálnak. Az 1930. évi program keretében a Fő utcának csak azt a részét gondoljuk aszfaltjárdával ellátni, mely a zagyvai rakodótól a polgári iskoláig terjed.

A Fő utca többi részének járdával való ellátása csak a rendelkezésre álló kőanyag és pénz fedezethez képest lesz foganatosítható. A Kassai soron a járda csak az uszodától az ipartestületig épül, a Kassai sornak az ipartestülettől a Karancs utcáig terjedő része – vagyis azelőtti nevén az Uri utca – egyelőre megmarad a mai állapotában, mivel a szabályozási terv ezen a részen a pataknak betonfallal való ellátásával kapcsolatban egy méternyi útszélesítést és 40 centiméternyi útemelést tesz szükségessé, ez az utóbbi útszintemelés pedig lehetetlenné teszi az aszfaltjárdának végleges szintbe való elhelyezését. De egyébként is az Uri utcának nehány év előtti makadamírozása szükségtelenné teszi ezen útrésznek azonnal való rendezését.

Az Uj telepen ott, ahol azt a csekély forgalom szükségtelenné teszi, salakjárdát tervezünk. Ezek az utcák: a Késmárki utca, a Liget utca, a Losonci utca és a Sportvendéglő kertje mellett egyik, az uszoda felőli oldala és a Vaskapu utca déli oldala szemben a járásbíróság és rendőrség épületével. Az Uj telep többi utcája, illetőleg a Losonci, Aradi és Vaskapu utca másik oldala aszfaltjárdával lesz ellátva.

Az 1931. évben megint az 1930. évi esetleges túlkiadásként mutatkozó 50.000 P. lehetőleg kölcsönvétel nélkül való kiegyenlítése után két városi problémát tartok megoldandónak. Az egyik a városháza bővítése, a másik a Pécskő patak rendezése.
A városháza bővítése

E kérdésben eredetileg az volt az álláspontom, hogy az új városháza több középület közé az új telepre kerüljön. Az e tárgyban tartott értekezleteken azonban arról volt alkalmam meggyőződni, hogy a város közvéleménye ezt a tervet ellenzi, mert nem tartja helyesnek az összes hivataloknak egy helyre való centralizálását. Én e felfogásnak deferálok és ha telek hiányában a többi épület már egy körzetben épült is, a városházát – ha szabad úgy mondanom a város szívét – más helyre áthelyezni most már kívánatosnak nem tartom.

A járásbírósággal és rendőrséggel szemben fekvő más célra való igénybevételének tehát ebből a szempontból most már akadálya nincsen.

Sokan kérték már ezt a telket kisebb építkezések céljaira. Itt azonban a leghatározottabban az a felfogásom, hogy erre a két telekre csakis olyan építkezést szabad a városnak foganatosítani, vagy pedig csak olyan épületek céljaira szabad a telket átengedni, mely épület legalább olyan méretű, mint a szemben álló két szép középület. Ideális volna például ennek a két teleknek egy monumentális gimnázium céljaira való igénybevétele, éspedig Scitovszky belügyminiszter úr véleménye szerint is olyan formában, hogy a Tátra utcának a Meszesaljai utcába való torkolása egy bolthajtásos nyitott nagy utcakapuval volna biztosítható, mely a mindkét telekre építendő középületet a földszinten kettévágná ugyan, az emeleten, vagy az emeleteken azonban összeépíttettnék, s így a két telekre épített ház egy egységes nagy épület képét nyújtaná. Ilyen építkezési mód alkalmazását régi felvidéki városainkban, például Besztercebányán is láthatjuk.

Ha már most amellett döntöttünk, hogy a városháza maradjon meg a jelenlegi helyén, vizsgáljuk meg azt a kérdést, hogy miképp volna az a jelenlegi körülmények között legcélszerűbben átalakítandó.

A városháza bővítését az teszi szükségessé, hogy a forgalmi adóhivatal elhelyezésére kénytelenek voltunk a szemben fekvő Deutsch féle házban két helyiséget bérelni, melynek bére 1440 P. Okvetlen szükséges továbbá az irattárnak megfelelő helyiségben való elhelyezése. Szükség van továbbá vízöblítéses klozettek létesítésére úgy az emeleten, mint a földszinten. Ezen szükségletek figyelembe vételével olyan tervvázlatot készítettem, mely a városházát a Tóth féle telek felé egy traktusos emeletes épülettel kibővítik, mely épületnek földszintjére három üzlethelyiség építtetnék, az emeleten pedig a fenti hivatalos szobák nyernének elhelyezést. A terv szerint később a frontépület hátsó traktusa, valamint oldalszárnya is kiépíthető volna, ha annak szüksége fel fog merülni. A vizet a városházi kút és az a motorszivattyú szolgáltatná, melyet Kistarján lakosainak vízellátása céljából szándékozunk építeni és amely szivattyú teljesítőképességének megállapításánál e körülményre figyelemmel leszünk.

A jelenleg kamrák céljaira használt középső épület lebontandó és természetesen lebontandó annak az épületnek megfelelő része is, mely jelenleg tüdőbeteggondozó intézet részére van igénybevéve.

Az új tűzoltószertár is a városháza udvarán nyer elhelyezést s e célból a városháza új épületében egy nagykapu lesz létesítendő.

A forgalmi adó helyiségek után fizetett bér megtakarítása és a három üzlethelyiség bérjövedelme számításaink szerint a városháza bővítésének, illetve költségeinek kb. 6%-át biztosítaná még akkor is, ha az egész épületet – mint terveztük – központi fűtéssel látnánk el, ami fűtési, szénfogyasztási szempontból idővel szintén tetemes megtakarítást jelentene.

A városháza bővítésének kérdésénél szépészeti szempontokat is figyelembe veszünk, amennyiben az új és régi épületnek külső frontja egységes volna egyrészt, másrészt pedig eltűnne a városháza melletti kis épület, mely őszintén szólva ma szégyenfoltja a Fő utcának. Biztosra veszem, hogy ezen bővítés keresztülvitele után a szomszédház tulajdonosa, Tóth Gyula úr is megtoldaná házát a városháza épületéig és így a Fő utca foghíjjassága e részen meg lenne szüntetve.

A városháza déli oldala, mely szintén toldást igényelne, érintetlen marad, mert e helyen a szabályozási terv szerint keresztutca létesül.
Pécskő patak

Egyik leglényegesebb kérdése Salgótarjánnak a Pécskő patak rendezése. Tudjuk, hogy annak idején terv készült a patak befedésére, melynek megvalósítását azonban közismert körülmények akadályozták meg. A nehéz gazdasági viszonyok és a megoldásra váró városi feladatok sokfélesége azonban most lehetetlenné teszi az eredeti terv keresztülvitelét s azért oly megoldást kellett keresnünk, mely ezt a régen húzódó kérdést aránylag legolcsóbban megoldani alkalmas.

Ezen kérdés elbírálásánál az egyik legfontosabb szempont az, hogy a Pécskő patak mentén épült házak tulajdonosai nagyrészt szegények, kik nagyobb anyagi áldozatot hozni képtelenek és akiknek a patak mellett fekvő ingatlanai összesen nem képviselnek olyan értéket, mint amilyent az eredeti terv szerinti megoldással járó költség jelent.

A fedett patakbefödés folyóméterenként tudniillik 800 P-be kerül, ami azt jelenti, hogy az Erzsébet tér hídja és a katolikus körrel szemben levő híd közötti patakszakasz befödése a szükségesnek mutatkozó házkisajátításokkal együtt 180.000 P. költséget tenne ki.

Ki viselje ezen költségeket? Igazságos dolog lenne az, hogy a háztulajdonosok minden ellenszolgáltatás nélkül olyan utat kapnának házaik elé, mely azok értékét igen jelentékenyen emelné? Képesek a háztulajdonosok nagyobb áldozatot hozni? Egyáltalában arányban áll-e ez az óriási költség a patak mellett fekvő ingatlanok értékével? Nincsen-e a városnak a rendelkezésre álló pénzére más sürgős és fontos beruházások létesítésénél szüksége?

Ezek azok a kérdések, melyek engem arra indítottak, hogy az érdekelt háztulajdonosoknak egy értekezleten való meghallgatásával más megoldást keressek, amelyet – azt hiszem – sikerült az alábbiakban megtalálni.

A betonfallal és korláttal ellátott nyitott patakmeder rendezésre gondolok olyan formán, mint amilyen módon ezt a kérdést a Tarján pataknál oldottuk meg. Ennek a módnak igénybevételével az építési költség felére redukálódik, a nyitott patak a szabályozási terv szerinti utca közepére kerül, a patakot jobbról-balról fasor, kővel burkolt úttest és aszfaltjárda kiséri, és előttünk áll a Pécskő utca egyszerű, de csinos és kedves jövendőbeli képe. Igaz, hogy a zsidó hitközségnek, Brix Adolfnak és Miklós Antalnak házát ki kell sajátítanunk, vagy meg kell vennünk, de ez a költség akkor is szükségessé válik, ha a patakot teljesen beboltozzuk, és különben is remélem, éspedig az érdekelt háztulajdonosokkal, illetve képviselőikkel lefolytatott megbeszélés alapján, hogy ezen a régi lebontandó házak jutányosan fognak a város kezére kerülni. Az utca keresztszelvénye – végleges állapotában – úgy néz ki: a ház mellett 2 méter járda, azután 5 méter úttest, 1 méter fasorra szánt földsáv, 4 méter széles nyitott patak, és természetesen úgy néz ki a patak másik oldala is.

Miután azonban az összesen 20 méter széles utca létesítése az északi oldalon több ház lebontása nélkül egyelőre nem oldható meg, ennél fogva az építkezések foganatosításáig csak a déli oldalon lesz két kocsi közlekedésére méretezett kocsiút s csak ez az oldal lesz végleges, míg a déli oldalon az úttest számára csak egy kocsi szélesség marad.

A kocsiközlekedés természetesen ehhez képest lesz szabályozandó.

Az 1931. évi beruházási programba azonban csak az előbb említett Rákos féle ház és kat[olikus] kör közötti szakasz elkészítésének és a szükséges házkisajátításoknak költségeit vettük fel. Míg a mai Erzsébet térnek és a Pécskő patak felső részének az előbbi szakaszon fedett, az utóbbi szakaszon nyitott formában való megoldását a távolabbi jövő feladatai közé kell sorolnom.

Az 1932. évi beruházásoknál a fent leírt módon elsősorban az 1931. évről fedezetlenül maradt 20.000 P. fedezetéről kell gondoskodnunk.
Csatornázás

A második tétel azon utcák csatornázásának költségeit tünteti fel, mely utcák ebben és a következő két évben ki fognak burkoltatni, illetőleg makadámmal lesznek ellátva. Ennek a víztelenítésnek szükségességére már korábbi fejtegetéseim során mutattam rá. Jó út, bármilyen anyagból készüljön is, csak akkor képzelhető, ha gondoskodás történik úgy magának az útnak, mint a mellette sokszor lejtős domboldal alján fekvő telkek víztelenítéséről.

Ebben az évben az Erzsébet és Mérleg utca lesz kiburkolva, vagyis a piactérhez vezető és azon átvonuló utak, azért, mert a piacra járó közönség ily arányú igényeinek kielégítéséről a városnak gondoskodni kell.
Karancs utca

Külön pontként szerepel a volt Karancsaljai, most Karancs utca víztelenítése. A Karancs utcának kövezése sem ebben az évben, sem a következő évben nem szerepel. Miért nem? Hét évi itteni polgármesteri működésem során igen sokszor volt alkalmam a kormányhatóságoknál és nehányszor a vármegyénél rámutatni arra a különleges helyzetre, melyet városunk csonka országunkban gazdasági és politikai szempontból elfoglalt. Kezdetben nehezen, később mindig gyakrabban találkoztam megértéssel az ügyben az említett hatóságok képviselőinél. Mindinkább ritkábban hallottam érveléseim feleletéül azt a választ: „Salgótarján egy piszkos fészek, erre nem érdemes költeni egy krajcárt sem”, és most már azt mondhatjuk, hogy igen sok kérdésben nemhiába kopogtattunk az illetékesek ajtaján.

A katonai laktanyától a nagyállomásig terjedő közel négy kilométer hosszú és kilenc-tíz méter széles utat az állam fogja kiépíteni és reméljük, saját kezelésébe is átvenni. Miután ezen törvényhatósági útszakasz fenntartásáról eddig a vármegye gondoskodott, ez a fenntartási költség a jövőben elmarad, miután így Salgótarján városának igen erős része van abban, hogy az állam ezt az útlétesítési és fenntartási terhet a megyétől átvállalja, ennél fogva bízva bízunk abban, hogy a vármegye is megértéssel

fogja fogadni és honorálni a város ama kérelmét, hogy a ma ugyancsak a törvényhatóság úthálózatába tartozó és az Erzsébet tértől kiinduló úgynevezett Rapp salgótarjáni törvényhatósági útnak a városon átvonuló szakaszát a vármegye burkoltassa ki kővel saját költségén.

Ezzel a maga részéről is elősegíti a város azon törekvéseit, hogy a fejlődés útján haladva itt lakó, többnyire szegénysorsú munkásból álló lakossága számára egészséges tartózkodási helyet teremtsen. A városnak annyi tennivalója van még különösen közegészségi és szociális téren, hogy igazán nem fog zavarba jönni arra nézve, miképpen használja fel az ilyen módon felszabadult összeget.

Lehet, hogy a m[agyar] kir[ályi] kereskedelemügyi miniszter úr, amint azt a jelentésem során közölt leiratában kilátásba is helyezte, átveszi az állam kezelésébe a Zagyvapálfalva tulsó végétől Somoskőujfaluig terjedő egész útszakaszt és akkor a tehermentesítés még nagyobb volna s a nemes vármegye talán még inkább jutna abba a kedvező helyzetbe, hogy a városnak fenti kérelmét teljesítse.

Salgótarján város közönsége nevében tehát e helyben is mély tisztelettel kérem a vármegye két vezetőjét, valamint törvényhatósági bizottságát, hogy Nógrád és Hont egyelőre egyesített vármegyék e legnagyobb községét szeretetébe és pártfogásába venni és a Karancs utcát kővel kiburkoltatni szives legyen.
Tűzoltószertár

A tűzoltószertár és mászótoronynak tervbe vett megépítéséhez a város eleget akar tenni derék tűzoltótestületünk ez irányba már többször előterjesztett kérelmének. A vonatkozó tervek még nem készültek el, de ezt a kérdést – ha szerényen is – de szakszerűen kell megoldanunk s ezért bevált mintát fogunk kérni más hazai városoktól is. A tűzoltószertárt és mászótornyot centrális fekvésénél fogva a városháza udvarán ajánlom felépíteni.
Világítás

Az 1932. évi beruházások utolsó tételeként a világítás javítása szerepel. A város közvilágítása rossz. Faoszlopokon vezetett hálózata, de legalábbis az oszlopok vas, vagy betonoszlopokra való kicserélésre várnak, de ami ezen kivált esztétikai szempontnál is fontosabb, az eddiginél több világító test szükséges ahhoz, hogy a világítás a mainál kielégítőbb legyen.

Új utcák létesítésével ezeknek és az abban lakóknak világítási szükségletéről is gondoskodnunk kell és – ahol ez csak lehetséges – át kell térnünk az utca közvilágításának módjára.

Az e címen felvett összeg csekélységénél fogva nem elég az e tekintetben felmerülő összes kívánságok kielégítésére, de itt is megértést remélek a várossal szerződéses viszonyban lévő villamossági részvénytársaságtól, mely ezen megértő szándékának – nyíltan kimondom – eddig nagyon kevés tanújelét adta.

Meg kell itt jegyeznem, hogy évek óta folynak tárgyalások a villanytársaság és a város között a fennálló világítás és áramszolgáltató szerződés reviziója tárgyában. Ez a szerződés nem korszerű. A villanytársaság a város hozzájárulása nélkül üzemen kívül helyezte a régi áramfejlesztő központot, az áramot a salgótarjáni bányatársulattól veszi, erre nézve a várossal eddig még nem egyezett meg, hivatalosan csak tűrt állapot áll fenn a két szerződő fél között, miért is a szerződés feltétlenül módosításra szorul.

Elismerem, hogy közigazgatási elvben helyesebb ha a kisebb áramfejlesztők megszünnek, vagyis helyes elvileg az, hogy Salgótarján a vízválasztói centrálétól kapja az áramot, csakhogy mi a kedvezőtlen körülmények között talán egyedül azt a kedvező helyzetet, hogy városunk egy szénvidék központjában fekszik, jobban szeretnénk az áramszolgáltatás kérdésében hasznosítani és ezért azt reméljük, hogy a hosszabb megszakítások dacára állandóan folyamatban lévő tárgyalások során a város óhajtásait az eddigieknél nagyobb mértékben fognak figyelembe vétetni.

A részletekre most nem akarok kitérni, mert ez egy külön hosszú tanulmány volna, csak annyit óhajtok megjegyezni, hogy a város feltétlenül ragaszkodik többek között, a motorikus áramnak a világítási áramnál lényegesen olcsóbb árban való megállapításához, ragaszkodik továbbá ahhoz, hogy az áramszolgáltatás a kőszénbánya részéről biztosíttassék és ahhoz, hogy az áramlás kérdése rendeztessék. Minden igyekezetével azon lesz, hogy világítási áram és ára is jóval leszállítassék.
A város többi utcáinak burkolása

1933. és 1934. évben, vagyis ezen beruházási program ötödik és hatodik évében sor kerül a város többi utcájának kövezésére, az aszfaltjárdáinak létesítésére. Tervbe van véve a Salgó utcának az óvodáig, a Menház utca elejének, a Régi posta utcának, továbbá a Pécskő utca azon részének kővel való kiburkolása, melyen a patak fent említett módon szabályoztatni fog. Ez évben szerepel a programban részletesen felsorolt többi utcának makadamírozása és járdával való ellátása, valamint a Révay féle ház és a piactér között a vasút mentén tervbe vett árok burkolása is. Az utóbbi azon célból, hogy a Zagyvai rakodó és a piactér közötti gyalogforgalmat levezesse és a Fő utca vonatkozó szakaszát tehermentesítse.

1935-től kezdve az általános vízvezeték létesítését vélem programul kitűzni, hogy ennek költségei kölcsön felvétele nélkül hány évre volnának előirányzandók, a részben ezen már távolabbi idő gazdasági helyzetétől, a város anyagi körülményeitől és attól függ, hogy a város a miniszteri szakvéleményben leírt egész vívezetéket, vagy annak a mai közgyűlés elé terjesztett vonatkozó határozatban ismertetett kisebb lehetőségét óhajtja-e magvalósítani.

Hangsúlyozni akarom, hogy a most ismertetett hatévi beruházási programon részben talán elnézésből, de különösen az élet által produkált szükségességből, előreláthatólag változtatásokat kell majd eszközölni és így azt hiszem, hogy megközelítem a valóságot, ha azt mondom, hogy ez a hatévi beruházási program csak keret, melyben az egyes évek beruházásáról festett képeket esetleg másokkal kell kicserélni. Ezt különben csak óvatosságból mondom, mert kijelentem, hogyha nekem szerencsém lesz a következő hat évben is városunk közigazgatásának élén állani, akkor azon leszek, hogy az előterjesztett program lehetőleg egészében végrehajtassék.

A hatévi beruházási program ismertetése után rátérek azon feladatokra, amelyek a fenti programban nem szerepelnek, de a legközelebbi hat év alatt előreláthatólag mégis megvalósíthatók. Ezek a feladatok részben olyanok, melyeknek keresztülviteléhez a fedezetet módunkban lesz az évi költségvetésben biztosítani, részben olyanok, hogy minden kiadás nélkül megvalósíthatók, de vannak olyanok is, amelyek megvalósítását az államtól, vármegyétől reméljük. Jelentésem végén pedig ismertetni szeretném még azon feladatokat is, melyek keresztülvitelére a hatévi programban foglalt terveink és a vízvezeték megvalósítása után kerül rá a sor.
Vásártér

Már a folyó évi költségvetésben történt gondoskodás a kisajátítás útján megszerzett új állatvásártér kártalanítási árának fedezéséről. Meggyőződésem szerint az e célra felvett összeg teljes mértékben kielégítheti a földbirtokost abban az esetben is, ha a bíróság az igénybe vett területet belteleknek minősíti, de akkor is ha az mezőgazdasági területnek minősül. A kir[ályi] törvényszéknél rámutattunk arra, hogy a terület csak abban az esetben használható beltelekként építkezési célokra, ha fel lesz töltve és reméljük, hogy a törvényszék egyéb felsorakoztatott érveinket is el fogja fogadni. Ha a feltevésünkben csalódnánk, akkor a város előre láthatólag csak függőkölcsön igénybevételével fog az ítélet rendelkezésének eleget tehetni.

A vásártér feltöltése ilyen tempóban, amilyenben most folyamatban van, három-négy év alatt befejezést nyer. A betonkorlátokat, amelyeket ideiglenesen sajnos ki kellett szednünk, visszahelyezzük s akkor a vásártéri berendezésünk tökéletesnek lesz mondható.
Gyermekjátszótér

A folyó év költségvetésben szerepel a csendőrbarakk helyén létesítendő gyermekjátszótér kérdése is, mely egyébként a mai közgyűlésünk tárgysorozatában is szerepel. Kisgyermekek részére akarunk itt egészséges és veszélytelen tartózkodási helyet biztosítani és egyúttal a gyermekek testi fejlesztésére is alkalmat adni. Tornaszerek, hinták, mászópóznák lesznek ezen a téren elhelyezve, az egész kis gyermekek homokban játszhatnak s a tér fásítását is programba vettük. Ezzel talán megvalósítható lesz az a nehány városban bevált rendszer, hogy a nőegyletek által felajánlott hölgyek szakszerű felügyelete mellett rendszeres irányításban fognak részesülhetni azok a gyerekek, kiknek az anyjuk a nappali órákban munkát vállal.
Napközi otthon

Ugyanezt a célt szolgálnák hidegebb időben a napközi otthonok, melyek megvalósítására leghelyesebbnek az óvodák és az óvónők számának négyre való emelésével, az óvónők igénybevételét gondolom.

A társadalom által megindítandó ingyentej és gyermekebédeltetési akció kérdése is ezen napközi otthonokban volna megoldható.
Fásítás

Különös súlyt kell helyeznünk a fásításra. Minél több a fa, annál kisebb a por. Szépészeti és egészségi szempontból egyaránt kívánatos az, hogy minél több évelő és virágos fát ültessünk a város utcáira és tereire. E célból már a szabályozási tervet kisérő határozati javaslatban is - ahol az csak lehetséges volt - földsávokat terveztünk a kocsiút és a járda közé.
Uszoda

A folyó évi költségvetésben fedezetet vettünk fel a városi uszodában kabinok és egy zuhany építésére s ezzel a közönségnek íly irányú kívánságát honoráltuk. Nehezebb kérdés az uszodába folyó víz iszapmentesítése, de remélem ezt a kérdést is sikerülni fog valamiképpen – ha csak kezdetlegesen is – megoldanunk. Előbb-utóbb pedig szükséges lesz az uszoda kibővítése.
Lövölde

A képviselő-testület elhatározta, hogy a helybeli polgári lövészegyletet támogatni fogja abban a törekvésében, hogy a Sportvendéglő fölött egy kisgolyós fegyverrel való célbalövésre alkalmas lövöldét épít. E célra a szükséges területet és a régi csendőrbarakk építési anyagát ingyen engedte át az egyesületnek, mely a lövöldét még a folyó évben óhajtja megépíteni állami és – reméljük – helyi támogatással.
Mozgófényképszínház

A sürgős megoldásra váró feladatok közé tartozik a mozgófénykép színház ügyének rendezése. Különösen külsőleg nyújt a moziépület siralmas képet. A külső tatarozás elrendezésével azért vártunk oly soká, mert sokszor megismétlődő tárgyalásokat folytattam az ügyben úgy Révay Sándor üzletvezetővel, mint másokkal kik bizonyos feltételek mellett hajlandók volnának új mozit építeni. Ezek a tárgyalások, bár megakadtak, még befejezve nincsenek. Ezek részleteit célszerűségi okokból itt ismertetni nem óhajtom, csak azt jegyzem meg, hogy reményem van arra, hogy üzleti vállalkozással megépül a modern új mozgószínház anélkül, hogy a városnak anyagi áldozatot kell hozni, mert a mozi városunkban fejleszthető és jól hasznosítható vállalkozási lehetőséget nyújt.

Ha a tárgyalások meghiúsulnak, vagy megakadnak, az épület legszükségesebb külső javítása elkerülhető nem lesz.
Kálvária

Igen érdekes és kedves gondolatot vetett fel Tóth Gyula, képv[iselő]-test[estületi] tag. Egy kálváriát óhajtanak ők és társai a Meszes hegyen építeni. A földtulajdonos nagylelkűen átengedte a szükséges területet, a Kálvária tervét hivatott művészek elkészítették, szorgos kezek máris megkezdték a területegyengetéseket és utak létesítését, és miután a kálvária a várost díszíteni és a polgárság lelkét nemesíteni hivatott, bátor voltam a város erkölcsi és anyagi támogatását e célra kilátásba helyezni.
Múzeum

Kissé merésznek tetszik ugyan, de szó van egy Városi Múzeumnak létesítéséről is. A minden bizonnyal csak hosszú idő múlva megvalósítható múzeum alapjait Horváth László tanácsnok és dr. Dornyay Béla tanár már lerakták és ez lassan, de fokozatosan megindulhat a fejlődés útjára. A városháza bővítésénél egy kis helyiséget e célra is szánunk.
Iskolánkívüli nevelés

Az iskolán kívüli népneveléssel is kezdenek az illetékesek behatóan foglalkozni. A vármegye egy ilyen alapot létesített, a város lakosonként és évenként 8 fillér hozzájárulást fizet e célra, több tanfolyam megnyílt már itt Salgótarjánban is, s az ezirányú mozgalom hivatott kezekben fejlődőképes.
Mentőállomás

Tervbe vettük egy mentőállomás létesítését is. Egyelőre szerényen csak egy keréken gördülő hordággyal és nehány más kisebb értékű szer beszerzésével ugyan, mert a folyó évi költségvetés e célra nagyobb fedezetet nem nyújt, de később ez az intézmény is fejleszthető lesz. Itt megjegyzem, hogy a Városok és Községek Mentőegyesületének balassagyarmati kirendeltségét városunk is támogatásban részesíti s, hogy a balassagyarmati mentőautó betegszállítás céljából városunk közönségének is rendelkezésére áll.
Járda a főtéri állomásra

Szükség volna a volt Vadász Szálloda és a főtéri állomás között a vasút mentén egy gyalogjárda építésére. E részben tárgyalást óhajtok folytatni a MÁV üzletigazgatóságával és remélem, hogy a területhasználat engedélyezése akadályba ütközni nem fog.
Iparosotthon

A helybeli ipartestület azon szándékát, hogy jelenlegi házát kibővítse és egy iparosotthont létesítsen, kezdettől fogva legmelegebben pártoltam. A város az ipartestületet hozzásegítette egy tíz méter széles területsávhoz, melyen a jelenlegi telek kibővült és alkalmassá vált arra, hogy ott egy új szárny építessék. Az erre vonatkozó terveket az ipartestület elkészítette és magam is résztvettem abban a küldöttségben, mely a kereskedelemügyi m[agyar] kir[ályi] miniszternél oly célból járt, hogy az építkezés céljaira segélyt eszközöljön ki.

A ker [eskedelmi] miniszter 10.000 P.-t szavazott meg, a népjóléti miniszternél pedig elintézésre vár az ipartestület azon kérelme, melyben e helyről is anyagi támogatást kér. E kérvény sorsának elintézése még nem ismeretes, de jó kezekben van, mert országgyűlési képviselőnk ez ügyben tárgyalt Vass népj[óléti] miniszterrel.

Ez év júniusában lesz előreláthatólag díszpolgáraink arcképének leleplezése, mely alkalommal a népj[óléti] miniszter úrnak itt a helyszínen is ismételten előterjesztjük az ipartestület kérelmét. Résztvettem abban a nagyszámú küldöttségben is, mely a helybeli vállalatok vezetőinek áldozatkészségét kérte. Ez ügyben a vállalatok eddig még nem döntöttek.

Az ipartestület ebbéli törekvését, azért tettem oly melegen magamévá, mert egyrészt kötelességemnek tartom azt, hogy a hazafias gondolkodó ipartestület minden nemes törekvését támogassa a város, de magamévá tettem azért is, mert az ipartestület felépíteni szándékolt nagytermének igénybevételére nézve megállapodást gondolok kötni az ipartestület vezetősége és a város között.

A megállapodást úgy gondolom, hogy a város egy hosszabb évekre szóló évi szubvenciót állapítana meg az ipartestület részére, mely ennek az összegnek felhasználásával jobban tudná törleszteni az építkezéssel kapcsolatban felveendő tőke amortizációs részleteit és ezzel szemben a város kikötné azt, hogy az ipartestület nagytermét, melynek befogadóképessége meghaladná a jelenlegi acélgyári nagyterméét, ünnepélyek, népgyűlések és egyéb nagyobb öszejövetelekre a városnak rendelkezésére bocsátani köteles.

A nagy költséggel és a köri tagok áldozatkészségével megépített R[ómai] Kat[atolikus] kör nagyterme tudniillik sokszor nem képes a közönséget befogadni és így az ipartestület új terme volna hivatott ezt a régen érzett hiányt pótolni.

Sok terv merült fel már itt Salgótarjánban egy vigadó épület építéséről, de úgy látom, hogy ez a terv még hosszú időn keresztül nem lesz megvalósítható.

A vonatkozó igényeket kielégíteni alkalmas szálloda építésére pedig - figyelemmel a város egyéb feladataira - nézetem szerint nem a város, hanem a magántőke hivatott.
Mansz otthon

Helybeli lelkes nőtagjai egy otthont akarnak létesíteni, melyben nagyon helyesen a dolgozni kívánó nőket is házi iparra óhajtják nevelni. Ezirányban a küldöttség járt orsz[ágos] képviselőnknél, ki a MANSZ ezen ügyét melegen karolta ugyan fel, de eljárása eddig még eredményt felmutatni nem tud, mivel ez ügyben is az a megállapodásunk, hogy Sztranyavszky államtitkár úr a MANSZ küldöttségét akkor fogja a miniszter úr elé vezetni, mikor városunkat díszpolgári arcképeinek leleplezése alkalmával meg fogja látogatni.
Magasabb lakbérosztály

A helybeli állami és egyéb köztisztviselők mozgalmat indítottak arra nézve, hogy Salgótarján városa az V. lakbéosztályból kiemeltessék, és a III-ik lakbérosztályba soroztassék. Ezt a törekvést is magamévá tettem és számos ízben jártam el a pénzügyminisztérium illetékes osztályfőnökénél és támogatást kértem ez ügyben az államtitkár úrnak is.

Az ügy jó mederben van és a kérelemnek kedvező elintézését már a közeljövőben várhatjuk. A város ugyan, mint ilyen a magasabb lakbérosztályba sorozás esetén bizonyos áldozatot fog hozni, mert tisztviselőinek lakbérét emelni lesz kénytelen, de végeredményben igen kedvező hatást fog kiváltani az eredményes döntés azon tisztviselőkre, akik kis családiházat óhajtanak építeni és csak azt várják, hogy ez a régen táplált óhajuk kielégíttessék.
Gimnázium

A gimnázium államosításának, illetőleg államsegélyének ügye rosszul áll, amennyiben a vallás- és közoktatásügyi miniszter úr arról értesítette a közelmultban orsz[ágos] képviselőnket, hogy a gimnázium felügyelő bizottságának e kért kérelme közül egyik sem teljesíthető.

Ezt a harcot azonban könnyen feladni nem fogjuk. Oly messzire van innen más állami gimnázium és oly magas a mi magángimnáziumunk tandíja, hogy ezek és sok más körülmény feltétlenül indokolttá és méltányossá teszi a város ezirányú kérelmének teljesítését.

Csak ismételni akarom itt Sztranyavszky államtitkár úrnak azon kijelentését, hogy a kultuszkormányt addig fogjuk kérni, amíg kérelmünk meghallgatást nem fog találni. Az ez irányú ostromot legközelebb a folyó év őszén az állami költségvetés összeállítása előtt fogjuk Klébelsberg közoktatásügyi miniszter úr ellen vezetni.
Autóbuszjárat

Nem régen kaptam meg a kereskedelmi miniszter úr azon határozatát, hogy a Magyar Vasutak Autóközlekedési Vállalata engedélyt nyert arra, hogy egyrészt Salgótarján és Szécsény, másrészt Salgótarján és Litke között rendszeres autójáratot létesítsen és ezen a vonalon úgy személy, mint teheráru forgalmat lebonyolítson. A menetrendet is megküldték már észrevételezés céljából. A városi tanács korainak tartotta indulási időként a reggeli 4.40 órai időpontot, és arra kérte a kereskedelemügyi minisztert, hogy a menetrendet olyképpen változtassa meg, hogy az autóbusz reggel egy órával későbben járjon, valamint azt is kértük, hogy az élelmiszerpiacunk megfelelő ellátása céljából ellenjáratok is létesítessenek Szécsény és Salgótarján között. Itt meg akarom jegyezni, hogy több ízben tettem már észrevételt a Magyar Államvasutak üzletigazgatóságánál a vasúti menetrend megváltoztatása és Salgótarjánnak az úgynevezett hétvégi forgalomba való bevonása iránt. Legtöbb íly irányú kérésem az illetékes köröknél méltánylásra talált.
Dispensaire

Amint azt az elmúlt évekről szóló jelentések során megemlíteni bátor voltam, reményünk van arra, hogy a Tuberkulózis Elleni Országos Bizottság a folyó évben egy külön épületet fog építeni a tüdőbeteg gondozó intézet elhelyezése céljából. Ezen épület a rendelőn és röntgenintézetén kívül még két kis kórtermet és egy fekvőcsarnokot is magában foglalna és e célból nagyon alkalmasnak látszik az a hely, amelyet a város képviselő-testülete az elmúlt ősz folyamán a városháza mögött a főjegyzői kertben felajánlott és melynek használatáról Koós főjegyző önként lemondott. Ha ez a terv megvalósul, akkor az új épület talán megindítja a Fő utcával párhuzamosan tervezett utcában is a további építkezést.
Koldulás

Nagy érdeklődéssel olvastam azon közléseket, melyek a szegényügynek és különösen a koldulás kérdésének megoldását tárgyalták Szeged, Eger és Nyíregyháza városaiban. Ezen városok polgármestereit megkerestem aziránt, hogy engem az ottani szervezetről tájékoztatni szivesek legyenek és ennek a kérésemnek Szeged városa már eleget is tett. E kérdéssel is foglalkozni kívánok, és ha városunk társadalma részéről csak valamennyire is meg fog nyilvánulni az a munka, és áldozatkészség, mely a fenti városokban megnyilvánult akkor remélem, hogy ez az ügy közmegelégedésre fog megoldást nyerni még akkor is, ha a város e tekintetben kénytelen lesz bizonyos áldozatot hozni.
Piactéri bódék

A piactéri bódék ügye is feltétlenül rendezésre szorul. Nemcsak a mi szemünket, de különösen az idegenekét sérti az az összevisszaság, az a mindenféle deszka, tepsi, rongy és kátránypapír, amelyet a jelenlegi piactéri bódékon láthatunk.

Kezdetben azt reméltem, hogy ez az ügy radikálisan, egy vásárcsarnok építésével úgy lesz megoldható, hogy ezzel a kérdés végleges nyugvópontra jusson. Csakhogy ezek a tárgyalások meghiúsultak.

Az a tervezet, melyet ez ügyben egy helybeli konzorcium a városnál bemutatott, igen nagy anyagi áldozatot követelt volna a várostól s ezért sok minden más fontosabb és sürgősebb feladatunkra való tekintettel egy ideiglenes módot fogok legközelebb javaslatba hozni, anélkül természetesen, hogy a vásárcsarnok felépítésének gondolatát végleg elejteném.

A javaslat, melyet ez ügyben előterjeszteni óhajtok, az lesz, hogy a jelenlegi bódék gondos kiválasztással három csoportba soroztassanak. Az első csoportba tartoznának azok, melyek mostani állapotukban megmaradhatnak, mert a szépészeti és egészségügyi követelményeknek megfelelnek. Ilyen nagyon kevés van. A második csoportba azok tartoznának, melyek némi pénzáldozattal megfelelően átalakíthatók és ezen átalakításra az illető piaci árusok – mondjuk – 4 havi időhaladékot nyernének. A harmadik csoport azokat foglalja magába, akiknek bódéi semmiképpen sem alakíthatóak át és ezek a piaci bódéban való árúsításra engedélyt csak akkor fognak nyerni, ha a város által megállapított méretű bódét építenének.

Tudom, hogy ez nem tökéletes megoldás, de a városra nézve semmiféle terhet nem jelent és nem fog útjában állni a vásárcsarnok felépítésének akkor, mikor ez a kérdés éretté válik.
Egyéb tervek

Ha Salgótarjánnak jövő sorsa fölött gondolkodom, mire hivatásomnál fogva bőséges alkalmam van, természetesen olyan eszmék is támadnak bennem, amelyek pesszimisztikus emberek szemében talán nevetségesek, és miután súlyt helyezek arra, hogy jelen programomat a város közönsége reálisnak minősítse, én nem is akarok kitérni azokra a gondolatokra, melyek bennem erre nézve megszülettek, vagy amelyek megvalósításánál lehetőségét azok hozták szóba, kikkel városfejlesztési ügyekről hébekorba beszélgethetni szerencsém van.

Vannak azonban olyan tervek, melyek igaz, hogy esetleg csak sok utánjárás, kilincselés, deputációzás árán valószínűbben megvalósíthatók, és melyek megvalósítása érdekében a város vezetőségének minden lehetőt el kell követnie. Ilyenek a kórházon és a piactéri bódékon kívül például egy MÁV berendező és gépjavító műhely építése, egy fémipari iskola felállítása, egy vármegyei szeretetház, egy népfürdő, egy fertőtlenítőintézet létesítése, a szécsényi vasút stb., stb.

Azt hiszem nem kell ismertetnem azon indokokat, melyek e létesítmények szükségességét és lehetőségét alátámasztják és csak azt jelentem még e helyen, hogy a szécsényi vasútnak a közeljövőben való felépítésére sajnos minden reményünk hiányzik.

Most még áttérek azon feladatok rövid ismertetésére, melyek megvalósítására – szerintem – akkor kerül a sor, amikor a részletesen közölt hatévi program és a vízvezeték létesítése befejezést nyert.
Kórház

A kórház ügye beteg. Helyesebben nincsen kilátásunk arra, hogy Salgótarján rövidesen állami közkórházat kapjon. Pedig többízben történt előterjesztésemre már két helyszíni szemlét is tartottak a népjóléti miniszter úr kiküldöttei, és az új közkórház helyéül azt a rétet jelölték ki, amely a Somoskőújfalu felé vezető út mellett a vadaskerti útelágazással szemben fekszik.

Enyhíti, de részben komplikálja is a helyzetet az a körülmény, hogy a bányavállalatnak és az acélgyárnak kitűnően berendezett és vezetett kórháza van. Mert ez a két kórház a sürgős beavatkozást igénylő esetben felveszi a betegeket, vagyis a közkórház hiánya nem olyan eminens, mintha e két kórház sem volna meg, másrészt pedig attól fél a népjóléti kormány, hogy az új közkórház a másik kettő konkurenciája miatt nem lesz elég életképes.

Ez idő szerint a kórház ügye úgy áll, hogy a minisztériumban módot keresnek arra, hogy az új közkórház, a két vállalati kórház egyikével egyesítessék.

A kórház ügyét elejteni pedig semmi körülmények között nem szabad és azon többször említett alkalommal, mikor a népjóléti miniszter úr városunkban lesz és mikor alkalmunk lesz bemutatni neki, hogy a pénz, melyet kölcsönadott, hasznosan lett befektetve, ujból küldöttséget fog eléje vezetni országgyűlési képviselőnk, kinek támogatására ebben az ügyben is épp úgy számíthatunk, mint minden más közérdekű kérdésünkben.

A járványkórház ügye pedig szorosan összefügg az állami közkórház ügyével s ezért ennek fejtegetését mellőzöm.
Szemétfuvarozás

Ha a város úthálózata kőburkolással, vagy aszfaltmakadammal rendbejön, megnyílik lehetősége egy szemetesautó beszerzésének is. Ezt kombinálni gondolom az úgynevezett tonnarendszer bevezetésével. Ez abban áll, hogy a lakók egységes típusú zárt pléhedényben gyűjtik a házi szemetet, minden lakónak két ilyen tonnája van, melyet a szemét autó kocsisa egyszerűen kicserél, s íly módon a közönség nem kénytelen azt a port szívni, melynek előidézése a mostani szemétkezelés mellett elkerülhetetlen.

Gyepmesteri telep

A közegészségügyet hivatott lesz szolgálni az az átalakítás is, amely a gyepmesteri telepen szükséges. A városnak gondoskodni kell majd egy állathullaszállító kocsi beszerzéséről, esetleg hullaégető kemence építéséről, a telep bekerítéséről, boncolóhelyiség létesítéséről és a kutyamegfigyelő ketrecek renováltatásáról.

Erzsébet tér

Az Erzsébet tér a szabályozási terv szerint megszűnik. Az annak helyébe kerülő széles utcában a Pécskő patak nem folyhat nyitott betonmederbe, hanem azt be kell fedni, mert a város e részében a jövőben is igen nagy forgalom lesz. A patak befedésével megszűnik a téren jelenleg levő két híd s itt rekompenzációképpen szintén méltányos volna, ha a vármegye annak idején szives volna segítségünkre lenni.
Óvoda

Már most is szükséges volna a harmadik kisdedóvóintézet, de kénytelenek leszünk annak létesítését a vízvezeték megépítése utáni időre halasztani, hacsak nem sikerül kijárnunk azt, hogy a közoktatásügyi kormány itt Salgótarjánban már politikai okokból is állami kisdedóvót létesít és a meglévőt államosítja.

A harmadik óvoda helyéül különben a palackgyár környékét tartanám legalkalmasabbnak.” /Ez így is történt!/
„Sugárút

Kívánatos volna ha a régi Posta utcából a vásártér felé vezető gyalogút, az ott levő néhány ház, vagy azok egy részének kisajátításával minél előbb kiszélesíthető volna kocsiúttá, mert ezzel megnyitnánk azt a sugárutat, melyet a szabályozási terv szerint a vásártér érintésével a vasút mentén majdnem a nagy állomásig létesíteni tervezünk.
Kisajátítások

Előbb-utóbb szükségessé fog válni nehány ingatlan kisajátítása. Tizenöt év múlva a jelenlegi temető fölötti akácerdőt kell majd a városnak megszereznie. Az építési kedv megnyilvánulására – remélem – lökésszerű hatással lesz a kormány által tervezett s vidéki városokra is kiterjeszteni kért hosszú adómentesség, s így szükséges lesz nehány magántulajdon kisajátítása, mint például a Liki Kovács háza, a Forgács utca melletti szántóföldek egy része stb.
Új Népiskola

Idővel, nézetem szerint át kell helyeznünk az úgynevezett volt evangélikus népiskola épületét, melyet a szabályozási terv amúgy is halálra ítélt. Az iskola céljaira – esetleg kisajátítás útján – az új telep szélén kell helyet keresnünk. A mostani iskola helyén fásított teret kontemplál szabályozási tervünk.

Ezzel jelentésem végére értem.
Traum Péter

Mielőtt azt befejezném, megemlítem, hogy jelentésem első, nyomtatásban megjelent közleményeiből kimaradt egy esemény megemlítése, mely mulasztásomat itt akarom pótolni. Néhai Herczeg József kanonok elhalálozása után a megüresedett plébánosi állás Traum Péter esperes plébánossal lett betöltve. Az installáció 1928. évi szept. 9-én folyt le fényes keretek között s az új plébánosnak a város közönsége annyi szeretetet előlegezett, mint amennyit losonci plébános korában tanúsított hazafias magatartása megérdemelt.

Igen hosszúra nyújtaná jelentésemet az, ha számot adnék jelentésem során azon hálaadásról is, mely a helybeli vállalatok üzemében az utolsó években tapasztalható volt, csak egyet akarok megemlíteni, hogy a helybeli palackgyár igen lényegesen megnagyobbította üzemét, úgyhogy ma 1030 munkásnak nyújt kenyeret.
Főispán és alispán támogatása

Meg kell emlékeznem azon sokszorosan megnyilvánult támogatásról, melyben Pályi Pál főispán és dr. Baross József alispán városunkat az elmúlt esztendőben részesítették. Nem volt olyan közérdekű ügyünk, mely a vármegye e két vezérét ne állította volna sorompóba városunk érdekében. Nem intéztem hozzájuk kérelmet, amelyet nem honoráltak volna és sok kényes kérdésben igen nehéz lett volna a helyzetem, ha nem éreztem volna, hogy részese vagyok a felsőbb hatóságok vezetői bizalmának is. Úgy a város tisztviselői, mint a város közérdekű ügyei iránt mindenkor kegyesen tanúsított jóakaratáért úgy a főispán úrnak, mint az alispán úrnak legyen szabad itt őszinte szívből fakadó köszönetemnek kifejezést adni.
A vállalatok támogatása

De köszönetet mondok a helybeli iparvállalatok tisztelt vezetőinek azon megértésért, melyet a város irányában sokszor kifejezésre juttatni szívesek voltak. Néha bizony ellentét keletkezett a társulatok és a város érdeke között, de lojálisan kell megállapítanom azt, hogy a társulatok vezetői sokszor alá tudták rendelni speciális kiváltságukat a város helyesen felismert egyetemes közérdekének.
Köszönet a képviselő-testületnek

Leginkább illeti meg azonban a köszönet és elismerés a város polgárságát és képviselő-testületét azért a szeretetért és bizalomért, mellyel a város vezetőségét mindenkor megajándékozni, és ezért az önzetlen áldozatkészségért, amellyel a város fejlődését, megizmosodását, erkölcsiekben és anyagiakban való gyarapodását elősegíteni szívesek voltak. Lehet, hogy szerénytelen és elfogult vagyok, de én úgy érzem, hogy a képviselő-testület tagjai, majdnem kivétel nélkül, tudatában vannak annak, hogy minket, a város hivatásos vezetőit, munkánkban szegény hazánk és szegény városunk iránt érzett szeretetünk vezetett.

Külön köszönet és elismerés illeti a képviselő-testület minden egyes tagját azért is, hogy a tanácskozás méltóságát minden esetben megóvni és azzal is lehetővé tenni méltóztattak azt, hogy a tárgyalások céljaira rendelkezésre álló időnket nem indulatok levezetésére, hanem a város komoly ügyeinek fejlődési, haladási lehetőségének biztosítására fordíthattuk.

Egyénileg is hálás szívvel gondolok arra, hogy előterjesztéseimet jó akarattal meghallgatni, azokat komoly tárgyalás tárgyává tenni, engem becsületes törekvésemben mindenkor támogatni és bizalmukkal megajándékozni szivesek voltak. És amikor Önöket tisztelt Uraim, ezen őszintén átérzett köszönetemről és Önökhöz való ragaszkodásomról biztosítom, kijelentem, hogy én volnék a legboldogabb, ha igaz szívből fakadó érzelmeimet csak részben is viszonozná az a város, mely engemet, ki szűkebb hazámat elveszítettem, közigazgatásánál élére állított, és amely város szeretett, kedves otthonommá vált. Salgótarján 1929. március 20-án. Dr. Förster Kálmán polgármester.”

Azzal, hogy a Munka című hetilap 1929. évi március. 16. és 23-i két számában külön lenyomatként megjelent polgármesteri jelentésemet, azaz beszámolómat és hatévi programomat a fentiekben szószerint idézhettem, könnyű dolgom volt. Most ez azonban nehezebb lesz, mert az 1929. és következő néhány év eseményeiről adatkutatásom hiányos, feljegyzéseim is hézagosak. Megpróbálom az események leírását úgy-ahogy összefogni is aszerint, milyen adat áll rendelkezésemre és mire tudok visszaemlékezni, a következőkben leírni.
A város lakosainak száma

1929. évben 15.251 lélek.
A ref[ormátus] templom

A református templomot, mely a régi vágóhíd helyén épült, 1924. nov. 24-én szentelte fel dr. Antal Géza dunántúli ref[ormátus] püspök.
Liptay B. Jenő

A templom kriptájában Liptay B. Jenő holttestét helyezték nyugovóra. Annak elismerésül, hogy Liptay sokat tett a templom felépítése érdekében.

Ő egyébként is kiváló egyéniség volt. Salgótarjánnak még községi szervezetében is hűséges polgára volt. Mint az acélgyár igazgatója is közismerten, és elismerten kiváló tevékenységet fejtett ki. Korai halála – 50 éves korában halt meg – súlyos veszteséget jelentett családján és vállalatán kívül Salgótarján városának, és nekem is.

Utódja Eisele Gusztáv mérnök lett, ki fiatalon került az acélgyár élére, de rövid működésének korai halála vetett véget.

Az ő utódja pedig 1929. évben /? / Fabini Henrik lett, ki szintén nem sokáig állott élén ennek a nagy jelentőségű acélgyárnak.
Egészségház

Baross alispán elnöklete alatt értekezlet foglalkozott egy hatósági egészségvédő intézet felállításának gondolatával. A munkásság és a szegényebb néposztály egészségének feljavítását szolgálni hivatott intézmény részére a város ingyen telket ajánlott fel és egyébként is kilátásba helyezte áldozatkészségét.
Karancs torony

A szomorú trianoni határ átmetszi a Karancs 729 méter magas főcsúcsát. A „Palóc Olimpus” tetején a Magyarországi Kárpátegyesület salgótarjáni osztálya kilátótornyot kívánt állítani. Mint az egyesület elnöke, és szívem szerint is mindent elkövettem e kilátó létesítése érdekében. A kilátó helye Mocsáry és Krepuska földbirtokosok határát érintette. Nevezettek és a közelfekvő erdő egy harmadik tulajdonosa, Papszász Tamás is készségesen engedte át a helyet, illetőleg ajánlotta fel a szükséges faanyagot a 16 méter magas kilátó megépítéséhez, melyet egy méter közelségben állítottunk fel az országhatártól. Hadd soroljak fel néhány nevet, melyek viselői velem együtt kezükbe fogták a fűrészt és baltát, hogy e pazar kilátást nyújtó helyen ezt a kilátótornyot felállíthassuk. Pántyik Árpád, Karattur Antal, Galgó József, Rokfalusy Lajos, Varga Kálmán ifj. Ez utóbbival fűrészeltem egy gerendát, mikor egy társunk „orozva” lefotografált. A kép most is birtokomban van. Összehoztuk a tornyot és 1929. júl. 29-én fel is avattuk fájó szívvel. Többször ültem azután ezen a kilátón és gyönyörködtem a szép kilátásban. Jó időben tisztán látszottak a Magas Tátra jól ismert sziklabércei!

Az acélgyári új iskolát

gr. Klébelsberg Kunó vallás- és közoktatásügyi miniszter 1929. nov. 5-én avatta fel. A modern, szép iskola általános tetszést aratott. Ezt az alkalmat sem hagytuk ki és küldöttségileg kértük a minisztert, tegye lehetővé mielébb gimnáziumaink és óvodáink államosítását.
Új képviselő-testület

A közigazgatás rendezéséről szóló 1929. XXX. törvénycikk jelentőségéről életleírásom 229 és következő oldalán24 adtam számot. A törvény értelmében 1929. dec. 8-án meg lett választva a képviselő-testület 30 tagja, virilis jogon ugyancsak 30 tagja van a képviselő-testületnek.

Az alakuló közgyűlés előtt a régi, nagyszámú képviselő-testület búcsúközgyűlést tartott, melyen Róth Flóris bányaügyi főtanácsos, bányaigazgató mondta a búcsúbeszédet és többek között a következőt: „Megelégedéssel állapította meg a képviselő-testület, hogy a város vezetősége becsülettel állotta meg a helyét. Nem ötletszerűen, kapkodva, de a város teherviselő képességéhez képest egy meggondolt, letárgyalt, komoly polgármesteri program szerint folyik a munka. Ebből a munkából derekasan vette ki részét a régi képviselő-testület, és ugyanezt várja a város közönsége az újtól.”
A tisztújítás

minden zavaró incidens nélkül zajlott le. És minden külsőség nélkül is. Idézek egy közleményből, mely a Munka 1930. jan. 18-i számában jelent meg.

„A polgármester választás, illetőleg a tisztújítással kapcsolatban a város polgársága társas ebédet akart rendezni a polgármester tiszteletére, akinek kérésére azonban elmaradt az ünnepi ebéd és ennek díját a jelentkezők csaknem teljes számban befizették jótékony célra. Ilyen címen 264 pengő folyt be, mely összeget a polgármester több súlyos anyagi helyzetben vagy betegségben szenvedő hadiözvegynek és hadirokkantnak engedélyezett. A Honsz elnöksége ezúton is hálás köszönetét fejezi ki a polgármester úrnak, aki minden alkalmat megragad, hogy a háború szerencsétlen áldozatain segítsen. A megjutalmazottak névsorát itt közöljük: Czigler Gyuláné…” Stb. 12 név.
A lakbérosztályba sorozás

régen áhított ügye kedvező elintézést nyert. Városunk 1930. év tavaszán az utolsó, ötödik osztályból a negyedikbe lett sorozva.
Koós Mihály

Salgótarjánnak nagyközségi szervezetében utolsó, városi szervezetében pedig első főjegyző, 1930. április 12-én meghalt. Kötelességtudó, hűséges szolgálatával a város közönségének tiszteletét vívta ki.
Trianon

gyászos eseményének évfordulóján 1930. jún. 4-én délután 4 órakor Magyarország összes harangjai megkondultak. A mi városunk képviselete is kifejezte fájdalmát a szeretett hazánkat ért súlyos veszteség fölött.
Távlovaglás

Úgy emlékszem ezen a nyáron vonult át városunkon a túlnyomóan idegen lovasokból álló csapat, mely Horthy István lovassági tábornok vezetésével hazánk tájait látogatta. A lovastársaságot a piactéren fogadtuk, én német nyelven üdvözöltem őket és résztvettem azon a vacsorán is, melyet a

24 A hivatkozott oldalszám a jelen kiadvány 123. oldalán található.

Pannoniában tartottak meg és melyen különösen a hollandusok néztek mélyen magyar borral töltött poharaik fenekére.
Tűzoltóverseny

is volt ezen a nyáron városunkban és azon a mi derék önkéntes tűzoltócsapatunk Czirbesz István parancsnoksága és Tóth Zoltán vezényletével kitűnően szerepelt.
A lőház avatása

is a nyáron történt. Az avatáson megjelent a fiatal József Ferenc főherceg is.
A gyermekjátszótérről

illetve annak felavatásáról már bővebben szeretnék megemlékezni. Legyen szabad itt idéznem a Munka 1930. jún. 21-én megjelent számában közölt közleményt a szívemhez közelálló eseményről, a gyermekjátszótér felavatásáról:

„Gyönyörű időben a város képviselő-testületének, a hatóságok és egyesületek vezetőségeinek, az érdeklődők hatalmas seregének jelenlétében folyt le a gyermekjátszótér minden ünnepélyességtől mentes, de annál bensőségesebb rendeltetésszerinti átadása.

Már a kora délutáni órákban tarka színekben hullámzott a kíváncsi közönség s a gyermekek lázas türelmetlenséggel gyülekeztek és vonultak el az impozáns felszerelések előtt, játszani még nem volt szabad.

Fél hét óra tájban érkeztek meg az acélgyári óvoda ünnepélyéről dr. Förster Kálmán polgármester kiséretében a résztvevők. Addigra már teljesen megtelt a nagy térség felnőttekkel és kis apróságokkal.

A „Hiszekeggyel” kezdődött az ünnepség, mely után Kovács Gizike köszöntötte a sok jóért a polgármester bácsit. „Ahány gyermekszívnek örömet szereztél, annyi áldás érjen élted mesgyéjén.” Majd a kis Janovszki Tibor vágta ki a rezet ilyenképpen: „Keblemen ápolom a hála virágát, s kívánom Tereád az Isten áldását.”

A polgármester bácsi könnyekkel a szemében válaszolt minden szavához a gyerekek szeretetének jóságával. Így szólt hozzájuk: „Összejöttünk egy páran ott a városházán, akik szeretnek Benneteket és elhatároztuk, hogy megcsináljuk Nektek ezt az örömet.”

Az üdvözlés és átadás után a polgármester nagy örömrivalgás közben felment a csúszdára és lesiklásával megnyitotta előttük az öröm ajtaját. Lett is egyszeriben olyan tolongás a csúszda, a hinta, a forgó stb. körül, hogy csak protekcióval lehetett helyet kapni. Rudi cigány muzsikája mellett négyszáz darab sóskiflivel vendégelte meg a polgármester bácsi kis vendégeit. De nemcsak a gyerekek, hanem a felnőttek is szívesen elgyönyörködtek a pompás látvány fölött. Még sokáig hullámzott a jókedv a hivatalos rész bezárta után is. Apák és gyermekek mintha nem is akartak volna hazamenni máma.

Mi örömmel és a legnagyobb elismeréssel köszöntjük az alkotások sorrendjében az alkotók és a város dicsőségére valló gondolatot, és köszönjük az apróságok nevében az új szociális alkotást a nemesen érző polgármesternek és a hivatása magaslatán álló városi képviselő-testületnek.

A város közönségét pedig felhívjuk, tartsa mindenki kötelességének megóvni városunk egyik büszkeségét, a nagy gyermekszeretetről tanúskodó gyermekjátszóterét.”

Most, hogy erről a jelentéktelen, de számomra értékes életemlékemről számot adok, csak azt akarom megemlíteni, hogy abban az időben a székesfővároson kívül tudtommal csak két városban volt már gyermekjátszótér.

És még valami. Amikor egy hirtelen támadt ötletnek engedve erről a gyermekcsúszdáról lecsúsztam - bár akkor még csak 45 éves voltam - bizonyára idétlen hatást keltettem. Akkor nem gondoltam arra, hogy ez a különleges ötlet milyen említésre méltó hatást váltott ki a jelenlévőkben.

Az egyik: egy kis fiú ki engem a „cukros” óvodai látogatásaimból jól ismert, és amikor lecsúsztam a csúszda alsó végénél állt, amikor földet értem, hangosan sírt. Feltápászkodva a fiúhoz fordultam és azt kérdeztem tőle: „Miért sírsz kisfiam? ” A kisfiú így válaszolt: „Féltem, hogy leesik a polgármester bácsi.”

A másik: amikor városunk 10 éves jubileuma alkalmával nekem Traum Péter a díszpolgári oklevelet átadta és az arra festett képeket magyarázta, többek között a következőket mondotta:

„Második kép a gyermekjátszótér. Tudom e képpel szíven találta a művész avatott alkotó keze. Emlékszem jól arra a délutánra, amikor a játszóteret felavattuk. Polgármester úr elsőnek csúszott le a gyermekcsúszdán. S evvel a lecsúszással emelkedett fel ideális magaslatba. /Helyeslés/ Lefelé haladt, de felfelé ért. Le kellett szállni, hogy a gyermekek közé érjen. De mikor lent volt, a kis aranyos kacsók és duzzadó örömarcok között: akkor emelkedett föl társadalmi hivatásának legnagyobb magaslatára. Boldog lehet, ha majd erős, egészséges nemzedék járja Salgótarján járdáit, miket emelt és tölti be utcáit, miket rendezett…” /!!? /
Az aszfaltozás

A Munkában 1930. évben megjelent közleményekből az aszfaltozás címűt is idézem még. Megjelent az 1930. aug. 16-i számban.

„Az új városrészben már sok helyen készen van az aszfaltjárda. Nagy üstökön forr a massza, melynek gyors szétöntése sok érdeklődőt vonz oda. Jóleső öröm fogja el a várost szerető polgárok szívét, különösen az új házak tulajdonosait, akik fővárosi keretet kaptak az utak és járdák nagyszerű rendezésével. Igaz, hogy a teljes örömöt megzavarja a gazdasági helyzet nehézsége, mert hiszen ezeket a kényelmet szolgáló építkezéseket meg is kell fizetni. Ennek a megkönnyítéséről azonban gondoskodott a város polgármestere, aki hosszú időre részletfizetési kedvezményeket biztosított azok részére, kik erre rá vannak utalva.

A zavartalan kép csak akkor fog majd kibontakozni, amikor a sok építkezési anyag eltűnik az utcákról, amikor az üresen hagyott földsávok beültetése megtörtént. A türelmetlenkedők gondoljanak csak arra, hogy történt-e azelőtt évtizedeken át valami is, ami a város szépségét, vonzóbbá tételét igyekezett volna szolgálni? „A városnak nincs jövője.” Ez volt a főérv, mely maradiságban hagyta. „Kifogy a szén, elköltözik a gyár”… stb.

Éppen ezért kell várossá fejleszteni külsőleg is, hogyha ezek egyszer bekövetkeznek, meg legyen a milliő és kedv új lehetőségek megteremtésére. Hisz nincs mindenütt szén, ahol virágzó községeket, városokat tudunk. Az emberek nagy része természeténél fogva a kritizálás kényelmesebb álláspontjára helyezkedik ahelyett, hogy nemes intenciókat, szociális és gazdasági lehetőségeket kiépíteni, megoldani igyekeznék......”
A lakosság száma

1931. jan. Salgótarján város lakosainak száma: 17.177. Tíz év alatt kereken 2000-el szaporodott
Képviselő választás

volt januárban /? /. Ez a választás minden különösebb izgalom nélkül folyt le. És elég különös módon, az úgynevezett ajánlási ívek aláírásával. Ha a választás előtti meghatározott időben a jelölt megszerezte a választók névjegyzékében foglaltak bizonyos százalékát, akkor elmaradt a cédulával való választás aktusa s a választási bizottság elnöke az illetőt törvényesen megválasztott országgyűlési képviselőnek deklarálta. Így lett megválasztva ez alkalommal Sztranyavszky ellenjelöltjével Kruppa N-nel szemben. Ha valaki az ajánlási ívet mindkét jelöltnek írta alá, a törvény szerint nevét mind a két listán törölték. Ebben az esetben is 357 olyan szavazó volt, ki úgy Sztranyavszky, mint Kruppa ívét aláírta s így mindkét helyen töröltetett.

Ez alkalommal a mandátum átadása minden külsőség nélkül és nem is Salgótarjánban történt. Egy kisebb küldöttség utazott fel Budapestre és adta át a megbízólevelet az újból megválasztott képviselőnek.

A rafináltan alkotott választói törvény sok visszaélésre adott alkalmat és nem is volt hosszú életű.
Rendőrkapitány csere

történt városunkban, 1931. februárjában. Dr. Pitta Lipót rendőrtanácsos Kiskunfélegyházára lett áthelyezve, helyébe a salgótarjáni rendőrség vezetőjévé Szolnokról dr. Jánossy Ödön rendőrkapitány lett kinézve. A cserével a város jól járt.
Dr. Soldos Béla

lett 1931. márciusában az új főispánja Nógrád és Hont ideiglenesen egyesített vármegyénknek. Az új főispán ki egyébként kazári földbirtokos volt, csakhamar és elsősorban megnyerő modorával elnyerte a megye lakosságának szeretetét és tiszteletét. Ő is belépett Salgótarján pártfogói sorába.
Dalosverseny

és vívóverseny volt városunkban 1931. május, illetve áprilisában. Salgótarján kezd tágabb körben is érvényesülni.
Az egészségház

építésére az ajánlatok 1931. máj. 8-án lettek felbontva. 79.000 pengővel Obrincsák Ernő volt a legkedvezőbb ajánlattevő.
Karattur Antal

főmérnök lett Fabini halála után az acélgyár igazgatója. A vele való együttműködés mindig kedves és sokszor eredményes volt a város érdekében. Nemcsak a városi közélet terén, de mint turistatárs és jó barátról is csak tisztelő szeretettel tudok rá visszaemlékezni.
Jégverés

pusztított városunkban és környékén 1931. aug. 7-én. A sok anyagi kár mellett, amit okozott, nagy pusztítást vitt végbe az utcai virágültetvényeinkben.
Virágos Salgótarján

Éppen erről akarok most bővebben megemlékezni. Egyik fő törekvésem volt a mi feketének mondott gyárvárosunkban a virágszeretet meghonosítása. Elsősorban első feleségem virágimádata hatott rám ösztönzőleg, de magam is nagyon szeretem a virágot. A dübörgő gépek és a füstölgő kémények közé gondoltam jó lesz a színpompás, illatos virág. Különösen a szerény petúniát kedveltem. Nem kell félni, hogy leszakítják, jó illatot terjeszt és tömegében szépnek is mondható.

Úgy szerveztük meg ezt a „Virágos Salgótarján” mozgalmat, hogy az egyes utcákban egy-egy arra vállalkozó nő, esetleg férfi vállalta a felügyeletet. Aztán versenyt hirdettem, kinek a háza előtt legszebb a virág. Díjakat tűztünk ki, leginkább a virágápoláshoz használható tárgyakat, például öntözőkannát, virágkosarat, ablakvirágrácsot, stb., de sokszor reálisabb díjat is, például első díjként egy zsák lisztet.

Ez ösztönzőleg hatott a háztulajdonosok, esetleg lakókra és emellett talán még kevesebbe is került, mintha a virágot, illetve a fasávokat a város saját kezelésben maga tartotta volna rendben.

Ilyen értelemben intéztem felhívást, illetve kérelmet a város közönségéhez. Ennek visszhangjaként a Munkának 1931. évi március 21-i számában a következő közlemény jelent meg:

„Virágos Salgótarján. A polgármesteri felhívás lelkes visszhangra talált a város társadalmában. Állandó szóbeszéd tárgya a virágosítás, s a kezdet nehézségeit az együttes és az általános akció le fogja gyűrni. Az bizonyos, hogy különösen a gyermekek egy része nem fogja respektálni a sok fáradságot, kiadást, de néhány szigorú példa statuálása, és előzőleg az utcafelügyelők által a gyermekek kioktatása, figyelmeztetése bizonyára hamarosan rendet fog teremteni. Meg, aztán hacsak itt-ott volna virág, talán jobban feltünne a rosszalkodó gyerekeknek, de ha mindenütt virágot lát, megunja az ilyen irányú rendetlenkedést.

A városházán a helybeli kisiparosok által kiállított különféle ablakrács minták nagy érdeklődést keltettek. Árban és minőségben változatosak, általában ízlésesek. Mint értesültünk, már több megrendelés történt. Sokan a virágosítás költségeit emlegetik. A legegyszerűbb falusi háznak kertecskéje is virággal van tele, alig jelent néhány fillér költséget. Földet a város vezetősége készséggel küld, csak be kell jelenteni. Az utcákon levő földsávok öntözésénél - a por elleni locsolással - sem fog elzárkózni a város. Hisszük, hogy a kis költséget, kevés fáradságot minden háztulajdonos örömmel fogja meghozni, mert ezzel nemcsak magának szerez örömöt, hanem a járókelőknek is, és háza táját kedvesebbé teszi.”

Jánossy rendőrkapitány teljes megértéssel vette védelmébe az akciót és 1931. május 18-án a következő hirdetményt tette közzé: „Figyelmeztetés! Salgótarján megyei város vezetősége a városrendezéssel kapcsolatban a városnak virággal való díszítését is programjába vette. Az Uj telepen, a Fő utcán, a Füleki utcában és nehány mellékutcában földsávval ékelt utak, járdák létesültek. „A Virágos Salgótarján” kialakulásánál a lakások ablakainak és erkélyeinek díszítésén kívül a város polgármesterének felhívása szerint az utak és járdák közötti földsávok virágokkal való beültetése és ápolása volna a fő szempont. Feltehető, hogy ez a szép akció a város közönségének is osztatlan megértését és védelmét váltja ki. Mégis azok figyelmeztetésére és tájékoztatására, kik erről a szép emberi vonásról bármely indoktól vezettetve pillanatnyilag megfeledkeznének, törvény és rendelettárunkból kivonatosan közlöm, hogy azokat a rendelkezéseket, melyekben a virágkultúra íly esetekben is megtalálja fejlődéseinek lehetőségeit.

„Aki nyilvános sétányt, kertet, útmenti vagy más ültetvényt szándékosan megrongál, bemocskol, az 1879. XL. törvénycikk 80. §-a értelmében és az 1928. X. törvénycikk 5. §-a alkalmazásával 600 pengőig terjedhető pénzbüntetéssel bűntethető. A 250.000 /1929. B. M. 25. §-a 1., 3. bekezdése értelmében állatok közutakon csak arra alkalmas vezetők, hajcsárok által vezethetők és csakis az uttest baloldalán. /Illetve hajthatók./ Állatokat csoportosan csak megfelelő hajcsár hajthat. E rendelkezések megszegése a rendelet 11. §-a értelmében 200 pengőig terjedhető pénzbüntetéssel büntethető. Szorosan kapcsolódik e tárgykörbe a 122.593/ 1930 B. M. számú rendelet, mely az ablakokban és erkélyeken a virágok elhelyezésének módját, öntözésének idejét szabályozza és megszegését ugyancsak 200 pengőig terjedhető pénzbüntetéssel rendeli büntetni. Ennek értelmében a házak ablakában és erkélyén virágtartó ládákat és cserepeket úgy kell elhelyezni, hogy azok ott szilárdan álljanak, illetőleg onnan le ne essenek. A háznak útra néző ablakában, erkélyén elhelyezett virágokat csak este 9 órától reggel 8 óráig szabad öntözni, hogy az öntözés a járókelőknek alkalmatlanságot, illetve kárt ne okozzon. Ez úton hívom fel a szülők figyelmét arra, hogy gyermekeiket oktatással szoktassák a virágok szeretetére, megbecsülésére és gyakori figyelmeztetéssel tartsák vissza attól, hogy az ültetvényeket megrongálják, illetve azokban csínyből, pajkosságból kárt okozzanak. Végül közlöm, hogy az idevonatkozó törvény és rendeletek betartását szigorúan ellenőriztetni fogom s mindazokkal szemben, akik a nemes törekvést eredményében nemtörődömséggel, hanyagsággal, vagy az által veszélyeztetik, hogy alkalmazottaikkal szemben a köteles figyelmeztetést, kioktatást elmulasztják, a törvény teljes szigorával fogok élni. „A rendőrkapitányság vezetője.”

Végül még. A Munka 1931. évi május 9-i számában megjelent kis cikket idézem:

„Szépül a város külső képe, mert a polgármester felhívását a szív sugallta s a szívek megértették. Szinte megható az a szerető foglalatoskodás, ami a háztulajdonosok, vagy lakók részéről megnyilvánul a járda és kocsiút közötti földsávok szépítése, rendezése érdekében. Igaz, hogy nagyon sok a panasz, különösen az éjjel kóborló kutyák miatt, mert a fiatal palántákat teljesen letiporják. A gyermekek, de még a felnőttek is bizony sokszor belelépnek a megmunkált helyekre, amit nem tételezünk fel szántszándékosnak, hanem inkább szokatlanságból eredőnek. Az ablakokba is napról-napra ujabb virágrácsok tünnek fel és sokan vannak, akik nehéz helyzetükre hivatkozva később szándékoznak a virágosítás lelkes apostolainak példáját követni. Ha majd a nem valami príma földből a gondos öntözés és gyomlálgatás előhívja a sokszínű változatos virágokat, akkor tudjuk csak látni, hogy a háztulajdonosok öröme és fáradozása mennyire közérdeket is szolgál.”

Így lett maga a közönség őrzőjévé, a valóssággá vált elképzelésünknek, melyet úgy, mint kaposvári kollégám, Vétek György, eredménnyel kötöttem a közönség lelkére. Feleségemmel - kit e tekintetben az eredmény oroszlánrésze illet - mind a ketten boldogan hallottunk arról, hogy vannak akik mostanában csak azért jönnek Tarjánba, hogy a Virágos Ujtelepet és a polgármesterék sziklakertjét lássák.
Múzeumi lelet

Érdemesnek tartom idézni a Munkában 1931. márc. 28-án megjelent következő kis híradást:

„A Salgótarjáni Múzeum /? !/ ismét egy értékes muzeális tárggyal gazdagodott. Ugyanis Zagyvapálfalva területén szemben a bronzkori úrnatemetővel, a bolgároktól bérelt földön kútásás közben egy értékes, egyenes keresztvasú, gerezdes gombú, kettős élű, pallosszerű kardot találtak, melyet a községházára vittek. Dr. Dornyay Béla reálgimnáziumi tanár tanulmányozta a kardot és szakszerűen le is írta az Archaeologiai Értesítő legújabb évfolyamában. Kérésére Beczner Pál zagyvapálfalvai közjegyző készséggel engedte át a Salgótarjáni Városi Múzeumnak, hogy így a származási hely közelében, mindig az érdeklődő közönség szeme előtt lehessen. A kard részletes leírására még visszatérünk. Midőn Beczner Pál közjegyző nemes cselekedetét követendő példaképpen állítjuk városunk közönsége elé, ismételten kérjük, hogy kialakulóban levő legújabb kulturális intézményünket, a Salgótarján Városi Múzeumot, további adományaikkal támogatni szíveskedjenek.”
„Távlovasok” látogatása

Az úgynevezett „kis állomás” előtti téren – melyen egyébként már több ünnepség zajlott le – 1931. május 18-án üdvözöltem a túlnyomólag leventékből, és sok külföldi – főleg hollandokból álló – lovas csoportot. Nem mindennapi látvány volt, mikor a mintegy 300 résztvevőből álló lovascsapat a feldíszített Főtérre felvonult. Vezetőjük Horthy /azt hiszem Jenő/ altábornagy25 , a kormányzó testvére volt. A lovasok a Pannóniában gyűltek össze fesztelen társasvacsorára, melyen a résztvevők – elsősorban a hollandok – elég mélyen néztek a pohár fenekére.
Az ipartestületi székház

építésének gondolata azért merült fel és maradt sokáig felszínen, mert a város közönsége nem rendelkezett nagyszámú résztvevő befogadására alkalmas helyiségekkel. A volt község – most város – házán a közgyűlési terem alig volt elégséges 200 személyes összejövetel megtartására. A bányavállalatnál és az acélgyárnál volt ugyan egy–egy nagy terem ezernél is több résztvevő részére és megfelelő étterem, és más helyiségekkel ellátva, de ezek a városnak, tehát magának a városnak, vagy intézményeinek, egyesületeinek csak akkor állottak rendelkezésére, ha a vállalatok azt megengedték. /Megjegyzem, hogy úgy a bánya, mint az acélgyár vezetői soha sem zárkóztak el az íly irányú megkeresések elől./

25 Förster Kálmán valószínűleg Horthy Miklós másik testvérére, Horthy Istvánra gondolt.

Egy városi korszerű vigadó építése csak a távoli jövő feladatai közé tartozhatott hisz ennél fontosabb tengernyi más feladat tornyosult elénk, és azért örömmel ragadtam meg és készítettem elő azt a tervet, melyet az ipartestület vezetősége vetett fel, és amely szerint a város az ipartestületnek egy székház bővítési és ünnepélyek, gyűlések, színház stb. megtartására alkalmas épület építkezési kölcsön amortizációjához húsz éven át évi 3000 ft-t biztosított, ezzel szemben az ipartestület a városnak a teremhasználat elsőséget biztosítja.

Az ipartestület agilis vezetősége aztán igénybe vette Sztranyavszkynak hathatós segítségét, magam is résztvettem a kormánynál eljárt küldöttségekben és így került össze az az összeg, mely elégségesnek bizonyult egy korszerű építményre, melyben aztán még igen sok a város életében fontos politikai, társadalmi, kulturális sőt gazdasági esemény zajlott le. Itt folytak le például azok a harcias tárgyalások, melyeket a város közönsége a város alatti szénbányászat ügyében a kőszénbányával vívott, és amelybe a város lakói érdekeinek védelmében a nagy étvágyú vállalattal szemben és annak bosszúságára magam is élénken résztvettem.

A színtársulatok is így kerültek megfelelő elhelyezkedéshez s így az e tekintetben évenként felmerülő probléma is kielégítő megoldást nyert.

Az iparosszékház avatására 1931. június 4-én került sor. Az ünnepségen résztvett Sztranyavszky országgyűlési képviselőnk, valamint a vármegye fő- és alispánja is. Az én felszólalásomból legyen szabad nehány mondatot a következőkben idézni:

„Méltóságos Államtitkár Úr! Igen tisztelt Elnök Úr, igen tisztelt Hölgyeim és Uraim! Meghatottsággal és büszkeséggel szólalok fel Salgótarján város közönsége nevében ma először itt az új ipartestületi székház falai között. Meghatottsággal azért, mert ezen székház építésének ügye kezdettől fogva szívemhez nőtt, mert becsülöm és szeretem a mi hazafias, derék iparosainkat, büszkeséget pedig azért, mert az én szerény vezetésem alatt álló városom közönsége is jelentékeny áldozatot hozott e székház megteremtése érdekében.

Emlékeznek-e Önök, kedves iparos barátaim, arra, mikor mégcsak a tízméteres teleksáv volt megszerzéséről tanácskoztunk? És most íme a jó Isten kegyelméből és szeretett képviselőnk és a kormány, valamint a város támogatásával, de legelsősorban az Önök szívós kitartásával létesült, és íme áll az iparosotthon és becsületére válik a salgótarjáni ipartestületnek, a tervezőknek, építőknek és mindazoknak kik e szükséget pótló székház létesítését a súlyos gazdasági viszonyok között is lehetővé tették.

Én remélem, tisztelt hölgyeim és uraim, hogy e épület falai között mindig magyar hazafias szellem és szociális érzés fog otthonra találni, és kérem a Magyarok Istenét, adja, hogy minél kevesebb gyászünnepély és minél több örömünnep színhelye lehessen ez a ház!”
A 10 éves jubileum. Díszpolgárrá választottak

A Munka 1932. év jan. 16-i számában a következő közlemény jelent meg:

„Salgótarján város képviselő-testülete 1932. jan. 14-én ülést tartott, ahol a polgármesteri bejelentések után megtárgyalták a város jubileumának megünneplésről szóló javaslatot, majd a polgármester díszpolgárságáról és a városi alkalmazottak és a szükségmunkások megajándékozásáról szóló következő indítványt:

„A képviselő-testület az állandó választmány javaslatára egyhangú lelkesedéssel elhatározza, hogy dr. Förster Kálmán polgármestert a város díszpolgárává választja meg.

Ugyancsak az állandó választmány javaslatára a megesett névszerinti szavazás eredményéhez képest a képviselő-testület a város közigazgatási tisztviselőinek és alkalmazottainak félhavi törzsfizetésének megfelelő jutalmat ad, és az inségmunkásokat, valamint a szegényeket ez alkalommal megajándékozza. A megállapított jutalom és ajándék fedezetéül az 1932. évi költségelőirányzatban felvett személyi kiadásoknál az illetmény csökkentése folytán várható, összesen 21.000 pengőt kitevő hitelmegtakarítások szolgálnak.

Indokolás:

Salgótarján 1922. jan. 27-én délelőtt 9 órakor tartott közgyűlésén alakult át várossá.

Az elmúlt tíz esztendő a város történetében oly fejezetet alkot, amely mellett szótlanul elmenni lehetetlen.

A mai gazdasági viszonyok nem teszik lehetővé, hogy a jubileumot a város fényes keretek között megünnepelhesse, ezért a képviselő-testület ünnepét a mai viszonyoknak megfelelő keretek közé illesztette.

Az egész ország felett súlyos fekete felhők tornyosulnak. A kenyeret adó, ezer és ezer változatban lüktető élet el-elbotlik a világválság göröngyös utain és minden botlása ezer és ezer munkára alkalmas családfő kezéből veszi ki a munkaszerszámot, és ezer, és ezer családot dönt a nyomor és nélkülözés borzalmába.

Két éve nehezedik reá városunk derék dolgozni akaró munkásaira és polgáraira is a munkanélküliség szülte nyomor, és a város felettes hatóságainak hathatós támogatására a város kevés kivétellel áldozatkész, lelkes közönségeinek adományaival két éve küzd a város vezetősége, és a város társadalmi egyesületei az országpusztító munkanélküliség és nyomor ellen.

Úgy érzi a képviselő-testület, hogy jubileumát legméltóbban úgy ünnepli meg, ha ez alkalommal is a nélkülözők és nyomorgók segítségére siet.

A város elmúlt tíz éves története soha nem remélt fejlődésről és alkotásokról tesz beszédes tanúságot. Ez a fejlődés és ezek az alkotások a város polgármesterének kiváló képességeit, kitartó munkaszeretetét és alkotóvágyát hirdetik, és a képviselő-testület dr. Förster Kálmán eredményekben gazdag működése előtt örömmel és lelkesedéssel hajtja meg az elismerés zászlaját.

A közgyűlés folyamán Traum Péter esperes az alábbi beszédben üdvözölte a város új díszpolgárát:

„Nagyságos Polgármester Úr!

Megújuló öröm tölti el szívemet, mikor szót emelek. Első örömöm akkor fogott el, amikor nem régen abból az alkalomból kifolyólag üdvözöltem, mikor a város egyértelmű akarattal és lelkesedéssel újra polgármesterévé választotta.

Most megújult az öröm azért, mert a mai közgyűlés hasonló módon a város díszpolgárává választotta meg. Egyéni szempont – bevallom – önzés van örömömben, mert nekem hízeleg, hogy most is én üdvözlöm. De veszít az öröm ha ránézek a képviselő-testületi tagok lelkes, örömtől sugárzó arcára, akik általánosítják az én örömömet s ezáltal általánosan a köz magaslatára emelik azt. Így azután jól esik kimondanom, hogy a város képviselete által a maga egészében nagy lelkesedéssel díszpolgárává avatta Polgármester Urat /Lelkes éljenzés./

Polgármester Úr! A lelkes éljenzés után meg kell mondanom, önzetlenné válok és átadom örömünket mélyen érző szívébe. Töltse el nemes lelkét egészen. Legyen ott székhelye, mint elégtétel és zálog. Elégtétel azokért a nagy teljesítményekért, miket a város érdekében kifejtett. Öné Salgótarján nagyarányú fejlődésének érdeme. Jutalma nem lehet más, mint a végzett munka teljesítésében kifakadt belső öröm. Zálog ezért a jövőért, amit polgármester úrtól várunk. Tudjuk, hogy még nagy terveket rejteget tarsolyában. Szívét tenyerén hordja. Éppen azért hisszük, hogy tarsolyát is kifordítja s akkor a nagyralendült város szívén át tarsolyából pattan bele az életbe és fejlődik tovább és tovább. Ehhez adjon Isten sok erőt és kitartást. Áldja meg az Isten!

A lelkes éljenzéssel fogadott üdvözlő szavakra könnyezve válaszolt a polgármester, megköszönve a nagy elismerést, melyet a képviselő-testület útján a város közönsége juttatott a 10 éves jubileum alkalmából neki. A képviselő-testület tagjai hosszasan ünnepelték a polgármestert, s az egyszerű közgyűlés, melynek programján nem szerepelt a díszpolgárság, ünnepet varázsolt a városházán.”

„A képviselő-testületi tagok távozása után, a város tisztviselőkara élén Horváth László helyettes polgármester a főjegyzői irodában ünnepelte díszpolgárrá avatott főnökét és melegszívű nejét.”

Nem tagadom, nagyon örültem ennek az egész ritka szép kitüntetésnek és büszke voltam, és vagyok rá. Mint a diák ha jó bizonyítványt hoz haza. Hisz sok munka, törekvés, gond, álmatlan éjszaka, kilincselés árán szereztem meg polgártársaim elismerését.

Igen. Gond árán. Egy, mondjuk telekkönyvvezető postatiszt és sok más foglalkozású tisztviselő, ha leteszi a tollat, nyugodtan töltheti a szabadidejét. Ezzel szemben a polgármester ha bárhová lép, vagy bárhová néz, mindig ki van téve annak, hogy olyant hall, vagy olyant lát, ami az ő, vagy a vele szolgáló tisztviselőtársa intézkedését igényli. Ha nem ég a villany az utcán, ha a patak hídján egy deszka meglazult stb, nem beszélve arról, hogyha például a munkanélküliség réme s az ezzel kapcsolatos fizikai, vagy erkölcsi nyomorúság terjed városszerte vagy járvány üti fel a fejét, egy lelkiismeretes, kötelességtudó városvezetőnek mindig több-kevesebb súlyos gondot jelent. Nem ülhet társaságban, nem mehet az utcára, nem utazhat vonaton, hogy ne legyen kitéve embertársai különböző, sokszor indokolt kérésének vagy kérdőrevonásának.

És bizony jól esik, ha aztán a polgármester jó irányú törekvéseit a város közönségét képviselni hivatott képviselő-testület elismeri és kifejezésre juttatja.

Miközben ezeket a sorokat gépelem, eszembe jut egy idős asszonytestvéremnek a köszöntés alkalmával használt, egyébként túlzott hasonlata: „az elmúlt 10 év alatt a város hernyóból pillangóvá vedlett.”

Igen. A mostani tarjáni közönség körében már nem élnek sokan olyanok, kik városunkat, illetve akkor még a nagyközséget és annak hihetetlen elhanyagoltságát ismerték, a város lakosainak legtöbbje most - 1968-ban - párhuzamot von az utolsó 20 év kezdeti és mostani állapota között. És készséggel elismerem, hogy a két állapot között a különbség óriási, a mostani impozáns elnyomja a 20 év előttit nagyon. De az öregek vissza tudnak emlékezni az 1921. és 1943. évek közötti években kialakult városképekre és állapotokra is, és ezért e sorok olvasóját arra kérem, legyen szíves figyelembe venni, hogy ez az én életleírásom most az előbbi két évtized eseményeiről és az azok történésében vállalt szerepemről kíván képet adni.

Visszatérek a város 10 éves jubileuma és díszpolgárságom ünneplésének ismertetésére.

Az 1932. január 30-án helyi lapunk, a Munka a rendnél nagyobb terjedelemben jelent meg. Öt és fél újságoldal ismerteti a jubiláris közgyűlésnek és díszpolgársági oklevelem átadásának eseményeit. Az egész anyagot persze nem foglalom ebbe az életleírásomba, de úgy érzem nem leszek túlságosan szerénytelen, ha a közlemények személyemmel foglalkozó jelentősebb részeinek itt helyet adok. Hisz itt, ismétlem az én életem leírásáról van szó, és ezért Te, ki e sorokat olvasod ne csodálkozz kérlek, ha a magam személyével túlságosan sokat foglalkozom, hanem ha – amit meg tudok érteni – ezt a sok dícséretet unod, légyszives egy nagyot lapozni vagy pedig légyszives nekem ezért megbocsátani. Ne haragudj, ha kereken kijelentem, hogy életleírásomat nemcsak a „köz”-nek, de magamnak és hozzátartozóimnak is írom.

És még valamit. A díszközgyűlésen a felszólalók valósággal elárasztottak dícséretükkel. Ez már így szokott lenni. Habár ezek a dicséretek jól estek - hisz magával szemben minden ember többé-kevésbé elfogult - mégis sokszor figyelmeztettem magamat arra, hogy a személyemet érintő megnyilatkozásokból jelentékeny százalékot le kell vonnom, és azt a szokásos udvariasság, vagy az opportunizmus számlájára kell írnom.

Ezek után tehát: a szokottnál nagyobb terjedelemben megjelent Munka 1932. évi jan. 30-i számának első oldalán dr. Soldos Béla főispán és dr. Baross József alispán üdvözli Salgótarján városát 10 évi jubileuma alkalmából. Az oldal többi részén én írom „köszönetemet Salgótarjánnak.”

Soldos főispán köszöntőjéből: „A lakosság áldozatkészsége, nagyszámú intelligenciája, a számottevő munkásság józan gondolkodása, a fejlődés erős akarása s vezetőségének a háza és a város szeretetéből fakadó önzetlen munkája, helyes célkitűzései oly hatalmas tempóval indultak és nyilvánultak meg maradandó és látható eredményekben, amelyhez hasonlót egy város gyermekévei sem tudnak felmutatni.”

Baross alispánéból: „Salgótarján, amikor rövid idő alatt úgyszólván egy egész városrészt létesített, amikor utcáit, patakjait rendezte, amikor közegészségügyi intézményeket létesített, amikor az ő szegényeinek sorsát igaz meleg szívvel felkarolni iparkodott, nemcsak városi jellegéből folyó kötelességének tett eleget, de a polgári társadalom gondolatának egy–egy erősséget is épített.”

Az én köszöntőm a díszközgyűlés lefolyásának ismertetése után következik majd.

A Munka ünnepi száma a díszközgyűlés lefolyásáról a második és többi oldalon többek között a következőket írja:

„A díszközgyűlés. A tíz éves évforduló napján Salgótarján lobogódíszt öltött. Dacára a hétköznapnak, innen is, onnan is ünnepi ruhás csoportok, iskolák tanulói siettek a templomokba, ahol reggel nyolc órakor hálaadó istentiszteletek voltak. Az istentiszteletek alatt a hetek óta köd mögé burkolózott nap kisütött és aranyos sugarakkal árasztotta el a jubiláló várost.

Kilenc órakor az összes felekezetek templomtornyaiban megkondultak a harangok az ünnep örömére, mialatt az ünneplő közönség gyülekezett az ipartestület nagy színháztermében.

A terem zsúfolásig megtelt a képviselő-testület, a hatóságok, egyesületek küldöttségeivel és a mögöttük szorongó ünneplő közönséggel.

A vendégek sorában ott láttuk dr. Sztranyavszky, ny. államtitkár országos képviselőnket, Baross József, Nógrád megye alispánját, Horváth Sándor balassagyarmati polgármestert, dr. Paczolay Zoltán vármegyei főügyészt, Sztojkovits József vármegyei főjegyzőt stb.

A helybeli katonai és polgári társadalom nagy számmal vonult fel az ünnepségre, élén Bodor Sándor alezredessel, Veress Zoltán járási főszolgabíróval, Bérczy Sándor bányatanácsos, bányaigazgatóval és Fabini Henrik acélgyári igazgatóval.

Az emelvényen dr. Förster Kálmán polgármesteren kívül Horváth László, Olay Gyula, Bodó János tanácsnokok, dr. Figus Béla főjegyző, Nékám István aljegyző, dr. Holcsek Béla t. főügyész és dr. Istók Barna főszámvevő foglaltak helyet.

Az acélgyári dalárda felemelő „Hiszekegye” után dr. Förster Kálmán polgármester megható szavakkal nyitotta meg a közgyűlést:

„Mélyen tisztelt Hölgyeim és Uraim! Tekintetes képviselő-testület!

A dalosok ajkáról elhangzott a mi szomorú, sajnos még mindig időszerű imádságunk.

Templomból jövünk.

Hálát adunk ott Magyarok Istenére, hogy tíz hosszú, súlyos esztendőn keresztül áldólag tartotta kezét a mi kis városunkon. Imádkoztunk a város jövő fejlődéséért, imádkoztunk szegény magyar hazánkért.

Kint most zúgnak a harangok.

Tíz évvel ezelőtt, 1922. január hó 27-én délelőtt 9 órakor született meg Salgótarján városa.

Azért jöttünk össze ma, hogy minden különleges külsőség nélkül, de annál nagyobb bensőséggel megálljunk ez órában Salgótarján város életének első határkövénél és magunkba szállva emlékezzünk.

Szívből üdvözlöm elsősorban a megjelent hölgyeket, kik a bánatot, örömet mindenkor megosztják velünk és akik minden, különösen szociális kérdéseinkben buzgó, komoly és nagyon értékes támogatóink.

Tisztelettel és őszinte szívvel üdvözlöm Nógrád és Hont ideiglenes egyesített vármegyénk képviselőit és azok élén dr. Baross József alispán urat, akik valahányszor hozzá fordulunk, szívesen tesz meg minden lehetőt bajaink orvoslására.

Szerető ragaszkodással üdvözlöm körünkben a mi szeretett díszpolgárunkat, keretünk országgyűlési képviselőjét dr. Sztranyavszky Sándor úr Őnagyméltóságát, kinek neve Salgótarjánban fogalom, kinek szíve mindig összedobban a salgótarjániak szívével, akit büszkén tekintünk magunkénak és aki, úgy érezzük , minket is magáénak tekint.

Baráti szeretettel üdvözlöm Horváth Sándor polgármester urat, aki testvérvárosunk képviseletében jött el hozzánk ma, és aki velem együtt eszi a polgármesterek bizony kemény kenyerét.

Igaz szívből üdvözlöm a helybeli, egyházi, katonai és polgári hivatalok, valamint vállalatok, intézmények és egyesületek mélyen tisztelt képviselőit, és összes vendégeinket. Legtöbbjükhöz az egyéni barátság szálai fűznek engem és jól esik ez alkalommal hálatelt szívvel megállapítanom, hogy egymással való érintkezésünk során mindenkor csak megértést, előzékenységet és támogatást nyújtottak a város vezetőségének.

Igaz szívvel köszöntöm az én kedves képviselő-testületemnek igen tisztelt tagjait, kikről büszkeséggel és hálával állapítom meg, hogy mióta a város közigazgatásának vezetését átvettem, minden helyesnek minősített törekvésemben önzetlenül, készségesen állottak oldalam mellett.

Legyen szabad itt még külön megemlékeznem Róth Flóris főtanácsos mélyen tisztelt barátomról, aki mindenkor segítő kezet nyújtott nekünk céljaink eléréséhez. Szálljon gondolatunk most budapesti betegágyához és kívánjunk neki őszinte szívből javulást és jó szerencsét!

És utoljára, de nem utolsó sorban üdvözlöm meleg, kollegiális szeretettel az én derék munkatársaimat, a városi tisztviselői kart, kiknek odaadó támogatásában, lelkes munkakészségében eddig sohasem csalódtam.

Most még arra kérem Önöket igen tisztelt hölgyeim és uraim, álljunk fel és szenteljünk egy pár néma másodpercet azon díszpolgáraink, azon tisztviselőtársaink, azon képviselő-testületi tagjaink, és azon polgártársaink emlékének, kik a város születésnapjától a mai tizedik évfordulóig körünkből eltávoztak.

Ezzel a mai napra összehívott jubiláris díszközgyűlést ezennel megnyitom.”

A polgármester bevezetője után Szente László kormánytanácsos, gyárigazgató, képviselő-testületi tag mondotta el összefoglaló beszédét.

„Méltóságos Alispán Úr! Tisztelt képviselő-testületi közgyűlés!

Amikor ma reggel megkondultak a salgótarjáni templomok harangjai, hirdetvén, hogy ez a város elérkezett születésének tizedik évfordulójához, ezen harangzúgás mindnyájunk szívébe szárnyalt, mert mindannyiunknak szólt. A reggeli órákban felzengő fenséges hangok a város egész lakosságának hirdették, hogy balsorsában még jobban kell szeretnünk nemzetünket és városunkat, hogy nemzetünk újjáéledésére, városunk felvirágoztatására és lakosságának istápolására irányuló nagy kötelességben mindnyájunknak találkoznunk és váll-váll mellett dolgoznunk, összetartanunk kell!

Salgótarján városa 10 éves jubileumát ünnepli ma. Aki ismerte ezt a Salgótarjánt község korában, az megérti a képviselő-testületnek azt az elhatározását, hogy e mellett az évforduló mellett még a mai keserves időkben sem akar szó és megemlékezés nélkül elhaladni. Vissza akar pillantani az elmúlt tíz esztendőre, hogy eddigi eredményekből erőt és buzdítást merítve, újult erővel indulhasson el a ködös magyar jövő rögös, nehéz útján.

Engedjék meg, hogy a képviselő-testület állandó választmányának megtisztelő megbízásából én kiséreljem meg felsorolni az elmúlt tíz esztendő jelentősebb eseményeit.

1922. jan. 27-én tartotta Salgótarján város, mint ilyen első közgyűlését, egyszersmind első életnyilvánulását a mai nappal befejeződő 10 év lustrumnak. Ezen első életnyilvánulás egy lüktető céltudatos munkáskorszak kezdete volt.

A háború után sok új állami intézmény kerülvén községünkbe, legégetőbb kérdéseink egyike a lakáshiány volt. Ennek részbeni enyhítésére épült meg 1922-ben a rendelkezésre bocsátott állami kölcsönből a kislakások telepe. Még ugyanazon az évben a városházunkat alakítjuk át és látjuk el megfelelő bútorzattal. A tervezések, előkészítések lendületes munkájába merült városban lelkesedéssel üdvözli a város közönsége a legelső magyar embert, hazánk kormányzóját, ki látogatásával, buzdító szavaival újabb munkára serkenti a munka városának lakóit.

1923-ban a város fejlesztésének egyéb törekvései mellett kegyeletes szívvel gondol a képviselő-testület a világháború vérzivatarában elesett hőseink emlékének megörökítésére és nov. 18-án a kormány, a képviselőház, a nemzeti hadsereg és vármegyénk képviselőinek jelenlétében leleplezzük a hősök szobrát.

Ezen kegyeletes ünnep dátuma fontos fordulópontot jelent városunk történetében. Vass József népjóléti miniszter úr ekkor behatóan megszemlélte városunkat, megállapította a rengeteg hiányt, mely városunk teljes elhanyagoltságának létoka volt. Oly nagy volt szegénységünk, olyan rongyos, olyan szennyes volt a mi kis fészkünk, hogy a miniszter elszörnyedt felette. Közbenjárásával hathatósan sikerre vitte a városnak a vármegye képviselője, a nagy vállalatok vezetőségei által támogatott azon kérését, hogy a vállalatok forgalmi adójának 80%-a városunk javára engedtetett át.

Hatalmas lökést, fejlődési lehetőséget adott ez törekvéseinknek. Lehetővé vált sok, addig csak légvárnak képzelt vágyunk teljesedése.

A polgármesterünk által megindított és 1923-ban végzett munkánk eredményeként rendeződik 1924-ben a piactér, felépül gazdasági udvarunk, kifejlesztetnek köztisztasági felszereléseink, elkészülnek a várost jövedelemhez juttató különböző szabályrendeleteink. Felépülnek: a bányakapitányság, a katonai laktanya, vámőrség, pénzügyőrség díszes épületei.

Mivel egy város fejlődésének egyedül helyes alapja csak egy városrendezési terv lehet, megkezdődnek ennek előmunkálatai. Rövidesen el is készült Wargha László európai hírű városrendező mérnök szabályozási terve a város jövőbeli törekvéseinek helyes utat szabva.

A városrendezési terv alapul vétele mellett megtörténik 1926-ban a Tarján patak felső folyásának szabályozása, támfalak építése, a város utcáinak fásítása.

Rendkívüli figyelmet fordít a város polgármestere és az ő irányítása mellett a tanács és a képviselő-testület a lakosság egészségügyi követelményeire. Ennek szem előtt tartásával létesül 1925-ben a modern hygiénia követelményeinek irányelvei szerint a modernül felszerelt közvágóhíddal kapcsolatos jéggyár, 1926-ban az uszoda és ennek tövében a sportpályák. Egészségi berendezéseink fontos etapja a most épülő egészségház megalkotása.

A teremtő munkának, a lüktető tevékenységnek előrenéző időszaka, a munka ritmusától zengő évek voltak ezek. Hogy a munkának eredménye lehetett, azért hála a munka vezérének, a város polgármesterének, hála a város javán munkálkodóknak, de soha el nem múló hála nemes pártfogóinknak. /Helyeslés./

A város népének éltető eleme apáitól örökölt vezéreszméje, a munka megbecsülése volt. Ennek a gondolatnak hódolt akkor is, mikor a lefolyt 10 év alatt úgy érezte, hogy a munkának szent és városfenntartó eszméjét ünnepelve, a legszebb polgári kitüntetés, a „corona civilis” felajánlásával meg kell tisztelnie egy–egy jótevőjét.

Nem bántunk bőkezűen ezzel a polgári summa honestas-sal! Első díszpolgárunk a magyar ipar egyik legnagyobb alakja, az élete utolsó pillanatáig dolgozó nagy aggastyán, Chorin Ferenc volt. 1926. máj. 30-án választotta meg a város díszközgyűlése dr. Vass József akkori népjóléti minisztert és dr. Sztranyavszky Sándort, vármegyénknek akkori főispánját a hála és szeretet kitörő lelkesedésével városunk díszpolgáraivá.

Díszpolgáraink megválasztásánál is szemünk előtt lebegett az a régi tarjáni elv, hogy mi itt – a munka városában – tisztelettel hajlunk meg ugyan minden nagy emberi tulajdonság előtt, de igazán megbecsülni csak azt tudjuk, ki maga is dolgozik.

Ennek az elvnek tettünk eleget három díszpolgárunk megválasztásánál s ezt az elvet követjük ma is, mikor az itt vázolt városalapító tevékenység első munkásának fejére tesszük ma a „corona civili”-t /Éljenzés./

Az 1926. év dec. havában lezajlott általános képviselőválasztás életbevágó fontos momentum volt városunk további életében. Ekkor választottuk képviselőnkké dr. Sztranyavszky Sándor belügyi államtitkár urat. /Ünneplés./

Hogy mit jelentett és mit jelent még dr. Sztranyavszky Sándornak a kerület képviselőjévé történt megválasztása és nevezetesen mit jelent ez Salgótarján városára nézve, annak szavakban való kifejezésére csak nehezen tudnék vállalkozni. Ezt érezni kell mindenkinek és érzi is a város minden polgára.

Nagyszerű középületek, közművek és utak hirdetik, hogy ennek a városnak, dr. Sztranyavszky Sándor Őexcellenciája nemcsak főispánja, nemcsak képviselője, de édesapja volt. Olyan édesapja, kinek a város minden polgára kedves fia.

Ha különbséget tett köztünk a szíve, hát legfeljebb annyit éreztünk, hogy valahogy melegebben szorongatta a munkában elkérgesült jobbokat, mint a finom kezet, több melegség csillant fel a szemében, ha szegénnyel, mint az élet javaival megáldott, boldogabb emberrel állott szemben.

Az ő hathatós segítségének köszönheti Salgótarján, hogy a régi vásártér helyén ma egy ragyogóan tiszta, villasorokkal ékes városrész áll, hogy megépültek az államrendőrség, csendőrség palotái, hogy a város megépíthette csatornahálózatát, hogy az állam által kikövezett úton, aszfalt és kockakő járdákon bonyolódik le ma a város közlekedése. Hogy végre valóra váltotta Salgótarján lakóinak régi-régi vágyát, és eltűnt a város képéről a szennyes, miazmás Pécskő patak.

Rendkívüli figyelmet fordított városunk vezetősége és képviselő-testülete a tanügyi, testnevelési, és kisdedóvási kérdésekre is. Iskolaépületeinket rendbe hoztuk. A nagyvállalatok megértő áldozatkészségéből létesíttetett dr. Chorin Ferenc reálgimnáziumunk, mely 1927- ben nyilvánossági jogot kapott. Ezen elsőrangú középiskolánk fejlődése, tanítvány létszámának folytonos szaporodása igazolja azon állandóan hangoztatott állításunkat, hogy gimnáziumunk hivatva van Losonc és Rimaszombat elvesztett gimnáziumait pótolni, és tanügyi kormányzatunk elsőrendű kultuláris kötelessége volna azt állami gimnáziummá átminősíteni. Fenntartásáért ismételt hála illeti áldozatkész vállalataink vezetőségeit, a város egész közönségét, de a nagy terheket türelemmel viselő szülőket is. Az államosítás elérése iránti harcot abbahagyni nem fogjuk! Az eredmény kivívásáért felelősek vagyunk a jövő tarjáni nemzedéknek.

Hasonló áldozatkészség nyilvánult meg mindig városunk részéről a levente és a cserkész fiú intézménnyel szemben is.

A magyar jövőnek legdrágább jövője, a gyermek iránti szeretet méltó emléke a polgármesterünk indítványára nagy szeretettel létesített gyermekjátszótér, mely boldog örömben, hangos jókedvben hozza össze a város minden rendű és rangú család ifjú nemzedékét, egymás iránti szeretetre, összefogásra tanítva őket.

Lelkes tanférfiak kezében eredményesen működik iskolán kívüli népművelésünk, mindig nagyobb és nagyobb tömegeket vonzván be a kulturelőadások hallgatósága közé.

Városunk fejlődését így felvonultatván lelki szemeink előtt hálás szívvel emlékezünk meg arról a támogatásról is, melyben a városunk ügyét az eltelt 10 éven át vármegyénk főispánjai, Sztranyavszky, Pályi és Soldos Őméltóságáért részesítették. Nem volt olyan ügyünk, mely vármegyénk vezéreit nem állította volna sorompóba városunk érdekében. Polgármesterünk nem intézhetett hozzájuk olyan kérelmet, mit nem honoráltak volna. Őszinte szívünkből fakadó köszönetet mondunk ma azért! Szívünk egész melegével küldjük innen köszönetünket főispánunkhoz, Soldos Béla Őméltóságához, ki betegen fekszik Budapesten. Küldjük inséget szenvedő testvéreink nevében hozzá azért a sok jóért, amit ő küldött nekik.

De igaz szívből fakadó köszönet illeti a Salgó életét mozgató legfőbb erőközpontjainak, a nagy iparvállalatoknak vezetőségét is. A város közönsége lojális hálával kell, hogy megállapítsa azt, hogy a társulatok vezérei sokszor alá tudták rendelni ott, ahol arra szükség volt, a speciális érdekeket, a város helyesen felismert egyetemes érdekének. Salgótarján lüktető érrendszerében a vállalatok a vérkeringés legfőbb gócpontjai. Adja a magyarok Istene, hogy ezek a gócok, a vállalatok tárnái, műhelyei, kemencéi soha ki nem hülve, biztosítsák továbbra is a város vérkeringését is, mint a magyar gazdasági élet gyógyulásának valódi fokmérői mutassák az igazi fejlődést, a teljes gyógyulás jeleit.

Boldoguljon a város munkásnépe, a lakosság gerince!

Mert sohasem igazabb az a régi közgazdasági megállapítás, mint a munka városában: „Ha keres a munkás, jól megy mindenkinek.”

A képviselő-testület nevében szólalok fel, nem volna illdomos ha magunkat, a képviselő-testületet magasztalnám, de mulasztást követnék el, ha az elmúlt 10 évre visszapillantva, meg nem állapítanám, hogy az elért haladást eredményező munkának fontos komponense volt a városi képviselő-testület áldozatkészsége, a polgármester törekvései, munkája iránt mindig tanúsított bizalma, a város tisztviselői iránt mindig kimutatott, megértő szeretete.

A 10 év alatt ennek a városnak képviselő-testülete minden idejét a város komoly ügyeinek, fejlődési, haladási lehetőségeinek biztosítására fordította. Soha egy pillanatra sem volt szükséges a tárgyalások céljaira rendelkezésre álló időt indulatok levezetésére fordítani, mert ez a képviselő-testület a tanácskozás méltóságát mindig megőrizte.

És most Hozzátok fordulok, városunk tisztviselői, kedves barátaim.

Nektek azt hirdették a reggeli harangok, hogy legyetek továbbra is a jognak, az igazságnak és az emberszeretetnek azok a sziklavárai, melyeket hiába ostromolt a forrongó, zajló tenger bármilyen hullámverése.

Jog, mit élővé tesz az igazság és méltányosság, mely meglátja a vergődő szívek igazságát, ezek legyenek vezéreszméitek a jövőben is, melyet hivatástok gyakorlásával továbbra is mindenkor szemeitek előtt lebegjen!

Ti tudjátok, mert működésetekkel megmutattátok, hogy a hivatali tekintélyt nem a büszkeség merevsége, a mogorván összeráncolt homlok és a fensőbbséges hang adja meg, hanem a szív jósága és a belső érték kisugárzása.

Távol az élettől, a hivatali szobák falai közé zárkózva a leglelkiismeretesebb tisztviselő sem töltheti be megfelelően hivatását. A hivatali szobákat az élet levegője töltse meg és onnan fény, és meleg áradjon mindenkire!

Polgármesterünk megmutatta, hogy egy város kormányzása nemcsak művészet, mint azt sokan hirdetik, hanem az ész, a tudás, az erő, a megérzés, a meglátás, a szív, a lélek együttes megnyilvánulása. Ti tudjátok, mert megmutattátok, hogy a hatalomban több a kötelesség, mint a jog. Az önzetlenség, a kötelességtudás ilyen feladatokhoz nem elégséges! Minden munkát a lélek tesz becsessé és eredményessé, mely áthatja azt, ki a munkát végzi.

Támogassátok az erőset, hogy erős maradjon, de fokozott gyengédséggel és szeretettel karoljátok fel a gyengét, hogy erőssé lehessen.

A becsületes munka találja meg nálatok továbbra is elismerését, az üldözött igazság védelmét, hogyha újból megszólalnak majd egy új, egy boldogabb jubileum harangjai, hirdessék csengve, bongva, hogy Salgótarján városa fejlődésében lakóinak boldogulásának, tisztviselőinek önfeláldozó munkájában soha meg nem akadt, soha vissza nem fejlődött, hogy csak egyben mutasson visszafejlődést a város országos elhelyezkedésében!

Ebben fejlődjék vissza! Ne legyen úgynevezett „fontos határváros”, hanem legyen messze-messze a magyar határtól munkás, törekvő, széthúzást nem ismerő nemzedéknek boldog otthona! Adja Isten úgy legyen!

A város képviselő-testületének állandó választmányának nevében bátor vagyok előterjeszteni a következő határozati javaslatot:

Salgótarján megyei város közönsége a várossá alakulás tizedik évfordulóján a hálás magyar lélek kitörő lelkesedésével, hódoló szeretettel üdvözli a munka városából nagybányai vitéz Horthy Miklós, Magyarország kormányzóját, elhatározza a díszközgyűlés, hogy a város 10 éves jubileumát ezen közgyűlés jegyzőkönyvébe iktatja, a 10 esztendő alatt a város javára elért eredményekért a város képviselőjének, dr. Sztranyavszky Sándor úrnak, dr. Soldos Béla főispán úrnak, dr. Baross József alispán úrnak, a város polgármesterének és tisztviselőinek érdemeit jegyzőkönyvében megörökíti.

Kérem javaslatom elfogadását.

A helyeslő taps elülte után Baross József alispán emelkedett szólásra:

„Eljöttem - mondotta -, hogy a magyar élniakarás géniuszát Salgótarjánban üdvözölhessem. Salgótarjánnak első tíz éve e géniusz felemelkedése volt.

Nagyságos polgármester úr! Mélyen tisztelt díszközgyűlés! Eljöttünk ide az egyik trianoni határtól a másik trianoni határra, hogy résztvegyünk a magyar élni akarásnak, a magyar alkotóerőnek örömünnepén. Haladjon ez a város továbbra is a megkezdett nyomokon, legyen a város szelleme ezentúl is erősen nemzeti, és legyen ez a város továbbra is a munkának, alkotásnak, nagy és veszélyes időknek erős vára. Álljon őrt Salgótarján város, álljon őrt és vigyázzon, hogy a haza és a polgárság érdekének megvédelmezése legyen mindenkor a legfőbb kötelessége.

A vármegye büszke Salgótarjánra és én mikor, mint a vármegye alispánja a vármegye közönsége nevében meleg szívvel üdvözlöm a város érdemes polgármesterét, érdemes tisztviselőkarát, érdemes képviselő-testületét és a város egész derék magyar közönségét, kérem az Úr Istent, legyen áldása ezen a városon, adjon erőt, boldogságot és kitartást a város vezetőségének.”

Általános figyelem és lelkes ováció között állott fel szólásra dr. Sztranyavszky Sándor, ny. államtitkár. Beszédjének majd minden mondata után kitört a helyeslő és orkánszerű taps, amely a szeretett képviselőhöz való ragaszkodást mindennél jobban bizonyította. Érces hangja, világos okfejtése, lebilincselő egyénisége egyaránt uralkodott a zsúfolt terem szívei fölött. És a nagyszerű együttérzés ünnepi hangulatát lehelték a lelkek, kezet kézben tudva Salgótarján közönsége és képviselője között. A régi kötelmeket megpecsételő beszédből közöljük az alábbiakat.

„Mélyen tisztelt díszközgyűlés. Mélyen tisztelt hölgyeim és uraim!

Olyan történeti, súlyos, gondterhes időket élünk, hogy szinte érzi az ember, hogy ünneplésre nincs idő. Azonban én úgy érzem, hogy magunkba szállásra, a múltba való visszatérésre, önelszámolásra mindig időnek kell jutni. Én a mai összejövetelünket is nem ünnepnek tekintem. Nem azért jöttünk össze, hogy önmagunkkal beszélgetve mintegy ünnepeljük önmagunkat, barátainkat és Salgótarján tisztviselőkarát, hanem összejöttünk azért, hogy visszatekintve egy tíz éves múltra, megállapítsuk azt, hogy ez az idő nem múlt el nyomtalanul fölöttünk. Ez alatt a tíz év alatt kötelességeit híven teljesítette Salgótarján város közönsége, a haza és városa iránt a város tisztviselőkarával az élen.

Nem ünnepelünk, de történeti igazságokat állapítunk meg akkor, amikor megállapítjuk, hogy ez alatt a tíz esztendő alatt dolgozott és dolgozott magyar hazája javára ennek a városnak minden polgára és minden munkása és, ami a legfelemelőbb, ennek a tíz esztendőnek a munkássága alatt az, hogy ebben a munkában egyaránt résztvett Salgótarján minden rendű lakosa, ezalatt a tíz esztendő alatt tehát nem válaszfalakat épített, hanem válaszfalakat rombolt le Salgótarján közönsége. És akkor, mikor a 10. évfordulóját ünnepeljük, én úgy érzem, hálával és köszönettel tartozom mindenkinek, elsősorban tartozom azoknak, kik segítségemre jöttek abban, hogy Salgótarján polgári és munkástársadalma megértse egymást.

Engedtessék meg nekem az, hogy megemlékezzem mindazokról, kik Salgótarján jövendője érdekében ez alatt a tíz esztendő alatt lelkiismeretesen, önzetlenül és hűségesen dolgoztak. Úgy érzem, hogy kötelességet teljesítek, amikor itt hálával és mélységes tisztelettel emlékezem meg Vass József akkori népjóléti miniszterről. Ma Vass József emlékét, a közéleti férfiak emlékét mardosó módon tépdesik és sárba tiporják. Salgótarján ne járjon ezeken a nyomokon és legyen bátorsága legyőzni azokat, kik magyar államférfi emlékét tépdesik és legyen Salgótarján polgárai lelkében is szent érzés, amely ilyen hadműveleti játék közepette is hálával emlékszik meg arról a magyar emberről, aki Salgótarjánt jó akarattal, megértő szívvel és szerető kézzel támogatta.

Vass József megértő meleg szive, áldozatkészsége tette lehetővé nagy részben Salgótarján fejlődését. A más időben, ha indokolni is lehet a helyénvaló takarékosságot, meg kell állapítanunk, hogy fejlődés, haladás mindig csak az áldozatkészség nyomán volt tapasztalható. És itt Salgótarjánban számtalan középületnek emelése, a város rendezése, útjainak kövezése nemcsak fejlődést jelentett, hanem e város munkanélkülieinek évek során át való tespedését megakadályozta és átvezette a munkásságot a munkanélküliség keserves évein.”

„Én elsősorban tehát a hála, a megbecsülés, a szeretet, az emlékezés érzéseit oda a másvilág felé küldve hiszem, hogy ott is, a ma érzett sok-sok keserűsége között gyógyírként hat az a tisztelet, az a ragaszkodás, amelyet Salgótarján város küld Vass Józsefnek.

Hála és elismerés illeti meg a salgótarjáni vállalatokat és megértő melegszívű vezetőiket, akik mindenkor megértéssel jöttek támogatásomra és lehetővé tették azt a harmóniát, melyet beszédében Szente László barátom, a városi képviselő-testület kiváló szónoka, kifejezésre juttatott.

De én úgy érzem, hogy a Magyarok Istenének, a Gondviselés bölcs irányítójának tartozom elsősorban hálával azért, hogy Salgótarján ügyeinek vitelére olyan férfiakat adott nehéz válságos történeti időkben, akik mindenkor megtették kötelességüket és amelyet ma nekik megköszönni szeretnék.

Ebben a munkában a legtöbbet a polgármester dolgozott, ezt magam merem és tudom állítani, mert minden munkámra ő serkentett engem és mégis az érdem legnagyobb részét reám ruházta, de én most ezt az alkalmat használom fel, hogy az érdemnek oroszlánrészét ő neki nyújtsam át, az elismerés és a hála oroszlánrésze is őt illeti meg.

Mélyen tisztelt díszközgyűlés! Hálával és mélységes tisztelettel hajtom meg fejem Salgótarján város egész tisztviselőkara, képviselő-testülete, a város egész tisztelt közönsége előtt is, mert az ő odaadó, szorgalmas munkájuk nélkül a salgótarjáni közönség, polgárság és munkások egymás iránti meleg érzése nélkül nem sikerült volna Salgótarján érdekében eredményesen munkálkodnom.

Akkor, mikor én a tíz esztendős évforduló alkalmából Salgótarján iránti őszinte, meleg szeretettel és polgársága iránti tisztelettel hajtom meg az elismerés lobogóját, úgy érzem nem kívánhatok ennek a városnak szebbet mint azt, hogy az elkövetkezendő tíz és többi esztendő folyamán is olyan legyen a város polgárai és munkástársadalma között a megértés, mint amilyen volt az elmúlt tíz évben. Úgy kerülje ezt a várost az egymást gyűlölködés átka, mint kerülte ez alatt az elmúlt tíz esztendő alatt. A felekezetek békéje felett őrködjenek elsősorban a lelkipásztorok, akik eddig is becsületesen munkálkodtak azon. Isten áldása kisérje az elkövetkezendő évek folyamán azt a munkát, melyet ha Isten is úgy akarja önzetlenül és hűséggel fogunk folytatni az önző magánérdekek elkerülésével, a nemzet jövője és Salgótarján városa fejlődése érdekében.” /Szünni nem akaró taps./

Horváth Sándor balassagyarmati polgármester:

„Mélyen tisztelt díszközgyűlés! Amikor Salgótarján városának a mai jubiláris ünnepélyre szóló meghívóját megkaptam, és engedelmet kaptam rá, hogy itt felszólalhassak, nyomatékosan lett értésemre adva, hogy csupán három percig beszélhetek. A figyelmeztetésnek eleget téve csupán három szóban hozom a testvérváros üdvözletét, három latin szóban, melyet egyik város kíván a másiknak: „Vivat, crescát, floreat!” Éljen, fejlődjön és virágozzon! E szavakkal őszinte szeretettel tolmácsolom Balassagyarmat város atyafiságos jókivánságait.”

Vitéz Bodor Sándor alezredes tisztikarának élén a következő szavakkal üdvözölte a jubiláló várost:

Magyar katonaszivünk teljes melegével köszöntjük Salgótarján hazafias polgárságát. Ez ünnepélyes órában kérem a város mélyen tisztelt vezetőségét, de kérem minden egyes polgárát is, fogadják alkotó munkájukhoz a helyőrség tisztikarának és legénységének szerencse kívánatait.

Zelenka Ottó járásbírósági elnök az otthont nyert hivatalok és közhatóságok nevében mondott elismerő szavakat: Salgótarjánt 40 éve elismerem. Láttam a jó békevilágban, láttam a háború alatt, láttam a forradalom, kommün és ellenforradalom idejében, és látom és közelebbről ismerem 11 év óta, mióta lakója vagyok.

Lelki szemeim előtt lepereg a 40 év filmje, mely Tarjánt a különböző idők képében mutatja. Viszszaemlékezem a jó régi Salgótarjánra, a mocsaras közterekre, szemetes, sáros és döcögős utcákra és a viskókból álló utcasorokra, minek helyében paloták és villák, járdák, kövezett utcák, egész új városrész épült és készült.

Azok a közhivatalok és intézmények, amelyek nevében van szerencsém felszólalni, már mind palotában foglalnak helyet. A salgótarjáni közalkalmazottak nevében meghajtom az elismerés zászlóját mindazok előtt, kiknek a várost és a nagyszabású fejlődését köszönhetjük.

Bérczy Sándor m[agyar] k[irályi] bányatanácsos, bányaigazgató a nagyvállalatok szemszögéből nézve értékelte a 10 éves városi munkát.

Szántay István a TESZ kerületi elnök lelkes helyeslés közben a város társadalmának üdvözletét tolmácsolta.

„Én sohasem bíztam jobban e város jövőjében, mint most a nyomorviharok, a recsegő, ropogó világzengés idején, amikor 10 év küszködésére tekinthetek vissza. A 10 éves munka tradíció beékelte magát e város társadalmának lelkébe, a tíz éves küzdve építés századok új viruló megelégedett korszakának alapját vetette meg. Amely társadalom megtanult szenvedni, bajban szomorúságban kitartani, a nehéz időkben összefogni, azt nem kell félteni, mert az akarni, győzni és alkotni tud! Aki látta e város utcáin a mostani időkben, amidőn a hajnali derengést is sokszor az alkony szomorúságával nézzük, majd meg az alkonyatban is hajnalt sejtet csalóka reményünk, a félig már bezárt ajtajú boltos, a hullámokkal küzdő iparos, a létminimum alatti bérért dolgozó bányász keményen összeszorított ajkát, elszánt nézését, igazat ad nekem, mert homlokukról olvassa le: Salgótarján tud nélkülözni és küzdeni jövőjéért.

Mint a salgótarjáni társadalom megbízottja hitet teszek ez ünnepélyes óráján Salgótarjánnak amellett, hogy a város jubiláló képviselő-testületét, érdemeket felmutatott polgármesterét és vezetőségét mindenben és mindenütt követni fogjuk azon az úton, amely út a tízéves szenvedés megszüntetéséhez és a határkövek félredobásához vezet.

Adja Isten, hogy úgy legyen!”

Ifj. Timaróczky Sándor az ipartestület elnöke rövid, de lelkes szavakkal fordult a közgyűléshez.

„Kívánom, hogy a város közönsége és a város vezetése között fennálló szeretet továbbra is megmaradjon, hogy a harmonikus együttműködés és egymást megértés a közérdeket az elmúlt tíz évhez hasonlóan szolgálja. Isten áldását kérem a becsületes és önzetlen együttműködésre és városunk boldogulására!”

Herczog Ede, az OMKE elnöke a kereskedők nevében üdvözölte a közgyűlést:

„A Salgótarján melletti, patakgödrökkel átszelt rétterületről tíz év alatt egész új modern városrész emelkedett ki, gyönyörű villákkal, középületekkel, kaszárnyákkal, szép gyermekjátszótér és sportpályákkal. Gödrös utcái pedig nagyobb részben, kényelmes, aszfaltos járdákká alakultak át.

Városunk ezen örvendetes átalakításában legnagyobb része volt dr. Förster Kálmán szeretett polgármesterünknek, aki hivatali kötelezettségénél túlmenő szorgalommal, buzgalommal, és lehet mondani, szeretettel működött közre a város fejlesztése érdekében.

Mi salgótarjáni kereskedők könnyeink elpalástolásával veszünk részt e mai ünnepnapon, mert a kereskedő társadalom a rossz gazdasági viszonyok és a súlyos terhek következtében az utóbbi években a legnagyobb válsággal küzd.

Tudjuk azt, hogy világjelenség ez ma, ami a többi országban szintén fennáll, és némi vigasztalást nyújt azért, hogy ez a jelenség nemcsak nálunk van meg. Bízva reméljük, hogy országunk hajója még jobb vizekre is kerül és jobb világ nyilhatik városunk lakóira, szeretett magyar hazánkra, az eljövendő nagy Magyarországra.”

Percze István acélgyári munkás a város munkás társadalma nevében biztosította a város vezetőségét a munkásság együttérzéséről és támogató munkájáról. Elismerte és kiemelte a város nagy kulturmunkáját és felsorolta a tényeket, amelyek a város vezetőségének szociális gondolkodását bizonyítják. Kérte továbbra is a munkanélküliek istápolását.

Az elnök polgármester kimondotta a határozati javaslat elfogadását.

Ezután következett a díszközgyűlés egyik legmegkapóbb része, a díszpolgári oklevél átadása.

A díszesen megrajzolt díszpolgári oklevél, amelyet Bóna Kovács Károly készített el finom ízléssel és hozzáértő művészettel s amelynek keretként dr. Förster Kálmán polgármesternek Salgótarjánhoz füződő kapcsolataiból jelenetek vannak megörökítve, Traum Péter esperes plébános adta át.

A díszközgyűlés szónokainak majdnem mindegyike megemlékezett a polgármester érdemeiről, de így élethűen – mégis a szó művészi erejével – egy sem tudta dr. Förster Kálmán érdemeit, valláserkölcsi, társadalmi és szociális működését érzékeltetni. Ime a beszéd:

„Nagyságos Uram! Az okmány, melyet a kezemben tartok s melyen az áll, hogy Salgótarján városa 10 évi fennállása jubileuma alkalmával díszpolgárává választotta, csupa színes mélyértelmű jelenetekből állva ékes. Ezek a jelenetek mind megannyi ragyogó képek Salgótarjánból vannak véve és ide kívánkoztak erre a papírra Polgármester Úr neve köré. Úgy hatnak, mint valami diadalkoszorúk, melyben ott ível a tény, a díszpolgárság kitüntető ténye.

Ezekből a képekből beszédem tárgya gyanánt hármat ragadok ki.

Első a kálvária, Polgármester Úr. Úgy tekintünk Önre, mint aki a nemes lélekből fakadt nagy buzgólkodásnak megértő támogatója. Lelkes támogatója a szépnek abban a magaslatban, ahol az ideális élet földet átölelő rétege fekszik s mely magaslatból szinte eltűnnek az elválasztó barázdák, miket az emberek vájtak s elsimulnak az elszigetelő falak, miket a történelem emel.

A városnak tíz esztendeje egybeesett szegény hazánknak is legnehezebb időszakára. S Ön Polgármester Úr, a 10 év alatt nem jelszavakkal, hanem tettekkel dolgozott. Nem jelszavakat röpített az égre, melyek, mint a rakéták puffognak és vakítanak, de csak azért, hogy a mindennapi élet álmélkodó szeme ne vegye észre az üszköt, melytől társadalmak szoktak mindent felemésztő lángba borulni. / Helyeslés./

Úgy van. Templomok és egyházak állítják, hogy polgármester úr az emberek lelkiismeretbeli érzéseit soha sem bántotta, hanem tisztelte s az egyházak törekvéseit támogatta. Nagy nehéz időkben, de minden időben ilyen vezető emberekre van szükség, akik lelkiismeretben nyugodtan állhatnak a történelem ítélőszéke elé. Ez a legszentebb levél az okmány koszorújában.

Második kép.” Erről az életleírásom 310-ik oldalán26 a gyermekjátszótér felavatásának ismertetésekor már megemlékeztem. Elsőnek csúsztam le a gyermekcsúszdán. Ez alkalommal mondta Traum Péter a számomra emlékezetes és a közönség részéről lelkesen fogadott következő szavakat: „ezzel a lecsúszással emelkedett fel polgármester úr ideális magaslatba.”

„Társadalmi vonatkozású reflexiókat tovább nem fűzök. Ez a kép legyen egyéb társadalmi működésének is összefoglaló képe. Ez a kép az okmány koszorújának legkedvesebb és legszínesebb levele.

A harmadik képet a Kálváriától tovább viszem a Szent Imre hegy úgynevezett szerpentin utcáin fel a hegy tetejére, vulgo: a Pipis tetejére. Emlékszik polgármester úr arra a decemberi délutánra, mikor Tóth Gyula lelkes városatya - kit nem csak a történelmi hűség kedvéért, de érdemi okokból is jól esik felemlítenem - besietett hivatalába és azt mondta: „Polgármester Úr, látszik a Tátra!” És polgármester úr letette a tollat, otthagyta az irodát és sietett fel a hegyre. Mikor meglátta a Tátrát a könnyei csordultak ki a szívéből, magyar lelkéből. Íme ez a kép hazafias működésének képe: a tarjáni utakon fel a hegyre, völgyre utat vágni a határokon túl a Tátrára. Mózes a zsidó nép vezére is ott állt a hegyen, látni kívánta az ígéret földjét. Az Úr neki nem engedte meg, hogy a földre ráléphessen, de legalább azt megengedte,

26 A hivatkozott oldalszám a jelen kiadvány 161—162. oldalán található.

hogy lássa. És Mózes látta és meghalt. Meghalt abba a tudatban, hogy népe azonban el fog érni vágyainak és imáinak boldog földjére. Polgármester úr, a Pipis csúcsáról látott kép váljék Önnel szemben egészen valóvá. Ez ünnepélyes pillanatban tudjuk, hogy mindannyiunknak ez az imádsága, Önnek is a legkedvesebb, legszentebb imája. Ahogy eddig vezette, úgy vezesse ezután is népét, az egész várost oda, amerre hazafias lelke, buzgalma szállt: az ígéret földjére, a Tátrába, hogy mielőbb megvalósuljon az örök magyar álom: vallási, társadalmi, és hazafias küzdelmeink Istentől megszentelt célja: a felszabadult ország! Legyen ez a kép is az okmányon. A koszorúnak ez a legragyogóbb levele.

Engedje meg Polgármester Úr, hogy az okmányra még egy képet fessek. Rövid leszek. Egy szivet kívánok még belerajzolni. Ebből a szívből nagy szerető, hitvesi meleg árad szét, elsimít egy redős homlokot és felderít egy gondterhes arcot. Ez a szív a nagyságos asszony, polgármester úr nagyrabecsült nejének szíve. Úgy érzem, hogy ez a szív, ez az okmányból nem is hiányzik, én csak kifejezést adok annak. Örülök neki, hogy megláttam s ez a kép már nem levél a koszorúban, hanem a koszorúnak éltető napja, hogy levelei el ne hervadjanak soha.

Polgármester Úr! Az okmányt most átadom. Ha a meleg otthonban rátekint, a képekből áradó eszmék töltsék meg állandóan boldog érzéssel szívét, lelkét. Legyen boldog a tudatban, hogy Salgótarján szerető elismeréssel illette. Ez a tudat azután acélozza meg a további küzdelemre is. Sokáig a virágos Salgótarján valláserkölcsi, társadalmi és hazafias boldogítására. Ezt adja az Isten!”

A lélekből feltörő szavak hatása szinte leírhatatlan volt. Alig volt szem a nagyteremben, amely szárazon maradt volna, és alig volt szív, amely fel ne sóhajtott volna a gyönyörű képek és gondolatok hallására.

Horváth László, városi tanácsnok meleg szavakkal fordult a tisztviselők nevében a mélyen megindult polgármester felé: „Tekintetes közgyűlés! A mi városunk 17.000 lelke is az emberi gondoknak tengernyi bajával, elődeinek mulasztásaival, jelennek nehézségeivel, a jövőnek bizonytalanságával birkózik, de összetartja és irányítja egy tisztes erő, mely a sok kéz és az egy akarat eszményével ezen fejlődő és szebb jövőre hivatott város élén polgármester úr egyéniségében talált életet.

Ennek az érdemeiben megbecsült tíz éves munkának adott most méltó elismerést városunk képviselő-testülete, midőn értékéhez és érdemeihez mérten a mi tisztviselő soraink elsőjét azok közé sorozta, kiket városunk alapítóit és díszpolgáraiként kell tisztelnünk és megbecsülnünk.

Ez okozott most nekünk, tisztviselőknek örömet, mert látjuk, hogy a csupa tövissel, sokszor tépő és marcangoló tüskével teli tisztviselői pályán mégis van megértés és elismerés is.

Ezért a mai alkalomból folyólag polgármester urat és nejét, a jó nagyságos asszonyt a város tisztviselői kara és alkalmazottai nevében mély tisztelettel és szeretettel köszöntöm!”

A mélyen meghatott polgármester könnyeivel küzdve válaszolt a hatalmas tapsorkán lecsillapultával:

„Igen tisztelt Hölgyeim és Uraim! Tekintetes Képviselő-testület!

Ne vegyék rossz néven, hogy annyi dicséret, elismerés és szeretetnek, városom, képviselő-testületem, tisztviselőtársaim és irántam való megnyilvánulása elfogulttá és elérzékenyültté tesz engem most, amikor az elhangzott és minket megtisztelő szebbnél–szebb beszédekért és jókívánságokért mindnyájunk nevében hálatelt szívvel mondok forró, őszinte köszönetet.

Egy hasonlatot keresek, mellyel jellemezni szeretném azt, hogy minden álszemérem és minden elbizakodottság nélkül mennyi illet meg – nézetem szerint – engem azon elismerő szavakból és dícsérő jelzőkből, melyekkel csekély személyemet messze érdemein felül, gazdagon elhalmozni szívesek voltak.

Ezt a hasonlatot a következőkben vélem megtalálni: vitorlás hajó úszik egy távoli kikötő felé a tengeren. A hajó haladása által felidézett hullámok meg-megcsillannak a ragyogó napfényben, a megtett út utolsó részlete jól látható, és sejtelmes messzeségben még látszik a kikötő is, honnan a hajó elindul. A hajó előtt azonban sűrű és távolabb még sűrűbb a köd. Az árbóc keményen áll, feszülnek a vitorlák, a legénység a maga helyén, a kormányos a kormánykeréknél, bizakodó tekintete a távoli ködöt kémleli, a hajó jó széllel halad kitűzött célja felé.

Az elindulás kikötője: 1922. január 27-e. A hajó: Salgótarján. A vitorla: a képviselő-testület. Az árbóc: a nemzeti szellem. A köd: a jövő. A legénység: a város tisztviselőkara. A kormányos: én vagyok. A jó szél: felsőbb hatóságaink és Sztranyavszky Sándor. A cél: Nagy Salgótarján. /Helyeslés./

Íme tisztelt vendégeink! Tisztelt Képviselő-testület! Mi minden szükséges ahhoz, hogy egy vitorlás hajó határozott célkitűzéssel helyes irányban haladjon. Hiába jó – ha ez esetben ugyan tényleg jó – a kormányos, ha rozzant a hajó, szakadt a vitorla, rossz a legénység, kedvezőtlen a szél.

Én ezzel a hasonlattal nem azt akarom mondani, hogy Salgótarján hajója a nagyközségnek várossá való átalakulása óta hullámmentes vizeken nyílegyenes irányban haladt előre. Néha bizony hullámos volt a tenger, néha bizony kibillent az iránytű a helyes irányból, mintha egy rossz szellem mágnese közeledett volna feléje, az árbóc is meg-megingott néha, de a vitorlát jó anyagból szőtték, azt a vihar nem tépte meg, azt a legénység komoly kötelességtudással derekasan teljesítette kötelességét mindig, a kormányos becsületes tiszta kézzel és jó szándékkal fogta a kormánykereket és Istennek hála, a hajó mindig jó széllel haladt.

Igen. Jó széllel, Kegyelmes uram. A mi vitorláinkat Sztranyavszky féle szellem feszítette és vitte-vitte előre. /Helyeslés./ Álljon meg hát a hajó a mai jubiláris napra a nyílt tengeren!

A kormányos hálás tekintettel simogatja végig az időtálló vitorlákat, kezet fog egyenként a hajó legénységével, kezük összefonódik keményen és újból hűséget fogadnak egymásnak, azt, hogy mindenki helytáll, ha veszélyben lesz a hajó, ha felharsan a parancsszó: „Mindenki fel a fedélzetre.”

Aztán tekintetük fényes szemmel égnek emelkedik, ajkuk köszönetet rebeg és imádkoznak. Arra kérik a jó Istent, őrizze meg a hajójuk épségét, vitorláját innen túl is, adjon nekik ezentúl is jó szelet és vigye őket az ígéret kikötőjébe: a boldog, virágos Nagy Salgótarjánba! /Lelkes taps és ünneplés./”

Ha valaha volt város, amely polgármesterével szeretetben, közös munkával összeforrott, úgy Förster Kálmán az. Érdemeit a város elismerte a díszpolgárrá választással, de soha el nem homályosítható szeretet összeforrásának a bizonyítékát láttuk a beszéde nyomán felzúgó lelkesedésnek a meghatottságtól nedves szemek csillogásában. Amit mondott, olyan volt mintha a piros szívét hozta volna hangok formájában a nagy terembe, amely meleg, piros fényével a terem sok csilláránál szebben világított be a jelenlevők meghatott lelkébe.

Nem tudtunk szabadulni a gondolattól, hogy az acélgyári dalárda nagyszerű Himnusza alatt minden jelenlevő imádkozott képviselőjéért, polgármesteréért és az íly férfiakat kitermelni tudó ünneplő városáért, és szegény csonka hazánkért.
Ünneplés a városházán

A díszközgyűlés felemelő ünnepi hangulatában sereglett össze a városházán az ipartestületből érkező asszony, leány és férfi sereg. A hölgyek a főjegyzői szobában gyülekeztek, míg a férfi gratulálók tömege a folyosókon s a polgármesteri előszobában várakozott. A Magyar Asszonyok Nemzeti Szövetsége salgótarjáni osztálya küldöttségét özv. Zemplényi Lászlóné ünnepi szónok, a Szent Erzsébet küldöttségét Kiss Lajosné elnök, az Evang[élikus] Nőegylet és az Acélgyári Ludovika Nőegylet tagjait és a református hölgyeket Pántyik Árpádné elnök, az Izraelita Nőegylet asszonyait Ligeti Ferencné elnök, a Mária Kongregációt Gábriel Mimi elnök, az Evangélium Leányegylet küldöttségét Medzhradszky Márta vezette. Csakhamar megérkezett Salgótarján város új díszpolgára, a tíz éves alkotás hőse: dr. Förster Kálmán polgármester. Akkorra a városházi irodája asztala kivirágzott, a lelkes asszonytábor kívánságához híven vitéz Jónás Ödönné művészi ízlése, gyengéd női keze tavaszi virágba borította az íróasztalt, ahonnan a 10 év munkája elindult. Virágos asztalt a virágos Salgótarján megteremtőjének. Csak női szívekben nyílhatott ki ilyen megható gondolat, ilyen gyönyörűséges elismerés. A szegfűk és nárciszok között könnybelábbadt szemmel állt a polgármester.

Niederland Gyuláné a MANSZ és a Szent Erzsébet Nőegylet alelnöknője vezetésével Barthó Dánielné, Galgó Józsefné, Moticska Nándorné, Szauer Andorné és Sztankovits Jánosné, a nőegylet vezetőségi tagjai küldöttsége kérte fel a polgármestert a főjegyzői szobába való megjelenésre. Lelkes éljenzés fogadta a könnyektől fátyolos szemű Förster Kálmánt.

Ekkor előlépett a kis, bájos Donászy Zsuzsika és a gyermekek kedves polgármester bácsiját, imigyen üdvözölte: „Kedves Polgármester Bácsi! A polgármester bácsinak, városunk díszpolgárának fáradhatatlan munkájáért. Adja Isten, hogy még számos éven át jó egészségben vezethesse a városunkat.”

Özv. Zemplényi Lászlóné szólalt fel ezután a MANSZ nevében:

„Szeretve Tisztelt Polgármester Úr! Engedje meg, hogy a férfi lakosság után a város női lakossága is üdvözölje Önt a mai nagy napon. A babérkoszorú Önt, az alkotó vezérférfiút illeti, de a megemlékezés virágszála két magyar asszonyt is illet.

Az első azt a jóságos magyar anyát, ki Önnek életet adott és olyan hazafias és tettrekész nevelést, mely nagy feladatok megoldására képesítette. Ő most az Úr szine előtt imádkozik, hogy valóra váljon minden jó kívánság, melyet ma az Ön boldogulására elmondanak. A másik virágszál pedig a szerető feleséget illeti, ki mint polgármesterné osztott szociális munkájában, és mint MANSZ elnök buzdított bennünket a lelkes tevékenységre és kitartásra és hozzásegített, hogy Salgótarján virágváros legyen, a virágok szeretetét, mely az ő szívében élt átplántálva Tarján asszonyaiéba.

Fogadja szívesen ezen emlékkönyvet, mely városunk legszebb pontjait bemutatja és a nőegylet elnökségi tagjainak neveit szíves megemlékezésül.”

Eddig is nehezen tartotta magát az ünnepelt polgármester, de most édesanyja nevének említésekor kicsordult szeméből a könny. /És én követtem a könnyes szemeket messze-messze, egészen a szepesolaszi temető szeretettel ápolt sírkertjéig, ahol megállt a két nemesen egyszerű márványemlék előtt, az egymás mellett fekvő két elhúnyt szülők sírjánál, aztán láttam, amint megsimogat a fátyolos tekintet egy olaszi házat és megpihen, mint kedves szülei egykoron, a Beata solitudo fenyőfáktól ölelt magányában./

Özv. Zemplényiné átadta a nőegyesületek együttes ajándékát, egy művészi kivitelű, bőrkötéses albumot, teli gyönyörű képpel a mai Salgótarján és környékéről. A fedélen ezüstbe vésve: „Az építő és alkotó polgármesternek szeretettel, Salgótarján város nőegyesületei 1932. jan. 27.”

Kiss Lajosné, a Szent Erzsébet Kat[olikus] Kör elnöke szólalt meg, szegfű csokrot nyújtva át e gyönyörű szavak kiséretében:

„A vezetésem alatt álló nőegylet örömmel köszönti az ünneplő 10 éves Salgótarjánt és köszönti annak lelkes vezetőjét, díszpolgárát, dr. Förster Kálmán polgármester urat.

Ha Salgótarján 10 éves történetét fellapozzuk, megtaláljuk benne az áldozatot, a verítéket, a könynyet, de megtaláljuk benne a pezsgő élet, az alkotó munka virágos mezejét, a szebbnél szebb középületek egész sorozatát, az új aszfaltos, gyönyörű virágos salgótarjáni utcákat.

Két név van ennek a 10 évnek históriájába beleírva, mélyen kitörölhetetlenül. Az egyik - aki mindig csak adott - gazdagon, bőségesen szinte osztotta, szórta a kincseket Salgótarjánra, a szívén melengette ezt a várost, ez a név nekünk salgótarjániaknak örökké drága és értékes: a mi Sztranyavszky Sándorunk neve. A másik, aki vezetett, irányított szeretettel, becsülettel dolgozott, s akinek a keze nyomán kivirult ez a mai Salgótarján: ez dr. Förster Kálmán polgármester úr neve! Mi asszonyok szociális munkáinkban gyakran találkoztunk az ő megértő, jóságos szívével, az utolsó időkben különösen gyakran, mióta megnehezült az idők járása felettünk és felgyülemlett nálunk is a könny, a szomorúság, a nyomorúság.

Engedje meg Polgármester Úr, hogy azért a jóságáért, a Szent Erzsébet Kat[olikus] Nőegylet asszonytábora nevében hálás köszönetet mondjak. Fogadja…”

Pántyik Árpádné meghatott hangja szólalt meg: „Kedves Polgármester Úr! Ahol ma mindenki ünnepel és legjobbat kívánja városunknak és tisztelt vezetőjének, ott mi is kifejezést szeretnénk adni örömünknek.

Az E[vangélikus] Nőegylet, az acélgyári Ludovika Nőegylet és a Református Nők nevében hajtom meg az elismerés zászlaját Nagyságod előtt, mint akinek szeretettel párosult, céltudatos munkája emelte városunkat a mai nívójára.

Díszpolgárrá történt megválasztása alkalmából kérjük a jó Isten áldását úgy az Ön további munkájához, mint a kedves feleségéjéhez, aki tíz éven keresztül vezetője volt Salgótarján női mozgalmainak és a nők szociális munkálkodásának, aki az ő kedvességével, megértésével és örökös munkakedvével mindnyájunk példaképe volt és lesz. Kérünk még egyet! Azt, hogy engedje meg polgármester úr, hogy mi salgótarjáni nők is beállhassunk a „Salgótarján” hajójának legénysége közé és kedves kormányosunk vezetése mellett dolgozhassunk e hajó szerencsés révbe jutásán. Isten sokáig éltesse!”

Ligeti Ferencné az Izr[aelita] Nőegylet elnöke lépett ezután az ünnepelt elé: „Engedje meg igen Tisztelt Polgármester Úr, hogy a mai napon az Izraelita Nőegylet nevében melegen üdvözöljem és városunk fejlesztése körüli tízévi fáradságos munkáját mi is megköszönjük, Isten vezérelje további működése során!”

A bájos leánykák közül kilibben piros arccal Gábriel Mimi, hogy Salgótarján leányai is koszorút fonjanak a munka megérdemelt megjutalmazására: „Adjon a Mindenható Nagyságodnak egészséget, hogy oly sokak részére áldásos tevékenységét szeretettel továbbra is folytathassa. Erre kéri a Magyarok Istenét a Mária Kongregáció és hisszük, hogy ő meg is hallgat minket.”

Medzhradszky Márta, az Ev[angélikus] Leányegylet jókívánságait szedte színes csokorba.

A sok jókívánság és a meleg ünneplésre visszadobbant a polgármester szíve és könnyes szemmel, meghatódva fogadott Salgótarján jövőjéért ujabb kitartó munkát, megértést /minden jó és szép gondolattal szemben városunkért. Förster Kálmánné szemében is ott csillogtak a gyémántcseppek. „A mi fiúnk!” – súgták a szülőföld fenyői!/

A kereskedők elnöke, Herczog Ede vezetése mellett tisztelegtek, az iparosság népes küldöttségét pedig ifj. Timaróczky Sándor, ipartestületi elnök vezette a polgármester elé.

„Kedves Polgármester Úr! Annak a fának melyet elültetnek, nemcsak a napnak sugaraira, hanem a földben rejlő erőre is nagy szüksége van. Ez a föld a polgárság kiáradó szeretete, melyben ha annak a fának a gyökere bele tud kapaszkodni, nincs az a földi hatalom, amely ezt a fát onnan ki tudja dönteni.

Én hiszem, hogy az a nehezen melegedő és jégpáncéllal körülfogott iparos szívről a becsületes és önzetlen munka látására, ezen jégkéreg leolvad és szívének szeretetével fogja körül a mi kedves díszpolgárunkat. Kívánom a Mindenható Jó Istentől, hogy becsületes, önzetlen munkájának gyümölcsét még sok-sok éven keresztül élvezhesse szeretett városunk falai között.”

A főjegyző szobában lefolyt üdvözlések közben a városháza tanácstermében megkezdődött a jubiláris ajándékok kiosztása. Megjutalmaztatott 385 szükségmunkás, utcaseprő, hadiözvegy, hadirokkant és menházi ápolt.

Kiosztásra került: 122 pár bakancs, 108 db szvetter, 50 pár gyermekcipő, 24 leányruha, 24 leánysapka, 5 használt férfiruha, 20 lélekmelegítő, 40 pár használt csizma, 20 meleg ing, 183 csomag hús és szalonna, 188 liter bor.

Boldog örömkönnyek csillogtak a sápadt munkásarcokon. Lesz meleg ruha, bakancs és nagyobb kenyér kerülhetett szerdán az asztalra. Érezte mindenki, hogy ebben a városban örömben, bánatban sohasem feledkeznek meg a szegényekről. A díszpolgár szíve mindenkire meleget áraszt. Az ünnep nem is volna neki ünnep, ha ugyanakkor a didergőkre, éhezőkre nem gondolna. /És valahol a Branyiszkó tövében megbékélten álmodik tovább a két jó öreg szülői szív! Láthatatlan négy kéz áldásra indult el a Tátra lábaitól!/

Salgótarján ínségmunkán ma 397 munkanélkülit foglalkoztat. Ezek mindegyike a jubiláris ünnepségen ajándékban részesült.

Az ajándékok megköszönése végett a foglalkoztatottak egy küldöttsége kereste a polgármestert, akit ifj. Tóth Gyula ínségmunka főfelügyelő köszöntött, és aki többek között a következőket mondotta:

„Eljöttünk, hogy megmondjuk, hogy a tegnapi ünnepen mi is ünnepeltünk, az örvendezőkkel mi is örvendtünk a mi szeretett polgármesterünket ért szép kitüntetés felett, eljöttünk megköszönni az ajándékokat, eljöttünk megmondani, hogy nagy örömöt szerzett nekünk és családunknak, hogy a békeidőben szokásos volt díszes pompák költségét a mi szeretett polgármesterünk előterjesztésére, a mi megajándékozásunkra fordította a város érdemes közönsége. 1500 léleknek nevében kívánom, hogy a mi szeretett polgármesterünket a jó Isten sokáig boldogságban éltesse!”

A polgármester a küldöttség tagjaival sorban kezet fogott, majd így válaszolt: „Őszintén örülök annak, és köszönöm, hogy felkerestek és annak, hogy a mi ajándékaink Maguknak is tetszettek. Higyjék el, hogy magam is nagyon boldog vagyok, ha egy elborult szemből, hacsak egy könnyet is letörölhetek. Eddig – hála Istennek – e téren erőfeszítéseim a magasabb közületek vezetőinek és a város közönségének segítségével sikerültek. Hogy a jövőben mennyire fog ez sikerülni, azt nem tudom. De azt tudom és megigérem, hogy ezután is megteszek mindent, ami méltányos és boldogulásukat elősegíti. Lehet és remélem, hogy talán már a nyár folyamán annyira javul az általános gazdasági helyzet, hogy sokan a munkanélküliek közül már ki-ki a mesterségében, a hivatásában dolgozhat. Ez ünnep alkalmával ezen reményünk valóra válását kívánom Mindnyájuknak!”

A küldöttség tagjai visszatértek a munkacsoportjukhoz, ahol a munkásság egész nap mosolygós szemmel, derűsen emlékezett vissza az ünnepre és bizalommal telt el a jövendő iránt.”

Mielőtt a díszközgyűléssel és díszpolgárságommal kapcsolatos beszédek és események ismertetését befejezném, még ide iktatom azt a köszönetnyilvánítást, mely a kapott sok szeretet és elismerés visszhangjaként szívből fakadt, és amely a Munka 1932. jan. 30-i számának első oldalán jelent meg. Idézek:

„Köszönet Salgótarjánnak!

A tegnapi jubileumi hatás alatt írom e sorokat. Köszönetet szeretnék mondani mindazoknak, kik örökre felejthetetlenné tették számomra 1932. év január 27-nek jubiláris napját.

Felejthetetlenné nem csak azzal, hogy Salgótarján polgársága engem a város díszpolgárává avatott, nemcsak azzal, hogy meleg, közvetlen ünneplésben részesített, hanem azzal, sőt méginkább azzal, hogy tíz hosszú éven át módot nyújtott nekem arra, hogy ezt a várost, ennek egész lakosságát szívembe zárjam, megszeressem és módot nyújtok arra is, hogy tíz éven keresztül én is részese lehettem a városi polgárság nagy része szeretetének, elismerésének és megbecsülésének.

Ne vegyék rossz néven, ha a város nagyrabecsült képviselő-testületét, az én derék tisztviselőtársaimat ez alkalommal mellőzöm, ha tehát nem a közgyűlés elnöke, nem a hivatalfőnök fordul Önökhöz, hanem csak egyénileg szólaltatom meg szívemet. E sorokban tehát Förster Kálmán beszél az ő kedves salgótarjáni polgártársaihoz.

Előbb azonban a jó Istenhez fordulok imádságos hívő lélekkel, és hálatelt szívvel köszönöm, hogy életutamon hűséges feleségemmel együtt ép testtel és bizakodó lélekkel eddig megtartott.

Köszönöm az én drága jó szüleimnek, kik egy csendes szepességi városkának még csendesebb temetőjében örök álmukat alusszák, köszönöm, hogy felneveltek, kötelességtudásra tanítottak, minden szépre és jóra intettek.

És most hozzátok fordulok kedves salgótarjániak és köszönöm nektek, hogy otthont adtatok az otthonát elhagyni kényszerült polgármestereteknek. Otthont nemcsak fizikailag, de szívetekben is. Köszönöm, hogy lehetővé tettétek, hogy a mi melegen érző szívünk melegen érző szíveknek viszont szeretetére talált itt, ebben a feketének híresztelt és mégis bátran állítom, melegen, fehéren érző városban. Köszönöm, hogy módot nyújtottatok arra, hogy teremtsünk, építsünk, városunkat szépítsük, hogy jó szívvel ajánlottátok fel adófilléreiteket városotok oltárára és nem zúgolódtatok, hogy önzetlen jó tanácsot adtatok nekünk sokszor, hogy előterjesztéseimet önérzetes polgárokhoz méltó fegyelmezettséggel tárgyaltátok és emeltétek határozattá, hogy velünk együtt örültetek, ha egy-egy építményünk alapkövét helyeztük el, hogy örültetek, ha egy fát ültethettünk, hogy eleget tettetek felszólításomnak és virággal díszítettétek fel házaitok elejét és ablakait, köszönöm, hogy megszerettétek a mi kis városunkat!

És nemcsak nektek köszönöm ezt, kik itt vagytok, itt éltek most Salgótarjánban, hanem nektek is, kiket a Gondviselés már elszólított körünkből. Neked Jenő, ki jó barátom, és neked Miska, ki hű munkatársam voltál és nektek többieknek, akik szerettétek embertársaitokat és városotokat.

Ugye elképzelitek kedves polgártársaim, mennyi gondolat rajzik most agyamban, mikor ezeket a sorokat itt a kopott, nekem mégis oly kedves városházán, virággal díszített íróasztalom mellett ülve papírra vetem.

Nem is folytatom tovább. De a tegnapi örömnapról legyen szabad még nehány sort írnom. Úgy érzem, hogy ez az ünnepély ott, a mi kedves iparosaink új székházában büszkeséget váltott ki nemcsak a város tisztviselőiből, nemcsak a képviselő-testület tagjaiból, de büszkességgel töltött el mindenkit, aki a város polgárának tartja magát.

Köszönöm mélyen tisztelt lelkészeink, hogy templomaink kapuit kitártátok azoknak, kiknek gondolatjuk a tegnapi ünnepnapon először Istenhez szállott, köszönöm azokat az igéket, amiket oltáraitok előtt a bibliából felolvastatok, és olyan szépen magyaráztátok és köszönöm, hogy megszólaltattátok templomaitok harangjait, mikor a város első tíz évének utolsó perce is lepergett.

Köszönöm, hogy fellobogóztátok házaitokat, hogy eljötettek az ünnepélyre, hogy figyelemmel hallgattátok azokat a szónoklatokat, melyeknek alaphangja kivétel nélkül lélekből jövőnek, lélekhez szólónak és szeretet hirdetőnek látszott. Köszönöm a dalt, a Hiszekegyet, a Himnuszt, melyet a mi sokszorosan díjnyertes acélgyári dalárdánk oly szépen énekelt és mellyel jubiláris közgyűlésünk áhitatát annyira emelte.

Köszönöm, hogy megajándékoztatok a kivitelében is gyönyörű oklevéllel, melynél nagyobb kitüntetést én szerény munkámért sohasem kaphattam volna és kaphatnék, és köszönöm Neked mélyen tisztelt, édes jó barátom, kedves Esperes Uram, hogy azt az oklevelet mélyen szántó, mély érzésű, egyszerű és mégis klasszikus szavakban nyújtottad át nekem éppen Te, kit én találkozásunk első percétől kezdve őszintén nagyra becsülök.

Köszönöm a nőegyleteknek, a főispán úrnak és a képviselő-testületnek, hogy nemes elhatározásukkal látnom engedték azt a meleg, hálás fényt, mely egyik-másik szegény, sokat szenvedő polgártársam szeméből a városházán és a menházban is felém sugárzott.

Köszönöm Hölgyeim az aranyos figyelmet, a szép albumot, a magyar ruhát, a melegen érző női szívből fakadt sok felköszöntőt, a szegfűcsokrot, és Neked kis Zsuzsikám, külön azt a pár drága szót, melyet gyermekajkad a polgármester bácsihoz intézett.

Köszönöm az ipartestületnek, a kereskedőknek a városházán mondott külön felköszöntőjét, mellyel a köztünk levő jó viszonyt még szorosabbra fűzték. Köszönöm a kis albumot, melyet két figyelmes tisztviselőmtől kaptam, a babérkoszorút, amit önzetlen kéz nyújtott felém, a sok virágot és külön csókolom azt a gyöngéd kezet, amely virággal díszítette fel íróasztalomat. És mikor mindezt még egyszer hálásan megköszönöm, e nap nagy értékei közé sorolom azt a könnycseppet is, melyet egy kérges kezű, idős szegény munkás asszony irodámba, kezembe ejtett akkor, amikor azt hirtelen anélkül, hogy megakadályozhattam volna, megcsókolta.”

Épp mikor a 10 éves jubileumi eseményeinek bőséges ismertetőjét le akarom zárni, levelet kaptam Pestről Margit unokahúgomtól, melyhez tudva, hogy életleírásomon dolgozom, egy újságpéldányt csatolt, melynek egyik cikke éppen beillik életembe, ebbe az emlékezetes epizódjába, de melynek ismertetését ennél jelentősebb oknál fogva is érdekesnek és indokoltnak tartom.

A hat újságoldalból álló hetilap a postabélyeg és bélyegző szerint Levocán /Lőcsén/ lett unokaöcsém, Förster Rezső okl[eveles] vegyészmérnök címére, Budapestre feladva. Az újság címe: „Szepesi Híradó-Szepesi Hírlap, Egyesített Szepesi Magyar Lapok”. Budapest szerkesztősége és kiadóhivatala VIII. József út 23. II. 16., iglói szerkesztősége és kiadóhivatala: Igló, Masaryk sor 56. szám, telefon 50.

Az újság mindvégig magyar nyelvű szöveget tartalmaz, mindössze a címoldal bal felső sarkában van egy apróbetűs szlovák szöveg: „Uzivame novinovycn povoleno vynoson riad post. a telgr. v Kosiciach c. 2i971/VI. B. 1922.” Felelős szerkesztője Polnisch Artur, volt főszerkesztő: Telléry Gyula. A birtokomban lévő fent leírt lappéldány 1932. febr. 13-án jelent meg és híven tükrözi a magyar-csehszlovák viszony akkori szabadelvűségét.

Ebben az újságszámban jelent meg: A mi értékeink cím alatt három újsághasábon egy díszpolgárrá történt megválasztatásomra vonatkozó cikk, melyből legyen szabad az alábbi nehány részletet idéznem: „A mi értékeink. Förster Kálmán dr. polgármester Salgótarján díszpolgára” – ez a cikk címe. „Salgótarján város polgármestere a zipszer faj egy erős hajtása. Tíz esztendővel ezelőtt lett rendezett tanácsú, illetőleg megyei várossá Salgótarján, amikor első polgármesterévé egyhangulag Förster Kálmán dr-t választotta meg. Kölcsönösen nagyon jól választottak, mint a bekövetkezett események igazolják. Az első választásnál a város közönsége a menekült poprádi polgármesternek előlegezte a bizalmat, nyolc esztendő múlva az elvégzett, nagyszabású munka gyümölcseként a város 10 évre újra egyhangulag eddigi polgármesterét választotta meg, aki az új határmenti városkában új otthonra talált.

A várossá fejlődés és az első polgármester választás óta egy évtized telt el, amelynek évfordulóját díszközgyűléssel ünnepelték. Ez alkalomból adták át Försternek e város megalapozása, és fejlesztése és igazi várossá varázslásáért a város történetében korszakalkotó munka kiváló irányításáért a legszebb elismerést: a korábbi közgyűlésen díszpolgárrá választásának örök büszkeségét jelentő okmányát.

Ez az az alkalom, amikor a szepesi magyar sajtó méltó büszkességgel iktatja Förster Kálmán polgármestert a szepesi értékek sorába.”

Azután ismerteti a cikk családi viszonyaimat, nősülésemet, kiemeli első feleségemet, „akivel meghitt boldogságban él, s akinek a finom asszonylelke a nőegylet kreatív munkásságában mindenkor szeretetteljes vezetést produkált.”

Aztán rátér a cikkíró a lőcsei polgármesteri állásra történt meghivatásomra, a Tátra iránti szeretetemre és arra, hogy életcélom volt: „Poprádból egy figyelemreméltó idegenforgalmi központot létesíteni.

Másként lett” – mondja tovább a cikkíró – „zokogó lélekkel hagyja ott az alpesi kertben álló, karcsútornyú villáját, melyet nejével már annyira megszeretett és mely a magyar hegymászók legkiválóbbjait annyiszor látta szeretettel vendégül.”

Majd rátér a közlemény ujpesti szereplésemre, salgótarjáni szervező munkámra és arra, hogy több ízben kijelentettem, hogy: „azon menekült tisztviselők közé tartozom, akik a mai Magyarországon második otthonra találtak.” Tovább pedig azt ismerteti a cikk, hogy melyek azok a létesítmények, melyek tízéves városvezetésem alatt keletkeztek és eredmények, melyek nevemhez fűződnek, majd rátér a díszoklevél átadásának ünnepélyes aktusára, az ezzel kapcsolatban elhangzott beszédek ismertetésére, kiemeli a közgyűlésen tett azon indítványomat, hogy a tízéves jubileummal kapcsolatban a város szegényei, és a munkanélküliek ajándékban részesüljenek.

Majd pedig jellembeli tulajdonságaimat, egyéniségemet, persze túlzással és kiszinezve, de azért, mi tagadás számomra jólesően és szívembe találóan, következőleg jellemzi:

„Förster Kálmán a munka embere. Életeleme a szakadatlan tevékenység. Született szervező és irányító, aki alaposan kiveszi részét minden munkából, a munkarészletek kiosztásában jól választja meg munkatársait, feltétlen fegyelmet kíván meg tőlük és a mozaikrakó tökéletességével illeszti egymáshoz azokat a részleteket, amelynek azért minden ütőerén rajta tartja a kezét. Minden ujabb és ujabb alkotás, eredmény külön-külön lelki örömöt szerez neki. Polgármestere szegénynek, gazdagnak egyaránt. Egyéni célokat sohasem helyez közérdekű ügy útjában. Egyházának hű fia, de a felekezetek kérdésében türelmes és pártatlan, a felekezetek egymás közötti harmóniájának hű őre.

Kemény férfi, de lágyszívű ember. A gazdag virágos kertben álló, ízléses otthonában ismerhető meg a polgármester, mint magánember. Szeretetreméltó, nyílt egyéniség, vendégszerető házigazda, aki nagyon szereti az otthonát, kedves jó barát, önzetlen és szolgálatrakész. Egészségesen konzervatív és egészségesen haladó. Aranyos kedélyű, örökké vidám, mozgékonyságban túltesz bármely ifjún. A polgármester bácsi pompás játszótársa a gyerekeknek, akiket ezer ötletével, eredeti bánásmódjával azonnal megnyer, nagyon szereti őket. Igazi sportember, vérbeli hegymászó és szenvedélyes vadász. A sport számos ágának tevékeny mívelője, a sízéstől az úszásig. Mint hegymászó a Magas Tátra összes csúcsait megmászta, számtalant közülük többször is és egyeseket számtalanszor. Zászlócskák légiói jelzik szeretettel készített turistatérképen a megmászott csúcsokat, és egyik büszkesége a magatervezte Tátrasziluette, havasi gyopárral díszített turistaszekrénye. Kitűnő ismerője az Alpoknak, melynek havas csúcsait kultiválja ujabban. De szenvedélyes vadász is, aki a sokoldalú tevékenység zakatoló munkaütemét az erdő meghitt csendjével kárpótolja. Lakását a szebbnél szebb vadásztrófeák egész sorozata díszíti. Ezekután érthető a természet szeretete, amely rajongásában nemes versenytársa a felesége, aki turisztikában, hegymászásban, síelésben és vadászatban hűséges kisérője. Ragaszkodik a szülőföldjéhez minden akadályon keresztül. A szülői ház már idegen kézen van, de a szepesolaszi sírhantok és az idillikus vadászháza haza húzzák a szívét, mert ha második otthonra talált is Salgótarjánban, az ő lelkének a melódiáit csak a Galmusz fenyőrengetegei tudják a hárfa finomságával elmuzsikálni. ”
Amit kifelejtettem

Mostani /1968/ személyi és anyagi körülményeim egyaránt nehézzé teszik az emlékeim megírásához szükséges adatanyag megszerzését. Néha túljutottam már egyes események leírásán, mikor eszembe jut valami, vagy birtokába kerülök olyan anyagnak, amely időrendben már előbb lett volna megirandó. De miután a vonatkozó esemény megismertetését, vagy legalább annak megemlítését indokoltnak tartom, habár kiugrik a sorrendből, mégis beleveszem a leírásomba. És ha leírásom folytatása során még szükséges lesz a sorrendi tévedés helyreigazítására, az olvasótól szíves elnézést kérve /ma-holnap 83 éves leszek/, élni fogok még ezzel a helyreigazítással, sőt talán helyes lesz az is, hogy a sorrendi leírás szempontjából későn kezembe került anyagot munkám legvégén, külön fejezetben még feltárom kedves olvasóm előtt.

Így most is birtokába kerültem annak az ismertetésnek, hogy a 317-es oldalon leírt27 ipartestületi székháznak egyes részmunkálatait ki végezte. Ez különösen a salgótarjáni törzslakosság iparos családjait érdekelheti s így idézem most a kezembe jutott Munka 1931. évi máj. 30-án megjelent számából a következőket:
„Az ipartestületi székház építőbizottság eljárása

1931. máj. 29-én volt az új ipartestületi székház lakhatási építési bizottsági eljárása, amelynél jelen volt a város képviseletében dr. Förster Kálmán polgármester, dr. Figus Béla főjegyző, Nékám István aljegyző, Szentpétery János városi főmérnök, dr. Jánossy Ödön rendőrkapitány s a helyi sajtó képviseletében Szántay István állomásfőnök. Az építő bizottság részéről Tóth Gyula és Obrincsák Ernő. Az ipartestületet a bejáráson Timaróczky Sándor képviselte.

A megjelentekre nagy benyomást tett az impozáns kétszárnyú épület, amelynek új bejáratát díszes oszlopok tartják. Az épületet Papp József és Balla Mihály építőmester cég és Bulyovszky Lajos építőmester, építési vállalkozó építtette. Az ácsmunkát Hatvani József ácsmester, a palafedést Racka és Czifra palafedők, a bádogos munkát Szántó Sándor, az asztalosmunkát Patay Lajos és Hochhauser Károly, a lakatos és vízvezeték munkát Molnár József, a mázoló- és szobafestő munkát Zdravics Béla,

27 A hivatkozott oldalszám a jelen kiadvány 165—166. oldalán található.

a villanyszerelési munkát a Salgótarjáni Villamossági R.T., az üveges munkát Steiner Manó végezte. Az építkezést vezette és ellenőrizte Szentpétery János, a városi főmérnök aki nagy buzgalommal és odaadással végezte feladatát.

Az épület jobb benyomást tesz belülről mint kívülről. Célszerű beosztás, a kedves összhangzatos színek, nagy tágas termek mutatják a tervezők és építők hozzáértését és ízlését.

A kettős bejárónál jobbra egy tábla felirata az építők nevét örökíti meg.

Az épületben kapott helyet a vívóegyesület is.”
Quo vadis Salgótarján?

Városfejlesztési törekvésemet nemcsak tisztviselőtársaim, és a képviselő-testület komoly munkája támasztotta alá, de a helyi lapunkban megjelent bíráló cikkek is.

Ezek a bírálatok engem a legtöbb esetben kedvező színben tüntettek fel, de voltak néha komoly intelmet tartalmazó hangok is, amelyek a városvezetés egy-egy esetét, elismerem jogos kritika alá vonták. A dicséret bőven, sőt néha már túl bőven áradt ki ezen kritikákból, le is vontam belőlük jókora százalékot. Legtöbb esetben megfogadtam a jó tanácsokat. Ezek a cikkek, melyek a Munkában megjelentek, hozzájárultak ahhoz, hogy a lakosság igényeit, törekvéseit, helyeslését, vagy helytelenítését megismerjem. Így aztán általában jó viszony állott fenn a város közönsége és én köztem.

Igen. Quo vadis? Ezen a címen jelent meg 1932. év elején a Munkában egy cikk, mely igen fellengzős beállításban rám vonatkozólag többek között így ír: „Az a fogékony nagy concepciójú intellektus pedig, ki a virágos Tarjánt útnak indította, hogy a város egyéb nagystílű rohamos fejlődésével méltó kerettel övezze, a kerteket, a házakat, előkerteket, sétányokat a virágok havában júniusban kivívja sokszorosan az elismerést, hogy gondolkodó, lelkes terveket szövő férfias homlokát borostyán koszorúzza.”

A cikkíró, miután hosszasan értekezik a különféle káros élvezeti cikkekről /alkohol, nikotin stb./, rátér arra, hogy a város Egészségháza mind nagyobb mértékben tölti be hivatását. Jeles vezetés alatt áll.

Kisebb külpolitikai kitérések után ujra városi ügyek következnek a sport, éspedig a tenisz, az uszoda ügye stb.
Névtelen levelek

Itt kívánkozik ki belőlem annak a megemlítése, hogy engem a sors megóvott a névtelen levelek szennyes áradatától. Hosszú közéleti pályámon mindössze két névtelen levelet kaptam.

Az egyik a filléres vonatokkal Salgótarjánba érkező utasok fogadását, tájékoztatását stb. dicsérte, a másik már megközelíti a névtelen levelek stílusát és így szól: „Most már mindketten kövérre híztatok, menjetek már vissza fatornyos hazátokba.” Annyiban igaza volt a levél írójának, hogy meghíztunk mind a ketten, feleségem is valamennyire, de különösen én /kb. 90 kilóra/ és az sem volt éppen utolsó kívánsága a kedves levélírónak, hogy menjünk vissza „fatornyos hazánkba” mert bármilyen jó dolgunk volt is a szívünkhöz nőtt Tarjánban, mi változatlanul mégis visszakívánkoztunk drága szülőföldemre.
A Pécskő patak és utca

omladozó, deszkával kiducolt falaival, a nyári évszakokban poshadó, bűzös tócsáival nyitott seb volt szépen fejlődő városunk arculatán. A Pécskő utca rendetlensége, főképpen a felső szakaszának nehéz megközelíthetősége pedig a város ezen legszebb fekvésű részének a fejlődését gátolta.

Az első rendezési terv még az első világháború idején készült, amikor a nagyközség Tóth Gyula bíró kezdeményezésére a besztercebányai kultúrmérnöki hivatallal elkészíttette a patak szabályozási tervét, mely szerint a patak vize 4,5 méter széles és 1,7 méter magas négyszögkeresztmetszetű, zárt vasbetoncsatornában nyert volna levezetést.

A 281 és következő két oldalon28 egyszer már bővebben foglalkoztam a Pécskő patak és utca problémájával akkor, amikor 1929. márciusában adott polgármesteri beszámolómat és programomat ismertettem. Az abban lefektetett elvek alapján a városi mérnöki hivatal elkészítette a részletterveket, éspedig a vasúttól a belsőség határáig részben 20, részben 16 méter szélességben. A Pécskő utca középső részén, a Tarján patak szabályozásához hasonlóan kétoldali támfallal és fenékburkolással bíró 4 méter széles és 2,50 méter magas szelvénnyel. Ezzel kapcsolatban a vasút és a Fő utca közötti szakaszon 10 méter széles kocsiút, 3—3 méter széles járda és 2—2 méter széles földsáv, a Fő utca és Kat[olikus] Kör között a nyitott mederház kétoldalúan csatlakozó 5-5 méter széles kocsiút, 2—2 méter széles járda és 1 méter széles földsáv, míg ezen felül 5—5 méter kocsiút és 1—1 méter széles járda létesítése terveztetett.

A Fő utca és a Kat[olikus] Kör közötti utca 150 méter hosszú szakasz megépítése az előbbi tervek szerint az 1931. év építési programjába fel is vétetett és erre a célra a kapcsolatos kisajátításokkal együtt 100.000 pengő összeg költségvetésileg biztosíttatott. A szabályozás útjában álló épületek, illetőleg ingatlanok közül a kisajátítási eljárás mellőzésével a város egyezség útján az izraelita fürdőt

24.000 P-vel, a Miklós féle házat pedig 4000 P. vételár, és a Menház utcában ingyen átengedett építési telek ellenében megvette. A Brix féle ház megvételét mellőzni lehetett. A szabályozási terv kivitelezésénél a gazdaságossági szempontok érvényesültek.

A csatornát tojásszelvényűen építették meg. A beton csatorna a felső szakaszon 90/135 cm, az alsón 95/142,5 cm belmérettel készült.

Az utca végén víztároló épül, kb. 15.000 köbméter befogadóképességgel, melyet később gátmagasítással duplájára lehet bővíteni.

A víztároló medence gátjának kialakítása a Pécskő utca nívójának a terepviszonyokhoz simuló fokozatos emelésével történt akként, hogy az úttest szintje a medencénél a medencefenék fölött 5 méter magasságot érve el, a medencét gátként zárja le.

A patakrendezés eredményeként út nyílt ahhoz a külsőségi területhez, amelyen szép villatelep létesíthető. A patakmeder meggyorsítja az Erzsébet tér rendezését is, eltűnik például a takarékpénztár előtti kőtámfal, és feleslegessé válik, és lebontásra kerül a Karancs utcai híd is. A szabaddá vált Fő utca és a Kat[olikus] Kör közötti Pécskő utcai szakasz a túlzsúfolt piac tehermentesítésére is alkalmas lesz.

A csatornázási munkák kivitelezését Bulyovszky Lajos és Szalay Imre építési vállalkozók végezték

35.000 P. vállalati összeggel.
A munkanélküliség

1931-ben megint felütötte fejét országunkban általánosan, városunkban pedig különösen a munkanélküliség, mely az 1925. évihez hasonló méreteket öltött. A kormány támogatásával és a város súlyos megterhelésével sikerült 400—500 embert foglalkoztatni. Egy bizottság, melynek előadója Horváth László volt, különféle családi körülményekre való tekintettel pontos lajstromot készített a munkanélkül maradottakról és egyéb rászorultakról.

„Kétségbeejtően komoly a kérdés” – írja a Munka 1931. okt. 24-i számában. – „Emberbaráti, szociális kötelesség, hogy az ártatlanul szenvedőkön segítsen az, akinek az Isten módot, hatalmat adott erre.” Zárójelben még azt írja hozzá a szerkesztő: „/Itt jegyezzük meg, hogy alkalmunk volt betekinteni a kataszterezés szomorú munkájába, ahol a szenvedések és elkeseredettségek soha el nem képzelt méretei nyilatkoztak meg./” Szerk.

Az 1931. okt. 17-i számban a következő híradás jelent meg: „Ínségakció a vármegyénkben és városunkban. Városunkban is megindultak a fenyegető nyomor elhárítását célzó mozgalmak. Dr. Förster Kálmán kezdeményezésére a város nőegyletei a múlt hétfőn a közös akció megbeszélésére összeültek és határozatokat hoztak.

28 A hivatkozott oldalszám a jelen kiadvány 148—149. oldalán található.

A nyomorenyhítő akció legjobb ismerőjének, Horváth László v[árosi] tanácsnoknak nyilatkozata szerint az ínségakciónál négy csoporttal kell számolni: 1. a teljes munkanélküliek, 2. a redukált műszakkal dolgozók, 3. az elesettek és keresetképtelenek és 4., a munkakerülők.

A felsegítés természetbeni adományok nyújtása, munkaalkalom szerzése s a lelki támogatás útján szokott megtörténni. A város eddig lisztet, zsírt, cukrot, szappant, burgonyát, sót, száraz főzeléket, tüzifát és szenet juttatott az ínségeseknek. Mintegy 400 család kapott eddig ilyen segélyt, négy hónapig 180 család kapott naponta 0,5—1 liter tejet, és kiosztottak a gyermekek között 14.000 adag gyógytejet. 350—500 ember kapott munkát. A karácsonyi akció megszervezésével és a népkonyha megnyitásával, illetőleg az ebédeltetési akcióval ugyancsak az ínséget enyhítik. Legaktívabbak e tekintetben a nőegyesületek. A Menházban dr. Förster Kálmánné úttörő kezdeményezésére szervezték meg az ebédeltetést a városi nőegyletek. Az ebédeltetés alapja a közadakozás. Jelenleg 226 ebédet osztottak ki a rászorulók között.”

A Munka 1932. júl. 9-én megjelent száma hírt ad a munkanélküliség helyzetéről és az annak leküzdésére tett városi közgyűlési elhatározásokról. Kivonatosan a következőkben foglalom össze:

A képviselő-testület megtárgyalta a munkanélküliek foglalkoztatásával kapcsolatos helyzetet és 80/1932 kgy. számmal határozatot hozott, melyben megállapítást nyert, hogy a vármegye 1130 métermázsa ínségbúzát és 29.000 pengőt adott. A munkanélküliek foglalkoztatására és azok élelmezésére az alispán, 11.000 pengő ínségjárulékot engedett át a városnak ugyancsak a fenti célra, a Salgótarjáni Kőszénbánya 4160 pengőt térített meg a városnak a salakhegy rendezésével kapcsolatos munkák béréből, a vármegye a kazári út földmunkálataira 1500 pengőt, a kormány pedig forgalmi adó részesedése címén 51801/930 VII. b.sz. rendeletével 25.000 pengő segélyt utalt ki a városnak. Összesen tehát a munkanélküliek megsegítésére 11.5 vagon búzát és 70.660 pengőt kapott a város. Ugyanerre a célra használhatták fel a város földjein termett 250 mm. burgonyát. Eddig az ínségakcióra 61.914 pengőt fordítottak. Igénylés alatt van 3346 pengő s van még 5410 pengő. E fennmaradt összegből útburkolási munkák végzésére kerül sor az Erzsébet tér, a Pécskő, a Fiumei és Rimaszombati úton, amíg az összes ki nem merül. Egyelőre tehát az útburkolási munkákon kívül a kazári úti földmunkák végezhetők. Szükség esetére azonban a polgármester felhatalmazást kapott a képviselőtestülettől a költségvetésben VI. csoport 3. fejezet 1. cím 1—2 rovatán előirányzott 30.000 pengő még ki nem merített beruházási hitel felhasználására is.

A képviselő-testület felkérte a helybeli nagy vállalatok vezetőit, hogy a városlakók munkanélküliségén azzal is enyhítsenek, hogy az idegen állampolgárokat, a vidékieket, a nőket és gyermekeket bocsássák el és helyükre a családfenntartó munkanélkülieket alkalmazzák.

A város közönsége pedig úgy szerezze be szükségleteit és úgy dolgozhasson, hogy ezzel is a helyi munkanélküliséget enyhítse.

A véghatározatot minden érdekelt megkapta. Az indoklás adatai a következők:

1. Közel két éve tart, hogy a város a felsőhatóságok támogatásával foglalkoztatja a munkanélkülieket.

2. 1931-32. telén a foglalkoztatottak legmagasabb száma 559 volt.

3. A város szegény, az adóközönségen kívül más erőforrásai nincsenek, az pedig kimerülőben van.

4. A nagyvállalatoktól kért intézkedések megtételével, a város által foglalkoztatott 117 gyári munkás
és 144 bányász munkába állítható lenne.

5. A város által nyilvántartott és foglalkoztatott 150 iparos és segéd foglalkoztatására a helybeli vállalkozók áldozatvállalása szükséges.

6. A város által foglalkoztatott 148 egyéb munkanélküli a felső hatóságok segítségével juthatnak
megélhetéshez.
Képviselő-testületi tagok választása

1932. év végén lejárt a képviselő-testületi tagok felének a mandátuma. A városban uralkodó hangulatnak és saját elvi álláspontomnak megfelelően összehívtam a különböző foglalkozási ágak és érdekcsoportok képviselőit oly célból, hogy egy közös jelölő listában és a pártokkal is megegyezve elkerüljük az indulatokat kiváltó választást. A szociáldemokraták megbízottjaik útján előbb egyheti gondolkodási időt kértek, majd a külön jelölés mellett döntöttek. Ezt követően a polgári és nemzeti alapon álló testületek és munkásszervezetek minden összeköttetést megszakítottak a szociáldemokratákkal. A nemzeti blokk minden kerületben leckét akart adni az „egységbontóknak”, és kérdezték: „Akad-e gyáva polgára Salgótarjánnak? ”

A képviselő-testületi tag választás 1932. dec. 11-én zajlott le. A szociáldemokrata párt, mely külön listával készült indulni, két nappal a választás előtt visszalépett. A visszalépés okaként azt jelölték meg, hogy a polgári blokk többsége a saját részére más színű szavazólapon való szavazást írt elő, mint amilyenen a szociáldemokrata párt szavaz.

A nemzetblokkba tartozó 53 %-a szavazott a jelöltekre. Régi tapasztalat, hogy 20 % nem szavaz, így feltehető, hogy a szociáldemokratáknak 27—30% szavazat jutott volna.
A képviselő-testület fellebbez

Az 1932. dec. 6-án tartott városi közgyűlés fő napirendi pontja az a fellebbezés volt, melyet a város előterjesztésemre azon alispáni határozat ellen nyújtott be, mely a községi pótadó felemeléséről döntött. A fellebbezést a pénzügyminiszterhez nyújtottuk be a 12401/1932 sz. alispáni véghatározat ellen. Idézetek az indokolásokból: „A 12. 401/1932 sz. alispáni határozat a 2100/1932 PM. sz. rendelet alapján a várost illető borfogyasztási adó előirányzatot 50%-al, 31.000 pengőre csökkentette és az így előálló bevételi hiányt részben a pótadónak 20%-os emelésével, részben a fedeztetési díjak emelésével, részben az általános kereseti adó előirányzat emelésével fedezte, egyes szükségleteket pedig, így a testnevelési alap kiadásait megemelte, az ínségmunkára előirányzott 17.270 P.-t pedig 13.882 pengőre csökkentette.

Az 1933. évi költségvetés tárgyalása alkalmával a képviselő-testület megállapította, hogy az 529. 328 P. szükséglet a legmesszebb menő takarékosság figyelembevételével tovább már nem apasztható. Így is a költségvetés keretében semmiféle beruházás nincsen, csak 17.270 P. volt az 1933. évi ínségmunkák céljaira beállítható...

A képviselő-testületnek nincs módjában, hogy a 2100/1932 PM. sz. rendelet szerint is legfeljebb 10%kal emelhető pótadónak az alispáni rendelet értelmében 10%-kal való felemelését tudomásul vegye, mert a város polgársága sem a 10, sem a 20% ujabb pótadó emelését nem bírja el az anyagi összeroppanás veszélye nélkül. Ily terhelés ellen a képviselő-testületnek tiltakozó szavát fel kell emelni.

A képviselő-testület már több ízben hozott határozatot és élt felterjesztéssel a felsőbb hatóságokhoz. Rámutatott azokra a kiadásokra, melyek ellátása tulajdonképpen állami feladat, de az idő szerint a város, illetve közvetlen annak adózó polgárságát terheli, ezeknek a felterjesztéseknek eredménye azonban ezidáig még nem volt, pedig a képviselő-testület úgy látja, hogyha ezeknek a kiadásoknak a terhe levétetik a városról, úgy a költségvetési hiány fedezésére az eredetileg kivetett 40% pótadó elegendő.

Az ínségmunkára kivettetett az általános kereseti, a jövedelem és társulati adó után az ínségadó.

Ezt szintén a városi polgárság fizeti és ugyancsak az ínségmunkák céljaira a költségvetésben még 13.882 P. van előirányozva. Ugyanarra a célra kétféle címen megadóztatni a polgárságot az adómorál teljes leromlását vonhatja maga után s nagyon kézenfekvő a feltevés, hogy az adóteher emelése az adófizető készség és képesség teljes megsemmisülését eredményezheti.”

„Az egész közlemény végső kicsengése: a város polgársága már több terhet nem viselhetne, vállalja azokat az államháztartás.”

Ez a határozat is bizonyítja, hogy az igazság tudatában nem féltem előterjesztést tenni olyan határozat megdöntésére, melyet a vármegye alispánja, tehát közvetlen főnököm hozott, ha azt a város érdeke megkívánja.
Terített asztal

A feleségem vezetése alatt álló MANSZ terített asztal kiállítást rendezett az ipartestületben. A kiállítást én nyitottam meg. Horváth Károlyné rámutatott arra, hogy a nőegylet ezzel rá akar mutatni veszendőbe induló értékekre, a jó izlésre, a szép szeretetére. A mi stylszerű „vadászasztalunk” általános tetszéssel találkozott. A kiállítás 300 ft-os tiszta jövedelmét a még mindég nagyon nagy mértékű munkanélküliség enyhítésére kívánta az egyesület fordítani és ezt célozta az a kiáltványom is, melyben a lakosságot arra kértem, hogy tekintsen el karácsonykor a felnőtteknek egymásnak szánt megajándékozásától, és fordítsák azt inkább szegény embertársaink istápolására létesített népkonyha minél eredményesebb működhetésére.
Francia cserkészek látogatása

1933. nyarán volt Gödöllőn a cserkészek nagy világtalálkozója. A valóban nagyszabású jamboree-n tarjáni cserkészek is részt vettek Kraft Aladár parancsnoksága alatt. A megnyitó ünnepen, melyen mind az öt világrész cserkészei képviseltették magukat és amelyen Baden Powel és Horthy Miklós kormányzó a felvonulási menet élén lovagolt, magam is részt vettem.

A jamboree alkalmából 1933. aug. 7-én és 11-én egy-egy különvonat hozta Salgótarjánba a külföldi cserkészeket, „akik az ország nagynevű helyei mellett az ifjú városra is kíváncsiak voltak. Hozzánk francia cserkészek jöttek, mindkét alkalommal én fogadtam őket - persze cserkészruhában - és városunk közönsége mindent megtett, hogy vendégeink jól érezzék magukat nálunk.”

Azt a beszédet, melyet érkezésükkor mondottam, szószerint van módomban itt közölni. Éspedig teljes terjedelmében, azért mert mikor azt most, hogy életleírásomon dolgozom, kézbe vettem és elolvastam, megállapítottam, hogy a fotográfiája az én egyéni életfelfogásomnak, azoknak az elveknek amelyeknek életem során nemcsak hangot adtam, de amelyek szerint én élni is igyekeztem.

A beszéd: „Kedves Cserkésztestvéreim!

Salgótarján város közönsége nevében őszinte örömmel üdvözlöm Önöket itt, ebben a határmenti kis bányavárosban. Ezt annál szívesebben teszem, mert a mi közönségünk szeretettel és érdeklődéssel viseltetik a mi négy cserkészcsapatunk működése és általában a cserkészet iránt és, mert magam is cserkész vagyok.

A cserkész gondolat lassan bár, de ütemesen, biztosan halad egyenes iránya útján a nagy Cél felé. A nagy Cél pedig: a mi Földgömbünk minden lakójának egymás iránti szeretete és megbecsülése. A különféle nemzetek fiainak lelki és fizikai békekötése. Ha mindenki cserkész lett volna, vagy legalább cserkész lenne most, nem lett volna háború és nem volna háború és nem volna most gazdasági világválság. Nem volna munkanélküliség és nyomorúság, de volna boldog, megelégedett családi, társadalmi és állami élet. Versengés pedig csak a valóban nemes törekvések minél tökéletesebb formában való megvalósításáért.

Legyen a gödöllői cserkész világ jamboree, egyik állomása, itteni kedves kirándulásunk pedig egy kis megállóhelye a cserkészgondolat nagy útjának most vázolt célja felé. Üdítse fel Önöket ezen az állomáson a mi őszinte szeretetünk és megértő barátságunk. Érezzék most, de csengjen fülükbe akkor is, ha nemes, szép hazájukba visszatérnek, hogy mi Önöknek a megkezdett úthoz tiszta szívből további jó utazást kívánunk és a cserkészek nagy ideáljai végállomására minél előbb való megérkezéséhez mindnyájunk jó Istenének segítségét, és áldását kérjük!”
A Magyarországi Kárpátegyesület

1873-ban alakult Késmárkon a Magas Tátra tövében. Sokat tudnék erről a nagymultú egyesületről és az abban kifejtett tevékenységemről írni. Még arról az időről, mikor Poprádon laktunk és utolsó főtitkárává választottak a Szepességen, arról is, hogy milyen szívesen és milyen eredménnyel vezettem az egyesületnek csonka hazánkban való átmentési munkálatát, és a Sí- és Hegymászó Osztálynak ujpesti polgármesterségem idején való megalapítását, ezüst jelvénnyel való kitüntetésem előzményeiről és részleteiről stb., és lehet, ha életleírásom végéhez érek - és tervem szerint - csokorba fogom szedni a „Függelékben” irodalmi tevékenységemet. Az MKE-beli szereplésemről még részletesen meg tudok emlékezni, itt most azonban csak röviden megemlíteni, hogy salgótarjáni működésem második évében barátaimmal és a volt Karancs Egyesület tagjaival karöltve megalakítottuk a MKE salgótarjáni osztályát, és így osztályunk 10. évi jubileuma egybeesett az anyaegyesület 60. évi jubileumával. A helyi turista osztály agilis vezetőségének érdemei tükröződnek vissza abban, hogy az országos egyesület budapesti központja Salgón rendezte meg 60 éves fennállásának ünnepét.

Erről a Munka 1933. évi szept. 30-iki száma a többi között azt írja: „A kettős turista ünnepség házigazdája, dr. Förster Kálmán remekelt a tervezésben és a szervezésben egyaránt. Munkáját az elismerés és hála virágjain kívül a Salgótarjáni Osztály egy emlékalbuma átnyújtásával is megtisztelte.”
A Báthori szobor

1933-ban ünnepelték meg Báthori István születésének 400-ik évfordulóját. A Magyar Lengyel Egyesület kezdeményezésére 1931-ben mozgalom indult a nagy évforduló méltó megünneplésére, abban a formában, hogy a nagy király szobrot kapjon. Tekintettel arra, hogy városunkban székelt a Báthori István 7. honvéd kerékpáros zászlóalj, a bizottság úgy döntött, hogy a szobor Salgótarjánban a nevét viselő honvéd zászlóalj laktanyája előtt állíttassék fel. A szobrot Bóna Kovács Károly helybeli szobrászművészünk mintázta és 1933. november 5-én lett leleplezve.

Az avatáson megjelent a budapesti lengyel követség egy tanácsosa, a szoborbizottság nevében Lukács György nyugalmazott miniszter. A kormányt a megjelenésében akadályozott főispán helyett én képviseltem, az avató beszédet pedig dr. Vilmon városi tiszti orvos tartotta. A szobrot aztán átadta a honvéd zászlóalj parancsnokának, s ezt aztán a szokásos koszorúzás követte.
A Karancs kápolna

építésének befejezéséről ad hírt a Munka 1933. dec. 2-án megjelent száma. Dr. Dornyay Béla számol be arról, hogy „a kápolna építőbizottság 1933. nov. 23-án megtekintette a kápolna építkezését. Felépült már az új északi szentély és a régi alapokra épített hajó. Az építkezés szépen halad. Az építő bizottság megelégedését fejezte ki az a vendéglátás is, melyet az építők tiszteletére rendeztek.”
Nagy Árpád

világtalan zeneiskolai növendék zongora hangversenyéről ad hírt a Munka 1934. márc. 31-i száma. Azt írja a lap: „1934. márc. 25-én délután 6 órakor a Róm[ai] Kat[olikus] Olvasókör nagytermében rendkívüli sikerrel rendezték meg Nagy Árpád 18 éves vak zeneiskolai növendék hangversenyét. Nagy Árpád dr. Förster polgármester segítségével tette meg első lépéseit a zene világa felé. A polgármester azóta is segíti. Ennek a hangversenynek a megtartása is az ő gondolata volt.

A változatos hangversenyt Rőder Alfréd nyitotta meg. Nagy Árpád műsorán Chopin, Liszt és Mendelsohn darabok szerepeltek nagy sikerrel.”

Nagy Árpád védencemről már megemlékeztem a 251. oldalon29 , ahol azt írtam meg, hogy a város a forgalmi adó részesedése harcában elért eredményért egy „Förster” alapot létesített, melynek évi

29 A hivatkozott oldalszám a jelen kiadvány 134. oldalán található.

kamatait én voltam hivatva arra rászorult, tanulni vágyó ifjúnak juttatni. Nagy Árpád nagyon rászolgált erre a támogatásra, örömmel rendeztem meg neki a fent leírt sikeres hangversenyt is, és csak azt sajnálom, hogy amikor pártfogoltam Tarjánból elköltözött, nem adott hírt magáról. A fiú többször játszott lakásunkon érzelmes dalokat és egyebeket. Feleségemmel, nagy örömmel láttuk tehetségének művészi kibontakozását.
Salgótarján idegenforgalma

„Tegyük Salgótarjánt nyári üdülőhellyé!” Ilyen címen jelent meg egy cikk a helyi lap 1934. ápr. 7-i számában. Ebből idézek: ... ”a nyaralás, a pihenés nem a gazdagok privilégiuma, tovább megyek, nemcsak a betegeké, hanem a kisebb pénzű embereké és az egészségeseké is…

Salgótarján csinosodó arcával, fejlett iparával és kereskedelmével, jóhírű szállodáival és vendéglőivel, polgárai áldozatos erőfeszítésével bizonyságot tett arról, hogy még mindig nagyobb fejlődési fokra törekszik. Portáiról falusi szemétdombjait eltávolította, külsejét járdával, csatornával, utcakövezéssel, tiszta magán és középületeivel már rendbe hozta s így megteremtette az egészséges élet első feltételét. Most már jöhet a többi. Salgótarján a kedvenc üdülő, kiránduló és szórakozó hely. Hisz fekvése, természeti adottságai erre bizonyítékul szolgálnak.”

Igen! Különösen az utolsó megállapítás a legteljesebb mértékben helytálló. Szülőföldemen, a Tátrában és sok külföldi utamon szerzett tapasztalatom alapján magam is felismertem Salgótarjánnak tájilag előnyös fekvésének, igen szép erdős hegyvidékének értékeit.

Itt tartom – bár ez később történt – megemlítendőnek azon törekvésünket, hogy Salgótarján és vidékéről tájékoztató füzetet, úgynevezett leporellót adjunk ki.

Ez ügyben a fő érdem dr. Dornyay Béla és Horváth László barátaimat illeti, mert ők lelkesedésükkel, kitartó szorgalmukkal ébren tartották, és sikerre vezetni segítették a felvetett gondolatokat.

A leporelló 25x10 cm formátumban 14 oldalon jelent meg. A szövegen kívül két térkép és 20 fénykép teszi változatossá a tájékoztatót. A fősúlyt a salgói menedékházunk ismertetésére és propagálására fektettük. /A menedékházról majd később./
Magyar Est

Az 1934. május 5-én megtartott jótékony célú Magyar Est anyagilag és erkölcsileg egyaránt fényesen sikerült. Az este jelen volt Sztranyavszky Sándor képviselőnk és Soldos Béla dr. főispánunk is. Utóbbi rövid beszédjében méltatta azt a munkát, melyet Salgótarján jótékony asszonyai végeznek. „Ez pedig azért sikerült nekik” – mondja – „mert nem a hiúság vezeti őket, hanem a szeretet és a segíteni akarás. Salgótarján egyedülálló eredményeket mondhat magáénak a jótékonykodásban.” Az est során Gábriel karnagyot, aki 40 évi működés után vonult nyugalomba, feleségem búcsúztatta nehány meleg szóval.
Rendkívüli házadó mentességet

sikerült elérnem azon felterjesztésem folytán, mellyel rámutattam azon különleges körülményekre, melyek indokolttá tették kérelmem teljesítését. Az 109675 sz. /1934/ VII. PM. sz. rendeletével a város részére engedélyezett rendkívüli ideiglenes házadó mentességet a pénzügyminiszter kérelemre kiterjesztette.

Ezen rendelkezés szerint az általános feltételek fennforgása mellett a 20 éves rendkívüli, ideiglenes adómentesség, amely 15 éves községi pótadómentességgel is jár, megilleti mindazokat, akik:

a; A Kretsch féle Országos Földbirtokrendező Bírósági házhelyeken

b; A Szilárdy féle OFB házhelyeken

c; A Forgács utcában a 62. szám után kezdődő dűlőút kezdetéig

d; A Forgács utcával párhuzamosan nyitandó utcában és a két utcára merőleges keresztutcában legkésőbb 1935. végéig lakhatóvá teszik házukat.

Nagy örömöt jelentett ez számomra is, mert az e kedvezmények szülte körülmények alapján az építkezési kedv fellendült és kenyeret juttatott megint sok munka nélkül maradt tarjáni polgártársamnak. A r[ómai] k[atolikus] templom mögötti úgynevezett Rokkant telepen, az Igló, a Rimaszombati utcán stb. megindult az építkezés. A saját otthon utáni vágy valóságos csodákat szült. Nincstelen emberek éveken keresztül gyűjtött és összehordott anyagból építik meg rokoni, baráti vagy hatósági segítséggel formás kis házaikat, melyek csinosítása, gondozása még a lelkeket is átformálja s otthonukat szerető, szorgalmas és a szó szoros értelmében vett „háziurakat” formál a drága bérházak zaklatásaitól megmenekült és sokszor lenézett lakóiból.
Kollegák névnapja

időnként alkalmat adott nekünk arra, hogy a tisztviselőtársak egymást meggratulálják. Nem „italosak” voltak azok a rövid összejövetelek, melyekkel a hivatalos időt néhány percre megszakítottuk, és egymással kezet szorítottunk. Kezembe került egy beszédem, amelyet ilyen alkalommal helyettesem, Horváth László barátom névnapján mondottam. Ő is menekült tisztviselő volt. /Arad megye, főjegyző./ Nem jól írom ezt. Nem névnapja volt ez, hanem ötvenedik születésnapja. Egy komolyabb élethatárkő. Azt mondtam neki, amit – lelkemből kiirthatatlanul – magamnak is kívántam: „Mi is arra kérjük a jó Istent, adja meg Neked azt az örömöt, azt a nagy–nagy boldogságot, hogy családodat minél előbb és vízum nélkül levihesd Aradra, és megmutathasd nekik ott a megyeházán azt a szobát, melyben édesapjuk évekkel ezelőtt annyi reménységgel indult el rögös, de szép életpályáján.”
Munkavédelmi kitüntetésemet,

melyet a Nemzeti Munkavédelmi Intézmény felügyelője volt hivatott adományozni, egy küldöttség élén Marnó Tivadar adta át nekem. A város közintézményeinek fejlesztéséért és a munkavédelemnek a gyakorlati életben való megvalósításáért végzett szolgálatai elismeréséül. Hosszú közéleti pályafutásom során több olyan – a hiúságot legyezgetni alkalmas – kitüntetésben részesültem. Sok más holmimmal ezek – egy kivételével – mind elvesztek. Erre az egyre pedig kormányfőtanácsossá való kinevezésemre – az összes kitüntetésem közül – a legkevésbé helyeztem súlyt. Erre még egyszer rá fogok térni, mikor ennek a kitüntetésnek átadását ismertetni fogom.
A pásztói turisták

a Muzsla tetőn kilátót avattak. Nem emlékszem már, hogy az MKE központja, vagy a MTSZ /Magyar Turista Szövetség/ tartotta ott gyűlését. Ezen a gyűlésen ifj. Dobossy Sándort és engem az MKE ezüst díszjelvényével tüntettek ki. Dr. Vigyázó János ezen az 1935. ápr. 24-én tartott vándorgyűlésen emlékezett meg köszönetnyilvánítással arról, hogy én a pásztói turistáknak „hathatós segítséget” nyújtottam. Hogy mi volt ez a segítség, nem emlékszem.

De most, hogy ezt a híradást a Munkában olvasom, örülök és a vállamat veregetem, hogy segítő készségem városomon kívül is megnyilvánult.
A városháza nagytermét

kivételes esetben rendelkezésre bocsátottam helybeli egyesületeknek, így a feleségem vezetése alatt álló MANSZ-nak is, 1935. májusában a nőegylet a népművészet egyes termékeiből kiállítást rendezett s amikor ennek megnyitására felkértek, többek között a következőket mondtam: „A népművészet egyes termékeinek megtekintése nemcsak lelket, szemet gyönyörködtető, de az ilyen irányú tevékenység támogatása és propagálása egyenesen nemzeti kötelességet jelent minden magyar ember számára. A MANSZ salgótarjáni osztálya, melynek működését legjobban az itt kiállított nagy pirosszív jellemzi, nem először adja tanújelét e kötelelességérzetnek.” Rámutattam beszédemben e mozgalom anyagi vonatkozásaira is stb.
A játszótér

mindennap népesebb és kedvesebb lett a közönség és elsősorban a gyermekek körében. Kárpátfalvi József a Munka májusi számában /1935/ lírai hangvételű cikkben ír a játszótérről, „… melyért a környék gyermekei a minden szépre, jóra kiterjedő figyelmű polgármesternek tartoznak köszönettel. Hálásak lehetnek a szülők, hogy ez a polgármester szívügyének tekinti a szülők óhajtását, a gyermekek vágyait…”

Én pedig boldogan vágom zsebre a dícséretet, hisz ennek feleségem és én gyermekeknél is jobban örültünk.
A munkáselbocsátások

1935. év nyarán megint nagyobb mérveket öltöttek a munkáselbocsátások. A márciusi nagyobb mérvű tavaszi elbocsátás után a bányatársulat ujabb 1000 embernek mondott fel. Most már kolonizált munkásoknak is felmondtak, olyanoknak, kiknek sem földjük, sem állatuk nincsen.

A munkásszervezetek vezetői Budapestre utaztak és lehívták Veress Zoltán országos képviselőt, aki 1935. máj. 14-én meg is érkezett és nagy értekezletet vezetett le e tárgyban.
Veress Zoltán

Restellem, hogy elkerülte figyelmemet és nem közöltem azt, hogy közben Sztranyavszky Sándor elcserélte a tarjáni választó kerületet a szirákival, természetesen polikai, célszerűségi okokból. Utódja a salgótarjáni járás főszolgabírája lett. Ez a város szempontjából nagy horderejű dolognak látszott, de valójában lényegtelen volt, mert amikor Sztranyavszky a kerülettől elvált, igéretet tett és azt be is tartotta, hogy továbbra is, mint eddig, változatlanul védelmébe kívánja venni Salgótarjánt és a salgótarjániak érdekeit. Veress tehát lényegében csak közvetítő szerepet játszott a járás és Sztranyavszky között. A város és a városiak ügyeinek közvetítését továbbra is én tartottam kézben.

Veress Zoltán 1935. máj. 24-én meg is érkezett, és összehívott egy értekezletet, melyen természetesen én is résztvettem. Megállapodtunk egyértelműen abban, hogy a helyzeten csak az állami támogatás segíthet, illetőleg enyhíthet, de „megoldani a szociális problémákat csak a miniszterelnök által bejelentett munkavédelmi törvényekkel lehet.” A kétségbeesett munkások helyzetére vonatkozó adatokat Veress Zoltán összegyűjtötte és Pestre történt visszaérkezése után jelentést tett Bornemiszsza kereskedelemügyi miniszternek, kivel ez ügyben többször tárgyalt.

De lényeges lépés a javulás felé nem történt, sőt a bánya továbbra is tárolásra termelni volt kénytelen.
Cigánybíró választás

volt 1935. júniusában a városháza udvarán, ahol 33 cigány jelent meg. A cigánybíró volt az összekötő kapocs a Pécskő utcában lévő cigánytelep lakói és a hatóságok között. Nagyon kényes méltóság volt ez. Sok bajjal, vesződséggel járt, mert a cigányok között rendet teremteni igen nehezen lehetett. Mégis akadt két pályázó, akik a vezetésem alatt – a szó szoros értelmében – lezajlott választási gyűlésen egymással küzdött. Botos József volt cigánybíró meghalt és így új bíróválasztásra került sor. Danyi Erneszt ellenében Csonka Gyulát választotta meg sok huza-vona után a jelenlevő cigányság. Az új bírót kézfogással én iktatam be új tisztségébe, mely nem is volt akármiféle, mert tiszteletdíjjal is járt. /Az összegre már nem emlékszem./A cigánybíró volt hivatva az egymás közti vitában dönteni, ítélni. A Munka ebből az alkalomból többek között azt írja: „Az új cigánybíró is írástudatlan, de a felesége tud írni. Tehát, nincs szükség külön irodavezetőre. A cigányügy városunkban nehéz diót jelent, olyant, mely most sincs tudtommal feltörve.”
A salgói menedékház. A Magyar Turista Szövetség gyűlése

Életleírásom során többször adtam tanújelét a vadászat, a túristaság iránti érdeklődésemnek, mely mondhatnám életelememmé vált. Mint városvezető figyelembe vettem az idegenforgalom gazdasági jelentőségét is és így senki sem csodálkozhatik azon, hogy a salgói várrom alatt, a Bodzfáskút mellé tervezett menedékház ügye a szívemhez nőtt és azon, hogy minden rendelkezésemre álló eszköz igénybevételével azon voltam, hogy a kiszemelt helyen egy korszerű menedékház építtessék.

A tátrai és alpesi túráim során sok, igen sok menedékházban fordultam meg és gyűjtöttem erőt másnapi hegymászásomhoz és így ezeket a tapasztalatokat a mi turistaházunk tervezésénél jól tudtam hasznosítani.

Igyekvésem jellemzésére elmondom itt, hogy amikor menedékházunk ügye az építés stádiumába került, én a két órai ebédszünetet /hivatalos órának akkor 8—12-ig és 2—4-ig tartottam/ arra használtam fel, hogy majdnem naponként kocsin kimentem Somoskőújfalu határába az erdő alá a völgybe olyan helyre, honnan legközelebb esett a menedékház, melyet részben saját regieben építettünk. Rövidített „saját” ösvényen siettem fel házunkhoz és jöttem le rövid ellenőrzés után a rám várakozó kocsihoz.

Az építkezés ellenőrzésében lelkes és hasznos társam volt és néha éjszakára is ott maradt, Tóth Gyula volt községi bíró, valamint Korompai Kálmán egyesületünk agilis titkára. Azon felül is sokan segítették elgondolásunk tető alá jutását.

Ez itt megint olyan fejezete életleírásomnak, melynél hosszabban időzöm, mert – mint ezt most megvilágítani igyekeztem – a menedékház építése életem egyik legkedvesebb alkotása volt.

Az egyes személy használata természetesen túlzás volna, ha valaki fenti soraimat úgy értelmezné, hogy a salgói menedékházat csakis én építettem, de azt nyugodtan mondhatom, hogy nálamnál nagyobb szeretettel, és igyekezettel senki sem törődött a mi turistaotthonunk létrehozásának ügyével.

Itt megint kérem a sorok olvasóját, hogyha nem érdekli ez a hosszadalmas leírás és a sok beszéd, lapozzon egy jókorát.

A Magyar Turista Szövetség 1935. évi vándorgyűlését – a salgói menedékház avatásával egybekötve – 1935. október 20-án tartotta Salgótarjánban. Ez alkalommal filléres gyors hozta az 1500 vendéget, kik túlnyomórészt a menedékház avatásához jöttek városunkba.

Érkezésükkor a turisták megkoszorúzták a kis állomás előtti téren a Hősök szobrát, majd a Kat[olikus] Körbe vonultak, ahol délelőtt 10-kor tartotta meg a MTSZ 1935. évi vándorgyűlését.

A vándorgyűlésen dr. Zsitvay Tibor védnök elnöki megnyitója során, kedves beszéd kiséretében átadta nekem a turista aranyérmet. Ez a nem mindennapi kitüntetés /Zsitvay Tibor és Nagy Emil után – állítólag – én voltam a harmadik az országban/ nagy meglepetés volt számomra és őszinte köszönetet váltott ki belőlem. A város üdvözletének és a kitüntetésem fölötti örömnek, az utóbbiért könnyhullatást közt, ami nálam könnyen ment, a következő beszédben adtam kifejezést:

„Nagyméltóságú Elnök Úr! Mélyen tisztelt Hölgyeim és Uraim!

Kellemes kötelességet teljesítek mikor, Salgótarján közönsége és a Magyarországi Kárpátegyesület Salgótarjáni Osztálya nevében tisztelettel és szeretettel köszöntöm e falak között a Magyar Turista Szövetséget és annak élén a szövetség védnökét, és elnökét dr. Zsitvay Tibor Őnagyméltóságát.

Valahányszor turistatárgyú olvasmányaim során az elnök úr nevével találkozom, mindig valami meleg érzés hatja át szívemet. Arra gondolok ilyenkor, milyen nagy szerencse, milyen isteni adomány az a magyar turistaság számára, hogy magáénak mondhatja Zsitvay Tibort. Mennyi súlyt jelent e név, mennyi mindent köszönhet a magyar turistatársadalom az ő szeretett vezérének.

Szívből és szeretettel üdvözlöm a MTSZ többi alvezérét, azok élén dr. Zsembery Gyula társelnök urat, mindnyájunk Gyula bácsiját és a szövetség többi közkatonáját, kik mind egy cél érdekében tömörültek ebbe a szervezetbe. Ez a cél pedig nem más, mint a természet iránti szeretet ápolása, ennek következménye pedig az egészséges test, de főleg az egészséges lélek!

Emelett az önzetlen szempont mellett van még egy más önző hajtóerő is, mely barátot toboroz a turistaságnak, s ez az idegenforgalom, melynek nemzetgazdasági jelentőségét ma már külön fejtegetni nem kell.

Istennek és hazának teszünk jó szolgálatot akkor, mikor a nemes értelemben vett turistaságot űzzük és támogatjuk.

Merem állítani, hogy ennek a trianoni határ mellett fekvő városnak közönsége tudatában van a turistaságnak most vázolt anyagi, de még sokkal inkább erkölcsi jelentőségének. E város közönsége ezt többek között azzal is igazolta, hogy létrehozta a délután felavatandó salgói menedékházat.

Városom közönsége tehát hálás azért, hogy a Turistaszövetség vándorgyűlésének színhelyévé Salgótarjánt választotta, és amikor ezen köszönet látható jeleként szerencsém van az elnök úrnak ezt a kis emlékzászlót átadni, szívből kívánom egész Salgótarján nevében érezzék magukat jól minálunk és látogassanak meg minket minél gyakrabban. A Turistaszövetség működésére pedig őszinte szívből kívánom a jó Isten áldását!

Elnök uram! A Testnevelésügyi Tanácstól oly meglepetésszerűen ért kitüntetésért és azokért a meleg, szíves, nekem nagyon értékes szavakért, melyekkel a kitüntetést nekem átadni méltóztatott, őszinte szívből jövő köszönetet mondok. Nem tudok szavakat találni, hogy illő módon kifejezést tudjak adni köszönetemnek s ezért csak azt jelentem ki, hogy én továbbra is lelkes magyar turista kívánok maradni életem végéig!”

Délután a salgói fogaskerekű vonaton, autón, kocsin és gyalog nagyszámú közönség vonult fel a vár alá a Salgói menedékház /és nem, ahogy egyesek akarták, a Förster menedékház/ avatására. /Én elvből nem vállaltam a névadást./

Az avatási ünnepség szép időben a szabadban zajlott le. A beszédet a menedékház tágas teraszáról mondtuk el, sok száz ember jelenlétében. Ez a beszéd mellyel az ünnepséget megnyitottam, rendelkezésemre áll s ezt is legyen szabad teljes terjedelmében idéznem:

„Kegyelmes Elnök Úr! Mélyen tisztelt Hölgyeim és Uraim, tisztelt turista Testvéreim!

E kedves ház küszöbéről boldogan köszöntöm a Magyarországi Kárpátegylet Salgótarjáni Osztálya nevében mindazokat, kik mai ünnepünkön megjelentek s ezzel megosztották örömünket a fölött, hogy a jó Isten segítségével, az állam, a város, a vállalatok, valamint a társadalom segítségével sikerült itt a szép hegyek között megépítenünk osztályunk szívének álmát: a Salgói menedékházat.

Tisztelettel és szeretettel üdvözlöm a megjelent hölgyeket! Őszinte szívből üdvözlöm a magyar turistaság kimagasló vezérét, Zsitvay Tibor Őnagyméltóságát, ki nem először van itt köztünk, és aki ma kihozta közénk nejét és bájos leányát is. Hogy a Kegyelmes úr milyen értéket jelent a magyar turistaság számára, azt délelőtt a vándorgyűlésen már igyekeztem kifejezésre juttatni, s e helyen csak arra kérem a jó Istent tartsa meg őt sokáig kis családjának, tartsa meg a magyar hazának és tartsa meg nagy családjának, a magyar turistaságnak!

Szívből üdvözlöm a m[agyar] kir[ályi] kormány képviseletében megjelent báró Szentkeresthy Pál miniszteri titkár urat, kérve őt arra, hogy minket a kormány nemes törekvésünkben továbbra is támogatni legyen kegyes.

Szívből üdvözlöm az MKE központjának mélyen tisztelt képviseletében, az én régi kedves turistabarátaimat.

Végtelen sajnálattal vettem a szomorú levelet, melyben a központ nagyérdemű elnöke, Karafiáth Jenő Őnagyméltósága arról értesít minket, hogy súlyos szembaja megakadályozza őt abban, hogy a mai napon köztünk lehessen. S mikor a ma itt összegyülekezett turistáknak az ő meleg turista szívének üdvözletét tolmácsolom, egyúttal felhatalmazást kérek arra, hogy a mi szeretett elnökünket táviratilag üdvözölhessem és neki mindnyájunk nevében jó egészséget kívánhassak.

Szeretettel köszöntöm a MKE társosztályainak és a többi turistaegyletnek többi tagját, azzal a kéréssel, érezzék magukat nálunk otthon és azt, hogy ezt a menedékházat mi nem csak a magunk részére építettük.

Szívből üdvözlöm végül nem turista többi vendégeinket, a környék apraját-nagyját és köszönöm azt az érdeklődést, melyet mai megjelenésükkel kifejezni szívesek voltak.

Mélyen tisztelt Hölgyeim és Uraim! Ebben az ünnepélyes órában szeretném mély tisztelettel és hálával megszorítani mindazoknak kezét, szeretném boldog örömben megölelni mindazokat, akik a nekünk olyan kedves, szép házunknak építését és rendezését lehetővé tették.

Hosszú a névsor, gazdag az adomány. Arra kérem a jó Istent, áldja meg őket hosszú élettel és gazdag örömmel. Azokat is, akik adtak, azokat is, akik lelkes szeretettel önzetlenül dolgoztak. És adja a jó Isten, legyen ez a ház a tiszta örömök hajléka, a becsületesen végzett munka után pihenésre vágyó turisták kedves, derűs tanyája.

Korompay Kálmán egyleti titkárunk fel fogja sorakoztatni azok nevét, kik a menház javára adományokat adtak, saját magát szerénységből bizonyára nem fogja megemlíteni. Pedig ő megérdemli, hogy neve külön is kiemeltessék és én az ő jellemzésére most nem is akarok mást mondani, mint hogy minden turistaegyletnek szívből azt kívánom, hogy legyen olyan titkára, amilyen Korompay Kálmán.

Sokan azt kérdezték tőlem, hogy tudtátok ezt a házat megépíteni és berendezni, hogy tudtatok annyi pénzt összegyűjteni? Azoknak én most azt felelem, és magamra vonatkoztatóan is hangosan hirdetem: megteremtette e házat az örökszép természet iránti szeretet varázslatos ereje!

Sokat szeretnék még mondani, kedves turistatestvéreim, de másokat is arra kértem, hogy rövidek legyenek, magamnak is röviden kell beszélnem. Hát még ennyit:

Múlt szombaton feljöttünk nehányan ide a már majdnem kész menedékházba. Itt töltöttük az éjszakát. Gyönyörű este volt. Telihold. Itt álltunk a teraszon, tőlünk balra a sejtelmes holdsugárba öltözött salgói várrom, szemben velünk a palóc Olimpus, a Karancs. A Bodzfás forrás vize csendesen csobogott és mesélt.

Mi pedig a Magas Tátra által koronázott szép Szepességre, a mi drága szülőföldünkre gondoltunk!

Arra kérlek Benneteket, kedves jó turistatestvéreim, itt a trianoni határ közvetlen közelében, küldjünk most mi is visszavágyó lélekkel és könnyes szemmel gyermeki néma üzenetet a most „Karpatenverein” névre hallgató, ott a Magas Tátra alatt székelő anyaegyesületünknek, az 1873-ban alapított Magyarországi Kárpát Egyesületnek!”

E köszöntésem után Nógrádi Papp Dezső költőnk erre az alkalomra írott költeményének szavalata következett:

A költemény:

„Ünnepet ül a menedékház, e kedves, hívó épület, a semmiségből varázsolta elő a lelkes szeretet. Egyik a kövét, téglát adta a másik más-más anyagot. Volt aki pénzzel támogatta, s volt aki ingyen fáradott.

Az önzetlenség mintaképe csokorba kötve ez a ház, a magyar lélek nagy kertjében egy ujabb virágfakadás. Szép példa, hogyha itt mindenki egy nemes célra egyesül. Keresztül tör az akadályon, és végül is győzelmet ül.

Szemközt véle a Karancs csúcsa és oldalt a salgói vár, háta megett a zúgó erdő, szabta a Trianon-határ. Álljunk meg itt egy pillanatra s szálljon imánk az Úr felé. Bízzunk, hogy az ő hű népének nem ezt a sorsot rendelé.

Milyen fenséges minden itten. Nem úgy, mint messze odalent tavasszalnyáron a madárdal s ősszel a szél viharja zeng. Tavasszal-nyáron virágpompa, ősszel ezernyi színcsoda s télen a hegy-völgy mindmegannyi szikrázó gyémánt palota.

Milyen fenséges minden itten. A magasban e fák alatt. Itt nincsen bűn, nincs irigység, önérdek és rosszakarat. Itt orv kezek tőrt nem vetnek és az erény nem eladó. A természet nagy templomában a lélek fennen szárnyaló.

Mily élet lesz majd e vadonban, ha szerte szét benépesül. Ha majd ródlizók szemében a jókedv napsugárja ül. Ha majd arcukon rózsák nyílnak a sportolás virágai. Ha majd repülnek villámgyorsan a síelőknek százai.

Kisportolt testben acéllélek. Ez program, nagy nemzeti cél, kisportolt testben acéllélek, ki bátor, semmitől sem fél, aki nem csügged, el nem fárad, a veszélynek szemébe néz. Vigyáz mint őrszem és a harcot megvívja, bármilyen nehéz.

Íly keménykötésű, tettrekész férfiak kellenek nekünk, hogy a nemzetek versenyében mindig az elsők közt legyünk! Ha kell, a sportok eszközével. A bajvívásnak mezején, ha kell, a tollnak fegyverével a kultúrának harcterén.

A magyar nemzet örök sorsa a szakadatlan küzdelem. Itt minden talpalatnyi földért a vére hullott szüntelen. Csodát csak akkor szülhet kardja, ha azt a célkéz fogja meg. Nekünk a jelenben, jövőben ilyen férfiak kellenek!

És te, mosolygó menedékház, az árnyékos völgyek között: fogadd kebledre szeretettel, ki átlépi a küszöböd. Asztalod mindig megterüljön, a vihar ellen védd meg őt, és amikor leszáll az alkony, adj neki csendes pihenőt!”

Ezután Korompai olvasta fel beszámolóját a menedékház építéséről és megint csak „kiemelte dr. Förster Kálmán elnök érdemét.” Én pedig most kiemelem – adat hiányában nagyrészt csak emlékezetből – azokat a neveket és adományokat, melyek lehetővé tették tervünk teljesítését.

Elsősorban Szilárdy István földbirtokost kell kiemelnem, ki a nála tett látogatásomkor előzékenyen teljesítette félve előadott kérésemet, ingyen átadott 120 négyzetölnyi területet a Bodzfás forrással együtt erdőbirtokából, fát és követ annyit adott, amennyire szükségünk volt. Azután kiemelem a Magyar Turistaszövetséget mely 6000 pengővel, Salgótarján városát, mely 2000 pengővel, a Rimamurányi–Salgótarjáni R.t–ot, mely a villamos áram szolgáltatását vállalta, a Kőszénbányát, mely emeletes ágyakat adott. Még sok-sok más adomány és szolgáltatás tette lehetővé tervünk megvalósítását. Végeredményben, de csak hozzávetőlegesen menedékházunk építésének összköltsége legalább 25.000 pengőt tett ki.

A titkári beszámoló után Traum Péter mondta el a nála megszokott kiviteles ékesszólással az avató beszédét. Azután még Zsitvay Tibor, majd Vörös Tihamért köszöntötték az egyesületet /és persze engem is/, és ezzel az emelkedett hangulatú ünnepség a Himnusz hangjaival véget ért.

Sokat tudnék még a szívemhez nőtt menedékházról írni, de félek, hogy ez is sok volt. Így legyen szabad még megemlítenem, hogy azok nevét, kik a ház építésében kimagasló érdemeket szereztek, márványtábla örökíti meg. Eszerint a menedékházat Ágoston Sándor és Obrincsák Ernő tervezték. Az építőbizottság tagjai elnökletem alatt Tóth Gyula és Buczkó Gábor, Salgóbánya igazgató főmérnöke volt. Utóbbi is lelkesen működött közre tervünk megvalósításában.

A menedékház felavatási ünnepségének hullámverése lassan elcsendesedett, a közönség a késő ősz dacára szívesen látogatta az új turistaotthont, idegenek is sűrűn jöttek. Legkönnyebben vagy salgói fogaskerekűvel, vagy pedig úgy volt elérhető, hogy a Főtéri állomásról vonaton Somoskőújfalura mentünk, onnan pedig az eresztvényi kőbánya keskenyvágányú kis vasúttal az alagúton át az erdőben odáig, ahonnan turistaotthonunk legközelebb volt elérhető /Óh de sokszor jártuk meg ezt az utat az év minden szakaszában, de főleg télen nagyszerű síkirándulásaink kapcsán./

Megemlítettem már, hogy turista barátaim a menedékházat az én nevemre akarták keresztelni, amit én határozottan elleneztem. Meglepetésül mégis egy kedves figyelmet szántak nekem azzal, hogy bent az épületben a tágas társalgóban, a sarokban egy táblát készítettek „Förster otthon” felírással, mely alatt ott díszelgett egy fémplaketten az én életnagyságú ábrázatom. /Ha már ott volt ez a kép, hát jó volt, hogy fölötte díszelgett a felírás is, mely elárulta, kit akar ábrázolni, mert bizony ez a fej nem hasonlított hozzám és ugyanígy lehetett a mindenkori elnök képmása./

Egy 1935. nov. 2-án megjelent újságcikk kedvesen foglalkozik új otthonunkkal. A kis cikk írója a menedékház szépségeit dícséri. A magyaros motívumú bútorokat, a „pletykasarkot” , az ajtókra szerelt művészi faragású turistajelvényeket fából kifaragva /bakancs, hátizsák, sí és síbot, csákány stb./, a stylszerű képeket, azután a „Förster szobában” /igaz, ez is volt/ az agancsos villanycsillárt, a szobafestés peremén végig körülfutó fekete selyemre szerelt havasigyopár szegélyt stb./.

A vendégkönyvben sok száz név között Zsitvay Tibor neve és az alábbi saját költésű verse is ott található:

„Régi dicsőség romjai tövén új élet támad, új turistaház, hol múlt s jövőről álmokat szővén turista szívben szent remény tanyáz.

Nagy, nagy szeretet emelte remekbe, benne dacos hit, alázat lakik, elindulunk mi innen, Istenemre! Egyszer a régi, szent határokig!”
Balassa Bálint Művész Asztaltársaság

néven nehány lelkes művészember a harmincas évek közepén összefogott és asztaltársaságot alapított. Az alapszabályok jóváhagyása után azután ez az asztaltársaság egyesületté alakult.

Kraft Aladár barátom, kivel most itt Pécsett egy fedél alatt lakom, informált e tárgyban és emlékezetem szerint is erről a jelentős erkölcsi erőt képviselő szervezkedésről az alábbiakat tudom.

Baráti találkozásunk alkalmával Kraft Aladár költő, Bátki József és Bóna Kovács Károly festő- és szobrászművészek egy alkalommal megbeszélték, hogy megszervezik Salgótarjánban azokat az irodalmi, képzőművészeti, zenei és egyéb művészeti erőket, amelyek városunkban rejlenek. Így jött létre az asztaltársaság, mely a Nemzeti Szálló egy kis szobájában tartotta összejöveteleit.

Egy alkalommal ez a kis asztaltársaság, éspedig a ’30-as évek elején, /vagy közepén? / kicsi asztali zászlószentelési ünnepélyt tartott, melyen Kraft Aladár rögtönözve a következő verset mondta el:

„E zászlóban nyugszik a Hit és a Remény Megírni nem tudná a legszebb költemény Mert írás nélkül is a lelkünkben lakik A „Palóc bokréta” iránt gyúló hit.

S a „Jó szerencse” fűti, mint szén a kazánt
Hogy boldog és szabad lesz, drága, szép hazánk!”

Később aztán ugyanezen a néven jóváhagyott alapszabályokkal működött ez a társaság és fogta össze a városunkban levő művészi erőket. Az egyesület elnöke dr. Dornyai Béla tanár lett, titkára Koltai Imre, háznagya pedig Kraft Aladár.

Tagjai névsora: dr. Dornyai Béla, Koltai Imre, Kraft Aladár, Bátki József, Bóna Kovács Károly, Fayl Frigyes, Bóna Kovács Károlyné, Csanádi Miklós, Rőder Alfréd, Vilezsál Richárd, Molnár Jenő, Blanár Sándor, Dudás János, Jónás Ödönné, Buczkó Géza, Endrei László Ambrus Béla, Semetkay József, Nógrádi Papp Dezső, Visnyovszky Rezső, Perényi Tibor, Vadászy Bertalan.

/Ez a művésztársaság egyébként engem is megtisztelt azzal, hogy tiszteletbeli tagjául választott./ Nemcsak Salgótarjánban fejtett ki a Balassa Társaság működést, de tagjai eljártak más városokba, és így Balassagyarmatra, Nógrád- helyesebben: Nógrád– és Hont ideiglenesen egyesített vármegyék székhelyére is. Viszont a balassagyarmati Madách Imre Társaság is eljött Tarjánba és tagjai nálunk is tartottak irodalmi előadásokat. Kezembe került egy beszédem, melyet éppen ilyen alkalommal mondtam el a kat[olikus] körben, amikor a Madách Társaság elnöke, Baross József alispán, alelnöke dr. Visnyovszky Rezső tanfelügyelő és Horváth Sándor gyarmati kollégám minket Salgótarjánban meglátogattak és előadást tartottak.

E beszédemből csak egy mondatot ragadok ki:

„Engedjék meg, kedves vendégeink, hogy ezt az alkalmat felhasználjam arra is, hogy Salgótarján köszönetét tolmácsoljam Balassagyarmatnak azért a rendkívüli szíves fogadtatásáért, melyben helybéli poétáinkat Gyarmaton ismételten részesíteni szívesek voltak. Úgy érzem, hogy Balassagyarmat és Salgótarján város egész lakossága, de talán elsősorban Horváth Sándor barátom és én, mint e két város polgármestere, őszinte örömét leli abban, ha látja, hogy széthúzás és féltékenykedés helyett őszinte érzelmi és baráti kapcsok keletkeznek a két határmenti város között.”

A Balassa Társaság arra kért, hogy abban az időben, mikor a városháza nagyterme elfoglalva nincs, engedjem azt át a társaságnak oly célból, hogy képzőművészeti, régészeti és egyéb produktumaiból kiállítást rendezzenek a tagok. Miután a teremre néha heteken át nem volt szükségünk, én készséggel eleget tettem a társaság kérésének. /Ez alkalommal megjegyzem, hogy indokolt esetben országjáró művésznek, sőt képkereskedőnek is megengedtük, hogy a nagyteremben képeket állítsanak ki, de utóbbi esetben mindig azzal a kicsinyesnek látszó, de eredményes feltétellel, hogy a terem használatáért egy – általam kiválasztott – képet adjanak a városnak. Nem egy szép kép került ilyen módon a város tulajdonába és a tisztviselők irodájának falára. A házi művésztársaság kiállításakor ettől a módtól természetesen eltekintettem./

A társaság egy ilyen kiállításán képet, szobrot, vázát, szelencét, kerámiát, régi tallérokat, fafaragásokat stb. állítottak ki. Ezt és a társaság működését fogta rímbe Kraft Aladár poétánk. A költemény befejező szakasza ez volt:

„Milyen szép így együtt látni őket

Egymásért küzdő alkotókat

A szent emlékért közös szívvel

Testvéri szívvel dolgozókat.

Bányász szobor mond: Jó szerencsét!

A nagyteremnek ajtajában

Kísérje őket a szerencse

Kik részt kérnek a nagy munkában!”
A városháza átalakítása

befejezést nyert. Megépült a tágas tűzoltószertár, a városházi vezető altiszt /Darázs és egyik tűzoltó, Ipacs/ és családjuk részére megfelelő lakás és a tisztviselők elfoglalták a részben átalakított, vagy új irodáikat.
Városvezetés

Itt szeretnék most nehány olyan intézkedésemre és körülményre rámutatni, mely egyéniségem és életelveim megitélésére alkalmas.

Amikor reggel 8-kor lehetőleg pontosan a városháza kapuján beléptem, a portás fülkéjéből kipattant a szolgálattevő altiszt /többnyire Darázs György/ és jelentette: „Polgármester úr, az éj folyamán nem történt semmi különös.” Ha, hála Istennek ritkán, mégis történik valami baj, vagy bármilyen jelentős esemény, akkor azt jelentette.

Az irodámba érkezésemkor Majernik Teréz hozta be a postát, melyet ő bontott fel, kivéve a ritkán érkező bizalmas úgynevezett elnöki leveleket, melynek iktatóját magam vezettem. Én az egész postát átnéztem és az ügyek legtöbbjét saját hatáskörben leendő elintézésre az ügyosztályvezetőkre bíztam. Amire azonban súlyt helyeztem, annak aktáját színes ceruzával V. betűvel láttam el, ami azt jelentette, hogy az akta elintézését kiadás előtt az előadónak velem kell láttamoztatnia és a kiadványt is velem kell aláíratni. A „Velem” /és nem „V” / jelzés pedig azt jelentette – és ez csak kényes, fontos ügyekben történt – hogy a referens az előadói tervezetet annak írásba való foglalása előtt, de azért az ő elgondolásának szóbeli ismertetésével referálja el nekem.

Így aztán minden ügydarabot láttam és minden lényegesnek minősített ügyben magam döntöttem.

Időnként az egyes ügyosztályoknál hivatalvizsgálatot tartottam, nem gyakran, mert hiszen a posta naponkénti átnézésével én az ügymenetet jól kézben tartottam. A pénztárt azonban – az elő is volt írva – havonként vizsgáltam meg a főszámvevő és a t. főügyész jelenlétében. A városra anyagi következményekkel járó szabálytalanság egészen ritkán fordult elő. A főispán és az alispán évenként megvizsgálta a polgármesteri hivatal úgy hatósági, mint városgazdálkodási ügymenetét és azt többnyire megdícsérték.

Ha szabadságomból hazatértem, helyettesem és az előadók elmondták, mi történt távollétem alatt. Azon felül végigfutottam még az iktatókönyvön is. /Az iktatóban, az iktatóval az iktatón…/ Nehogy a figyelmemet valami kikerülje.

Szabadság. Igen a szabadság. Én bizony kivettem azt minden évben, sőt többször még toldást kértem és kaptam. Munkatársaimnál is szívesebben vettem, hogy kiveszik szabadságukat, mint hogyha, néha fölényesen azt közölték szabadságukról hazatért kollégájukkal – és ez nekem is szólt –, hogy nekik nincs szükségük szabadságra. Merem állítani, hogy jobban gazdálkodik életenergiája készletével az, aki tisztességesen végzett munkája után környezetváltozással járó utazást, vagy pihenést keres, mint aki otthon marad és unalommal, kedvetlenül végzi dolgát.

Állítom, hogy én egy–egy külföldi utazásomról, vagy a szüleimtől örökölt „Beáta solitudó” vadászlakomban töltött pihenésemről hazatérve, fokozott életkedvvel, örömmel gyűrkőztem neki a munkámnak és biztos, hogy evvel az erőtöbblettel behoztam, sőt felülmúltam azt a munkateljesítményt, melyet ezen idő alatt fáradtan és kedvtelenül végeztem volna. És micsoda különbség van a megszokott, egykedvűen végzett sablonos, és a friss jókedvvel végzett munka között!

Én tehát tisztviselőtársaimat is valósággal bíztattam, vegyék ki szabadságukat, hogy aztán visszatérve annál nagyobb kedvvel vegyék kezükbe a tollat.
Tiszta kéz!

Nem kétséges, hogy a tisztviselő csak akkor viseli tisztjét nevéhez méltóan tisztességesen, ha a keze tiszta. Persze a második oldalról ennek az a követelménye, hogy becsületes munkájáért megkapja azt, ami neki és családjának a mindennapi élethez szüksége van. Semmiképpen nem lehet menteni azt, ha a tisztviselő azért a munkáért, amit elvégezni tartozik, ajándékot fogad el. Arról nem is beszélek, ha az ajándékozó azzal, amit ad a tisztviselőtől szabálytalanság elkövetését kívánja.

Harminckét évi polgármesteri szolgálatom során, különösen kezdetben, amíg nem ismertek többször történt velem az, hogy ajándékkínálással szabálytalanság, vagy kedvezés elkövetésére akartak rábírni. Két ilyen esetről szeretnék itt beszámolni.

Az egyik. Nem sokkal Salgótarjánban való hivatalba lépésem után, emlékszem, még a földszinten volt a hivatalos szobám, Liptay Jenő, az acélgyár igazgatója bejött hozzám és valamit kért tőlem. Hogy mit, arra nem, arra azonban biztosan emlékszem, hogy amit kért az nem volt kimondott szabálytalanság. Beszéd közben egy címzetlen zárt borítékot tett íróasztalomra.

Erre én felálltam és azt mondtam Liptaynak: „Ebben a borítékban pénz van. Kérlek vedd azonnal vissza és vedd tudomásul, hogy engem ilyen úton nem lehet megközelíteni.”

Liptay tetőtől talpig korrekt ember volt. / lsd. 304 old. / 30 Arca kivörösödött, restellte a dolgot, visszavette a borítékot, elnézést kért és később többször emlegette, mennyire tetszett neki az új városházán ez a stílus.

A másik eset. A csatornacsövek szállítására kiírt pályázatra több ajánlat érkezett a városhoz. Ez ügyben a pályázó budapesti cég két képviselője személyesen járt nálam, és azt a szemérmetlen ajánlatot tették, hogy ajánlatuk végösszegének 10%-át adják nekem, ha a szállítást az ő cégük kapja meg. Én nem szóltam egy szót sem, de megnyomtam az íróasztalom alsó lapjára szerelt rejtett csengőt és a belépő titkárnőmnek szóltam, küldje be az előszobában várakozó tisztviselőket. Figus főjegyző és még egy tisztviselő jött be, és én a következőket mondtam nekik: „Ez a két úr most azt mondta nekem, hogy az ajánlati összeg 10%-át adja nekem a cégük, ha a szállítást ők kapják meg. Én az ajánlatot természetesen visszautasítottam, de tudomásul veszem, hogy a városnak tett ajánlatukat 10%-kal leszállítják és így azt, mint legolcsóbbat a közgyűlésnek elfogadásra fogom ajánlani.”

Azt amit mondtam két tisztviselőmből derűs, a két ügynökből keserű mosolyt váltott ki.

Még ennyit ehhez a kérdéshez. Rauchwerger Mór az izraelita hitközség elnöke egyszer feljött az irodába és ezzel a furcsa kijelentéssel lepett meg engem: „Hallottuk az esetet, ismerjük a polgármester úr elvét, de azért miután azt is hallottuk, hogy szereti a maceszt, nagyon kérem ne utasítsa el ezt a szerény ajándékunkat, melyet az izraelita hitközség húsvéti ajándékul küld polgármester úrnak.” És átad nekem egy körülbelül egy kilónyi csomagot. Az ajándékot elfogadtam.
A város költségelőirányzatát

annak tárgyalása előtt kinyomtattuk és miután a városgazdálkodást minél általánosabb és minél nyíltabb színen kívántam vezetni, annak tárgyalása előtt megküldöttem valamennyi képviselő-testületi tagnak a jövő évi költségvetés tervezetét. És ez megjelent a nagy nyilvánosságot képviselő helyi újságunkban, a Munkában is. Ily előkészülettel került azután a közgyűlés elé.
A közmunkák ellenőrzése

elsősorban a városi főmérnök kötelességét képezte. Az általa és időnként az építőbizottsággal megejtett ellenőrzésen felül én magam is tartottam ellenőrzést. Az volt a szokásom, hogy reggel néztem meg a folyamatban volt munkálatokat, mielőtt hivatalba mentem. /9 és 12 óra között feleket fogadtam hivatalomban./ Vagy ha nem volt gyűlés, vagy sürgős dolgom, akkor délután is kimentem a munkákhoz. Ez az ellenőrzés kötelességem is volt, de nagy öröm is számomra. Nagy öröm volt láthatni, hogy megint valóra válik, testet ölt egy–egy elgondolásom.

Ellenőrzéseim során én néha odáig is mentem, hogy az idők folyamán elsajátított primitív műszaki ismereteimet is érvényesítsem. Egyszer például, éspedig 1929. év nyarán a Tarján patak betonfalának építkezésénél egy váratlan megjelenésemkor megállapítottam, hogy a vállalkozó nem tartja be a betonkeverési arányt, melyet a szerződés körülír. A munkát leállítottam és odáig vittem a dolgot, hogy a vállalkozók kötelesek voltak a hibás betonból készült szakasz betonfalat lebontani és kicserélni. /Pedig a helybeli vállalkozók egyike képviselő-testületi tag volt./

Az ínségmunkások munkájának ellenőrzésénél azonban nem tudtam ilyen szigorú lenni. Az önhibájukon kívül munka nélkül maradt, testileg, lelkileg megviselt emberek őszinte részvétet váltottak ki mindenkiből, belőlem is.

Amikor a munkahely közelébe érkeztem és munkájukat messziről figyeltem, bizony nem többnyire azt láttam, hogy az emberek csak ímmel-ámmal, vagy egyáltalában nem dolgoznak, a munka áll.

30 A hivatkozott oldalszám a jelen kiadvány 159. oldalán található.

Amikor közelükbe értem, munkájuk rendes tempót vett fel, de ha tudták volna mennyire sajnálom őket, kik csak valóságos éhbért kaptak még csak nem is palástolták volna el kedvtelen tétlenségüket.
A karácsonyi segélyt

minden évben megadta a város valamennyi alkalmazottjának. A vonatkozó javaslatom minden alkalommal arra az álláspontra helyezkedett, hogy a felosztás ne a fizetési osztály szerint, hanem állásra való tekintet nélkül, az alkalmazott gyermekei számának arányában történjék. Így megesett, hogy egy többgyermekes altiszt, vagy díjnok több karácsonyi segélyt kapott, mint a polgármester vagy az ügyosztályvezető. /Az akkori időben egy ilyen alapon való segélyosztás különcködés számba ment./
A sportot,

különösen a természetjárást és síelést én nemcsak magam is kultiváltam, de igyekeztem ezt általánossá és népszerűvé is tenni. Boldog voltam, ha hátizsákos turistacsoportot vezethettem, kisérhettem, vagy láttam menni a Karancsra, a Galyatetőre, vagy ha a síversenyeken a győzteseknek menedékházunk előtt átadhattam a – néha nem is olyan szerény – versenydíjakat.

Magam is, amikor egy kis szabadidőm volt, kimentem a Pipisre az ott társadalmi munkával létesített utakon a szabad levegőre, télen pedig egy kis városon kívüli séta síelésre.

Ezzel kapcsolatban le szeretnék itt írni egy velem történt tréfás esetet. Íme:

Egy téli késő délután sít csatoltam és kertünkön át, a Kővár utcán át Baglyasalja felé mentem egy kis sétaútra. A jó minőségű hó arra csábított, hogy ez a sétautam a tervezettnél hosszabbra nyúlt és mikor Baglyas fölé értem, a jó hó arra is csábított, hogy lesiklottam a bányatelepre és meglátogattam kedves jó barátomat, Schmidt Jenő bányaigazgatót és kedves családját.

Egy kellemesen eltöltött óra után, mikor haza készültem Jenő barátom azt ajánlotta, hogy befogad, és haza küld, de én csak gyalog, illetve hát sível akartam visszamenni. Megint csatoltam, és már sötétben hazafelé indultam.

Mikor felértem a hegyre és körülnéztem, hirtelen nem tudtam tájékozódni. Minden égtáj felé lámpafények csillogtak, de én szégyenszemre nem tudtam, hogy a villanyfény melyik városrészből, vagy bányakolóniából ered, aztán már azt se, hogy hol van Baglyasalja és hol Salgótarján. Az égboltot felhő takarta, csillagfény nem világított.

Végre irányt vettem az egyik villanylámpafénycsoport, azt hittem, József akna felé, óvatosan ereszkedtem ebben az irányban. Gyanús volt nekem a terep, hisz sokszor jártam ott, persze nappal, hogy én nem oda megyek, ahová akarok és most már megállapítottam, hogy én bizony egyszerűen eltévedtem.

Mikor egy kitaposott nyomhoz értem, tovább nem spekuláltam, hanem rátértem a nyomra, mely valahová csak levezet engem, ahol már tudni fogom, hogy hol vagyok. Így aztán megindultam és leértem a baglyasi kórházhoz. Tehát pont a célommal ellentétes irányba fekvő helyre.

Mit tehettem mást. Vegyes érzések között lecsatolt símet hátamra vetve lesétáltam és újból beállítottam Schmidtékhez, ahol csudálkozva és nevetve fogadták régen már otthon hitt barátjukat.

Telefonon megnyugtattuk távollétem miatt bizonyára már aggodalmaskodó feleségemet és teljesen indokolt húzással tarkított kedélyes vacsora után a felajánlott szánon végre haza jutottam.

Nem sokkal azután résztvettünk a baglyasi kaszinóban egy tarka esten, ahol azt hiszem Kraft Ali a most leírt esettel kapcsolatban egy alkalmi versben alaposan kifigurázta a „híres turistát.”
A népkonyha

a városi menházban megint megnyílt. Október végén egy szerény körlevél arra kérte a város lakosságát, hogy a még mindig nagyfokú munkanélküliség és azzal járó nyomorra tekintettel, ki-ki adjon annyi segítséget, amennyit a szíve diktál és az erszénye megenged.

Ilyen értelmű körlevelet intéztek az asszonyok egyesületeik megbízásából a város közönségéhez. Az aláírók nevei: Kiss Lajosné, Pántyik Árpádné, Szauer Andorné és dr. Förster Kálmánné.

„A gyenge termés és a háborús hírek megzavarták a közönség életét, a segítségre most nagyobb szükség van, mint valaha. Mindenki adjon, amennyit tud, hogy minél többeknek jusson egy tányér meleg levesre való.”
25 éve vagyok polgármester

Azt a nem mindennapi eseményt, hogy 25 éve vagyok polgármester, a Munka 1935. évi dec. 14-i számában a következő cikk méltatta. /A belügyminisztériumban teljesített rövid szolgálatom ideje alatt is „menekült polgármester” voltam./

A cikk némi kihagyásokkal a következő:

„Dr. Förster Kálmán 25 éves szolgálati jubileuma.

A városi tisztviselői kar meleg szeretettel üdvözölte polgármesterét.

Salgótarján 1922-ben alakult várossá. Ez nemcsak a magasabb közigazgatási szervezetben nyilvánult meg, hanem csakhamar rányomta bélyegét a társadalmi, az ipari és kereskedelmi élet minden megnyilvánulására is. Nemcsak szép köz és magánépületek emelődtek, hanem a város polgárai áldozatkészségükkel, a sokoldalú iparos és kereskedő réteg városszeretetével és a városi adminisztráció hivatottságával - élén dr. Förster Kálmán polgármesterrel - elindította Salgótarjánt egy nagyszerű és sokak által megcsodált fejlődés útján. Eltűntek a portákról a falusi szemétdombok és Salgótarján a tervszerű útépítési és városrendezési tervek következtében, valamint közművekkel való ellátás folytán külsőségében is hamarosan városi rangra emelkedett.

És ezt a nagyszerű fejlődést elsősorban egy embernek, Förster Kálmánnak a neve sugározza be.

A legnehezebb időkben, amikor nemcsak Salgótarján, de az egész ország lelkileg és gazdaságilag romokban hevert, adta a Sors a kezébe Salgótarján város közügyeinek irányítását. Nem dísznek használta fel a polgármesteri címet, hanem munkára, sokszor idegpattanásig való erőkifejtésre, hogy városát a biztos, egészséges fejlődés és polgárait a jobb boldogulás útjára vezesse.

„Olyan felelősségteljes, történelmi idők járnak manapság, hogy a polgármesterre háruló teendők kifogástalan ellátására csak kiváló képességű, biztos ítéletű és szilárd erkölcsű ember képes. Dr. Förster Kálmán ilyennek indult 1910-ben Poprádon, ilyennek maradt meg 25 éves köztisztviselői pályáján is. Ezért érdemeket szerzett arra, hogy a becsületben és munkában eltöltött 25 év határkövénél egy pillanatra kalaplevéve álljunk meg.

A salgótarjáni városházán szerdán, 11-én, délután 5 óra tájban megakadt a toll a tisztviselők kezében. Hétköznapi munkaruhájukban, de ünnepi lélekkel gyülekeztek az új tanácsteremben, hogy hivatali előljárójukat, a 25 éves szolgálati jubileum alkalmával szeretetteljes ragaszkodással üdvözöljék. Amikor a mit sem sejtő polgármester a teremben megjelent, egyszerre mindenki valami különös melegséggel érezte a pillanat komoly, elérzékenyítő bensőségét. Ebben az emelkedett ünnepi hangulatban Horváth László helyettes polgármester lépett elő és a tisztviselők szívéből szólt ahhoz a szívhez, amely a meghatottságtól és a könnyes elérzékenyüléstől ma a szokottnál is gyorsabban és hangosabban dobogott.

„Ebben a teremben az első alkalom, hogy a tisztviselők bensőséges ünnepet ülnek – kezdte nagyhatású beszédét a h[elyettes] polgármester – megállítottuk a munkát, hogy 50 éves polgármesterünket és az 50 éven belül 25 évi közszolgálati működését meleg szeretettel és bensőséges ragaszkodással megünnepeljük. Ebben a 25 esztendős szolgálatba belegördült a háború fegyvere is. Nehézzé tette a tisztviselő munkáját, de még az sem akadályozhatta meg abban, hogy azokat az életelveket és nagy elhatározásokat, amiket polgármesterünk maga elé tűzött, becsülettel és hűséggel be ne váltsa. Erős akarata és nagy munka kibírása Salgótarjánban is az alkotások egész sorozatát teremtette meg. Mi ezzel a családi ünnepséggel akarunk neki hódolni.”

Majd a legmelegebb szavakkal emlékezett meg Horváth h[elyettes] polgármester Förster Kálmánnéról, aki közszeretetnek örvendő egyéniségével a város szegényeinek érdekét szívén viselő gondosságával az alkotó polgármester méltó élettársának bizonyult.

Ezután átnyújtott a képviselők ajándékaképpen egy értékes kis szekrényt, Bóna Kovács Károly és ifj. Patay István nagyszerű alkotását, elül a polgármester reliefjével, hátul egy művészfaragású fadomborművel. A szekrényben nemzeti színű zacskóban az áldott hazai földből egy-egy marék: az örök álmukat álmodó kedves szülők sírdombjáról, a családi ház emlékezetbe visszajáró kertjéből, Salgótarján város, a szeretett szűkebb haza játszóteréről. És a kedves, de fájdalmas emlékezetű képekből egy kedves csokor: a gyermekkor édes emlékeiről beszélő szülői ház, a „Hegy mögött” daloló fenyvese, a „Beáta solitudó”-val, a férfikor boldog emlékét visszaidéző poprádi otthon, a férfiúi élet egyik legfájdalmasabb emléke, a szülők sírkeresztje, a mosolygós játszótér és lőtorony kedves környéke, a zöld erdőkkel a régi dicsőségről álmodó Salgó, a napsugaras menedékház és az alkotó munka helye, a városháza...

Látta és érezte mindenki, hogy ez az ajándék nagyon közel férkőzött a polgármester szívéhez, aki meghatott szavakkal, elérzékenyülve köszönte meg a tisztviselők figyelmét és átérzett meleg ragaszkodását. „Örömmel látom” - úgymond - „hogy egységes és őszinte akarat nyilvánul meg egymás megbecsülésére. De ezekben a nehéz időkben szükség is van a tisztviselői összetartásra.” Ezután szeretetéről és megbecsüléséről biztosította a tisztviselőket. Ez az emlék pedig mindenkor egyik legkedvesebb emléke lesz.” - fejezte be szívhez szóló szavait a polgármester.

A városházi üdvözlés után egy 3 tagú küldöttség, egy szekfűcsokorral tisztelgett Förster Kálmánnénál, akinek nemes egyéniségét, meleg szívét és minden jó és nemes iránt érzett szeretetét dr. Vilmon Gyula v[árosi] t[iszti] orvos méltatta.

„A város vezetőjének nemcsak sok bajjal, gonddal és felelőséggel kell megküzdenie, de a polgármester sokszor még kevés megértéssel is találkozik. Dolgozik a maga helyi világában, mindenkor a közösségért s mégis csak ritkán van jutalma az ilyen bensőséges ünnep lelki kapcsolatban és szépségeiben, mint szerdán délután ott az új városháza új tanácstermében, ahol valóban a szeretet, béke és egyetértés virágai nyíltak ki a képviselő lelkekben, amikor egy érdemekben gazdag, de tövisektől sem mentes köztisztviselői pálya 25 éves határkövénél a városi tisztviselők letették a tollat, hogy egy pillanatra megálljon a munka azon a városházán, ahol a gond és kenyértelenség keserű napjaiban a minden testi és lelki nyomorúság számára van megértés és segíteni akarás.

Az ilyen bensőséges ünnep, mint a szerdai, teremtheti csak meg azt a lelki kapcsolatot és szolidaritást, a vezető és a tisztviselői kar között, amelynek elsősorban a közösség és az egymás oldalán végzett munka szempontjából van hatalmas és a messze jövőbe kiható jelentősége.”

Az 1935. évben történt eseményeket ezzel a statisztikai adat tal zárom:

Született: fiú 183 élve, halva 4, leány 200 élve, halva 2. Összes születés: 389.

Halálozás: 183, ebből 1 éven aluli 34 volt.

Házasságot 160 pár kötött.

Természetes szaporulat 200, vagyis minden 1000 lakosra esik 11.8 születés, és 9.42 házasság.
Ínségmunkákról

A munkanélküliség tovább tart. Kivonatos idézet a Munka jan. 11., illetőleg 18-án megjelent számából: „A bánya, az acélgyár, de a Hirschgyár is szanálásokba kezdett az utolsó hetekben. A munkanélküliek számára csak az ínségmunka marad. A belügyminisztérium közjóléti osztálya, de a város is mindent megtesz a helyzet javítására. Rengeteg a kérelmező mindenütt. A vállalatok nem tudják tartani a munkásokat, mert nem kapnak rendelést. „Nehéz a helyzet a kenyéradónak és munkásnak egyaránt.”

Miért nincs munka és rendelés?

Azért, mert 1. a környező országok bénítják kereskedelmünket, 2. mezőgazdasági kivitelünk a belső drágaságot növeli, 3. a pénzforgalom kicsi, 4. a munkáskínálat nagy. Amíg a Népszövetségnek csúfolt diktatúra meglesz, ez így is marad.

„Bővíteni kell a munkástelepeket!

Ha a vasúton Salgótarjánból Budapestre utazunk a különböző Rákosok után közel Budapesthez, a külső jászberényi úton szinte villanegyednek látszó, csinos városszéli telep vonja magára a figyelmet… A város, mint olyan, a közeljövőben a saját erejéből ilyen telepítésre nem is gondolhat. S hogy mégis megemlítjük, annak az az oka, hogy nagynevű vállalataink megértő vezetőinek felhívjuk rá a figyelmét.”

„Az acélgyár eredményei szépek, lásd Jónásch és Szent Ferenc telep. A bánya, az üveggyár, a Hirschgyár és a Hungária is követhetné a példát, legalább a meglevő telepek bővítésével. Mennyi kenyér teremne ebből és a munkáscsaládok megnövekedéséből mekkora haszna lenne a köznek, vállalatnak és egyénnek egyaránt? !”
A filléres vonatokról

már tettem említést. Okos és praktikus intézkedése volt ez a kormánynak az ország belső idegenforgalmának fejlesztése érdekében. Ezeknek az időközönként forgalomba állított filléres vonatoknak, illetve utasainak fogadására, tájékoztatására nagy súlyt helyeztem, mert azt reméltem és ebben nem is csalódtam, hogy Salgótarján érdekességeit, különösen pedig környékének szépségeit a nagyközönség ilyen útbaigazításokkal könnyebben és eredményesebben fogja megismerni.

E célból a kis állomáson a Főtérre érkező vonat közönségét cigányzene fogadta és valaki – többnyire Horváth László helyettesem – a város nevében megafonon üdvözölte, valamint tájékoztatta a nálunk látnivalókról, étkezési és kirándulási lehetőségekről.

Többször össze volt kötve a filléres vonat érkezése egy jelentősebb labdarúgó mérkőzéssel is.

Birtokában vagyok – például – egy beszédemnek, melyet 1936. tavaszán az SBTC–nek a Hungáriával tartott mérkőzésén mondtam, mikor aztán a beszédem végén a mérkőzés megnyitásaként elsőnek nagyot rúgtam bele a labdába.

Ebből a beszédből idézek néhány mondatot annak megvilágítására, hogy minden alkalmat megragadtam arra, hogy szárnyát bontogató idegenforgalmunkat propagáljam.

„Kedves vendégeink! A magyar haza szent fogalmát nevében hordozó Hungária játékosait s egyesületi tagjait, de a mi kedves házi csapatunkat is izzó sport szeretet, de egyúttal magasan lobogó hazaszeretet hatja át.”

„A múlt évben avattuk fel a történeti várromokkal koronázott hegyalján épült salgói menedékházat. E turistahajlék építését az tette szükségessé, hogy mindinkább többen és többen keresik fel a mi kedves, szép vidékünket s így ezzel az 50 ágyas, minden modern turista kényelemmel felszerelt menedékházzal módot akarunk nyújtani télen a síelőknek, hogy az elsőrangú sílehetőségeket nyújtó vidékünket meglátogassák, tavasszal, nyáron és ősszel pedig arra, hogy számos, szép kirándulást tehessenek turistáink a környező hegyekben.

A Karancs – a palóc Olimpusz –, melynek egyik csúcsa kálváriával, másik csúcsa pedig 727 méter magas, egy 16 méter magas kilátótoronnyal büszkélkedik, továbbá a Salgó, a Pécskő, a Szilváskő, a Bárnai Nagykő mind kitűnő turista lehetőségeket nyújtanak itt a trianoni határ mentén tartózkodó turistának. A városban levő szállodák 1 P. 20 fillérért elsőrendű szállást biztosítanak azoknak, kik rövidebb, hosszabb időre keresik fel városunkat, esetleg hétköznap is, oly célból, hogy iparvállalatainkat megtekinthessék és az itt folyó lüktető munkát és annak eredményeit tanulmányozzák. Van szabadtéri uszodánk, van mindenféle sportterünk és van – ami nem utolsó sorban fontos – melegen érző vendégszerető szívünk, mely örömmel dobog minden minket látogató vendégünk felé.

Ezeket azért sorolom fel, mert szeretném ha a mai mérkőzésre ideérkezett vendégek tudomásul vennék és ismerőseiknek is tovább mondanák, hogy ebben a városban van sport élet, van sport és vendégszeretet, és van érzék a szolíd idegenforgalom létesítése és fejlesztése iránt. Épp ezért mikor a város közönsége nevében lelkes örömmel azt kiáltom, hogy Isten hozta a Hungáriát, jó szerencsét, ugyanakkor kiáltom Önök felé, kedves vendégeink felé azt is: a viszontlátásra!”
Rádió interjú

Dr. Koudela Géza /pater/ barátom és Thurcsányi István a Magyar Rádió lektora 1936. kora tavaszszal felkerestek engem hivatalomban és előadták, hogy a – így mondták – fiatal, fejlődő város fiatal polgármesterével egy hosszabb beszélgetést szeretnének a rádióhallgatóság részére közvetíteni. Én kapva kaptam az alkalmon, személyes megbeszélésünk és levélváltásunk során megállapodtunk nagyjából a részletekben, és a Rádió műsorába ki is írta, sőt a közvetítés napját és óráját is, az utóbbit anélkül, hogy e tekintetben beleegyezésemet kikérte volna. Pedig én a kitűzött napon nem lehettem Salgótarjánban, mert én feleségemmel két rokon, illetve barátommal az Osztrák Alpokban, a Plannerhüttében nemcsak lefoglaltam, de már ki is fizettem 4 személyre és 10 napra a teljes ellátást. És ebbe esett bele az interjú kitűzött napja.

Ezt meg is írtam Thurcsányinak, mire ő felhívott telefonon és azt mondta: „Annyi baj legyen. A terminuson változtatni már nem tudunk, de a beszélgetést azért veled lefolytatjuk itt Pesten és a kitűzött időben le fogjuk adni. Te aztán ott a menedékházban, a havas hegyek világában fogod magadat hallgatni, hogy a salgótarjáni városháza erkélyéről velem beszélgetsz /Budapesten/.

Jól van, ebben megegyeztünk.” – mondtam és elküldtem neki beszélgetésünk tervezetét a vele történt tarjáni megbeszélésünk értelmében egy 1936. ápr.9-én kelt levelemben, melynek másolatát megőriztem és melyből nehány szemelvényt legyen szabad itt most ismertetnem.

Bevezetésül ezt mondtam: „Boldog örömmel köszöntöm Salgótarján Város közönsége nevében mindnyájunk büszkeségét, a Magyar Rádiót és annak képviseletében dr. Koudela főtisztelendő és Thurcsányi István lektor urakat, és köszönöm, hogy csonka magyar hazánknak ezt a gazdaságilag és turisztikailag jelentős végvárát eléggé nem dícsérhető és eléggé meg nem becsülhető módon ismertetéseinek körébe vonni szívesek voltak. Őszinte örömmel köszöntöm határon innen, és határon túl lakó, és ezt a közvetítést figyelmükre méltató kedves hallgatóinkat is, remélve, hogy nem bánják meg, hogy rádiókészüléküket most erre a helyszíni közvetítésre állították be.”

A továbbiakban Thurcsányit „T” -vel, Förstert „F” -el jelzem.

„Förster: Legjobb, ha kimegyünk a városháza erkélyére és nézzünk mindjárt innen széjjel.

Thurcsányi: Helyes. Hát kérlek, mik ezek a középületek ott szemben?

F: Ott van az ipartestület új székháza, mellette a bányakapitányság, a főszolgabírói hivatal, ott tovább a modern Egészségház, ebben van elhelyezve a Stefánia csecsemővédő, a tüdőbeteg, a nemibeteggondozó, a tejkonyha, a városi tiszti orvosi hivatal és rendelő, az iskolafürdő, a MANSZ és az Oti. Ettől jobbra van a rendőrség és a járásbíróság épülete.

T: Hát ez a nagy kétemeletes épület micsoda?

F: Ez a csendőr iskola, mögötte a református templom, jobbra tőle az adóhivatal, a vámőrség, a pénzügyőrség és laktanya. Az eddig felsorolt összes épület az utolsó tíz évben épült.

T: Hogy lehetett ilyen rövid idő alatt ennyit építeni? Honnan volt ennyi pénzetek?

F: Ezek az alkotások többé-kevésbé mind a Sztranyavszky névhez fűződnek. A Kegyelmes úr még főispán korában, azután, mint kerületünk képviselője hozzásegítette a várost ehhez a sok állami középülethez és sok minden máshoz. Nélküle és Soldos főispán, valamint Baross alispán urak nélkül a legnagyobb igyekezet mellett sem lehetett volna ezt az eredményt elérni.

T: Amit látok, az megkap, örülök, hogy az első benyomásra is életet látunk ebben a szép városban.

F: Hát igen. Dolgozunk. Salgótarján a munka városa, itt lüktet az élet. Ezt különben meglátjátok, ha kimentek a bányához és a gyárakba. És itt mindjárt megállapítom azt is, hogy ennek a fekete városnak fehér lelke van.

T: Hogy-hogy?

F: Hát úgy. Ezt azért szoktam mondani, mert az itteni lakosság szorgalmas, becsületes, szerény, jószívű és nem utolsó sorban vallásos. Nézd, ott látszik az új Ferenc rendi templom tornya, felépítése a város és a vállalatok hozzájárulásán kívül, különösen az északi városrész lakosságának áldozatos hozzájárulásával volt lehetséges. Aztán megható az a készség, hogy a tehetősebb lakosság milyen készségesen segíti azokat, kik munka nélkül maradtak. Egyenesen bámulatra méltó például az is, amit a helybeli nőegyletek az ebédeltetési, a ruha, cipő akció, szülő és gyermekvédelem terén produkálnak. Így valahogy meg tudunk küzdeni az ínség fenyegető rémével.

T: Idejövet láttam azt a plakátot, melyben felhívod a közönséget a virág ápolására.

F: Igen. A dolog úgy áll, hogy abban a városrészben, melynek helyén 14 évvel ezelőtt bolgárkertészet és pocsolya volt és amelyet a Tarján patak betonmedence szorításával rendeztünk, az utcákat úgy burkoltuk és láttuk el aszfaltjárdával, hogy az úttest és a járda között virág- és fasávokat létesítettünk. Most minden háztulajdonos és lakó maga gondozza a háza előtti virágágyakat.

T: És nem pusztítják a virágokat?

F: Kezdetben voltak panaszok, de most a közönség maga vigyáz legjobban a fákra, virágokra. Nemcsak széppé teszi a három új városrészt, sőt – ahol megoldható – a régi várost is, nyáron és ősszel a sok pompás virág, de jó és nemesítő hatással van ez az akció a lelkekre is.

T: Mióta indult meg a fejlődés ebben az ütemben?

F: 1922-ben alakult át a nagyközség várossá és tulajdonképpen ott kezdődik a város rendszeres fejlődése, azóta szakadatlanul folyik a munka. Nem volt például egy tér, vagy egy utca sem burkolva és azóta – hála Istennek – az utcák 80%-a van már a közeli bazaltbányákban fejtett kővel kiburkolva.

T: Honnan veszitek ehhez a sok pénzt?

F: Hát kérlek, ezt legnagyobb részt ínségmunkával csináljuk. Kőbányát, kavicsbányát bérelünk és abban foglalkoztatjuk az ínségmunkásokat.

T: Milyen közmunkákat végeztetek az utolsó időben?

F: Néhány évvel ezelőtt épült az új közvágóhíd jéggyárral, múlt évben építettük át mozgófényképszínházunkat, patakokat szabályoztunk, vízgyűjtő medencét létesítettünk, az újonnan burkolt utcákat csatornával láttuk el, ezidén rendeztük a temetőt, ravatalozóházat építettünk, elég az hozzá, hogy a szorosan vett városban és a vállalatoknál is sok magán és középítkezés volt és van folyamatban, a város nagy léptekben fejlődik.

T: Hát a város lakossága szaporodik-e?

F: Igen. Elég örvendetesen. Az utolsó öt évben például 800 lélekkel szaporodott. A lakosság száma ma 18.000.

T: Érdekes. A város völgyben fekszik, mint sok város Erdélyben, nem okoz nehézséget ez a természeti meghatározottság?

F: Sajnos igen. A várost ezenkívül, éspedig egész hosszában a vasút is kettészeli úgy, hogy nagy akadályokkal kell megküzdenünk. De a Tarján patakot szabályoztuk, s így a völgyben is rendszeresebben építkezhetünk s egy élni akaró várost fejlődésében megakasztani nem lehet, az felkúszik a hegyoldalra, aminek szintén meg van a maga előnye, mert igaz, hogy drágábban, de szebben lehet így építkezni s a közönség közvetlenül a város mellett rendezett erdei gyalogutakon sétálhat. Pár perces fáradság árán például a pipisi oldalról a Magas Tátráig terjedő kilátásban gyönyörködhetünk.

T: Sok egyesületetek van?

F: Igen. Túl sok. 75. Túlteng, ugye? Többek között van aminek nagyon örülök, négy cserkészcsapatunk. Később úgyis elmegyünk a lőtoronyba, onnan széjjelnézünk és ott mutatjuk be majd sportlétesítményeinket.

T: Hány rádió van a városban?

F: 1600.

T: Ez szép. Igaz erről még nem beszéltünk. Kérek pár szót a város múltjáról is.

F: Erről mogyoróhéjban csak annyit. Salgótarjánt már a honfoglaló magyarság megszállotta, sőt maga a Tarján név is honfoglaló magyar törzsből származik. A dr. Dornyay Béla, helybeli gimn[áziumi] tanár által kikutatott oklevelek szerint Salgótarján legrégibb birtokosai a Kacsics, később a Szécsényi, Salgay, Wolkra, Szluha, majd a tizennyolcadik század közepén a Jankovich család. Jelenleg a várost környező legnagyobb birtok és a salgói vár Szilárdy Béla és István tulajdona. Közgazdasági jelentőségre Salgótarján csak 1864-től kezdve tett szert, amikor a jelenlegi bánya elődje – Szent István Kőszénbánya – megindította itt a szénbányászatot. Érdekes, hogy ez a vállalat építette a Budapest–Losonc vasutat, mely egyike volt az ország első vasútjainak. A bánya azután a jelenlegi r.t. tulajdonába ment át s ez vonzotta ide a többi gyárvállalatot is. Városunk tehát a föld méhében rejlő szénnek, a fekete gyémántnak köszönheti jelentőségét és fejlődését.”

Az ily módon kieszelt terv és a beküldött tervezet szerint azután programszerűen le is folyt az interjú. Thurcsányiék a velem tervezett párbeszéden kívül még több beszélgetést vettek fel a vállalatoknál, a lőtoronyban, a menedékházban stb. Ezekről azonban adat hiányában megemlékezni nem tudok.

A kb. 2000 méter magasságban fekvő Plannerhüttében már a leadás előtti napokban is megállapítottuk, hogy a társalgóban elhelyezett rádión Budapestet jól lehet fogni.

Ennek előzménye ugyanis az volt, hogy én a Thurcsányival való megbeszélés szerint Budapesten való átutazásunkkor beszaladtam a Rádióba, ott kimentünk az erkélyre és mintha Salgótarjánban a városháza erkélyén volnánk, lefolytattuk, illetve ott vették viaszra kettőnk beszélgetését.

A menházban nem szóltunk a küszöbön álló leadásról senkinek. Mikor azonban párbeszédünkben az első pár szavam elhangzott, a menház gondnoka meglepődve felkiáltott: „Das sind ja Sie, Herr Förster!”31 Megjegyzem, hogy én magam semmi hasonlatosságot nem találtam a rádióban hallott hang, és a saját hangom között, de azt mondják, hogy ez így szokott lenni.

Érdekes is volt, hogy ezt a beszélgetést távol otthonunktól így le tudtuk bonyolítani és meg tudtuk hallgatni. „Csak azt nem tudtuk megérteni,” - mondta aztán visszautaztunkkor egyik budapesti ismerősünk - „hogy lehetett az, hogy a városháza erkélyéről felvett párbeszéd közben nehányszor villamoscsengetést lehetett hallani, holott nálatok nincs villamos.”
Saját autó

A város fejlődése, a megoldásra váró sok feladat, és az azzal járó utazás és utánjárás szükségessé és indokoltá tette, hogy a város polgármesterének autó álljon rendelkezésére. A lovaskocsi, melyet a tisztviselők helyszíni bejárásaik, és különösen a városi tiszti orvos beteglátogatása kapcsán használt, a szükséglet kielégítésére nem volt elégséges.

A kérdést a város és a magam szempontjából megnyugtatóan úgy oldottuk meg, hogy az autót saját pénzemen én vettem meg, az autó garázsirozását, gondozását a város vállalta, nekem pedig minden megtett kilométerért tehát úgy hivatalos, mint privát használat után 20 fillért térített /kivéve az ország határain túl tett utazás kilométereiért./

Én, bár már 51 éves voltam, Tóth Zoltán vezetésével könnyen tanultam meg vezetni, vettem egy két literes, szép BMW kocsit, letettem a vezetővizsgát, és szívesen s eredményesen használtam ezt az autót szolgálatom végéig. Ezen az autón jártam be többször külföldi utakat feleségemmel, ki szintén megtanult vezetni. /Ezekről a külföldi utazásokról – ha lesz még annyi energiám – külön megfogok a „Függelék” -ben emlékezni./

31 „Hiszen ez Ön, Förster Úr!”

A vonatkozó képviselő-testületi elhatározáskor mondhattam el azt a rövid beszédemet, melyet azért is idézek, mert szövegéből hangom már fáradtan csendül:

„Tisztelt Képviselő-testület! A hozott határozatot úgy fogom fel, hogy ezzel a képviselő-testület újból tanújelét kívánja adni szerény működésem és személyem iránt érzett elismerésének.

Ez jól esik, mélyen tisztelt képviselő-testület, ez nekem fontosabb, mint magának a határozatnak érdemi része s ezt én szívem mélyéből hálásan köszönöm.

Nem tagadom, hogy idegeim sokszor fáradtak, sokszor úgy érzem, hogy az elém tornyosuló feladatok súlyát alig bírom. Ha azonban alkalmam van – úgy mint ma is – azt látni, hogy a működésemet bírálni elsősorban hivatott képviselő-testület elismerőleg nyilatkozik rólam, és jó szívvel van hozzám, akkor ez számomra orvosság, ez felüdít és ambíciót, munkakedvet önt belém.

Arra kérem a jó Istent, áldja meg azt a munkát, melyet a képviselő-testület és munkatársaim segítségével fokozott munkakedvvel szeretett városom érdekében innentúl is kifejteni becsületes szándékom!”
Északi plébánia

Létesítése, és ezzel kapcsolatban egy új templom építése régi és mindinkább erősödő vágya volt Salgótarján katolikus lakosságának. Nagy anyagi áldozatok árán és nagyrészben az acélgyár segítségével felépült a modern, szép, új templom és a Szent Ferencről elnevezett szerzetesrend új háza, Salgótarján városa előterjesztésemre, a templom építésére 50.000 pengőt szavazott meg.

A templom szentelésére 1936. máj. 17-én került sor P. Uzdróczy Zadravecz István püspök jelenlétében, kit a díszkapunál vitéz Berthy János alezredessel én köszöntöttem. Megint utaltam a fekete város fehér lelkére, mondván, hogy: „fehér lélek hatja át a várost akkor, mikor templomot, kálváriát épít, mikor tehát nemcsak testi, de lelki célok megvalósításáért küzd és ha kell áldozatot hoz… Biztosíthatom Nagyméltóságodat, hogy e város lakossága tovább is a lélekformázás fehér útján kíván haladni és ezzel szeretett magyar hazánkat szolgálni.”

Páter Hermann ferences tartományfőnök beszédemre válaszolt. Beszédéből: „Polgármester Úr! Mikor 50.000 pengőt szavaztatott a templom építésére, egy gondolat vezette. Teremteni a nemzet felébresztésére és feltámasztására. Amikor a templom építésére ezt az összeget meg méltóztatott szavazni, meg vagyok arról győződve, hogy ezekben az emberekben meg volt a magyarnak fejlesztő ereje. Azért imádkozom mostan, hogy ezek a kövek, melyek itt templommá emelkedtek, valóra váltsák a régi magyar határokat és lássunk örömkönnyeket megcsillani már egyszer a magyar szemekben. Az Isten áldja meg és fizesse meg úgy a város polgármesterének, mint képviselő-testületének azt a nemes áldozatot, melyet a magyar hazáért, a magyar feltámadásért hoztak a katolikus magyar templom számára, a jövő reménye eleven szimbólumának!”

A ferencrendi plébánia főnöke P. Réz Marián volt. Számos esetben volt alkalmam az ő egyéniségének jó tulajdonságairól meggyőződni. Őhozzá is tisztelet és barátság szálai fűztek engem. /Amikor néhány évvel ezelőtt itt Pécsett, a Mecseken véletlenül találkoztunk, melegen összeölelkeztünk. E napokban közölte velem egy barátom azt a hírt, hogy Páter Réz Marian meghalt!/
Megint kitüntetés

jutott osztályrészemül, közli a Munka 1936. évi jún. 16-ik száma. „A m[agyar] kir[ályi] Belügyminiszter a város virágosítás és fásítás terén szerzett érdemei elismeréséül a főispán útján díszoklevelet küldött dr. Förster Kálmánnak. Ez a kitüntetés a polgármester virágosítási és fásítási törekvéseit támogató minden salgótarjáni polgárnak szól.”
Megnyílt a strand

írja a lap. „Salgótarján ujabb lépést tett a városiasodás útján, de abban az irányban is, hogy üdülőhely legyen.”
A rendkívüli házadó mentesség

a m[agyar] kir[ályi] pénzügyminiszternek 179048/1935. VIII. alatti rendelettel kettő évre, tehát 1937. év végéig újból meghosszabbította. „Akik új házat építenek oly helyre, ahol még ház nem volt, 15, a bontás után építők 10 évi állami adókedvezményt kapnak.”
Az 50 éves ipartestület

1936. jún. 28-án jubilált. Ez alkalommal az ipartestületet a következő beszéddel üdvözöltem: „Mélyen Tisztelt Elnök Úr! Mélyen Tisztelt Hölgyeim és Uraim!

Salgótarjánnak várossá történt átalakulása nem utolsó sorban az akkori ipartestület buzgólkodásának volt köszönhető. A város mindenkor szívesen honorálta az ipartestület minden jogos kérelmét és méltányos jóakaratát, különösen az ipartestületi székház építkezése alkalmával juttatta kifejezésre.

Az ipartestület, mint ilyen, és a város, egyéb tekintetben is a legjobb harmóniában működött együtt, miért is a két faktor között oly szoros lelki kapcsolat fejlődött ki, hogy nem csoda, ha a testületnek 50 éves születésnapján érzett öröm áthatol e falakon és széjjel árad az egész városra.

Büszke örömmel tűzettem ki a lobogót a városházára a mai örömnapon, én is kifejezésre juttatva azt, hogy iparos társadalmunk örömében az egész város ünneplő lélekkel osztozik.

Többször hangoztattam már, és ma is állítom, hogy városunkban a leállandóbb elemet az iparosok és kereskedők képviselik. Ma ugyan már mind gyakrabban előfordul, hogy egy-egy vállalati, állami vagy városi tisztviselő vagy munkás városunkban házat épít, vagy vesz s ezzel salgótarjáninak érzi és vallja magát, de az egyébként kevés számú törzslakosság ma is és még sokáig elsősorban az Önök kategóriájából kerül ki.

Ebből folyik az iparosság körében annyiszor tapasztalt városszeretet és város iránti érdeklődés. A köz iránt szívós, szorgos, alapos és szeretettel tanúsított magatartásukból pedig folyik az a megbecsülés, melyet a város közönsége és vezetősége az ipartestület iránt érez.

Ebben a mindig hazafias és mindig tettrekész szellemben tartsa meg az Isten a félszázados salgótarjáni ipartestületet még hosszú századokon át, kísérje becsületes munkájukat anyagi siker és főleg a jó Isten áldása. Ezt kívánom a salgótarjáni ipartestületnek megbecsüléssel, tiszta szívből fakadó szeretettel Salgótarján város egész közönsége nevében!”
Kisebb hírek

„Az újaknai cigányokat a Forgács tó fölötti közbirtokossági területre telepítik a szérűskert áthelyezése miatt.

A polgármester a képviselő-testület elé vitte a Piactér és a rajta lévő bódék rendezésének ügyét. A piac ideiglenes helye az Óvodatér. Az aszfaltozott, rendezett Piactérre szeptember végén költözhetnek vissza az árusok és ezzel megszűnik a piaci bódék ázsiai állapota.

A taxiállomást a Czirbesz féle vendéglő elől a főtéri állomás épülete elé helyezték.

Vendéglős kongresszus készül Salgótarjánban szeptember első felére 300—400 résztvevővel.
Aszfaltozási munkálatok kezdődnek a városrendezés keretében a Karancs utca, Kassai sor, a Fürdő
utca, a Mozgószínház és az uszoda térségében.”
A salgóbányai hősök

emlékművénél 1936. szept. 6-án a következő szavakkal tettem le a város koszorúját:

„Fakadjon a 25 porladó hős bányászszívből új életerő csonka, magyar hazánk életfájának gyökerébe és lengesse a tátrai szél ezt a zászlót mielébb fent az árbóc tetején, hirdetve mindnyájunk leghőbb, és legszentebb vágyának megvalósulását!”
A Dunán inneni ev[angélikus] egyházkerület

1936. szept. 4-én városunkban tartotta évi közgyűlését. A gyűlésen résztvett és azt vezette: Kovács Sándor püspök és Sztranyavszky Sándor, az egyházkerület felügyelője. Üdvözlő rövid beszédem során Sztranyavszkyra vonatkozóan a következőket mondtam:

„Mint ahogy a jó családapát örömmel várják haza szerető és szeretett gyermekei, úgy örül Salgótarján polgársága is, valahányszor e város édesapja meglátogatja. Az együtt átélt, sokszor küzdelmes, sokszor örömteljes napok ezer színes szála fűzi össze e város örökre hálás közönségét szorosan, szétszakíthatatlanul az ő jótevőjéhez.”
A harmadik óvoda

1936. szept. 14-én nyílt meg a Forgács utcában. „Íme” – írja az újság – „egy újabb kultúrmunka, ami a város és az óvoda felügyelő bizottság nemes és együtt végzett munkájának áldásos eredménye.”

Dr. Csengődy Lajos ev[angélikus] lelkész volt a felügyelőbizottság lelkes elnöke, az új óvónő pedig Holles Emma.

A megnyitás alkalmával többek között ezeket mondtam: „Ezen óvoda létesítésére vonatkozó elhatározásunk alapja a gyermekszeretet és az a hazafias kötelesség, hogy a magyar nemzet jövőjének biztosítása érdekében mindent el kell követnünk. Szorgalmazta létesítését a munkásság, a Fel[ügyelő] Bizottság, de az én szívemhez is közel állott a gondolat megvalósítása.”
A koldulás

kérdésének rendezése régóta egyik fő törekvésünk volt. Sok volt a notorius munkakerülő és hivatásos kéregető. Nemcsak Salgótarjánban, de szerte az ország minden városában az úgynevezett „egri norma” alkalmazása látszott legcélravezetőbbnek. Ennek leglelkesebb propagálója Páter Oslay volt, kinek ritkán tapasztalt ügyszeretete országosan közismert volt és ki meghívásomra eljött mihozzánk is, hogy a bátran Oslay normának nevezhető mozgalmat velünk személyesen is megismertesse.

Páter Oslay 1936. okt. 20-án eleget tett meghívásomnak és megadta a kért útbaigazítást.

A városházán ezen tennivalók referálásával Horváth Lászlót és dr. Lapsánszky Jánost bíztam meg, kik a koldulás kérdésének rendezésében mindvégig hű munkatársaim voltak.

A várost négy kerületre osztottuk, mindegyikben egy szegénygondozó nővér volt hivatva helyszíni ellenőrzéssel megállapítani az illetők rászorultságát, illetőleg annak mértékét.

A szegénygondozó nővéreket a ludányi anyaházból kaptuk. A mozgalom költségeinek fedezésére az állami, úgynevezett ínségjárulékon kívül és a város támogatásán kívül azok a felajánlott és rendszeresen beszedett hozzájárulások szolgáltak, amiket az egyes lakosok a koldulás megváltása címén vállaltak.

Ezzel az egri normával el tudtuk érni, hogy városunkban 1936. nov. 1-től gyakorlatilag megszűnt a koldulás. Jól járt a közönség, jól jártak a valóban rászorultak, csak a hivatásos munkakerülők voltak kénytelenek más „kenyérkereset” után nézni.
Rendezvények összehangolása

Egy másik, bár sokkal jelentéktelenebb kérdésben is sikerült ez időtájt rendet teremtenünk.

A sok egyesület legtöbbje műkedvelő előadásokat, táncmulatságokat, felolvasásokat és mindenféle társas összejöveteleket rendezett. Nemegyszer előfordult, hogy időben összeütközött két olyan rendezvény, melynek érdekeltjei közül sokan mind a két helyre szerettek volna elmenni. Nem beszélve arról, hogy ez a körülmény a bevétel szempontjából sem volt közömbös.

Az ilyen időütközések elkerülése céljából, másrészt azért, hogy a mindinkább elharapódzó „későn kezdések” –nek véget vessünk, 1936. őszén értekezletre hívtam össze az egyesületeket, melyen megállapodtunk, hogy minden rendezvény megrendezése előtt időben be kell jelenteni vagy a Munka szerkesztőségében, avagy annak egyik főmunkatársának, dr. Lapsánszky városi pénztárosnál.

Az első megállapodást az egyesületek mindvégig be is tartották, nem úgy mint a pontos kezdésre vonatkozó igéretet. Nehány év után tudniillik a rendezők megint csak visszaestek a pontatlanságba.
Kormányfőtanácsos lettem

Egy szép napon ajánlott levelet hozott a posta nagy pecséttel ellátva, és a következő tartalommal:
„Magyar Királyság Miniszterelnöktől. 6621/M. E. I. Nagyságos dr. Förster Kálmán polgármester úrnak Salgótarján. Hivatalból.

Magyarország Főméltóságú Kormányzója Budapesten 1936. évi november hó 11. napján kelt legfelsőbb elhatározásával előterjesztésemre Nagyságodnak negyedszázados polgármesteri működése elismeréseül a magyar királyi kormányfőtanácsosi címet méltóztatott adományozni.

Erről Méltóságodat örvendetes tudomásul ezennel értesítem.

Budapest 1936. évi november hó 20. Darányi s. k.”

Igen. Ez az okmány véletlenül megmaradt az alkalmaztatásomra vonatkozó iratok között. Bár inkább ez veszett volna el a díszpolgári oklevelem helyett!

Legyen szabad életem ezen egyik jelentős eseményeinek ismertetése előtt e tárgybani felfogásomat a következőkben ismertetnem.

A kormányfőtanácsosi cím együtt jár a méltóságos címzéssel. Nem tartozott a nagy tiszteletet támasztott rangok sorába, éspedig azért nem, mert állítólag megvehető volt pénzért is olyan értelemben, hogyha a címre aspiráló egyén a kormánypárt kasszájába egy bizonyos összeget lefizetett és jó összeköttetése volt, megkapta ezt a „díszes” címet.

Kijelentem, hogy én a kormányfőtanácsosságomért egy krajcárt nem adtam és szégyeltem is volna elfogadni, ha a kitüntetés szándékáról értesülve az ilyen feltételhez lett volna kötve.

Hogy én ebben a kitüntetésben részesültem, ezt annak megtörténte után Soldos főispán nekem baráti beszélgetés során így magyarázta meg.

„Te Kálmán, 25 éves korodban lettél polgármester. Ebben a korban a legtöbb közigazgatási tisztviselő a XI. fizetési osztályban kezdte pályafutását. Te pedig mindjárt a VIII.-ban kezdted. 36 éves korodban Te már a VI. fizetési osztályba kerültél, ott azonban megakadtál, mert a városi törvény a rendezett tanácsú város polgármesterét a VII. illetve VI. fizetési osztályba sorozza, onnan magasabb osztályba már nem juthat. Ha te a minisztériumban, mikor mint menekült polgármester oda kerültél, ott folytattad volna szolgálatodat, a szamárlétrán már rég bejutottál volna az V. fizetési osztályba, melyben a „méltóságos” cím jár.

Ezt a címet, melyet sok szürke tisztviselő akkor is elér, – hacsak, amint mondják ezüst kanalat nem lop – Te soha nem érhetted el, ha polgármester maradsz. Hát ezért tettem én előterjesztést a méltóságos címmel járó kitüntetésedre abból a nem mindennapi alkalomból, hogy Te 25 éven át – és ezen van a hangsúly – hozzá még igen nehéz helyzetekben szolgáltad becsületesen városaid közérdekét.”

Én nekem egyéni álláspontom ez ügyben az: nagy különbség van a között – és beteg dolog az – ha valaki hiúságból, beteges önteltségének, önérdekének kielégítésére részesül valami kitüntetésben és a között – és akkor egészséges – ha a kitüntetés valóságosan elvégzett, kézzelfogható eredménnyel járó, becsületes munkának a jutalmazása.

Hisz kitüntetések voltak, vannak és lesznek is mindig!

A felsőbb hatóságaim által kezdeményezett kormányzói kitüntetés – nem tagadom – nekem jól esett nagyon, a méltóságos cím azonban soha sem fűtötte hiúságomat, annak használatát nem, hogy forszíroztam volna, de hivatalosan a városházán a felek által való használatának mellőzését kértem, sőt a tisztviselőtársaim és az altisztek részéről való használatát egyenesen leállítottam. A „polgármester úr” megszólítás sokkal kedvesebb volt nekem, mint a : „méltóságos úr.”

Ellenben igen jól esett az a hatás, melyet kitüntetésem a város közönségéből kiváltott azért is, mert ez a kitüntetés – mondták – nemcsak a polgármesterünkre vet fényt, de a város egész közönségére is.

„ A küldöttségek egész sora és az üdvözlő levelek százai köszöntöttek” engem ez alkalommal.
Először megint, éspedig 1936. nov. 16-án reggel, a városháza tisztviselői és altisztjei jelentek meg
irodámban és nevükben Horváth tanácsnok köszöntött meleg szavakkal.

Azután pedig dec. 17-én megint egy parádés közgyűlést rendeztek, melyen dr. Soldos Béla főispán adta át nekem a kormányzói kitüntetést.

Restellkedve fogok hozzá ennek a számomra ünnepet jelentő közgyűlésnek leírásához. Nem is fogom az azon elhangzott beszédeket részletezni, de szeretett főnökömnek beszédét, melynek során a kinevezési okmányt is átadta, mégis szeretném lehetőleg teljes terjedelmében leírni azért, mert az gondos csokorba fogta az én egész életemet. Ezzel aztán be is kívánom fejezni a hiúságomat legyezgetni alkalmas dícséretek részletes leírását. /Kivéve a nyugdíjaztatásomkor hozott határozat teljes terjedelmében való ismertetését./ Mentségemül megint csak azt hozom fel, hogy hiszen „önéletrajzot” írok.

Ezúttal nem a Munkából, hanem a Budapesten megjelenő Szepesi Híradó 1937. jan. 23-án megjelent részletes beszámolóból idézek:

A hosszú közlemény címe: „Salgótarján város megfesteti Förster Kálmán polgármester arcképét. A kormányfőtanácsos polgármester ünneplése.

Csak nemrégiben, 1932. jan. 14-én tartott gyűlésében választotta meg Salgótarján város képviselő-testülete polgármesterét a város díszpolgárává, hogy működését a legszebb polgári kitüntetéssel, a „corona civilis”-sel megjutalmazza és 1936. dec. 17-én már újra ünnepet ült a város, hogy díszközgyűlés keretében adja át a polgármesterének Magyarország kormányzójának magas kitüntetését, aki Salgótarján polgármesterének negyedszázados polgármesteri működését elismeréséül a m[agyar] kir[ályi] kormányfőtanácsosi címet adományozta.

A díszközgyűlést Horváth László polgármester helyettes nyitotta meg és bejelentette, hogy a város tisztikara és alkalmazottai a polgármestert, mint közvetlen előljárót a kineveztetés napján itt e teremben már elsőként és bensőséges keretekben üdvözölték.

A nagy tetszéssel fogadott elnöki megnyitó után, melynek különös melegséget kölcsönzött a 25 évvel ezelőtt Poprádon elmondott polgármesteri beszéd teljes egészében való beiktatása, dr. Soldos Béla főispán, Salgótarján őszinte barátja, mondotta el nagyhatású ünnepi beszédét, amelyben egy nemes szív meleg baráti szeretetével és a hivatalfőnök büszkeségével a legapróbb részletekig megrajzolta dr. Förster Kálmán lázas munkában eltöltött és alkotásokban gazdag polgármesteri működését.

„Szavaim szerény mécsesével rá szeretnék világítani a kitüntetett férfiú egyéniségére, eddigi életére és munkásságára – mondotta Soldos főispán. Most, hogy a közgyűlésbe meghívott és megjelent polgármester szemébe nézek és azonkívül lelkében olvasni tudok, elém tárul Szepesolaszi városa, az a kis zipszer város, mely 1885. július 29-én a Sors kifürkészhetetlen akaratából Salgótarjánnak adta Förster Kálmánt.

De míg ide eljutott, nagy idő telt el.

Menjünk vissza fel a Tátrába, Poprádra, ahonnan Förster Kálmán közéleti pályáján 25 éves korában, amikor ez a város polgármesterévé egyhangulag megválasztotta, elindult.

Telve ambícióval, fűtve a fiatalság tüzével látott munkához és, hogy az ott kifejtett tevékenysége nem volt érték nélküli, semmi sem bizonyítja jobban, mint azon tény, hogy Szepes vármegye székhelye, Lőcse város rendkívüli képességei és lelkes városfejlesztése miatt írásban hívta őt meg polgármesterének. Ő azonban nem akarta a poprádiak bizalmát és szeretetét hálátlansággal viszonozni, tovább is kitartott velük és mellettük egészen az államfordulatig.

Ekkor elhagyta szép, kis poprádi villáját és egy ideig Budapesten a belügyminisztériumban nyert ideiglenes beosztást, ahonnét 1919. év végén Újpestre helyettes polgármesterként kirendelték az autonómia felfüggesztésének tartamára.

Az 1921. évben újra a belügyminisztériumban látjuk és félévi ottani szolgálata után a nagyközségből várossá alakult Salgótarján szervezési munkájának vezetésére küldték ki. Ennek sikeres befejeztével a város képviselő-testülete egyhangulag polgármesterévé választotta s az 1930. évben mandátumát tíz évre meghosszabította.

Az ambícióval, tudással és óriási munkakészséggel felruházott fiatal polgármester rendkívül finomlelkű és magas intelligenciájú nejének támasza mellett, miután a legideálisabb házasságukat a Mindenható kifürkészhetetlen akarata nem áldotta meg gyermekkel, fiává fogadta a fekete, korom, sár és piszoktól süppedő várost, hogy 15 évi polgármesteri működése alatt ráüsse egyéniségét, reá pazarolja minden tudását és lelkének minden szépségét.

Aki ismerte Salgótarjánt várossá való átalakulása előtt és megnézi ma, az bizonyára őszinte bámulattal áll meg az erős akarat, céltudatos munka és a kitartás eme csodatette előtt.

Förster Kálmán munkássága a városrendezés, városfejlesztés, nagyarányú szociális és társadalmi tevékenységében termi legszebb babérjait.

Első dolga volt országos pályázat útján elkészíttetni a városrendezési terveket s a nyertes pályamunka alapján bámulatos gyorsasággal váltották fel a kis vályogházakat a szebbnél-szebb villaépületek, a sáros utcákat a kövezett aszfalt és kis kőburkolatokat, az egészségtelen porfelhőket a lombos fasorok s a gyönyörűen nyíló illatos virágok.

A város ezer és ezer hiányát, kívánságát több évre felosztva, költséget, fáradtságot nem kímélve sokszor emberfeletti munkával a megvalósuláshoz segítette.

Munkásságának valamennyi állomását felsorolni szinte lehetetlen, de arra - úgy vélem - nincs is szükség, mert hiszen itt azokat mindenki ismeri és látja. Tudjuk jól, hogy az elhanyagolt és az egészségre rendkívül káros vásártér helyébe egy egészen új ragyogóan tiszta és villasoroktól ékes városnegyedet varázsolt. Megoldotta a csatornázás nagy és nehéz problémáját. A kormány segítségével felépítette a csendőrségi, rendőrségi és járásbírósági palotákat.

Közegészségügyi intézkedései elüldözték a városból az állandó visszatérő és pusztítást végző tífuszjárványt. Felépítette azt a szép egészségházat, amelyben minden egészségvédelmi intézmény otthont talált és állandó, megfeszített munka folyik az emberiség legdrágább kincse, az egészség megvédése érdekében. A magyar jövő legféltettebb reménye, a gyermek iránti szeretete késztette őt a város legszebb részén egy kedves játszótér létesítésére, amely boldog örömben és hangos jókedvben hozza össze a város minden rendű családjának nemzedékét, egymás iránti szeretetre és összefogásra intve őket.

Szociális munkásságában legtöbb gondot okoz neki az ínségenyhítés, amely egyik városban sem képez oly nagy feladatot, mint Salgótarjánban.

Förster Kálmán eddig még minden évben megtalálta a munkanélküliek segítésének módját, mert a rendelkezésére bocsátott jóakaratú kormánytámogatással munkaalkalmat teremtett, ezenfelül gyűjtést és jótékony előadásokat rendezett, amelynek jövedelméből melegedő, tej és étkeztetési akciót indított, egy táborba szólította a város áldozatkész és nagy megértést tanúsító hölgyközönségét, akiknek ingyenes munkájával a szegények felruházását mozdította elő.

A felekezeti béke fenntartására rendkívül nagy súlyt helyez, mert tudja, hogy a vallásos érzés ápolása a nemzetének egyik legerősebb pillére s, hogy e téren is jó irányban végzi feladatát, ennek bizonyítékai polgármesterségének ideje alatt épült új és renovált templomok, a városházával szemben levő helyen épült kálvária.

Működése nagymérvű hivatali elfoglaltsága dacára társadalmi tekintetben is sokoldalú. Elnöke, alelnöke, választmányi tagja számtalan országos, és városi egyesületnek s az elnöklete alatt működő egyesületek mind számottevő eredményeket tudnak felmutatni.

A természet iránti rajongása nem hagyta őt nyugodni mindaddig, amíg fel nem építette a salgói menedékházat, mely minden követelménynek megfelel és ezzel a város idegenforgalmát mozdítja elő. A strandfürdő, az eltüntetett patakmedrek, a kikövezett utcák, ez az újjonan átépített városháza, valamennyi az ő nevét hirdeti bizonyságául annak, hogy Förster Kálmán nem a sok beszédnek, az igérgetésnek, hanem a férfias munkának, a tetteknek embere.

Az Országos Testnevelési Tanács, az Országos MOVE Egyesület, a Nemzeti Munkavédelem, a Magyar Turistaszövetség és a Magyar Cserkészszövetség eredményes működéséért aranyéremmel, illetve díszoklevéllel tüntette ki őt.

Salgótarján városának vezetése, annak sokoldalúsága, a helyi viszonyok és adott helyzetek egykori nehézsége folytán valóságos művészet, amely csak úgy lehet tökéletes, ha az ész és a szív együttesen működnek és hatnak közre minden intézkedésnél. Förster Kálmán a nehéz feladatnak mindenkor eleget tett és bizonyára annak eredménye az, hogy a képviselő-testület őt 1932. jan. 14-én a város tíz éves évfordulóján egyhangú lelkesedéssel díszpolgárrá választotta. Nagy dolog ez, főleg olyan helyen, ahol csak az igazi, komoly munkának van értéke.

Salgótarján a munka városa, amely miként azt itt már többször hallottam, meghajlik ugyan minden emberi kiválóság előtt, de igazán megbecsülni csak az tudja, aki maga is dolgozik és száz százalékban a munka embere.

Förster Kálmán ebbe a kategóriába tartozik. Érdemdús munkássága megmutatja, hogy miként lehet egy város külső képét és belső érzését jó munkával átalakítani. Förster Kálmánban az önzetlen dolgozó, elsőrangúan képzett, fáradhatatlan, becsületes tisztviselő, kiváló munkatársat és hűséges barátot tisztelem, becsülöm és szeretem, aki városával és annak népével itteni aránylag rövid tartózkodása alatt teljesen összeforrt. Aki városa érdekében semmiféle áldozattól vissza nem riad, hogy azt széppé és naggyá, népét pedig boldoggá tegye, mert ez jelenti számára az igazi boldogságot, lelki örömöt és nyugodt éjszakát.”

A főispán azután lelkes taps és éljenzés között adta át az elérzékenyülésig meghatott Förster polgármesternek kormányfőtanácsosi kinevezési okmányát.

Ezután Traum Péter esperes plébános indítványára a közgyűlés egyhangulag elhatározta, hogy Förster Kálmánnak, mint a város díszpolgárának arcképét megfesteti a tanácsterem részére, hogy örök időkig hirdesse a város első polgármestere példaadó emlékét.

Sztranyavszky Sándor dr., a képviselőház elnöke és Salgótarján volt képviselője hosszabb beszédében többek között azt mondotta:

„Az ember az élet útján járva sok mindent lát, ami alkalmas arra, hogy az embert kiábrándítsa az emberből. Akkor boldog, hogyha lát, ismer és tud embert, akinek jelleme tiszta, gondolatvilága nemes, szándékai önzetlenek. Én Förster Kálmánban mint emberben, barátban és munkatársban mindig ezt a tisztaságot, ezt az igazi emberi mivoltot becsültem és értékeltem. Én becsülöm ezenfelül az ő jellemét kiegészítő motorikus hajtóerőt, mely nemcsak őt hajtotta és serkentette munkára városa érdekében, hanem amely motorikus erő mindenkit sorba állított és mindenkit munkára serkentett, akiben felfedezni vélte városának irányuló jó szándékát.”

Baross József dr. Nógrád megye alispánja így fejezte be felszólalását: „Segítsen meg és áldjon meg az Isten, és segítse és áldja meg a Te hitvesedet, a város nemeslelkű, igaz nagy magyar asszonyát.”

Még számos üdvözlőbeszéd hangzott el, amelyekre Förster Kálmán megilletődve válaszolt:

„Legyen szabad elárulnom, hogy ünnepeltetésem ezen percében Isten után első gondolatom a szepesolaszi temetőbe pihenő drága, jó szüleim felé száll. A hálás szeretet melegével övezem emléküket a síron túl is. Meghatott szívvel gondolok a Magas Tátra kapujára, Poprádra, arra a kicsi, de nagyra hivatott szepesi városra, ahol egy negyedszázad előtt fiatalos ambícióval, rajongó szeretettel kezdtem meg polgármesteri működésemet s ahonnan az államfordulatkor oly nehéz érzéssel hagytam el feleségemmel a mi drága otthonunkat.”

Az ünnepi szónokok lelkes hangú beszédei napnál fényesebben világították meg azt az utat, amelyet Förster Kálmán és Salgótarján városa egymásra találásuk óta megtettek. Mindkét oldalon felfele ívelő és virágos volt ez az út: virágos útból Virágos Salgótarján. A kis szepesolaszi elemistából, az iglói és lőcsei gimnazistából, a kassai, eperjesi és budapesti jogászból, a budapesti, szepesolaszi, liptóújvári és poprádi ügyvédjelöltből poprádi, majd salgótarjáni polgármester, hogy mint ilyennek ezüstödő életére hullt a legfelsőbb kitűntetés fénye. És ha a mai súlyos napokban nehéz és felelősségteljes is a polgármesteri tisztség, dr. Förster Kálmán pályája mutatja, hogy van benne öröm is. A hivatali felsőbbség elismerésében és egy város polgárságának meleg szeretetében.”

Mellőzve beszédeik tartalmának ismertetését, megemlítem még, hogy ezen a díszközgyűlésen még köszöntöttek: Horváth Sándor polgármester Balassagyarmat testvérváros, dr. Vilmon Gyula tiszti orvos a TESZ, Takács Ferenc elnök az iparosok, Herczog Ede elnök a kereskedők és Percze István a munkások nevében.

Előttem fekszik egy levélmásolat, melyet ez alkalommal Horváth L. helyettesemhez intéztem. Így hangzik:

„Kedves Barátom! Tudomásomra jutott, hogy a főispán úr a kormányfőtanácsossá történt kineveztetésemről szóló oklevelet f[olyó] hó 17-én kívánja nekem átadni ugyanakkor, mikor a város képviselőtestülete megemlékezni óhajt 25 évi polgármesteri működésemről.

Az a szokás, hogy az ünnepelt ilyen alkalommal vendégül látja azokat, kik őt jókívánságaikkal felkeresik. Feleségemmel együtt az volt a szándékunk, hogy mi is széles körben hívjuk meg ismerőseinket szerény házunkhoz.

A mai nehéz időkben azonban helyénvalóbbnak tartom, ha az ezen célra szánt összeget sokat nélkülöző helybeli szegény embertársaink segélyezésére fordítjuk.

A mai napon csekklapon feladtam mozgalmunk csekkszámlájára 250 pengőt azzal a kéréssel, hogy azt fenti célra felhasználni szíves légy.

Salgótarján 1936. dec. 11. Szíves üdvözlettel Förster Kálmán.”

Hasonló célra küldtem az evangélikus egyházamnak is 50 pengőt, amit Csengődy Lajos lelkész kedves sorokban megköszönt.
Nuorpun Helga

finn írónő magyarországi látogatása során eljött Salgótarjánba is. A MANSZ vendége volt, így feleségem, mint elnöknő volt ennek a kedves finn írónőnek vendéglátója. A városban és környékén tett látogatásai után Helga asszony nálunk ebédelt és mikor a finn és a magyar nyelv rokonságáról beszélgettünk, egy papírlapra írta /most is megvan/ a következő magyar szövegnek finn fordítását. Így: Halak úszkálnak elevenen a víz alatt. Ez finnül: „Kalat uiskent eläväná veden alla.”

És azt is írta a cédulára: „Eläköön!” /Éljen!/ „1937. IV. 23. Nuorpun Helga s[aját] k[ezűleg] ”

Az írónőnek van egy magyar tárgyú regénye is, a címét sajnos nem tudom.

Itt megjegyzem, hogy az 1937. évben történt eseményekről csak gyér anyag került kezembe és így az ebben az évben történtek leírásán már könnyebben fogunk átesni.
A Frontharcos Főcsoport

Gólián Rezső elnök és Egri Endre titkár aláírásával egy lelkes hangú, 1937. jan. 20-án kelt levélben közölte, hogy a helybeli főcsoport engem tiszteletbeli elnökévé választott. Azt írják a levélben, hogy én „minden alkalmat megragadtam, hogy az ínséges frontharcosokat anyagilag támogassam.” Ez igaz volt ugyan, de az is igaz, hogy én különleges életkörülményeimnél fogva nem voltam frontharcos s így ezt a nekem nem járó, kitüntető figyelmet csak restellkedve vágtam zsebre.
Id. Juhász István

vájár, mint ilyen, 25 évig töltött szolgálatot a föld mélyében, azután pedig ujabb 25 évet a felszínen való szolgálatban, utóbbi időben, mint bányász-szálloda portása. Ennek az öt gyermekes derék bányásznak a főispán megbízásából én adtam át a kitüntetést, többek között a következő szavak kiséretében:

„A kitüntetés örömöt jelent és jelentsen is magának a kitüntetettnek, mert azt azzal a tudattal viselheti, hogy azt becsületes munkával meg is érdemelte. Örömöt jelent általa szeretett és szerető feleségének és családjának, kik joggal büszkék lehetnek a családfő érdemeire, örömöt jelent a kitüntetés a vállalati igazgatóságának, elsősorban Róth Flóris bányaügyi főtanácsosnak, aki mindig örül ha hűséget tanúsító alkalmazottait kitüntetéssel ékesítve láthatja, de örömöt jelent Juhász István munkatársainak, rokonainak és barátainak is sőt örömöt jelent az én számomra is, mert nekem is volt alkalmam többször látni a derék Juhász bácsi lankadatlan szorgalmát, éjjel nappal való helytállását.”
Veress után Széll

Veress Zoltán, kit főszolgabírói állásában Mattyasovszky Kamill követett, csak rövid ideig képviselte a salgótarjáni választókerületet. Aránylag fiatalon halt meg 1937. tavaszán, Budapesten. Az iránta érzett őszinte részvétből, de azért is sokan, mintegy háromszázan utaztunk fel temetésére a fővárosba, mert a temetés után egyúttal deputációvá is alakultunk és a parlament épületében felkerestük Széll József belügyminisztert, felkérve őt a salgótarjáni kerület képviseletének elvállalására. / Sztranyavszky a sziráki választókerületet képviselte./

Széll belügyminiszter a jelöltséget vállalta és megigérte, hogy mandátumának átvételére eljön városunkba. Miniszterről lévén szó a választás persze egyhangú volt.

Széll József azután 1937. júniusában feleségével és leányával el is jött hozzánk, végig csinálta konvencionális látogatásait, „biztosította a kerületet jóindulatáról” és visszaindult a fővárosba mandátumával zsebében.

Itt most eszembe jut és mint kuriózumot ide iktatom a következőt:

Az volt a hírem, hogy jól tudok szervezni, rendezni. Hát igaz is. Például:

Széll belügyminiszter és családjának látogatásának tervét is aprólékosan kidolgoztam. A látogatás napján városunkban éppen valami jótékony úrnagyűjtés folyt, mely alkalommal az adózókedv fokozására a gyűjtés főhelyén cigányzene szólt. A belügyminiszter titkára útján megtudtam, hogy a belügyminiszter feleségének melyik a kedvenc nótája, aztán megüzentem, hogy amikor a belügyminiszter és kisérete gyalog – mert jó idő volt – az úrna előtt elhalad, a cigány játssza el a kegyelmes asszony kedvenc nótáját.

Ezt a semmiséget csak azért említem, hogy az olvasó érezze, hogy egy–egy városi ügynek, vagy akár csak egy–egy fogadásnak, ünnepélynek előkészítése, rendezése milyen sok gondot, figyelmet, aprólékos előkészítést és végrehajtást tett szükségessé. Nem volt egyszerű verkliforgatás.

Én az ünnepély, látogatás, szóval a tervbe vett rendezvény egyes fázisait aprólékosan kidolgoztam, a tennivalókat szétosztottam és egyes tisztviselőkre bíztam, a szálakat kézben tartottam, a végrehajtást ellenőriztem és ha kellett számon is kértem. /Ezek a fázisok voltak például: a fogadás, kocsibeosztás, banketten ültetés, beszédbeosztás stb./

Adatgyűjteményemben mindössze azt a beszédtervezetet találom, melyet feleségem, mint a nőegylet megbízottja mondott és mit az egyhangulag megválasztott új képviselőhöz intézett arra kérve őt, hogy adja hathatós segítségét ahhoz „a munkához, melyet a becsületesen dolgozni akaró salgótarjáni nőegyletek továbbra is folytatni akarnak.”

Széll József képviselősége során /nem sokáig tartott/ többször és sikeresen járt el úgy a város, mint egyesek érdekében és a belügyi tárca terhére többször utalt ki segélyt egyes közegészségi szükségleteink fedezésére.
Vallomás

Mielőtt önéletrajzomat folytatnám, kissé meg kell állnom és be kell vállalnom, hogy nehezen rendelkezésemre adott adatanyagom és saját feljegyzéseim átnézése során nehány olyan esemény időrendbeli leírását kifelejtettem, mely pedig ide kívánkozik.

Visszamegyek tehát a korábbi évekre és pótlólag leírom a következő eseményeket.
A 25-ösök emléktáblája

Básthy László /főtisztviselő az üveggyárban, második feleségem első férje/ tartalékos százados a losonci 25-ösökkel verekedte végig az első világháborút. Ő állt élére annak a mozgalomnak, melynek célja volt elesett bajtársainak emlékét megörökíteni. A cseh uralom alá került Losonc helyett a hozzá legközelebb eső – időközben városi rangra emelkedett – Salgótarján látszott erre a célra legalkalmasabbnak. Básthy László és társa tehát összefogtak, gyűjtést rendeztek és csakhamar megvolt a fedezet egy nagyméretű emléktábla elkészítésének költségeire. Többek között Lehár Ferenc is küldött Bécsből e célra egy nagyobb összeget.

A tábla a salgótarjáni déli kat[olikus] templomot támasztó alapfalban nyert méltó elhelyezést. Az emlékművet Bóna Kovács Károly helybeli szobrászunk készítette és azt a jelenetet örökítette meg, mikor a haldokló katonától másik társa veszi át a magyar zászlót. Felírása: „A losonci volt 25-ös hősi hallottak emlékére emelte a bajtársi kegyelet. 1932. Mi elestünk, de él az eszme, a feltámadás már nincsen messze!” /A jelmondat szerzője ha jól tudom: Papp Dezső./

1932. június 19-én az emlékmű leleplezésre eljött hozzánk a népszerű József főherceg is, kit az emlékmű előtt felállított diadalívvel fogadtunk, aki lelkes beszéddel méltatta a magyar katona hősiességét, és az ezred hívójel elhangzása után felavatta az emlékművet.

A leleplezési ünnepségen részt vett Sztranyavszky, Soldos, Baross stb. is. /Egy most is birtokunkban levő, számunkra érdekes nagyított fényképen a főherceg előtt együtt áll és köszönti őt az ünnepség főrendezője Básthy László, feleségem első, és én a polgármester, feleségem második férje./

A főherceg kifejezte azt az óhaját, hogy a leleplezés után szeretne a városban körülnézni és így az ünnepség után kiséret nélkül csak mi ketten kocsiba ültünk és bejártuk a várost, miközben én az egyes épületek rendeltetését magyaráztam. De ez a magyarázat nem sokáig tartott, mert mikor valahányszor szóba került a Maga Tátra és én említettem neki, hogy szepességi vagyok, hogy ismerem a tátrafüredi villáját, tudom, hogy ő a Tátrában vadászott és magam is vadász vagyok és, hogy 9 zergét lőttem, akkor vége volt a városnézésnek, hiába akartam neki egyet-mást a város fejlődéséről magyarázni, őt már nem érdekelte más csak a Tátra, a vadászat és további kocsikázásunk során csak erről beszélgettünk. Elmondta nekem tátrai vadászaton történt eltévedésének históriáját és megigérte, hogy küld nekem egy könyvet melyet ő írt, és az ő vadászatairól szól. Magamban azt gondoltam: elfogod Te azt felejteni, mire hazaérsz. De tévedtem, mert pár nap múlva tényleg megjött a megígért pár kedves szóval dedikált szép könyv.
Tűzoltóversenyt

rendezett Győrött a Magyar Tűzoltó Szövetség, melyre a mi Önkéntes Tűzoltóegyesületünket is meghívták. Czirbesz István és Tóth Zoltán parancsnokok bíztatására és mert a tűzoltás ügyének nagy fontosságot tulajdonítottam, magam is szívesen vállalkoztam erre a meglehetős kényelmetlenséggel járó két napos győri útra, 1932. aug. 15. és 16-án.

Velünk jött még Tóth Gyula volt községi bíró is. Az utat oda és vissza külön autóbuszon tettük meg jó kedvvel, éspedig Budapest mellőzésével. A Dunán kompon keltünk át, azt hiszem Nagymaroson.

Győrben csapatunk jól szerepelt, díjakat hoztunk haza. Én meglátogattam győri kollégámat is. Egész úton pompásan éreztük magunkat.
Magyar Estet

rendeztek a helybeli nőegyletek a nyár végén. Az előadás fő attrakciója volt a „Kakukkos óra” zenés jelenetekkel, élőképekkel. Az estélyen résztvett Sztranyavszky is, ki akkor már nem volt ugyan képviselő, de azért gyakran képviselte ügyeinket felső helyeken. Soldos főispán is eljött feleségével az estélyre.

Itt – engedelmükkel – közbeszúrnék valamit Sztranyavszkyról, amit eddig elfelejtettem megemlíteni.

Azt hiszem, már elégszer hajtottam meg az elismerés, szeretet és hála lobogóját előtte és azért nem lesz kifogásolható ha egy nem előnyös tulajdonságát tűzöm tollhegyre.

A pontossággal a mi szeretett képviselőnk hadilábon állt, a Magyar Esten, de előbb máskor is sokszor kellett rá várakoznunk. Oh, hányszor kellett ezért izgulnom, míg aztán engedelmet kértem és kaptam, hogyha a mi képviselőnk késik, mi csak kezdjük meg az előadást, gyűlést stb. nélküle is.

No hát! Egyszer Róth Flóris és én hivatalosak voltunk hozzá, Nógrádmarcalra vadászatra. /Róth nem volt vadász, ő csak kibicelt./ Marcal előtt megnéztük az órát. Még csak ¾ 8 volt, a meghívás pedig nyolcra szólt. Megállíttattuk az autót, néhány percig vártunk, hogy pontosan fussunk be a ház elé.

Biztosra vettem, hogy Sztranya /így hívtuk őt egymást közt/ ha megérkeztünk, azt fogja mondani, hogy mi milyen pontosak vagyunk, és akkor mi ketten egyszerre, ütemesen és szótagolva azt feleljük neki: „Ezt Tőled tanultuk!” Róth ráállt a tréfára és mindjárt próbát is tartottunk.

Ez a Sztranyavszky pontatlanságát kihangsúlyozni „alkalmas alkalom” aztán szórul-szóra úgy kínálkozott, ahogy azt kiterveltük. /Én voltam a bűnös./ Sztranyavszky megértő mosolygással vette tudomásul a tréfát, mely aztán nehány alkalommal – nem sokáig – eredményesnek is bizonyult.

E kitérés után folytatom restanciáim, feljegyzéseim közt talált nehány rövid élményem illetve történés ismertetését.
Lubyné

a Sport vendéglő fölötti és mögötti erdőrész tulajdonosa benyújtotta parcellázási tervét.
Galgó József

postafőnök, barátom és turistatársam, /az Alpokban is/,
Kovács József

volt községi főjegyző, városi tanácsnok, kedves munkatársam, szintén meghalt, sírja fölött én mondtam nehány szívből fakadó búcsúszót, és itt hagyott minket:
Légrády Béla

karancsberényi földbirtokos, az én nagyon szeretett jó barátom is, kit feleségemmel együtt nem csak mi gyászoltunk őszintén, de megsiratta őt sok-sok tarjáni szegény ember is a sok fáért, ajándékért amit saját fogatain küldött a rászorultaknak. A jó Béla bácsinak halálhíre minket Ausztriában a Radstadter Alpok-ban talált, mire mi szabadságunkat megszakítva feleségemmel azonnal útrakeltünk és hazasiettünk. Felejthetetlen jó barátom temetésén így még részt tudtunk venni.
Olay Gyula

volt v[árosi] tanácsnok 30 évi szolgálat után jól megérdemelt nyugdíjba ment.
Szántay István

állomásfőnököt, helyi lapunknak, a Munkának főoszlopát, a kitűnő publicisztát a Budapest–Kelenföld állomás főnökévé nevezték ki. Távozása városunknak nagy veszteséget jelentett.
Hadirokkant jelvényeket

adott át Horváth helyettes polgármester 1933. júl. 24-én /én szabadságon voltam/ azoknak, kiknek igénye el lett ismerve. Az átadás a hatóságok, testületek és a társadalom tisztelgése közben a Főtéren történt.
OFB, Szilárdy telek

Hirdetményileg felhívtam jelentkezésre azokat, kik OFB. telkek juttatására igényjogosultsággal bírtak. Ez alkalommal a Szilárdy birtokból felosztásra kerülő területek igényléséről volt szó.
SBTC és SESE

Az országos amatőr bajnokságot ez évben az SBTC, vagyis a bánya csapata nyerte el. Nagy volt az öröm és a győzelmet az ipartestület nagytermében ünnepélyes bankettel juttatták kifejezésre. Ez alkalommal is Horváth helyettesem képviselte a várost.

Itt meg szeretném említeni, hogy úgy a bánya csapatának, mint az acélgyárinak igen szép, erdőövezte pálya állott rendelkezésére. A két házi csapat egymással állandó, de békés rivalizálásban állott. És nemcsak a két nagyvállalat labdarúgó csapata, de más vonatkozásban is állandóan versenyeztek egymással és heccelték egymást.

Erre hadd mondjam el a következő anekdotát: vita támad egy bányai és egy gyári tisztviselő között arról, hogy melyikük vállalata nagyobb. A rimai mondja: „A mi vállalatunk olyan nagy, hogy amikor elrendelték, hogy jan. 1-től nem szabad az i betűre pontot tenni, az év végén kiderült, hogy a vállalat e címen 4 hektoliter tintát spórolt.”

Erre a bányai: „Az semmi. Pesten a Duna-parton, közel az Arany János utcához /ott volt a bányaigazgatóság nagy palotája/ volt minap a Barnum cirkusz. Onnan egy nap kiszökött egy oroszlán, betévedt az igazgatóság épületébe és étvágyát igazgatókkal csillapította. Nálunk annyi az igazgató, hogy csak a harmadik napon vették észre, hogy egy pár igazgató hiányzik. Ilyen nagy a mi vállalatunk.”

A sportélet olyan élénk volt Tarjánban, hogy a Munka 1934. áprilisától Sporthíradó címen mellékletet adott ki.
Hivatalos órák

1934. júniusában a képviselő-testület úgy döntött, hogy a nyári időben, tehát máj. 1-től szept. 15-ig a hivatalos óra 8—14 óráig tartson. Később aztán a háborús állapot miatt a hiv[atalos] idő lényegesen kibővült.

A vásártér kisajátítása

A felső bíróság a beadott fellebbezést elbírálta és a város által fizetendő kártalanítási összeget 90.000 pengőben állapította meg a Szilárdy testvérek javára.
Az Országos Frontharcos Szövetség

salgótarjáni főcsoportjának zászlóavatási ünnepsége 1935. évi május 5-én folyt le a Főtéren. Fő vendége ennek az ünnepélynek Takács Tholvay volt, ki aztán részt is vett az ugyanaznap este tartott Rákóczi emlékesten.
Korszerű tűzoltó- és öntözőautó

vétele régi tervem volt. Az 1935. szeptemberi közgyűlés ilyen irányú javaslatomat elfogadta. Az öntözés városszerte örömöt szerzett.
A színészetet

az annak idején Poprádon alkalmazott olyan módon igyekeztünk pártolni, hogy egy színpártoló egyesületet létesítettünk, mely még a színészek megérkezése előtt bérleteket gyűjtött. Megemlítem, hogy nem is régen, itt Pécsett személyesen találkoztam egy társaságban egy itten közismert és közkedvelt színésszel, Szabó Samuval ki, mikor neki bemutatkoztam, örömteljes hangon ezt mondta:

„Jaj, Polgármester Úr, úgy örülök, hogy találkozunk. Mint fiatal színész, Radó László direktornál játszottam. Úgy örültünk mikor évenként Salgótarjánba kerültünk, mert ott már terített asztal várt minket.”
Az Apolló

mozgószínházban, melyet úgy-ahogy korszerűsítettünk, 1935. okt. 12-én megkezdték az előadásokat.
Az aszfaltozás

a Karancs és Fürdő utcában, valamint a Kassai soron és a ravatalozóház előtt 1937. júniusában lett végrehajtva.

Ezzel az 1937. júniusa előtt kimaradt anyagot feldolgoztam és leírásomat az 1937. év második felében történt események ismertetésével folytatom.
A Magyar Szállodások

Vendéglősök és Kocsmárosok Országos Szövetségének több száz tagja jelent meg a városunkban 1937. szept. 1-én és 2-án tartott országos kongresszusán, az érkező vendégeket a kis állomáson vártuk, a gyűlésen megjelent Soldos főispán is. A közgyűlésen Bodó Lajos helyi és Szűcs Mihály országos elnök megnyitó beszéde után én üdvözöltem a nagy számú vendéget, rámutattam az idegenforgalom és azonbelül a jó ellátás jelentőségére, hivatkozva az e téren a Tátrában szerzett tapasztalataimra.

Ez alkalommal Palóc kiállítás is volt a városháza tanácstermében.
A MÁV építkezéséről

ad hírt a Munka. 1937. szept. 18-i száma így ír: „Örömmel látjuk, hogy városunk kiépítésében a MÁV is kiveszi részét. Immár a harmadik vasbeton szerkezetű aluljáró építése van folyamatban a város legforgalmasabb részén, a posta mellett. A piaci bódék stílusos felépítésével a Főtér környéke kezd szépen kialakulni, de még mindig van egy pont, mi a szépet kereső emberi szemet zavarja. Ez a főtéri peron folytatásában felépített MÁV személyzeti baromfióllal kombinált disznóól. Vajon nem lehetne-e ezt a Főtérről eltüntetni? „ /E közlemény tipikus példája egy kisvárosi közérdeklődésnek./
Dr. Serédy Jusztinián

hercegprímás 1937. okt. 2-án és 3-án volt vendége városunknak. Erről az eseményről csak egészen gyér adat került kezembe azon beszéden kívül, melyet ez alkalommal a Főtéren felállított díszemelvényen tartottam, és melyből csak két mondatot idézek:

„A helybeli megállapítások szerint kb. 100 éve annak, hogy Magyarország hercegprímása utoljára látogatta meg Salgótarjánt. Érthető tehát, hogy milyen boldog izgalommal és milyen büszke örömmel várta falai közé a város közönsége Eminenciádat” és:

„A Kálvária Isten és haza szolgálatát szimbolizálja. Isten és haza iránti szolgálatkészsége hatja át e határmenti bányaváros munkálkodó és munkát megbecsülni tudó lakosainak lelkét is, és jól tudjuk, hogy magas hivatásában Eminenciádat is ennek a két legmagasztosabb eszmének szolgálata tölti be.”

„A város lázasan és gondosan készült fel a magas vendég fogadására, akit a városban és az acélgyári sportpályán diadalív és díszített emelvény fogadott. Az utóbbi helyen a hercegprímás tábori misét celebrált.

A hercegprímás kiemelten hálás köszönettel viszonozta a polgármester üdvözletét, akinél aztán az ünnepély után lakásán látogatást tett.”
Még az egri normáról

Az év végén tett polgármesteri jelentésemben még egyszer kitértem az u.n. egri normával elért eredmény ismertetésére. Erről nehány mondat:

„Az egri norma városunkba való bevezetésének első évfordulóján megállapítható, hogy a szegénygondozás végrehajtása sikerült. A hivatalos szervezet mellett működő társadalmi, ugynevezett szegényügyi bizottság, és elsősorban annak előadója szakszerűen és szívvel látja el hivatását, a munkának nehezebb részét pedig a koldússzegényeknek a menházban és privát házaknál való ápolását és támogatását a szegénygondozó nővérek és a diakonissza testvér látja el olyan önfeláldozó, magasztos, emberbaráti, emelett céltudatos, praktikus és nevelő munkával, hogy erről jól esik ez alkalommal is a csodálat, az elismerés és köszönet hangján megemlékeznem.

A szegénygondozás anyagi fedezetét a hivatalos hozzájárulásokon túlmenőleg biztosítani hivatott gyűjtés, lelkes nők önfeláldozó, havonként ismétlődő munkájával, rendben folyik.

Az egész rendszerben csak egy baj van, az, hogy a társadalom egyes tagjai nem egyforma mértékben veszik ki részüket az önkéntes áldozathozatalból. Nem a zsebe, de a szíve szerint adja ki-ki adományát, és nyugodtan mondhatom, kevés kivételtől eltekintve, jobb szíve van annak, kinek kisebb a zsebe. És még gorombáskodást is el kell néha tűrnie a gyűjtőhölgynek, aki minden hónapban elvégzi magára vállalt terhes körútját, éspedig természetesen olyantól, kinek szűk a marka és pöffeszkedő, ajkbiggyesztő leereszkedéssel beszél az egész mozgalomról.

Illetékes helyen hivatalosan és magánbeszélgetés során is többször adtam kifejezést annak a nézetemnek, hogy e részben igazságos és megnyugtató megoldás csakis a hivatalos adókivetésből várható. Ez pedig legyen progresszív, kímélje a kevéspénzű jószívűeket és lépjen fel a szociális állam akaratának kötelező erejével, aránylag fokozottabb mértékben azokkal szemben, kiknek bővebben jutott a földi javakból.”
MKE Közgyűlés

Kiragadok egy-két dolgot abból a beszédből, melyet 1937. év végén a Magyarországi Kárpátegyesület közgyűlésén mondtam, mikor újból elnöküknek választottak:

„Ha nehány gyors ütemben végig száguld gondolatom életemen, hivatalon kívüli sokoldalú tevékenységemen, akkor melegség fogja el a szívemet, valahányszor a turistáskodásra gondolok. Meleg érzéssel, hálával telik meg a szívem a jó Isten iránt, ha ránézek otthon arra a grafikonra, mellyel szemléltetővé teszem a Magas Tátra összes – 129 – csúcsának és az Alpok sok-sok hegyóriásának szerencsés megmászását és hálásan köszönöm a jó Istennek azt is, hogy a mi szeretett Tátránkból a cseh megszállás folytán történt eltávolításunk után, ide, erre a szép, kedves, hegyes, erdős vidékre kerültünk.”

Azután elparentáltam még egyesületünk jegyzőjét a kedves Péter Ilust, ki hivatalos minőségben tisztviselőm is volt, valamint Donászy Viktor kereskedő, lelkes turistatestvérünket is.
37% pótadó

A jövő, 1938. évi költségelőirányzatból itt most csak azt emelem ki, hogy a vízvezeték létesítésére 100.000 pengőt állítottunk be és azt, hogy a 37%-os községi pótadónk – mint máskor is – legkisebb volt az összes magyarországi városok közül.
Az uszodánk

céljaira Széll belügyminiszter 1938. év elején a városnak 14.000 P. rendkívüli államsegélyt utalt ki.
Síverseny Salgón

A sport iránt általában, de különösen a síelés iránt való szeretetem abban is nyilvánult, hogy kirándulásaim alkalmával magammal vittem és összetoboroztam ismerőseimet s így egy téli vasárnap, vagy ünnepnapon csak úgy hemzsegett a sok síelő a menedékházunk környékén. Kisebb kiránduláskor a Medvest, Somoskő várát, sőt a Karancsot is felkerestük. E napokban is, de életem alkonyán többször és itt Pécsett is, megszólított egy–egy volt cserkész, levente vagy más ismerősöm: „Hej, Polgármester Úr, amikor még kijártunk Salgóra síelni? ” vagy más ilyen megjegyzésekkel emlékeztetett együtt tett kirándulásainkra, túráinkra a város környékén, és gyakran emlegették a Galyatetőre és a Mátra más helyeire tett síelésünket! Hej hej!

1938. febr. 20-án ifjúsági síversenyt rendeztünk, újságunk szerint 75 résztvevővel Salgón. /Munka XVI. 9./ Külön női verseny is volt. Megjegyzem, hogy első feleségem is szenvedélyes természetimádó volt és a sísportot is szerette és űzte. A versenydíjakat is ilyenkor ő adta át a győzteseknek.
Az F. K. szobor

Mindig előszeretettel viseltettem a faszobrászat irányában. Lehet, hogy engem ilyen irányban a lőcsei kat[olikus] templom valóban világhírű faoltára inspirált, vagy édesapámnak az iglói faipari iskolában rendelt, saját tervezésű vadászszekrénye, melyet Iglóról kocsinkon én hoztam annak idején haza, és mely tele volt szép fafaragásokkal, de tény, hogy később Salgótarjánban is pártfogásba vettem a városban, és Kisterenyén élő három művészt, kik fafaragásaikkal jelentős sikereket értek el.

Van is – csodálatosképpen megmaradt – az ő kezük alól kikerült három szép faszobrom. Bátki Józseftől egy a St. déli templom oltára fölötti Isten képének egy fatönkbe reliefszerűen faragott mása és egy kopóktól üldözött ugró szarvasbika, azután pedig Szabó Istvántól egy négy ökörrel szántó gatyás ember, melyet az utóbbi igen keresett művész egy darab körtefából faragott és mellyel a Műcsarnokban aranyérmet nyert, sőt úgy hallottam, hogy másik ugyanilyen szobrával Rómában is valami szép díjat kapott.

Ezek leírásával oda akarok kilyukadni, hogy megpróbáljam indokolni, hogy a díszpolgári cím adományozásával együtt járni szokott arcképfestés helyett, miért jött létre az a szokástól eltérő döntés, hogy az én képem mása ne kép, hanem faszobor alakjában kerüljön a város közgyűlési termébe.

Lehet, hogy önkéntelenül én teremtem a dolgot ilyen irányba. Mellékes. Bóna Kovács festőművész és szobrász ki is faragta /nehány ülés árán, egyszer el is aludtam/ az életnagyságú mellszobrot, melyet azután az időközben szintén díszpolgárrá avatott Róth Flóris bányaigazgató arcképével együtt, 1938. márc. 3-án megfelelő ceremóniákkal fel is avattak. A beszédek idézését, illetve ismertetését mellőzöm. A kitüntető figyelemért mindkettőnk nevében Róth Flóris mondott köszönetet.
Róth Flóris elbúcsúzott

„1938. április 2-án nagyszabású, 250 terítékes banketten, Széll József m. kir. belügyminiszter, és Soldos Béla főispán jelenlétében búcsúzott a város és a járás Róth Flóristól, kit igazgatósága Budapestre, a központi igazgatóságba rendelt.

„Dr. Soldos főispán köszöntője után a polgármester emelkedett szólásra és méltatta Róth Flóris érdemeit. Ő volt egyike legjobb segítőtársainak, mint mondotta: „Sokszor jutott és jut eszembe az az idő, mikor még szegény, korán elköltözött Liptay Jenő barátunk is élt, amikor Salgótarjánnak Sztranyavszky Sándort adta az isteni gondviselés, és amikor mi négyen a legteljesebb harmóniában és mindig a köz érdekeit tartva szem előtt igyekeztünk megépíteni a város jövőjének alappilléreit.”

Beszédem végén egy több ezer aláírást tartalmazó díszes albumot adtam át az ünnepeltnek, ki válaszában a városra, illetve rám vonatkozó részében a következőket mondta.

„Dr. Förster Kálmán polgármester úr abból az alkalomból, hogy a salgótarjáni bányaigazgatóság vezetésétől megválok, igen szép szavakkal emlékezik meg Salgótarján város fejlesztése terén kifejtett munkásságomról. Könnyű volt a szerepünk, hiszen nekünk itt a polgármester urat csak követnünk kellett annál inkább, mert városvezetés szempontjából, eltekintve egyéni ambíciójától és puritán jellemétől, nagy tapasztalattal állt rendelkezésre. Örülök, hogy jelen lehettem a rendezett tanácsú város megszületésénél és fokozott örömmel tölti el lelkemet az a tény, hogy a város ügyeit vállalatom érdekeinek ártalma nélkül mindig a legnagyobb jóakarattal támogathattam.”

Ez így, ahogy Róth Flóris mondta, igaz és helytálló is volt. „A vállalat érdekeinek ártalma nélkül„ tényleg mindig támogatta a város közügyeit. Sőt néha ő még szemet húnyt akkor is, mikor ez bizonyos mértékig a vállalat érdekeibe ütközött. Főbenjáró esetekben azonban, mikor például a város alatti szén kitermelése időszerűvé vált, akkor bizony szembe került a bánya a várossal és bizony akkor mind a két fél igyekezett a maga érdekeit megvédeni.

Vagy például mikor Lővy fakereskedő a bányatelep bejáratánál fekvő telkén ház- és faraktár építésére tőlem, mint I. fokú építési hatóságtól építési engedélyt kért. Akkor bizony szembe kerültünk egymással.

Erről, ha erőm még engedni fogja, később fogok beszámolni.

A Róth féle búcsúztatásról még annyit:

Kezemben tartok most, hogy a sorokat gépelem, egy papírlapot, melyen első feleségem megható szavakkal búcsúzik az öt nőegylet nevében Rótht-tól, melynek során különösen a bányazenekar szereplésének engedélyezéséért mond köszönetet és egy ügyes női kezek által készített piros szívet nyújt át a búcsúzó Flóris bácsinak, szimbolizálva a nőegyletek iránta érzett szeretetét.
A gimnázium ügye

1938. áprilisában végre tető alá került. „Széll József belügyminiszter intervenciójára, ha nem is egészen az igényeknek megfelelően megoldásra kerül a gimnázium ügye, éspedig következőképpen:

„Az állam a gimnázium alsó négy osztályát átveszi és a négy felső osztály helyett új tipusú kereskedelmi középiskolát létesített, szintén állami kezelésben és az alsó négy gimnáziummal egy igazgatásban.”

Ez ügyben április 8. és 9-én Budapesten, aztán mi ápr. 13-án otthon Salgótarjánban a miniszteri bizottság tagjaival beható tanácskozást folytattunk és megállapodásra jutottunk.
Légoltalom

Ebben az időben egyre jobban fújt már a háborús szél. Városunk a bánya és gyáraink fontosságánál fogva igen exponált helyzetbe került. Egymás után jelentek meg rendeletek, melyek különösen a légiveszély elhárítására vonatkoztak.

Lejött hozzánk Petróczy István repülő ezredes – egyébként szepesi földim – a budapesti légó központból és előadást tartott a légoltalomról.

A rendelet szerint a város légoltalmának vezetője a polgármester, ő tartozik például a nyilvános óvóhelyek létesítéséről megfelelő előreterjesztéseket tenni és intézkedéseket végrehajtani. A gyárak e tekintetben külön központi igazgatás alá esnek, előbb-utóbb hadi üzemekké váltak.

Mindenütt sürgés-forgás, háborús előkészület, elsötétítési gyakorlatok, légiriasztó próbák, izgalom.

A 33/381 g. számú rendelet szerint a riadó kezdetének jele szaggatott szirénajel, a végét hosszú egyenletes szirénahang jelenti.

A rendelkezések megszegői az 1935. évi XII. törvénycikkbe ütköző kihágást követnek el és szigorú büntetésben részesülnek.

Légiriadókor a légóparancsnoki teendőket a rendőrkapitány végzi.
Meszlényi Zoltán dr.

püspök abból az alkalomból jött Salgótarjánba, hogy a ferencesek templomához elkészült az orgona és zászlót is szenteltek. 1938. május 7-én. A püspököt a város nevében üdvözöltem.
Fabini Henrik

az acélgyár igazgatója 1938. júliusában meghalt. Utóda a fiatal, ambíciózus Karattur Antal acélgyári mérnök lett.
Karattur Antal

Ő hozzá engem a tiszteletadáson kívül, amit komoly munkássága iránt érzek, az őszinte barátság szálai is fűznek. Karattur Antal sok más jó tulajdonságai közül komoly kötelességtudását emelem ki. Vele és kedves családjával időnként most is levelet váltunk, amelynek során sűrűn emlegetjük együtt tett sí és turista kirándulásainkat, alpesi túráinkat.

A buszjárat Litkére 1938. év júliusában indult meg. Dr. Holics Endre

miniszteri tanácsost, a salgótarjáni m[agyar] kir[irályi] bányakapitányság vezetőjét búcsúvacsorán köszöntöttük 1938. aug 31-én. Jellemtulajdonságaiból búcsúbeszédemben különösen finom gyöngédségét domborítottam ki.
A Felvidék felszabadulása

Közben a világpolitika egét sűrű felhők borították, de reánk magyar hazánkra – ha csak időlegesen is – kisütött a nap. A Felvidék egy része felszabadult.

Nehéz volna leírnom, mit érzett az ország népe, és mit éreztem egyénileg én, mikor valóssággá lett, hogy magyar hazánk északi határa kibővült és a bécsi döntés szerint újból a miénk lett Komárom, Léva stb. és Kassa. Istenem! Kassa! Nekünk szepesieknek: a mi fővárosunk! De erről a későbbi események szerint kétes értékű eseményről itt hosszasabban megemlékezni nem kívánok. Először azért nem, mert életleírásom már úgyis nagyon elhúzódott, hisz már a 458-ik oldalnál tartok32 , másodszor, mert érzem, hogy testi erőm rohamosan fogy, és sietnem kell ha azt akarom, hogy a még le nem írt éveim eseményei papírra kerüljenek, harmadszor pedig azért, mert hisz ezeket a történeti eseményeket nálam hivatottabbak már leírták.

Azt azonban itt ki akarom hangsúlyozni, hogy a Felvidék felszabadulásakor én a magyar kormánytól kitüntető megbízást kaptam. A visszacsatolt területeken tudniillik katonai közigazgatás lett bevezetve. A budapesti I. számú hadtest polgári bizottságának elnökévé a belügyminiszter engem nevezett ki.

Ez a nem mindennapi közigazgatási szereplésem kényes és nehéz volt. Sok vesződséggel, utazgatással járt, és kevés sikerrel.

Az I. hadtest parancsnoka Nagybaczoni Nagy Vilmos altábornagy volt. A legtöbb ügyben Tarcsay Vilmos vezérkari századossal voltam érintkezésben. Ő éleslátásával, intelligenciájával és udvariasságával messze kimagaslott a sok magasrangú, idős törzstiszt közül, akik közül egyik okosabb akart lenni a másiknál, és akik annyit értettek a közigazgatáshoz, mint ahogy mondják, a tyúk az abc-hez.

Egyénileg nem volt ugyan semmi összeütközés a hadtestnek egy tisztével sem, de – merem mondani – nem volt könnyű dolog a szakértelmet nélkülöző, sokszor mégis fölényeskedni akaró tisztekkel együtt „katonailag közigazgatni”. Többször hallottam azután a felszabadult helyeken ottani rokonomtól és ismerőstől később is a magyar közigazgatással elégedetlen, elítélő megjegyzéseket.

A fent vázolt nehézségek dacára sok lelket emelő jelenetnek voltam szemtanúja az egyes városokba történt bevonulásaink során. Nagy Vilmos hadtestparancsnokkal és a hadtest törzsével részt vettem több városba való bevonuláson, Komáromban is, abban a menetben, melyet Horthy Miklós

32 Az eredeti kézirat oldalszámát adta meg a szerző.

kormányzó fehér lován vezetett. Valóban megható volt ezeken az alkalmakon magyar testvéreink örömének kifejezésre juttatása.

Közben otthon, Salgótarjánban is általános volt az öröm és a készülődés a közeli országhatár távolabbra helyezése fölött.

„Az egész város meleg szeretete kísérte a felszabadító útra induló honvédeinket és örömünnepet rendezett a Főtéren 1938. november 9-én. A város lakossága búcsúztatta azokat a honvédeket, akik a Felvidék visszacsatolt területeinek elfoglalására indultak. Horváth László polgármester helyettes köszöntötte a II. lovas dandár katonáit. Beszédére Vitéz Miklós dandárparancsnok válaszolt. Búcsúszavaira zúgó hangorkán volt a válasz az egybegyűlt lelkes tömeg részéről.

A honvédek búcsúztatását megelőző vasárnapon a TESZ nagygyűlést hirdetett a Főtérre. Özv. Zemplényi Imrénének, a MANSZ társelnökének beszéde nyitotta meg a gyűlést. Majd dr. Horváth Lóránd szavalta el Molnár Jenő „Kongat a történelem” című versét, majd Rőder Alfréd, a Balassa Társaság tagja mondott ünnepi beszédet, majd Szente László, a TESZ elnöke lépett a szónoki emelvényre. Beszédét azzal az indítvánnyal fejezte be, hogy mindazoknak a hazai és külföldi vezetőknek, kiknek részük volt területeink visszacsatolásában, küldjenek táviratot.

A gyűlés napján zászlóerdő volt egész Salgótarján, az ablakokban gyertyák lobogtak. Legszebben a városházát díszítették fel, melyen egy nemzeti színekkel behúzott keresztet is elhelyeztek, és egy feliratot: Magyar, e jelben győzni fogsz!”

Én a gyűlés napján hadtesttel voltam a felszabadított határon és az alábbi táviratban köszöntöttem a nagygyűlést: „Esztergomi Duna hídról imádságos érzéssel várjuk honvédségünk bevonulását, szeretett városomra gondolok, délutáni ünnepélyen lélekben veletek vagyok. Förster.”

A katonai közigazgatás terén, és mint a polgári bizottság főnöke kifejtett szerepemben néhány fiatalabb tisztviselő lett a törzshöz kivezényelve és alám helyezve. Azonkívül a felszabadult városokba és járásokba beosztott sok közigazgatási, és szaktisztviselő /orvos, állatorvos/ munkáját nekem kellett adminisztratív szempontból beosztanom, egyesekét ellenőriznem, ami bizony sok figyelmet és idegmunkát jelentett.

Ebben a munkámban nagy segítségemre volt a fiatal dr. Sréter János szolgabíró, aki szorgalommal, hűséggel és okosan végezte titkári teendőit mellettem. /Őt 1940-ben az erdélyi visszacsatolásnál Zilah város polgármesterévé nevezte ki a belügyminiszter./

És még valamit. Annak dacára, hogy én a hadtesthez történt beosztásom alatt végzett munkám eredményével korántsem voltam megelégedve, munkásságom befejeztével a belügyminiszter a városhoz intézett leiratában mégis dícsérő elismerésben részesített.
Magyar a magyarért

Ide tartozik még megemlítése annak a mozgalomnak, mely a Felvidék visszacsatolása után az ottani, rossz helyzetben lévő magyar testvéreink megsegítése érdekében megindult. A mi városunk e tekintetben sem maradt szégyenben. Egy feljegyzésem szerint:

„A város 34 tisztviselője, 10 altisztje 1073 P-t ajánlott fel a felvidéki magyaroknak a „Magyar a magyarért” mozgalom keretében. A városi számvevőség és forgalmi adóhivatali kirendeltség adományaiból ez az összeg 1265 P-re emelkedett. A városi képviselő-testület pedig 5000 pengőt ajánlott fel.”
Háztartási helyzetfestés

A Munka 1938. okt. 25-én megjelent közleményét a következőkben idézem: „1938. okt. 14-én a város képviselő-testülete ülést tartott. A gyűlésen Horváth László h. polgármester elnökölt, minthogy polgármesterünk a belügyminiszter megbízásából a visszacsatolt Felvidéken teljesít szolgálatot.

A polgármesteri jelentést dr. Figus főjegyző olvasta fel. A jelentésben a pm. Szt. István halálának 900. évfordulóját és az azóta megtett történelmi utat méltatta. A pm-i jelentés a Balassa Társaság 1938. aug. 19-i főtéri Szt. István ünnepéről, és a szept. 24-i reviziós gyűlésről is számot adott.

A képviselő-testület döntött a járvány elleni védekezéssel kapcsolatos intézkedésekről. Elhatározta az uszodának versenyuszodává való átalakítását. Határozott továbbá a városi alkalmazottak karácsonyi segélyéről és a polgári iskola tatarozásának póthitel útján való biztosításáról.

A háztartási alappal kapcsolatban a polgármester a 42. 200/1927 BM. Sz. rendelet 24 pontja alapján a hitelátruházási jogot kéri:

A háztartási alap szükséglete 782.877 P.
fedezete 686.255 P.
fedezett hiány 96.622 P.

Amely 273.350 P. pótadóalap után kivetett 35% pótadóval fedezhető, azért annak megállapítását kéri.

Az általános kereseti adó kulcsa változatlanul 5%. Ez csak akkor lenne előzetes kormányhatósági jóváhagyással emelhető, ha a pótadókulcs 50%-on felül emelkedik.

Ezzel a kerettel költségvetésünk elérte az 1931. évi keretet, melynek szükségleti végösszege 781.599 P. ebből rendkívüli beruházás 194.981 P., rendes szükséglet tehát 586.681 P.

Igaz, hogy míg az 1931. évi költségvetésben mindössze 800 P. pénztári maradvány van, addig az 1939. évben a pénztári maradvány 160.150 P-vel szerepel, és ez teszi lehetővé, hogy 327.000 P. rendkívüli beruházás vétessék fel abba. Az 1931. után következő esztendők a gazdasági válság évei voltak, amelyben elsősorban a tisztviselők illetményeinek csökkentésével kellett szűkíteni azokat a kiadásokat, amelyek a költségvetés reális végösszegét megszabták, mert a folyton fejlődő városban a folyton szaporodó közigazgatási teendők mellett rendes dologi szükségletek nemhogy apaszthatók lettek volna, hanem évről évre szaporodtak. Ennek következménye aztán az, hogy 1. bár a tisztviselői illetmények ez idő szerint még mindig csökkentés alatt állanak, a költségvetés kerete lassan, de biztosan bővül, 2. hogy új állások rendszeresítésére volt szükség, sőt e tekintetben a helyzet még most sem teljesen kielégítő. De ez idő alatt sem volt egyetlen költségvetésünk sem, amelyben legalább 100.000 P. rendkívüli beruházás, illetve szükséglet ne lett volna előirányozva.

A most beterjesztett költségvetés közel 327.000 P. rendkívüli szükségletének oroszlánrészét a vízvezeték létesítési céljaira beállított 190.000 P. teszi ki.

Ezeket a rendkívüli szükségleteket a képviselő-testület határozta el, azokat nem sorolom fel, ha azonban egy kívülálló egyén meglátja azokat a tekintélyes összegeket, amik az egyes csoportokon hangtalanul meghúzódnak, bizonyára az a meggyőződése támad, hogy a fejlődésre való törekvés itt nem puszta szólam, hanem reális tényeken nyugvó komoly valóság.

Természetes, hogy egy költségvetést évek óta 35 % pótadó mellett csak úgy lehet egyensúlyban tartani, ha a reális előirányzott bevételek befolynak. E helyről és elismeréssel kell adóznom a város polgárságának, akik erős kötelességérzettel tesznek eleget a közület fenntartásának és fejlődésének szempontjából elsőrendű fontosságú kötelezettségüknek.

A költségvetéshez Zsiday István szólt hozzá és a fokozottabb öntözésre hívta fel a város vezetőségének figyelmét. Majd a tehén csordáinak a városon való átvonulását tette szóvá.”
Légoltalmi vezető

minőségemben a következő tartalmú hirdetményt bocsátottam ki felragaszok útján /kivonatosan közlöm/.

„Riadókor a közlekedési eszközökből ki kell szállni, miután azokat az út bal oldalára állították és rajtuk minden világítást kikapcsoltak.

Az utcákon csak irányfény lehet, a házakból fény nem szűrődhet ki.

A padlástér letisztítása és ott oltóhomok, vaslapát, tűzcsapó elhelyezése.

Gyertya, gyógy- és kötszerek beszerzése és mindenféle kéziszerszám készenlétben tartása. Mindenki számára óvóhelyről kell gondoskodni. Szükség esetén a polgármesteri hivatal segítségét is igénybe kell venni.

A gázfelhőből a széliránnyal szemben távozzunk. Fel nem robbant bombához ne nyúljunk. Kerülje mindenki a rémületkeltést és engedelmeskedjék a rendőröknek és a légoltalmi parancsnoknak. Az előírások be nem tartása esetén az 1935. évi XII. törvénycikk értelmében súlyos büntetés jár. Salgótarján 1938. szept. 21. dr. Förster légóvezető.”
Dr. Vilmon Gyula

v. tiszti orvost, kit a felsőbb hatóság Pozsony és Nyitra egyelőre egyesített vármegyék tiszti főorvosává kinevezett, 1939. feb. 2-án búcsúztattuk az ipartestület színháztermében. Köszöntőkben többek között ezeket mondottam: „Ha itt, a mi szeretett Salgótarjánunkban, amikor Tőled búcsút veszünk, ma sok ember szemében könnyet látsz, nehezen volna megállapítható, hogy annak oka a fölött való örömünk-e, hogy hivatali előrehaladásoddal jól megérdemelt megbecsülés ért Téged, vagy a felett való fájdalmunk-e, hogy itt hagysz bennünket és el kell Tőled búcsúznunk.”

Horvát L. tanácsnok dr. Vilmon 6 éves, 1932. ápr. 15-én kezdődött orvosi működését méltatta. Emlékül a város stylizált emlékplakettjét és egy egészségházat ábrázoló Bátki festményt nyújtott át. Az egészségház minden köve – mondja Horváth – dr. Vilmon Gyula munkájáról beszél.

A búcsúvacsorán P. Réz Marian, Zsiday István, Herczog Ede és Bergmann Károly után a távozó Vilmon válaszolt. Többek között ezeket mondta: „Megtanultam, itt nem az elektromosság a legnagyobb erő, hanem a szeretet.”
Elismerés

1939. március 23-án a képviselő-testület megtartotta első évi közgyűlését. Ezt a közgyűlést már én vezettem, mert a katonai közigazgatásánál teljesített szolgálatom már véget ért. Örültem, hogy újra otthon vagyok.

A főjegyző felolvasta a különleges szolgálatomért kapott dícsérő elismerést, melyről a belügyminiszter a várost leiratilag értesítette, valamint a honvédelmi miniszter elismerését is, amiben engem a polgári lövészegyesületek szervezése és fejlesztéséért részesített.

Aztán következett az elismerés, amit a képviselő-testülettől kaptam azon törekvésemért, melyet gimnáziumunk államosítása ügyében kifejtettem.

Restellkedve, de azért nem tagadom, büszke örömmel is idézek egy-két mondatot ebből a kissé túlzottan szóvirágos határozatból:

…„Majd mindez kitükröződött a város arculatán az újonnan létesült városrészekben, hogy a gimnázium kivívása a városnak kevés áldozatába került, az nem tulajdonítható be másnak, mint annak a ténynek, hogy a városnak olyan polgármestere van, aminőt magáénak mondhat dr. Förster Kálmán személyében… Ezzel a szellemi frissességgel, fizikai fáradsággal nem törődéssel, összeköttetései felhasználásával és mindenek felett a város iránti, nem hangoztatott s nem szavakban, de tettekben megnyilatkozó szeretetével /csakhogy ez az iskolalétesítés ne járjon például adóemeléssel, ha még úgy megérte volna is/ vezette, folytatta a tárgyalásokat, míg csak ezt az eredményt is le nem tehette szeretett városa asztalára.”

Ezen a közgyűlésen azután tárgyalás alá került a negyedik patika felállításának ügye is, mely azonban azután megfeneklett.
Sztrájk

Salgótarjánban való működésem idején többször fordult elő, hogy a munkásság nehéz helyzetének javítása céljából a sztrájk fegyveréhez nyúlt. A körülmények olyanok voltak, hogy én polgármesteri minőségemben e kérdések elintézésénél egyáltalán nem, vagy csak jelentéktelenül jöttem érdemleges számításba. Annyit azonban nyugodt lelkiismerettel merek állítani, hogy valahányszor olyan

helyzetbe kerültem, hogy állásom, esetleg egyéniségem szerény súlyát latba vethessem, én soha nem haboztam a munkások oldalán állni, mert személyes tapasztalatok alapján győződtem meg arról, hogy a tőke általában önző és könyörtelen.

Ezen állításom valódiságának bizonyítására írásbeli bizonyítékom nincs vagy alig van, és az idő múlik, már nem sok kortársam van életben, aki ha sor kerülne rá, igazolni tudná azt amit mondok, mégis nyugodtan vallom Isten és ember előtt és itt is, őszinte életleírásomban, hogy valahányszor az akkori körülmények között mód volt rá, én mindig a munkások indokolt követeléseinek és óhajtásainak teljesítése érdekében érvényesítettem e részben sajnos csak jelentéktelen befolyásomat.

Kezemben tartok egy újságlapot, a Pesti napló 1939. máj. 18-i számát, melyben a következő hír jelent meg:

„Sztrájk a salgótarjáni üveggyárban. Salgótarjánból jelentik: a salgótarjáni üveggyár 1300 munkása szerda reggel általános sztrájkba lépett. A sztrájk oka bérkérdés. A munkások küldöttséget menesztettek Budapestre Magasházy osztályfőnökhöz, aki a bérkérdésben már tárgyalt velük és szerda délután 50 tagú küldöttség kereste fel Förster Kálmán polgármestert is, akinek közvetítését kérték az ügyben. A küldöttség előadója arra kérte a polgármestert, hogy, ha a pesti küldöttség eredmény nélkül térne vissza, hivasson miniszteri biztost az ügyek megvizsgálására. A polgármester leszögezte, nem tartja szerencsés megoldásnak, hogy sztrájkba léptek, de elismerte panaszuk jogosságát, és kilátásba helyezte, hogy csütörtökön bizottságot hív össze a vállalat vezetőségéből és a munkásság kiküldötteiből, és mindent elkövet majd a munkásság jogos sérelmeinek orvoslására.”

Most már sajnos nem emlékszem, hogy ez a tárgyalás milyen eredménnyel járt.
Mocsáry Ödön

Az 1939. júniusában lezajlott országgyűlési képviselő választásról mindössze ennyi feljegyzésem van: „Mocsáry Ödön 5520, Borosdy Gyula, Nyilas 3744, Knob Sándor ptkvi 2789, relatív.” A választás egyes fázisaira nem emlékszem. Sohasem szerettem a politikát /talán már említettem is, hogy életemben egyszer buktam meg, akkor is az egyik jogi szigorlatomon politikából/. Tény, hogy a választásból Mocsáry Ödön lapujtői földbirtokos került ki győztesen és viselte ezt a tisztességet a háború befejezéséig.
Kárpátalja felszabadítása

Ebben az évben zajlott le Kárpátalja felszabadítása. Hazánk akkor tele volt további fejleményeket váró lázas örömmel. Mozgalom indult oly irányban, adjon az anyaország örömének oly formában kifejezést, hogy egyes városok és jómódú községek vállalják el egy-egy felszabadult város, vagy községnek patronálását.

Testvérvárosnak, vagy testvérközségnek hívták azokat a helyeket, amelyek ennek a szép elgondolásnak megvalósítói voltak.

Salgótarján két községet vállalt testvérül. Aknaszlatinát és Tiszafehéregyházat. Aknaszlatina lakossága túlnyomóan magyar volt, Tiszafehéregyházáé tiszta román.

A mi minden jótékony gondolatot támogatni kész nőegyleteink gyűjtése olyan eredményes volt, hogy a két testvérközségnek szánt ajándékok egy egész vasúti kocsit töltöttek meg, amikor az összegyűjtött ajándékoknak a megajándékozott községekbe való elszállítása sorra került.

Az ajándékok elszállításával dr. Lapsánszky Jánost bíztam meg, ki a két testvérközség és közöttük történt levélváltásban rögzített terv szerint az ajándékokat személyesen elkísérte és Aknaszlatina község előljáróinak kezébe adta.

Én ez alkalommal csak a dolog könnyebb és kellemesebb részéhez jutottam.

Mi tudniillik, feleségem és én Somogyszobon lakó sógoromékkal egy nyolcnapi Adria tengeri hajóutazáson vettünk részt, és Somogyszobra visszatérve otthagyott autónkon Pécs, Szeged, Hódmezővásárhely, Hajdúszoboszló és Debrecen érintésével Aknaszlatinára értünk, kiszámítottam akkor, mikor a jó Lapsánszky János az ajándékokkal megrakott vagonnal is odaért.

Másnap megnéztük az igazán imponálóan szép aknaszlatinai sóbányát, résztvettünk az ajándékok szétosztásán, harmadnap a tiszta román ajkú szomszéd Tiszafehéregyházán adtuk át a nagy örömet és hálálkodást kiváltó ajándékokat, és élményekben gazdagon, boldogan folytattuk utunkat hazafelé.

A „testvérváros” mozgalommal járó másik kedves esemény volt az, amikor a fenti két testvér községünkből 1939. augusztusban 45 gyermek jött hozzánk vendégségbe két kisérővel.

A gyermekeket a városházán vacsorával fogadtuk, majd Felszeghy Miklós v[árosi] t[iszti] orvos megvizsgálta a kis jövevényeket. Aztán egy része az acélgyári, illetve városi turistaotthonba vonult, 15 gyermek pedig családoknál nyert elhelyezést.

A kis vendégek azután meglátogatták a menedékházat, résztvettek az acélgyári „Borbély liget” ben nekik rendezett kedves ünnepségen, majd pedig az üveggyári olvasóegylet ifjúsági önképzőköre látta vendégül kedves vendégeinket. Egyesek, mint például Peész Árpád cukrász és Végh Kálmán könyvkereskedő még külön is megajándékozták a kis vendégsereget.
Az országzászló

A Felvidék és Kárpátalja felszabadulása véleményeket ébresztett az ország lakosságában. Megalakult az úgynevezett Ereklyés Országzászló Bizottság, melynek az erdélyi származású Urmánczy Nándor lett lelkes vezetője. Ez a bizottság azt tűzte ki céljául, hogy az ország lehetőleg minden városában és községében állíttassék fel egy zászló, mely félárbócra engedve gyászolja az anyaországtól elszakított területrészeket mindaddig, amíg azok vissza nem kerülnek, amikor is a zászlók majd a rúd tetején lengenek.

A szép gondolat megvalósítását a mi városunk közönsége is szívesen és egységesen vállalta. A hely megválasztása tekintetében azonban ez az egység már hiányzott.

A közvélemény az országzászlót a hősök szobra párjaként a főtéri állomás épülete másik oldalán, a piacnak használt téren kívánta felállítani.

Ezt a tervet azonban én határozottan elleneztem. Nézetem szerint a hősök szobra sem volt odavaló és az országzászlót sem szabad a mindennapi piaci forgalomba helyezni. Szembe fordultam kivételesen a közvéleménnyel és nem adtam fel a reményt, hogy a város közönsége mégis csak be fogja látni, hogy méltóbb helyet az országzászló számára nem találhat, mint a várost és vidéket uraló Szent Imre hegy tetejét. /A Pipist./

Az elgondolásunk az volt, hogy évenként hétszer, éspedig március 15-én, a Hősök napján, Trianon évfordulóján, a kormányzó születésnapján, október 6-án és az érettségizett ifjúság búcsúztatása napján. Reggel a frontharcosok, a lövészek, a leventék, a cserkészek és a gimnazisták felváltva átveszik a polgármestertől vagy helyettesétől a városházán őrzött országzászlót, azt felviszik a hegyre, félárbócra húzzák és háromóránkénti őrségváltással őrzik estig, amikor az árbócról leszerelt zászlót leviszik és megint megfelelő formában tovább őrzésre a város polgármesterének átadják.

A gondolat azután testet is öltött, a képviselő-testület ez alapon hozta meg a vonatkozó határozatot és rendelte el annak végrehajtását.

Az országzászló felavatását a jövő évi anyag között fogom ismertetni.
Polgármester választás Losoncon

Az 1929. évi XXX. törvénycikk alapján az önkormányzati közigazgatási tisztviselők választása a képviselő-testület hatáskörébe tartozott. A felszabadult területekre vonatkozólag egy új törvényszakasz kivételt állapított meg, ott a tisztviselőket, tehát a polgármestert is, a belügyminiszter nevezi ki. Losonc város élére dr. Koltay Ernő vármegyei aljegyző lett kinevezve. Installációja 1939. szept. 7-re lett kitűzve és erre az alkalomra, mi a testvérváros is meghívást nyertünk. Dr. Holcsek Béla és még két tisztviselő jött velem Losoncra és az ünnepi közgyűlésen én az országtestbe visszakerült, hozzám földrajzilag legközebb fekvő várost és annak új polgármesterét fel is köszöntöttem.

Egy rövid idézet beszédemből:

„Amikor Losonc annyi sok más várossal és községgel együtt 20 évvel ezelőtt a magyar haza testéről leszakadt, úgy járt, mint az a fiú, aki valami nehéz okból kénytelen családját elhagyni, idegenbe menni és ott élni és dolgozni, habár teste, lelke visszavágyik az édes szülői házhoz. Ott pedig a szülői házban szeretettel emlegeti a család az elszakadt fiút és testvért, imádkozik érte, vágyva várja viszszatértét.

Így várta haza mindnyájunk közös anyja, Hungária a maga hű fiait. Így várta haza Losoncot is sok testvére és közötte Salgótarján is, mely a kényszerű elválás óta felcseperedett kis fiúból ifjúvá serdült.

Ez a munkában megedzett, kérges tenyerű, öntudatos - merem állítani - tiszta lelkű ifjú testvér, arra kéri a jó Istent áldja meg nagy múltú sokat szenvedett, tapasztalatokban gazdag, életerős testvérbátyjának, Losoncnak életútjait és jövendőjét!”
Bérczy Sándor

Róth Flóris távozása után a bányavállalat igazgatója rövid időre Bérczy Sándor bányaügyi tanácsos lett, ő tőle pedig a bánya helyi igazgatását Korompay Lajos bányaügyi főtanácsos vette át 1939. szeptemberében.
Polgármesteri választás

Az 1929. XXX. törvénycikk alapján az önkormányzati tisztviselők választása nem, mint addig 6 évre, de élethossziglan szólt. Ez alól csak az alispáni és a polgármesteri állás képezett kivételt. Ezért kellett nekem 1939. végén, mikor a 10 évi ciklus lejárt, pályázati kérvényemet benyújtanom, ha továbbra is polgármestere kívánok maradni Salgótarján városának.

Ez alkalommal egyik tisztviselőtársam jónak látta kisérletet tenni arra, hogy engem kibuktasson. Nyilván abban bízott, hogy a túlnyomóan katolikus többségű városban ki lehet buktatni a protestáns polgármestert.

El voltam kényeztetve, mert akkor már négyszer túlestem a mások életében néha bizony viharos nálam mindig egyhangú – választáson és így ez a kisérlet bizony nagy fájdalmat és elkedvetlenedést jelentett számomra. Ehhez még hozzájárult az is, hogy már olyan nyilas jelenségek kezdtek mutatkozni, melyek törvénytisztelő elveimmel merő ellentétben állottak.

Végeredményben azután ez a választás is simán és egyhangulag zajlott le. Szeretett városom közönsége és a működésemet elbírálni hivatott képviselő-testület nem hagyott cserben.

A Munka 1939. dec. 2-án megjelent számában, e tárgyban az alábbi hírt találjuk:

„Dr. Förster Kálmán polgármestert folyóév nov. 27-én nagy küldöttség élén Korompay Lajos belügyi főtanácsos kérte fel, hogy a folyó év végével megüresedő polgármesteri állásra nyújtsa be újból pályázatát, melynek lelkes támogatását helyezték kilátásba. A polgármester meghatva mondott köszönetet a megtisztelő felkérésért és kijelentette, hogy pályázatát benyújtja, hogy Isten segítségével a szolgálatából hátralévő időt néhány fontos, nagyértékű tervnek megvalósítása után a város szolgálatában tölthesse el. A küldöttség tagjai lelkes éljenzéssel fogadták a polgármester ezen kijelentését.”
A választás

A munka december 16-i lapszámát kétharmad részben a dec. 12-én megtartott választásról szóló tudósítás foglalja le.

Életleírásom 431. oldalán33 azt az elsietett igéretet tettem, hogy hosszú beszédek, vagy határozatok idézésével /nyugdíjhatározat kivételével/ már nem fogom az olvasó türelmét próbára tenni. Ezt az igéretemet most bizonyos mértékig meg kell szegnem, mert az 1939. dec. 12-én lezajlott választásról szóló referádát most elolvasva, úgy találom, hogy az életelveimet és tulajdonságaimat feltáró, jellemző leírások mégis csak ide, az életleírásomba valók. Legyen szabad tehát erről – a közleményeket erősen rövidítve – a következőket idéznem:

„Folyó hó 12-én a feldíszített városháza közgyűlési termében délután 5 órakor nyitotta meg Horváth Sándor alispán a közgyűlést, melyen csaknem teljes számban jelentek meg a bizottsági tagok. A terembe lépő alispánt lelkes éljenzés fogadta, azután ő az ülést meleghangú beszéddel nyitotta meg. A szünni nem akaró taps és a kiküldött bizottság jelentése után közölte, hogy a polgármesteri állásra egyedül dr. Förster Kálmán adott be érvényes pályázatot… Az egyhangú választás kihirdetése után küldöttség hívta meg a polgármestert a közgyűlésre… kit az elnöklő alispán… köszöntött. Utána Traum Péter, a nála megszokott ékesszóló, gyöngéd gondolatokat feltáró beszéddel köszöntötte a polgármestert. A beszédből egy rész:

„Uraim! Nehéz elképzelni, hogy a mai esemény a város kebelében másképpen történhetett, mint ahogy lefolyt. Szinte tolakszik a kérdés: lehetséges, hogy valaki felépítsen egy várost, azután az illetőt kizavarják a város falai közül. Lehetséges az, hogy valaki lefektet egy járdát és azután azt seprűzik le róla, aki a járdát lefektette? Kérdezem, lehetséges-e, hogy valaki felvirágoztat tereket, utcákat és azután a virágokból nem babért, hanem halotti koszorút fonnak éppen annak a szívére, hangsúlyozom: a szívére azokból a virágokból, melyek éppen ebből a szívből fakadtak bele a létbe? ...

Kétségbe kellene esni, ha úgy volna, hogy nem érdemes dolgozni, mert hálátlan a világ, a vakságig hálátlan. Ha van tehát jog és igazság, akkor Salgótarján a polgármesteri székbe nem ültethet mást, mint Förster Kálmánt. Kijelentem, hogy ennek a megállapításnak nincsen személyes éle, nincs benne szemrehányás, hiszen éppen a magasabb eszményiség hatóköréből fakadt az elnézés a tévedés felett, a belátás, sőt a megbocsátás is. …Polgármester úr! Az egyházak sokat köszönhetnek Neked. Azért fogadd az egyházak üdvözletét. Élj boldogan és munkálkodj tovább az Isten dicsőségén, a haza üdvén és Salgótarján felvirágoztatásán! Éljen!....

Azután Szente László mondta el…beszédét… És most Hozzád fordulok egyhangú felkiáltással újra megválasztott, szeretett polgármesterünk! Tudom, hogy heves érzések viharzanak és 30 évi polgármesteri szolgálatod emlékei ébredeznek lelkedben…, hogy az egykor kenyértelen Tarjánból élénk életű, sok-sok középülettel, aszfalttal, zöldellő fákkal, virágokkal ékes város lett, hogy …az a Te vitathatatlan, soha el nem múló érdemed…

Tudjuk, sokszor hullottak ürömcseppek abba a pohárba, melyből Neked életerőt kellett szívnod, hogy a város javára nehéz szolgálatodat méltóképpen láthassad el, de látod, voltak és vannak rendíthetetlen barátaid és polgártársaid, kik hűségük édességével semlegesítették az élet harcának keserűségeit…

A képviselő-testület fontos aktust fejezett most be, mikor újra immár harmad ízben egyhangú lelkesedéssel Förster Kálmánt választotta polgármesterévé… ezután is mindenki polgármestere lesz… Tudom, hogy a mai egyhangú választás fátyolt vetett arra, ami az elmúlt napokban folyt… stb.

Zsiday István az iparos, Mayer Vilmos a kereskedők, Tamás József a munkás társadalom üdvözletét tolmácsolta. Utóbbi többek között ezt mondta… Mint a város polgárságának atyjára tekintünk rá és hisszük, hogy tehetségét…mert mint a családban az apa törekszik, hogy hozzátartozóinak minél több örömet és megelégedést szerezzen, úgy mi is hisszük, hogy mint a múltban, úgy a jövőben is …stb.

A városi tisztviselők és alkalmazottak nevében Horváth L. köszöntötte a polgármestert…aki a köztisztviselői pályán halad, és a polgártársai sorsát ítéleteivel és határozataival eldönti, az sokszor érinti polgártársai magánérdekeit. Kényszerül itéleteivel és határozataival sokszor fájdalmat és vélt sérelmet felidézni, pedig döntéseiben mindig csak a közérdek és az igazság megóvása irányítják…Mi, akik polgármester úrral közel 20 éven át, immár a harmadik ciklusban dolgozunk együtt, a mi városunk fejlesztésén és boldogulásán, úgy érezzük, hogy sorsunk és elhivatottságunk közös és egy ugyanazon irányban halad…

33 A hivatkozott oldalszám a jelen kiadvány 214. oldalán található. 

Hosszantartó éljenzés fogadta a tisztviselői és munkatársi megnyilvánulást, mely után a megilletődött polgármester mondta el mindenkihez beszédét, melyet terjedelmes voltánál fogva kivonatosan az alábbiakban közlünk:

Mélyen tisztelt Alispán úr, mélyen tisztelt Képviselő-testület!

Amikor tegnap este kedves hivatali szobám íróasztalánál ültem, hogy ma elmondandó beszédemet papírra vessem, mint a szobám falán végigvonuló képek, melyek egyes salgótarjáni városrészletek régi és új állapotát tüntetik fel, úgy vonult el lelki szemeim előtt egész életpályám és nevezetesen annak Salgótarjánt érintő multja…és akkor imádságos lélekkel fordultam a jó Istenhez és könnyes szemmel mondtam neki köszönetet, azért a sok kiváltságos kegyért, melyben engem feleségemmel együtt itt, ebben a második otthonunkká lett városban is részesített.

Köszönetet azért, hogy oly kevés volt a mai választást megelőző csalódáshoz hasonló, és egyéb bánatunk, oly sok a város szolgálatában állított törekvésünk iránti megértésből fakadó és egyéb örömünk.

Elmélázva gondoltam arra, hogy milyen örömet jelentett számomra egy-egy szívemhez nőtt gondolat valóra válása, egy-egy épület alapkőletétele, egy-egy testet öltő városfejlesztési, városrendezési terv sikere, egy-egy szociális intézmény létesítése, hogy milyen örömmel töltött el az, ha láttam, hogy egy-egy polgár városa iránt érzett szeretetének, vagy tartós helybenlakási szándékának virágültetéssel vagy házépítéssel adott kifejezést.

Hálás szeretettel gondoltam azokra, akik megértő támogatásukba fogadták hajdan árva Salgótarjánt. Sztranyavszky Sándorra, kihez engem a közösen végzett munka sok színes szála és mély tisztelet fűz és akinek köszönetét városunk eléggé nem fogja leróhatni soha sem.

Soldos Bélára, aki szeretettel integet most is a vonat ablakából, amikor működésének mostani székhelyére, Rimaszombatra utazik át városunkon.

Baross József, jelenlegi főispánra, aki alispáni működésével is hosszú éveken át mindig megértő, igazságos principálisunk volt…

Hálával gondoltam a nagyvállalatokra, azoknak vezetőire akik megértették és gyakorlatilag is megvalósították azt, miképp lehet a városnak életét és jelleget adó vállalatuk és városuk érdekeit a köz javára egyesíteni.

Hálás szívvel gondolok az én igen tisztelt képviselő-testületemre, mely mindenkor megértést és támogatást tanusított szerény személyem iránt mely most, ezen utolsó választásomkor is mellém állott és ezzel az én városom iránti hűségemet, hűséggel viszonozta…

Hálás szívvel mondok köszönetet ez alkalommal is városunk társadalmának és elsősorban azoknak a nőegyesületeknek, melyek szociális munkálkodásuk sikerét nemes emberbaráti szeretettel és tevékenységgel nagy mértékben elősegíteni szívesek voltak…

Hálás szívvel gondoltam és gondolok az én tisztviselőkaromra, mely annak dacára, hogy önző, hatalomra vágyó munka éket akart verni közéjük és közém, hűségesen mellettem maradt ez alkalommal is, akiknek a választást megelőző és testületileg előttem kifejezésre juttatott nyilatkozattétele fényes cáfolata a róluk elterjedt híreszteléseknek.

Higyjék el nekem mélyen tisztelt uraim, hogy egy-egy simogató hálás tekintet, amelyet különösen az úgynevezett alsóbb osztályhoz tartozó egyén szeméből felfogni néha szerencsém van, nagyobb értéket jelent számomra, sokszor hízelgő, de alapjába véve érdeket hajhászó kétszínű szavaknál.

Legyen szabad ez alkalommal egy közigazgatási elvi jelentőségű körülményre ráirányítanom a mélyen tisztelt képviselő-testület szíves figyelmét.

Keresztes Fischer Ferenc belügyminiszter úr a legutóbbi közigazgatási tanfolyamot megnyitó beszédében félreérthetetlenül kifejezést adott azon nézetének, hogy az autonómia eszméjének fenntartása, sőt kiszélesítése mellett is helyesebb az önkormányzati tisztviselői állásnak inkább kinevezés, mint választás útján való betöltése. Okfejtésében szervesen beleilleszkedik az a kérdés, hogy azt a közigazgatási tisztviselőt, aki különböző hatósági, például építési engedélyezési, kihágási, bíráskodási, adóvégrehajtási stb. tevékenységet fejt ki, helyes-e kitenni azon képviselő-testületi tag vagy tisztviselő szavazatának, kinek az illető tisztviselő hatósági rendelkezése esetleg mélyen a húsába vágott, vagy vágni fog.

Bír-e a választás alá kerülő tisztviselő igen szűkös illetmények és tegyük fel, nagycsalád mellett anynyi erkölcsi erővel, hogy mindig az egyenes, esküvel fogadott úton halad, akkor is, ha intézkedésével annak a képviselő-testületi tagnak, esetleg az általa szolgált intézménynek érdekeit támadja, ki a legközelebbi tisztújításnál régi állásában való meghagyása, vagy magasabb állásban való meghagyása, vagy magasabb állásba lépése kérdésében esetleg a döntő szavazatot teszi az úrnába?

És tovább menve, helyes-e az, hogy a fentiekkel azonos elbírálás alá eső alispáni és polgármesteri állás kivételt képez az 1929. XXX., tudniillik azon rendelkezése alól, hogy az önkormányzati tisztviselők állásukra élethossziglanra választatnak.

Ezekre a kérdésekre, azt hiszem nem nehéz választ adni és ezeket csak azért vetem fel itt és fogom képviselni esetleg szakirodalmi folyóiratunkban, vagy a városok országos szövetsége választmányában, mert azt indokolttá teszi egyrészt az ezen mostani választást megelőzően felmerült körülmény, másrészt az opportunitás vádja alól felment engem az, hogy ez a választásom az utolsó és, hogy a maival együtt ötödször lettem egyhangulag polgármesterré választva és ezzel szerencsés és boldog részesévé szolgálatadó városom képviselő-testülete bizalmának.

Ezután a polgármester nagy figyelem mellett vázolja az egyébként a nagy általánosságban tudott városfejlesztési programot, mely a vízvezeték, szennyvízcsatorna, iskolák, napközi otthon, menház, a temető végleges rendezésével kapcsolatosak…megemlékezett a felekezeti béke megerősítésére tett eredményes fáradozásairól…majd így folytatta:

Hivatalfőnöki minőségemben továbbra is megkívánom a fegyelmet, a lelkiismeretes munkát és kérlelhetetlenül üldözöm a hűtlen kezelést, komoly létkérdésekben pedig őszinte meleg érzéssel kívánom továbbra is és önzetlenül megvédeni tisztviselőtársaim érdekeit.

Tudják és érzik is azt jól az én általában igen derék, kedves munkatársaim és ezért nem tudott ez az ellenkező irányú munkakörükben komolyabb tért hódítani.

Egyéniségem egyik további tulajdonságaként nyíltan kijelentem itt az igen nagyrabecsült képviselő-testület színe előtt:

Én sem a tőkének, vagy az iparosságnak, vagy a munkásnak, sem ennek, vagy annak a politikai pártnak, ennek vagy annak a társadalmi osztálynak magamat eszközül nem adtam oda soha és nem kívánom magamat odaadni továbbra sem. Amennyire azt körülményeim megengedik, védeni akarom a szegényt, másrészt ugyanolyan polgármestere kívánok lenni a nagyvállalatoknak, mint a város egyéb részeinek és továbbra is haladni akarok azon az úton, melyen engem lelkiismeretem vezet és ott a szepesi, nekem szent hantok alatt pihenő jó szüleim által belém nevelt kötelességtudásom. Úgy érzem, hogy ezen tulajdonságaim jóérzésű polgártársaim helyeslésével találkoznak s, hogy velük együtt csak egy cél lebeg szemem előtt, és ez a városnak nemes értelemben vett érdeke.

Ezen tulajdonságok mellett azonban nyitva óhajtom tartani szívemet és agyamat minden jószándékú tanács előtt. Szívesen fogadom és köszönöm az enyémhez hasonló őszinte beszédet és erős az a szándékom, hogy a jónak minősített tanács elfogadásával cselekedeteimet, intézkedéseimet és azok irányát meg is változtassam…

….és mindazoknak, kiknek nevében a felsoroltak érdemeimet messze túlhaladó módon, szavaikat hozzám idézni szívesek voltak, szívem mélyéből hálás köszönetet mondanom.

Kérem a Mindenhatót, hogy a város közönségének, képviselő-testületének, tisztviselőkarának és polgármesterének együttműködését áldja meg, tartsa távol tőlünk az önzés, árulás, hatalmi vágy és egyéb rossz tulajdonságok csúnya árnyát és engedje meg, hogy a hétköznapok idegfeszítő munkájában is szeretet, kölcsönös megértés és bizalom egyesítsen mindnyájunkat városunk javára!

Ezekben a háborús izgalmakkal fűtött napokban pedig szálljon mindnyájunk imádsága ez alkalommal is az egek Urához, kérve óvja, védje, gyarapítsa a mi szeretett magyar hazánkat!

A képviselő-testület nagy figyelemmel hallgatta és gyakori helyesléssel kísérte a polgármester megnyilatkozásait.

A 30 esztendős becsületes és hozzáértő polgármesteri működése az őszinte megnyilatkozása volt a röviden mindenre kiterjedő expozé, melyet szűnni nem akaró taps és éljenzés fogadott.

A beszéd után az alispán berekesztette a közgyűlést, mely után a bizottsági tagok üdvözlését fogadta a polgármester, akit a közgyűlés után a közben virágtengerbe öltöztetett irodájában a nőegyletek és szegénygondozó nővérek üdvözöltek hatalmas csokrot nyújtva át és megköszönve a kreatív mozgalmak megértő támogatását.

Ez alkalomból a városi tisztviselők és nőegyletek küldöttségei dr. Förster Kálmánnét felkeresték lakásán és virágokkal kedveskedve köszöntötték őt, mint a társadalmi mozgalmak melegszívű irányítóját és apostolát.”

A Városok Lapja 1940. jan. 2-i száma egy fényképemmel illusztrált tudósításban számol be újból történt megválasztásomról. A kis cikk még közli a következőket is:

„Salgótarján városa a városi elemi iskolák és óvodák szegény gyermekei részére 190 pár cipőt, 40 db különféle ruhát és 400 szeretetcsomagot osztott ki. Ezen kívül a felnőtt szegények részére 200 élelmiszeres csomagot.

A nőegyletek karöltve a várossal és cserkészekkel Aknaszlatina és Tiszafehéregyháza testvérközségek elemi iskolás gyermekei részére 250 különféle ajándékcsomagot küldtek.”

Zahoránszky Lászlóné, az aknaszlatinai karikatív mozgalom vezetője meleghangú levélben köszönte meg a gyermekeiknek küldött sok szép salgótarjáni ajándékot. A levélíró a fehéregyháziak köszönetét is tolmácsolja. Zahoránszkyné azon kívül verseket és egy magyar nótát is küldött Salgótarjánba, melyet azután egy kultúrest keretében elő is adtak.
A légi veszély

mindinkább aktuálissá válik. A pusztító rém nem kímél senkit és semmit, nap nap után szedi áldozatait szárazon és tengeren, északon és délen, ahol háború dúl. Gázbombákat nem használnak, ezért egyre többen veszik közömbösen a háborút. Viszont romboló bombát annál többet szórnak, s ezért mindinkább fontossá válik a légi támadások aktív és passzív elhárítása. A fontos: „Igyekezzen mindenki a passzív védekezés rendszerébe beilleszkedni s a végcélt odaadással szolgálni.”

„A légoltalmi szervezkedés fő mozgatója a Légoltalmi Liga, mind szélesebbkörű munkát végez. A lakosság széles rétegei látják, hogy e tekintetben legjobb védekezés a szervezettség. Szükség esetén a veszélyeztetett városok, ipartelepek lakosságának egyes rétegeit vidékre telepítik.” A mindenféle feladatok megoldása nem csekély feladatot és főleg gondot okoz mindenkinek, de főleg az intézkedésre hivatott hatósági szervnek, a légoltalmi vezetőnek /a polgármesternek, és a légoltalmi parancsnoknak, riadókor a rendőrkapitánynak./

Az óvóhelyek építése szempontjából városunk kedvező helyzetben volt. A szűk völgy szélén a meredeken lenyúló hegyoldalak aránylag könnyen voltak óvóhely céljaira felhasználhatók.

A központi, hatósági óvóhely a Pipis hegy oldalába beépített tágas borpince volt, melyet a Kohn féle szesz nagykereskedő vállalattól vett igénybe, és alakított át a város. A városháza mellett a szomszéd házban /Horváth? / is volt egy tágas, nyilvános óvóhely, melyben riadókor /különösen amikor már a városháza fölötti házunkban laktunk/ feleségemmel mi is, de sokszor meghúzódtunk.

Azután volt még a Hisch gyárral szemben is sok személyt befogadó nyilvános óvóhely, a város déli részén lakók részére. A nagyvállalatok pedig külön gondoskodtak megfelelő óvóhelyek létesítéséről.

El lehet képzelni, hogy a légoltalommal kapcsolatban rám háramló felelősség milyen súlyosan nehezedett rám, és az ezen ügyben eljárni hivatott más szervekre is /rendőrkapitány, tűzoltóparancsnok, tiszti orvos/.
Hivatalos óra meghosszabbítása

Az ezzel és más háborús intézkedésekkel járó feladatok szükségessé tették a hivatalos órának hatról nyolc órára való felemelését, sőt 1940. júl. 6-tól kezdődőleg, az reggel 8-tól este 8 óráig lett megállapítva, délután 2—5-ig való szünettel, illetve ügyelettel állandóan, éjjel is. Lakásomon a telefonkészülék hálószobánkban, az éjjeli szekrényemen állott és nemegyszer riasztott fel éjjeli alvásomból.
A Zagyvarakodó

sivár környékének rendezése azzal vált lehetővé, hogy a bányavállalat a bányatelepet és a Zagyvarakodót alagúttal kötötte össze. Így a Zagyvarakodónak csak felső része maradt meg és a temető, valamint a ferences templom környéke előnyös képet kapott.
Bubnics Mihály

püspök Rozsnyóról adminisztrálta a kerületéhez tartozó katolikus egyházakat. Salgótarján is a rozsnyói püspökséghez tartozott. Bérmaútján, 1940. máj. 19-én meglátogatta Salgótarjánt és ez alkalommal a tiszteletére adott díszebéden a város nevében én köszöntöttem őt. Beszédemet a következő mondattal kezdtem:

„Amikor szerte Európa nagy részében a háború lángja magasan lobog, amikor levegőben, földön, vízen, és víz alatt embermilliók törnek egymás élete ellen, amikor sok nagy érték rövid napok és órák alatt porba hull, akkor, a mi országunkban Isten különös kegyelméből viszonylagos csend, nyugalom honol és mód van rá, hogy testi és főleg lelki értékeinket ápoljuk és gyarapítsuk.…”
Az országzászló avatás

szép ünnepsége 1940. június 2-án folyt le az eszméhez méltó módon. Reggel 9-kor a három templomban megáldott zászlót én adtam át a díszőrségnek, mely azt aztán a hősök szobránál és a 25-ös emlékműnél tartott rövid tisztelgő koszorúzás után felvitte a Szent Imre hegyre, az országzászlót tartó bástyához.

Az ünnepségen, melyen mondhatnám egész Salgótarján részt vett, Urmánczy Nándor, a 470-ik oldalon34 már körvonalazott Ereklyés Országzászló Nagybizottság elnöke, is megjelent. Ő akkor beteg szíve miatt a sétaúton már nem tudott gyalog a hegyre felmenni, őt kerülő mezei úton kocsin én kisértem fel az ünnepség színhelyére, ahol már összegyülekezett a város és környékének apraja-nagyja.

A Magyar Újság 1940. június 4-i száma egy fényképet közöl, melyen az országzászlót tartó bástya látható és előtte az egyenruhás nagy bányászcsapat. A kép alatt a következő szöveg olvasható:

„Salgótarján nagyszabású ünnepséggel avatta fel a város felett emelkedő Szent Imre hegyen felállított országzászlaját. A lakosság, a bányászok s különböző tanintézetek, valamint testületek közel tízezer főnyi tömege vett részt az ünnepségen.

Megjelent Horváth Sándor alispán, Mocsáry Ödön országos képviselő, a honvéd dandárparancsnokság tiszti kara, számos csapatküldöttség és a bányatársulat vezetősége. Az avató beszédet Urmánczy Nándor, az ONB országos elnöke mondta, majd dr. Förster Kálmán polgármester vette át az ország-

34 A hivatkozott oldalszám a jelen kiadvány 231. oldalán található.

zászlót a város nevében. Az országzászlótól stafétát indítottak a városon keresztül a hősök szobrához. Az ünnepség a dalkörök énekszámaival és szónoklatokkal ért véget.”

Beszédemből, egy pár az emlékmű elkészítését lehetővé tevő körülményt, és egyént ismertető részletet legyen szabad idéznem:

„Urmánczynak, az alispánnak, Mocsáry képviselőnek, a társ városok és szomszéd községek képviselőinek, továbbá a helybeli egyházi, katonai, hatósági és egyesületek képviselőinek üdvözlése után kiemelte a nőegyleteket, kik ez alkalommal is vállalták a gyűjtés háládatlan és terhes munkáját.”

„…Az adakozók névsorát a helyi újságokban fogjuk közzétenni. Kiemelem a városnak, a nagyvállalatoknak, Soldos főispán úrnak, a telket adományozó Luby családnak és nem utolsó sorban azokat a filléres adományokat, melyeket szegény emberek juttattak jó szívvel és többször felszólítás nélkül a gyűjtőhölgyek perselyébe.

Nem hagyhatom említés nélkül a helybeli acélgyár segítségét, melyet a zászlórúd készítése és elhelyezésének kényes munkájával végzett…

És leghálásabb köszönetemnek adok kifejezést Nektek is kedves tanuló fiúk és lányok, akik osztályonként felvonultatok és segítettétek a bástya építéséhez szükséges kavicsot könyvestáskáitokban és hátizsákjaitokban ide a hegyre felhozni, és akiknek, míg éltek, ez bizonyosan jóleső, kedves emléketek lesz. Nektek is, kedves ifjúság hálás köszönet!”

„…Kedves magyar testvéreim!

Ezzel az országzászló avatással együtt ma a világháborúban elesett hőseinkről is emlékezzünk!

Salgótarján közönsége kegyeletének és mély tiszteletének kifejezéseként, a város tisztviselőkarának élén ma reggel koszorút helyeztem el lent a városban a hősök szobrára és emléktáblájára. Szálljon ünneplő lelkünk most is oda, elesett hőseink emlékművéhez és Ti, ifjú barátaim, feszítsétek meg fiatal izmaitokat, fogjátok a babérkoszorúkat, vigyétek hálás kegyeletünk jeléül nemes versenyben és tegyétek le ökölbe szorított kézzel a határon túlra mutató magyar honvéd lábai elé.

Ti és mi pedig arra kérjük a jó Istent, fakadjon a világháborúban elesett hősök porladó szívéből új életerő csonka magyar hazánk életfájának gyökerébe, és lengesse a tátrai szél ezt a zászlót mielébb fent az árbóc tetején, hirdetve mindnyájunk leghőbb és legszentebb álmának megvalósítását!”

Megmaradt „kedves leveleim” között őrzöm Urmánczy Nándornak négy nappal az ünnepélyt követő napon hozzám írt, igen meleghangú köszönő levelét. Őrzöm továbbá az egyik budapesti újság kivágott darabjában olvasható azt a közleményt, melyben szó szerint ezt a levelet idézi, melyet Urmánczy halálakor az OENB-hez városom nevében írtam és részvétét tolmácsoltam annak a közönségnek, mely „utolsó országzászlót avató beszédét hallgathatta nagynevű elnökének.”
Dr. Dornyay Bélát

nagy sajnálatunkra a VKM. miniszter Keszthelyre helyezte át és megbízta az ottani múzeum vezetésével. Az évek folyamán azután én többször meglátogattam lakásán és gyenesdiási szőlőjében ezt a kiváló férfiút.
A bevonultak családtagjai

hatósági segélyben is részesültek. Ezeknek a kifizetéseknek adminisztrációja is hozzánk tartozott, gyermektelen feleség csak abban az esetben kap segélyt, ha betegségét, munkaképtelenségét orvosi bizonyítvánnyal igazolta.
Országrészek felszabadulása

ezidőtájt bizakodóvá tették Magyarország népét. 1938-ban a Felvidék, 1939-ben Kárpátalja, 1940-ben Erdély, 1941-ben a Délvidék! Milyen öröm!

Ezzel szemben a háború réme, sűrű behívás, anyag és élelmiszerhiány, nyomorúság! Mennyi bánat! Nehéz idők voltak ezek. Folytatom a referádát. Mondanivalómat rövidre szabom.
Bátki Józsefet

a Képzőművészeti Társaság jubiláris kiállításán „Napsugár” c[ímű] szobrával I. díjjal jutalmazták. Ez alkalomból barátai 1941. máj. 3-án a Nemzeti Szállóban vacsorát rendeztek tiszteletére. A vacsorán a népszerű szobrászt és festőt sokan üdvözölték. Éspedig dr. Csengődy Lajos, P. Réz Marian, szülőfaluja nevében Galbács Gyula ig[azgató] tanító, Virág Károly főjegyző és városunk nevében én is.
Előtört a víz

címen a Munka 1941. máj. 31-i számában a következő hír jelent meg:

„A városi vízvezeték tűzcsapjaiból 1941. máj. 27-én előtört a víz. A város közönsége a jövőben nem lesz kitéve annyi veszélynek. A város polgármesterének immár 1924. óta legfőbb gondját képezte a vízvezeték építése és e célból intenzív kutatást is indított a város. A vízben szegény vidék bizony megnehezítette a kérdés megoldását, de a kitartásnak és szakavatott munkálkodásnak mégis eredménye lett, s bár a nyersanyag hiánya miatt nehéz időben, de a városi vízvezeték mégis a megvalósítás stádiumába lépett.

A polgármester a képviselő-testületi tagoknak kikézbesítette a vízvezeték és szenyvízcsatorna szabályrendelet tervezetét és a költségszámítást, hogy a legközelebbi közgyűlésen erről a kérdésről határozhassanak a városatyák kellő informálás és felvilágosítás után. A nagy fontosságú kérdést a közegészség mellett a város és a közönség anyagi szempontjai is befolyásolják, különösen pedig a szociális szempontok azok, melyek döntően érintik a vízvezeték ügyét.

Amikor a város közönsége nagy érdeklődéssel várja a vízdíjakkal kapcsolatos költségszámítást, örömmel köszönti a kitűnő, egészséges vizet, mely egyelőre még nem végérvényesen már megjelent a város falai között. ”

A vízvezeték létesítésének mindennél fontosabb kérdéséről Szentpétery János v. főmérnök tolláról 1942-ben egy cikksorozat jelent meg a Munkában. Erről szeretnék még, mikor arra kerül a sor részletesen számot adni.
A légoltalmi parancsnok,

Jánossy rendőrkapitány 1941. áprilisában megismétli korábbi felhívásait a légoltalmi rendelkezések betartásáról. A tudnivalókat falragaszokon hozza a közönség tudomására. A közlemény megadja a Tátra utcai légoltalmi központ telefonszámát, közli a két alkörzetparancsnokság Füleki utcai 14., és katolikus kör címét és telefonszámát, és az óvóhelyek címét. Ezek: Fő utca 56., Zsebe féle pince, Füleki utca 19. Szabó féle pince és a Deutsch pince a Hirschgyárral szemben.

Szabó Dezső ref[ormátus] lelkész és családja Berhidára, a Balaton közelébe költözött.
A három város találkozója

1941. jún. 14-én zajlott le minálunk. Délután 2 órakor futott be a városházához az az autókaraván, mely Balassagyarmat és Losonc tisztviselőkarát hozta városunkba. A társaság először az üveggyárat tekintette meg, majd délután 4 órakor értekezlet volt a városházán, melyet azután másnap a salgói menedékházban folytattak. Este fogaskerekűvel felment a társaság Salgóra, onnan a menedékházba, ahol kedélyes együttlétben töltötték az est hátralévő részét. Másnap a vendégek egy része felment a salgói várba, azután a tanácskozást folytatták és 15-én délután utaztak haza.

Az értekezleten megnyitó beszédemben többek között ezeket mondtam:

„Ezekben, a világ nagy részének idegeit tépő, komoly, nehéz időkben mi itt, csonka hazánk egyik északi vármegyéjében egymás érdekében szerény munkát akarunk folytatni és példát akarunk mutatni azon városoknak és közületeknek, melyek egymással hadilábon állanak. Egymás ellen kicsinyes irígységgel viseltetnek és boldogok, ha borsot törhetnek egymás orra alá… A mi célunk nem nagyképű, nem dobra vert módon való tárgyalások folytatása, de a minket érdeklő különleges kérdések szervezett módon való megbeszélése nem tagadjuk, a fehér asztalnál, a zöld erdőben, a sporttereken egymás rokonérzésének keresése, röviden a három nógrádi város barátságának ápolása.

Én jól tudom, hogy úgy Vannay Béla, mint Koltay Ernő kedves kollegáim és mindhármunk értékes munkatársai is helyeslik a most testet öltött összejöveteleknek rendszeresítését, és azért biztos vagyok szerény vállalkozásunk sikerében.”

Hogy ez a hármas találkozó kedves nyomot hagyott a résztvevők szívében, azt bizonyítja ez a két ívre terjedő 18, illetve 15 versből álló „költemény”, melyet egyik résztvevő kollégánk „elkövetett”, s melyből legyen szabad egy-két verset idéznem:

„Nógrád vármegyének híres városában Városok gyűlése nagy gondolatában Innen is, onnan is sokan összegyűlnek Tanulmányuk után bor mellett üdülnek.

Förster Kálmán bátyánk kedves fogadása Barátsággal adott szíves parolája Felvillanyoz bennünk, a bús vándorokat S készítjük már elő a száraz torkokat.”

Még többször is aposztrofál engem a kedves „költő” kollegám és rendre azután a többieket is: Vannay Bélát, Koltay Ernőt, Telgárszky Istvánt, Kolbenhayer Zoltánt, Kőrösi Aladárt, Visenti Ödönt, Márton Ferit, Kerazsi Józsefet, Kozma Gézát, Nagy Zoltánt.

A vendégek élményekkel gazdagon 15-én délután hazautaztak.
Köntzey Ferenc

volt a városi főmérnök 1941. júliusában meghalt.
Közjóléti Szövetkezet

A Munka 1941. szept. 13-i számában egy hivatalos felhívásom jelent meg:

„A sokgyermekes, szegény családok leromlott helyzetének javítására a törvényhozás megalkotta az Országos Nép és Családvédelmi Alap létesítéséről szóló 1940. évi XXIII. törvénycikket. A törvény a modern szociálpolitika sajátos magyar módszereivel teszi lehetővé azt, hogy elsősorban a sokgyermekes magyar családok gazdasági úton, természetbeni tőke, kölcsön juttatásával s a maguk erkölcsi és fizikai erejének munkába állításával újra önálló megélhetési lehetőséghez és így erkölcsi és anyagi megerősödéshez jussanak.

Az ügy előmozdítására megyénként és városonként a 3500/1941 miniszteri rendelet értelmében Közjóléti Szövetkezetek alakítását határozta el. „A Közjóléti Szövetkezetek a legmegfelelőbb szervezetek azoknak a juttatásoknak a lebonyolítására, amelyekkel a kormányzat elsősorban szándékozik segítségére sietni a talpraállításra váró sokgyermekes szegény családoknak. Ilyen a házhelyjuttatás, apró háziállatok és haszonállatokhoz való juttatás, házi ipari munka megindítása és megszervezése, gazdasági felszereléshez való hozzásegítés, földbérlő szövetkezeti csoportok megalakítása stb.

Mindazokat, kik be akarnak lépni a Közjóléti Szövetkezetbe, 1941. szept. 20-án délután 4 órakor tartandó közgyűlésre várja a város. A közgyűlés a városházán lesz. Dr. Förster Kálmán.”

A közgyűlés, melyen a város képviseletében Steller Mária szociális felügyelőnő is részt vett, ki is mondta megalakulását, elnökévé engem választott meg, igazgatójává Süle Ferenc banktisztviselőt, alelnökké pedig, dr. Lapsánszky János városi pénztárnokot.

Abból a beszédből, melyet elnökké történt választatásomkor mondottam, szeretnék néhány mondatot idézni, éspedig igazolásául annak, hogy ez esetben is a szegény embertársaim oldalára állottam, illetve igyekeztem nehéz helyzetüket könnyebbé tenni.

…„Az emberek meggyőződtek arról, hogy az az elv, hogy a szegény ember is emberséges életmódra tarthat igényt, helyes és igazságos. Ha sokan a gazdag emberek közül nem is látják be azt, hogy nekik feleslegükről embertársaik javára le kell mondaniok, az államhatalom mégis rákényszeríti őket különböző törvényalkotásokkal és így lassan, mégis oly helyzet áll elő, hogy a vagyon és jövedelem valamennyire való kiegyenlítésével lelkileg is megnyugvás jöhet létre a nemzet minden rétegében. Jobb volna, ha a vagyonos néposztály önként helyezkedne erre az álláspontra,………

Az állam az ő akaratát adminisztrációs gépezetével hajtja végre. Ezt hívják általában közigazgatásnak, hogy ennek a gépezetnek működése jó-e, vagy nem, arról lehetne beszélni, de az nem vitás, hogy a mai nehéz időkben a közigazgatás túl van terhelve, azt a rengeteg feladatot, mely reá hárul elvégezni nem képes. Ezért helyes a kormányzat azon intézkedése, hogy a fenti célok elérésére alkalmasnak látszó feladatok megoldására egy külön szervet létesített, melynek jelszava a nép és családvédelem, tehát elsősorban a sokgyermekes család istápolása.…”
Buczkó Gábor

Salgóbánya gondnoka nyugdíjba vonult és Budapestre költözött. Megértő, kedves egyénisége közkedveltté tette őt. Sajnáltuk, hogy eltávozott körünkből.
Szente László

az üveggyár igazgatója, tehetséges szónok, szorgalmas városatya önként vetett véget életének.
Salgótarján látképét

Fayl Frigyes rajztanár, festőművész készítette. A 4 méter hosszú panorámaképet a városháza emeleti folyosóján helyeztük el. A Munka írja:

„Dr. Förster Kálmán polgármester, aki a művet Fayl tanárnál megrendelte és tőle átvette, mint minden művészi értéknek és alkotásnak méltatója, rendkívül elismerőleg nyilatkozott a művész párját ritkító művészkészségéről.”
Figyelő szemmel

a munka 1941. okt. 4-i számában azon bosszankodik, hogy „milyen nagy a por a Fő utcán. Azt javasolja, hogy a város állítson be egy öntözőkocsit, mely a közönséget, de a köztisztasági alkalmazottakat is sok kellemetlenségtől kímélné meg.” Ez meg is történt.
A Magyar Városok Országos Szövetsége

1941. évi dec. 16-án tartott közgyűlésén a Szövetség alelnökévé választott engem, nyilván azért, mert én voltam az ország legrégibb szolgálattal rendelkező polgármestere.

Hát bizony, nem is csekély dolog, egész rövid megszakítással 30 éven át polgármesteri szolgálatot teljesíteni!

És hadd dicsekedjem azzal is, úgy emlékszem eddig még nem említettem, hogy az ország valamennyi városa közül, és szolgálatom majdnem minden évében Salgótarjánban volt a legkisebb a községi pótadó. /Általában 40%./
Salgótarján 20 éves

Az 1942. év január 15-én tartott közgyűlésen, annak megnyitásakor megemlékeztem arról, hogy pár nap múlva 20 éve lesz annak, hogy Salgótarján város lett. A háborús nehézségek miatt minden ünnepléstől eltekintettünk.
A vízvezeték

Ugyanezen a közgyűlésen bejelentettem, hogy a városi vízvezeték, mint közüzem immár megkezdte a régen várt közhasznú működését.

Hosszú városvezető működésem során talán legfontosabbnak minősítettem a salgótarjáni városi vízmű létesítését. Szívügyem volt, hogy mielőtt nyugdíjba megyek, ezen legfőbb feladatom tető alá kerüljön.

Ez a feladat azonban nem volt könnyű. Annak dacára sem, hogy a tervezés nagy terhét a belügyminisztériumban működő műszaki osztálya nagy részben levette a városi műszaki osztály válláról. Maradt azért Szentpéteri János városi főmérnökünk számára is munka éppen elég. És Szentpétery ennek a feladatának szorgalmas kötelességtudással eleget is tett.

Azok a közlemények, melyek a közönség tájékoztatása céljából folytatásos ismertetésekben a Munka hasábjain megjelentek, éppen Szentpétery tollából eredtek.

A kérdés nagy horderejére való tekintettel az e tárgyban megjelent közlemények egy részét az alábbiakban idézem:

„A már 3 év óta folyamatban lévő vízvezetéki és szennyvíz csatorna munkálatok befejezésükhöz közelednek.

Az építkezés a legnehezebb viszonyok között történt. Az anyagbeszerzési és szállítási nehézségek a vártnál tovább tartottak, a fuvardíj és a munkabéremelések nagyon megnehezítették a munkát. Csak a város anyagi felkészültsége és a létesítésnél működő faktorok fáradságot nem ismerő munkája tette mégis lehetővé a tervbevett program majdnem teljes egészében való végrehajtását.

A város kedvezőtlen közegészségi viszonyai szükségessé, rohamos fejlődése erkölcsi kötelességévé tették a fontos közművek megépítését.

Ugyanis a talajkutak vize, melyből a város közönsége szükségletét kielégíti, nemcsak fizikai, vegyi tulajdonságok tekintetében nem felelt meg a követelményeknek, hanem kisebb-nagyobb fokú fertőzöttsége miatt az egészségre egyenesen káros hatású volt. Dr. Vilmon, volt városi t[iszti] orvos véleménye szerint a városunkban aránylag nagyszámú gyomor és bélbetegségek okát az elsősorban túl kemény és fertőzött vízben kell keresnünk. Ez egyik közvetlen okozója a gyakori járványos betegségeknek is.

A létesítés gondolatával már a nagyközségi életben is foglalkoztak, de komoly lépés csak a városi életben történt, mikor a Népjóléti és Munkaügyi Minisztérium szakértőjének, Sárkány Miklós miniszter osztálytanácsosnak irányítása mellett körülbelül 65.000 költséggel fúrási, kutatási munkálatokat végeztetett.

Ennek érdekében Somoskőújfalu határában a Gedőc pataknak a Tarján patakba való betorkolásánál egy 100 méter mély próbakút létesült, melynek a vízhozama az elkészítés idejében másodpercenként 2 liter, percenként 120 liter volt.

Fejenként napi 100 liter fogyasztás feltételezés mellett szükséges 14 másodpercliter biztosítására 7 db mélykút véttetett tervbe, amelyek a Tarján patak völgyében egymástól 100-100 méter távolságban fúrattak volna…

A kutakból kiemelt vizet szivattyúk nyomták volna a tápvezetékeken át a városi csőhálózatba, illetőleg a városháza és a Karancs utca fölötti hegyoldalakon megépítendő két, egyenként 300 köbméter térfogatú szolgálati medencébe.

Ez a vízmű az akkori költségelőirányzat szerint szennyvíz csatornamű nélkül 1.200.000 pengőbe került volna, melyből a víznyerő helyen létesítendő kutak, szivattyúberendezések, gépházak és gépészlakás építési költsége 220.000 pengőt tett volna ki.

Bár a közegészségügyi szempontokon kívül a gazdaságos kivitel lehetősége is amellett szólt, hogy a vízvezeték még a városi és járdaépítési programjának végrehajtása előtt épüljön meg, mert így az árok felbontásával és helyreállításával kapcsolatban felmerülő költségek elmaradtak volna, a város anyagi helyzete mégsem tette lehetővé a program azonnali megvalósítását.

A rendkívüli száraz 1934. év nyarán a Tarján patak vize, amelynek forrásvidékén a vízvezeték kútjai létesültek volna, annyira elapadt, hogy a városi uszoda táplálására sem tudtunk elegendő vizet nyerni. Emiatt létesített a város 1935. tavaszán az uszoda részére víztisztító berendezést, amely a még szárazabb 1935. nyarán is biztosította az uszoda üzemének folytonosságát.

Mivel a Tarján patak vizének az elapadása a források vizének nagyobb csökkenésével volt összefüggésbe hozható, az 1928. évben készült próbakút vízhozamát 1935. nyarán ellenőriztem és megállapítottam, hogy a víz hozama felét sem teszi ki az 1928-i vízmennyiségnek.

Ugyanakkor a vízbeszerző hely hydrologiai viszonyainak figyelembevételével arra kellett következtetnem, hogy a további 6 kút már kedvezőtlenebbül lesz telepíthető, tehát azok vízhozama is kedvezőtlenebb lesz. Ez okból 1936. év végén, mikor a megépítés aktuálissá vált, a víznyerő területen további próbafúrásokat végeztünk.

Ezek a fúrások igazolták feltevésemet, mert az egyidejűleg megejtett vízmérések a régi kút 64 liter percenkénti vízhozammal szemben a két kút egyike 42 litert, a másik pedig csak 25 percliter vizet adott.

Mivel az 1935. év nyarán végzett vízvizsgálataim során megállapítottam, hogy a Salgó pataknak és egyik főforrásának, a Polyán kútnak a vize sokkal kevésbé apadt el, mint a Tarján patak vize. Továbbá mert az akkor megejtett felületes kutatásaim alapján is valószínűnek látszott, hogy a Salgó patak völgyében még több takart forrás is van, de meg azért is, mert az acélgyár a Salgó patak Ponyi puszta melletti mellékvölgyében már régebben meglevő vízvezetéki forrásokkal kapcsolatban kedvező tapasztalatokat szerzett: /Minyus forrás!/ ezért javasoltam, hogy a vízszerzés biztosítása érdekében a Salgó patak völgyében végeztessenek kutatások.

Ezen feltárási munkák nyomán megállapítást nyert, hogy a Polyán kút és a szomszédságában feltárt két új forrás normális csapadékú években kb. 300 liter vizet ad percenként. Legalább ugyanannyit fog szolgáltatni a próbaszivattyúzás adatok szerint a Kretsch puszta alatti területen feltárt nagyobb forrás is.

Tehát ezen források napi vízhozama a normális csapadékú években kb. 800 köbméterre tehető, amivel a 100 liter naponkénti és fejenkénti vízfogyasztás mellett 8000 fogyasztó vízszükségletét lehet kielégíteni.

Ennek a víznyerésnek meg van még az a nagy előnye is, hogy a feltárt forrásokból, mivel a gyűjtőkútjuk fenékszintje 40 méterrel van magasabban, mint a városi csőhálózat városháza előtti szintje, a víz szivattyúzás nélkül, saját eséssel, úgynevezett gravitációs eséssel juttatható el a városi vezetékbe, illetve a víztároló /szolgálati/ medencébe, a 11 méterrel alacsonyabb Kretsch pusztai forrásnál pedig csak kis magasságú hozzászivattyúzás válik szükségessé.

Ezen munkálatok elvégzése igen hasznosnak bizonyult a zagyvai kisgazda közönségre is, mert a víz lecsapolása által vizenyős, semjés rétjeik, amelyen idáig csak sás és káka termett, elsőrendű kaszálókká váltak és szántásra is alkalmasak lesznek. Ezt egyébként csak alagcsövezés, vagy költséges szivattyúzások létesítésével érhették volna el.

A szerencsés adottságok mellett a vízelosztás módja is kedvezőbben volt megállapítható az 1928. évi programmal szemben, amikor is a szükséges teljes vízmennyiség a legmagasabban fekvő lakott helynél is magasabb szinten tervezett szolgálati medencébe nyomatott volna fel, ami a fellépő nagy nyomás miatt a város mélyebb fekvő részein drágább nyomócsövek alkalmazását tette volna szükségessé. A jelenlegi megoldás mellett az Adria szintje felett 290,50 méter magas fenékszinttel bíró forrás gyűjtőkútból, az ezzel összhangban a Szilárdy melletti hegyoldalon 280 méter magas fenékszinttel megépített 400 köbméteres szolgálati medence mellett a hálózati nyomás az öt atmoszférát sehol sem fogja meghaladni, így minden házi vezetéknél az olcsóbb, úgynevezett posta ólomcsövek lesznek használhatók.

Tekintettel arra, hogy a tűzoltóautónk nyomásfokozó berendezéssel van ellátva, ez tűzvédelmi szempontból sem fog hátrányt jelenteni.

A város 270 m Adria szint feletti részeinek jelenleg csak a Szilárdy féle OFB telep felső részeinek vízellátásához szükséges kisebb vízmennyiség fog csak nyomásfokozó berendezéssel tovább emeltetni, ami által az üzemi költségek lényegesen csökkenthetők lesznek.

A gravitációs vezeték, ahol nincs szükség gépi berendezésre, ezen felül üzembiztosabb is.

Mivel az acélgyár és a bánya vízellátásáról maga gondoskodik, a város többi részeinek vízszükségletét a normális csapadékú években a Salgó völgyi források hosszabb időn át kielégítenék.

Figyelemmel arra, hogy ezen források vízhozama a nyári évszakban, főképp a száraz években többé-kevésbé csökken, az acélgyári vízvezetéki források vízhozama 1935. évben 1/3-ra apadt le, az esetben ha vízszükségletünket csak ezen forrásokból látnánk el, a száraz periódusokban a fogyasztás kisebb-nagyobb korlátozása válnék szükségessé. Ezen a helyzeten újabb, távolabb fekvő forrásoknak, vagy pedig a gedőczi víznyerő helynek bekapcsolásával sem lehetne teljes mértékben segíteni.

A rendelkezésre álló lehetőségek között – véleményem szerint – legcélszerűbb ezen kérdést mélyfúrású /artézi/ kutak létesítésével megoldani, melyek vízhozamára az időjárási viszonyok változása már nem gyakorol olyan közvetlen befolyást.

Igaz ugyan, hogy az artézi kutakból a vízkivétel aránylag sokba kerül, mert egy köbméter víznek csak a szivattyúzási költsége 15—18 fillért tesz ki. Azonban az artézi kutakból csak a nyári 2-3 hónapban, illetőleg a száraz években, vagy rendkívüli esetekben, tűzvész idején kisebb-nagyobb mennyiségű vizet kivenni.

Az utolsó években a város területén és környékén a salgótarjáni gyárakban, a bányánál a gőzfürdő mellett, a külső vasúti pályaudvaron, vízválasztón létesített kutakkal kedvező tapasztalatok szerzettek. Ezen 100—480 méter mélységű kutakból a leszívási mélységtől függően búvárszivattyúval percenként 200—450 liter víz nyerhető. Ezek a kutak szikes, lágy vizet szolgáltatnak és így ezek a források aránylag keményebb vizét többé-kevésbé majd lágyítani fogja.

Az artézi víz ugyan a vasvezetéket kissé oldja, ezáltal a vezetékből kicsapódó vasoxidoktól rövid idő múlva kissé megsárgul és a berendezési tárgyakat és edényeket is megsárgítja. A víz ezen kedvezőtlen tulajdonságán azonban a víz levegőztetésével, oxigén hozzájuttatásával aránylag kis költséggel lehet segíteni.

A két vízbeszerzési mód a forrásokból és artézi kutakból egymást előnyösen kiegészíti és általa a város vízellátása a jövőben biztosítható lesz.

A forrásokból nyert víz az Országos Közegészség Intézet vizsgálatának eredménye szerint úgy fizikai, mint kémiai tekintetben, valamint baktereológiailag is kifogástalan minőségű, keménységű /18-20/ a városban lévő talajkutak sokszor 70—80 fokos keménységével szemben, hideg, állandóan 9-10 fokos üdítő ivóvíz, hüvelyesek jól megfőzhetők benne, mosásra is alkalmas, nem sok szappant fogyaszt.

A fővezetékbe még 1941-ben bebocsátott forrásvíz ezen jó tulajdonságait a város közönsége hamar felismerte úgy, hogy a díjtalan fogyasztás kielégítésére felszerelt öt közkút igen kevésnek bizonyult, mert a közönség a tűzvédelmi célokra felszerelt lezárt tűzcsapokat feltörte, azokból vette a vizet úgy, hogy a város több tűzcsapra ideiglenesen kifolyó csapot szereltetett.”

A közönség tájékoztatására szánt, a Munka tíz egymás utáni számában megjelent cikkből a fenti részleteket láttam jónak jelen munkám keretébe fogadni. A gondosan megírt hosszú tanulmányból még a következőket szeretném kivonatosan ismertetni:

A vízvezeték és csatornamű tervezésével és művezetésével a város a Zarka Elemér és Andor György céget bízta meg.

Az egyes munkanemeket külön adtuk vállalatba, mindig lehetőleg helybelieknek. A szolgálati medence és az aknák munkálatait Acél, Bulyovszky stb. építőiparosoknak, stb.

A vashiány miatt nem vas-, de azbesztcement csöveket használtunk. Ezeket, írja a lap, később, főképp a Főtér táján, mivel a talaj szulfátos, ki fog kelleni cserélni.

Azonban, a vízvezeték szennyvízcsatorna és telep nélkül nem éri el a közegészségi szempontból kívánatos célt. Itt aztán felmerült az a probléma, hogy az úsztató vagy pedig az elválasztó rendszer alapján oldjuk-e meg a szennyvizek elvezetését.

Az úsztató rendszer azt jelenti, hogy a szennyvíz a csapadékvízzel együtt egy csatornába kerül, az elválasztó rendszer alkalmazása esetén pedig a kétféle vizet külön-külön csatornába vezetik el.

A csekély vizű Tarján patakba /még kis mértékben sem/ szennyezett vizek nem bocsáthatók be. Ezért a szennyvizek az úgynevezett mechanikai tisztításon kívül biológiailag is megtisztítatnak. Ha tehát az úsztató rendszert alkalmaznánk, akkor minden háznál úgynevezett házi derítőt kellene építeni. A csapadékvíz derítés nélkül az oldalvölgyekből, és akárhány helyen bocsátható be a patakmederbe.

A város déli határára tervezett derítőtelep a Fő utcán végig nagy kaliberű és így sokkal drágább csatorna építését tenné szükségessé.

„A végleges elhatározást megnehezítette még az a körülmény is, hogy városunk hosszú, elnyúlt, kedvezőtlen fekvése miatt a szennyvízcsatorna aránylag igen drága. Mert míg normális körülmények között annak költsége a vízmű létesítési költségének a felét alig haladja meg, nálunk ez az arány majdnem a megfordított.”

Mindezen körülmények figyelembe vételével úgy döntöttünk, hogy a szennyvizet és a csapadékvizet külön-külön tehát „elválasztó” módon vezetjük el.

Salgótarjánban sajátos volt a helyzet annyiban, hogy a város jelentékeny területét a vállalatok foglalták el. A bánya és az acélgyár már korábban létesített vízvezetéket. Ha a város a vízdíjakat csak a vízórával regisztrált tényleg elfogyasztott víz után szedné be, akkor a vállalatok a vízmű létesítésével és fenntartásával járó költségekhez való hozzájárulástól mentesülnének, ami nem volna igazságos. Mert hiszen a víz- és csatornaművek létesítésével vonatkozásba hozható egészségügyi, tűzvédelmi, köztisztasági szempontok a városi és a vállalati közönséget közel egyformán érdeklik.

Ezért ragaszkodott a város ahhoz, hogy a vízdíjak kivetése kétféle alapon történjen. Szabályrendeletünk tehát különbséget tett a kivétel nélkül minden ingatlan tulajdonostól kötelezővé tett alapdíj, és az elfogyasztott és a vízórával kimutatott vízdíj között.

Az alapdíjak igazságos kivethetése céljából a szabályrendelet négy kategóriát állapított meg az érdekelt területek fekvése és így értéke szerint.

A szabályrendelet ismerteti a fővezeték, az elágazó házi berendezések költségeinek viselésére vonatkozó, a magánosokat mélyen érdeklő és érintő rendelkezéseket.

Miután kézenfekvő, hogy a közművek létesítésével az azok mentén fekvő ingatlanok, tehát házak és telkek értéke aránylag emelkedett, természetesnek látszott, hogy ezek az ingatlantulajdonok is be lettek vonva a költségek viselésébe, éspedig általában úgy, hogy a vonatkozó szakasz közművének költségeihez a város 50%-al járult hozzá, az utca két oldalán fekvő tulajdonosok pedig 25—25%-al.

/Persze voltak kivételek és egyoldalon beépített utcák is, pl: a Kassai sor./ Egyébként megjegyzem, hogy a házi csatlakozásokat Timár László és Molnár József végezte.

„A víz- és szennyvízlevezető mű építéséhez a város 600.000 P. kölcsönt vett fel, további 100.000 P-t 4 évre felosztva saját költségvetésébe vett be. A törlesztést saját bevételéből kívánja fedezni.

Célszerűnek találtuk házi kezelés helyett önálló szervezetű és vagyonkezelésű üzem létesítését. Így csinálták ezt a legtöbb városban. Persze az üzemszabályzat pontosan megállapította azt, hogy az üzem mennyiben van a közületi felelős tényezőknek alárendelve, stb… és megállapította a lakossággal szemben való jogait és kötelességeit is.”

Még csak ennyit. „A vízvezetéki és csatornázási munkák megindulása sok örömet, de sok bosszúságot is jelentett. Hisz a megmozgatott földtömeg sok helyen zavarta a forgalmat. Az esőzések következtében sok helyen árokomlás fenyegetett, sőt helyenként házak épsége is veszélybe került. De nem történt semmi baj.”
Szilárdy István

1942. január 27-én meghalt.
Versenyek

1942. febr. 8-án a salgói menedékháznál síversenyt rendeztek a cserkészek. Márciusban vívóverseny volt az acélgyári iskola tornatermében, aug. 20–án pedig teniszverseny, azt hiszem az acélgyári pályán.
Sztranyavszky Sándor

halála őszinte részvétet váltott ki városunk közönségéből. Többször is írtam már arról a kapcsolatról, mely Salgótarján és Sztranyavszky között együttműködésünk során keletkezett és ennek a kapcsolatnak az intenzív volta megmutatkozott temetésekor is, mely Nógrádmarcalban igazán imponáló részvéttel ment végbe. A temetésen a kormány, Földmívelésügyi Minisztérium, a képviselőház és sok más országos, vármegyei szervezet képviseltette magát. Salgótarjánból is egész autókaraván indult, hogy szeretett v [olt] képviselőjétől utolsó búcsút vegyen. A sok privát és társulati autón kívül két tele autóbusz szállította a tarjániakat a temetésre. Városunk nevében rövid beszéd kiséretében én is koszorút helyeztem jótevőnk ravatalára.
Távházasságkötés

lehetőségét szülte a javában folyamatban levő háború. A menyasszony a két tanúval és a közeli rokonsággal megjelent az anyakönyvvezető előtt, bemutatta az előírt okmányokat, és azok alapján létrejött, éspedig teljes joghatállyal a menyasszony és a harctéren küzdő vőlegény között a házasság. Ilyen házasságot kötött Liptay Pál, okl[eveles] mérnök és tart[alékos] tüzérhadnagy Karattur Edda menyasszonyával a salgótarjáni városházán, dr. Figus anyakönyvvezető közreműködésével 1942. aug. 19-én. A házasulandókat jól ismertem, kedves sípajtásaim voltak, szüleik pedig kedves jó barátaink. Így természetes, hogy feleségemmel én is részt vettem ezen a „különös házasságkötésen”.
Háborús események

Közben javában folyt a háború, az azzal járó temérdek gonddal, bajjal-jajjaj! Lelkes nőegyesületeink megint szervezett gyűjtést indítottak a harctéren küzdő katonáink ruhával való ellátása érdekében. Leventék kocsival járták be a várost és az összegyűjtött ruhaneműt a harctérre való juttatása előtt a laktanyában raktározták.

Az 1942. évi karácsonyi gyűjtés eredménye: több ezer ruhadarabon kívül 2430 P. A vállalatok, hivatalok és iskolák külön gyűjtése és a Vöröskereszt úrnagyűjtése azon felül 8265 pengőt eredményezett.

Kaptunk is a harctérről sok megható köszönettel telt levelet, melyben aztán egyes hősi magatartásról is hírt adtak. Például:

„Kedves Kálmán bátyám! Salgótarján büszke lehet itt levő zászlóaljára, de különösen Várnagy őrnagy úrra, kinek nevét itt már legendák övezik! Meg is kapta a legmagasabb kitüntetést, amit tiszt kaphat. Három sebből vérzett és mégsem ment hátra, úgy verte vissza a muszkák támadását. Nehéz harcokat vívunk, de a mérleg ide billen. Kézcsókjaim tolmácsolását kérve 1942. szept. 18. Soldos Béla főhadnagy. Tábori posta: 230/65.”

Vagy egy másik levél: „Orosz hadszíntér 1942. aug. 20. Kedves barátom! Értesítelek, hogy a városházi zászlóalj aug. 10-én egy támadás alkalmával átesett a tűzkeresztségen. Egy orosz ellentámadás elhárítása érdekében zászlóaljunk egy igen lendületes ellentámadást is hajtott végre, mellyel az oroszt visszavetették. Jelenleg védőállásban vagyunk. Baráti szeretettel köszönt Várnagy őrnagy Táb. Pta 230/56.”

A harctérről sok sebesült érkezik az országba, a különböző kórházakba. Ezek meglátogatásának könnyítése érdekében kedvezményes utazást tett lehetővé egy rendelet. 50% volt a kedvezmény, egész szegényeknek ingyen való utazási kedvezményt, sőt olyan igazolványt is, melynek felmutatásával napi 3 pengőért a kórházban ellátást is kaptak. /Havonta egyszer./

A nők készségesen jelentkeztek önkéntes ápolónői kiképzésre és szolgálatra.

Az élelmezési nehézségek mind súlyosabbak lettek. A közellátás sántít, és óriási gondot okoz a hatóságoknak. Új szerveket létesítenek /közellátási felügyelők/. Sok visszaélés történik. A rendőrkapitány hivatalos közlést tesz közzé, kipellengérezi névszerint azokat, akik élelmiszerekkel, vagy a közben bevezetett élelmiszerjegyekkel visszaéléseket követnek el.

Elrendelik a kenyérgabona beszolgáltatását, zár alá helyezik például a hagymát, tökmag ellenében szappant utal ki a hatóság, jelentkezni lehet burgonya ellátásra, kilónként 27 fillér árban kerül elosztásra, stb.

Folyik a hadikölcsönjegyzés.

Napvilágot látnak például ilyen hatósági hirdetések: „Tájékoztatás a város közönsége részére. Tudomásomra jutott, hogy egyes lelkiismeretlen egyének olyan híreket terjesztenek, hogy a sovány sertéseket le kell vágni, mert a hatóság a sertéseket igénybe fogja venni. Ez lelkiismeretlen és valótlan híresztelés… Figyelmeztetem a közönséget, hogy a híreknek ne adjon hitelt, mert ezeknek az ellenkezője az igaz. A 111/600/1943 Köz él. rendelet éppen a magánháztartásoknak saját szükségletükre való hízlalását igyekszik előmozdítani. 43. XI. 6. Pm.”

A légvédelmi intézkedések mind sűrűbbek és szigorúbbak. Fel kellett világosítanunk azt a balhiedelmet, hogy az óvóhelyekről a lakók részére is a városnak kell gondoskodnia. Az elsötétítést pontosan kell végrehajtani. Nem elég, hogy a lakáson belül feltesszük az ablakra a kék papírost vagy leeresztjük a függönyt, de meg kell győződnünk arról is, hogy nem szivárog-e fény ki a lakásból ...stb
Repülőmodell versenyt

rendeznek a cserkészek a Szent Imre hegyen a vármegye valamennyi cserkészcsapatának részvételével.
Horthy István és Gyarmathy Béla

városi díjnok hősi halálát egyszerre és közvetlen egymás mellett jelentettem be az 1942 okt. 22-én tartott közgyűlésen. Így kerül a hír a közgyűlés jegyzőkönyvébe, és fekete keretben így a Munka első oldalára. Ez ugyan egész természetes, de akkor bizony szokatlan és feltűnő volt.
Bóna Kovács Károly

házi szobrászművészünk, a Báthory szobor, a 25-ös emlékmű és több más szobor alkotója családjával Rákosligetre költözött 1942. októberében.
Nékám István

városi aljegyző hosszú községi, illetve városi szolgálat után nyugdíjba vonult.
Balhauser István

az acélgyár egyik kimagasló mérnöke /helyettes igazgatója/ közgazdasági vonalon a Bell féle „munka valuta” lelkes híve, 1943. tavaszán meghalt.
Néma bált

rendezett a Szent Erzsébet nőegylet 1943. farsangján azzal a jelszóval „a háború vérzivatarában tánc helyett gyűjtést rendezünk a harctéren küzdő katonáink megajándékozására.”
Dr. Tóth Mátyás

volt városi aljegyzőnk, főispáni titkárt a belügyminiszter Gyergyószentmiklós polgármesterévé nevezte ki.
Kálvária

Régi óhajtása volt Salgótarján közönségének, hogy itt az országnak 1919. óta északi, abban az időben ideiglenesen északabbra kitolt határán kálváriát létesítsen. E gondolat élharcosa Tóth Gyula volt községi bíró, a római katolikus egyházközség gondnoka volt. Ő jött fel hozzám Traum Péter esperes jó barátommal és elképzelésük megvalósításához a város támogatását kérték.

A kálvária tervét a megadott elgondolás alapján Bóna Kovács Károly készítette. Helyéül a Pipis hegynek a város majdnem minden részéből, de különösen a vonatról jól látható előugró gerincmagaslatát választották. Ez a hely a Luby család birtokához tartozott s azt a család ajándékképpen bocsátotta a bizottság rendelkezésére. A város a feljárat létesítéséhez szükséges teleksávot megvásárolta és az odajutáshoz szükséges lépcső költségének előlegezését vállalta, valamint díjtalanul bocsátotta rendelkezésére a kálvária bizottságnak a földmunkához szükséges ínségmunkásokat és fuvarokat is. Sok önkéntes munkáskéz segítségével és a Báthory I. zászlóalj katonáinak közreműködésével létrejött a mű, melyet azután 1943. jún. 5-én óriási közönség jelenlétében Pobozny Róbert dr. rozsnyói püspök avatott fel.

Az ünnepi beszédet P. Réz Marian mondotta a nála megszokott ékesszólással. A kálvária jelentőségének fejtegetése után rátért keletkezésének történetére és többek között a következőket mondotta:

„Hirdesse e kálvária e város polgármesterének minden szépért és nemesért lelkesedni tudó munkaenergiáját, Tóth Gyula templomgondnok öregségében is fiatalos munkakedvét, alkonyuló életének legszebb hattyúdalát. Hirdesse Róth Flóris, Bérczy Sándor, dr. Quirin Leo, Korompay Lajos, Karattur Antal vállalati igazgatók, valamint a telket adományozó Luby család nemeslelkűségét. Hirdesse Traum Péter esperes és dr. Ambrus József apostoli papi munkáját, Obrincsák Ernő és Bóna Kovács Károly építész, illetve szobrászművész alkotó képességét. Hirdesse együttesen a város, a vállalatok, a két plébánia hitbuzgalmi egyesületének, az egyes stációkat felállító családoknak, egész Salgótarján közönségének áldozatkészségét.”

Megemlítem még, hogy a kálvária tervezésében még közreműködött Tóth Béla és a végrehajtásban Bulyovszky Lajos kőművesmester is. Az 1933. évben épített és tönkrement fakeresztet a bánya vasbetonkeresztekkel cserélte ki, a villamossági vállalat pedig vezetéket szerelt a Nagy-Magyarország határait szimbolizáló barlanghoz és a három kereszthez, melyek azután jelentős esemény vagy ünnep alkalmával éjjel ki lettek világítva és a város és környéke közönségének, de a vonaton keresztül utazóknak is hivatva volt akkor hirdetni azt az eszmét, melyet a keresztek és a barlang szimbolizáltak.
Ferencz István

A déli katolikus egyház új plébánosát a püspök másnap, 1943. jún. 6-án iktatta be hivatalába. Az új plébános, mint káplán hosszabb ideig tartózkodott már Salgótarjánban és kedveltette meg magát a város lakosaival. Így osztatlan örömöt váltott ki a hívekből, hogy a sok jelölt közül a kegyúri család hozzájárulásával a püspök Ferencz Istvánt nevezte ki plébánossá.

A püspök által végzett ünnepélyes beiktatás után az üdvözléseket én nyitottam meg és beszédemben arra kértem az új plébánost, hogy legyen olyan lelkipásztora egyházának, amilyen elődje, Traum Péter esperes volt.

Mielőtt nyugdíjaztatásom ügyét és annak okát ismertetném, szeretnék még pár percre megállni és szembe helyezkedni azzal a váddal, melyet fél füllel hallottam és mely szerint én kiszolgálója voltam a salgótarjáni nagyvállalatoknak.

Ez ellen én a leghatározottabban tiltakoztam, és tiltakozom ma is. Elég, talán ha egy-két konkrét esetre hivatkozom.

Az egyik: ki ne emlékezne az ipartestület nagytermében lefolyt azon tárgyalásokra, melyek a Salgótarjáni Kőszénbányának a város alatti bányászatára vonatkoztak, és amely tárgyalásokon én és megbízásom folytán a város főügyésze, dr. Holcsek Béla, az érdekelt ház- és telektulajdonosok érdekében a leghatározottabban szembeszálltunk a bánya sokszor önző törekvésével. Akit a dolog közelebbről érdekel, betekinthet az e tárgyban felvett jegyzőkönyvekbe.

A másik eset:
Lővy

fakereskedő beadott egy kérvényt hozzám, mint első fokú építési hatósághoz, melyben a bányakolónia bejárata melletti telkére lakóház és faraktár építésére hatósági engedélyt kért.

Én minden olyan törekvést, mely a város külsejét hivatva volt szépíteni, támogatásomba vettem és a bánya tiltakozása ellenére Lővynek úgy a lakóház, mint a tűzrendészeti szabályrendelet betartása mellett a deszkaraktár építésére is a hatósági engedélyt megadtam.

A bánya fellebbezése folytán az ügy a vármegye, és újabb jogorvoslat igénybevételével a minisztériumba került döntés végett. Még most is sokan tudják, mit jelentett abban az időben a Chorin név. Nos. Én a bánya közbejárásával szembeszálltam, személyesen felmentem a minisztériumba, kértem, hogy városfejlesztési törekvésem érvényesítése érdekében alaphatározatomat hagyják jóvá, és a minisztérium a határozatomat jóvá is hagyta. Lővy fakereskedő a házat és deszkaraktárt fel is építette, sőt a mai napig is ott lakik.

Társaságban nemegyszer hoztam szóba, hogy milyen szomorú, különösen télen este, vagy éjjel látni azt, hogy bányászok égő karbid lámpával messze fekvő lakásukról a bányamunkahelyek felé tartanak, miközben Chorinék otthon meleg szobában briddzseznek, és vattával törlik ki a s… No, képzelhető, mi volt ott mikor ez, a megengedem erős megjegyzés „odafenn” az illetékes fülekbe került.

A sokféle- járda, csatorna stb. szabályrendeletek megszövegezésénél igen-igen vigyáztam, és munkatársaim figyelmét felhívtam, hogy vigyázzanak arra, hogy olyan rendelkezéseket statuáljunk, melyek alapján a vállalatok se vonhassák ki magukat a teherviselés alól. És itt lojálisan el kell ismerjem, hogy a vállalatok Salgótarjánban lakó vezetői is általában megértéssel fogadták és támogatták a város egyetemes érdekét védő javaslataimat.
Nyugdíjba

1910-től 1943-ig, tehát immár 32 éven át voltam városvezető szolgálatban, éspedig túlnyomóan a háború és a munkanélküliség nehéz körülménye között.

Ehhez még hozzájárult az is, hogy sehogy sem tudtam a mindinkább terjedő nyilasgondolkodásba beilleszkedni.

Egész életem során az volt az elvem, hogy a rámrótt kötelességemet elvégezni tartozom s így a törvénynek és felsőbb hatóságom rendelkezéseinek mindenkor eleget kell tennem. Igen ám! De 1941. és 1942-ben felsőbb hatóságaim részéről egymás után jelentek meg olyan rendelkezések, melyek a fennálló törvényes rendeletekkel szöges ellentétben állottak és azon felül igazságérzetem és egész életfelfogásommal ellenkeztek.

Szerte a városban és jobb oldali egyesületek gyűlésein elhangzott olyan megjegyzések jutottak tudomásomra, melyek szerint hivatalos és privát magatartásommal szembe helyezkedem a már uralkodni kezdő nyilas mentalitással.

És ez részben igaz is volt, és ez a visszás állapot lelki téren idegösszeomlással fenyegetett.

Birtokában vagyok sok olyan bizonyítéknak, és nyilatkozatnak, melyek fenti állításomat alátámasztják, és az ellenem felhozott azt a vádat megcáfolják, hogy én polgármesterségem idején zsidóellenes tevékenységet fejtettem ki. Ezek közül itt most csak egyet emelek ki.
Korda-Klein

Körülbelül 1935-ben /az évre most már pontosan nem emlékszem/ Salgótarján városánál üresedésben volt egy adótiszti állás. Erre az állásra pályázott többek között egy Klein József /akkor már Korda/ nevű igeiglenes városi tisztviselő is. Ez a válsztás elvi jelentőségű volt, mert Korda megválasztását zsidó volta miatt a képviselő-testület egy része ellenezte. Én ezzel a véleménnyel szembeszálltam és igen erősen exponáltam magamat Korda megválasztása érdekében, mert nevezett ideiglenes városi szolgálatában kötelességének derekasan megfelelt és én nem tartottam lelkiismeretemmel összeférhetőnek, hogy Korda zsidó vallása miatt mellőztessék. Kordát szótöbbséggel meg is választották.

Ugyanennek a Kordának állásának való elbocsátását hagyta meg nekem egy emlékezetem szerint 1943. elején kelt főispáni, írásbeli rendelkezés. /Bizalmas./ Ennek törvénytelenségére én a főispán figyelmét írásbeli felterjesztésemben felhívtam. Az ismételt telefonon vett rendelkezést, hogy Kordát el kell bocsátani, én úgy kerültem meg, hogy Korda Józsefet szabadságra küldtem. Tehát az igazság érdekében szembehelyezkedtem felsőbb hatóságom egyenes és ismételt utasításával is. /Fenti állításom valódiságát a városnál elfekvő képviselő-testületi jegyzőkönyvből és a polgármesteri bizalmas iktatóból meg lehet állapítani, és ha Korda él, ő is bizonyíthatja./

Az előbbi oldalon tett fogadkozásom ellenére mégis megemlítem özv. Galgó Józsefné nyugdíjas postafőellenőr egy nálam levő nyilatkozatának 1-2 mondatát. Azt írja:

„Dr. Förster Kálmán volt salgótarjáni polgármester, jelenleg pécsi lakos azokban az időkben, mikor a baloldali beállítottságú emberek érdekében szót emelni veszélyes és gyanús dolog volt, az én rehabilitásom érdekében hivatali állásának teljes súlyával, egész egyéniségének latba vetésével segítségemre volt abban, hogy a „proletárdiktatúra alatti hivatali magatartásom alatt történt elbocsátásom hatálytalaníttassék.” Bp. 1946. júl. 12. Galgóné rehabilit. p. főe.”

Érdemes elolvasni Galgóné nyilatkozatának befejező mondatát is: „Örülnék, ha dr. Förster Kálmán ügyének kedvező fordításához hozzájárulhatnék én is, hogy akkori, velem szemben tanúsított megértő támogatásáért én most mintegy hálámat róhatnám le iránta!” /Oh! Milyen jól esnék nekem is, ha volna valaki, aki az igazság érdekében mellém állana és elősegítené, hogy most életünk végén anyagi gondoktól mentesen élhetnék itt, a szeretetotthonban feleségemmel együtt!!/

A fent ismertetett körülmények miatt előállott idegállapotom egyre romlott és megérlelte azt a szándékomat, hogy habár szolgálati időm még nem járt le, én nyugdíjaztatásomat kérem.

Idegbetegségem legélénkebben abban nyilvánult meg, hogy minden nagyobb összejöveteltől, gyűléstől is valósággal irtóztam. Emlékszem, hogy a Sport vendéglőben valami jótékony célú összejövetelen a hullámzó embersokaságban egyszer minden meghatározható ok nélkül hirtelen annyira rosszul lettem, hogy feleségem kénytelen volt engem a lőtorony kis szobájába felkisérni és lefektetni.

A gyűlés, összejövetel, ünnepély stb., szóval olyan alkalom pedig, ahol sok ember van együtt, a polgármester életéből nem kapcsolható ki /a pásztor sem az, nyáj nélkül/. Éreztem, hogy a mindinkább nehezebb, háborús körülmények között feladatomat nem tudom ellátni, a komoly városvezető feladatok végzését az enyémnél biztosabb kézbe kell letennem, és a szó szoros értelmében kötelességemnek éreztem, hogy félrevonuljak.

Elhatározásom persze nagy meglepetést váltott ki a város közönségéből.

A Munka 1943. július 3-i száma élén nagy betűkkel hirdeti: „Dr. Förster Kálmán polgármesterünk nyugalomba vonul.” Ebből a cikkből legyen szabad nehány mondatot idéznem:

„Hány lelkiismeretes ember van ebben az országban? ...... és, hogy országunknak az a nem utolsósorban jelentőségű darabja, amelyet a mi városunk képvisel a nemzet testében, úgy esett át ezeken a nehéz időkön és oda jutott, ahol ma már mindenütt széles e hazában általánosan tiszteltté vált a neve, legnagyobb mértékben annak köszönhető, hogy ennek a városnak az élére az a férfiú került, aki 22 év óta az eleven lelkiismeret reprezentálásaképpen töltötte be a város polgármesteri tisztét, s akinek a város közönsége számára meglepetésként ható önkéntes visszavonulása a közfigyelmet ismét személye felé fordítja.

Dr. Förster Kálmán akkor jött vándorbottal a kezében városunkba, amikor beteljesült a költő szava, hogy: „Bércre hág, és völgybe száll, bú s kétség mellette, szertenézett s nem lelé honját e hazában.” Aki mindenek felett magyarnak érezte és merte vallani magát. Amikor itt lehorgonyzott, nemcsak a mélységeket látta, amelybe országunkkal együtt ez a város is jutott, de sziklabérces hazájában megszokva a felfele nézést, látta a magasságokat is, amelyek felé ez a város is elvezethető. És merészen, nekilendülő energiával, törhetetlen kitartással, magát nem kímélő lendülettel ragadta meg az alkalmakat és használta ki a legkisebb szellőtől a legerősebb széljárásokig mindazt a lehetőséget, mellyel városa hajójának vitorláit duzzadóbbá tehette és a fejlődés hullámain mindegyre tovább lendíthette.

Ez a névtelen kis nógrádi falu, itt a Meszestető völgyében egymás után vetkőztette le régi ruhájának darabjait és öltözött egyre-másra új köntösbe…”

„…Nem volt olyan megmozdulás, nem akadt olyan építő szándékú megindulás, mely figyelmét elkerülte volna s melyet személyes közreműködéssel céljához jutni ne igyekezett volna segíteni....”

„Igaz, hogy volt pártfogó…, de végeredményben minden a tengelyen fordult meg. Aminek szerepét mindenben vállalni: ez volt Förster Kálmán.

Csoda-e hát, ha a tengely sorsára jutott? Csoda-e, ha végeredményben minden az ő idegzetére volt visszahatással, amely mindegyre jobban őrlődött, emésztődött. Hiába voltak a szabadságok, az orvosi tanácsra elrendelt pihenők és üdülések.

Hiába volt az elszánt akarat, városát tovább szolgálni. Hiába volt a hűséges hitvestárs odaadó gondosságának a melege is.

Elérkezett az idő, amikor a lelkiismeret embere rátette önmagát a saját ítélőszékének mérlegére, és kérlelhetetlenül azt állapította meg, hogy: nincs tovább!

Az egyre súlyosabb élethullámokkal megbírkóztatni ezt a várost is és hajóját tovább vezetni a jelen háborús idők viharjaiban, a parancsnoki hidat nem tarthatja, hanem másnak kell azt átengednie. És a lelkiismeret embere döntött. Visszatarthatatlanul!

Megtépázott idegeivel, a megfáradás bágyasztó érzésével félreáll, hogy sebeivel, miket a munka, a gond, a sok-sok feladat, de nem utolsó sorban a legfájdalmasabb hasítani tudó hálátlanság ütött lelkén...”

„Amikor városunk is meghajolni kénytelen megváltoztathatatlan elhatározása előtt és nyugalomba vonulása tényét tudomásul kell vennie, nem lehet más szavunk, mint a köszöneté mindazért, amit ezért a népért tett, a fáradalomteli napokért, a virrasztásos éjszakákért, az önemésztő tépelődésekért, és mindazon értékekért, amiket mindezek eredményeképpen általa elnyerhettünk…”

„A lokálpatriotizmus érzését talán ő hozta be elsőnek a város lelkébe …” Természeti szépségeinket országos érdeklődés központjába ki tudta volna helyezni, ha erre is ki nem terjed a figyelme?

Ezek zsongító csendje ringassa…”

Rendkívül jól esett nekem az a figyelem, melyet a város velem szemben azzal tanusított, hogy nyugdíjaztatásom anyagi és erkölcsi vonatkozásait kétfelé választotta. 1943. júl. 2-án hivatalos határozattal állapította meg nyugdíjamat, éspedig hálára kötelező példátlan bőkezűséggel, és természetesen távollétemben. Két nappal később pedig, tehát 1943. júl. 4-én, vasárnap délelőtt fél 12 órára Horváth László helyettes polgármester merített papírra nyomtatott meghívóval díszközgyűlésen való búcsúztatásomra hívta meg a képviselő-testület tagjait és azon kívül az egyházakat, a vármegyét, a katonai és polgári helyi hatóságok, a munkások, iparosok, kereskedők, egyesületek képviselőit, stb.

Erről a két közgyűlésről az alábbiakban számolok be.
Nyugdíjhatározat

„Kivonat Salgótarján város képviselő-testületének 1943. július hó 2-án tartott közgyűléséről felvett jegyzőkönyvéből. 41/1943. kgy. Sz. 9083/1943. ikt. Sz.

A város képviselő-testülete a becsatolt orvosi bizonyítvány alapján és a nyugdíjválasztmány javaslatára dr. Förster Kálmán polgármestert 1943. évi december hó 31-ig szabadságolja, 1944. január hó 1-től pedig nyugdíjazását rendeli el.

A város érdekében 21 és fél éven át kifejtett lelkiismeretes, becsületes, önzetlen, és eredményes munkásságáért köszönetet szavaz.

Nyugdíjának mérvét a vonatkozó törvényes rendeletek és egyéb méltánylást igénylő körülmények alapján 33 évi és 6 havi, 1 napi tényleges szolgálatnak megfelelően 38 évi, 3 hónap és 1 nap nyugdíj alapját képező szolgálati idő után, a VI. fiz. osztály 3 fokozata szerint havi 850 P. tényleges szolgálatban járó illetménynek nyugellátásnak alapul vehető 688 P. 96%-nak figyelembe vételével havonta előzetes részletekben fizetendőleg a következőként állapítja meg:

Törzsnyugdíj 660,40 P.
Városi pótilletmény, a mindenkori törzsnyugdíj  50%-a, jelenleg 330,20 P
Családi pótlék 60,00 P
Lakbér 98,30 P
Összesen 1149,00 P

Ezen felül rendelkezésére bocsátja mindaddig, míg a városnak erre szüksége nincs, azon lakás és kert használatát fűtéssel, világítással és vízhasználattal együtt, amely jelenleg is használatában van. Amennyiben ezen ingatlanokra a városnak szüksége lenne, úgy köteles azt dr. Förster Kálmán ezen igény közlésétől számított 6 hónapon belül a város rendelkezésére bocsátani, viszont a város köteles a rendelkezésre bocsátástól kezdődően az ingatlanok mindenkori pénzbeni használati értéke, amely azonban nem lehet több, mint a mindenkori törzsnyugdíj 50%-a havonta előlegesen a nyugdíjjal együtt folyósítani.

A város használati ellenérték fizetési kötelezettsége akkor is beáll, ha dr. Förster Kálmán az ingatlanok személyes használatával felhagy, és saját elhatározásából bocsátja azokat a város rendelkezésére.

Kimondja a képviselő-testület, hogy dr. Förster Kálmán felesége részére, férjének korábbi elhunyta esetén özvegysége tartalmára az ingatlanok pénzbeli használati ellenértékének 50 %-át biztosítja. Ugyancsak biztosítja a jelen határozattal megállapított pótilletmény 50 %-át is.

Végül a képviselő-testület kimondja, hogy a város dr. Förster Kálmánnak azalatt, amíg Salgótarjánban állandó lakása van és autót tart, személygépkocsijának garázsírozását és gondozását /mosás, zsírzás, olajozás, apróbb javítások minden anyag nélkül/ mindaddig, míg a tűzoltószertárban hely van, ellenszolgáltatás nélkül vállalja, kiköti azonban, hogy a tűzoltóság az autót tűzvész esetén ellenszolgáltatás nélkül igénybe vehesse.

A képviselő-testület őszintén fájlalja polgármesterének eltávozását. Meghatódott lélekkel vesz tőle búcsút. Büszke örömmel állapítja meg, hogy 20 és fél év alatti együttműködés a legharmonikusabb volt és a város ügyeinek vezetését oly puritán, becsületes, a város érdekeit mindenek fölött előtérbe helyező ember kezében tudja, amely tudat a város minden polgárát, szegényt és gazdagot, kicsit és nagyot a legnagyobb megnyugvással töltött el.

Őszinte szívvel kíván távozó polgármesterének a jól végzett munka után megérdemelt pihenést, és nehéz munkájában őt mindig segítő és a szociális gondozás terén a munkában mindig előljáró szeretett hitvesével együtt hosszú, boldog életet.

Fedezetről a jövő évi költségvetés gondoskodik.

Ezen véghatározat jóváhagyásra felterjesztendő.

Indokolás:

Salgótarján életében az 1922. év fordulópontot jelent. Az addigi nagyközségi szervezetből várossá alakul és első polgármesterévé a fiatal, tetterős dolgozni tudó és akaró dr. Förster Kálmánt választja meg, aki a szerencsétlen cseh megszállás következtében, magyarsága miatt az általa oly hőn szeretett szűkebb hazájából, a Szepességről menekülni volt kénytelen.

Az átszervezés nagy szaktudást, tapintatot, széles látókört igénylő munkáját maradék nélkül a város közönségének teljes elismerése mellett ő végezte. Ez az út bizony nagyon göröngyös volt, sok akadályt kellett leküzdeni, de ambíciója a rövid idő alatt megszeretett és második szűkebb hazáját jelentő városa érdekében kifejtett, törhetetlen munkássága minden eléje tornyosuló akadályt biztosan hárított el városa megizmosodásának, felvirágoztatásának útjából.

Első kötelességének tartotta városa fejlődése alapjainak lerakását, egy városszabályozási terv készíttetésével, egy városfejlesztési program kidolgozásával.

Ezt a feladatát az általa vezetett tisztviselő karral, a képviselő-testület és felső hatóságok megértésével, valamint a város jóakarói és a vállalatok támogatásával oly hihetetlen energiával, oly rövid idő alatt és oly tökéletesen oldotta meg, hogy nevét mélyen véste a város történetébe, mely mindig büszkén fogja első polgármesterének nevét az utókor elé példaképül állítani…/ ? !! /

E határozat kereteit túllépné, ha dr. Förster Kálmán 21 és fél évi Salgótarjánban kifejtett városfejlesztési és igazgatási, társadalmi, szociális, idegenforgalmi és egyéb téren tanúsított tevékenységét a képviselő-testület jelen határozatában részletesen felsorakoztatná, miért is azt e helyen mellőzi.

A képviselő-testület, de a kormányhatalom is elismerte polgármesterünk alkotásának és működésének kivételes kiválóságát, és ennek elismeréséül és látható erkölcsi jeléül őt a város díszpolgárává választotta, illetve m[agyar] kir[ályi] kormánytanácsossá kinevezte.

A képviselő-testület súlyt helyezett rá, hogy polgármesterének, a város első polgárának megfelelő gondtalanságot és függetlenséget jelentő megélhetést biztosítson.

A 74.340/1943 BM. Sz. körrendelet alapján polgármesterünknek jelenlegi javadalmazása havonta a következő:

Törzsfizetés 810,00 P.

Csaladi pótlék 60,00 P.

Lakbér 100,51 P.

Összesen 970,51 P.

A képviselő-testület vonatkozó, felsőbb hatósági jóváhagyásban részesült véghatározatai alapján ezen felül pótilletmény, reprezentácionális költség, különmunka, karácsonyi segély, lakás, kertérték stb. címén 1207 P., összesen tehát havi 2177 P. jövedelemben részesül.

A fennálló törvényi rendelkezések szerint nyugdíjjárandósága havonta következőleg alakulna:

Törzsfizetés 660,40 P.

Pótilletmény 84,00

Csaladi pótlék 60,00 P.

Lakbér 98,30 P.

Összesen 902,70 P

Ez az összeg a tényleges szolgálatban élvezett 2180 P-nek csupán 40%-át tenné ki.

A képviselő-testület megállapítása szerint ez az arány a polgármestert annyira hátrányosan érinti, hogy indokoltnak találja a polgármester rendkívüli érdemeire tekintettel, őt rendkívüli elbánásban részesíteni.

Éppen ezért úgy, mint ahogy gondoskodott aktív szolgálatban álló polgármestere állásának megfelelő dotációjáról, éppen úgy gondoskodni kíván arról is, hogy első nyugdíjas polgármestere lehetőleg ne nagyon érezze az anyagiak tekintetében bekövetkezett különbséget.

Ennek folytán az 1927. V. törvénycikknek 49.§-a 3. bekezdése a városi pótilletményekre vonatkozó megállapításainak lehetőségeit kimerítve, a pótilletményt az alapnyugdíj 50%-ában állapította meg.

Az így felemelt nyugdíjjárandóság a tényleges szolgálatban élvezett összjárandóságnak csupán 51.8 %-a, szemben más ugyanilyen szolgálati idővel rendelkező városi tisztviselővel, akinek a tényleges fizetése és a nyugdíjjárandósága közötti különbség alig nehány százalék.

Annak tudatában, hogy a nyugdíjas polgármestert nem terhelik egyforma kiadások az aktív szolgálattal járó kötelezettségekkel, minthogy azonban a százalékdifferencia ezt a kötelezettséget messze túl haladja, ezt a nagy különbséget kívánta a képviselő-testület némileg enyhíti azzal, hogy a polgármesteri ingatlan használatát, illetőleg annak ellenértékét távozó polgármesterének felajánlotta és biztosította.

Jelen kérdés elbírálásánál nem hagyható figyelmen kívül az a körülmény, hogy a városi tisztviselők bármennyi ideig szolgálnak, csupán egy fizetési osztállyal léphetnek előre, szemben az állami tisztviselők úgyszólván korlátlan előléptetési lehetőségeivel.

Dr. Förster Kálmán is 1910. június hó 30-a óta, tehát 30 éve teljesít Poprádon, és rövid belügyminisztériumbeli szolgálattal városunkban polgármesteri szolgálatot. Ő az ország legrégibb polgármestere. 1920. óta, tehát 23 év óta a VI. fizetési osztályban, 1925. óta, tehát 18 év óta ezen fizetési osztály első fokozatában van, ahonnan nincs további előlépés. Ha ez nem így lenne, úgy polgármesterünk ma magasabb fizetési osztályban már sokkal magasabb törzsilletményben részesülne, amelynek velejárója a magasabb nyugdíj is, így a különbség nem volna oly nagy, mely indokolttá tenné, hogy a képviselő-testület őt különleges elbánásban részesítse.

Figyelemreméltó körülmény az is, hogy dr. Förster Kálmán két évtizedes polgármestersége alatt városunk háztartása kiegyensúlyozottan jelentős befektetéseknek nyújtott fedezetet, ami nem utolsó sorban annak a polgármesternek az érdeme, akinek tevékenysége dotációját évtizedekre messze túlhaladó anyagi erőt eszközölt ki városának.

A forgalmi adó 80%-nak a város részére való biztosításával például olyan érdemeket szerzett, hogy a város képviselő-testülete őt a Förster Kálmán alapítvánnyal tüntette ki. Ezen érdemeket a város jelen határozatának meghozatalával még anyagilag is méltányolni és elismerni kívánja.

A községi pótadó két évtized óta az ország összes városai között a legkisebb.

Mindezen gondolatoktól áthatva hozta meg a képviselő-testület ezen véghatározatát, és úgy érzi, hogy ezen döntésével nemcsak polgármesterét, és annak hitvesét becsüli meg, hanem megbecsüli saját magát is, mert a határozattal városunkban már jelszóvá vált hálaérzetének is méltó jelét adta.”

Ezt a határozatot nehány képviselő-testületi tag, többek között a nyilas beállítottságú Szűcs nevű gyógyszerész megfellebbezte, és így a felső hatóság kénytelen volt azt egy-két kirívó és a rendelkezésekkel ellentétben álló vonatkozásban módosítani. /Később azután a város új képviseleti szerve jónak látta engem nyugdíjamtól teljesen megfosztani, de ez mit sem változtat azon hálaérzetemen, melyet a város általános közönsége iránt éreztem és érzek most is, mikor ezeket a sorokat érthető izgalommal papírra vetem./
Elbúcsúzom városomtól

Igen „városomtól”, az én szívemhez nőtt városomtól. Melyet két, éspedig nehéz évtizeden át hűséggel és tiszta kézzel szolgáltam. /Igen, tiszta kézzel. Mert soha senki nem mondhatta rólam, de tudtommal nem is mondta, hogy 32 évi polgármesteri szolgálatom során egy fillérnyi szenny tapadt volna a kezemhez./

Életleírásom végéhez közeledem. Most még legyen szabad ismertetnem az „ének végakkordjait”. Annak az ünnepélyes közgyűlésnek lefolyását, melyet helyettesem 1943 júl. 4-re hívott össze, és melynek lefolyásáról részletesen a Munka 1943. júl. 19-i száma a következőket írja:

„Díszközgyűlésen búcsúztatták dr. Förster Kálmán polgármestert.

Július hó 4-én a fellobogózott városháza díszes, virágos, zsúfolt nagytermében megható külsőségek között, a vármegye, továbbá Balassagyarmat és Losonc városok képviselőinek jelenlétében búcsúzott városunk képviselő-testülete és társadalma a nyugalomba vonuló polgármestertől, városunk díszpolgárától, akinek 21 és fél évi salgótarjáni működését ismerte el hálás szavakkal a társadalom minden rétege.

A tanácstagok élén Horváth László polgármesterhelyettes a szokásos üdvözletekkel nyitotta meg a díszközgyűlést a Bányaiparosok kitűnő dalárdájának Hiszekegye után és javasolta, hogy a hivatali szobájában tartózkodó polgármestert küldöttségileg kérjék fel a megjelenésre…”

„A küldöttség a búcsúzó polgármesterrel a terembe vonult, miközben zúgó éljenzés és tapsorkán közepette a részére fenntartott díszhelyet elfoglalta, s az elnök a közgyűlést újból megnyitván az ünnepelt felé fordult:

Méltóságos polgármester úr! A város tisztviselői és alkalmazottai nevében kívánok a mi hivatali főnökünktől, városunk első polgárától búcsút venni.”

„…Két évtized múltja tekint ránk vissza s a terembe sok történés, vita heve szűrte egybe tisztviselői munkánkat a város érdekében … polgármester úr, mint első tisztviselő és hivatalfőnökünk vezetése alatt testben és lélekben magunkénak vallhattuk a fegyelmezettség érzetét, a megbecsülést…

„Ezen munkánk között Polgármester úr volt a mi irányítónk, a szűkebb körű városi tisztviselők és alkalmazottakból alakult szűkebb család atyja, akit, mint istenfélő hazafit, mint vezető főtisztviselőt, mint embert kitartóan és hűen követtünk. Most hát köszönjük, hogy vezetett, köszönjük, hogy szeretett minket!

Köszönjük élete párjának, drága hitvesének, hogy jó egynehány borús, viharos időben, mikor a lelkek érzései felajzottak, az ő galambszívű női szelídségével a feltörő idegek nyomán homlokán keletkezett redőket elsimította és nyugalmat szerzett a lelkének, de most búcsúzunk és emelkedett lélekkel…”

A megható szavak után hosszú és lelkes taps közben nyujtották át a városi tisztviselők a 33 piros szekfűből álló csokrot Förster Kálmánnénak, aki férjével könnyezve és kézszorításokkal köszönte e kedves figyelmet.”

Ezután Horváth Sándor Neogrády alispán mondta el megható búcsúbeszédét…

Ebben az időben történt, hogy az egész világ felfigyelt egy válóperre, melyben a bíróság nem engesztelhetetlen gyűlölet alapján választotta el a házasfeleket, hanem engesztelhetetlen szeretet alapján.

Már nem emlékszem a nevekre, csak arra, hogy egy híres sarkutazó készült ujabb kutató expedícióra és számolva a soha vissza nem térés lehetőségével, elvált feleségétől kit rajongásáig szeretett és akit nem akart lekötni, esetleg évtizedekre egy névnek esetleg nem létező tulajdonosához.

„Mélyen tisztelt közgyűlés, én úgy érzem, hogy ma itt is ilyesféle megy végbe. A város polgármestere engesztelhetetlen szeretetből megválik városától, melynek legszebb férfikorát adta oda, megválik azért, mert úgy érzi, hogy meggyengült erőivel szeretetének már nem tudna annyi cselekvő tartalmat adni, mint amennyit addig adott és mint amennyit szeretne.

Hogy az eltelt 22 év alatt dr. Förster Kálmán mit tett városának, azt nekem itt vázolni felesleges, csupán egyet kívánok kiemelni és mindenekfelett kihangsúlyozni, még pedig azt, hogy soha nem tudott senki úgy együtt érezni ezzel a várossal, mint dr. Förster Kálmán, soha senki nem tudta magát úgy azonosítani annak minden érdekével, és védeni érdekeit a végletekig és sokszor még a végleteken, a megengedett határokon túl is…”

Én úgy a vármegye, mint a magam nevében ezt az odaadást és szeretetet köszönöm meg!... „Találjátok meg itt!...”

A városi képviselő-testület nevében Korompay Lajos bányaügyi főtanácsos búcsúzott el a távozó polgármestertől érdemeit méltató hosszú beszédben…”

Nem akarok jelen sorok olvasóinak türelmével tovább visszaélni, sem az alispán, sem Korompay beszédét sem írom le teljes részleteiben és azt is csak megemlítem még, hogy ezen a búcsúközgyűlésen engem még az egyházak nevében Ferencz István plébános, a katonaság nevében Gáldy Nándor alezredes, a hatóságok nevében dr. Miggisch Géza járásbírósági elnök, az iparvállalatok Karattur Antal gyárigazgató, Fajd Pál a bányamunkások, Zsiday István az iparosok, Szűcs Róbert a Baross szövetség, Rőder Alfréd a Társadalmi Egyesületek nevében tisztelték meg érdemeimet talán túlzottan is kiemelő búcsúbeszédeikkel.

Folytatom a díszközgyűlésről adott újságtudósítást.

„A nagy hatású üdvözlő szavak után a városi óvodások hófehér csokorral és kedves versekkel köszöntötték a „polgármester bácsit”, aki nekik a város legszebb helyén szép játszóteret létesített. A jelenlevőket mélyen meghatotta a kedves jelenet, mely különösen a polgármestert és nejét indította meg és akik a kedves kis gyerekeket melegen megölelték.

Végül a városi menház szegényei virággal és búcsúcsokorral köszönték meg a polgármesteri pár szerető gondoskodását.”

A felemelő és hálás köszöntések után dr. Förster Kálmán emelkedett szólásra és el-elcsukló hangon az alábbi beszédben búcsúzott el a város közönségétől:

„Nagyságos elnöklő helyettes polgármester úr! Mélyen tisztelt hölgyeim és uraim!

Néhány nap előtt, június hó 30-án volt 33 éve annak, hogy a fenyőkoszorúzta Magas Tátra sziklaormai alatt fekvő kis városban polgármestert választó közgyűlést tartott Poprád r. t. város képviselőtestülete.

Egy még nem is 25 éves fekete, sűrű hajú sovány termetű fiatalember tette le Szepes vármegye alispánjának kezébe az esküt, fogadván, hogy a hivatalával járó kötelességeit lelkiismeretes pontossággal fogja teljesíteni. Akkor ő volt Nagy-Magyarország legfiatalabb polgármestere.

Forog az idő kereke! Az ifjú ember gyakorlatlan kézzel, de jó szándékkal és becsületes szívvel hozzálát városa fejlődésének előkészítéséhez, elkészítteti a Tátra hatalmas idegenforgalmának kapuját jelentő, fejlődésre hivatott városnak szabályozási tervét és megindul a munka.

Hiába hívja meg ezt az ifjút egyhangú határozatával a patinás Lőcse szab. kir. városa polgármesteréül, a Tátra közelsége és Poprád szeretete fogva tartja őt, otthont alapít, házat épít és a munka folyik tovább.

Forog az idő kereke!

Kitör az első világháború. A Tátra ormai visszaverik a gorlicei ágyúzás hangját, sebesült vonatok, katonai kórház, élelmezési nehézségek érlelik a gondot, érlelik az ifjút férfiúvá.

Majd elkövetkezik a cseh megszállás, a köztisztviselők jelentős része megtagadja a hűségesküt, aminek ára a kiutasítás. A kiutasítás az ősi földről, a szeretett otthonból.

Köztisztviselők ezrei keresnek elhelyezést a székesfővárosban. A polgármester a belügyminisztériumban, annak rendelkezése szerint Ujpesten, majd megint a minisztériumban teljesít szolgálatot és örül, mikor a városi osztály akkori vezetője őt küldi ki az általa szénbányáiról csak hírből ismert határmenti Salgótarjánba, mely a nagyközségi keretből ki-kívánkozott és várossá óhajtott lenni.

Amikor pedig az átszervezés munkája befejeződött, a város közönsége vele összemelegedett és őt megválasztotta első polgármesterévé. Akkor újból esküt tett, megfogadta, hogy második otthonná vált városát szeretni fogja, és azt becsülettel kívánja szolgálni.

Forog az idő kereke.

Azóta elmúlt 21 és fél év és, hogy azóta mi történt vele, azt itt Salgótarjánban e helyen elmondani ugye nem kell?

Itt áll ez a polgármester… itt állok én, mélyen tisztelt képviselő-testület, a csonka ország legrégibb polgármestere, megnehezült tettel, megőszült, ritka hajjal, beteg idegzettel megöregedve, és búcsút veszek attól a várostól, amellyel, tiszta szívvel mondom, szeretetben összeforrtam.

Most, sajnos még szolgálati időm lejárata előtt, pontot kell tennem közhivatali működésemre, mert nem tartom lelkiismeretemmel összeegyeztethetőnek, hogy betegen igazítsam e városnak ezekben a kritikus időkben fokozottabb fontosságot jelentő közigazgatási gépezetét.

Amikor megtudtam, hogy az én kedves tisztviselőtársaim és a város közönsége búcsúünnepséget rendeznek számomra, kedves irodámban íróasztalomhoz ültem, magamhoz vettem a közgyűlési jegyzőkönyveket, és azokban lapozgattam. Ezer és ezer gondolat, élmény és emlék elevenedett meg bennem.

Mennyi lüktető erőt, mennyi gondot, mennyi örömöt, munkát, balsikert, mennyi harcot és Istennek hála mennyi eredményt olvastam ki azokból a javaslatokból, melyeket a vezetésem alatt álló tisztviselőkarral történt előterjesztésemre a minden jó iránt fogékony, megértő képviselő-testületem határozattá emelt és törekvéseinket mindvégig támogató felsőbb hatóságaink jóváhagyásban részesítettek!

És milyen jól esett nekem, azoknak a jegyzőkönyveknek az olvasása, amelyek a város tíz évi fennállásáról, díszpolgárrá történt megválasztásomról, vagy például 25 évi szolgálati jubileumomról emlékeznek meg és tartalmazzák azokat az elismerő beszédeket, amelyeket polgártársaim és hivatali előljáróim ez alkalommal hozzám intéztek. Legyen szabad talán egy egészen egyéni vonatkozású megállapítást idéznem, melyet a mi őszintén szeretett, elfelejthetetlen emlékű atyai jótevőnk, Sztranyavszky Sándorunk mondott 1936. dec. 17-én, amikor nekem Soldos Béla, akkori főispánunk, nagyrabecsült jóakarónk a kormányfőtanácsossá történt kineveztetésemre szóló okiratot átadta. Sztranyavszky Sándor ezeket mondta: „Dr. Förster Kálmánnál alapjellemvonása a tisztának, a szépnek, az igaznak, az őszintének szeretete, szeretetete annak, ami egyszerű és amit a természet nyújt.”

Amikor ezeket a kedvező megállapításokat magamra nézve jellemzőnek tartom és idézem, nagyon kérem, ne értsenek félre és ne minősítsék ezt hiúságnak és szerénytelenségnek.

Nagyon jól tudom, hogy nekem igen sok hibám van, de ezek mellett valóban igaz, hogy a tisztát, a szépet, az igazat, az őszintét, a természetet és szabad még hozzá tenném, a mindezen tulajdonságokkal rendelkező, ártatlan kis gyermeket igazán szeretem és a fentieket ez alkalommal inkább azért idézem, mert fel akarom különösen fiatalabb tisztviselőtársaim figyelmét hívni arra, az azt hiszem semmivel sem pótolható jó érzésre, melyet a nyugodt lelkiismeret vált ki abból, aki becsületes, tiszta kezű és igaz s akit a bújkáló rágalom, vagy alacsony pletyka legfeljebb szomorít vagy bosszant, de hozzá fel nem ér.

Ugyancsak jól esik idéznem Horváth Sándor alispánomnak ugyanebben a teremben, a fenti alkalommal, még balassagyarmati polgármesteri minőségében mondott beszéde során a polgármesteri hivatásról elhangzott, hasonló irányú klasszikus meghatározását. Ezeket mondotta:

„Azt a lelki küzdelmet nézem, azt a lelki gyötrelmet, melyet jelent annak a polgármesternek minden elgondolása, mely kiváltja belőle a nehézségektől való visszatorpanást, a kétséget, hasznos lesz-e, eredményes lesz a munkássága? A szakadatlan lelki tülekedésnek láncolata egy polgármesternek az élete. Ha valaki egyszer bepillanthat ebbe az életbe, akkor meg tudja érteni, hogy a polgármesterség nem hivatal, hanem hivatás. És aki ezt megközelítette akkor annak a jutalma csak egy lehet: a saját lelkének a megnyugvása.”

Úgy érzem, tisztelt hölgyeim és uraim, hogy állásomat én is hivatásomnak tekintettem, éppen ezért nőttem hozzá szeretettel ehhez a nekünk második otthont nyújtó, kedves városhoz feleségemmel együtt, aki minden szándékom kivitelénél jóra ösztönzően oldalam mellett állott, azért van szándékunkban továbbra is ebben a kedves városban maradni és azért jelent számunkra nagy, nagy értéket ez a határozat, melyet a képviselő-testület tegnapelőtt nyugdíjazásom kérdésében hozott, mellyel minket anyagiakban és ezt hangsúlyozom, ezzel főleg erkölcsiekben, oly bőkezüen elhalmozott és mellyel életünk estjét bearanyozta! /? !/

Keresek, de sajnos nem találok szavakat, melyekkel érzéseinket és hálánkat kifejezni tudnám s azért csak ennyit: Isten áldja meg Önöket megértő jóságukért!

Indokoltnak volna mondható, hogy búcsúzásom alkalmával beszámolót is tartsak és vázoljam azokat a tennivalókat is, melyek nézetem szerint a közeljövő feladatát képezik.

Ezt most természetesen nem tehetem. Beszámolót nem is kell tartanom, mert hisz ami történt, az az Önök közreműködésével és tudomásával történt. A jövő munkálatok közül is csak néhányat említek meg olyanokért, amelyek az előkészítés stádiumában vannak és megoldásukat csak az egész világot megrázó, kis városunkat is érintő háború késleltetik. Ilyenek a Kretsch féle birtok felosztás, ezen és a Szilárdy birtokon tervezett 200 házhely kijelölése és a házépítés, továbbá új menházépítés, uszodabővítés, valamint bővítés a vízvezetéknek és a csatornahálózatnak, a kis állomás csinosabb kivitelben való átépítésére vonatkozó ígéret beváltása, a Tarján patak medrének szabályozása és biztosítása. Mely célból a múlt hónapban első részletként sikerült 35.000 P. államsegélyt kieszközölnöm, az elemi iskolák áthelyezésének kérdése és több más olyan megkezdett munka, melynek befejezése biztosra vehető.

És most legyen szabad hálásan megköszönnöm azokat az érdemeimet valóban messze túlhaladó meleg szavakat, melyeket felém irányítani ma szívesek voltak. Én, aki itt e városban annyi ünnepet rendeztem, váratlanul magam is egy jogosultságát illetően most, a háború alatt talán vitatható, ünneplés központjává lettem. De nem volnék őszinte, ha tagadnám, hogy az a meglepő figyelem, melyben ma részesítettek, igen jól esett és azt feleségemmel együtt boldog emlékként fogjuk őrizni.”

Ezután sorra megköszöntem még Horváth alispánnak, Baross főispánnak, Vannay polgármesternek, Mocsáry országos képviselőnek, a salgótarjáni nőegyletnek, egyházi, katonai és politikai hatóságok képviselőinek, az iparosok, kereskedők, vállalatok, munkások képviselőinek megjelenését és búcsúszavaikat és a város lakosságához a „szegényhez, a gazdaghoz, az öreghez, a gyerekhez, azokhoz kik ma itt megjelentek és azokhoz is, kik nincsennek itt” intézve szavaimat, beszédemet így fejeztem be:

„Köszönöm, hogy otthont adtatok az otthonát elhagyni kényszerült polgármestereteknek és élettársának. Otthont nemcsak fizikailag, de sokatok szívében is. Köszönöm, hogy lehetővé tettétek, hogy a mi melegen érző szívünk, melegen érző szíveknek viszontszeretetére, elismerésére és megbecsülésére talált itt ebben a feketének híresztelt és mégis, sokszor mondtam már, fehéren érző városban. Köszönöm, hogy módot nyújtottatok arra, hogy teremtsünk, építsünk, városunkat szépítsük, hogy jó szívvel ajánlottátok fel adófilléreiteket városotok oltárára és nem zúgolódtatok, köszönöm, hogy önzetlen jó tanácsot adtatok nekem sokszor, hogy előterjesztéseimet önérzetes polgárokhoz méltó fegyelmezettséggel tárgyaltátok és emeltétek határozattá, hogy velem együtt örültetek, ha egy-egy épület alapkövét helyezhettük el, hogy örültetek ha egy–egy fát ültethettünk, hogy a béke boldog éveiben eleget tettetek felszólításomnak és virággal díszítettétek fel házaitok elejét és ablakait és köszönöm, hogy megszerettétek a mi kis városunkat.

Ebben a számomra ünnepélyes órában, az ott a drága szepesi földben porladó édes szüleimtől nyert nevelésem és vallásom parancsa szerint is, ünnepélyesen megkövetek mindenkit, akit valaha is megbántottam és a legtisztább szívvel, mintha oltár előtt állnék megbocsátok mindenkinek, aki engem megbántott. Azzal az érzéssel szeretnék nyugalomba vonulni, mintha a szent úrvacsorától mennék el megtisztult, áhitatos lélekkel!

És most mikor az egész várostól, a városházától, a polgármesteri széktől, ettől a teremtől, irodai szobámtól, íróasztalomtól, Tőletek, kedves munkatársaim, Tőletek, kedves tarjániak, feleségem nevében is búcsút veszek, arra kérem a jó Istent adjon szeretett városomnak utódomul tisztakezű, tisztalelkű vezetőt és szép jövőt, adjon szeretett magyar hazánknak minél előbb győzedelmes békét és áldjon meg Mindnyájatokat mind a két kezével!”

A polgármester utolsó szavait zokogás nyomta el, majd tomboló taps és éljenzés között megcsókolta feleségét, akinek nevében is elbúcsúzott mindenkitől.

A bányaiparos dalárda a himnusszal fejezte be a megható és felejthetetlen ünnepséget, mely városunk történetének ezzel egy nagy jelentőségű szakaszát zárta le.”
Egy pár epilógus

A Városok Lapja 1943. júl. 15-i számában egy fényképemmel díszített közleményben hírt ad nyugdíjba vonulásomról, rövid életrajzot ad és megemlékezik arról, hogy velem az ország legrégibb polgármestere távozik aktív szolgálatából és arról is, hogy ennek folytán lemondtam a Városok Szövetségében viselt alelnöki állásomról is.
Tisztviselőtársaim búcsúztatnak

Én papíroson csak 1944. jan 1-től mentem nyugdíjba. Ezt megelőzően 1943 júl. 1-től fél évi szabadságot vettem igénybe. Ezért nagyon jól esett tisztviselőtársaimnak az a kedves figyelme, hogy az év végén, 1943. dec. 18-án testületileg megjelentek lakásomon és egy ötletes emléktárgy átnyújtásával vettek tőlem búcsút.

Megint csak Horváth László, helyettes polgármester köszöntött és átadott nekem egy fából készült pajzsra szerelt ezüst faágat, annyi ezüst levéllel, ahány alkalmazottja volt a városnak. Minden levélen egy-egy név. /Úgy emlékszem, 48 levél volt. Sajnos ez is eltűnt./

Most már nem voltam kollégáim főnöke, ezért ez a kedves figyelem duplán jól esett nekem is, de a feleségemnek is, aki ez alkalommal is egy szép virágcsokrot kapott. Persze beszéd volt ez alkalommal is pro és kontra.
Rátky Béla

Időrendben nem, de tartalmilag ide tartozik utódomnak, a nem választott, de kinevezett /!/ dr. Rátky Béla polgármesternek 1944. febr. 16-án történt beiktatása alkalmával mondott beszédének alábbi idézete:

„Nehéz örökség ez azért, mert olyan elődtől vettem át ennek a nehéziparban elfoglalt helyzeténél fogva országos jelentőségű városnak vezetését, kinek helyét betölteni érzem, nem lesz könnyű feladat. Dr. Förster Kálmán alkotó géniusza kitörölhetetlenül nyomja rá a bélyegét a várossá alakult Salgótarján arculatára és megszabta egyben az utat is, melyen az utána következő nemzedéknek haladnia kell, ha be akarja fejezni azt a nagy koncepciójú építőmunkát, melyet ő a városa iránt oly meleg szeretettel kezdett és folytatott két évtizeden át.”
Befejezés

Ezzel életem leírását nyugdíjba vonulásomig be is fejeztem. Belelapozva az immár 536 géppel írt oldalt kitevő anyagba35 , ismételten és bizonyos mértékű restellkedéssel látom, hogy saját személyemmel túl sokat foglalkoztam annak dacára, hogy igyekeztem a saját beszédeimet, vagy a rám vonatkozókat rövidebbre fogni.

Leírásomban valahol már mondtam, de most is ismétlem és tudom, hogy a sok dícséretből, mellyel engem elhalmoztak, tárgyilagos szemüvegen át nézve biztosan nagy százalék elesik, de elitélve az álszemérmeskedést, azt is merem nyugodt lelkiismerettel mondani, hogy városvezető működésem eredményes volt.

Az olvasó figyelmét leírásom bevezetésekor még egyszer fel kell hívnom arra, hogy működésem elbírálásának alapjául ne az 1943. és 1968. évek közötti időszakot vegyék, mikor magam is készséggel elismerem, a város nagyarányú toronyházas fejlődést mutat fel, hanem összehasonlítás nélkül az 1922. és 1943. évek közötti, 21 és fél évig, annak elejét és végét tartó időszakot, mikor én voltam szerencsés szeretett városunk közigazgatását vezetni.

Jobban örültem volna annak, ha az életrajzom megírására vonatkozó megbízást a salgótarjáni múzeum igazgatójától mondjuk öt évvel hamarább kaptam volna meg, mint most, mikor nagyon össze kellett szednem maradék erőmet, hogy tükrét tudja adni lefolyt életeseményeimnek. Ha őszinteségre törekvő igyekezettel mégis sikerült volna az utókor részére valami kortörténeti értéket nyújtanom, azt Isten kegyelmén kívül azoknak köszönhetem, kik Poprádon, Újpesten, de különösen elsősorban Salgótarjánban jóra és igazra való törekvésemben oldalam mellé állottak, és kikre most életem alkonyán is szeretettel gondolok.

Végül pedig, de nem utolsó sorban köszönetet mondok feleségemnek, ki az életem leírásával járó sokrétű munkámban annak elejétől kezdve hűséges, ügyes segítőtársam és bíztatóm volt. A leírás 4 példányban készült és sok adatrendezést, diktálást, gépelést, sok egyéb szellemi és manuális segítséget igényelt. Feleségem végig kitartott és ezért neki a mondott köszöneten kívül itt is, csókolom a kezét!
Ami kimaradt

Egy hosszú és változatos élet leírása közben nem lehet azon csudálkozni, ha egyik-másik esemény leírása kimaradt. Különösen akkor nem, ha a feldolgozás alapját képező adatok nem voltak gyűjtve és rendszerbe foglalva, hozzá még hiányosak is voltak és mindezek tetejébe, ha az életrajz írója már jóval túl van a nyolcvanon.

Így mikor most munkám végéhez értem, nekem is egy sereg olyan életepizódom jut eszembe, mely feljegyzésre kívánkozik, vagy nem nélkülöz minden komikumot.

35 Az eredeti kézirat oldalszámát adta meg a szerző.

Figyelmetlenségemért elnézést kérve, legyen szabad tehát ezekről a következőkben számot adnom. Kezdem gyermekkorommal.
Apával mutyiztam

Apám szeretett kártyázni, de hazárdjátékot sohasem játszott, attól minket is letiltott. Esténként kis városunk kaszinójában vígan folyt az „alsós”-nak nevezett kártyajáték, másnéven a kalabér. Néha a tarokk. A bridzs akkor még nem volt divatban, de ennek a később világszerte elterjedt kártyajátéknak elődjét, a whistet már a mi családunk is játszotta. /Van egy fotográfiám, melyet Kosáry nagyapám, édesanyám, az ő nővére - Kosáry Emmi édesanyja -, és Béla bátyám a whistasztalnál ültek./

No, de én csak azt akarom apámra jellemzésül elmondani, hogy amikor aztán néha vacsora után, anyám, apám, és Ede bátyám leültek kártyázni, másik három bátyám és én, mi mindig drukkoltunk, hogy kit hív édesapám mutyizni.

Ez a mutyizás tudniillik számunkra minden kockázatot nélkülözött. Ha édesapa nyert, pontosan megfelezte a nyereséget. Ha veszített, azt ő maga viselte. Íly módon természetes, hogy élénk versengés folyt közöttünk, ki fog apával mutyizni. Mint öt közül a legkisebb, úgy érzem én némi protekcióban részesültem.
Krumplisütés

Említettem, hogy édesapám minden évben kivitte az egész családot az erdőbe, a medvetáblához, ahol ő 1889. nov 1-én egy medvével szerencsésen küzdött. Egy másik évente ismétlődő kirándulás volt a krumplisütés. Kivonultunk mindnyájan a soron levő krumpliföldre a szedéshez. Nekünk fiúknak a száraz krumpliszárát kellett összeszedni, melyből hatalmas tüzet raktunk, melyben azután megsütöttük a krumplit. Úgy érzem, én akkor lettem tűzimádó. Azóta volt, sőt megmaradt és megvan most is ez a szokásom, hogy ahol, és amikor csak lehet, tüzet rakok az erdőben.

Legszebb volt a krumpliszedés az állomás közelében fekvő saját kis erdőnk alatti krumpliföldön, a Turlikon, ahonnan a lobogó tűz mellett ülve szép kilátás nyílt a közeli szepesi várra és Branyiszkóra /1848!/, valamint a távoli Magas Tátrára.

Ezt a turliki néhány holdas erdőt szüleim halála után én örököltem. A rajta levő fenyőfát körülbelül 1915-ben egy fakereskedőnek eladtam, a területen fenyőcsemetével újra beültettem. Mikor 1956-ban, tehát 41 év után második feleségemmel szülőföldemen jártam, meglátogattuk a már igen szép, nagyra nőtt fenyőerdőcskét is, melytől azonban a csehszlovák kormány egy általános rendelete „megszabadított”.
Becsapás

A gyermekkori csínytevésünk egyikének leírása kimaradt. Most pótolom. Egyszer mi gyerekek lócitromot pakoltunk be egy kis skatulyába, azt még papírba és megint vagy 20-szor újból papírba csomagoltuk nagy türelemmel, míg az egészből egy mutatós csomag lett. Azt pedig lehetőleg észrevétlenül kitettük az ilyenkor eléggé néptelen utcára és lestük, ki találja meg.

Hát már jön is egy falusi asszony, meglátja a csomagot, körülnéz, hirtelen lehajol és felveszi a csomagunkat. Igen ám. De megszólal a szomszédunkban lakó K. néni, aki közben az ablakán kinézett. Mikor a szerencsés megtaláló birtokába akarta venni zsákmányát, K. néni rákiált: „Hej zena, to nehajce tam, to je mojo!” /Hej, asszony azt hagyja ott, az az enyém!/ mire az asszony szépen letette a csomagot és tovább ment. És jön is már, siet vele haza.

Mi pedig örültünk tréfánk minősített sikerének, nagyokat kacagtunk és sokáig nem mertünk a különben jó szomszéd K. néni szemébe nézni.

Meg kell jegyeznem, hogy nemcsak én csaptam be fiatal koromban, de később is szívesen társaimat, de magam is voltam sokszor céltáblája társaim nyilainak. Ezek az ide-oda lövöldözések okozta sebek néha kissé véreztek is, de a nyilak nem voltak mérgezettek és így a kapott és adott sebek gyorsan gyógyultak.
Holtzeréknál

Még egy eset jut eszembe. Ennek szenvedő hőse én voltam. Egy kedves lőcsei diáktársam, kinek szülői Szerencsen laktak, meghívott engem abból az alkalomból, hogy érettségi után rokonaimhoz Nyíregyházára készültem utazni. Örömmel fogadtam el jó barátom meghívását annál inkább, mert Kálmán barátomnak volt egy Irénke nevű csinos húga, kivel úgy egy kicsit tetszettünk egymásnak. / Ez az „egy kicsit „ akkor a maihoz képest fehér ártatlanság volt./

No. Egy reggel egész korán, de már világos volt, arra ébredek, hogy sürgősen „hátra” kell mennem. Ingben és alsónadrágban szaladtam végig az udvari, nyitott folyosón. Mindenki aludt még, csak az istálló előtt tevékenykedő kocsis kívánt jó reggelt. Hiába futottam. Mire a vízöblítés nélküli csendes helyre értem, tele volt a nadrágom.

Kínomban úgy egyszerűsítettem le az ügyet, hogy a sárgára festett alsónadrágomat bedobtam az árnyékba, én meg ingben, nadrág nélkül busán ballagtam vissza a szobába.

Az ebédnél, mikor mindnyájan együtt voltunk, a tréfakedvelő családfő, Kálmán bácsi egy-két olyan célzást tett, melyet kezdetben nem értettem, mely azonban a népes család kisebb- nagyobb tagjai körében kuncogást, majd hangos hahotát keltett. Csak Irénke hajtotta le fejét diszkréten, ő nem nevetett.

A megjegyzésekből aztán lassan kihámoztam, mi történt. Jóska kocsis, ki reggel látta, amikor hátra szaladtam és azt is, mikor visszaballagtam, megállapította mi történt, kihalászta a sárga bűnjelet, kimosta és a konyhán büszkélkedett, hogy milyen zsákmányra tett szert.

Hogy a hegyes nyilakkal hány találatot kaptam, azt el lehet képzelni.
Nyíregyháza

Szerencsi néhány napi, egyébként igen kedves tartózkodás után Nyíregyházára mentem rokonaimhoz. Häufel Juli néniékhez, kinek három fia közül, Lajos egy nagykereskedést mondott magának, másik fia mérnök, a harmadik a korban hozzám legközelebb álló, kedvesen hebegő Tivadar pedig diák.

Ott náluk igazán jól érezhettem volna magamat, ha nem fogtam volna ki egy olyan hetet, melyen nekem szokatlan olyan kibírhatatlan meleg volt, hogy mi vakációzók időnk nagy részét a pincében, vagy a Sóstónál töltöttük.
A turniki lovaglás

Én könnyen barátkoztam, voltak is jó barátaim, jóságos szüleim lehetővé tették a kölcsönös baráti látogatásokat. Egyik-másik barátomat én látogattam meg a szünidőben, őket meg a szülői háznál, de méginkább a „Hegy mögött” -i kedves vadászházunkban volt alkalmam fogadhatni.

Többször voltam Szepessümegen Gruber Rezső osztálytársamnál, kinek apja, gr. Csáky Vidor nagy erdőbirtokának erdőmestere volt. Hozzá tartozott a most nagyon felkapott Csingó és a mostani „Szlovák paradicsom” nagy része. Ugyancsak Szepessümegen lakott unokabátyám, Förster Sándor is, ki a gróf nagy mezőgazdasági birtokát kezelte. Sándort egyébként sokszor megnézték a 3 km-re fekvő Iglón, mikor fogatán pompás tempóban végig robogott a város főutcáján.

Ez a Sándor unokabátyám tartalékos tüzértiszt volt, ügető versenyeken többször nyert díjat. Nemcsak kiválóan hajtott, de jól is lovagolt. Én magam is szerettem és tudtam jól hajtani, de lovagolni sokkal kevésbé.

Sándor unokabátyám egyszer hármunkat lóháton fel akart vinni a „Lapis refugii” közelében fekvő Turnik nevű erdei rétre, ahol akkor a mezőgazdasághoz tartozó nagy rétet kaszálták. Nekem már nem jutott nyereg s így csak kengyel nélkül, lelógó lábbal mentem neki életem legkeservesebb lovaglásának.

Négyen indultunk, Sándor a vezér, Rezső hetykén nyeregben, Sonnenberger /később dr. Lehotai/ Karcsi nyeregben, de nálam is alacsonyabb lovaglási képességgel és én képesség, nyereg és kengyel nélkül, egyelőre még bizakodó hangulatban.

A szepessümegi vasúti megálló melletti lucernáson vonult fel lovasosztagunk, amikor Karcsi barátunk lova egyet gondolt, nagyot ugrott, ledobta lovasát a lucernásba, megfordult és, mint aki jól végezte dolgát faképnél hagyta gazdáját és szép lassan hazaügetett. Szegény Karcsi mit tehetett mást, ő is megfordult és lova után ő is haza ballagott.

Mi hárman megfogyatkozott létszámmal és kedvvel tovább lovagoltunk a Hernádon át a magas hegyen fekvő rét felé.

Ahelyett, hogy a szekérúton vezetett volna minket Sándor, egyenesen nekilovagolt egy meredek hegyoldalnak. Hogy én, ki nem tudok lovagolni, ki, ha jól emlékszem, valami hevederrel leszíjjazott pokrócot, de arra jól emlékszem, kengyel nélkül ültem, ha az egyáltalán ülésnek volt nevezhető az egyébként szelíd paripán, tehát, hogy én, hogy néztem ki, milyen szánalomra méltó, ügyefogyott képet nyújtottam: azt ezek után el nem képzelik. A meredek parton kapaszkodó ló nyakát szorosan átölelve csak arra vigyáztam, hogy valahogy rajta maradjak a szegény lovon, ami nagy erőfeszítéssel sikerült is. Sándor pedig mosolyogva élvezte ezt a vicclapba való képet.

No, de nem folytatom. Lefelé az út utolsó szakaszán már nem a ló /kár, hogy a nevét elfelejtettem/ hátán vagy inkább nyakán, de gyalog tettem meg és fáradtan, összetörtebben értem haza, mint valami nyaktörő, tátrai felmászásról.

Később sem hódoltam az egyébként szép lovagló sportnak és ennek talán éppen ez az emlékezetes lovaglásom volt az oka.

Odahaza pedig a „Hegy mögött” -i vadászházunkban volt vendégem egy-egy jó barátom. A nagy kandallóban tüzet raktunk, egész nagy hasábok fértek bele, és ennek lobogó lángjánál beszélgettünk bizalmasan egymással. Elmondtuk egymásnak kisebb-nagyobb élményeinket, vágyainkat, terveinket. Énekelgettünk, még gitározgattam is pár akkord erejéig /de szallag volt rajta sok/.
Básthy Zoltán

Volt egyszer egy eperjesi jogászkodásom idejéből való jó barátom, aki igen szépen tudott tilinkózni. Ő is a vendégem volt nehány napig a „Hegy mögött”. Este már sötétben „holdvilágos, csillagos éjszakákon” kettesben ültünk a fenyőillatos kertben és Zoli barátom ezen az egyszerű hangszeren olyan szépen tilinkózott, hogy nemegyszer forró könnyet csalt ki szememből.

Szegény Básthy Zoli, ki egyébként második feleségem első férjének unokatestvére volt, ifjú korában tragikus körülmények között lelte korai halálát.
A családi fütty

Eszembe jut, hogy volt nekünk egy családi füttyjelünk, mellyel mikor arra szükségünk volt, egymás figyelmét felhívtuk. De ennek a dallamosnak nem mondható füttyjelnek eredete eperjesi jogászévemre nyúlik vissza. Ott a presovai utcákon és sétatéren fütyülgettünk így egymásnak.

Amikor harmadéves jogásznak iratkoztam be a Budapesti Tudomány Egyetemen, az aulában több százan hemzsegtünk. Biztosra vettem, hogy ebben a nagy kupolás helyiségben találkozni fogok iglói és lőcsei diák, kassai és eperjesi jogász éveimből való jogásztársammal, de a sokadalomban nem tudtam senkit felfedezni. S akkor eszembe jutott. Mi volna, ha ebben a sokadalom okozta zümmögésbe belefütyülnék presovai jogászmódra, hátha ebben a tömegben itt többen is vagyunk, kik tavaly együtt ültünk az akadémia padjain.

És én kétszer egymás után jó hangosan fütyültem is és vártam. A mellettem állók csodálkozva néztek rám. És íme! Nem is egy, de két helyről is kapok választ. A három „rigó” egymásnak 1—2–szer még füttyengetve közeledik egymáshoz és örvendezve kezet fog. „De ügyes voltál, Kálmán” - mondják. „Jó gondolat volt, most már nem vagyunk egyedül.”
Zongoraórák

Leírásom 8-dik oldalán36 már említettem, hogy édesanyám gyönyörűen zongorázott és, hogy gyermekkoromban sokszor klasszikus zene ringatott álomba. Azt azonban nem írtam meg, hogy én diákkoromban milyen konokul fugáltam el azokat a zongoraórákat, melyet a patináns Thurzó házban kellett volna kapnom egy K. Lujza nevű öreg kisasszonytól. Ő tudniillik zsebrevágta a tanítási díjat, de nem bánta, ha nem mentem el az órára. Jaj, de nagyon bántam később, hogy nem mentem el az órákra és bánom most is vénségemben. Hisz később férfikoromban, mikor így a magam módján játszottam magyar nótát, észbe kaptam, hogy mit mulasztottam, de már késő volt, nem volt akkor időm már ahhoz, hogy rendszeresen tanuljak.

Egyébként restellkedve ugyan, de elmondom, hogy mit műveltem én ezzel a lelkiismeretlen vénkisasszonnyal, kivel nemcsak egy házban laktam, de egy WC-re is jártam.

Volt nekem egy Figura Gyuri nevű barátom, kivel Lőcsén Juli néninél együtt laktam. Összebeszéltünk, hogy amikor a hátsó szoba ablakán át látjuk, hogy Tante Lujze az udvari lépcsőn feltehető szándékkal lefelé tart, egyikünk a szobából az udvarra és a kívánt helyiséghez vezető ajtón, melyet azonban az, aki a lépcsőn lefelé tart, nem láthat kiosonni, beül abba a bizonyos helyiségbe és önfeláldozó kitartással elfoglalva, tartja azt.

Tante Lujze pedig mikor az áhított helyiség ajtaját zárva találta, a szoba hátsó ajtaján Juli nénihez ment és panaszkodott: „Immer sitzt jemand.”37 Egy ideig várt, majd megint zárva találta vágyai netovábbját és újra csak visszaült szegény Juli nénihez. Azért mondom, hogy szegény, mert a jó Juli néni tudott a mi komiszságunkról is és arról is, hogy közben mi Gyurival az ablak előtt lehajolva felváltottuk egymást, mert így tűrhetőbb és izgalmasabb volt különleges szereplésünk. A jó Juli néni sajnálta is a szegény Tante Lujzét, de bizonyos fokig kénytelen volt velünk cinkosságot vállalni, mert hisz mi az ő diákjai voltunk és szerette volna a diákkamara presztizsét is megóvni.

Persze az ilyet sokszor nem lehetett csinálni, mert végre hiába volt olyan jó Juli néni, ő is megunta a dolgot, és a mi önfeláldozásunknak is volt azért határa.
Édesanyám naplója

jut most eszembe. Kimondhatatlan fájdalmat éreztem, mikor megállapítottam, hogy ingóságaim nagy részével édesanyám naplója is eltünt.

Élményeit kitűnő magyarsággal vetette papírosra, tudott németül és franciául, no meg tótul is, és mikor egy–egy tisztaságtól, szépségtől ragyogó gondolatát olvastam, büszke örömmel gondoltam arra, hogy igen, ilyen volt az én drága jó édesanyám!
A gyermekszeretetemről

szeretnék még említést tenni. Remélem nem bocsátkozom ismétlésbe, ha leírom, hogy amikor Poprádon a városházáról hazafelé tartva szép tornyos házunk felé közeledtem, már messziről kiáltozva felém szaladt 10—12 gyerek. A szomszédok gyermekei. Édes volt, amikor egymást lökdösve azon igyekeztek, hogy a kezemet megfoghassák. Mivel pedig csak két kezem van, úgy igyekeztek egymással kezet fogni, hogy jobbról balra egymás kezét fogva láncot alkottunk s így vonultunk a házunk elé. Közben előre betanulva ütemesen kérdezte a sok kis száj: „pol-gár-mes-ter bácsi-mikor-fogunkverseny-futást-csinálni? ” Vagy kötélhúzást vagy effélét.

36, 37 A hivatkozott oldalszám a jelen kiadvány 28. oldalán található.

„Mindig ül valaki.”

Feleségem az ablakból nézte, hogy a polgármester bácsi, hogy játszik a szomszéd gyerekekkel, vagy pedig ő maga is kijött hozzánk a ház elé velünk játszani.

Most pár évvel ezelőtt két ilyen felnőtt volt szomszéd gyerekkel, egy asszonnyal s egy férfivel találkoztunk Poprádon az utcán, kik, mikor engem megismertek, hozzám szaladtak és kedves visszaemlékezéssel kezet szorítottak velünk.
Visszaemlékezés

Amikor most életleírásom végén azon gondolkodom, írtam-e, éspedig úgy, ahogy szerettem és ahogy kellett volna mindenkiről és mindenről, sorra eszembe jutnak és vonulnak el előttem azok, kik közel állottak és állnak szívemhez.

Írtam-e jól, világosan és helyesen szüleimről, feleségeimről, testvéreimről, nagyapámról, anyósomról, apósomról, Margit sógornőmről, Karcsi sógoromról, a Förster család egyes tagjairól, a családi összetartozást hirdető Lajosról /dr. F. Lajos vegyészmérnökről/, Guszti fiáról, ki Grenoble-ben végezte el a szállodaipari egyetemet azzal az utógondolattal, hogy a Tátrában saját szállodáját fogja vezethetni és kinek életálmát, úgy, mint F. Sándor unokaöcsémét is a rideg valóság összetépte. Edus öcsémről, kinek Juliska feleségemmel együtt igen sok szeretetet adtam, Jancsiról, Manyiról és a többi rokonomról, akik most, hogy e sorokat írom rendre elvonulnak lelki szemeim előtt.

Jó barátaimról sem emlékeztem meg úgy, ahogy ők azt megérdemelték volna. Kátay Ernőről…

Itt álljunk meg egy szóra! Ernő autóján /OM./ utazunk négyen. Feleségeink és mi ketten. Ernő vezet. A Dolomitok déli tájain járunk. Én Ernő mellett ülök, asszonyaink hátul. Kezemben térkép szokott lenni, de ma az asszonyok elkérték és hiába szólok nem adják vissza. Milánótól jövünk és varga betűvel Schweizen át a Riviéra felé tartunk.

Akkoriban sokat olvastam Cortina Ampezzóról és megkértem Ernőt, hogy ejtsük ezt a szép helyet útba. Ernő szeretetreméltó módon szabadkozik, ezt a kérésemet most nem tudja teljesíteni, bíztat, majd máskor, mondja mosolyogva. Mi ütött ebbe az aranyos emberbe, gondolom, megint kérem a térképet, de az asszonyok megint nem tudják megtalálni.

A hegyek egyre nőnek. Én nyugtalankodom, hol vagyunk hát? Egyszerre csak egy úthágóban az út szélére állítja az autót, feláll a volán mellől, rámutat az elénk táruló sziklavilágra, és azt mondja: „Kálmán holnap lesz a születésnapod és itt előttünk, ez Cortina!”

Ilyen volt az én drága Ernő barátom. Az én ügyes, bátor és hűséges kötélpartnerem, felejthetetlen, igaz jó barátom. Nem ilyen csekélységgel, ezt csak jellemzéséül mondtam el, de sok minden mással bizonyította be korai sírjáig tartó barátságát.

Tudnék még Gregorovicz Henrik, Légrády Béla, Komarnicki Gyula, Grósz Alfréd, Schmidt Jenő és több különösen turista és vadászbarátomról sok szépet és jellemzőt emlékeim gazdag tárházából kivenni, de erőm fogytán van, és úgy érzem, az olvasó türelme is.

Aki azonban a hegymászás, vadászat, síelés vagy az utazás, szóval az Isten teremtette szabad természet iránt érdeklődik és szerény írásmodorommal még nem lakott torkig, az a „Függelék” –ben, melyet kiegészítésképpen életleírásomhoz csatolok, még találhat olyan olvasnivalót, mely figyelmét leköti és mely az én két legfőbb életelvemet tükrözi.

Ez a – szüleimtől örökölt – két fő életelvem pedig:

A kötelességteljesítés és a természetszeretet!

Pécs, 1968. május 14-én Dr. Förster Kálmán
Még egy utószó!

Vajon hűen adtam-e vissza életleírásomban azt, ami velem életem első – közel 60 éve alatt – 1885. és 1943. között történt?

Igyekvésem, hogy tárgyilagos legyek, meglehetősen kudarcba fúlt. Minden leírásból kikukucskált az a bizonyos, bűvös: Én!

Másrészt, és ezzel vigasztalom magamat leírásom közben és itt is, életleírásnál ez a subiectivitás kikerülhetetlen.

Az üres hiúság utálatos. „Eigenlob stinkt”38 mondja a német. Viszont az álszemérem is elitélendő tulajdonság. Igyekeztem a kettő között maradni.

Tudatában vagyok annak, hogy én életem lefolyását a múzeum felkérésére nem a jelennek, hanem az utókornak írom. És így annyit mégis remélhetek, hogy leírásommal hű képet adtam egy hibáktól egyáltalán nem mentes, de egy jóra törekvő, Istent, hazát, embert és természetet szerető, anyagilag független polgár életének 1885. és 1943. közt.

Ma-holnap, ha megérem 83 éves leszek. Erőm fogy. De ha testi és szellemi erőm megengedi, szeretném még életem másik, 1943–tól napjainkig terjedő szomorú szakaszát is leírni. Szeretettel, Pécs 1968. június 19-én

Dr. Förster Kálmán
Poprád v[áros] utolsó magyar, Salgótarján v[áros] volt
első polgármestere

38 „Az öndícséret bűzlik.”
Előszó a ”Függelék”-hez

Életleírásom ezen függelékében alább közölt leírásaim megmenekültek a megsemmisüléstől. Ezeken a beszámolókon kívül egy sereg útleírást is írtam még. Van egy évek szerint változó színű, vonallal gondosan rajzolt grafikonom, mely külföldi utazásaimat és azt is feltünteti, hogy utazásaim során mely városokat érintettem és különösen azt, mely alpesi csúcsokat másztam meg. Ezenkívül volt egy használt kötélgyűrűn lógó, túristaérmeimmel díszített olyan grafikonom is, mely feltüntette azt, hogy melyik évben másztam meg a Magas Tátra melyik csúcsát. /Valamennyi – 129 – csúcsát sikerült megmásznom./ Ez azonban csak volt.

Majdnem minden évben hatheti szabadságom egy hányadát feleségemmel együtt – kivételesen nélküle is – utazásra fordítottam.

Ezek az utazások, bár kedvtelésből történtek, mégis alkalmasak voltak tapasztalatszerzésre és szellemi horizontom tágítására. Egyszer például – 1925. év nyarán – az Alpokba és le a Riviéráig Ausztrián, Schweizon, Franciaországon és Olaszországon át, feleségemmel és Kátay Ernőékkel tett élményekben gazdag autótúrámról diapozitív felvételekkel tarkított előadást tartottam a városháza nagytermében, melyre a város minden kategóriájának képviselőit meghívtam, és melyről a Munka hízelgő kommentárral elismerőleg emlékezett meg és, mely tapasztalatokban tényleg gazdag volt.

Mikor ezekről az utazásokról hazatértem és miután a távollétem alatt bejött anyagot átnéztem és feldolgoztam, az utazás alkalmával „stichwortszerűen”39 lerögzített élményeinket lediktáltam titkárnőmnek, ki a gyorsírással felvett anyagot azután szépen letisztázta. Íly módon azután egy egész kis könyvtárunk lett ezekből az útleírásokból. A leírást pedig saját fényképeinkkel illusztráltuk is, aztán még azokkal is, melyeket túratársaink /rendesen Kátay Ernőék voltak azok/ felvételeivel és azokkal a képekkel is, melyeket útközben vásároltunk.

Kilenc ilyen túranaplónk volt, legtöbb esetben az én fogalmazásomban, de nehányat, vagy nehány részletet feleségem írt le.

Ez a kis könyvsorozatunk azonban sok minden más holminkkal együtt elpusztult. Mélyen sajnálom, hogy ezek a szép életemlékeink elpusztultak, jobban, mint a házaimat, földeimet, erdőmet, részvényeimet, melyek a háború martalékai lettek. Csak a nyomtatott címkék egy sorozata maradt meg. Ugyanilyeneket a könyvek keskeny hátoldalára ragasztottunk. Ezekből össze tudtam állítani az egyes leírások címét. Ezek a következők: I. 1920-1933. Alpesi túráink. II. 1925. Zermatt, Riviéra autótúra. III. 1928. Gr. Glockner. IV. 1933. Konstantinápoly, 1934. Gurgl. V. 1937. Turracherhőhe, 1936. és 1938. Plannerhütte. VI. Róma, Nápoly. VII. Németország autóút, 1937. IX. 1939. Adria hajóút és Kárpátalja autóút.

A felsoroltak közül mindössze az a leírás maradt meg, melyet első feleségem írt függelékként az 1937-ben tett útleírásomhoz, Németországban az ottani emlékezetes családi találkozásunkról. Ezt a leírást csak most, mikor már a függeléknél tartottam, kaptam ajándékul sógornőmtől és azért került feleségem írása az utolsó helyre. /”Last but not least”.40 Megjegyzem, hogy ezeken kívül alig tudok 1—2 szót angolul./

Távol áll tőlem, hogy az alábbi vadászati és turisztikai leírásoknak valami megörökítésre méltó irodalmi értéket tulajdonítsak. Mégis úgy érzem, hogy ezek a kis leírások életemnek, egyéniségemnek, valamint a korombeli turisztikai és vadászati közfelfogásnak jellemzésére mégis alkalmasak.

39, 40 Címszó-szerűen „Végül, de nem utolsó sorban.” Tartalomjegyzéke



A „Függelék”-ben hozott leírásoknak és értekezéseknek (felsorolása).

Medvekaland.

Zergevadászat a Tátrában. /Első zergém./ Medvevadászat a Tátrában.

Sível zergevadászaton a Magas Tátrában. Zergevadászat a Tátrában /Tizedik zergém./ Süketfajdvadászat Steierországban. Szarvasbőgés a Kelemen havasokban 1943. Erdélyi levél. Írta: Wass Albert.

A turistaság és a vadászat.

Sítúra a Slubicára.

Lavina a Nagyszalóki csúcs alatt.

A Téry menedékházban 1964. aug. 7. Szarvasbőgés Somogyszobon 1964-ben. Hódferkó /Fordítás/ Rokonlátogatás Németországban.

A turistaságról és az alpinizmusról.

Ezt az üres helyet használom fel arra, hogy megírjam:

Tévedés!

Egy tévedésemet kell még helyreigazítanom. Most, mikor életleírásomon feleségemmel az utolsó simításokat végzem, megállapítottam, hogy édesapám híresnek mondható medvekalandját kétszer írtam le. Egyszer a 14. oldalon41 való kezdettel, egyszer pedig itt, ezen az oldalon. Mindkét esetben azon cikkem alapján, melyet még 1909-ben, tehát 23 éves koromban írtam, és mely a Vadászlap 1909. jan. 25-iki számában jelent meg.

Ezért a vaskos elnézésért elnézést kérek. Pécs, 1968. júl. 29-én, a 83-ik születésnapomon.
Medve Kaland

Megjelent a Vadászlap1909. január hó 15-iki számában.

Tizenkilenc évvel ezelőtt történt. Apám szenvedélyes vadászember volt. Imádta az erdőt, egyenes lelke végtelenül szerette a természetet. Én is tőle tanultam meg szeretni a puskát, a fenyőt, élvezni a szabad természetet és annak szebbnél szebb alkotásait.

November elsején mindig nagy vadászat volt nálunk. Akkor is kimentek a városunk mi kis nimródjai nagy apparátussal, kutyával, kerülővel, elemózsiával.

Felálltak a standjukra. Az első hajtás őzre volt, csak az őzes kutyákat eresztették ki és azok mindjárt belefogtak a koncertbe, vígan csaholtak a mély völgyben, de az őz az ellenkező oldalon tört ki és a vadászok fejcsóválva tették le készen tartott puskájukat.

41 A hivatkozott oldalszám a jelen kiadvány 30. oldalán található.

Apám a gerincen állott. Amikor a kutyák az egyik völgyben elhallgattak, a másik oldalról hallott erős ugatást. Egészen biztosan ki tudta venni, hogy disznót hajtanak, medvére nem is gondolt, mert a mi erdőségünkben csak ritkán láttak medvét és az utolsó időben még csak nyoma sem volt. Golyót tett a jobb csőbe, a bal csövet megtöltötte vastag futóval és várt.

A hajtás egyenesen felé közeledett, már hallotta is a lomb zörgését, az ágrecsegést. A standtól körülbelül 30 lépésre út vezet. Erre az útra lépett ki hirtelen a medve. Hatalmas fekete állat volt, egész figyelmét lekötötték a nyomában levő kutyák és így apámnak ideje volt, mielőtt a medve őt meglátta volna, azt jól célba venni. A lövés eldördült és a medve fájdalmas ordítással összeesett. Apám csak most ébredt annak tudatára, hogy hiszen ez nagy dolog, hiszen ő medvét lőtt és visszafordulva a völgy felé, ahol a többiek voltak nagy örömmel lekiáltott: „Gyertek, mert medvét lőttem!” és közben újból megtöltötte a puskáját.

A medve azonban nem volt halálosan találva, feltápászkodott és most a kiáltás által figyelmessé téve, a sebzett vad őrült dühével és hatalmas bőgéssel közeledett édesapám felé, két lábra állt, így hatalmasabbnak látszott, óriási szájából kivillogott fehér nagy foga.

Apámnak csak pár másodperce volt, vállhoz kapta puskáját, és közvetlen közelről rálőtt a fenevadra. A lövés átfúrta a medve tüdejét és feltétlenül halálos volt, a medve mégis közeledett áldozata felé. Apám hátrálás közben megbotlott, hátra esett, éspedig úgy, hogy feje lefelé volt a lejtőn. Erre a bestia rávetette magát apámra, aztán belemélyesztette karmait apám combjába. Még volt annyi lélekjelenléte, hogy veszedelmes helyzetéből a medve nyitott szájába tolta a puskát és lőtt. A cső azonban ferdén volt a medve szájában és így a lövés félre ment. Még akkor is volt annyi ereje a vadállatnak, hogy egészen elgörbítette a csövet és szegény apám kétségkívül ott veszett volna, ha a kutyák nem szorongatják annyira a medvét, hogy az elengedte áldozatát és feléjük fordult. Apám most kivánszorgott a medve alól, de nem volt annyi ereje, hogy a puskáját még egyszer megtöltötte volna. De erre már nem is volt szükség. A fenevad a kutyák őrült támadása, csaholása közben, alig két lépésnyire a majdnem végzetes helytől holtan összerogyott.

Mikor a többiek odaértek, halálra rémülve látták apámat vértől borítottan és sápadtan a medve mellett feküdni. Ő azonban feléjük mosolygott és akkor látták megnyugodva, hogy komoly baja nincsen és elhalmozták szerencsekívánatokkal. Egyik-másik a nyakába borult és így adott örömének kifejezést. De aztán elfogta őket a csúnya vadász irigység: miért, hogy nem őrájuk jött ez a ritka szép vad.

Persze kikérdezték mindjárt a részletek felől, hogy jött, hogy lőtt rá először, stb., de atyám nem nagyon tudott beszélni, nagyon fájt a lába. Aztán kocsiért küldtek, és azon vitték be nagy diadallal, hangos kürtszóval a medvét.

Apám pár napig feküdt, de sebe, mely amúgy sem volt veszélyes, hamar gyógyult. Örült medvekalandja szerencsés kimenetelének, örömmel fogadta a tömeges gratulációkat és nagy élvezettel olvasta az újságok vonatkozó közleményeit.

A Pesten megjelenő „Kis újság” a címlapon hozta a veszélyes kaland kezdetleges illusztrációját.

Azóta évenként egyszer kivitt minket szegény öreg arra a helyre és a vadászember élénkségével magyarázta el nekünk a részleteket. Már akkor is áhítattal hallgattam, akkor is végig éreztem ennek a kalandnak borzalmasságait és izgalmait.

Az utolsó években mikor már engem is rabjává tett a vadászszenvedély, sokszor vadásztunk ezen a helyen. A helyet egy fára szegezett egyszerű tábla jelzi. Én mindig ott akartam állni.

Fiatal lelkem egész hevével szeretem az erdőt és tudom élvezni a természet szépségeit. Ezen a helyen is sokszor álltam elmerülve, gyakran levett kalappal. Máskor meg lázas várakozással, ha a kutyák felém hajtottak.

Ez idén november elsején nem mentünk ki az erdőbe, hanem a temetőbe. Magunkkal vittünk egy egyszerű fenyőkoszorút és ráhelyeztük édes jó Apánk sírjára. Olyan szürke volt az ég, olyan árván, olyan szegényen álltunk ott a sírjánál.
Zergevadászat a Tátrában

Megjelent a Vadászlap 1915. szeptember 25-i és a Szepesi Hírnök 1915. október 23-i számában.

A Tátrában ezidén szeptember elején már tél volt. Szeptember 8-án feleségemmel s egy vadászvezetővel reggel 6-kor Ótátrafüredről elindultam a Nagyszalóki csúcs déli lejtőin, hogy egy felajánlott zergebakot lőjjek.

A tarajkai siklópálya mentén csakhamar a felső állomásra jutottunk, honnan egy meredek ösvényen a Miska magaslat felé igyekeztünk. Útközben hangos szárnycsapkodásra lettünk figyelmesek. Egy siketfajd ült fel tőlünk 20 lépésre egy vörösfenyőre, honnan azonban, nyilván mert észrevett minket, mindjárt tovább is szállt.

Esett az eső, mikor pedig magasabbra értünk az eső lassan átváltozott havazássá s a Miska magaslatra /1550 m/ érve, már friss havon folytattuk utunkat. A fehér hóból kikandikált egy-egy harangvirág élénk kék szirma, egy-egy vörös áfonyabokor érett piros bogyója. Alattunk a Nagytarpataki völgy szép kilátása, a vízesések hangos morajlása, felettünk sűrű ködtenger s szélzúgás. A szél és köd lassanként elviselhetetlenné vált s ugyancsak vigyáznunk kellett, hogy egy-egy erősebb szélroham fel ne döntsön minket. Egy kiálló szikla védelme alá helyezkedtünk, s gyorsan elfogyasztottuk reggelinket.

Megmerevedett tagjainknak, oh de jó lett volna néhány korty forralt bor vagy forró tea, termoszunkat azonban nagyon okosan Füreden hagytuk.

Tovább indultunk a szerpentin úton. A szél arcunkba fújta a havat, belénk kapaszkodott, majd időnként teljesen megszűnt, hogy aztán megint annál jobban molesztáljon minket. Zerge természetesen sehol sem mutatkozott, ők sem bolondok ilyen veszett időben a csúcsokon maradni s így a Királyorr /2283/ fölé érve elhatároztuk, hogy lefelé fordulunk. Előbb azonban a vadász a magával hozott 10 kiló sót a zergeváltón a szikla alá helyezte, ahol ők azt szebb időben hálásan fogják nyalogatni.

Majdnem térdig érő hóban mentünk lefelé. A köd lassan veszített sűrűségéből, s mikor a „Három tó” csillogó víztükre, a törpefenyő élénk zöldje, a poprádi fennsík napsütötte tája feküdt előttünk. Zergét itt sem láttunk, de a törpefenyők szélén egy őzsuta piroslott és mi ennek a szép képnek hatása alatt elfelejtettünk ködöt, vihart, fáradságot s jó kedvvel és újabb reménységgel indultunk tovább. A Blasy és Felkai völgy előhegyei ködmentesek voltak, a „Szekrényes” féle fordultunk tehát, hogy ott próbáljunk szerencsét.

Ott sem láttunk zergét, s így rövid pihenés és ebéd után a „Fonatos” körültraverzálásával a Felkai völgynek tartottunk.

Már közel voltunk a Sziléziai házhoz, amikor a vadász távcsővel végignézte a szembelévő falat s annak tetején egy sziklán fekvő zergét, majd újabb két zergét vett észre. Oda volt a fáradtság. Megkezdődött a tárgyalás, a haditerv, hogy lehet a szabad szemmel ki nem vehető zerge csoportot megközelíteni, honnan fúj a szél stb. Végül abban állapodtunk meg, hogy feleségem a Sziléziai házhoz megy, minket ott megvár, mi pedig törmeléken, majd fűpadokon felmegyünk egyenesen a csúcsra és lassú, óvatos mászással igyekszünk a zergéket megközelíteni.

Úgy is történt. Egy óra hosszat mászhattunk, mikor azon nyereg alá érkeztünk, ahol a zergéket először láttuk és most fokozottabb óvatossággal kúsztunk fel a sziklapárkányra. Megvallom, kissé erősebben dobogott a szívem, egy egész napi fáradságos mászás után, meredek sziklafalon lógva inkább, mint állva, a zergék közvetlen közelében gondoltam magamat és hosszabb pihenőt rendeltem, hogy a lövéshez nyugalmat gyűjtsek.

A zergetársaság azonban már nem volt előbbi helyén. Néhány lépés után mikor fejünket óvatosan kidugtuk a sziklaháton, a zergéket /hét volt, nem három/ már a túlsó oldalon láttuk, tőlünk vagy 300 lépésnyire.

A vadász biztatni kezdett, hogy lőjek, én nem mertem. Puskámon nincsen távcső, a rögtönző el volt rontva és a zergék lassan legelve, különben is felénk tartottak. Közöttünk meredek 400 méteres szakadék tátongott és a zergék a völgy túlsó oldalán állottak.

Most annak megállapítása következett, melyik a bak és melyik a kecske. Csak egy bak volt a csoportban, de az sem erős. A zergék lassan közelebb jöttek, de úgy látszik gyanút fogtak, mert az őrt álló öreg kecske mereven fixírozta azt a helyet, ahol mi feküdtünk. Ekkor a távolság már csak körülbelül 250 lépés lehetett és én elhatároztam, hogy lövök. A szél azonban borzasztóan fújt és nagyon megnehezítette a célzást. Hosszabb, nyugodt célzás után végre eldördült lövésem. A bak jelzett, megállt, megtántorodott, elesett, majd újra felállt. Mannlicheremnek második jól irányzott lövése után azonban gurulni kezdett a meredek lejtőn, és piros vérnyomokat hagyva a havon, végre a sziklafal közepén a vízmosásban megakadt.

Nagy örömben felálltam s hangos szóval kiáltottam a Sziléziai ház felé: „Megvan, megvan!” Most rágyújtottam a jól megérdemelt cigarettára, s nem törődve az éles hideg szélviharral, türelmesen vártam míg a vadász a zergéhez ért s azt egy fél óra múlva hozzám hozza. Két éves bak volt, rövid, de erős kampóval.

Feleségem sem a lövést, sem a kiáltozást nem hallotta, de mikor lefelé másztunk, meglátta a zsákmányt. Elibénk szaladt és örömmel nyújtotta át nekem a törpefenyőgallyacskát.

Ez volt az első zergebakom. /Amikor zsákmányommal a Sziléziai házba betértünk, ugyanakkor jött vissza Fedák Sári híres színésznőnk egy turistatársammal a Gerlachfalvi csúcs sikeres megmászásáról./
Medvevadászat a Tátrában

Megjelent a Nimród Vadászújság 1928. április 10-i számában.

Mikor múlt nyáron, 1927. évi augusztus 6-án feleségemmel a késmárki állomáson leszálltam, sógorom azzal fogadott: „Jókor jössz, holnapután medvére vadászunk.”

Sógorom Hohenlohe herceg javorinai birtokának tisztviselője. Az uradalmi vadászterületen szigorúan tilos medvét lőni, s ezért sógorom közlését csodálkozással fogadtam. De a medvevadászat elrendelésének megvolt a magyarázata.

Előtte való egy jurgovi 14 éves leány gombát szedett a községhez közel fekvő erdőcskében, ahol egy anyamedve, mely két boccsal járta a vidéket, megtámadta és széjjeltépte. A lakosság meg volt rémülve, a pásztorok nem merték nyájaikat legeltetni s így érthető, hogy a hercegi uradalom igazgatója elrendelte ennek a vérengző fenevadnak kiirtását.

Ez ugyanaz a medve lehetett, mely két évvel ezelőtt egy oszturnyai leányt megtámadott és súlyosan megsebesített, úgyhogy a leány csak hosszú heteken át tartó kórházi ápolás után gyógyult meg.

Tehát medvére fogunk vadászni! Nagy örömet jelentett ez nekem, ki igen sokat vadásztam a Szepességen, olyan helyen, ahol medve volt, kinek sok rokona, ismerőse lőtt már medvét, ki azonban a szabadban eddig élő medvét még nem láttam.

Barlangligeten és Zdjáron át este Javorinára érkeztünk, miközben szomjas tekintetünk számtalanszor végigsiklott a jól ismert gyönyörű sziklacsúcsokon és zöld fenyveseken. Javorina országszerte híres nagyszerű vadászparadicsom volt, ahol az 1926-ban elhalt Hohenlohe herceg, ki egész hosszú életét a vadászatnak szentelte, kiváltképpen medvét, zergét és szarvast gondozott, de ahol ő mindenféle ritka vadat, mint bölényt, kőszáli kecskét stb. is meghonosított.

A háborút követő idők itt is éreztették vadpusztító hatásukat, de azért a vadállomány nagy részét a szakavatott hű vadászszemélyzet mégis meg tudta menteni. Az uradalom most a fiatal Hohenlohe herceg birtokában van, ki maga is passzionátus vadász.

A következő nap a medvevadászatra való előkészületekkel telt el. Közben mindig újabb és újabb hírek érkeztek a medvéről, mely bocsaival a falvak és juhaklok közelében járt.

Másnap átmentünk a lengyel határon Jurgovba s onnan a baltákkal felfegyverkezett falu népével abba a kis erdőbe, ahol a medve a kislányt széjjeltépte.

Megmutatták azt a helyet, ahol a medve a békésen gombászó leányra rátámadt. A szegény áldozat által szedett gomba még szétszórtan hevert a tragédia színhelyén és több nyomát láttuk a medvének, mely a kislányt, amikor vele végzett, még vagy 40 métert tovább hurcolta. Nem tudtunk eléggé csodálkozni azon, hogy a medve a kislányt közel a faluhoz egy nem több, mint 200 méter széles, elég ritka erdősávban marcangolta szét fényes nappal.

Előbb ezt a kis erdőt hajtottuk meg. Majd a környék többi erdőjét és sűrűségeit kutattuk át, de a medvét nem találtuk meg s így este csalódottan tértünk haza.

Harmadnap érkezett meg a fiatal herceg, aki már útközben olvasta az újságokban, hogy erdejében medve garázdálkodott.

Időközben hírt adtak az uradalmak arról, hogy egy medve megtámadott egy turista társaságot, akik a halastótól Zakopane felé igyekeztek. A turisták „felgallyaztak” egy fára, lent hagyták hátizsákjaikat, melyek aztán tartalmukkal együtt áldozatul estek a medve marcangolási dühének. Ezt a később valónak bizonyult kiadást nem hittük el, mert hisz ilyenkor sok olyan hír kel szárnyra, mely csak a környékbeli lakosság felizgatott képzeletében születik meg és a valóságtól távol áll.

Augusztus 10-én a medve újabb garázdálkodásáról kaptunk hírt. Egy erdőőr 20 éves fia kiment a vágásba. Talán 300 méterre az erdőőri laktól hirtelen megtámadta a két bocstól kísért medve. A fiú, kinél nem volt fegyver természetesen futással igyekezett a medve öleléseitől megmenekülni. A medve futott, hátulról megtámadta és veszélyes sebeket ejtett a fiú fején és karján, letépte róla a kabátját és pár pillanatig a kabáton töltötte ki érthetetlen dühét. A fiú vérző fejjel befutott az erdőőri lakba s így megmenekült a halál torkából.

Az uradalom igazgatója azonnal orvost rendelt, ki felment a beteghez, bekötötte mély sebeit és úgy intézkedett, hogy a fiút azonnal kórházba szállítsák.

Amikor a herceg, ki éppen egy eredményes őzbak cserkészetről tért haza, megtudta, mi történt, azonnal elrendelte, hogy másnap hajtóvadászat tartassék, melyen maga is részt óhajtott venni.Engem is meghívott.Megint lázas készülődés következett, hajtót, kocsit rendeltek, szólt a telefon és meghívták a vadászokat és berendelték az uradalmi vadászszemélyzetet.

Másnap, augusztus 11-én vonultunk Jurgovra s onnan az erdőbe.

Az első két hajtás hiábavalónak bizonyult.

Harmadiknak egy fiatalos fenyősűrűséget hajtottunk meg.

A vadászok a völgyben állottak fel, magas szálerdőben a lengyel–csehszlovák határ mentén, a meghajtandó fiatal erdő szélén. A hajtók csendben állottak fel. Tőlem balra sógorom állott.

Alig indult meg a hajtás, amikor az egyik hajtó megpillantotta a medvét, mire ő és társai olyan éktelen lármában törtek ki, amilyet eddig még soha életemben nem hallottam.

Izgalmas percek következtek.

A nagy kiabálás között egy-egy riasztó lövés dördült el, melyet a hajtók közé beosztott uradalmi vadászok tettek, hogy a medve vissza ne forduljon.

Egyszerre balra, ahol tőlem kb. 200 lépésre sógorom állott, egy éles golyólövés pattant és mindjárt utána egy soha nem hallott, borzalmas bődülés hangzott, majd közvetlenül utána még egy lövés és az előbbinél valamivel gyengébb hördülés.

Egy pár pillanatnyi csend után sógorom valamit kiáltott s ezután megint a hajtók rémes kiabálása, ordítozása következett.

Most elkiabálja magát egy hajtó: „Tu je, Tu je!„ Itt van, itt van! És erre még rémesebben ordítottak az emberek.

A legkellemetlenebb az volt, hogy a hajtóvonal alig mozdult. Egyik hajtó sem akart a sűrűben előre menni. Hármas-négyes csoportokban voltak a hajtók, fejszével kezükben, védekezésre készen.

Ezek voltak a legizgalmasabb percek. Én azt hittem, hogy a sógorom a medvét megsebesítette. A hajtók csak az össze-vissza szaladgáló bocsokat látták és a medve közelségét csak sejtették.

Én nyugodtan állottam és mégis rettenetesen izgultam. Figyeltem magamat és egyre azt mondtam magamban, hogy legyek nyugodt, mert ha ez a medve, mely minden ok nélkül támadja az embereket, kijön, észrevesz, elhibázom vagy rosszul lövöm meg, ez biztosan támad és ezért nyugalmat parancsolva magamra, vártam.

Pedig még sokáig tartott, amíg a hajtók kibújtak a sűrűből.

Közben két őz futott el mellettem, de én rájuk sem néztem, a fenyőfa mellé lapulva csak járt a szemem éberen figyelve jobbra-balra, hogy ne kerülje el figyelmemet semmi mozdulat, semmi zaj.

Végre! A hajtók kiértek a vadászvonalra és kíváncsian néztek szét a szálerdőben.

A herceg a fővadásszal hozzám jött abban a hitben, hogy én tettem a két lövést s azután sietve mentünk sógorom állása felé.

Akkor már felénk jött a szerencsés vadász, boldog arccal.

Ott feküdt a medve egy kis tisztáson, ragyogó napfényben, körülötte a sok izgatott megelégedett hajtó.

Egy bozontos szőrű nagy, de sovány, sárga kopott fogú öreg anyamedve volt, a pompás vállap lövés helyén még szivárgott a vér.

Mindnyájan szívből gratuláltunk a nap hősének első medvéjéhez, átadtuk neki a vérbe mártott fenyőgallyacskát s a herceg felajánlotta neki a medve bőrét.

Aztán elmondta sógorom, hogy volt. Ő is a sűrű szélén állott a magas erdőben. A sűrű fiatalosban egy kis tisztás volt 120 lépésre s ezen villant át az egyik, majd a másik bocs.

Erre máris felemelte sógorom távcsöves Mannlicherét s így azonnal célba tudta venni a tisztáson hihetetlen gyorsasággal átugró medvét, mely szabályszerű, gyönyörű szívlövéssel tűzben esett.

A másik lövést, mely szintén vállapon találta a medvét sógorom csak óvatosságból lőtte, mert a medve még mozgott. Mindkét lövést hangos bőgéssel jelezte a halálosan talált vad.

Érdekes, hogy sógorom csehszlovák megszállt területről lőtt át lengyel területre.

A medve egyébként ferdén haladt át a tisztáson és egyenesen felém futott volna, ha szerencsés és ügyes kezű sógorom golyója helyben nem marasztalja.

De határtalan volt az öröm a hajtók sorában is. Hiszen a hajtók mind a környékbeli községek parasztjai sorából kerültek ki, kik mind örültek, hogy most már nyugodtan mehetnek ők is és családtagjaik is dolguk után az erdőbe, mezőre.

Volt is népvándorlás később, mikor a medvét Jurgovon át Podspadyba hozták, mindenki látni akarta a gonosz medvét és a szerencsés vadászt, kinek, persze tréfából azt mondták, hogy Jurgov község lakossága őt meg akarja választani díszpolgárává.

Kocsira ültünk és boldogan hazahajtattunk.

A Magas Tátra naptól bearanyozott ormai büszkén meredtek az ég felé…

A két árván maradt kis medvebocs pedig az este hiába kereste az édesanyját…
Sível zergevadászaton a Magas–Tátrában

Megjelent a Magyar Sísport 1913—1933. évi könyvében.

Amikor megkaptam a felszólítást, hogy fenti címmel cikket írjak a Magyar Sí Szövetség jubiláris évkönyvébe, örömmel vállalkoztam rá. A disznó is, ha írni tudna és felszólítanák, hogy írjon makkról, bizonyára szívesen tenné, hiszen – köztudomás szerint – mindig makkról álmodik. Ilyenformán vagyok most én is: sokszor, nagyon sokszor álmodom zergevadászatról sível a Tátrában. Gondolataim gyakran, hej, nagyon gyakran szállnak vissza arra az időre, amikor ha kedvem szottyant, vállamra vettem a puskát, sít kötöttem a talpam alá, és nekivágtam a magas hegyeknek, hogy a csillogó porhóban sebesen sikló léceimen cserkésszek a magas hegyek királyi vadjára.

Vadászat és sísport, hogy fér ez össze, hogy kerül vadászcikk a síévkönyvbe? Fogják talán sokan kérdezni. Mert minálunk a megnemértés gyakran állítja szembe a vadászt a turistával, nemegyszer választja el a vadásztársadalmat a turisták és síelők táborától a sokszor mesterségesen fokozott, készakarva kiélezett érdekellentét. Hiszem és vallom, hogy ennek nem kellene így lennie, az igazi vadász, és az igazi turista és síelő kell, hogy megértsék egymást. 1927-ben már írtam egy cikket a Magyar Turisták Évkönyvébe, amelyben kifejtettem, hogy mennyire nem tartom összeférhetetlennek a turistaságot és a vadászatot és rámutattam arra, milyen szorosan, milyen erős kötelékkel fűzi egymáshoz e két sportot egy közös kapocs, közös szenvedély: a természetszeretet! Ha cserkészeten vagy túrán egyedül járom az erdőt, néha magam sem tudom mit szeretek jobban, a vadászatot-e vagy a turistáskodást, síelést? Sokszor gondolkoztam már ezen, sokszor tettem fel önmagamnak ezt a kérdést, de mindég csak arra az eredményre jutottam, hogy nem tudnék választani, nem tudnék egyikről sem lemondani a másik javára, mert egyforma szenvedéllyel, egyforma rajongással szeretem mindegyiket. „Ex Librisem”, melyet könyveimbe ragasztok, híven tükrözi vissza azt a harmóniát, amellyel kedvenc sportjaim lelkemben egymással megférnek: az előtérben hegymászókötél, jégcsákány és sí hever, hátrább az erdő tisztásán szarvasbika emeli agancskoronás fejét a magasba s a háttérben – álmaim, vágyaim hona gyanánt – a Lomnici csúcs hatalmas szikladómja tündöklik……

Hadd emlékezzem vissza egy ilyen sítúrával kapcsolatos zergevadászatomra!

Poprád városának voltam a polgármestere azokban az időkben. Nagy sürgés-forgás volt a városházán, íróasztalomon ott fekszik a napi posta, ezt még alá kell írnom. Ügyfelek várnak az előszobában, velük is tárgyalnom kell még. Sürgős telefonbeszélgetéseket kell lebonyolítani, csak gyorsan, gyorsan elintézni még mindent, mert dél van már, és egy órakor indul a villamos a Tátrába – addig még haza is kell menni ebédelni, átöltözni...

De mindent el lehet intézni. Egy órakor kint vagyunk feleségemmel pontosan az állomáson, hátunkon nagy hátizsákok, vállunkon sí és fegyver és – szívünkben a boldogság, hiszen mehetünk megint a mi drága, szép havas hegyeinkbe…

A fűtött villamoskocsiban sok kedves, ismerős arc, fiatalos jókedv, túláradó békebeli hangulat.

Tátraszéplakon kiszálltunk és egyelőre vállra vetett sível indulunk gyalogosan a Sziléziai ház felé.

Lassanként fehérré válik a világ, mind magasabb a hó, egyre jobban görnyednek, roskadoznak hó palástjuk súlya alatt a vén fenyőfák. A Felka-patak hídjánál már nyugodtan csatolhatjuk léceinket. Könnyen, boldogan csúsztatunk a jól ismert turista ösvényen fölfelé, közbe-közbe feszülten figyelve két oldalt a havas erdőt, nem tűnik-e föl valahol a novemberi est hangulatában egy agancsos őzbak vagy följebb, a menedékház közelében esetleg egy-két zerge is? De semmit sem látunk. Azaz csak vadat nem láttunk, mert láttuk a vén Gerlachfalvi bíborfényben úszó havas ormát, láttuk a Felkai völgy többi ismerős hegycsúcsát a leáldozó nap búcsúsugarainak aranyfürdőjében, láttuk, éreztük, magunkba szívtuk azt a fenséges, nagy pompát. Így érkeztünk föl még a sötétség beállta előtt a Sziléziai házhoz.

Lecsatoltuk síjeinket és levertük cipőinkről a havat, aztán benyitottunk a barátságos hegyi tanyánkra, melynek bérlője tudta, hogy jövünk és meleg szobával, fűtött étteremmel várt. Ledobtuk hátunkról a nehéz zsákokat és vidáman, gondtalanul, kedélyesen töltöttük el az est hátralevő részét. Boldog voltam akkor és bizony nem cseréltem volna senkivel széles e világon. Lefekvés előtt kimentünk még egyszer a menedékház elé, csupa megszokásból, megnézni, hogy milyen időt várhatunk holnapra? Teli tüdővel szívtuk magunkba a holdvilágos, csillagos tátrai éjszaka ózonját, élveztük a levegő illatos tisztaságát, és azt a hangulatot, melyet leírni, szavakkal ecsetelni nem tudok. De fölösleges is volna, hiszen minden tátrajáró jól ismeri azokat a szent perceket, amikor sejtelmesen integetnek a sötétből a holdsugár ezüstfonalával körülhímzett csúcsok, jó időt ígérve másnapi túránkhoz, amikor hangosan csobog valahol mélyen a nagy kövek között a patak és mi – az éjszaka hidegétől tán megmeg borzongva, de lelkünkben forró érzésekkel eltelve imádkozunk néma, hangtalan fohászunkat, mely hittel, áhitattal száll a fenséges sziklakörnyezetből a magasba…

Alig virrad még, amikor a Felkai tó partján síel már fölfelé egy boldog emberpár. Az idő ideálisan szép, a kitűnő porhóban puhán, zajtalanul siklanak léceink. Vállamon a fegyver. Feszülten figyeljük a völgykatlan fehér lejtőit, nem látunk-e valamerre mozgó fekete pontokat?

A zerge most tartja nászát. Erre az alkalomra ünnepi feketével cseréli föl nyári sárgás-vörös bundáját. Nyugtalanul mozog, idegesen futkározik ilyenkor a párját kereső szerelmes vad. Ebben az időszakban keresi fel legszívesebben a zergevadász a magashegység többnyire már hóval borított fehér birodalmát, mert ilyenkor játszhatja ki aránylag legkönnyebben a máskülönben rendkívül óvatos vad éberségét.

Gyorsan haladunk előre, hatalmas ívekben mind magasabbra jutunk. Fölmenetben távcsővel felszerelt golyós fegyverem a vállamon lóg, éppúgy, mint gyalogcserkészés közben, csak lesiklásnál veszem a hátamra huszárkarabély módjára, sőt még külön le is kötöm a derékszíjjal, nehogy bukásnál akár a fegyvernek, akár a fejemnek baja essék.

Óvatosan közeledünk az Örökeső sziklái felé. A léceinkre ragasztott fókabőr nagyon megkönnyítette a meredek hólejtőn való felkapaszkodásunkat. Csakhamar az Alsó Virágoskert fehér hómezőire jutottunk, ahol egy zerge érdekes nyomát figyelhettük meg, mely az éjjel vagy tegnap járhatott errefelé. Ez a zerge ott jártában egy szabályszerű, nagy kérdőjelet pontozott ki a hóra, mintha csak valami nagyon nagy kérdéssel fordult volna a Sorshoz. Vajon azt akarta-e megtudni, hogy övé lesz-e szerelme tárgya? Vagy tán arra volt kíváncsi hogy elkerüli-e a gonosz vadász gyilkos golyóját?

„Nézd csak fiam, nem zerge ott az a három fekete sziklától kissé jobbra? ” – súgja halkan hátam mögött haladó feleségem, amikor a Felső Virágoskertbe érünk. Megállok. Nyakamon lógó távcsövemet szememhez illesztem és rövid keresés után tényleg meg is találom a zergét. De nem is egyet, hanem hármat, sőt négyet, nem, ötöt, most bújnak elő éppen egy kis oldalgerinc mögül és libasorban fejlődve, haladnak lassan a Kerekdomb oldalában a Hosszútó irányába. Egy kis szikla mögül sokáig figyeljük őket. Bár igen mesze vannak, jó távcsövemmel biztosan meg tudom állapítani, hogy nincs közöttük bak. Három kecske volt és két gida.

A gidákról jut eszembe, milyen aranyosak is szoktak lenni ezek a zergegyerekek. Egyszer egy barátommal – ha jól emlékszem – a Szoliszkó oldalában megfigyeltük őket, ahogy egy meredek hómezőn javában ródliztak. Igen, egész szabályszerűen ródliztak. Leültek a hóra, első lábukat szétterpesztették és így siklottak le a lejtőn. Amikor leértek, tüstént felugráltak, visszaszaladtak anyjukhoz, ki felnőttekhez illő komolysággal nézte a kicsinyek játékát és azonnal újra leereszkedtek, akár csak a gyerekek. Sohasem fogom ezt a kedves jelenetet elfelejteni.

A mi öt zergénk azonban időközben eltűnt a Kerekdomb túlsó oldalán. Hamar körülnéztünk, nem látunk-e még másfelé is zergét, melynek elugrasztása megriasztaná kiszemelt zergecsapatunkat és aztán jó tempóban nekivágunk a havas réten keresztül arrafelé, ahol az ösvény felkanyarodik a Hoszszútó katlanának zárófalára. Onnan már látszik a tó és látszanak a felső völgykatlan völgyzárlatának délnyugati és nyugati ormai.

Amint a szűk völgy kijáratához érünk, újból felgördül a függöny és egy érdekes jelenettel mindjárt el is kezdődik az új felvonás.

A mi öt zergénket nem láttuk, bár tudtuk, hogy ott kell valahol lenniök nem messze, a Kerekdomb oldalkulisszái mögött. De láttuk a távolban a Litvorovy hágó alján mozogni egy másik fekete pontot. Zergebak volt, mely nyilván észrevette az általunk megfigyelt zergecsapatot és rohanva közeledett feléjük, s ezzel egyúttal mifelénk is. Jól számítottunk tehát, zergéink hölgy-és gyermekcsoportjához hamarosan csatlakozni fog egy hősszerelmes bak. Jött is a nagy vitéz, a kibontakozó dráma főszereplője, egyenesen felénk, lázasan, izgatottan törtetett előre, már amennyire ezt a hasig érő hóban tehette. Nyomában ugyancsak porzott a hó.

Most azonban én követtem el a nagy hibát, mely néhány perc múlva alaposan meg is bosszulta magát. Ahelyett, hogy hirtelen rántással lecsatoltam volna léceimet, olyan messze volt még a bak, hogy nyugodtan megtehettem volna, sível a talpamon feküdtem le a hóba s így rendkívül kényelmetlen és kötött helyzetben vártam a fejleményeket. A bak egyre közelebb jött, már szabad szemmel is jól láthattam zömök, fekete alakját. Minden figyelmét – nyilván – a fejünk fölött mászkáló zergehölgyek felé fordítva, körülbelül 100 lépésnyire tőlünk keresztezni akarta a völgyet. Lövésre készítettem fegyveremet. Csakhogy kényelmetlen helyzetemben sehogy sem tudtam jól célba venni a bakot, felállni pedig már nem akartam /bár megtettem volna!/, mert attól féltem, hogy mozgásomról észrevesz és idő előtt eliramodik. Ebből a kényszeredett és lábamat szinte kicsavaró sí által rögzített helyzetből lőttem tehát a pisszenésemre egy pillanatra megálló öregúrra, és persze szabályszerűen elhibáztam életemnek – azt hiszem – legerősebb zergebakját. Amíg feltápászkodtam, hogy még egyszer utánalőjjek, riadtan menekült már és egy-kettőre el is tűnt… Én bizony ebben a pillanatban remegő lábakkal állottam ott, arcomról nem sok értelem sugározhatott, olyan lehettem, hogy nyugodtan rólam mintázhatták volna a kétségbeesés szobrát.

Feleségemet is nagyon bántotta ez a „baklövés”, de aztán csak megvigasztalódtunk valahogy. Egészen nem, ezt őszintén bevallom, mert még hetek multán is szidtam magamat, ha rágondoltam, hogy miért nem csatoltam le lécemet, hiszen akkor úgy lőhettem volna erre a szép bakra, mint valami céltáblára a lövöldében. Okulj példámon, síelő zergevadász és csatold le léceidet a döntő pillanatban.

Biztonság kedvéért persze megnéztük még a nyomot nem érte-e a lövés mégis a bakot? Erről szó sem volt. Cigarettára gyújtottam, majd tanakodni kezdtünk, hogy most mit csináljunk? Nem tartottuk egész kizártnak, hogy a zergecsapat a nagy visszhangot keltő lövés dacára is a Kerekdomb tetején marad, a Lengyelnyeregre vezető úton tehát nem mehettünk, mert északi szél fújt s akkor hiába próbálkozunk becserkészni a csapatot. Ezért úgy határoztunk, hogy várunk egy kicsit, eszünk valamit, aztán vállunkra vesszük a sít és a Kerekdombra kapaszkodunk. Egy órai fáradságos kaptató után, óvatosan bújtunk elő a hegyoldalból a Kerekdomb fennsíkjára, de bizony zergéink már nem voltak sehol.

Délelőtt 10 óra van. Ragyogóan süt a nap, a kilátás – bár terjedelemben korlátolt – pazarul szép. A vakító fény ellen felvesszük a hószemüveget és a Bibircs tövében két szikla közé telepszünk. Innen élvezzük a téli világot és várunk. Úgy déltájban, amikor távcsövemmel újra átkutatom a Bibircs fölöttünk emelkedő lejtőit és szakadékait, melyekben a tűző napsugártól helyenként már olvadni kezd a hó, egyszerre csak észreveszek egy magányos zergét, amint valami kiálló sziklafalon figyel.

Nagyot és merészet gondoltam hirtelen! Magam ugyan eddig nem tapasztaltam még, de másoktól sokszor hallottam már, hogy a zergebak üzekedés idején könnyen félrevezethető ha a vadász négykézlábra áll és zergét imitál. Becserkészni a bakot úgysem lehetett, mert a nyílt terepen feltétlenül észrevett volna bennünket. Miért ne próbáljam ki egyszer már én is ezt a tréfás cselekvést, gondoltam magamban és négykézlábra állva esetlen groteszk mozdulatokkal előbújtam rejtekünkből a szabad fehér hómezőre. Feleségem első meglepetésében azt hitte, hogy megbolondultam, aztán pedig nagy megerőltetéssel tudta csak magába folytani a hahotát hites ura furcsa ugrándozásai láttára. Jómagam is szinte bohócnak éreztem magamat, amikor körülbelül 50 méteres kört leírva, újra közeledtem szikláinkhoz.

De nem úgy a zerge! Mert mit tesz Diana? A bak nyomban észrevesz és figyel. A távolság közöttünk kb. 600 méter. Hirtelen leugrik a sziklaerkélyről és indul felénk. Gyorsan és óvatosan visszamászom a szikla mögé, előkészítem fegyveremet, távcsövemet, és figyelem a bak minden mozdulatát. Tudtam, hogy ha egyáltalán sor kerül rá, messze kell lőnöm s ezért készenlétbe helyezkedem. Most már csak vagy 250 lépésnyire van tőlünk a bak, keresztbe áll a havon és jó célt mutat. Élesen és kíváncsian figyel felénk. Óvatosan, meggondoltan célzok, céltávcsövem keresztje a zerge vállapján vibrál, lélekzetet veszek és lövök. Puskám dörrenése végighasítja a csendet, a hegyek éles csattanással, majd tompán dörögve verik vissza a hangot. A bak nagyot szökik a levegőbe, nyugtázza a lövést, aztán nehézkes ugrásokkal elindul a lejtő oldalában. Mire másodszor lőttem volna már eltűnt egy kis sziklaborda mögött. Bármennyire figyeltünk is, többé nem látjuk már.

Az a körülmény, hogy a vad jelzett, és hogy a sziklaborda mögül nem tűnt újra elő, jogos reményt ébresztett bennem, hogy a sikerült csel után lövésem is sikerült. Távcsövemmel vizsgálva a terepet, megerősített feltevésemben az a piros keskeny vérsáv is, mellyel szegény bak ráírta szomorú tragédiájának végét a fehér hólepelre. Rágyújtottam egy cigarettára. Összemosolyogtunk a feleségemmel, de a vadászboldogságunk dacára mindkettőnk mosolyában ott volt a kesernyés íz, hogy szenvedélyem kielégítésére egy nemes vad életét oltottam ki.

Később megkerestük és leszánkáztattuk a bakot.

A völgy alján még sokáig üldögéltünk elgondolkozva. Most következett az ügynek fizikailag legnehezebb része. A zergét betettük az én óriási hátizsákomba, minden egyéb holminkat pedig begyömöszöltük feleségem zsákjába. Kölcsönösen egymás vállára segítettük a nehéz zsákokat, hátamra kötöttük a fegyvert, felcsatoltuk léceinket és hazaindultunk. Megkerültük a Kerekdombot. Jeges, vagy sziklás részeken időnként lecsatoltunk, mert nehéz terhet cipeltünk /a zerge 35 kilót nyomott, feleségem zsákja pedig szintén nem volt pehelysúlyúnak mondható!/

Óvatosan kellett tehát lesiklanunk, de bukás nélkül értünk a Sziléziai házhoz. Bizony alkonyodott már, amikor oda benyitottunk.

Rövid pihenő és aztán tovább! De most már vígan dudált a portugál! A zergét, fegyvert, holmink nagy részét fönt hagytuk és könnyű zsákkal, vidáman, boldogan siklottunk a csendes fenyvesen át Tátraszéplakra.
Zergevadászat a Tátrában

Megjelent a Nimród Vadászlap 1942. jan. 10-ik számában.

Utolsó zergémet 19 évvel ezelőtt lőttem. A mi vadásztársaságunké volt akkor és ezelőtt a Magas Tátrában a Felkai völgy keleti oldala a Lengyelnyeregtől a Fonatosig. Az egész Blásy völgy, a Szekrényes gerinc, a Nagyszalóki csúcs és annak déli lejtője, majdnem a Miksa magaslatig. Sok szebbnélszebb vadászemlékem fűződik ezekhez az időkhöz, ezekhez a helyekhez. Két zergevadászatomat le is írtam annak idején, az egyik „Zergevadászat a Tátrában” címmel a Vadászlap 1915. évi 27-ik számában jelent meg, a másik a Magyar Sísport 1913 — 1933. évi könyvében ilyen címmel: „Sível zergevadászaton a Tátrában”.

1940. év karácsonyát feleségemmel és sógornőmmel szepesolaszi kedves vadászházunkban ünnepeltük meg a havas fenyőerdőben, sok gyertyával és valódi hóval díszített élő karácsonyfa mellett. A fa alá, fehér hóra raktuk ki az egymásnak szánt karácsonyi ajándékot és ennek az élő karácsonyfának a Tátra felől lengedező szél által élénkített imbolygó gyertya fényénél, emlékeztünk örökre pihenő szeretteinkről, a régi szép időkről és gondoltunk a karácsonyt távol tőlünk ünneplő rokonainkra.

Szép volt és ebben a karácsonyi szünidőben tudtam megvalósítani Diana istenasszony és egy késmárki barátom kegyéből, évenként különösen a zergenász idején mindig élénkebben jelentkező azon vágyamat is, hogy hosszú-hosszú idő után még egyszer mehessek imádott hegyeim közé a Tátrába zergére vadászni. De a vadászatom nem sikerült úgy, ahogy reméltem. A Barlangliget fölötti Vaskapu közelében egy jeges sziklán megcsúsztam és 40 métert szánkáztam le egy jeges szakadékba. A jó isten kegyelméből ép tagokkal /csak a kezem volt néhány helyen feltépve/ folytattam ugyan a vadászatomat, sőt még lövést is tettem két zergebakra, de fegyvertávcsövemet a sűrűn hulló hó elhomályosította és én mind a kettőt elhibáztam. Erről a vadászatomról sem mentem azért elégedetlenül haza, mert utóbb kisütött a nap, közvetlen előttem ragyogtak vakító fehér hermelinpalástban a Zöld–tavat környező hegyóriások, élükön a Lomnici csúccsal. Ez a rég nem látott kép volt tán karácsonyi ajándékaim között a legszebb, és balsikerem dacára is boldogan ballagtam a jeges havon a völgybe Késmárk felé, vissza–visszanézve a hó borította ormokra, avval az életemben már sokszor élvezett nagyszerű érzéssel, hogy azon kevesek közé tartozom, akiknek megadatott, hogy rátehették lábukat a Magas Tátra valamennyi - 129 - csúcsára.

Ebben a háborús izgalmaktól túlfűtött 1941-es évben már azt hittem, hogy nem tudom tavalyi sikertelen zergevadászatomat kikorrigálni, mikor feleségemtől, ki november elsejére szüleink sírjához utazott, sürgönyt kaptam, jöjjek fel a Tátrába, mert megvan a zergelövési engedély.

Csak vadász és természetbarát tudja velem érezni, mit jelentett számomra az a hír: mehetek a Tátrába, zergére vadászni!

Lázas sietséggel intéztem el sürgős hivatalos dolgaimat, közben megszereztem a még hiányzó igazolványokat és november 6-án reggel útnak indultam.

Aránylag jól utaztam. Kassán a Kostolanyban /Hernádszentistván/ könnyű vámvizsgálat után tovább robog a gyors a jól ismert Hernád–völgy szép hegyei között. A kanyargós völgy felém integet néhányszor úgy, ahogy lábát kerülgetjük a sziklákkal koronázott szép hegykúp: a Sivecz.

Szepesolasziban feleségem várt, átvett tőlem két csomagot, pár szót váltottunk s engem vitt a gyorsvonat tovább, sok százszor látott kedves tájak mellett Poprád felé, melynek közigazgatását én vezettem közel tíz évig, régen a világháború előtt és alatt.

Poprádon az állomáson nem láttam én bizony egy ismerős arcot sem, átszálltam, és az esti alkonyatban Tátralomnicra vitt tovább a kis vicinális. A fenyőerdőben már hó esett az eddigi eső helyett. Lomnicon már összefüggő volt a hószőnyeg, a Tátracsúcsokból pedig nem láttam semmit, mert sűrű köd takart hegyet-völgyet.

Tátralomnicon az állomáson kis várakozás után megérkezett késmárki barátom, ki sajnos betegeskedik s így sajnos a vadászaton most nélkülöznöm kell társaságát. Kölcsönös üdvözlés és a haditerv megbeszélése után elváltunk. Barátom Késmárkra ment le, én pedig /Biela voda/ Fehérvízre, ahol az éjszakát töltöttem. Lefekvés előtt még kis sétát tettem a behavazott fenyőerdőben, mely azonban szomorú nyomát viselte még a néhány hét előtti tátrai szélvésznek, mely majdnem megközelítette az 1918. évi emlékezetes ciklon pusztító rombolását.

Sok százezer köbméter fát döntött ki a ciklon a Tátra bérceket körülölelő gyönyörű fenyőerdőkben, a nagy fenyőszálak úgy hevertek össze-vissza rendetlenségben egymáson, mint a gyufás skatulyából kihányt gyufaszálak.

Még mindig havazott s a hó már bokáig ért. Csend volt az erdőn. A széldöntésekről kitakarított úton senkivel nem találkoztam, csak az én odamenő és visszajövő lábnyomom szakította meg a fehér hópalástot. De a Fehérvíz panziójában is csend volt, mert egy nagyobb német ifjúsági csapat éppen aznap hagyta el a fél évi tartózkodás után a kedves üdülőhelyet.

Félve gondoltam arra, milyen lesz másnap az idő, lehet-e a nagy hó miatt vadászatról egyáltalában szó, nem kell-e a lavinaveszély és a köd miatt napokat tölteni a menedékházban a siker minden reménye nélkül, és közben telnek az erre az évre kivehető és egy heti szabadságom drága percei. És ha az idén nem tudok zergét lőni, ki tudja hozzájutok-e még életemben valaha is ehhez a kivételes vadászélvezethez. Hisz dúl a háború, aztán nem is vagyok már fiatal, ki tudja mi lesz jövőre?

Ilyen kétségek között ébredtem másnap korán reggel s természetesen első dolgom volt kinézni a kis balkonra, milyen az idő.

Nem sok örömem telt bele. Nem havazott ugyan, de az idő borús volt. Erősen fújt a szél. Rövid tétovázás után mégis úgy határoztam, hogy a rossz idő dacára nekiindulok, hátha megjavul az idő, vagy hátha éppen a rossz idő miatt lesz szerencsém. Általában nagyon sokszor tapasztaltam életemben, hogyha az idő miatt nem riadtam vissza a tervbe vett vadászattól, vagy túrától, majdnem mindig jól jártam. Bent a szobában vagy a városban az idő mindig rosszabbnak látszik, mint kint az erdőn vagy a sziklák közt.

Kísérőm, a kitűnő András – kit barátom rendelkezésemre bocsátott – helyesellte álláspontomat s azért nagy hátizsákkal és kis reménységgel, a széles szép betonúton, melyet ugyan most hó borított, Barlangligetre autóztunk. Andrásnak estig még dolga lévén én egy fiatalembert fogadtam – idegenvezető a szepesbélai cseppkőbarlangban – és azzal indultam a Barlangligettől másfél órányira fekvő Edelweisshüttébe egy kedves turista menedékházba, a Vaskapu alatt, 1360 m magasságban, az un. Vörösagyag közelébe.

Bokáig, majd térdig gázoltunk a friss, puha fehér hóban. Dolgom nem volt sietős, egész lassan kényelmesen haladtunk s így az út nem volt fárasztó annyival kevésbé, mert előttem haladó fiatal vezetőm nyomot taposott, melyben én már könnyen lépkedtem s a nehéz hátizsákot is ő cipelte.

A szálas fenyvesben elég csendes volt az idő és kellemes. Igen sok friss vadnyomot kereszteztünk, különösen sok volt az őz, feljebb szarvasnyom, egy-két nyúl is járt itt az éjjel és több róka is. Jól esett vadászszívemnek ezt a sok ákom-bákomot látni, melyet a vad az éj folyamán a szűz hómezőre rajzolt. Amikor azonban kiértünk a vágásba, szembe fújt velünk az irtózatos szél s az összefújt hó helyenként derékig ért, s mi az újból meginduló havazásban csak igen nehezen és lassan haladgattunk a nyáron kényelmes úton fölfelé.

Itt már átvettem az előttem haladó vezetőm terhének felét.

Délben érkeztünk meg a meredek lejtő oldalára fecskefészekként ragasztott „Gyopár” menedékházba, mely nevét itt a szepesbélai mészkőhavasokban nagy számban található havasi gyopár után nyerte. A füstölgő faházból elibénk jött annak fiatal, magas termetű tulajdonosa – kit barátai Csibának becéznek és aki egész éven át itt lakik egy szakácsnővel és kifutófiúval, akikkel együtt kedvesen, barátságosan fogadott. Egy meleg jó ebéd elfogyasztása után kimentünk a ház elé s miután a szél is lényegesen alábbhagyott, s ködös pára is szakadozott, elhatároztuk Csibával, hogy délután egy sétát teszünk a Kopa-hágó irányába, hátha esetleg zergével is találkozunk. Messze persze nem mehetünk, mert ötkor már sötét van, de különben is olyan út, amelynek megtételéhez máskor hómentesen egy fél óra kell, most legalább két–három órát vesz igénybe.

Felvettük szvettereinket, hósapkánkat, kötött kesztyűinket és nekiindultunk hózivataros sétánknak. A zárt fenyőerdőben elég könnyen haladtunk, amikor azonban vágásba értünk, megint keserves lassúsággal tudtunk csak utat törni különösen a derékig érő hófúvásokban és sűrűn megmegálltunk fujtatni. A Vörösagyag sziklánál kísérőm megérinti karomat és odasúgja nekem: „Látja a zergét? ”, nem akartam szememnek hinni. Több mint 120 lépés távolságban egy kiugró sziklán oldalt áll és felénk néz egy zergebak, melynek fekete alakja a ködös pára dacára élesen rajzolódik a fehér hóban. Csakhogy nagy baj volt ám! A vadászterületek határa a Tátra ezen a területén egészen komplikált, két szomszédos terület határa háromszor is váltja egymást, úgyhogy itt csak egészen bennfentes tud eligazodni. Csiba pedig egészen bennfentes így keserű mosollyal adja tudtomra, hogy ez nem a mi területünk, a határ 20—30 lépéssel mögöttünk van. Nekünk tehát nincs jogunk itt zergét lőni, csak nézni. Ez utóbbi jogosultságunkkal azután bőven is éltünk. Alig voltunk takarásban, a zergebak látott is minket és mégsem ugrott el. Mereven állt, figyelt, majd ahogy boldogult Maderspach Viktor mondta, a Westinghouse-fék hangjára emlékeztető pisszenéssel tudtunkra adta, hogy igen gyanúsak vagyunk neki.

Ez különösen értelmes egyede lehetett fajának, mert úgy látszik nem tudta, hogy mi nem követünk el határsértést s így nyugodtan fixírozhat minket. Sőt zergebakunk, most legnagyobb csodálkozásunkra, elülső lábával úgy, ahogy mondom, lekaparja a friss havat a szikláról, hogy csak úgy porzik és legelni kezd.

Ezt megismétli többször, s én képzelhető nagy gyönyörűséggel néztem ezt a ritka szép vadászképet. Néha felénk sandít még a bak, sőt egyszer-kétszer ránk is pisszent, de aztán tovább eszi a sárgult, száraz füvet, melyet a porzó hó alól lábával kikapart. Az igénytelenség, szerénység, amellett dacos erő élő szobra. Mialatt szememhez illesztett távcsővel mereven figyelem ezt a régi vadászataimon sohasem tapasztalt jelenetet, Csiba azt súgja nekem, hogy odébb balra, egy szakadék szélén még egy zergét lát. Hosszú keresés után én is meglátom a 300 lépésre álló másik zergét, meggukkerezem és megállapítom, hogy ez is bak. Mind a kettőnek erős fekete kampója van mely, amint fejüket forgatták, szépen, tisztán rajzolódik le a fehér havon.

Ilyen mélyen egyébként csak a bakok szoktak rendesen lehúzódni és azok is csak akkor, ha fent a 2000 méteres magasságokban – mint e napon – tombol a vihar.

A kecskék, a gidák és a gyenge bakok a törpefenyő régiók feletti sziklák odui között keresnek ilyenkor menedéket, hová embernek most 1—2 napig ilyen friss mély hóban felmenni képtelenség.

Nem tagadom, hogy hosszú szemlélődésünk közben sokszor cikázott át rajtam az a gondolat, hogy milyen más volna a helyzet, ha ez itt nem a mi területünk volna, milyen őrült szerencsém lett volna itt, alig 1400 méter magasságban, mindjárt az első órában egy erős bakot elejteni, milyen kedvező távolságban és állásban, de azért így is igen nagy mértékben élveztem ezt a gyönyörű vadászképet, arra gondolva, hogyha itt olyan mélyen találkoztunk zergével, akkor holnap a saját területünkön is a siker reményével próbálhatok a nagy hó dacára szerencsét és tovább gyönyörködtem zavartalanul legelésző zergém mozdulataiban.

Ez körülbelül 10 percig tartott. Közben céltávcsöves fegyveremet a mély hóba szúrt hosszú cserkészbotomhoz támasztva a „blatt” -ra álló, most már gyanútlan zergebakot nyugodtan megcéloztam és „in effigie” el is ejtettem.

Távolabbi zergebakunk hamar eltűnt, de közelebbi bakunk is lassan kapargatva és legelészve egy sziklaborda mögé bújt, s mi a hosszú mozdulatlanság folytán meglehetősen dermedt tagjainkat kinyújtva, tanakodni kezdtünk, mit csináljunk, forduljunk-e vissza vagy menjünk tovább a Weidau felé. Ha tovább megyünk, elzavarjuk a két bakot, de saját területünkre átérve esetleg mégis találkozhatunk ma még zergével, ha nem, akkor békében marad két bakunk, de akkor ma zergével nem találkozhatunk.

Úgy döntöttünk, hogy tovább megyünk. Amint azon sziklaborda mögé érünk, ahol a zergebak eltűnt talán 40 lépésre felettünk megpillantjuk a bak fejét. Ilyen közelséget mégsem bírt ki barátunk. Nagyot pisszegett és elugrott. Eltűnt. De magasan felettünk, 1—2 perccel később még egyszer és most már szorosan egymás mellett megjelent a mi két bakunk, mely minket most már biztosan ellenségnek minősítve menekülésszerűen távozott.

Egy friss, laza hóval megtöltött igen meredek szakadékot a kétségkívül fennforgó lavinaveszély miatt kissé aggodalmasan, de sikeresen keresztezve, tovább tapostuk, helyesebben túrtuk a friss havat, majd hóval borított törpefenyőbokrok közé kerülve és néhol a szó szoros értelmében derékig süppedve, kínos vergődés után a Weidauig kapaszkodtunk, de a sűrű havazás miatt nem láttunk semmit.

Sötétedett. Le aránylag sokkal könnyebben haladtunk a menedékház felé azon a felső úton, ahol néhány évvel ezelőtt egy Gréb nevű felsőszepességi lány síelés közben elcsúszott, lezuhant és halálát lelte.

Fáradtan, de jókedvűen érkeztünk alkonyatkor a barátságos házba, ahol meleg tea várt és jó vacsora, ahol egy pohár bor mellett a kedves szeretett Tátránkról eldiskuráltunk.

Már azt hittük, hogy vadászvezetőm, aki engem holnap vezetni lesz hivatva, a rossz idő s így a vadászsikerünk kilátástalansága miatt ma fel sem jön, de tévedtünk, mert 8 óra tájban kutyaugatás jelezte valakinek közeledtét, és betoppant az ajtón tetőtől-talpig hóval borítottan, de derűs, mosolygó arccal a javorinai Hohenlohe–féle vadászparadicsom egykori ügyes, tapasztalt vadásza, András barátunk.

Meleg leves, forró tea, egy-két pohár bor meghitt hangulatot teremtett s mi bizakodva vonultunk fel hálószobáinkba azzal, hogy hátha másnapra kiderül az idő.

Éjjel egy párszor felébredtem. Zúgott a szél szakadatlanul, tombolt a vihar és fogyott a reménység.

Hatkor akartunk kelni, hétkor indulni, de még hét után is csend volt a menedékházban. Mindenki fejére húzott takaró alatt várta, hogy mikor mozdul a másik.

Elsőnek én mentem le a konyhába, ahol lassan összejöttünk mindnyájan és reggeli közben elhatároztuk, hogy változatlan erővel tomboló hózivatar ellenére megkíséreljük a szerencsét hátha a szél, mint tegnap leszorítja a zergéket és mi mégis találkozunk velük.

András vezetésével elindultunk hát és velünk jött kibicnek házigazdánk is. Amikor a hóban és ködben Weidauba értünk Csiba meghúzza kabátomat, én meg botommal megbököm Andrást jelezve, hogy felettünk nem is messze, a ködben gyanús mozgás észlelhető. Csakugyan egy zerge tett néhány ugrást és tűnt el a hóval borított sötétzöld törpefenyőbokrok között. András hirtelen letérdel, leveszi a fegyvertávcső bőrvédőjét. És azt mondja: „jó bak, tessék lőni”.

Láttam ugyan 1—2 homályos ugrását a zergének, de most nem látok a ködtől semmit. Azaz, gyanús nekem az egyik fehér-fekete folt, kb. 80 lépésre, olyan, mint egy minket mereven figyelő zergefej, de annyi fehér-fekete folt van mindenfelé a hóval borított sötétzöld fenyőkön, hogy a kérdéses gyanús foltot nem tudom biztosan zergének minősíteni, annak dacára, hogy négyszeres nagyítású fegyvertávcsövemen keresztül figyelek. /A dupla kukkerrel András figyelt./

A köd sűrű, a szállingózó hó lassan elhomályosítja fegyvertávcsövem külső üvegjét és én, bár tudom, hogy közelemben van a zerge, csak homályosan látok kontúrokat.

De most aztán szerencsém volt, vagy ha úgy tetszik, most rám mosolygott Diana istenasszony.

Pillanatokra tisztult a köd, én látom egy sötét törpefenyő tövében a szemben velünk mozdulatlan felénk figyelő fehér-fekete zergefejet, alatta pedig a fekete zömök nyakat és mellet. Ugyanaz volt, mint amit előbb a ködben is zergefejnek néztem. A mellettem nyugodtan, türelmesen váró András is lövésre intett s így a zerge szügyközepét gondosan megcélozva, elhúztam a rögtönzött ravaszt.

A lövés eldördült, a bak megtántorodik, leesik arról a szikláról, amelyen állt, gyors iramban csúszik a havon, pontosan mifelénk és megakad a mély hóban, néhány lépéssel felettünk. Csiba a mély hó dacára néhány fürge ugrással a zerge mellett terem, felénk lódítja, András pedig lábánál fogva elkapja azt és előttünk fekszik a fehér hóban egy fekete, erős 7—8 éves szép zergebak.

Nehéz leírni azt az örömet, amely ilyenkor a vadász szívét átjárja. Néhány év óta fel-felújuló vágyam, hogy még egy zergebakot lőjek. Íme kielégülést nyert. Az elejtett vad szügye közepéből kibuggyant a piros vér a fehér hóra. Zöld törpefenyőt tűzök kalapom mellé, nem törődöm én most a még mindig zúgó széllel, nem bánom én a ködöt, a havat, én most maradéktalanul örülök, nem kell aggodalmaskodnom, meg lesz a zergém, mert íme itt fekszik előttem, jó lövéssel leterítve, megvan a zergebakom.

És milyen jó a kampója. Gondolatban összemérem az otthoni ebédlő falán lógó zergekampóimmal és úgy látom nem fogja a többi között magáét szégyellni. /Otthon megállapítottam hogy 1 cm-rel hosszabb a legerősebb bakom kampójánál./

Megszorítom kísérőim kezét, ők figyelve az én boldogságomat láthatóan velem örülnek, még néhányszor átbeszéljük a lefolyt eseményt, melynél most nincs számomra fontosabb a világon.

Aztán megindul lassan a menet a nagy hóban hazafelé: Csiba a kampóhoz kötött kötélen húzza a bakot, András a hátsó lábára kötött zsinórnál fogva megakadályozza a zergének a meredek lejtőn való lecsúszását. Hátul pedig puskát, kabátokat, hátizsákot magamra akasztva és az előttem való képben gyönyörködve haladok én, a boldog vadász.

Sőt, még az idő is javult, tisztult, pillanatokra előbukkant a Vaskapu sziklacsoportja is, és mire a menedékházhoz érünk, percekre bár, de néha kisüt még a nap is.

Persze nagy fényképezés következik ezután, utána pedig a bak hátáról /és nem állából/ gondosan kitépjük a zergeszakállt, mely művelet bizony eltart egy fél óráig, azután Lajos kifutófiú kihozza a jó köménymagos pálinkát, koccintunk itt fent egymás és azok egészségére, kik ott lent vannak a szepességi városkákban.

Közben elkészül az obligát zergemáj, melyet hangosan dícsérünk, no de mondhatom jobbat is ettem már, és gyönyörködünk az idő javulásában.

Dél van. Felcsavarjuk a rádiót. Megkondulnak a budapesti harangok, elhangzik a harctéren küzdő hős katonáinkért elmondott szép fohász és felcsendül az imádságos ének.

És imádságos a csend, ott fent a Magas Tátra egy kis menedékházában!

A havazás megszűnt, a nap kibújt a felhők mögül a szemben fekvő Késmárki– és Lomnici–csúcs maga még nem látszik, de havas lejtőjén már szikrázik a napsugár!

Délután levontatjuk zsákmányunkat Barlangligetre, megyünk az emberek közé, a háborús élet nehézségei közé, a hadijelentések, az élelmiszerjegyek világába.

Lefelé menet vissza–vissza nézek a tisztuló Tátra ormokra, melynek fehér hóval borított tiszta világába lelkem oly gyakran visszavágyik.

Ez volt az én tizedik és alighanem utolsó zergém.
Süketfajdvadászat Stájerországban

Megjelent a Nimród Vadászújság 1935. évi június 10-i számában.

Egy heti kellemes húsvéti síelés után ebben az évben is elmentem feleségemmel süketfajdvadászatra: április 24-én este érkeztünk Neumarktba egy kedves vadászismerősömhöz, Lorenz Angeringerhez.

1/4 2-kor keltünk és egy fél óra múlva gyalog indultunk a lakásunkról a csendes városkán keresztül a Wien–Klagenfurt műúton, majd egy gyönyörű hegyszoroson keresztül a holdvilágtól misztikusan megvilágított magas sziklafalak között, az. u.n. „Schweizon” át a zúgó patak mentén haladtunk egyébként áhítatos csendben a dürgőhely felé, ahová kényelmes tempóban 1 3/4 óra alatt értünk fel. Alig néhány percnyi figyelés után már alig halljuk a kakas dürgését. Hárman, elöl Angeringer azután én, és utánunk feleségem szabályszerűen „ugrunk”, mikor a kakas köszörül. Már a közvetlen közelében vagyunk, mikor a kakas elszáll, de halljuk, hogy mindjárt le is száll egy más közeli fára és folytatja dürgését. Amikor ezt már háromszor megismételte, nyilván hogy kissé megnehezítse feladatunkat és negyedszer is közelébe vagyunk, rémülten veszem észre, hogy az előttem négykézláb kúszó vezetőm zsebéből kivilágít a zseblámpa, mely valamely oknál fogva kinyílott.

A köszörülés alatt hangosan mondom neki „die Lampe brennt”42 , mire ő ijedt mozdulattal lecsattantja a zárat. Amit a szép egymásutánban dürgő kakas szerencsére nem vett észre.

Most már látjuk a siketfajdkakast. Egy lucfenyő tetején dalolja szegény utolsó nászát. Negédesen fordul jobbra, balra, legyezőszerű farka még sokkal nagyobbnak tünteti fel, mint amilyen. Néhány percig gyönyörködünk a szép vadászképben, majd vállamhoz emelem a kölcsönkapott távcsöves drillinget, s mikor a kakas „köszörül”, elnyomom a golyóscső ravaszát. „Csett”. Én persze azt hiszem csütörtök. Alig 25 lépésre van a kakas, de mert köszörülés közben húztam el a ravaszt, nem vesz észre semmit, tovább dürrög s én fejcsóválva nyújtom át a fegyvert Angeringernek, aki megnézi és megállapítja, hogy elfelejtette a váltót a golyóscsőre nyomni. Szerencsére a jobb serétes csőbe patront nem tett és ezért volt a csettenés. Én t.i. kakasaimat eddig seréttel lőttem és elhatároztam, hogyha az Isten megengedi nekem még azt, hogy siketfajdra vadászhassak, azt golyóval fogom meglőni. A rendbe hozott puskát átveszem és éppen fel akarom azt emelni, mikor lent a völgyből megszólal a harang,

42 A lámpa ég.

a kakas is abbahagyja a dürgését, és ebben a varázslatos hangulatban a derengő virradatban az a az érzés vett erőt rajtam, hogy ezt a szép képet nem tépem szét lövésemmel, inkább szálljon el a kakas.

Elmondtam egy Miatyánkot, átfutott agyamon a hálaérzés, hogy a szép hegyek között a legszebb vadászatok egyikében részem lett és gyönyörködhetem a pirkadó napsugártól megvilágított havas hegyekben, az előtérben lévő fenyőcsoportban és az egyik fenyő tetején dürgését a harangszó elhallgatása után megint folytató siketfajdban.

Most azonban mégis csak győzött rajtam a vadászszenvedély. Felemelem a drillinget, gondosan célzok s mikor a hajszálkereszt a kakas mellének közepét éri, a köszörülés közben elhúzom a ravaszt. Mint a kő, úgy esett le a halálos lövést jelző szerelmes fajdkakas. Feleségem, ki az egész jelenetet jó látta, hozzám lép, gratulál, vadászvezetőm hozza a kakast, átveszem a vérébe mártott fenyőgallyacskát és boldog mosollyal rágyújtok egy cigarettára.

Következik a kakas minden oldalról való megszemlélése, a részletek újból való megbeszélése és a fotografálás.

Hazafelé még egy kakast láttunk, mely egy hozzánk közel álló fára szállott és melyet körülbelül 10 percig figyeltünk meg.

Fél nyolckor otthon voltunk Neumarktban, megreggeliztünk, és ½ 10-kor már St. Lambrecht felé vitt az autóbusz. Fél óra alatt odaértünk és jelentkeztünk az erdőmérnöknél. Megebédeltünk, aludtunk, estefelé pedig megbeszéltük a másnapi vadászatot. Pompásan szállásoltak el, központi fűtés, meleg, hideg folyóvíz. Korán feküdtünk le és ¼ 2-kor megint talpon voltunk. Termosz, tea s azután indulás nagyon lassú tempóban az erdőbe.

Szép holdvilágos éjszaka tette hangulatossá ezt a reggelt is.

A falu végén, az ősi kolostor szélén /1050. körül alapították/ „Waidmannsheil” -al ránk köszönt az éjjeli őr. „Waidmannsdank”, mondjuk mi és ballagunk tovább a tündéri éjszakában. Az öreg kolostor órája kellemes hangon 1/2 3-at üt. Megállunk, széjjelnézünk, körös körül magas hegyek, fenyőerdő, sok helyen még hó, egy néhány major /Alm/ ablaka már ki van világítva, korán kelő, szorgalmas steier nép lakja e vidéket.

A Stiftnek kb. 6000 hold erdeje van, a vadászatra igen nagy gondot fordít, van is itt süketfajd, őz és szarvas elég.

Magasabbra jutva, már sok helyen havat kell taposnunk. Amikor a dürgő helyre értünk, már hallottuk is a kakast és rövid pihenés után megkezdtük a „beugrást”. Sűrű helyen ült és nehezen vettük észre. Erősen el volt takarva fenyőgallyakkal s azért a vadőr unszolása dacára nem lőttem rá. Golyóval nem lehetett, söréttel nem akartam s különben is tovább óhajtottam gyönyörködni dürgésében.

Megint távoli harangszó és megint az a kimondhatatlan hangulat következett, melyért olyan nagyon szeretem ezt a vadászatot. A kakas hirtelen elszállt, talán a hangos szóval jelző tyúkocskák csábították a földre, lehet hogy észre is vett, szóval ott hagyott minket a sötétben, a fa alatt. Tovább cserkésztünk és még több kakast is hallottunk dürögni, de már a földön. Egy hóval borított vágás szélén megint dürgést hallunk, közelebb lopóztunk és meglátjuk a fekete kakast a fehér havon. A távolság 100 méter lehetett, én egy fához támasztom a távcsöves fegyvert, a rögtönzőt felhúzom és „blatt” -on lövöm a kakast, mely vergődve gurul lefelé a hómezőn és kimúlva befejezi a szánkázást.

A lövés után rövid időközökben négy-öt tyúk és négy-öt kakas repül el a fejünk felett, sőt az egyik kakas a közelben tovább dürrög. Feleségem a lelőtt, mi a dürgő kakashoz „ugrunk”, valahányszor a köszörülést halljuk. Most már csak fotografálni szerettem volna a dürgő kakast, de az nem várt meg minket.

Megint cigaretta, fényképezés, termosz tea, a reggeli napsütésben való fürdés következett és boldogan indultunk hazafelé.

Lőhettem volna még több süketfajdot is, de nem volt hozzá kedvem és így harmadik reggel már csak fényképezni mentem. Ez is nagyon élvezetes volt, sőt talán még a fegyverrel való vadászatnál is szebb. Sajnos, mikor már olyan világos volt, hogy fényképezőgépemet „elsüthettem” volna, egy tyúk szállott el mellettünk és elvitte a gavallért.

Nappal aludtunk és pisztrángot fogtunk, szóval igen szép három napot töltöttünk ezen /minket szép szűkebb hazánkra, drága Szepességünkre emlékeztető s ezért oly kedves/ steierországi fenyőerdőben.
Szarvasbőgés a Kelemen havasokban 1943-ban

Írta: dr. Förster Kálmán
Megjelent a Nimród Vadászlap 1944 / 25-ik sz-ban.

A szászrégeni vadásztársaság tagjaként annak érdemes elnöke és vadászmestere a Kelemen havasban fekvő Moldovankát osztotta ki nekem szarvasbőgésre 1943. őszén. Ugyanazt a területet, melyről oly nagy szeretettel ír Nadler Herbert 1943-ban megjelent „A keleti és déli Kárpátokban” c. könyvében. Felszerelésemet, mely egy 80 kilós utazókosárból és egy 26 kilós fegyverládából állott, előre küldtem Szászrégenbe, ahová szept. 15-én érkeztem és ahol holmimat könnyebben kezelhető hátizsákokba, elzárható kis faládákba átcsomagoltam és a szükséges megbeszéléseket lefolytattam.

Egy egylovas konflis kocsi alig tudott engem másnap reggel nyolc csomagommal befogadni, de valahogy csak kijutottam az állomásra és Dédán át aránylag jól érkeztem a Maros völgyében kiesen fekvő Ratosnyára. Honnan egy kiváló előzékenységű tagtársunk vendéglátása és útbaigazítása után sok cók-mókkal szept. 17-én reggel 6 órakor az erdei kisvasútra ültem. Kísérőm egy Vasil nevű román vadőr és egy Matej nevű román 17 éves fiú, kik mindketten törve bár, de tudnak magyarul, különben én, ki egy-két szónál többet nem tudok románul nem tudtam volna velük boldogulni. A 24 kilométer hosszú Ratosnya völgy Secu ágába kapaszkodott a kis vasút csobogó pisztrángos patak partján, gyönyörű fenyőerdőben, vadvirágos erdei rétek mentén. A Secubrad nevű kismegállónál még egy harmadik ember várt ránk és így egy egész kis karaván vitte fel csomagjaimat elég nehezen a Brád patak mentén a Moldovánkára, hová délbe érkeztünk.

1400 méter magasságban egy nagy vágás és rét szélén egy fenyőgerendákból készült 3x4 m nagyságú erdei kunyhó szép kilátással lett itt az otthonom. Jó is lett volna ez a három priccsel, asztallal és egy vaskályhával felszerelt házikó, ha nem lett volna piszkos és büdös. Nyáron egy román pásztor foglalta le a maga és juhai számára, most pedig áfonyaszedő cigányok tanyáztak benne. Még parázs is izzott a tűzhelyen, mikor a kis házba benyitottunk. Első dolgunk volt a juhtrágyával vastagon bevont padlónak vízzel való felsúrolása és a kunyhó kitakarítása. Amikor aztán a három jó ágyat vastagon teleraktuk fenyőgallyacskákkal, a magammal hozott szegekkel fogast csináltam, azt mindenféle holmival teleaggattam, a polcokat is teleraktam, amikor a törött ablaküveget egy magunkkal hozott üveglappal kicseréltük, sőt még egy feleségem által csomagolt vázát is teleszedtem sötétkék kampanulával, kis páfránnyal és azt a ház asztalára raktam: egy kissé még mindig illatos, de nagyon kedves otthont varázsoltunk ide a havasra, ahol az áfonyaszedő cigányok lekergetése után hosszú kilométerekre nincsen ember, nincsen lakás, nincsen szekérút s hová nagyon messziről hangzik csak néha az egyetlen nem természetes zaj, az erdei kisvasút mozdonyának elhaló füttye. A házzal szemben kb. 1 kilométeres körzetben gyér fenyőfa ligetecskéktől megszakított nagy vágásfennsík terül el és a háztól 10 lépésre egy kis patak mormol halkan. A háborús vérzivatar közepette egy csendes, békés, kis otthon jutott itt osztályrészemül.

Abban a reményben indulok neki a cserkészetnek, hogy a csendes erdő nemsokára hangos lesz az egész évben várva várt szarvasbőgéstől. Ha egy területen hosszabb ideig vadászom, szeretek egyes részeinek, hegy és völgyeinek nevével tisztában lenni. Ez azonban itt lehetetlen. Ha én azt kérdezem Vasiltól, hogy hogy hívják azt a helyet ahová megyünk, vagy amit neki mutatok, a válasz mindig az: ez a Moldovanka. Ezen a fennsíkon alig vannak völgyek, vagy más jellegzetességek s így bizony itt nehezen lehet eligazodni, vagy a helyeket meghatározni.

A vadászházat lezárni nem lehet, nincs is rajta zár s azért, bár bőgés idején itt nem szokott járni senki, mégis őrt kell állítani. Kis otthonunkat tehát Matejra bíztuk, és Vasillal kimentünk a vágásba cserkészni, /itt „vágott” -nak hívják/ ahol fehéren százával virítanak a lekérgezett, és nem tudom mi okból ott hagyott fenyőfatörzsek. Bőgés még nincs.

A Farkas féle határúton /plaj/ cserkészünk.

A még nedves juhcsapáson jól láthattuk volna a nyomokat, ha lettek volna. Úgy látszik, a lekergetett áfonyaszedők elzavartak e tájról minden vadat. Egy süketfajd repült fel a fáról és egy régi farkasnyomot találtunk, egyéb semmit. Az idő is ködös volt és borús. Ennek dacára jó hangulatban érkeztünk este ½ 8-kor haza, ahol minket Matej teával várt és megvacsoráztunk. A szoba barátságosra van fűtve, de a felmosás és takarítás dacára még mindig érezni a juhtrágya szagot és bolha is van bőven.

Szeptember 18. A tekintélyes bolhaállományhoz képest elég jó alvás után reggel 5 kor már óvatosan cserkésztünk a terület északi széle felé, közben elugrasztottunk egy zsemlye színű őzsutát és felrepült egy süketfajd, egyéb vadat nem láttunk, de a plájon friss szarvasnyomot találtunk és így reménységben gyarapodva egy kis emelkedésen lepihentünk. Közben felszállt a köd és mi felséges kilátásban gyönyörködhettünk.

Előttünk néhány kilométerre emelkedik Kisbeszterce 1990 méteres csúcsa körülfonva ködkoszorúval, távolabbra látjuk a Kelemen hegység többi kétezresét.

Sokáig élveztem ezt a páratlan kilátást, a csendet, az alattunk elterülő Beszterce völgyet Kolibicza néhány látható házával, azontúl a Borgói havasokat és mindazt, amit a felkelő naptól megvilágítva csodálkozó szemem elé tárult.

Délután rövid alvás után a terület alsó részén cserkésztünk, ahol 1—2 szarvasnyomon kívül nem láttunk ugyan semmit, de ahonnan bő málnázás után /szept. 18./ igen megelégedetten tértünk haza, mert területünk másik végén mesze ugyan, de tisztán hallott Vasil három helyről is szarvasbőgést. Én sajnos rosszul hallok és azzal próbáltam magam kárpótolni, hogy előttem haladó kísérőmet utasítottam, hogy minden bőgésnél emelje fel az ujját. Elég sűrűn emelte. Késő volt, arra nem is gondolhattunk, hogy este még a bőgő bikához közeledjünk és hazatértünk.

Vacsora után kunyhónk ajtajából is hallottak néhány hangot, de 8 óra tájban a bikák elhallgattak és éjszaka sem volt bőgés.

Szeptember 19. Reggel jó messzire cserkésztünk a Farkas féle határ felé, amikor Vasil ujját felemelve, azt mondja, hogy a vágásban bőgést hall. Jó széllel a bőgés irányába cserkészve magam is nagy örömmel jól hallottam a határ felé haladó bika talán tíz morgását /idén először/ és nemsokára de nagyon messze – meg is láttuk a sötétbarna bikát egy tehénnel a szálerdő irányába haladni. Közben kis fenyőktől takarva csak agancsának vége látszott ki 1-2-szer anélkül, hogy annak vastagságát és hosszát meg tudtuk volna állapítani. Hazamenet egy kb. két éves medve tíz cm széles egészen friss nyomát észleltük a gyalogúton. Kb. 300 méteren járt a kis medve az úton és mikor a nyom az útról letért, nagyon figyeltünk a vágás felé, nem látjuk–e valahol az áfonyában legelni. Mi is szorgalmasan áfonyáztunk és aztán néhány szarvasnyomot is keresztezve 10-kor hazajöttünk és ebédeltünk. Az ebédet Matej készítette. Lekváros palacsintát sütött igen ügyesen. Du. 3-kor megint elindultunk arra a helyre, ahol tegnap este hallottuk és ma reggel láttuk a bikát. Csendes, elég hideg este volt, kiültünk a vágásba és nem láttunk, de nem is hallottunk semmit.

Szeptember 20. A sok bolhacsípéssel megszakított egész jó alvás után fél 5 kor a Farkas féle erdő határán cserkésztünk. A szép üde deres reggel dacára sajnos hallgat az erdő. Szebbnél-szebb vágások mentén haladva egy nagy rét széléhez értünk és körülnéztünk. A Poeanna Cufor–lui /Penulle/ nevű 1483 méteres legelőréten vagyunk és gyönyörködve nézem a vágást sajnálva, hogy szarvast nem látunk és nem hallunk. Egyszerre megakad a szemem egy piros folton, kb. 400 lépésre. Távcsővel megállapítottam, hogy őzbak. Elég tiszta helyen nyugodtan legel, a szél jó s a terv azonnal készen van. Intek Vasilnak jöjjön utánam. Egy fenyőcsoport védelme alatt kb. 250 lépést előre cserkészek s egy kis lucfenyő mögé állva széjjelnézek. A bak most már kb. 150 lépésre tőlünk nyugodtan legel, agancsa jó, célba veszem és lövök. A bak kettőt ugrik, egy tiszta helyen újból megáll, még egyszer rálövök, mire újból elugrik és eltűnik. Egy cigarettányi idő múlva a rálövés helyére megyünk, ott fekszik a bak, és örömmel állapítom meg, hogy jobb, mint gondoltam, 25 cm hosszú gyöngyözött, jó széjjel álló agancsa van. Jó kárpótlás az eddigi sikertelenségért. Vasil a bakot kizsigereli, vállára kapja, és 7 órakor lassan cserkészve hazaindulunk.

Egy kicsi medve és egy nagy farkas éjjeli nyomát keresztezzük, de vadat nem látunk.

Ebéd után a tűző napon egészen lenge öltözetben a ház előtt pihenek, lábam a lavórban, előzőleg részletekben megfürödtem. Szelíd szellő fújdogál. Hol keresztrejtvényt fejtek, hol pedig és ez a jobb, a vágást, a rétet és túl azon, a sötét fenyőerdőt nézegetem. Néhány darázs zümmög körülöttem, azokat őzbakom maradványai csalják ide. Csend van. A vizünket szolgáltató kis patak kicsi zúgója halkan csobog és friss vízzel öblíti állandóan az alája tett, már bőrtelenített őzkoponyát, melynek takaros agancsvégei felém mosolyognak.

Este felé a „Buttyka” felé cserkésztünk. Ez a Moldovánkának legkiemelkedőbb, a térképen 1570 méternek jelzett csúcsa. Besötétedésig ülünk itt, és habár két órán keresztül vadat nem látunk, mégis minden ott töltött perc élvezetet jelent számomra, mert gyönyörű, átlátszó időben vonulnak fel bámuló szemeim elé a Kelemen havasok és többek között a 2280 méter magas Ünőkő is, melyet ez évben nagyszombaton, mint turista magam is meglátogattam. Közben már besötétedett és mi hazafelé megyünk, miközben élvezettel hallgatjuk a szemközti óriási vágásból felénk hangzó négy szarvasbika reményt keltő, bíztató, szakadatlan bőgését. A mi területünkön is mekegett néhányszor távolról egy bika s így jó reménységgel feküdtem le.

Szeptember 21. Határozottan rosszul aludtam. Azt mondják, hogy a bolha jó időjós. Ha élénk és csíp, rossz idő lesz. Csakugyan éjjel zúgó szél támadt, később pedig zuhogott az eső. A remélt bőgés helyett csend van. Útközben a távcsövön át percekig gyönyörködtem a fa tetejére szállt, a hajnali égre jól lerajzolódó siketfajdkakasban. Hazafelé az ösvény mentén tömegét találtuk a pirosló, érett málnának, melyet jó étvággyal fogyasztottunk. Azt hiszem, megettünk fejenként 2 litert. Aztán alaposan megáztunk, de holmink a kis barátságos szobánk melegétől csakhamar megszáradt. Délután nem láttunk semmit és egészen sötét volt már, mikor egy bika a szemközti vágásban néhányszor bőg, de az is hamar abbahagyja. A bolha miatt megint alig bírok aludni. Nem baj. Még bírom.

Szeptember 22. Hideg éjszaka. Ragyogó csillagos ég. Reggel 3-kor ébredünk. Bőgés nincs. De négykor, alig indulunk el, megszólal egy bika és nemsokára azon az oldalon, melyen mi haladunk, egy másik. Egy marhacsapáson haladunk. Még nem virrad, csak a fogyó negyedhold szolgáltat némi világosságot. Mikor egy kis dombhátra érünk hirtelen erős bőgés állít meg minket, mire egy kis fenyőcsoportba térdelünk majd magam alá téve lóden galléromat, leülünk és most kb. egy negyed óráig olyan erős, sűrű, néha szinte félelmetes bőgést hallok, éspedig közvetlen közelről, mint még soha életemben. A bika alig van tőlünk 20 lépésre és sűrűn válaszol neki egy másik a szemközti oldalról. Habár még sötét van, elhatározom, hogyha a bika a tőlünk 10 lépésre és kis gerincen fekvő tisztásra lép és agancsát jól meg tudom állapítani, akkor lövök. Erre azonban nem került sor, mert a bika a nyilván előtte haladó tehene után indul fel a hegyre. A mindinkább ritkábban és messzebbre bőgéshez igazodva, meg akarjuk kerülni a szarvasokat s e célból jó tempóban neki indulunk a hegynek. Közben lassan világosodik de a bőgés egészen elmarad és így nem tudjuk, hol a bika. A határon kissé várunk és feltételezve, hogy a bika tehenével még a vágásban van, szemközt cserkészünk rájuk.

Feltevésünk helyes volt. Vasil hirtelen megáll és mutatja, hogy az úton átugrik két tehén és a bika. Valami – talán farkas – megzavarhatta őket, mert ők futtában keresztezték az utat tőlünk messze, úgyhogy szó sem lehetett lövésről. Majd egy rövid pillanatra még egyszer látjuk a bikát – Vasil azt mondja, agancsának igen hosszú ága van – aztán végleg eltűnik. A másik bika is elhallgatott s így ez a jubiláris, 10-ik cserkészetem is eredménytelenül folyt le.

Délután 3-kor, itt egészen szokatlanul, beszédet hallunk a ház előtt és belép az ebbe a vadászházba és a szomszédos területre beosztott egyik vadásztársam, kivel készséggel osztom meg kis vadásztanyámat.

½ 5-kor időben kimentem, már ½ 6-kor jól bőg a bika, majd közelünkben három másik olyan koncertet csap, hogy ez ebben a havasi környezetben igazán felséges vadászélvezet. Gyorsan sötétedik, így merészen rámegyünk a hozzánk legközelebbi bikára, de azt, bár kb. 100 lépésre közelítettük meg, meglátnunk mégsem sikerült, mert tőlünk ellenkező irányban távozott. Vak sötétben jöttünk haza és megizzadva, mert sötétben a járás ezeken az egyenetlen ösvényeken igen fáradtságos. A kunyhóban azután még elbeszélgettünk és 10 órakor pihenőre tértünk.

Szeptember 23. Még egy lakótársat kaptunk. Egy egérke jött hozzánk albérletbe. Kenyér, túró, és más ennivaló is van a házunkban, de ő pont az én vadászharisnyámat szemelte ki étvágyának csillapítására és vagy 20 lyukat rágott bele.

Borús az idő, bőgés nincs. A megeredt zápor hazakerget minket. Nyugat felöl veri a zápor házikónkat és az bizony beázik több helyen, de úgy rendezzük a holminkat, hogy kár ne essék benne. Kora délután indulok remélve, hogy az eső után mozog a vad. Kunyhóhoz közel egy közepes bika nyomát észleltük, mely miután nyoma egészen friss volt, közelünkbe lehetett. Egy óráig tartó cserkészet után a vágás egy szép helyén kissé megpihentünk és azt mondom Vasilnak, milyen szép volna, ha most itt velünk szemben feltűnne egy szarvasbika nagy aganccsal és lassan oldalt felénk haladna. Még nem is fejeztem be a mondatot, mikor Vasil azt súgja nekem de jóval jobbra mutatva „ott a bika”. Én azt hittem tréfál, mikor azonban odanézek úgy 250 lépésre valóban ott áll a bika, felemelt fejjel, bozontos nyakkal, egyenesen felénk néz. A háttérben kékesen látszott a 2000 méteres Beszterce csúcs csipkés gerince. Felemelő kép. Mindketten megkukkerezzük a bikát és mindketten nyolcasnak nézzük és így fel sem emelem puskámat. Mikor azonban a bika megindul és oldalra fordul akkor látjuk csak, hogy bár rövid koronája van s én elhatározom, hogyha egy pillanatra megáll, lövök. A fegyvert vállhoz emelve, meghúzom a rögtönzőt és csak az kellett volna már, hogy ujjamat meggörbítsem, de a bika egyet lép és eltűnik a sűrűben.

Alig megyünk azután néhány percig tovább, két lövést, azután még egyet hallunk abból az irányból, hol tagtársam vadászik. Biztosra vesszük, hogy meglőtte bikáját és nagy volt csalódásunk, amikor este megtudtuk, hogy két bikát látott, az egyikre háromszor rálőtt, de alighanem elhibázta.

Szeptember 24. Keményre fagyott a föld. A vályúban jégkéreg, de bőgés nincs. Két gyenge bikát látok, de persze nem lövök. Fél 8-kor mi is azon a réten vagyunk, ahol társam tegnap háromszor a bikára lőtt, a gondos utánkeresés nem hozott eredményt, társam a bikát tehát elhibázta.

Ebédre hagymás, túrós ételt főz Vasil. Íze szokatlan, de meg lehet enni. A bolhák tisztességesen viselkednek, az egér is nyugodtan van. Délután korán indulunk, mert területem legtávolibb részébe készültem. Fél 6-kor már egy óriási vágás szélén ülünk egy hirtelenül, de gondosan készített lesállásban. Egy őzpár szórakoztatott minket a borgói erdő szélén. A baknak igen hosszú, de nagyon vékony agancsa volt. Nem lőttem rá, mert a vadásztársaság tagjainak a havason csak egy bakot szabad lőni. Csak néhány morgást hallottunk, bőgés nem volt.

Már teljesen sötétben értünk tanyánkra, ahol nagy meglepetés várt ránk. A mi kedves ratosnyai vadásztársunk és erdőt járó felesége azt a szomorú hírt hozták, hogy a Moldovánkáról le kell mennünk, mert a román kormány által annak idején kisajátított területek a kincsár tulajdonába mentek át és a földmívelésügyi minisztérium elutasította vadásztársaságunk ama kérvényét, hogy a vadászat továbbra is minket illessen. Ez a hírt most a szarvasbőgés közepén, érthetően nagyon elkeserített minket és a sérelmet alaposan meg is tárgyaltuk. A hírt hozók, kiket szintén nagyon bántott a dolog, későn érkeztek a havasra s így ők is, meg egy kísérő fiú is nálunk aludtak, tehát nyolcan a kisházban.

Szeptember 25. Pakoltunk és az egész karaván útnak indult a Secubrádon várakozó sínomnibuszhoz, melyen aztán jó időben, jó tempóban de nem jó hangulatban gurultunk le Ratosnyára, a társaság vezetőségének rendelkezése szerint az Isa völgyben kaptunk pótterületet, ahová erdei vasút nem vezet s így gyalog kell Ratosnyáról új tanyánkhoz felmenni. Kenyeret, hagymát, paradicsomot, almát, cigarettát stb. vettünk és csomagjainkat egy fogadott hegyi ló hátára szerelve, du. 3-kor megindult a menet a Maros hídon át a vadregényes, szűk Isa völgybe, ahol az un. Méhészházat vadásztársamnak utalták ki, két kilométerrel feljebb egy kis tisztáson a patak mellett épült a moldovánkihoz hasonló kis házban pedig nekem jelölték ki új helyemet. Felfelé menet közel a községhez friss medvenyomot találtunk, majd később két farkasnyomot kereszteztünk. Sok szarvasnyomot is láttunk, sőt felfelé menet a vágásban két tehénnel és egy nyolcas bikával is találkoztunk. Reményünk fokmérője ismét magasra szállt s bár az esti cserkészeten is láttunk két tehenet és hallottunk néhány bikamorgást. És még mást is. Vasil, lesünk közelében dörmögő hangot hallott és azt mondta, hogy alighanem medve ment át mögöttünk a sűrűben. Csak a legszükségesebbet pakoltuk ki este, s a frissen készített fenyőgallyas, illatos ágyban pompásan aludtunk. Örömmel állapítottam meg, hogy ebben a házban bolha nincs.

Szeptember 26. Csak fél hatkor indultunk. Majdnem egész világos volt már. A házikóból kilépve mindjárt találkozhatunk vaddal. Az oldalvölgyben jobbra fordulva meredeken vezet fel a cserkészút pompás kilátással a körülöttünk és velünk szemben jövő, igen meredek vágásokra. Fent közel és már szálerdőben jó bőgést hallunk és oda igyekszünk. Amint az oldalgerincen vezető cserkészúton sietve haladunk, Vasil megáll és a baloldali völgy lejtőjére mutatva azt mondja: „medve”. Körülbelül 500 lépés távolságban én is valami feketeséget látok mozogni, mikor kukkerrel megnézem, gyönyörködve látom, hogy egy közepes nagyságú egész fekete medve hosszú és sietős lépésben igyekszik a bőgés felé. Mi is oda tartunk és így találkozásunk könnyen lehetséges.

Közben a medve eltűnik, mi pedig gyorsan haladunk a málnás, szederindás vágásban vezető cserkészúton felfelé. Újból kiérve a gerincre, megint csak látjuk a medvét nyújtott lépésekkel a bőgés felé haladni. Miután medvét hibázni nem szeretnék, annyival kevésbé, mert a társaság által megszabott hibadíj rendkívül magas, másrészről azonban, miután medvét még életemben nem lőttem, már korábban elhatároztam, hogy akkor lövök medvére, ha ez nagyon szép, tiszta helyen, közel áll hozzám, úgy, hogy lövésem és annak hatásában egész biztos legyek.

A most látott medve bundája gyönyörű fekete, s a medve elég nagy, ugyhogy ha a másik feltétel hogy közel tiszta helyen megáll – bekövetkezik, elhatároztam, hogy lövök.

Amikor a cserkészút harmadszor kikanyarodott az oldalgerincre, hát már 60 lépés távolságban látjuk a mi medvénket korábbi tempójában a gerinc felé haladni. A magas szeder bokrok miatt csak a fél teste látszik. Elkészülök, kinyitom az elzárót. Meghúzom a rögtönzőt és feszült figyelemmel várom, hogy tőlünk 50 lépésre a gerinc egy kis tisztására kilépjen. Most megáll a medve a tisztás előtt, de sajnos egy bokor mögött, melyen átfeketéllik bundája, amiért biztos lövést tenni nem lehet. Eltelik egy fél perc, a medve elindul s amikor a kis tisztáson gyanútlanul, közelségünkről mit sem sejtve, áthalad, én csak testének felét látom, a tempója is elég gyors s ezért nem lövök. De nem bánom. Így is nagyszerű vadászélmény volt.

A bőgés is elhallgatott, fegyveremet elzártam, a rögtönzőt elcsettentettem, és még sokáig helyben maradtunk.

Délután a gerincre mentünk ki azon az úton, amelyen reggel a medvét láttuk. Meleg van. Bőgés nincs. Azon gondolkodom, hogy ideje volna hazamenni. Semmit sem látunk.

Szeptember 27. Virradatkor a szemközti oldalon cserkésztünk. Friss disznótúrást és egy dagonyát találtunk, melyben még zavaros volt a víz. Az ősbükkös és a fenyves szélén két tehenet ugrasztottunk el, ezek is bika nélkül jártak. A szálerdőben egy szürke színű vadat láttunk az úton átsurranni /kb. 50 lépésnyire/, csakis farkas lehetett, az első melyet életemben láttam. Egy egészen friss 18 cm széles medvenyommal is találkoztunk s oda érkeztünk, ahol tegnap este lesben ültünk. Elhatároztam, hogy holnap hazautazom.

De. 11-kor a fiú csomagjaim egy részével lement Ratosnyára. Vasil pedig kitűnő paprikáskrumplilevest főzött és szalonnában pirított rizikegombát.

Délután Matej azzal a hírrel tért vissza a faluból, hogy feljövet a baloldalon egy kilométerrel alattunk bőgést hallott – nosza – rajta! Elindultunk! Egy bőgést még mi is hallottunk, aztán csend volt alkonyatig. Többnyire százados bükk és jegenyefenyők között cserkésztünk óvatosan a gerincig, ahol a Galagonya nevű völgybe lenézve, idegen területen, igen messze egy rudli szarvast észleltünk. Lejjebb haladva a gerinctől balra, tőlünk alig 40 lépésre hirtelen felugrik előttünk egy tízes bika és három tehén, de mire a puskámat vállamról lekapom már el is tűnnek a szálasban. Nem bánom. A bikának rövid volt az agancsa. Sűrű málna és szederrel benőtt vágásban ereszkedtünk le az Isa völgybe, melyet a méhészház fölött értünk el és aztán csendben, kissé lehangoltan ballagtunk fel tanyánkra.

Szeptember 29. Utolsó cserkészetem. Éjjel esett az eső, távolabb zivatar is lehetett, mert éjjel mennydörgésre ébredtem. Minden nedves volt amikor elindultunk, fegyvertávcsövemre feltettem a bőrsapkát, hogy az üveget az elhomályosodástól megóvjam. Egy kis tisztás felső szélén megállunk, mert a fővölgy jobb oldalán bőgést hallunk. A vadőr ezt figyeli, én meg a közelükben valami gyanús neszt hallok, mintha a gazos málnás, magas fűben egy nagy vad közeledne. Mondom is Vasilnak, hogy hallok valamit, de ő csak a távoli bőgésnek szenteli minden figyelmét. Hirtelen azonban Vasil lefelé mutat és akkor látom, hogy a tisztás szélén, alig harminc lépésnyire alattunk jobbról balra halad, majd hirtelen megáll egy fekete medve. A tegnapelőtti ismerősünk! Bár még kissé sötétes volt, de a medve közel van, felém fordulva 25 lépésre áll és kitűnő célt mutat. Elhatároztam, hogy szügyön lövöm. Felemelem és kinyitom a fegyvert, megcsettintem a rögtönzőt és célba akarom venni a most már egyenesen felénk fordult és magas fejjel minket figyelő medvét, de óh jaj minden sötét, mert távcsövemen rajta van az a szerencsétlen bőrsapka. Ahhoz, hogy a távcső alatt biztosan lőjek, még sötét van, s én lázasan igyekszem lekapni a sapkát, ami természetes mozgással jár s mire végre lecsatolom a bőrvédőt, a medve hirtelen ugrással néhányszor morogva eltűnik a bokrok között. El lehet képzelni, milyen érzés hullámzott rajtam végig és milyen szemekkel néztünk Vasillal egymásra. A hajunkat téptük.

Amikor elképedésünkből magunkhoz tértünk, gyors tempóban igyekeztünk az oldalgerincre egy nagy kősziklához, ahonnan jó kilátás nyílik a szemközti vágásba. Alig néhány méterrel a szikla alatt, közvetlen közelünkben bőgést hallunk, megállunk és Vasil máris mutatja, hogy a magas fűben, alig 30 lépésre, oldalt halad egy tehén és alighanem jön már a bika is. Én közben leemelem fegyveremet, elkészülök és máris látom a bikát egy málnabokor mögött, de elég tisztán. Agancsa szép, feltűnő hosszú. Még két lépés, és a bika eltűnik. De a szálkereszt már a vállapján vibrál s a lövés eldördül. A bika tűzbe esik. Hozzásietve, egy kárpáti bika szép, szabályos hosszú koronás 10-es agancsát simogathatom gyönyörködve. Levettem a kalapomat és túláradó boldogsággal adtam hálát Istennek, hogy az utolsó cserkészeten mégis megjutalmazta kitartásomat. Társaságunk tagjai közül én tartottam ki legtovább és íme megvan a türelem és a kitartásom eredménye.

Reggel fél hét volt. A völgyben gomolygott a köd, itt pedig fent csendes, nyugodt napfölkeltében fürödtek a hegyek.
Wass Albert: Erdélyi levél

Megjelent a Nimród Vadászlap 1944. okt. 10-iki száma címlapján.
Írta: Wass Albert
Valahol Erdélyben 1944. szept. 25. Tábori posta L. 666.

„Ülök tanyámon, a falu szélén. Szép, tiszta hűvös délután van, szarvasbőgésre való idő. Előttem magasra szöknek a hegyek: Kelemen havas, Görgény gerincei. Kezemben a Nimród utolsó száma. Förster vadásztársam írását olvastam éppen. Múlt évi bőgését a Moldovánkán.

Ó Moldovánka! Hány esztendőn keresztül jártam fel oda. Hogy ismerem minden hajlatát. Szikláját, forrását, fenyőjét. Isa patak völgye. Bükkös, kaliba, üverek…

Múlt évben is fájó szívvel gondoltam rájuk a Pripjet mocsarai mellől, de ez más volt. Tudtam, hogy a hegyeim között csend van és béke, bőgnek a bikák, gondolataimmal boldog vadásztársakat kísértem cserkészútjaikon. Förster Kálmánt is a kedves Moldovánkán.

De jaj, ma más. Ágyú dörög a görgényi gerincen s a Moldovánka felől géppuska szól. Nem bőgnek a bikák, s ha a páfrányos sűrűségben mégis felmordulnak olykor: nem magyar vadászok hallják.

A Szalárd patak mentén van egy kis vadászház, asszonyi szív melege gondozta virágos kertjét, rendezte bútorait. Háromszor ültem kandallója mellett! Kakukkos óra vert a falon. Alatta zúgott a patak, csupa nyugalom volt, béke és szeretet. Cita patak, Belcsuj patak – gerincek, üverek, tetők: barátaim voltak mindannyian. Minden fa ismerősöm. Hogy vártak már bőgésre az idén!

Ha áll még a ház: ma ellenség tapodja küszöbét. Kedves bútorait, képeit, vadászruháimat és azt a sok apróságot, ami egy emberhez rendre hozzánő: idegenek hurcolják széjjel.

Nem lesem a belcsuji kis kunyhó előtt bikák bőgését, kagylómra nem felel a régi tizenkettes. Kagylómat, kedves társamat megszemlélik az idegenek és ellökik, mint furcsa, értelmetlen holmit.

Fáj a szív, vonaglik a lélek. Szemem előtt búcsúzkodva vonulnak el a régi tájak, életem szép, meleg emlékei. S úgy látom már a szalárdi házat, mint kis angyalcsodát, ami ott ég a feldúlt világ nagy vörös tüzében s vele együtt elég minden, ami szép és békés ezen a világon.

Szarvasbőgés ideje van. Szelíd elmélkedésem, szép békés ünnep ideje. Ősz a havason. Ágyúk dörögnek, géppuska szól. Nincs többé szalárdi ház, moldovánkai kunyhó, békés alkonyat, kandallótűz, cserkészés hajnali gyepen.

Elrontotta az ember a világot, pedig Isten szépnek teremtette, láttam, tudom. A tornác asztalán virág volt mikor utoljára láttam a szalárdi házat.”

A fenti cikket Wass Albert írta és nem én. És mégis ide iktatom az én írásaim sorába. Miért?

Először azért, mert a kitűnő író Erdélyi levelében kétszer is utal a Kelemen havasokról írt cikkemre, másodszor pedig és sorrendben először azért, mert nekem is volt szepesi szülőföldem fenyőerdejében egy szüleimtől örökölt drága vadászházam, pisztrángos patak partján. Nekem is volt ott kandallóm, melynek tüze bennem is sok gondolatot és emléket ébresztett. Vadászházam, melyet „asszonyi szív melege gondozott és ahol a nyugalom és a szeretet honolt”. Az én szemem előtt is „búcsúzkodva vonulnak el a régi tájak, életem szép emlékei”. És én is mondom: „Elrontotta az ember a világot, pedig Isten szépnek teremtette, láttam, tudom”. Nincs többé hegy mögötti házikó, „békés alkonyat, kandalló, cserkészet hajnali gyepen”.

Wass Albert elvesztette szeretett vadászházát, úgy mint én is. Ezért idéztem szívembe markoló sorait.
A turistaság és a vadászat

Megjelent a „Turistaság Kézikönyve” 1927-iki számában.

A vadász és a turista a sportok társadalmában a kutya és a macska szerepét tölti be. E két háziállat a köztudatban mint egymás ellenségei szerepel annak dacára, hogy mindenikünk látott már kutyát és macskát együtt szerető egyetértésben.

Tehát meg tudnak férni egymás mellett, csak akarják azt.

Éppúgy a turista és a vadász is meg lehet egymás mellett anélkül, hogy egymás érdekeit lényegileg sértenék. Sőt, tovább mehetünk. Lehet valaki egy személyben lelkes turista és szenvedélyes vadász anélkül, hogy önmagával különösebb ellentétbe kerülne. Miért? Mert úgy a turistának, mint az igazi vadásznak csak egy vezérlő csillaga lehet és ez: a természet szeretete.

„Az legyen a vadász nemes törekvése Hogy a vadat óvja, kímélje és védje Vadásszon, mint a törvény és szokás kívánja És teremtményeiben a Teremtőt áldja.”

Ha ebből a mottóból indulunk ki, akkor a turista szemében a vadász nem lehet valami kegyetlen szörny, aki csak pecsenyére vadászik és vérszomját elégíti ki, hanem kartársa annak a turistának, aki a természetet szereti, annak teremtményeit óvja.

Hiszen, ha a szó nemes értelmében vett vadász nem volna, nem volna vad sem, nem gyönyörködhetne abban a turista sem. Mert ha tegyük fel, egészen betiltanák a vadászatot, akkor is volna orvvadász, ki a törvényes rendelkezések ellenére sokkal inkább pusztítaná a vadat, mint most, mikor piszkos mesterségének gátat vet a vadászat birtokosa, vagy annak alkalmazottja, ki fegyveresen járja az erdőt s ki amennyire teheti megóvja vadját annak ellenségétől. Vajon megtenné azt akkor is, ha ő maga sohase vadászhatna, ha soha nem elégíthetné ki egy szép trófea szerzésére, vagy egy sikeres vadászeredmény elérésére irányuló vágyát?

Erre azt kérdezhetné valaki: „Hát nem mindegy az, ki vadászik, az igaz vadász-e vagy a vadorzó? ”

Bizony nem mindegy. És itt van a nagy különbség s egyúttal ennek a kérdésnek punctum saliense.

A szó nemes értelmében vett vadász betartja a törvény korlátait, sőt önként állít fel további korlátokat, nem pusztítja a vadat nemre, korra való tekintet nélkül és minden időben, hanem szelektál, ahol rossz az ivararány, azt okszerű lelövéssel szabályozza, a gyenge egyedeket kilövi s így a fajfenntartást az erősebb egyedekre bízza, vérfelfrissítésről gondoskodik, vadállományát eteti s törekvése általában oda irányul, hogy az okszerű vadászat ezerféle szabályait betartva állományát megjavítsa.

Természetes, hogy a vadászembernek a vadóváson kívül célja az is, hogy a vadállománynak egy–egy példányát elejtse s ezzel emberi természetének érthető vágyát kielégítse.

De hát kérdezzük, a virágot nem kaszálják le, az erdőt nem tarolják le, a virág és erdő nem gyönyörködtet-e? És jut-e valakinek eszébe felháborodni azon, hogy a virágot letépik, vagy a fát kivágják?

Nem. Egyszerűen ez a sora a virágnak, az erdőnek, az őznek, a szarvasnak, hogy elmúljon.

De ha arra kérjük a turistát, ne legyen elfogult a vadásszal szemben, akkor a vadászt is arra kérjük, ne legyen viszont elfogult a turistával szemben.

A mindennapi életben elfáradt beteg idegzetű embernek szüksége van a szabad természetben való tartózkodásra, testének, lelkének felfrissítésére. S a jóérzésű vadász erkölcsileg sem vállalhatja azért a felelősséget, ha a szabad természetet kizárólag önmagának sajátítja ki és rút önzéssel lezárja az erdőt, a hegyet embertársai elöl.

Mindenkinek joga van arra, hogy a szabad természetben tartózkodjék, annak szépségeit élvezhesse. Nem olyan nagy szerencsétlenség, ha az erdei úton csendesen haladva a madárdalban és virágfakadásban gyönyörködő turista a legrosszabb esetben megzavarja egy ugyanazon élvezetben elmerült, lesben ülő vadász szerencséjét. Majd meglövi azt az őzbakot máskor!

Jelen sorok írója egyszer a Tátrában a nagyszalóki Háromtónál egy legelésző zergecsapatot figyelt puskával a kezében, egy szikla mögött ülve. Kiválasztott magának egy erős bakot és arra várt, hogy a csapat közelebb jöjjön. A sziléziai ház felöl azonban az ösvényre egy úr jött feléje két hölggyel. Eötvös báró két leányával. Csendesen haladtak egymás után, megálltak, körülnéztek s az egyik hölgy, mikor a leshelyemtől alig két méternyire haladt el, felkiáltott: „Milyen szép itt!” Arcáról le lehetett olvasni mennyire élvezi a szép tátrai alkonyt. Ők a vadászt nem vették észre és csendesen, boldogan haladtak tovább. Hát lett volna joga a vadásznak rájuk haragudni, őket ettől a nemes élvezettől megfosztani? Dehogy lett volna. Boldog volt, hogy mást is boldognak látott.

Azért azt se vegye a turista rossz néven, ha a vadász helyhez, vagy időhöz kötött tilalmat állít fel vadászterületén. Vannak kivételes esetek, amikor ez indokolt. A két érdek egyébként is jól összeegyeztethető.

Nem beszélek arról, hogy a hangosan kiabáló, lármázó, útját papír, és ételhulladékkal jelző turista kellemetlen idegen a vadászterületen, de viszont, ha a vadásztársaság az ebédhelyen egy jóízűen elköltött ebéd után énekszó mellett mulat az erdőben, miért ne tehetné ugyanazt a turista is?

Nemzetgazdasági szempontból mindkét sportnem egyaránt fontos. Sok pénzt tesz ki az évenként elejtett vad értéke, a magas lődíjak, a turistaság, az idegenforgalom jelentősen gyarapítja az érdekelt vidék lakosainak jövedelmét is.

Mindkét sportnemben három jellemerősítő tulajdonság nyilvánul meg: a célkitűzés, a kitartás és a veszéllyel való férfias küzdés. Mindkét sportnem egyéb közös szempontokon /pl: honvédelem/ kívül egyformán fontos egészségvédelmi szempontból is, úgy testünk, mint lelkünket erősíti, nemesíti, szép gondolatokat ébreszt bennünk, szeretetet olt belénk a haza és egymás iránt, sok tekintetben tehát rokonfogalmak.

Hogy a turistaság és a vadászat érdekei miképpen hozhatók összhangba, erre nézve arra utalok, hogy amíg egyrészt a turista járhat vadászati célra készített vadász, cserkész utakon /pl: Lomnici gerinc/ úgy viszont a vadász turista célra készült ösvényeket is felhasználhat. /Többször cserkésztem zergére a Nagyszalóki csúcsra vezető Weisz úton./ Nemegyszer fog a vadász turista menedékházban megpihenni, míg máskor meg a turista talál menedéket vadászkunyhóban.

De a turista különben is csak látszólag van útjában a vadásznak, erdésznek. A valóságban ellenkezőleg, sokszor öntudatlanul is segítségükre van. Számtalan példát hozhatnék fel arra nézve, hogy a turistajárta vidéken kevésbé mer garázdálkodni a tolvaj és az orrvadász. A Mátrában pedig épp erre való tekintettel az egyik birtokos és vadászúr nemcsak, hogy megengedte a turista menedékház építését, hanem az építkezést ingyen faanyaggal stb, elő is mozdította mondván, hogy a turisták neki csak hasznára lehetnek, amikor az erdőt járják és így akaratlanul is ellenőrző szerepet játszanak.

Tehát: kis kölcsönös megértéssel, megbecsüléssel, emberszeretettel és némi előítélet leküzdésével nemcsak, hogy szent lesz a béke, hanem a vadász és a turista vállvetett munkával fogja látszólag ellentétes, a valóságban azonban közös szent célját szolgálhatni!

Ennek a kis cikknek a megírására a Turistaság Kézikönyve szerkesztője azért engem kért fel, mert azon nagyon kevesek közé tartoztam, akik mind a két sportot egyforma szeretettel, mondhatnám szenvedéllyel űzik. Talán már unalmas, de hadd hirdessem itt is: mindkét szenvedély alapja a T e r m é s z e t s z e r e t e t !
Sítúra a Slubicára

Megjelent a Turistaság és Alpinizmus 1917. évi évfolyamában. /208 old./

Egy régi kedves tervemet valósítottam meg ez év január 6-án. Előző este még hivatalomban, a poprádi városházán ültem és nagy sietséggel dolgoztam. A háborús közigazgatás legfontosabb munkáját végeztem, liszt, cukor, burgonyabeszerzést és kiutalást. Bármennyire el voltam is foglalva munkámban, a délután folyamán ki-kinéztem az ablakon milyen az idő, nem borultak-e be az irodám ablakából jól látható tátrai csúcsok és örömmel láttam, hogy a nagy hóvihar, mely több napig megakasztotta a tátrai villamos közlekedését, megszűnt.

Hatkor hazamentem, átöltöztem, fókát ragasztottam, pakoltam és vacsoráztam, és fél nyolckor már a vonatban ültem Gregorovicz Elemér fiatal barátommal.

Gyönyörködve néztük a vonatból a szép, fehér téli éjszakát, a gánóczi nagy hófúvást, mely anynyira összehordta a havat, hogy az fehéren bekandikált még a vonat ablakának is és 10 órakor már Szepesolasziba értünk, ahol apósom házánál már várt reánk meleg szoba és meleg tea.

Reggel szánon elindultunk Olsafkára, hová rövid félóra alatt értünk el. A község előtti dombról már síléceinken folytattuk utunkat. Érdekes volt nézni a hatást, melyet megjelenésünk a faluban okozott. Ott még nem láttak soha sít és szájtátva bámultak ránk, amint a lejtős utcán lesiklottunk.

Egyik-másik ember vagy gyerek méterekre tért ki előlünk, hogy azok a „csodabogarak” el ne gázolják őket.

Az idő elég jó volt, a hó rossz. Magunk előtt láttuk túránk célját, a Szepes és Sáros megyét elválasztó Branyiszkó hegység legmagasabb csúcsát, az 1131 méter magas, legtetején felhőbe burkolt Slubicát.

Eredetileg Dubraváig szándékoztunk szánon menni, de az utak annyira be voltak fújva, hogy szó sem lehetett arról, hogy Olsafkán túl is szánon folytassuk utunkat. Pedig nagyon jó lett volna, mert a hó olyan puha volt, hogy az alig 4 kilométerre fekvő Dubrava községbe kimerítő hótaposás után csak két óra alatt, fél 11 órakor értünk.

Rövid pihenő és falatozás után 10. 45 órakor indultunk tovább. Szekérút visz fel a vágás, majd fiatalos oldalában. Ezt a dubravai parasztok oly nagyszerűen, egyenletes emelkedéssel vezették a 700 méter magas hegyre, hogy az bármely mérnöknek becsületére vált volna. Jó lett volna, ha a tátrai gyalogutak egy némelyikének építéséhez egy dubravai tótot hívtak volna meg tanácsadóul.

Már itt akarom megemlíteni, hogy a Slubica talán a legideálisabb sítúra volt. A behavazott szekérút majdnem egész hosszában teknőszerűen és vágásban, vagy fiatal erdőben visz fel, tehát, habár a meredek erdőt traverzálja, mégis bevágásánál fogva biztos érzést nyújt a lefelé siklásnál, másrészt miután nem magas erdőbe van vezetve, mindenütt egyenletes benne a hó. Amelyen nincsenek rajta akadályok, fuvarosok nem járják s így a hó érintetlen. Az út lejtése pedig egyenesen mesés. Éppen ezért kissé részletesebben kívánom az utat leírni, hogy ennek alapján az, ki ezen síelve eddig tudomásom szerint, még nem járt utat megakarja tenni, pontos adatok birtokában lehessen.

Tehát: indulás Dubraváról 10. 45., az út a község mögött fekvő lejtőn, a községtől jobbra látható eredeti vágásban, majd fiatalosban visz egyenes irányban egy a főlejtőt keresztező völgyecske széléig, ahol hirtelen balra fordul /11.10/. Előttünk egy alul és jobb oldalt magas szálerdővel körülvett, igen meredek friss vágást látunk, mely innen majdnem négyzet alakú. Ezen vágás különben az Olasziból Dubravára vezető útról jól látható, de onnan nézve keskeny tégla alakú. Az út tovább vezet és 15 perc múlva /11.25/ a most említett vágás alsó bal sarkához ér és anélkül, hogy a vágásban, vagy az alatta levő magas erdőbe térne, élesen visszafordul a fiatalosba, majd egy negyedóra múlva egy újabb szerpentin fordulattal jobbra s egy másik negyed óra múlva /11.55/ fent vagyunk a gerincen. 15 perc pihenés, fotografálás. Előttünk kissé balra egy völgyhajlással elválasztott fiatalos lejtő erdővel.

A gerinc előtti utolsó útrészlet irányától kissé jobbra vezet most az út tovább a gerincen, a már kétszer említett vágás felső szélén. Itt az út eltűnik. Tovább megyünk a gerincen kisebb fenyőcsoportok között és felérünk egy gerincpúpra, melyen tisztás van. Innen már belátunk Sáros megyébe. Alattunk a sárosi oldalon a mély branyiszkói völgy, melynek meredek lejtős oldala szépen ide látszik. Egy nyolc évvel ezelőtt tett nyári utunk alkalmával itt azt hittük, hogy már a csúcson vagyunk. Pedig közöttünk és a csúcs között még egy gerinchajlat van, melynek elhagyásával további facsoport között járva 12.45-kor feljutunk a Slubica ormára. /Dubravától 2 óra. A csúcsjelző oszlop hiányzik. A sárosi oldalon, a csúcstól kb. 400 méternyire egy szénapajta./

Az időadatok helyességénél figyelembe veendő a magas hó, melyet felváltva tapostunk s mely haladásunkat lényegesen megnehezítette.

A kilátás a Slubicáról gyönyörű. Nyolc évvel ezelőtt a csúcsról Szepes és Sáros megyében, ha jól emlékszem 74 községet számoltunk össze. A Poprád völgy és a Magula kivételével majdnem az egész vármegyét tekintettük át. A Csernahura, a Gönicz völgy kétoldali hegylánca, az egész Hernád völgy, Szepesvéghelyiség, a szlovinkai völgy, a szomolnoki hegyek, a Szepesgömöri Érchegység, a Királyhegy, a szepesi vár, a Lőcse–lublói hegylánc, Lőcse, Igló, a Magas Tátra jól látszik. Közvetlen alattunk az ásványvizéről híres Szlatvin község fekszik, Sáros megye felé is szép a kilátás, Eperjes és a sárosi vár jó időben tisztán látható.

A kirándulás kiindulópontja télen feltétlenül Dubrava, melyet legkönnyebben Szepesolasziról érhetünk el. Szánon, ha az út járható, 1 óra, gyalog vagy sível másfél óra.

Szép és kedves kirándulás volt. Szép, mert síelés szempontjából amint kifejtettem, elsőrendű s mert a kilátás valóban elbűvölő és speciel nekem nagyon kedves, mert ezerféle emléket ébresztett bennem.

Szülői házam udvaráról szépen látszott a Slubica, gyermekkoromban sokszor néztem a hegy szabályos vonalait. Az volt nekünk akkor a Slubica, ami most Poprádon a Királyhegy. Barométer, mely biztosabb minden technikai műszernél. A Slubica mögött kelt fel a nap, onnan kaptam kis szobámba reggelenként az első napsugarat, mely belopódzott a szívembe, csak fokozta bennem a belénk nevelt természet iránti szeretetet és vágyat ébresztett bennem, hogy fellátogassak a kedves hegytetőre. Alig voltam 10 éves, mikor szegény, korán elköltözött bátyámmal első ízben valósítottam meg tervemet. Akkor Szlatvin felől mentünk fel az igen meredek ösvényen, és ugyanarra jöttünk is vissza. Vörös kendőt vittünk fel zászlónak, hogy az én édes szüleim lássanak minket alulról, és viszont távcsövet, hogy láthassuk a szobánk ablakába még reggel kitett színes lobogót. Emlékszem, hogy ott tiszta volt a levegő, hogy távcsövünkkel meg tudtuk állapítani, mennyit mutat az olaszi toronyóra.

Egy másik alkalommal, 8 évvel ezelőtt, kedves 8 tagú társaságban voltam itt. Köztük unokaöcsém is, ki most olasz fogságban van. Akkor is páratlan kilátásban volt részünk.

Akkor béke volt. Most pedig még mindig dúl a borzasztó világháború, még egyszer szedi áldozatait, még egyszer szaporítja a hadiárvák, özvegyek és gyászolók számát.

Breszt-Litovszkra gondolok, az ott folyó béketárgyalásokra, arra, hogy keleten már virrad, hogy már messze távol látjuk a felkelő békenap aranysugaraitól megvilágított fehér zászlót!

Eszembe jutnak a háború borzalmai, ez a hiábavaló sok rémes, véres áldozat. Ha gondolatcenzúra volna, tudom, hogy gondolataimból kevés maradna kitörületlenül!

Ezek és ilyenféle gondolatok kergették egymást bennem, miközben felfelé haladtunk.

Szegény feleségemre gondolok, ki sok-sok kedves és sokszor bizony küzdelmes tátrai túrám, sok, szép hangulatos vadászatom alkalmával hűséges társam volt és kinek ahhoz, hogy könny gyűljön a szemébe, elég, ha csak gondol is a hegyekre, ki most nem jöhet velem, mert fél év óta beteg, azonban gondolatban mostani túráimon is elkísér s kinek szeretetteljes gondossága velem van mindig. Most is ő pakolt be hátizsákomba aprófát, újságpapírt és gyufát, hogy legyen mivel könnyen tüzet gyújtani ott fent a zúzmarás hegytetőn. Vajon mikor fog engem kirándulásaimon megint elkísérhetni? !

Amikor a deszkáinkra ragasztott fókabőr segítségével meredek hegyeken aránylag kevés fáradsággal haladtunk, és amikor a magunkkal hozott termoszainkból a meleg teát ittuk, eszembe jutott a mi kedves turista ideálunk, Eggenhoffer Teréz, ki egy alkalommal azt mondta: „A fókabőr és a termosz feltalálója megérdemelné, hogy szobrot állítsunk neki valahol a Tátrában.”

Eszembe jutott Delmár Walter barátom, kinek vezetésével sok fehér, havas csúcsát jártam be a mi szép Tátránknak, s aki most Tirolban háromezres magasságban küzd az olaszok ellen, Heftyre gondolok, aki céltudatosan, kitartóan és már eddig is eredményesen küzd a Tátra fejlesztése, a turista- és sísport minél nagyobb mértékben való elterjedése érdekében, a kedves, jókedvű Rokyra, kivel annyi szép órát töltöttem a hegyek világában, Sztrókayra, kihez a közösen használt kötél útján meleg turistabarátság fűz, a két Komarnickira, kik megbecsülhetetlen szolgálatot tettek a Tátra hegymászás szempontjából való feltárásának, szegény, sokra hivatott Förster Feri unokaöcsémre, a lelkes turistára, kiről egy ádáz ütközet után közel másfél éve nem hallunk semmi hírt és a többi kedves turistabarátomra, kinek mindegyikével egy-egy kézszorítást szeretnék most váltani.

Ilyen hangulatban értünk fel a csúcsra. Egész utunk alatt egy-két rókanyomot kivéve, vadnyomot nem láttunk, egyenletes, érintetlen volt a hó, a fák tele voltak a legszebb zúzmarával s mindez olyan volt, mint egy mesebeli, szép álomország!

Akkor, hogy még emelkedettebb legyen a hangulat, harangszót hallunk a hegy alatt fekvő Szlatvinból és itt ebben a fehér templomban, forró imával fordultunk a jó Istenhez és arra kértük, hogy velem volt barátomnak hetek óta lázasan, nehéz betegségben fekvő kis öccsét hagyja meg életben nekünk, elsősorban szegény, agyonsanyargatott szüleinek. Vajha imánk meghallgatásra találna!

Nem sokáig időztünk a csúcson. Borús volt az idő, néha felhő vonult el rajtunk, hideg volt, fázni kezdtünk. Sietve két felvételt csináltam és egy kis sütemény elfogyasztása után 1 óra 30 perckor lefelé indultunk, előre örülve a szép lesiklásnak.

Nem csalódtunk. Nagyszerű iramban mentünk le, kitűnően csúszott a sínk a mély hóban s ahol nem volt meredek az út, a felfelé vájt nyomunkban. Egy negyed óráig tartó elsőrendű lesiklás után, 1 óra 3043 perckor már megint Dubraván voltunk.

Onnan rövid pihenés után tovább indultunk hol sík helyen, hol enyhe lejtőkön, melyeken jobb hó mellett igen jó lesiklásunk lett volna és 3 órakor már Olasziban voltunk.

Ott aranyos Margit sógornőm kedves gondossága folytán már várt ránk a meleg ebéd, melynek elköltése után az állomásra mentünk s szeretettel, jól eső érzéssel néztünk fel többször a most már felhővel takart hegyünkre.

Este hétkor Poprádon voltunk.

Megint gazdagabb lettem egy mindenkinek ajánlható sítúra emlékével.
LAVINA a Nagyszalóki csúcs alatt

Megjelent a Turistaság és Alpinizmus 1923. évfolyamában.

Zakatol a vonat, megyünk a Tátrába. A fehér téli Tátránkba. Karácsonyra. Gyorsvonaton utazunk. Békebeli kényelem. Hidasnémeti. Magyar és cseh útlevél- és vámvizsgálat a vonatban. Elszorult szív, ökölbe szorított kéz. Kassa, most Kosice, a vonat néhány percig áll. Tovább. Korán esteledik. Kint sötét éjszaka.

Hófoltok a Hernád völgyében. Zakatol a vonat. Szívünk is zakatol. Fájnak az emlékek, a gyermekés ifjúkor szép emlékei. Szepesolaszi. Szülőföldünk! Kiszállunk.

43 Valószínűleg 1 óra 45 percre gondolt.

Másnap, 1921. dec. 22-én a Tátrában. Az erdőhatártól kezdve hó. Ismerős ormok. Ismerős arcok. Tátra Otthon.

Igen. Otthon. Aki ebbe a kedves házba kerül és ennek a háznak lakóit megismeri, aki részese annak a figyelemnek, mely itt – és mindenben ízléssel – megnyilvánul, az otthon van.

December 22-én reggel 7-kor indultunk útnak. A Nagyszalóki csúcsra készültünk ketten. Reichart Dezső, kedves barátom és én. Gyönyörű napkelte volt. A Tátra csúcsai reggeli imádságukhoz rózsaszínű ruhába öltöztek, aztán ködfátyolba burkolták fehér testüket és mi boldog örömmel és szomjas várakozással haladtunk a Sziléziai ház felé.

A régi ródlipálya startjánál, a vágás túlsó oldalán öt őzet pillantott meg D. barátom. Sokáig néztük őket, amint nem túlságos bizalmatlansággal kedvesen szökdeltek a szálerdő felé.

Amint a hídon túl a völgyben folytattuk utunkat, nemsokára még egy túratárs csatlakozott hozzánk, Bridge barátunk. Reicharték farkaskutyája nem törődve a tilalommal élénk farkcsóválással adta tudtunkra, hogy ő máma bizony velünk túrázik.

A törpefenyő között jobbra fordulva nemsokára az Artl útra és a Három tóhoz érkeztünk. Innen gyönyörű kilátásban volt részünk. Felettünk ragyogó napsütésben pompáztak a jól ismert ormok, alattunk ellenben a Poprád és a Vág völgyben pedig sűrű felhőtenger hullámzott, melyből csak néha-néha bontakozott ki az Alacsony Tátra négy legmagasabb csúcsa.

A nagy kuloár felé vezettük tovább nyomainkat és nem sok örömmel állapítottuk meg, hogy még sok szikla áll ki a hóból s így a lesiklás a nagy vályúban nem lesz könnyű és élvezetes. A hó, mely általában rossznak volt mondható, meg-megroggyant deszkáink alatt. Az alsó még meg nem ülepedett réteg nem bírta el a ránehezedő súlyt.

Mi azonban vígan, gondtalanul vezettük léceinket a nagy kuloár felé és biztosra vettük kirándulásunk sikerét.

Körülbelül 2000 méter magasságban járhattunk amikor távolból jövő, ágyúszóhoz hasonló, tompa dörrenést hallottunk. Dezső barátom, ki néhány lépéssel előttem haladt, hirtelen felkiált: „jön a lavina!”

Feltekintek a hegygerincre s látom, amint ott, ahol a kuloár a gerincre kiszélesedik, tényleg megindul a lavina és látszólag lassan, valójában pedig igen nagy sebességgel felénk hömpölyög.

A vályú közepén állunk. Egy rövid pillanatig tétovázunk. D. felkiált: „ezt lefotografálom”, én meg: „ez nem ér idáig”. A következő pillanatban azonban már néhány ösztönszerű gyors lépéssel már a vályú túloldalán voltunk s figyelmeztetésemre: „csatoljuk le a sít”, egy ember nagyságú sziklatömb védelmében néhány rántással tényleg lekerült lábunkról a deszka.

De akkor már a lavina mellettünk is volt. Hat méternyire tőlünk hömpölygött le mellettünk. Eleje emeletmagasságban feltarajzott, óriási hótömbök keveredtek egymásba, az egész vályú élni látszott s a nagy hótömeg, mint egy hatalmas tésztafolyam, úgy igyekezett le a vályúban a Három tó felé.

Mereven néztünk egymásra. Az első pillanatban nem tudtuk, mi történt velünk. Mellettünk még mindig, de most már lassabban hömpölygött a nagy hóár. Felettünk néhány lépésre egy vályúból kidobott fióklavina állt meg mintegy parancsszóra.

Mi pedig épen, sértetlenül álltunk ott egymásra bámulva, szótlanul és sápadtan. A kutya is mellettünk állt, amint, hogy csodálatos volt az is, hogy a lavina aránylag zajtalanul folyt le mellettünk.

Megállapítottuk, hogy a sí lecsatolása jelen esetben teljesen felesleges volt, mert, ha bekerültünk volna a lavinába, az ugyan irgalmatlanul összekevert volna minket a guruló, forgó hótömbökkel s onnan élve nem kerültünk volna ki sohasem. Sőt. Ha a felettünk megállott aránylag kis lavina kapott volna el minket, azt hiszem az is örökre véget vetett volna földi vándorlásunknak.

Sokáig álltunk a természeti jelenség lélekrázó hatása alatt.

Aztán megfogtuk egymás kezét erős szorítással. Mindjárt arra gondoltunk, nem látták-e, vagy hallották a lavinát a Tátra Otthonban. Egy nagy sziklatömbre álltunk és groteszk mozdulatokkal jeleztük életben létünket, szerencsés megmenekülésünket.

Következett a lavina lefotografálása és megvizsgálása. A nagy vályú úgy nézett ki, mint egy hatalmas ekével felszántott ferde, nagy hómező. A lavina kb. 500 méterrel felettünk indult és alattunk ugyanannyival ért véget. Fent tisztán látszott a letörés, lent a legyezőszerű kiszélesedés.

Arról természetesen szó sem lehetett, hogy utunkat sível a vályúban folytassuk, annyira fel volt szántva. Másképp pedig a gerinc sível alig közelíthető s így ott hagyva deszkáinkat, a Királyorr felé igyekeztünk tömbökön tornászva, néha derékig beszakadva a hóba. A Királyorr alatt az oldalgerincen – honnan két évvel előbb egy szép lövéssel egy jó zergebakot lőttem – egy szélvédett helyen leültünk, elővettük hátizsákjainkat, megebédeltünk és újból megbeszéltük az előbb átélt izgalmas pillanatok részleteit.

Lent a völgyben nyugodt és csendes volt minden. Fent, itt a nagy hegyek templomában pedig két természetimádó szív dobogott hálásan a nagy Teremtő felé!

Hideg volt. Fáradtak voltunk. Testileg és lelkileg. Visszaindultunk. A tiszta hó birodalmából le az emberek közé… Az életlavinába… Amabból a lavinából kimenekültünk, ebből ellenben csak akkor, ha a család és a barátság kettős gránitszirtje mögött keresünk oltalmat. És ha a minden művészet szülőjét, a szépséges természetet imádni fogjuk továbbra is lelkünk legmélyéből.

Salgótarján 1923. karácsonykor
A Téry Menházban

1964. aug. 7-én

Reggel 5 óra. Csendben cihelődöm. Gizi még békésen szunnyad, nemkülönben 12 más szobatársunk is, vegyesen nők, férfiak, gyerekek az emeletes ágyon.

Veszem a botom, kilépek a szobából, kinyitom a Zerge menedékház bejárati ajtaját, és ott áll előttem közvetlen közel a sokszor látott, mégis lélegzetelállító kép: a Lomnici csúcs és a Középorom.

Az idő borús, mégis tisztán látszanak a sziklacsúcsok és tisztán hallom a Tarpatak zúgását annak ellenére, hogy hetek óta nem esett és igen alacsony a vízállás.

Rajtam kívül senki. Nem bánom. Szeretek egyedül járni. Lassan indulok. Szívem tele van hálával a Teremtő felé, hogy megérnem engedte a mai napot, hogy megint itt lehetek az én forrón szeretett hegyeim között és azért is, hogy tegnap feleségemmel fel tudtam menni a Nagytarpataki völgyben a hídig, körülbelül 1700 méterig és ... még sok–sok más mindenért, amivel engem az Ő megbocsátó kegyelme hosszú életem során elhalmozott.

Áhítatos hangulatban, csendben haladok a Magistrál úton, szépen vezetett sziklaösvényen lassan fölfelé. Az óriás vízesés előtti vashídon megállok. Most a rendesnél sokkal békésebben ontja vizét, de még így is imponáló hatást vált ki a nézőből.

Tovább az ösvényen kilátás nyílik a szemben fekvő Nagyszalóki csúcsra, a Nagytarpataki völgy felé néző vad szikla kulisszáira, míg dél felé a Szepesi fennsík tárul szemem elé, alattam pedig békésen alszik a Zerge szálló, ahol – úgy látszik – még most sem indult meg az élet.

Amikor a nagyon szép helyre épített stílszerű menházhoz, Chata Nalepku-hoz értem, gondoltam, itt megreggelizem, de bizony mindkét ajtaját zárva találtam, itt sem kelt fel még senki.

Folytatom utamat. Már kevés a luc– és mindinkább több a törpefenyő. Ösvényem többször a kristályvizű rohanó patak partján visz fel, a kilátás pedig lassan tágasabbá nyílik a völgybe.

Jobbra tőlem a Lomnici csúcs nyugati fala, a Fecsketorony, a Jordán, Téry stb. csúcsok, balra a Középorom impozáns masszívja, a Nagy és a Kistemplom, a Gant csipkés gerince, előttem pedig Markazit, a Jégvölgyi és a Zöldtavi csúcs zárják le a gyönyörű szép sziklakoszorút.

Oh! Mennyi, de mennyi szépséges emlék száguld el lelki szemeim előtt, hiszen mindezeken a csúcsokon én is jártam valaha fiatal erőben, lelkes hódolójaként ennek a gyönyörűséges sziklavilágnak.

Éles fütty hasít bele az áhítatos csendbe, sűrűn ismétlődik, majd jobbról, balról folytatódik és lassan öt mormota hallatja, társait a veszedelemre figyelmeztető füttyjelzéseit. Közel és távolban fütyülnek, én pedig hiába fürkészem körül a környéket, nem látok semmit. Megállok újra, és körülkémlelem a sziklák közötti fűfoltokat, szeretnék zergét látni. Nem sikerült. Két éve igen, mikor feleségemmel a Kopa hágón át Javorinára mentünk és három éve is, mikor a Fehértavi csúcs felé igyekeztünk. Akkor sokáig gyönyörködtünk ebben a szívós, ügyes, nemes vadban.

„Dzin dobri”, mondja egy hang közvetlen a hátam mögött. Valósággal megijedtem. Gumitalpú cipőben jött mögöttem egy lengyel hegymászó társam, kivel előző este a Zerge szállóban megismerkedtünk és hosszasan elbeszélgettünk. Ő egy órával később indult útnak a szállásunkról, de gyorsan jött, én meg lassan, s így most engem a tófal alatt utolért. Elmondta, hogy ő eredetileg a Lomnici csúcsra készült s akkor neki itt kellene az ösvényről letérnie és a mászást megkezdenie, de meggondolta a dolgot, át akar menni a Kisnyereghágón Javorinára és még aznap vissza is akar jönni a Zergébe.

„Sok lesz” mondom, „kár így sietnie” /Nem is láttam este a Menházban/. Rövid beszélgetés után lengyel barátom el is búcsúzott és erős tempóban nekivágott a tófalnak.

Lassú léptekkel útnak indulok a jól épített szerpentineken. Mire a függőlegesen fölém meredő Sárgafal alá érek, egymás után utolérnek a fiatal turisták. Nagy csapatokban jönnek. Ilyenkor leülök egy út menti sziklára és eldefiliroztatom őket magam előtt. Legtöbb köztük a cseh és a szlovák, aztán lengyel, kelet-német és elég sok a magyar is. Ha beszélgettek, könnyű volt megállapítanom, hová valósiak. De ha nem beszélgettek, úgy elégítettem ki kíváncsiságomat, hogy szlovák nyelven megkérdeztem tőlük: „kelo hodzin? ” Azt is megtettem párszor, hogy bár hallottam, hogy magyarul beszélgetnek, mégis szlovákul kérdeztem tőlük, hogy hány óra van? Akkor a kérdezett zavartan mutogatta valahogy, hogy ő nem ért engem, vagy ha valahogy mégis megértette, hogy mit kérdezek, akkor felém nyújtotta karját és rajta az óráját, mire én tiszta magyarsággal azt mondtam neki: „köszönöm szépen”. Persze nagyokat kacagtunk. Aztán el is beszélgettünk pár percig, miközben megadtam nekik a kért útbaigazítást és megneveztem a kérdezett nevét.

Persze a magyart, mert a szlovákok a csúcsok legtöbbjét átkeresztelték a maguk nyelvére.

Bár többször voltam annak idején a Téry háznál, a turistaösvény egyes részleteire már nem emlékeztem tisztán s így többször azt hittem, hogy „no, még egy pár lépés és fent vagyok a ház magasságában”, de többször csalódtam. Még egy kapaszkodó van előttem, míg végre – jóformán az orrom előtt ott van a Téry menház, 2011 méter tengerszint feletti magasságban.

Kilenc óra volt. Tehát az utat, mely az útmutató tábla szerint két és fél óráig tart, én négy kerek óra alatt tettem meg, miközben engem legalább 60 turista útólért.

Beléptem az étterembe, mely tele volt nagyrészt egy társasághoz tartozó cseh turistával. Olyan asztalnál foglaltam helyet, ahol két cseh nő ült, egyik a társaság vezetője, valamint egy fiatal német házaspár.

A társaság vezetője, egy körülbelül 35 éves csinos nő azt kérdezi tőlem, hány éves vagyok. Megmondom: „79”, e napokban volt a születésnapom. Le sem tudom írni milyen hatást váltott ki a válaszom a kérdezőtől.

„Idenézzetek, ez a bácsi 79 éves és egyedül feljött ide”: ezt kiáltotta hangosan úgy, hogy az egész szoba jól hallhatta. Erre megindult a kérdezősködés. Elmondtam, de most már csak asztaltársaimnak, hogy én itt születtem a Szepességben, hogy 34 éves koromig itt éltem Poprádon és azóta is minden évben feljöttem ide a Tátrába, hogy a volt magyar – most csehszlovák – és lengyel Tátrának mind a 129 csúcsát megmásztam. Aztán elmondtam, hogy amikor ma ide feljöttem, úgy éreztem és úgy érzem most is, hogy én már utoljára jöttem ilyen magasságba, hogy a mai túrám alighanem már búcsúzás szeretett hegyeimtől. S amikor ezt mondtam, hangom megcsuklott és könny csordult ki a szememből.

Erre kb. másfél percig halálos csend lett az asztalunknál. A két nő a szemét törölte, én is, és nagyot nyeltem. A német pár pedig csodálkozva nézett hármunkra.

A mellettem ülő hölgy szorongatta a kezemet, ugyanilyen megértően nézett rám a másik is. Szomszédom hozzám hajolt és valamit súgott a fülembe, amiből én csak annyit értettem hogy : „otyec”. Nyilván édesapjára gondolt, és ez a párhuzam indította ilyen érzelemnyilvánításra. Nem kétséges, hogy a két nő szavaimból kiérezte a hegyek iránti olthatatlan szeretetemet és szomorúságomat a fölött, hogy immár búcsúznom kell őtőlük.

Amikor a cseh társaság röviddel ezután felcihelődött; a másik cseh nő az ajtóból még visszafutott hozzám, megsimogatta arcomat és kezemet és visszaszaladt társai után. Megittam két teát, megettem egy vajaskenyeret, aztán a menház gondnokának kérésére lefordítottam szlovák nyelvre egy lelkes magyar turista dicshimnuszát a Tátráról. Persze csak úgy konyhanyelven. És egy óráig tartó pihenés után és miután a német pár fotografáló gépük elé állított, lefelé fordítottam szekerem rúdját. Lefelé azonban nehezebben mentem, mint felfelé. Éreztem, hogy a lábam bizonytalankodik és, hogy kissé szédülök. Nagy könnyebbségemre szolgált a botom, melyet még a Hegymögöttről hoztam magammal és mellyel a kényesebb helyeken jól megtámaszkodhattam. Sok felfelé igyekvő turistával találkoztam még ezután is. Én pedig meg-megálltam és szomorúan néztem vissza az én drága csúcsaimra.

Külön öröm volt számomra, hogy amikor az óriás vízesés fölötti harmadik szerpentinről lenéztem a Zergeszállóra, ahol feltevésem szerint feleségem visszatértemet várta, egyszerre csak szembe jön velem ő és örömmel gratulál túrám sikeréhez. Egyébként ő ízig–vérig turista lett maga is mellettem, és most csak hiszem, hogy múló gyengélkedése miatt nem jöhetett velem mai túrámra.

Déli 1 órakor érkeztünk a Zergeszállóhoz. Fél négy felé pedig három, összesen tehát hét óráig tartott utam.

Amikor 1941–ben a Bélai havasokon zergéket lőttem, és ezt a vadászatomat a Nimród Vadászlapban leírtam, cikkemet ezzel zártam: „ez volt tizedik és alighanem utolsó zergém”.

És. Sajnos, igazam volt.

Ezt a kis leírásomat pedig azzal zárom: ez alighanem az én utolsó magashegyi túrám volt.

Adja a jó Isten, hogy ne legyen igazam és én saját lábamon még feljuthassak legalább a törpefenyő régióig.

De ha nem, akkor is alázattal borulok le előtted Uram Teremtőm, hálát mondva a sok szépért, amit a magas hegyek útján nekem adtál!

Pécs. Belklinika, 1964. szeptember
Szarvasbőgés Somogyszobon

/1964/

Pitonyák János javorinai származású fővadász vendégeként abban a szerencsében részesültem, hogy a nagy hírű somogyszobi vadászterületeken két napot tölthettem szarvasbőgés idején.

Idén a rendesnél korábban kezdődött a bőgés és én már augusztus 31-én érkeztem a szentai állomásra, ahol Pitonyák Jankó gondoskodása folytán a Kaszó felé induló kis vonatra szálltam és 4 óra tájban megérkeztem Bükkpuszta megállóhoz. Ott a kedves Pitonyákné, Rozika asszony és sógora várt, kik a közeli vadászházhoz kísértek. Ott pedig a 70 éves, de még délceg házigazda fogadott, ki ez idő szerint bottal jár, mert az elmúlt évben egy sajnálatos baleset érte.

Annak idején János bátyámmal, ki az akkori tulajdonosnak, Hohenlohe hercegnek szolgálatában jószágfelügyelője volt, én már egyszer jártam itt. Akkor Bükkpuszta nagy kiterjedésű rét volt, most túlnyomórészt fiatal erdő.

Rövid beszélgetés után, mivel már esteledett, Pitonyák Jóska nevű, erdészjelölt 18 éves fia kalauzolása mellett egy a vadászház közelében álló magasles felé indultunk, melyet egy vadföld mellett ügyesen elrejtettek.

Amikor a vadföldhöz közeledtünk, Jóska hirtelen megáll és azt mondja: „ott a bika” „Hol? Nem látom”, mondom én. Jóska előveszi a távcsövét és : „igen” – mondja „ott fekszik a trágyadombtól jobbra a szabad mezőn”. Én, bár kukkerrel kutatom át a mezőt, nem látok mást, mint két száraz ágfélét a mező közepén. Mikor ezt Jóskának így mondom, azt válaszolja: „igen, ez a bika, a hajlatban fekszik, a feje nem látszik.”

Ez már beszéd! Öröm és izgalom fog el. Ott tartózkodásom első órájában mindjárt egy ismerősnek tűnő agancsot látok s ha ügyesek és szerencsések leszünk, lesz ennek folytatása is. Szelünk jó. De ha az úton, eredeti irányban tovább megyünk, könnyen észrevesz minket a bika s ezért Jóska úgy irányítja lépteinket, hogy letérünk az útról és a magaslest körülvevő fák takarásában, nedves réten folytatjuk utunkat, majd odaérve felkapaszkodunk óvatosan a körülbelül 5 méter magas Hochstandra44 . Elsőnek persze Jóska megy fel és mikor kidugja fejét a magasles korlátja fölé, mosolyogva int: igen, ott van a bika.

Felkapaszkodom én is a karzatra és elhelyezkedem. Már látom a bikát. Körülbelül 350 lépésre fekszik a szabad mezőn. De még mindig csak a fejét látjuk a két, meglehetősen szűk, de hosszú agancsszárral. Nemigen mozgatja fejét, így agancsvégeit nem igazán tudjuk megállapítani.

Egy ideig együtt nézzük a bikát, de aztán Jóska ott hagy engem, egy másik, távolabb eső magaslesre kíván megfigyelés céljából menni, óvatosan lemegy, magamra maradok páholyomban és izgatottan várom a színielőadás folytatását.

A szarvas egy zöld rozstábla közepén fekszik. Tehén nincs vele. Biztos, hogy széjjel akar nézni és előbb–utóbb felkel.

Egy kis idő múlva meg is teszi. Lábra áll, felveti fejét és bőg. Egyelőre csak egyet. Lustán félrefordul. Tizenkettesnek nézem, térdétől felfelé pompásan látom egész testét. Kettőt lép lustán és újra lefekszik. Vége az első felvonásnak. Magamban tapsolok. Szünet van. Várom a második felvonást.

A szünetben nem a közönséget – jelen esetben a környéket – nézem, hanem szemmel tartom a színpadot, a rozstáblát. Mert itt nem jelzik gonggal, vagy csengővel a szünet végét és az előadás folytatását.

Körülbelül 10 perc után az én bikám újból feláll, nagyot nyújtózik és megismétli az első felvonást. Csakhogy most sokkal sűrűbben bőg.

Hátraveti fejét, agancsának vége teste közepéig ér. Sóvárgó, türelmetlen hangon ad belsejében dúló szenvedélyének kifejezést. Hangja mély, erős, szép – nekem nagyon szép.

Majd fordul. De egy helyben marad és rendületlenül bőg. Feltűnik nekem, hogy a bőgésszakasz végén sűrűn használja az öh, öh szerű hangot. Eddigi tapasztalatom szerint ezt a hangot a bika csak akkor használja, ha tehenét hajtja. Itt pedig – érthetetlen módon – tehén nincs. Nagyon sajnálom, hogy bőgő kürtömet nem hoztam magammal. Biztos hogy pár jelenettel élénkítettem volna az egyébként érdekes színielőadást.

Most pedig a szokásos szünet közbeiktatása nélkül megkezdődik a harmadik felvonás. Fellép a második szereplő. Tőlem jobbra megszólal egy másik jó hangú bika. De ez a másik szereplő nem látható a színen, a kulisszák mögött szólal meg, szorgalmasan bőg és felváltva felelget egymásnak mind a két hősszerelmes.

44 Magasles.

Az én bikám megélénkül, sűrűbben bőg és mintha zsinóron húznák, a nyílt színen egyenesen felém tart. Nem rohan, de siet. Nyilván a másik bőgő bika izgatja. A tőlem való távolság most már csak 150 lépés. Jobbra fordul, balra fordul, megint csak felém lépked mintha csak mondaná: „no öreg vadász, nézz meg jól, talán utoljára látsz és hallasz ilyet”. Aztán megáll, agancsával dühösen hányni kezdi a földet. Feni az agancsát, gondolom. Biztosra veszem, hogy a két rivális ma még összeméri erejét.

És én boldogan szorítom szememhez a távcsövet. Most már pontosan meg tudnám állapítani, hogy milyen az én bikám agancsa, csakhogy már erősen sötétedik, s így, bár a bika lejött 100 lépésre, csak homályosan látom alakját, agancsát.

Annyira belemerültem a bika nézésébe, hogy észre sem vettem mikor Jóska a létrán felkúszott hozzám. Súgja, hogy még egy harmadik bika is bőg, de én azt rossz fülemmel már nem hallom.

Az én bikám pedig bőgve lassan elvonul alattunk bőgő társai felé.

Vége az előadásnak. Függöny. Gyerünk haza!

Boldogan, elégedetten ballagok haza a sötétben az ügyes Jóska vendégszerető szüleinek háza felé, honnan már messziről felénk integet a petróleumlámpa fénye, s ahol a kedves Rozika háziasszony pompás főztje vár reánk. Abigél, a furcsa nevű véreb barátságosan csóválja farkát. A megdöbbentően okos, három éves Lacika hívásomra ölembe simul, a vadásztapasztalatokban gazdag, többször kitüntetett házigazda érdeklődéssel hallgatja a lefolyt színielőadás részleteit, mosolyog és örül, hogy örömet tudott szerezni egy, a vadászat iránt sírig érdeklődő, öreg vadásznak.

Fegyvereimet 1944-ben be kellett szolgáltatnom, újabb fegyvervásárlási és tartási engedélyt kértem, de nem kaptam. A fenti „színielőadás” – úgy éreztem és úgy is lett – így fegyvertelenül is, szomorú, de szép végső búcsúvétel volt élményekben gazdag vadászmúltamtól.

Pécs, 1968. május

Német olvasmányaim közül legjobban szeretem Ludvig Ganghoffer vadász és paraszttörténeteit. 1962. januárban három hetet töltöttem a harkányi rheuma kórházban. Amikor az alábbi kis történetet nem is először olvastam, ízes, derűs eredetiségével annyira megnevettetett, hogy azt mondtam: no, ezt lefordítom. Időm van itt bőven, hadd nevessen egy jót az is, aki nem tud németül. Így született ez a kis fordítás. Életemben az első, de utolsó is. Íme!
Hód Ferkó

/Biberfranzl/
Történet a bajor Alpokban. Írta Ludvig Ganghoffer.
Fordította: Förster Kálmán

Ez a név – Hódferkó – az alábbi eset óta ragadt kis történetünk hősére. Ferkó nem is örült ennek a csúfnévnek, sőt aki így szólította őt, az már régen nem volt az ő barátja. Elég volt már az is, ha Ferkó jelenlétében valaki például azt mesélte, hogy az őrmester úr legutóbbi látogatásakor olyan kabátot viselt, melynek új gallérja hódprémből készült.

A nevezetes eset pedig következőleg történt.

Egy késő őszi estén a „Zöld fenyőhöz” címzett kis vendéglőben, a kályhasarokban álló asztal körül együtt ült a rendes asztaltársaság, a főerdész, a két segéderdész, a vendéglős, néhány favágó, és tutajos, no és a mi Ferkónk.

No hát szó ami szó, ez a Ferkó igazi fenegyerek. Termete olyan, mint a fenyő, karja, keze mintha vasból volna, az erdei munkánál és a tutajozásnál, a zergevadászatoknál is ő az első, a legvakmerőbb hajtó, a korcsmai verekedéseknél pedig mindig ő a legyőzhetetlen hős. Nem csoda hát, ha Ferkónak fejébe szállt a dicsőség, s ha magát ő Isten kiválasztott kegyeltjének tartja, aki az egész kerek világon mindent jobban tud, mint más. Nem volt rá eset, hogyha valaki valami különös és megbámulni való teljesítményről beszélt, Ferkó a végén lekicsinylő mosollyal nem vágta volna oda: „mi az nekem, ezt én is meg tudom csinálni”.

Ez alkalommal estefele megint együtt ült az asztaltársaság. A főerdész vitte a szót. S ma valami rendkívüli dolgot tudott mesélni. A vadászlap, melynek ő az előfizetője, egy cikket hozott az Elba folyó-menti hódkolóniákról. Így a főerdész most – a cikkre hivatkozva – a legkülönösebb dolgokról tudott beszámolni. Ismertette a hódok életmódját, társadalmi berendezkedésüket, házaséletüket stb. úgy, hogy a hallgatók nem győztek eléggé csodálkozni. Különösen a favágók hegyezték fülüket és nyitott szájjal, nagy szemeket meresztve hallgatták a főerdész előadását. Legjobban érdekelte őket az, mikor hallották, hogy ezek a hódok milyen ügyesen építik lakásukat és egy hód képes néhány óra alatt éles fogával egy öreg fát körülrágni és ledönteni.

Jankó, a fiatalabb erdész-segéd könyökével oldalba löki Ferkót és nevetve mondja: „No Ferkó, Te mindent tudsz, de egy egész fát körülrágni és ledönteni arra mégsem volnál képes.”

Erre a megjegyzésre Ferkó az első pillanatban igen ostoba képet vágott. De aztán elvörösödött, erős öklével rávágott az asztalra és így kiáltott: „Mit, ezt én nem tudom megcsinálni? Nem tudnám azt, amire egy olyan buta állat képes? No szeretném azt látni!”

Erre a nagyhangú kijelentésre általános nagy nevetés volt a válasz. Csak úgy dűltek jobbra, balra, tenyerükkel combjukat verték és várták a fejleményeket. Különösen a főerdész nevetett nagyokat: „Ferkó, Ferkó” – mondja – „ne beszélj zöldeket, ne vágj fel, látod mindenki hencegőnek tart.”

Ferkó a felháborodástól még vörösebb lett. Felugrott helyéről és így kiáltott: „Mit! Ki meri mondani, hogy hencegek? Én igenis körülrágom és ledöntöm az erdő legvastagabb fáját. Akárkivel fogadok egy hordó sörben. Ki tartja a fogadást? ”

Ezzel az asztal fölé tartja nagy tenyerét és kihívóan néz körül. „Tartom, tartom én is” hangzott minden oldalról nagy nevetés közben és becsaptak Ferkó markos tenyerébe.

Ferkó komoran és méltóságteljesen körülnéz, mint valami hadvezér a csata előtt. „No, most hazamegyek, lefekszem, jól kialszom magamat, mert holnap korán kezdődik a harapás. Reggel 5-kor itt vagyok, kimegyünk az erdőre s az erdész kijelölheti a fát. Én azt estére körülrágom és kidöntöm. És ha a fa esik, akkor még mindjárt holnap este megcsapoljuk a hordót és megisszuk a sört. És ehhez ragaszkodom.” Megemeli kalapját, büszkén körülnéz, búcsút int a hahotázó társaságnak és nagy léptekkel elhagyja a szobát.

Másnap reggel 5-kor Ferkó pontosan ott volt a vendéglő előtt. Ott volt a bizottság is: a főerdész, a két erdész segéd, a vendéglős. Így indultak öten az erdőbe.

Ferkó kísérői a legjobb akarat mellett sem tudták az ügyhöz méltó komolyságukat megőrizni. Őróla azonban lepergett minden nevetés, tréfás megjegyzés. Ő csak a vállát vonogatta és megjegyezte, hogy elmegy ezeknek a nevető kedvük, ha majd este fizetésre kerül a sor. És ilyenkor kivillogtatta fehér, egészséges, erősen kifejlett fogsorát, melyért tényleg egy amerikai őserdőben élő hódnak sem kellene szégyenkeznie.

Amidőn az erdőbe értek, Jankó az erdész-segéd mindjárt rámutatott egy „megfelelő ” fára, egy olyan hatalmas lucfenyőre, melyet két felnőtt ember kitárt karokkal sem tudott volna átérni. Ferkó büszke és komoly maradt, sőt a markába köpött, mintha mindjárt hozzá is akarna kezdeni. A főerdész azonban mosolyogva kijelentette, hogy ilyet mégsem lehet csinálni és egy kb. 30 éves fenyőfát választott ki. De ennek a fának is két hátrányos tulajdonsága volt. Forgalmas út mellett állott és törzse alul vastagon be volt vonva gyantával.

„No Ferkó, hát láss hozzá !”

Ezt nem kellett neki kétszer mondani. Félredobta kabátját, lefeküdt oldalt a földre, két kezébe fogta a fatörzset – mint egy nagy kenyeret – és belevágta fogsorát a fenyőkéregbe, hogy csak úgy recsegett. Minden harapás egy ökölnyi kérget választott le a törzsről, úgyhogy néhány perc után egy fehér gyűrű látszott a körülvágott fenyőn. Szorgos munkáját azonban megzavarta egy heves köhögési roham, mert egy kéregszilánk „helytelen lyukba” tévedt és azonfelül bajuszából ki kellett húzgálni a gyantát, mivel a ragadós bajusz szálak mindig beragasztották a száját.

Múlt az idő. A magas bíróság nem maradt sokáig magában. Mindazok, akik ezt az erdei utat használták, a favágók, a magasan fekvő rétekre igyekvők mind, mind megálltak és csak úgy rázkódtak a nevetéstől. Csakhamar a közeli faluban is elterjedt ennek a különös fogadásnak híre és akinek az ideje csak valamennyire is megengedte, az mind kijött, hogy rágni lássa a legújabb kétlábú bajor hódot. Az egyébként csendes erdő csak úgy visszhangzott a vidám hahotától, csak úgy suhogott Ferkóra a gúnyos, tréfás megjegyzések özöne.

Ferkó nyugodtan rágott tovább. Néha a vaskos megjegyzésekre mégis elhagyta a türelme s ilyenkor a haragtól pattanásig feszültek az erei és oldalfekvésből felfelé kancsalító szeméből mérges nyilak repültek a gyúnyolódók felé.

De csak annál mérgesebben rágott tovább. A kirágott barázda a fa körül mindig mélyebb lett. Az egyoldalú fekvéstől mind jobban fájt a háta és minden tagja szegény Ferkónak, de ő olyan fáradhatatlanul csúszott a földön a fa körül, szöges bakancsát oly dühösen feszítette a földbe, a mohát, gyökereket annyira széjjel túrta, hogy a hely körülötte úgy nézett ki, mintha ott két bősz vadkan viaskodott volna.

Amikor a közeli faluban megszólalt a harangszó, Ferkó mégis rövid déli pihenőt tartott. Összekarmolt arcáról letörölte az izzadtságot, foga közül kipiszkálta körmével a sok faszilánkot és leült a körülrágott fa alá. Oda se hederített a nevető nézőkre és kivette a hátizsákjából a kenyeret, szalonnát és pálinkás üveget. De összeszurkált ajka úgy fájt, a pálinka pedig annyira égette sebes száját, hogy hamarosan visszarakott mindent a hátizsákjába és újból hozzálátott keserves munkájához.

De íme! Siető léptekkel jön egy derék növésű, csinos leány, Ferkó menyasszonya, a Mari. Mikor a fiút ebben a helyzetben a földön oldalt fekve a fát rágni látta, összecsapta a kezét és sírva fakadt: „Jézus Mária, Ferkó, mi van veled? Megbolondultál? ”

„Hagyj békén Mari” – mordult rá a szerencsétlen, kirúgta lába alól a földet és beleharapott újból a fába.

Mari megfogta a fiú karját és megpróbálta őt a földről magához húzni. Ez nehezen sikerült volna neki, de egyszerre csak Ferkó maga felállt, karon fogta Marit és odébb húzta a sűrűbe.

„Már magam is belátom, milyen marhaságot csináltam és milyen bolond levest főztem magamnak”, mormogta Ferkó a lány felé, aki dermedten nézte a fiú vérző ajkát, „de most ezt a fát akkor nekem mégis meg kell ennem. Ha én ma le nem döntöm ezt a fát, akkor nekem nincs maradásom a faluban, minden gyerek rajtam röhög. Ez most már becsület dolga. És ezért ne okoskodj Marikám és menj szépen haza.”

Mari sírva, csendesen tovább ment. Ferkó pedig újból lefeküdt a fa alá. Úgy látszott, mintha menyasszonyának együttérzése új erőt öntött volna belé. Beleharapott a fába, csak úgy ropogott.

És valóban! Alkonyodott már, mikor a fatörzs annyira körül volt rágva, hogy Ferkó, kinek ereje haragjában csak erősödött, izmos karjával meglódította, mire a fa lassan oldalra fordult és recsegve földre esett.

Egy órával később a „Zöld fenyő” -ben megcsapolták a hordót. Persze az asztaltársaság kontójára és ugyanaznap, ahogy Ferkó kikötötte. A sört meg is itták utolsó cseppig. Ott voltak mindnyájan csak egy hiányzott, a Ferkó.

Szegény feje otthon feküdt. A szomszéd ház ápolója nem győzte kihúzni ajkából a sok szálkát. Szája úgy nézett ki, mint egy sült alma. Ferkó nyöszörgött és káromkodott. Szent esküvéssel fogadta, hogy azt sohasem mondja többé: „azt én is meg tudom csinálni.”

Aztán az ápoló leragasztotta vastag flastrommal Ferkó száját s így nem tudott beszélni, de még így is esküre tartotta ujját: „Soha többé.”

És mégis mi történt? Néhány perccel később a beteg „hód” barlangjába belép az ő Marikája. Mikor meglátta az ő Ferkójának vastagon beragasztott száját, sírva fakadt és jajgatva mondta: „az Istenért Ferkó, hogy nézel Te ki, mit csináltál magaddal? Hisz így még meg sem tudsz csókolni.”

Erre Ferkó hirtelen rántással lekapta szájáról a flastromot és így kiált: „Én? Dehogynem! A betyár mindenit, ide azzal a csókkal!”
KIVONAT AZ 1937. ÉVI NYÁRI NÉMETORSZÁGI AUTÓUTUNK NAPLÓJÁBÓL

írta Dr. Förster Kálmánné

Június 6-án délután már közeledtünk családunk ősének származóhelyére. Különös elfogult érzéssel tekintettünk a gyorsan tovasikló tájra, mely egészen a Szepesség szép vidékére emlékeztet, de különösen Szepesolaszi környékére, egy helyen a Hőhberg fenyőerdős, sziklás hegyoldalát véljük itt is viszontlátni.

Beszélünk is róla, hogy talán éppen a vidéknek ez a hasonlatossága késztette az innen elszármazott ősatyát 1770-ben vándorútját járva a Szepesolasziban, németül Wallendorfban való letelepedésre.

Wahlendorf, Leutersdorf, Themar, Hildberghausen, Eisfeld, Welchendorfon át ismét gyönyörű fenyvesek között, kitűnő úton Sonnebergbe érünk.

Emil Herold családkutató krónikás adatai szerint Hans Förster cipészmestert Sonnebergben több ízben polgármesternek választották és általában igen nagy tekintélynek örvendett. Az ő befolyásának sikerült a sonnebergieket 1585–ben egy lánynevelő intézet létesítésére reábírni. Az akkori időben ez nagy cselekedet volt.

Jelenleg Sonneberg szép nagyobb városka, gyűjtőállomása Neustadt és néhány környékbeli város játékszeripar termékeinek, mely árukból nagy kivitele van Németországnak.

Este 7.30-kor érkeztünk Neustadtba. Kíváncsian néztünk körül a rendezett szép városka utcáin.

Neustadt a híres babaváros. Mindjárt az elején szemünkbe ötlött egy 3 méter magas, színes játékreklám faszobor, később pedig egy nagy tábla. Deutsches Spielwaren Museum. T.I. kb. 100 kis gyár és kb. 1500 önálló család foglalkozik itt baba, mackó, húsvéti nyúl és különböző játékszerek előállításával.

Jelenleg is kb 20 Förster család lakik Neustadtban, kik közül néhány család – Herold megállapítása szerint – nem is tudta a többiről, hogy mindnyájukat egy közös ősnek vére köti össze: ősatyánk Hans Förster, ki 1615-ben Sonnebergből ide költözött.

Legelőször Emil Herold lakását kerestük fel. Foglalkozása újságíró és „Heimatsschriftsteller und Sippenforscher”45 . Ő volt az, aki Frigyes felkérésére családunk családfájának Neustadtba vezető kutatásait vállalta és 1585-ig visszamenőleg lelkiismeretes munkával feltárta. Kálmán előzőleg írt neki egy lapot, mely értesítette, hogy valószínűleg a mai nap folyamán felkeressük.

Feleségét és Elizabeth nevű helyes, kétcopfos kislányát találtuk csak otthon, kik tudtak a dologról és szívesen segítségünkre voltak a szálláskeresésben.

A „Coburger Tor” -hoz címzett vendéglőben elhelyezkedtünk, miután előzőleg a Heroldék közelében megtelt szállóban már nem kaptunk helyet.

Jól esett a hosszú út után kissé rendbe hozakodni és miután a holnapi napot is itt töltjük, ki is csomagolni. Kálmán, ki hamarább elkészült, sétára indult és nemsokára az időközben előkerült Herolddal vissza is érkezett. Herold nagyon kedves, kedélyes, melegszívű művelt ember. Meghívtuk vacsorára és kedélyesen diskurálva, sörözgetve, gyorsan telt az idő. Mielőtt aludni tértünk, még megmutatta a szállodánk átépítésénél felfedezett, régi, boltíves kis kamraszerű szobát. Ólomkeretes ósdi ablakkal, falában kőbe vésve megtalálták a család jelmondatát, mely a temetőben látható sírkő feliratával azonos.

45 Szülőföldről író és családkutató.

A Sonnebergből Neustadtba költözött ősatya feleségének szülei házában voltunk tehát és megható érzéssel néztünk a régi boltíves falakra. 11–kor aludni tértünk.

Június 7-én ¼ 10–kor a reggelinél ültünk, amikor Herold megjött, hogy elkalauzoljon a városba. Lefényképeztük a Förster házat. Az egyik képen Herold és Kálmán, a cégtáblán a Förster név jól látható, a másik fényképen Rosa Rose és Kálmán azon ház előtt, melyben családunk ősei laktak.

Három Förster családot látogattunk meg. Először a magyarországi ág ősi házába mentünk.

Csendesen mentünk fel a régi lépcsőn, szinte elfogult lélekkel. A tágas előszobában megmutatták nekünk azt a még most is jó karban lévő hatalmas régi–régi szekrényt, amely a mézeskalácsmesterséget űző ősünk tulajdonát képezte.

Abban tartották a mesterséghez szükséges kellékeket. Jól esett tekintetünkkel megsimogatni.

A kedves kreolarcú idősebb háziasszonyt /született Förster leány/ és férjét játékkészítésnél találtuk. Nagyon kedvesek, szívesek voltak, rokoni érzéssel szorongattuk egymás kezét. A ház tulajdonosa egy másik rokonunk, Paul Förster, vulgó46 : Papp Anton. Megnéztük ennek a háznak az udvarát is, ahol Herold felhívta figyelmünket az ezen háznak most alkotó részét képező, egykori városfal még jól látható maradványaira.

Ezután elmentünk Papp Antonékhoz, ki papendekli és skatulya gyáros ezért kapta apja, ki Anton volt e melléknevet megkülönböztetésül a többi számos, állítólag két tucat itt élő Förster rokontól.

Jómódot eláruló irodahelységében fogadott minket a barna, egészséges, szép szál férfi, szabad térdes, bőrnadrágos, fehér inges jager viseletben Paul Förster rokonunk. Ő unokája az öreg mézeskalácsosnak és az előbb említett ház birtokosa.

Feltessékelt családjához az emeletre. Jómódú lakásában, melegszívű kedves feleségével szívesen fogadtak. Ősatyáikat ábrázoló festményeket, képeket hoztak elő. Vacsorára hívott meg felesége Else Förster, ki láthatólag nagyon át tudta érezni ennek a rokoni találkozásnak varázsát. Megköszöntük és elmondtuk, hogy délutánra és estére már programunk van. Vacsora után pedig úgyis találkozunk velük és a többi rokonnal a Herold mostohanővére, Louise Korn, geb.47 Förster vendéglőjében.

Majd elmentünk a Rose házaspárhoz. Rosa Rose asszonnyal már az utcán ismerkedtünk meg, mikor anyját meglátogattuk. Rosa nagyon fiatal, csinos, barna arcú és hajú, lelkes, csillogó szemű asszonyka és a Rosengasséban lakik. /Tehát Rosa Rose in der Rosengasse./ Vele azonnal összemelegedtünk. Férje: Fritz Rose Hauptlehrer48 , intelligens, rokonszenves férfi, ők már tudtak az esti találkáról.

Ugyancsak az utcán találkoztunk Wilhelmine Förster /Emilesen/ idősebb kisasszony rokonunkkal, kin legjobban meglátszott az, hogy nagyon örül. Egészen lázba hozta őt az idegenből ide jött rokonság. Nagyon érzelmes, melegszívű, intelligens, kedves nő.

Utána az evangélikus templomba mentünk, ahol 1530. év nagypéntekjén Luther Márton prédikált, mint a szószéknél elhelyezett kis márványtábla is megörökíti. Egyik Förster ősünk lelkes tanítványa volt és a 30 éves háború idején a katolikus kronstadtbeliek egyik betörése alkalmával meggyilkolták.

Végül az igazán érdekes népművészeti múzeumba mentünk, ahol kb. ezer babán talán a világ öszszes népviseletei láthatók. Ezáltal egészen egyedülálló érdekességűek. Minden népviselethez saját faji jellegével bíró, művészi kivitelű arcok és kezek. Egy jóképű magyar párt is felfedeztünk.

Kálmán Herolddal még elment itteni kollegájához, a helybeli polgármesterhez egy udvariassági látogatásra és ott kedves fogadtatásban és egy estére szóló meghívásban részesült, melyről azonban a családi találkozás miatt le kellett mondanunk.

46, 47, 48 avagy Geborene, vagyis született Förster. Főtanár vagy vezető tanár.

Délután a Herold familiát elvittük autónkon a Coburg Vestébe, melynek részletes leírását itt mellőzöm, csupán annyit említek meg, hogy itt is lakott Luther Márton 5 hónapig és itt írta meg a: „Ein feste Burg ist unser Gott”49 kezdetű rendíthetetlen hitéről tanúskodó szép evangélikus hymnuszt. Innen látogatott el ugyanakkor a neustadti templomba is.

Gyönyörű, teljes, jó karban lévő, csodaszép kilátással bíró nagy vár az. Sok nagy értékű műkincscsel, régiséggel. Coburgban, lent a városban lakik egyébként állandóan Ferdinánd, volt bolgár cár is.

A vár termeinek megtekintése után a Festung Gasthof–ba vendégül láttuk Heroldékat egy szép teraszon, hová különösen vasárnaponként tömegesen jönnek a vár nagyszámú látogatói. Kedélyesen beszélgetve megkávéztunk.

Hazafelé a kedélyes, kétcopfos Elisabethet és mamáját lakásukra vittük, mi pedig Herolddal még felszaladtunk autóval meredek, köves, rossz úton a neustadti Muppberg nevű hegyre, honnan szép kilátás nyílik a városra és környékére. Lefelé bizony féltettük autónkat a rossz úttól, de szerencsésen leértünk. Szállásunkon gyorsan átöltöztünk, megvacsoráztunk és átsétáltunk a családi találkára. Útközben már találkoztunk az oda igyekvő Rosa és Fritz Rose házaspárral.

Frau Wirtin Luise Korn, geb. Herold, E. Herold nővére Elfriede leányával és fiával fogadott minket. Else és Paul Förster /Papantonék/ is elhozták nagy fiukat, Franzot. Seilermeister50 Max Förster és fia Franz is eljött.

Rudi Förster, katonai repülő, helyes, szőke, göndör hajú fiú. Hermann Förster Bäckermeister51 mind jóarcú, kedves emberek. Wilhelmine Förster /az Emilesen rokon/ őszinte örömmel készült a ma esti találkozóra, mert virágcsokrot és kedves, saját kezűleg horgolt kis terítőt nyújtott át nekem. Kálmánnak pedig kedves, meleg szavak kíséretében egy barnás plüssből készült morgó kismackót, emlékül a mai estére.

Wilhelmine /Minnchen/ két fiú testvérét emlegette. Dr. Alfréd Förster Rostockban él, a másik Wilhelm F. vezető tanító Friedrichrodában. /Atyjuk Andreas Gottlieb, Emil Förster volt/, kik nagyon fogják sajnálni, hogy nem lehettek jelen e kedves és ritka találkozásnál.

Természetesen ott volt Emil Herold és felesége is.

Csodálatos dolog is volt ez az együttlét, látni a jóindulatú érdeklődő arcokat, kik voltaképpen idegenek és mégis rokonok, megfigyelhetni azt, hogy azok, kik különben nem is nagyon érintkeznek egymással, most velünk, messze idegenből jött rokonsággal és egymással mindig jobban összemelegedtek. Valaki hirtelen meg is jegyezte, hogy olyan érzése van, mintha régi, jó ismerősök volnánk.

Nagyon kedves volt, mikor Kálmán is egyet–mást elmondott a szepességi családról és saját életéről, hogyan csüngött minden szem az ő ajkán. És mikor Emil Herold, ez az aranyszívű, fennkölt gondolkodású, kedves ember, kinek ezt a felejthetetlen találkozást is köszönhettük, felállt és nagyon értékes beszédben végig vezetett mindnyájunkat családi kutatásain, megható szavakkal ecsetelve a vérség hatalmas vonzóerejét, mely ennek a találkozásnak is indítórugója volt, akkor bizony nemigen maradt szem szárazon.

Elmondta, hogy mikor tegnap este hazaért, felesége azzal fogadta, hogy megjöttek a magyarországi Försterék, kik őt keresték. Erre a szállodánk felé vette az útját, de az ősi Förster ház előtt meglátott egy idegen urat álldogálni. A magyar Förster volt, kit a szíve véletlenül éppen oda vezetett, az egész Neustadtban pont oda, ahonnan 177 évvel ezelőtt az ő ősatyja elindult vándorútjára Magyarországba, ahol új otthont talált. És amikor elmondta neki, hogy éppen őseinek háza előtt áll észrevette, hogy csúszott végig meghatva, simogatólag az ősi kapufélfán annak a közénk jött magyarországi sarjnak a keze! /Vajon megérezték-e ezt a simogatást? / Elmondta, hogy ugyancsak véletlenül nem,

49, 50, 51 Egy erős vár a mi Istenünk. Kötélverő mester. Pékmester.

kedves rokonok, ez nem lehetett mind véletlen csupán, itt magasabb erők játszhattak közre, hogy ugyanabba a szállodában találtak most szállást, mely legrégibb ismert ősatyánknak háza volt. Kért, ürítsük poharainkat arra, hogy az újonnan létesített kapcsolat most már ne szakadjon el, hanem erősödjék meg a két egymástól eltávolodott rokon ág között. Valamint a két haza boldogságára, Magyarországra és Németországra!

Kimondhatatlanul kedves és meleg lett erre a hangulat, a szemekben az összetartozandóság bizalma és fénye csillogott.

Közben meg is szaporodtunk, mert egyik-másik otthon maradt családtagot értesítették, hogy jöjjön. Fritz Rose hazament és egy szép, nagy, sajátkezű rajzzal /mely Dinkelsbühlt ábrázolja, melyen keresztül utaztunk/ tért vissza és az egybegyűlt rokonság nevében átadta Kálmánnak emlékül.

Kálmán is felállt és meleg szavakkal köszönte meg mindnyájuknak ezt a nem várt, érdekes fogadtatást. Ígérte, hogy ezeket a felejthetetlen benyomásokat a szívébe zárja, hazaviszi, közölni fogja a többi otthoni rokonnal is. Mindenki örült, egymás kezét szorongattuk.

Aztán kedves, hangulatos dalba fogtak. Szövegét leírta nekünk Fritz Rose, dallama ismerős volt, így mi is énekeltük.

I Im schönsten Wiesengrunde Ist meiner Heimat Haus Da zog ich manche Stunde Ins Tal hinaus.

/: Dich, mein stilles Tal, Grüss ich tausendmal!/

II. Musst aus dem Tale scheiden
Wo alles Lust und Sang
Das war ein herbes Scheiden
Mein letzter Gang!
/: Dich mein…/

III. Sterb, ich im Talesgrunde
Möcht ich begraben sein
Singt mir zur letzten Stunde
Beim Abendschein:

/: Dich mein stilles Tal, Grüss ich zum letzten Mal!:/ 52

52 A legszebb mezőségen Van az én szülői házam Oda költöztem én pár órára Ki a völgybe.

/:Téged, csendes völgyem, Köszöntelek ezerszer!/ Muszály a völgytől elválni Ahol minden öröm és ének Ez egy keserű elválás volt Az utolsó sétám!

Ha meghalok, a völgyben Szeretnék eltemetve lenni Énekeljetek nekem az utolsó órára Az esti fénynél:

/: Téged, csendes völgyem, Utoljára köszöntelek!/

/:Refrén/

És még táncra is kerekedtünk. Egy naív, kis gyermekének dallamára, gyermekek módjára jártuk, fiatalok, öregek, még a köztük lévő nagymama, Rosa Rose édesanyja is beállt a táncba, valamint: Schnipp Schnapp Schnur – kezdetű kis táncjátékba.

Ilyen vidáman, gyorsan telt az idő. Az ágyból előhozott fényképész is megcsinálta a kívánt csoportképet magnézium fény mellett. Mindenki előtt egy nagy krigli sör állt.

De végre mégis csak el kellett búcsúznunk, mert holnap reggel tovább kell utaznunk. A sötét utcára kiérve még integettünk egymásnak, de a könnyű kis nyári eső siettette a hazatérést.

Mikor lefekvés előtt szobánk ablakából kinéztünk, már csillagos volt az ég. Nyugalmas csend borult ennek a kedves városnak ódon házaira.

Június 8–án.

Reggel miközben holmijainkat csomagoltuk, virágcsokor érkezett a következő levéllel:

„ Aus dem Garten am alten Lebküchnerhaus einen letzten Abschiedsgruss und die besten Wünsche für die Frohe und Gottes Segen.

Frau Base und Herr Vetter! Würden sie einige Zeilen in unser Gastebuch schreiben. Gestern hatten wir es wie gewönlich – vergessen. Das ware eine bleibende Erinnerung für uns. Um Sie nicht zu stören, komme ich nicht selbst, gegen von den Papantons Paul und Else Förster, die noch Besitzer des Lebküchnerhauses sind.”53

Kálmán ezt írta a vendégkönyvbe:

„Der Besuch meiner Ahnenstadt übte einen sehr tiefen Eindruck auf uns aus. Diese Impressionen und die liebevolle Aufnahme unserer Verwandten machen die zwei – hier verbrachten Tage für uns zu einen unvergeslichen Erlebniss. Es sei dafür gedankt dem lieben Gott und Euch, ihr lieben Verwandten! Auf wiedersehen!”54

A bájos Rosa Rose Wilhelmine és Heroldné személyesen jöttek el búcsúztatásunkra, virágot hoztak, segítettek a csomagolásnál és az autóhoz kísértek minket. Beültünk újra a mozgó házunkba és kölcsönös, sűrű integetés közben indultunk Neustadtból ¼ 11-kor.

A melegszívű rokonoknál töltött 1 ½ nap erős benyomást tett ránk – erről beszélgettünk. Rosa Rose meghívott minket két–három hétre hozzájuk vendégségbe, ők is ígérték, ha Magyarország közelébe jönnek, meglátogatnak minket.

Sonneberg. Sok új nagy épület, virágos ablakdíszekkel. Köztük feltűnt nekünk egy igen reprezentábilis, modern, virágos középület: Ortskrankenkasse55 . Élni akaró, egymáson segíteni tudó nép. Volksgemeinschaft56 – de nem csak látszatra, hanem belülről, megértő testvériességből táplálkozó, egészséges életösztön. A bájos kétcopfos Elizabeth mesélte, hogy gimnáziumbeli iskolaismerőseivel most nyáron egy tanyai parasztcsaládhoz mennek segíteni, aratni, fejni, gyereket mosdatni stb. Így a paraszt megbecsüli az urat és az úr megtanulja a földmíves nehéz életkörülményeit ismerni, értékelni. Boldog nép, mely már ezen a magaslaton kezet fog egymással.

53 54 55 56 Az öreg „Mézeskalácsház” kertjéből egy utolsó búcsúüdvözlet és a legjobb kívánságok, a boldogságért és Isten áldásáért. Kedves Unokanővér és Unokafivér! Írhatnának pár sort a vendégkönyvünkbe. Tegnap mi ezt – ahogy általában – elfelejtettük. Nekünk ez egy maradandó élmény volt. Hogy Magukat ne zavarjuk, nem magam jövök, hanem Papantons Paul és Else Förster által, akik még birtokosai a „Mézeskalácsháznak”.

Az ősvárosomba való látogatás mély benyomást gyakorolt ránk. Ezen impressziók és a szeretetteljes fogadtatása rokonainknak, az itt eltöltött két napot számunkra felejthetetlen élménnyé tette. Ez köszönhető a szeretett Istennek és Nektek, Ti kedves Rokonok! Viszontlátásra!

Helyi Betegbiztosító Pénztár.

Népközösség.

Aranyos fenyves-dombos vidéken haladunk. Kronach im Frankenwald. Szép klematisszal körülfuttatott ósdi várfal. Majd egy kedves Tannenwaldban57 megálltunk, szívjuk az ózondús, friss levegőt. Megállunk, kiterítjük az otthoni plüss takarót a mohaszőnyegre. Egyik fejpárna a kockás fürdőtáska a trikókkal, a másik fürdőtáskában a Wilhelminétől kapott morgó plüss medve kuksol. A rokonoktól kapott virágok előttünk a mohában, reájuk emlékeztetve finoman illatoznak. A kiterített térképen kicsit böngészünk. A madarak aranyosan szólnak, borovnyica kínálgatja gyümölcsét a kezünk ügyében. De hirtelen zápor kerekedik és gyors menekülésre késztet e szép helyről. Bebújunk kis házunkba és folytatjuk utunkat.

Az ősi ház kertjének földjében nőtt virágokat száraz csokorként hazahoztuk Szepesolasziba, és az ott pihenő kedveseink sírjára hintettük szét.
A turistaságról és az alpinizmusról

Mielőtt életleírásom függelékét lezárnám, szeretném még a turisztikáról vallott felfogásomat ismertetni és szeretnék a leírásom elején a vadászatról szerzett tapasztalataimhoz hasonlóan, nehány turisztikai élményről is számot adni.

Életleírásom elején /14. oldal/ 58 már megemlékeztem arról, hogy az én drága szüleim már kiskorunkban hívták fel figyelmünket a természet szépségeire. A Szepesség fenyvesekkel borított tájai, élethivatásomnak a Magas Tátrához oly közel való színhelye aztán oly közel ragadták meg fogékony lelkemet, hogy a természet szépségeihez való ragaszkodásom most, életem alkonyán is változatlan.

Életemlékeim ide vonatkozó tárházából kiragadok hát néhányat.

Poprádi szép otthonunk, melynek üvegverandájáról elénk tárult a magas Tátra főgerincének panorámája a Krivántól a Lomnici csúcsig, sokszor volt tanyája az akkor hegymászók és síelők legjobbjainak. A sok közül csak néhányat említek: A két Komarnicki, Grósz Alfréd, Kátay Jenő, Rokfalusy Lajos, Delmár Walter stb.

Közben eszembe jut /nem tudom, hogy említettem-e, ha igen, elnézést kérek/ az, hogy: ha a feleségem nem jött velem és én társaimmal olyan helyeken túráztam, melyek poprádi lakásunkból láthatóak voltak, akkor mi egymásnak tükörrel integettünk. /Persze napsütés is kellett ehhez a kedves üzenetváltáshoz./ Feleségem egy nagy falitükörrel operált, én persze csak kis zsebtükörrel. A legsikerültebb ilyen távbeszélgetésünk akkor volt, mikor a Szekrényes gerinc csúcsain jártunk.

Szerencsés körülményeink lehetővé tették, hogy nehéz, vagy hosszú túrákon könnyítéseket is igénybe volt módunkban venni. Egyszer például átmentünk a Lengyel nyergen át akkor még Galíciába, most Lengyelországban fekvő halastóhoz / Morské Oko/ és oda jött értünk Késmárk és Javorinán át lovaskocsink, rajta egy bőröndben tartalék ruhával. Ez nagyon jó volt, mert a Podupalczki völgyben bőrig áztunk.

Egy reggel meg, ketten kerékpárral indultunk Poprádról Virágvölgyön és Puszta Polén át a Királyhegyre.

A Popova nevű nagy hegyet Vernár és Puszta Polé között nagy szerencsével „úsztuk” meg: lovasszekér gazdái megsajnálták a biciklijüket felfelé toló két fiatalembert és biciklivel együtt felhívtak szekerükre s így mi közben pihentünk is, és fáradtság nélkül feljutottunk a Popovára, ahonnan aztán vígan lekarikáztunk a Királyhegy lábánál fekvő Puszta Póléra. Otthagyva kerékpárjainkat felmentünk az 1943 méter magas Királyhegyre, az Alacsony Tátra második legmagasabb csúcsára.

57 58 Fenyőerdő. A hivatkozott oldalszám a jelen kiadvány 30. oldalán található.

Visszafelé ugyanilyen szerencsések voltunk, mert megint akadt egy jószívű fuvaros, aki felvett szekerére és felvitt a Popova tetejére.

Szép teljesítmény volt. Poprádról oda és vissza megjárni Királyhegyet egy nap alatt. Igen. Akkor én 26 éves voltam!

A Királyhegyen egyszer télen másodszor is nagy szerencsénk volt.

Vernáron túl Pleszón Coburg Ferdinand bolgár királynak egy vadászháza volt, közel az országúthoz. Mellette egy erdőőri lak.

Egy szép téli dupla ünnepen odáig mentünk szánon ketten, Delmár Walter és én. Pleszón sít kötöttünk talpunk alá, a síre otthon fókabőrt ragasztottunk. Szép kényelmesen felbaktattunk a Királyhegy alatti erdőőri lakhoz /a hely neve most nem jut eszembe/ ahol kedves fogadtatásban részesültünk. Akkoribban ritkán vetődött fel oda valaki. Útközben elhaladtunk egy kis sziklacsoport mellett, melyen egy kis márványtáblán ez a latin versecske volt olvasható „Hic fuit Mathias rex et commodit ova sex.” /Itt volt Mátyás király és megevett hat tojást./

Másnap ragyogó napsütésben felsiettünk a Királyhegy ormára, ahonnan igazán királyi kilátásban volt részünk. Különösen a Liptói Tátrával bővített Szepesi Tátránkra.

Visszafelé jövet történt velünk az említett nagy csodálatos szerencse.

Walter barátom síje egy hirtelen fordulatkor kettétört. Kitűnő síelő barátom rám néz és mondja: „Hogy jutok én le ebben a mély hóban Pleszóig? ”

Igen. Hát tényleg kínos volt a helyzet. A puha méteres hóban gyalog lemenni a legalább 7 kilométernyire fekvő vadászházhoz, erejét meghaladó teljesítményt igényelt volna. Nem is tudtuk mi lett volna, ha /óh, hát igazán csoda történt/ az út mellett egy fenyőbokor alól nem kandikált volna ki egy pár kifogástalan állapotban lévő sí, mely szinte mosolyogva kínálta magát Walter barátom lábára. És még hozzá, a kötésen sem kellett semmit sem igazítani.

Lent aztán megtudtuk, hogy ez a sípár a pleszói vadász tartalék síje volt, melyet persze nem más valaki, de a saját részére erre a helyre tett le néhány nappal előbb, arra az esetre ha talán vele történt volna ilyen Walteréhez hasonló baleset.

Az olvasó most csóválja a fejét: „Mese, ilyet akar ez a Kálmán bácsi nekünk beadni? ” Pedig úgy igaz ez, ahogy ezt a hihetetlen véletlent én most egy fél század után leírom.

Vígan folytattuk utunkat a jó hóban lefelé, szinte repültünk. Amikor az erdészházhoz értünk, Walter elővette a tárcáját és az önhatalmú igénybevételt egy pár bankóval jóvátette. Nem volt ez számára probléma, apja a Dunakotró vállalat tulajdonosa volt.

Egyszer meg hogy jártam?

A poprádtavi menedékházban tanyáztunk nehány napig. Közben pedig valami fontos vármegyei ügyben le kellett mennem Lőcsére a törvényhatósági gyűlésre szavazni. Estére pedig megint fent akartam lenni a Poprádi tónál, hogy én is részt vehessek a Sárkányfal másnapra tervezett megmászásában. Én tehát a közgyűlés után otthon Poprádon átöltöztem és a következő villamossal felmentem a Tátrába. Már sötét volt, mikor a Poprádi tó megállóhelyen a villamosról leszálltam és a gyalogúton a menedékház felé elindultam. Egyedül baktattam a holdvilágos, csillagos éjszakában.

A sűrű fenyőfiatalosban hirtelen egy egész közelről hangzó: böh, böh kiáltás majdnem levert a lábamról. Megijedtem. De úgy, mint gyermekkoromban, amikor egy fogolycsapat közé kerültem, és az hirtelen felrebbent. Egy őz riasztott rám közvetlen közelről, a sűrű bokorból. Nem tudom, melyikünk ijedt meg jobban.

Rokonaimat is biztattam, álljanak ők is a hegymászók táborába.

Edus öcsémből, kit miután gyermekünk nem volt saját fiunkként kezeltünk, szintén hegymászót, vagy legalább turistát szerettem volna nevelni. Nem sikerült. Förster Zsuzskával együtt felvittem őket a Gerlachfalvi csúcsra, sőt egyszer magammal vittem őt az Alpokba is, és kivételesen vezetőt is fogadtam részére, mikor a Gross Glocknert másztuk meg. /A másik kötélen Rokfalusy Lajos és én./

De igyekezetem, hogy a „pót fiamból” alpinistát, vagy a szó nemes értelmében vadászt neveljek, dugába dőlt.

A Förster családban rajtam kívül csak egy alpinista volt, helyesebben lett volna, ha őt a háború vihara el nem sodorta volna. Feri öcsém az első világháborúban eltűnt. Szegény Feri lelkes hegymászónak indult. Egyszer Lőcsén hatalmas hátizsákkal a hátán találkoztam vele. „Hová mégy Feri? ” kérdeztem. „Felmegyek a Hajdukra, trenirozok” felelte ő lelkesen.

Évekig tagja voltam a Deutch–Österreich Alpenverein59 /DÖAV/-nek, éspedig a Zell am See–Sectionak és a lengyel Tovarzsisztvo Tatransgeho /a helyes meghatározásért nem állok jót/ zakopanei osztályának. Sokat jártam az Alpokban és a Lengyel Tátrában.

Életemben háromszor voltam életveszélyben. Isten különös kegyelméből mind a háromszor ép bőrrel megmenekültem.

Először mikor a Szmrekovicán gyopárt szedtem. / lsd. Életleírásom 50. és köv. oldalait/ 60

Másodszor a Nagyszalóki csúcs alatt, amikor Reichart Dezsővel majdnem belekerültünk a lavinába. / lsd. Függelék 70. oldal / 61

Harmadszor pedig, amikor Kátay Ernő barátommal a Lengyel Tátrában jártam. Ez pedig így történt.

Nyugodtan és kötél nélkül másztunk ketten, Kátay Ernő és én a Csubrina oldalán. Elöl Ernő, mögötte én. Amikor ráléptem egy kb. egy köbméteres gránit kőtömbre, csak egy kis lökés kellett már neki, ez megingott a lábam alatt és megindult a mélység felé.

Én nem kiszámítva, de csakis ösztönösen a megingott kőtömbről átugrottam egy másikra, az én nagy sziklaszálam pedig megindult lefelé, mindig újabb és újabb sziklát és kőtörmeléket rántva magával és nagy robajjal és porfelhővel le a szakadékba.

Dermedten és reszketve öleltem át a sziklát, melyhez simultam és vártam, hogy mi történik most velem.

Szerencsém volt. A nagy sziklacsöröngölés megszűnt. Ernő sápadtam hozzám kúszott, én még sápadtabban, de már mosolyogva mutattam, hogy szilárdan állok és az ijedtségen kívül nem történt semmi bajom. Bár nem volt veszélyes a hely, melyen álltunk, mégis az átélt izgalom hatása alatt kötelet bontottunk és szótlanul folytattuk utunkat a Csubrina csúcsa felé.

Birtokában vagyok Fischer Miklós, a Magyarországi Kárpátegyesület /MKE/ ügyvezető társelnökének Iglón 1918. okt. 1-én kelt levelének, amelyben engem arról értesít, hogy a Teleki Sándor gróf elnöklete alatt álló nagymultú MKE főtitkárává választott.

A cseh megszállás megakadályozott minden egyesületi szervezkedést, és én főtitkári teendők ellátására módot sem kaptam. Amikor azonban, mint menekült tisztviselő az ujpesti polgármesteri állásba be lettem helyettesítve, és mikor ott egy kis lélegzethez jutottam, budapesti barátaimmal érintkezésbe lépve, velük átmentettük egyesületünket, mely aztán Budapest székhellyel továbbra is eredményesen működött. Akkor alakult meg az MKE Sí– és Hegymászó Osztálya is, mely engem ezüst jelvénnyel tüntetett ki.

Azonfelül, amint azt leírásom 388. oldalán62 említem, a Magyar Turistaszövetség az MKE 60 éves jubileuma alkalmával az aranyéremmel tüntetett ki.

Javorináról és Zakopanéról kiindulva szorgalmas látogatója voltam a Lengyel Tátrának. De ugyancsak lelkes bámulója voltam az osztrák, olasz, schweizi, sőt egy alkalommal a francia Alpoknak is. Az Alpok sok csúcsát másztam meg szöges és mászócipővel nyáron, illetőleg síléccel télen és tavasszal. Az ismertebbek közül jártam a Gross Glockneren, a Gr. Venedigeren, a Dachsteinon, a

59 60 61 62 Német-Osztrák Alpokegyesület. A hivatkozott oldalszám a jelen kiadvány 45. oldalán található. A hivatkozott oldalszám a jelen kiadvány 295. oldalán található. A hivatkozott oldalszám a jelen kiadvány 195. oldalán található.

Jungfrau-on, a Marmolátán, a Watzmannon és sok–sok más alpesi csúcson. Az alpesi tavaszi sielések során többek között különösen az Arlbergen és a Silvrettán felejthetetlen szép síturában volt részem, legtöbbjén elkisért engem első feleségem is, ki lelkes mívelője volt ennek a szép sportnak. Volt úgy, hogy a csúcstól a végcélig 21 km távolságon siklottunk állandó eséssel /Madlochspitze – Lech/.

Lehet, hogy ezekre a szép élményekre való visszaemlékezés szülte ezt a naiv, de lelkes és kedves szöveget, melynek kottája és verse a Turistaság és Alpinizmus 1926. évf. nov. és dec–i száma 231. oldalán megjelent, azóta a síelők körében általánosan ismertté vált, sőt erre a kaptafára húzták fel az alpinisták és a hegymászás iránti rajongás szülte szöveget is. Ez a szöveg pedig így született:

1918–ban a húsvét hetét a Poprádi tónál töltöttük. Egy egyszerű német sínóta még egyszerűbb dallama nagyon a fülünkbe mászott, és indítványomra elhatároztuk, hogy a német szöveg helyébe mi írunk ehhez a fülbemászó dallamhoz magyar szöveget.

Minden résztvevő köteles volt másnap estére zárt borítékban jelszóval ellátott szövegfordítást készíteni, és a 3 tagú bíráló bizottságnak beadni, mely aztán dönteni volt hivatott, hogy melyikünk szövegét fogjuk innen túl énekelni. A bizottság, melynek én nem voltam a tagja, feleségem szövegét találta a legmegfelelőbbnek. Így szólt:

Szé-ép az élet havas erdőben
Fehér a hó, a hó.
Siklani gyorsan a napsütésben
Csillog a hó, de jó!
Szép a síelő élete
Gondjait otthon felejtette
Mindene most a hó-ó, a hó, a hó a hó!

Ford. F.K-né

Egyik legérdekesebb barátom és turistatársam volt Delmár Walter. Egyszer kitűnő hóviszonyok mellett a Nagytarpataki völgy egyik sarokpontján emelkedő Középhegység /2380m/ volt úticélunk. Walter nemcsak elsőrendű autóversenyző, és ilyen minőségben nemegyszer internacionális viszonylatokban is győztes rekorder volt, de kitűnően tudott síelni is. Nem volt könnyű vele túrán lépést tartani, én csak akkor mentem vele, ha megígérte, hogy az én képességeimhez fog igazodni. Néha autón, vagy gyorsvonaton bejelentés nélkül egyszerűen beállított hozzánk Poprádon, megevett egy nagy tál tejbenrizst és lefeküdt aludni. Rendesen szombaton állított be, úgyhogy felszólításának, hogy másnap együtt túrázzunk, sokszor eleget tudtam tenni, ha pedig én elfoglaltságom miatt nem tudtam menni, felmentem Tátrafüredre, vagy Széplakra, és ha ott sem kapott partnert, egyedül is nekivágott a merész tervbe vett túrának. Az volt a terve, hogy egy nap, tehát 24 óra alatt Budapestről indulva autón Tátraszéplakon túl felmegy a Felka patak hídjáig, onnan a Sziléziai ház érintésével a Gerlachfalvi csúcsra /a próbán át/ és ugyanúgy vissza a hídnál hagyott autóhoz és hajrá, tovább Budapestre. Sok kapacitálás után nagy nehezen rá tudott venni engem, hogy ezen őrült és értelmetlen vállalkozásán túratársa legyek. Szerencsére erre nem került sor, nem utolsósorban azért, mert én mindig halasztást kértem és aztán a háború végleg becsukta az ajtót ilyen abnormális terv végrehajtása előtt.

Visszatérek a Középhegységre tervezett kirándulásunk leírására, helyesebben annak a sajátságos esetnek megemlítésére, hogy amikor ketten az igazán pazar lesiklást nyújtó túra után Poprádra hazaérkeztünk, Walter azt az ötletet vettette fel, hogy mit szólok hozzá, ismételjük meg holnap még egyszer a mai pompás lesiklást.

Így is volt. Másnap megint módunkban volt erről a gyönyörű kilátást nyújtó hegyről széjjelnézni és végig a Nagytarpataki völgyön a kitűnő lesiklás élvezetében részesülni.

Ahogy így vissza–visszanézek a múltba, még igen sok emlék elevenedik meg bennem. Pld. Amikor egy téli sítúrán feljutottunk a Krivánra, Gregorovicz Henrik barátommal és Elemér fiával és megkínáltam őket egy-egy almával, hogy az én nagyon kedves Gregi barátom hányszor emlegette aztán, hogy milyen jót tettem vele, kiszáradt torkának milyen sokat jelentett ez a szem alma. Igen. Mit jelentett néha egy–egy korty tea, magam is tapasztaltam többször és most, hogy e sorokat írom eszembe jut, hogy nem is olyan régen.

78-ik születésnapomat második feleségemmel úgy ünnepeltem meg, hogy felmentünk a Tengerszem csúcsra. A Poprádi tónál nem volt hely. Csorbatón kellett aludnunk és onnan a sötétben elindulva lassú tempóban bandukoltunk fel a híres csúcs felé. Bizony fáradtak voltunk, mikor a Hunfalvi hágó alatti kis menedékházhoz értünk és bementünk egy csésze teára. Hát éppen ezért a teáért kerül ide ez a kis kitérő, hisz én itt csak a nyugdíjazásomig átélt életeseményeimet regisztrálom, mert feleségem mostanában szintén gyakran emlegeti, milyen jó tétemény volt számára ez az üdítő teaital. Itt megemlítem, hogy második feleségem ezen az ő első nagy tátrai túráján igen strammul tartotta magát.

De nagyon elkalandoztam. Visszatérek a régi emlékeimhez. Még valami jut eszembe, aminek megemlítése ide tartozik.

Szegény János bátyám nem volt turista, még kevésbé hegymászó. Gazdaember létére sokat volt a szabad természetben. De sokat beszéltünk neki a hegyek szépségeiről, és különösen azt adta be neki valaki, hogy holdvilágnál milyen szépséges a Tátra, s ezért egyszer arra kért, hogy vezessem fel olyan csúcsra, melyen jól járható ösvény vezet, és menjünk fel oda éjjel, holdvilágnál. Magam sem ismertem a holdvilágtúra sejtelmességét, és különben is örömmel vállalkoztam erre a kirándulásra.

Amikor – egyébként érdekesen szép kirándulásunkon – éjfél után a Hunfalvi hágóhoz értünk, akkor még nem volt a hágó alatt menedékház, János „készen” volt. Alig vánszorgott szegény. Akkor kapott egy csésze forró termoszteát, ő is de sokszor emlegette ezt a teát a Hunfalvi hágón!

Megjegyzem, hogy én senkinek sem tudom jó szívvel az ilyen „Mondscheinparthie-t”63 ajánlani. Kétségkívül romantikus és érdekes, de ezek az előnyök nem állnak arányban azzal a hátránnyal, melyet az a fáradtság jelent, mely reggel és aztán egész nap természetszerűleg jelentkezik és rossz közérzettel jár.

De sok kis életepizód száguld át agyamon most, mikor élményeimet papírra vetem. Sok lenne még a legedzettebb olvasónak is, ha mind fel akarnám itt sorolni. Eszembe jut például, mikor Rosenthalban a Pinzgauban azt mondták nekünk, hogy a Kürsinger Hüttében nincsen fent senki, ideadták nekünk a kulcsot és elláttak minket takaróval és élelemmel, s így indultunk fel hárman a 7 óráig tartó úton. Amikor pedig fáradtan a menedékházhoz értünk, nagy meglepetéssel azt nyitva és „bewirtschaft”olva64 találtuk. A fejenként kb. 14 kilónak a felét bátran Rosenthalban hagyhattuk volna. A társbérlő t.i. Krimmlból közben felment a Hüttébe takarókkal, élelmiszerekkel stb., erről pedig elfelejtette rosenthali társát értesíteni. Hegymászó élményeim közé tartozik a hegyi betegség is, mely engem hála Istennek – csak egyszer kapott el.

Hensch Ali szepességi származású barátommal megbeszéltem, hogy vele és két más társával tartok azon a túrán, melynek során a schweizi négyezres csúcsok néhányát kívántuk meglátogatni.

Aliék két nappal előbb indultak otthonról, mint én. Számomra a hozzájuk való csatlakozás csak úgy vált lehetővé, hogy éjszaka utazom és Interlakenbe való érkezésem után azonnal Mürrenbe és

onnan a világhírű Jungfraubahnon mindjárt tovább megyek a Jungfraujochra, ahová a tervbe vett csúcsmászás napját megelőző este érkezem.

Ez a túlfeszített tempó azonban megbosszulta magát. Én a menetrendekből kinézett vonatok igénybevételével meg is érkeztem a 4096 méter magasságban sziklafészekként épített Jungfraujochra, földünk legmagasabban fekvő olyan helyére, hová vasúttal lehet feljutni. /Lehet, hogy a magasság meghatározásában tévedek, hát maradjunk csak Európában./

Már útközben, különösen az utolsó szakaszán nagyon rosszul éreztem magam. A kitűnően berendezett hegyi szállodában három társam jókedvűen fogadott. Mesélték, hogy ők felmenetben csak részben jöttek vonaton, az út második felét gyalog tették meg, kitűnően bírják a magaslati levegőt és holnap korán jó erőben indulnak neki a csúcsnak. Nagyon megsajnáltak, hogy rosszul vagyok és nem tudok velük tartani.

Keserves éjszakám volt. Halálosan rosszul éreztem magamat.

Másnap korán reggel gyönyörű napsütésben egymás után indultak útnak az egyes kis karavánok, élükön többnyire egy-egy vezetővel. A tágas étteremben csak ketten maradtunk, egy Fuchs nevű vezető és én. Beszélgetésünk közben azt mondja Fuchs, hogy ilyen hegyi betegségnél használni szokott az, ha az ember jár, ajánlotta, hogy próbáljam ki. Én azt hittem, hogy Fuchs ezt csak érdekből mondja, később aztán /a felhőtlen ég nagyon csábított/ én tettem neki azt az ajánlatot: „jól van, induljunk, ha Magának lesz igaza, jobban leszek és feljutunk a csúcsra, megkapja az egész taksát, ha nem, én csak a megtett út irányában fizetek.”

Megindultunk. És tényleg. Minél magasabbra jutottunk, én annál jobban éreztem magam. Mikor a csúcs alatt a már visszainduló és velem való találkozásunkkor csudálkozó társaimmal találkoztam, én már majdnem kifogástalanul éreztem magamat. Társaim lementek, mi ketten – Fuchs és Förster jókedvűen feljutottunk a Jungfrau tetejére. /4167 m/

A csúcson több társaság csoportosult. Pompás kilátásban volt részünk.

Lefelé aztán, mint ahogy mondani szoktuk, vígan dudál a portugál, jókedvűen és énekelgetve jöttünk. A meredek hómezőkön jégcsákányomra támaszkodva vígan „abfahroltam”65 . Mondta is Fuchs: látszik , hogy nem először vagyok a hegyekben.

Mikor azonban déltájban visszaérkeztünk a menedékházba, én kimondhatatlanul álmos voltam. Nem is volt csoda, a hosszú vasúti utazás, a rosszullét, a hegyi betegség, az álmatlan éjszaka, maga a megtett túra is, mindez annyira álmossá tett, hogy megkértem Fuchsot, fűzze ki a szöges cipőmet, mert én elalszom. És tényleg, ott a vezető keze alatt én el is aludtam. Mikor aztán délután 2 óra tájban felébredtem már nem volt semmi bajom.

Hát igen. Ez a hegyi betegség.

Életemben először és utoljára fogadtam a magam részére vezetőt. Mi hegymászók t. i. bizonyos mértékben nagyképűsködve, nem tartottunk ezt hegymászó voltunkkal összeférhetőnek. Úgy ahogy azt sem, hogy kötélfelvonóval húzassuk fel magunkat valamely magaslatra. Bezzeg most szívesen húzatnám magamat lanovkán a Lomnici csúcsra!

Interlakenben egyébként egy más alkalommal egy igen pikáns esetem volt.

A sétatéren ültem egy padon. Nézelődtem. Mellettem a városnézésre bérelt kerékpár: a szomszéd padon három fiatal lány ült és beszélgettek magyarul. Egy interlakeni nevelőintézet növendékei és szabad órájuk volt. Beszélgetésük minden szavát jól hallottam, de visszaadni itt most nem merem. Csak annyit: szakértelmük bámulatba ejtett.

Egy darabig nagy érdeklődéssel hallgattam épületes csevegésüket, de időre el kellett mennem. Mikor kerékpáromra ültem, feléjük fordultam és magyarul ennyit mondtam : „köszönöm az érdekes előadást. Jónapot kívánok !” Tabló!

65 Elindultam.

Itt egy kicsit megint kitérek. Egy hozzám többször intézett kérdésre próbálok feleletet adni.
Sokan kérdezik: mi szépséget talál az alpinista a hegymászásban? Mi az, ami mind több és több
embert vonz a hegyek közé, mi készteti őket a sokszor életveszélyes kockázatok vállalására.

A magyar származású Emil Zsigmondy: Die Gefahren der Alpen című művében az alpinistát a kétarcú Jánushoz hasonlítja. „Az egyik arc bátor, éles tekintettel figyeli, kutatja a meredek sziklafalakat, szédítő gerinceket, a csillogó jégfalakat. Neki a küzdelmes, veszélyes út keresése a cél.

A másik arc, nyugodtan, tisztán tekint körül. Szeme issza a magas hegyek szépségeit. Örül a nemes formájú csúcsoknak, a bizarr alakú szikláknak, gyönyörködik a csillogó firngerinc finoman ívelt vonalában.

Az egyik homloka mögött csak a nehézségek leküzdéséről, a sikerről, a győzelemről szóló álmok születnek, a bátorság problémája izgatja. Minden törekvése, hogy hegymászói egyéniséggé váljék, hírneve legyen. Azonfelül örömmel tapasztalja, hogy testének minden szerve nem csak, hogy engedelmeskedik akaratának, de mindig rugékonyabbá, egészségesebbé is válik. A másik figyel és eltűnődik, élvezi a természet gazdagságát és hegymászása magasrendű emberi élménnyé válik, egész életre szóló emlékké formálódik.

Tettvágyát és a szépség utáni áhítozását, e két uralkodó emberi érzelmet semmi sem tudja tisztábban és szebben kielégíteni, mint a havasok fenséges birodalma.

Ez a titka a magashegyi turisztika óriási népszerűségének.”

Ide kivánkozik Edward Whympernek /elsőnek mászta meg 103 évvel ezelőtt, 1965. júl. 14-én a Matterhornt/ immár klasszikussá vált meghatározása:

„Mi hegymászók örülünk a testi újjászületésnek, mely erőfeszítéseinket követi, ujjongunk az elénk táruló tájak nagyszerűségének, a napfelkeltének és napnyugtának láttán. Gyönyörködünk a hegy, a völgy, az erdő, a vízesés szépségében, de mindezek mellett nagyra értékeljük a nehézségekkel vívott harcban erősödő férfiasságot, és nemes emberi tulajdonságokat, mint amilyen a bátorság, a türelem, a kitartás és a lelki erő.”

És végül, ha valakit a hegyek szeretetének kérdése közelebbről érdekel annak ajánlom, olvassa el dr. Jankovics Marcell ”Az Alpesek” című könyvét. Ennek tartalmát egyénileg, én így szoktam értékelni: „ez az én második bibliám.”

Állandó cseh-szlovák vízumunkkal /az autóra és fegyverre is kaptam állandó engedélyt/ akkor mentünk át a határon, és onnan az akkor még tulajdonomat képező vadászházunkba, amikor akartunk, illetőleg mikor azt elfoglaltságom megengedte. Rendesen a közeli Somoskőújfalunál léptük át a határt és Rimaszombat, Rozsnyó, Igló érintésével gyönyörű fenyőerdőkben kitűnő utakon, néha pedig a vadregényes sztracenai völgyön át mentünk haza.

Csak két olyan év volt, mikor a csehek, úgy sejtem, valami nyilvános helyen tett irredenta kijelentésem miatt, nekem nem adtak vízumot. Feleségem megkapta az engedélyt, el is ment haza Olasziba, a szüleihez. Én nem akartam lemondani arról, hogy ne lássam abban az évben is szeretett Tátrámat és megállapodtam feleségemmel, hogy a Tátrában találkozunk. Lengyel vízumot kértem, az átutazási vízumot a csehek nem tagadták meg, és Ruttka, Kralován, Árvaváralján át Zakopaneba utaztam. Onnan pedig egy megbeszélt napon és órában felmentem a Vadorzó hágóba. /2304 m/

Amikor a hágóban kidugtam a fejemet, már meg is láttam feleségemet Roki barátom társaságában a hágó felé jönni. E nem mindennapi randevú során megbeszéltük minden szükséges és aktuális dolgunkat, két kedves órát töltöttünk a mindkettőnknek oly kedves Tátránk sziklavilágában, aztán elbúcsúztunk megint, Juliska visszament a vadászházunkba, én meg Zakopanén át haza Salgótarjánba.

Korom előhaladásával alpin vállalkozásaim természetesen szerényebbek lettek. De azért 50-ik évemen túl is vállalkoztam még kifejezetten mászó túrákra is. Például Kátay Ernő kötéltársammal a Hunfalvy hágóból a keleti gerincen a Róth Márton csúcsra és onnan át a Tátra csúcsra.

Amikor 1938-ban a Felvidék egy része felszabadult, többször mentünk Rozsnyón át a Pozsálói menedékházhoz síelni és „hazai” levegőt szívni. Hisz ott már közel voltunk Szepesolaszihoz.

Egyszer meg Liptay Jenővel és két lelkesen síelő fiával szabályszerű útlevéllel Besztercebányán át Óhegyre – Stare-Hory-ra mentünk Bukovcsan Béla erdőmérnök barátomhoz, annak vendégeként. Másnap felmentünk a pazar lesiklást nyújtó Krizsnára, máskor meg Donovalra és onnan Korytnicára síeltünk. Akkor még nem sejtettük, hogy szegény Liptay Pali éppen síelő szenvedélyének lesz halálos áldozata.

Apropó! Bukovcsan Béla barátunk arról volt híres, hogy a Tátra iránt érzett túltengő szeretetében feleségét nászútra egy vezető segítségével a Tátra egyik legnehezebben megmászható csúcsára, a Simon toronyra vitte fel. Mondta is nekünk a menyecske mosolyogva, hogy el is ment a kedve a sziklamászástól örökre.

Voltam télen is, nyáron is az Alacsony Tátra legmagasabb ormán, a 2045 m magas Gyömbéren is. Megállapítottam hogy az Alacsony Tátra szépségében vetekszik a Magas Tátrával. Kilátás szempontjából pedig még felül is múlja azt. Úgy hallom, hogy az ottani turista forgalom majdnem nagyobb már a Magas Tátráénál.

Most még egy jelentéktelen, de engem személyileg érintő eseményről emlékezem meg.

A széthurcolt bútoraink egyikét, a turista szekrényt azok közé számítom, melynek elvesztését a legjobban fájlalom. Most csak a fényképe van birtokomban. Magam terveztem. Az ebédlőben állt az egyik sarokban, szemben a másik sarkot díszítő vadász szekrényemmel. Ez a turista szekrényem egy szárnyas oltárhoz hasonlított, tetejét egy Bóna-Kovács Károly által fából faragott Tátra vonulat díszítette. Úgy, ahogy azt poprádi lakásunk verandájáról láttuk. Ez alatt fekete bársonyra ragasztott fehér, préselt havasi gyopár girland díszlett üveg alatt.

A két oldalszárny négy pár sí elhelyezésére szolgált, az előírt kipeckelési lehetőséggel. A nagy tábla közepén egy fülkében kis szobor állott, mely egy hegymászót ábrázolt teljes alpin felszereléssel. Alatta, egy ugyancsak havasi gyopárral díszített ajtó mögött egy fülke, melyben egy kis nézőkészülék /Kukkasten/ volt, tizenkettőnként váltható diapozitívjeink /stereó/ megtekintésére alkalmas felszereléssel.

A táblán szögeken kötél, hágóvas, jégcsákány, lámpa és egyéb hegymászó kellékek voltak felakaszthatók. A tábla alatt pedig, a fiókok térkép és portól óvott más turista holmi elhelyezésére szolgáltak. Az alsó sarokban a polc hegymászó kalauzok részére és könyvek részére. A szekrény Patay Petya cserkésztestvérem és bátyja asztalosműhelyében készült gondos, kifogástalan kivitelben. El lehet képzelni, mennyi fájdalmat jelentett nekem az, hogy ezt a szekrényt nem tudtam viszontlátni. Vajon mi lett a sorsa?

„Hát sohasem lesz már ennek vége? ” kérdezi szegény feleségem az utolsó időben, amikor a sok írástól megviselten, fáradtan széttekintek.

Valóban igaz. Elég volt. Nekem is, az olvasónak is.

Szívesen írtam, amit írtam. Sok örömet jelentett a visszaemlékezés, de nehány keserű emléket is ébresztett bennem.

Hát jól van. Befejezem.

Szeretném leírásomat valami csattanóval zárni. Sok gondolat kavarog fejemben, találót nem találok.

Ahhoz folyamodom hát, amihez leírásom során oly sokszor. Kölcsönt kérek mástól és idézek. Persze megint alaptermészetem kerekedik felül, utolsó mondataimmal megint csak a Természetet dicsőítem.

Széchenyi Zsigmond könyvéből két mondatot idézek:

Az egyik: „Mert van-e az életmarcangolta embernek különb patikája, Istent kereső lelkének temploma az erdő magányánál? ”

A másik:

„Ezért van, hogy egyedül járó vadász találkozik leginkább az Úristennel is, aki, minden ellenkező híreszteléssel szemben, még manapság is gyakran járja az erdőt.”

Pécs, 1968. június 26-án Förster Kálmán
HELY- ÉS FÖLDRAJZINÉV-MUTATÓ

Rövidítések:

A, Ausztria
L, Lengyelország
N, Németország
R, Románia
SzK, Szlovák Köztársaság
U, Ukrajna

J., járás
Vm., vármegye
Szkh., székhely



The Memoirs of Dr Kálmán Förster, the first Mayor of Salgótarján Town

Dr Kálmán Förster was born in Szepesolaszi (Spišské Vlachy) on 29 July, 1885. He began his school studies in his hometown, then went on to Igló (Spišská Nová Ves). He took his maturity exams in the secondary grammar school of Lőcse (Levoča). Following his studies in Kassa (Košice) and Eperjes (Prešov) he finished his university years in Budapest.

After graduating from university in 1910 he became the mayor of Poprad, which means with his 23 years of age he began his career in public administration as the youngest office-holder in Hungary of the time. In that year he married Júlia Kummer. He worked in Poprad until the end of World War 1 in 1918. As he could not accept the ideology of the Czechoslovak statehood, he did not take the required oath to the Czechoslovak government. So he had to leave his homeland.

The Förster family moved to Budapest. After a few months’ uncertainty on the decree of the minister of home affairs he worked as a substitute mayor in Újpest from the end of 1919 to 1921. Kálmán Förster, who had gathered considerable experience in public administration by then, was commissioned the preparatory work of raising Salgótarján into town rank. The recognition of his work played a part in his becoming the first mayor of Salgótarján besides being the only applicant. The title was held by him between 1922 and 1943. He performed his duties with huge professional success.

From the beginning of 1943 he had several attacks of personal and political character, as he could not bear the unscrupulous carrierism of the Nazi movement leaders in the town. Because of all these he applied for retirement. In 1944 they moved to Bodajk where he had a personal tragedy in the same year. His beloved wife died, who he buried in Zirc.

After World War 2 a certifying committee reviewed the activities of people in leading positions in public offices and elsewhere.

Having no good opinion of Kálmán Förster the committee in Salgótarján did not issue certification for him and also his pension was cancelled.

He got into the social home of the Lutheran Church in Pécs where, by doing financial work and learning shutter repair, financially he kept himself and his wife Gizella Szalai, the widow of László Básthy, who also came from Salgótarján.

He paid a visit to Salgótarján in 1967 for the last time. He died he died at advanced age on 24 September 1971, and was buried in Zirc next to his first wife.

The birth of the memoir

Dr János Belitzky, the director of the Museum of Labour Movement in Salgótarján at that time with good scientific sense sent two letters to the first mayor of Salgótarján in May 1966, asking Dr Kálmán Förster to write down his life story with as many details as possible.

In the next year Förster made his extensive memoir with great enthusiasm, as he wrote:

„I fulfill this request with pleasure and willingness.”

The memoir was made originally in four copies, of which one copy became the property of the onetime Labour Movement Museum, and later was placed in the database of its successor the Nógrád

Historical Museum, while the lot and place of the other three copies is unknown. In the preparation of the life story a major role was played by Kálmán Förster’s wife, who encouraged and helped the process, which „demanded a lot of data arrangement, dictation, typing, and a lot of other intellectual and manual help.”

The manuscript contained the history of the Förster family, the life of Kálmán Förster from childhood to his life in Poprad and Újpest, and mainly the period of the 21 and a half years between 1922 and 1943, which he spent as the mayor of the young town, Salgótarján.

He remarked in his autobiography: „I would have been happier, if the museum director’s request to compile my autobiography had been made let us say 5 years earlier, because now I have to gather my remaining strength…” As he wrote: ”Shortly – if I live that age – I will be 83. My strength is disappearing. But if my physical and mental state allows, I would like to describe the other sad part of my life from 1943 up to present day.” Because of his advanced age and loss of strength, unfortunately the account of his later life could not be made.

The memoir describes the life of the author and the Förster family in a more or less linear way. However, the recollection sometimes is broken. As an explanation for the jumps in the text back and forth Förster said, ”data forming the base for work had not been collected and made into a system, and also they were fragmentary and in addition to all these the autobiography writer is well over 80.” The most evident example of this is the account of the events of 1943 followed by the chapter „What has been left out”, in which some of his important childhood experiences not mentioned in the previous parts of the volume were recorded.

The other unit of the book considered important by Förster is the appendix attached to the memoir. The purpose of this part was to collect and describe the works written by the author about his hunting and travel adventures.

From the introduction to the appendix we learn, that he regularly visited European countries with his wife and friends, from where he returned with a rich collection of slides. He held even successful lectures about his experiences and dictated to his secretary and „we got a small library from these travelogues.” The greater part of the nine tourist diaries was made by Förster, some by his wife.

The tourist diaries were lost with the exception of one, which was lent to him by his sister-in-law while writing the appendix. But he made a list about the other eight.

I. 1920—1933 Our Hiking in the Alps

II. 1925 Zermatt, Riviere Car Tour

III. 1928 Grossglockner

IV. 1933 Constantinople, 1934 Gurgg

V. 1937 Turracher Höhe 1936—1938 Plannerhütte

VI. Rome, Naples

VII. Car Tour in Germany 1937 (Existing piece, also in the appendix)

VIII. (Not mentioned by Förster)

IX. 1939 Adriatic Sea Cruise and Car Tour in the Zakarpattia Oblast

The manuscripts were held important by Kálmán Förster, which is well expressed in the way he spoke about them: „I feel deep sorrow that these nice life memories of ours were lost, deeper than for the houses, lands, forests and shares destroyed by the war.”

The love of nature and hunting characterized his whole life, about which his writings copied into the appendix give a good evidence. However, one of the short stories was written by Albert Wass, which was explained by Förster: „Albert Wass lost his beloved hunting lodge just like me. That is why

I quoted his heartrending lines.” The other exception is the work by Ludwig Ganghofer, translated by Förster from German.

1/ Adventure with Bears (Published in the ’Hunters’ Magazine’, 15 January 1909)
2/ Hunting for Chamois in the Tátra Mountains (Published in the ’Hunters’ Magazine’,

25 September 1915 and the ’Spis Herald’, 23 October 1915)
3/ Hunting for Bears in the Tátra Mountains (Published in ’Nimrod Hunting Journal’,

10 April 1928)
4/ Ski Hunting for Chamois in the Tátra Mountains

(Published in the ’Hungarian Ski Sport’ Book 1913—1933) 5/ Hunting for Chamois in the Tátra Mountains

(Published in the ’Nimrod Hunting Journal’, 10 January 1942)
6/ Capercaillie Hunting in Styria (Published in ’Nimrod Hunting Journal’, 10 June 1935)
7/ Deer Belling in the Călimani Mountains in 1943

(Published in ’Nimrod Hunting Journal’ No. 25 1944? ) 8/ Albert Wass: Transylvanian Letter

(Published in ’Nimrod Hunting Journal’, 10 October 1944)
9/ Tourism and Hunting (Published in ’A Handbook For Tourism’ 1927)
10/ Ski Tour to Slubica (Published in ’Tourism and Alpinism’ 1917)
11/ Avalanche under the Slavkovský Štít (Published in ’Tourism and Alpinism’ 1923)
12/ In the Téry Shelter (7 August 1964)
13/ Deer Belling in Somogyszob (1964)
14/ Ludwig Ganghofer: Beaver Frank: A Story in the Bavarian Alps

(Translated by Kálmán Förster)
15/ Extract from the diary of our car tour in Germany in summer 1937

(This is the only existing diary)
16/ About Tourism and Alpinism (26 June 1968, Pécs)

The appendix is perfectly suitable for presenting Kálmán Förster’s writing and translating work, and also for getting acquainted with the published writings or the ones hidden in the desk drawer.

Critical remarks on the source

As it is revealed in the autobiography Förster did not prepare for writing memoirs during his active years and he did not even have plans for doing that. He had no systemized documents. So it must have been huge work to compile the large autobiography in 1967. The last event noted down is from 1943 so a long time passed between the events themselves and their recording. The possibility of making mistakes and forgetting things is probable and also the sometimes noticeable jumps back and forth are an imprint of the continuous flow of memories.

The author watches himself with strong self-criticism „man has bias for himself.” He feels that he prefers jotting down the more pleasant to the unpleasant stories, and at the same time he had an aim „What I am writing about – to my best knowledge - reflects reality.”

Although the memoir is extremely expanded he did not write everything about everybody and everything, the reason of which he gave „I could choose…. much nice and characteristic from the rich treasury of my memories, but my strength is diminishing and - I feel – so the reader’s patience.” He thought about himself in a similar way: „I tried to shorten my speeches or the ones about me.” Besides this several times he emphasized that he had no intention of having false modesty or boastfulness. In the volume his advanced age was very often referred to as an excuse. At the same time the richness of the source shows that we have a trustworthy written work of a mentally vivid person.

The use of the source

Kálmán Förster may have mused a lot about the importance of the memoir. He mentioned the question in several places of his autobiography. „I am aware that the course of my life is recorded on the request of the museum not for the present but for posterity. And so I can hope that with my descriptions I gave an authentic picture of a citizen’s life between 1885 and 1943, a life not without mistakes, but aspiring for good, the love of God, homeland and nature and being financially independent.”

And as he remarked in an other place: „The summary of my activities in Salgótarján can be interesting from local history and museological viewpoint. As for me, I personally would be interested in – let us say - the description of the life, views on life, and living conditions of a town mayor of my age, similar to me, from a hundred years earlier.”

Förster was not wrong, nearly a hundred years later his memoir became an undoubtedly unique and indispensible source. Being aware of these, at the time of writing he edited his writing so that the values, events he considered important should survive and be included in the volume.

The work is not only of local history nature, but it also well describes the period in which its author lived. The depictions of the various scenes of life inevitably make the source a rich inventory for local history research, especially in the case of Salgótarján give an unsurpassable picture of the town of the time, which could be seen and known almost exclusively by the mayor taking part in the creation and the building up of the town.

The economic, social and cultural conditions can excellently be followed on the pages of the memoir, which was recommended to our attention „with love” by Dr Kálmán Förster, „the last Hungarian mayor of Poprad – and the first mayor of Salgótarján.”cover.jpeg

